
Acela în care se află toate fiinţele şi care se află în toate ființele, care este dăruitorul graţiei tuturor, 
Sufletul Suprem al Universului, ființa fără de limită — Acela sunt Eu 
Amritbindu Upanishad 


Acela care pătrunde totul, pe care nimic nu-l transcende şi care, ca şi spațiul universal din jurul 
nostru, umple complet toate lucrurile din interior şi din afară, acel non-dual Brahman Suprem — Acela eşti 
tu. 

Sankaracharya 

Căutătorul este acela care se află în căutare de sine însuşi. 

Renunţă la toate întrebările, cu o singură excepţie: "Cine sunt eu?" La urma urmei, singurul fapt de 
care eşti sigur este că tu eşti. "Eu sunt" este cert. "Eu sunt aceasta" nu este. Luptă-te să descoperi ceea 
ce eşti tu în realitate. 

Ca să cunoşti ceea ce eşti, trebuie ca mai întâi să investighezi şi să cunoşti ceea ce nu eşti. 

Descoperă tot ceea ce nu eşti - corp, sentimente, gânduri, timp, spaţiu, aceasta sau aceea - nimic, 
concret ori abstract, din ceea ce percepi nu poți fi tu. Chiar actul perceperii arată că tu nu eşti ceea ce 
percepi. 

Cu cât înţelegi mai clar că la nivelul minţii poţi fi descris numai în termeni negativi, cu atât mai 
repede vei ajunge la sfârşitul căutării tale şi vei realiza că tu eşti ființa fără de limită 


Sri Nisargadatta Maharaj 
Cine este Nisargadatta Maharaj? 


Când era întrebat de data naşterii sale, Maestrul răspundea afabil că el nu s-a născut niciodată! 

A scrie o notă biografică despre Sri Nisargadatta Maharaj este o sarcină frustrantă şi lipsită de 
satisfacţii. Căci, nu numai că data exactă a naşterii lui este necunoscută, dar nu este disponibil nici un 
fapt verificat referitor la anii timpurii din viața sa. Totuşi, unele din rudele sale mai vârstnice spun că el s- 
a născut în luna martie a anului 1897, într-o zi cu lună plină, care a coincis cu festivalul Hanuman Jayanti, 
când hinduşii îl celebrează pe Hanuman, numit şi Maruti, zeul-maimuţă din faimoasa epopee Ramayana. 
Şi ca să asocieze naşterea lui cu această zi aflată sub bune auspicii, părinţii săi l-au numit Maruti. 

Informaţiile disponibile despre copilăria şi prima sa tinereţe sunt neuniforme şi incoerente. Aflăm 
că tatăl său, Shivrampant, era un om sărac, care a lucrat o vreme ca servitor în Bombay şi, mai târziu, 
şi-a câştigat cu greu traiul ca mărunt fermier în Kandaigaon, un mic sat din pădurile districtului Ratnagiri 
din Maharashtra. Maruti a crescut aproape fără educaţie. Ca băiat, el şi-a ajutat tatăl în acele munci care 
stăteau în puterea sa - a avut grijă de vite, a mânat boii, a lucrat pe câmp şi a făcut diferite comisioane. 
Plăcerile lui erau simple, ca şi muncile lui, dar el era înzestrat cu o minte iscoditoare, clocotind de 
întrebări de tot felul. 

Tatăl său avea un prieten brahmin, numit Vishnu Haribhau Gore, care era un om cucernic. Gore 
vorbea adesea pe teme religioase şi băiatul Maruti asculta atent şi stăruia asupra acestor subiecte mult 
mai mult decât ar fi bănuit cineva. Gore reprezenta pentru el omul ideal - serios, blând şi înțelept. 

Când Maruti a împlinit vârsta de optsprezece ani, tatăl lui a murit, lăsând în urmă patru fii şi două 
fiice. Venitul sărăcăcios de la mica fermă s-a micşorat şi mai mult după moartea bătrânului, nemaifiind 
suficient ca să hrănească atât de multe guri. Fratele mai mare al lui Maruti a părăsit satul plecând la 
Bombay în căutare de lucru, iar el l-a urmat peste puţin timp. Se zice că la Bombay, Maruti a lucrat 
câteva luni pe post de contabil, prost plătit, într-un birou, dar a demisionat din slujba aceea dezgustat. 
După aceea, el s-a apucat de negoţul cu mărunţişuri şi a deschis un magazin pentru vânzarea de 
îmbrăcăminte pentru copii, tabac şi țigări provinciale făcute de mână. Se spune că această afacere a 
prosperat în cursul timpului, dându-i un fel de siguranţă financiară, în această perioadă el s-a căsătorit şi 
a avut un fiu şi trei fiice. 

Copilărie, tinereţe, căsnicie, urmaşi - Maruti a trăit viața banală, monotonă şi lipsită de evenimente 
deosebite a unui om obişnuit, până la vârsta mijlocie, fără nici cel mai mic semn al sfințeniei ce avea să 
urmeze. Printre prietenii lui din această perioadă s-a numărat şi Yashwantrao Baagkar, care era unul din 
devoții lui Sri Siddhara-meshwar Maharaj, învățătorul spiritual al sectei hinduse Navnath Sampradaya 
(nota - În provincia Maharashtra exista, din cele mai vechi timpuri, o tradiţie cunoscută sub numele de 
Navnath Sampradaya al cărui fondator a fost celebrul rishi Dattatreya. Deşi primii rishi s-au pierdut în 
negura vremii devenind legendă, succesiunea s-a păstrat până în zilele noastre. Ultimul din succesiunea 
Navnath Sampradava este Sri Nisargadatta Maharaj) 

Într-o seară a anului 1933, Baagkar l-a dus pe Maruti la gurul său şi acea întâlnire s-a dovedit a fi 
punctul de cotitură al vieţii lui. Gurul i-a dat o mantra şi instrucțiuni pentru meditaţie. Maruti a început să 
aibă viziuni de timpuriu şi uneori cădea în transe. Ceva a explodat înăuntrul lui, dând naştere unei 
conştiinţe cosmice, unui simțământ al vieții eterne. Identitatea lui Maruti, măruntul negustor, s-a dizolvat 

şi a ieşit la iveală personalitatea iluminată a lui Sri Nisargadatta Maharaj. 

După experienţa sa iluminatoare, Sri Nisargadatta a început să ducă viața duală a marilor înţelepţi 
şi clarvăzători care, în timp ce aparent trăiesc în lumea comună, trăiesc simultan şi în altă lume - lumea 
conştiinţei cosmice, atât de strălucitoare datorită infinitei cunoaşteri. El a continuat să-şi conducă 
magazinul, dar a refuzat să mai fie un comerciant orientat către profit. 

În 1937, la un an după moartea maestrului său, abandonându-şi familia şi afacerea, el devine 
călugăr cerşetor, un pelerin care, în picioarele goale, a apucat drumul spre Himalaya unde plănuia să-şi 
petreacă restul anilor în căutarea vieţii eterne. Curând, însă, înțelegând inutilitatea unei astfel de căutări, 
s-a întors pe acelaşi drum revenind acasă. Viaţa eternă, a înțeles el, nu trebuia să fie căutată; o avea 
deja. După ce a trecut dincolo de ideea "eu sunt trupul”, el a dobândit o stare mentală atât de vie, atât de 
paşnică şi de glorioasă, încât totul i s-a părut a fi lipsit de valoare în comparaţie cu ea. El a atins 
realizarea de sine. 

În perioada cuprinsă între 1938, anul întoarcerii sale la Bombay şi 8 septembrie 1981, anul 
stingerii sale din viață în urma contractării unui cancer, Sri Nisargadatta s-a întreţinut cu numeroşi 
vizitatori din India sau din diverse părţi ale lumii aflaţi în căutarea unui autentic îndrumător spiritual. Cu 
toate că Maestrul nu avea educaţie, conversaţia lui era iluminată într-un grad extraordinar. Deşi născut şi 
crescut în sărăcie, el era cel mai bogat dintre cei bogaţi, căci avea bogăţia fără de limită a cunoaşterii 
perene, în comparație cu care cele mai fabuloase comori nu sunt decât simple zorzoane. Era inimos şi 
delicat, cu un umor fin, absolut neînfricat şi absolut sincer - inspirând, călăuzind şi sprijinind pe toţi cei 
care veneau la el. Orice încercare de a scrie o notă biografică despre un astfel de om este frivolă şi 
inutilă. Căci el nu este un om cu trecut sau viitor; el este prezentul viu - etern şi imuabil. El este Sinele 
care a devenit toate lucrurile. 

(Nota traducătorului : Maurice Frydman l-a întâlnit pe Ramana Maharishi, apoi l-a urmat pe Jiddu 
Krishnamurti timp de treizeci de ani. În ultima parte a vieţii sale, Frydman a stat pe lângă Nisargadatta 
Maharaj, asumându-și dificila sarcină de a înregistra convorbirile maestrului său cu diverşi vizitatori şi de 
a le traduce din marathi în engleză. Frydman s-a stins din viaţă la Bombay). 

L-am întâlnit pe Sri Nisargadatta Maharaj acum câţiva ani şi am fost impresionat de simplitatea 
spontană a înfățişării şi comportamentului său, precum şi de profunzimea, originalitatea şi seriozitatea cu 
care îşi expunea experiența. 

Oricât de obositor şi de dificil era să descoperi micul lui apartament aflat undeva pe străduțele 
dosnice ale Bombayului, mulţi şi-au aflat calea acolo. Cei mai mulţi dintre ei erau indieni, conversând 
nestingherit în limba lor maternă, dar veneau şi mulţi străini care aveau nevoie de un traducător. Ori de 
câte ori se întâmpla să fiu de față, sarcina cădea asupra mea. Multe din întrebările puse şi din 
răspunsurile date erau atât de interesante şi de semnificative, încât am început să folosesc un 
magnetofon, în vreme ce majoritatea benzilor au fost înregistrate în marathi-engleză, altele erau nişte 
amestecuri poliglote de limbi indiene şi europene. Mai târziu, fiecare bandă a fost descifrată şi tradusă în 
engleză. 

Nu a fost uşor să traduc cuvânt cu cuvânt şi în acelaşi timp să evit repetările şi reiterările. Sper că 
prezenta traducere a înregistrărilor de pe bandă nu va diminua efectul întâlnirii cu această fiinţă 
generoasă, cu mintea limpede şi, în felul ei, atât de neobişnuită. O versiune în marathi a acestor 
convorbiri, verificată de însuşi Sri Nisargadalta Maharaj, a fost publicată separat. 

Maurice Frydman Bombay, 16 octombrie, 1973 


|. SENZAȚIA DE "EU SUNT" 


Întrebare: Este o chestiune de experienţă zilnică faptul că la trezire lumea apare brusc. De unde 
vine ea? 

Maharaj; înainte ca ceva să apară în existenţă, trebuie să existe cineva căruia să îi apară. Orice 
apariţie sau dispariţie presupune o schimbare pe un fundal neschimbător. 

Î: Înainte de trezire eram inconştient. 

M: În ce sens? De a fi uitat, sau de a nu fi experimentat? Nu experimentezi chiar şi atunci când 
eşti inconştient? Poţi să exişti fără să ştii? O discontinuitate în memorie: este acesta o dovadă a non- 
existenței? Şi poţi tu să vorbeşti în mod bine întemeiat despre propria ta non-existenţă ca de o 
experienţă actuală? Nu poţi să zici nici că mintea ta nu exista. Oare nu te-ai trezit când ai fost chemat? 
lar la trezire, n-a fost oare simțământul de "eu sunt" cel care a apărut mai întâi? O conştiinţă germene 
trebuie să existe chiar şi în timpul somnului sau al leşinului. La trezire, experienţa se desfăşoară astfei: 
"eu sunt...corpul...în lume”. Aceasta poate avea aparenţa unei succesiuni, dar de fapt totul se petrece 
simultan: ideea de a avea un corp într-o lume. Poate să existe simțământul de „eu sunt", dacă nu ar fi 
cineva sau ceva? 


|: Eu sunt întotdeauna cineva cu amintirile şi obiceiurile sale. Nu cunosc nici un alt "eu sunt”. 

M: Poate că ceva te împiedică să te cunoşti. Când nu cunoşti un lucru pe care alţii îl cunosc, ce 
faci? 

Î: Caut sursa cunoaşterii lor urmându-le instrucțiunile. 

M: Nu e important pentru tine să ştii dacă eşti un simplu corp, sau altceva? Ori, poate nimic? Nu 
vezi că toate problemele tale sunt problemele corpului tău - hrană, îmbrăcăminte, adăpost, familie, 
prieteni, nume, faimă, siguranţă, supraviețuire? Toate acestea îşi pierd înţelesul în momentul în care 
realizezi că tu nu poți fi doar un simplu corp. 

Î: Ce câştig am din cunoaşterea faptului că eu nu sunt corpul? 

M: Chiar a spune că nu eşti corpul, nu este întocmai adevărat. Într-un fel tu eşti toate corpurile, 
inimile şi minţile şi mult mai mult. Pătrunde adânc în senzaţia de "eu sunt" şi vei afla. Cum găseşti un 
lucru pe care nu l-ai pus la locul lui sau ai uitat de el? Îl păstrezi în minte până când trezeşti amintirea lui. 
Simţământul ființării, simțământul de "eu sunt", este primul care va ieşi la iveală, întreabă-te de unde 
apare, sau doar priveşte-l liniştit. Când mintea rămâne în "eu sunt", fără să se mişte, tu intri într-o stare 
ce nu poate fi verbalizată, dar care poate fi experimentată. Tot ce ai de făcut este să încerci şi să tot 
încerci. La urma urmei, simțământul de "eu sunt" este întotdeauna cu tine, numai că tu i-ai ataşat tot felul 
de lucruri - corp, sentimente, gânduri, idei, posesiuni etc. Toate aceste auto-identificări induc în eroare. 
Din pricina lor tu te iei drept ceea ce nu eşti. 

Î: Dar atunci ce sunt eu? 

M: Este de ajuns să ştii ceea ce nu eşti. Nu este nevoie să cunoşti ceea ce eşti. Căci, atât timp cât 
cunoaştere înseamnă descrierea în termenii a ceea ce este deja cunoscut, percepții sau concepte, nu 
poate să existe cunoaştere de sine, întrucât ceea ce tu eşti nu poate fi descris altfel decât ca negaţie 
totală. Tot ce poţi să zici este: "Eu nu sunt aceasta, nu sunt aceea”. Nu poți să spui cu deplin înţeles: 
"iată ce sunt eu". Chiar nu are sens. Ceea ce poţi desemna ca fiind "aceasta" ori "aceea", nu poate fi tu 
însuți. Cu siguranţă, tu nu poţi fi alt "ceva". Tu nu eşti nimic perceptibil sau imaginabil. Totuşi, fără tine 
nu poate exista nici percepţie, nici imaginaţie. Tu observi inima simțind, mintea gândind, corpul 
acționând; chiar actul percepţiei arată că tu nu eşti ceea ce percepi. Poate să existe percepție, 
experienţă, fără tine? O experienţă trebuie să "aparţină". Cineva trebuie să vină şi s-o declare ca fiind a 
lui personală. Fără un experimentator experienţa nu este reală. Experimentatorul este cel care 
împărtăşeşte realitate experienţei. O experienţă pe care n-o poţi avea, ce valoare are pentru tine? 

Î: Simțământul de a fi un experimentator, senzaţia de "eu sunt", nu este tot o experienţă ? 

M: Evident, fiecare lucru experimentat este o experienţă. Şi în fiecare experienţă se iveşte 
experimentatorul ei. Memoria creează iluzia continuității. În realitate, fiecare experienţă are propriul ei 
experimentator, iar simțământul de identitate se datorează factorului comun aflat la rădăcina raporturilor 
experimentator-experienţă. Identitatea şi continuitatea nu sunt acelaşi lucru, întocmai cum fiecare floare 
are propria ei culoare, dar toate culorile sunt cauzate de aceeaşi lumină, tot aşa mulţimea de 
experimentatori apar, în conştienţa nedivizată şi indivizibilă, fiecare separat în memorie, identici în 
esenţă. Această esenţă este rădăcina, fundamentul, posibilitatea atemporală şi aspaţială a oricărei 
experienţe. 

Î: Cum pot să ajung la ea? 

M: Nu trebuie să ajungi la ea, căci tu eşti chiar esenţa. Ea va ajunge la tine, dacă-i dai o şansă. 
Renunţă la ataşamentul tău faţă de ireal şi realul îşi va ocupa repede şi fără piedici locul cuvenit. 
Încetează să te închipui ca fiind sau făcând una sau alta şi realizarea că tu eşti sursa şi inima a tot ceea 
ce este, va începe să îţi devină clară. Odată cu aceasta va veni o mare iubire care nu este alegere sau 
predilecție, nici ataşament, ci o putere care face ca toate lucrurile să fie plăcute şi demne de iubit. 


2. OBSESIA TRUPULUI 


Întrebare: Maharaj, tu stai acolo, în fața mea, iar eu mă aflu la picioarele tale. Care este 
deosebirea fundamentală dintre noi? 

Maharaj: Nu este nici o deosebire fundamentală. 

Î: Trebuie să fie totuşi vreo deosebire reală: eu vin la tine, nu tu vii la mine. 

M: Pentru că îţi închipui deosebiri, tu mergi de colo până colo în căutare de oameni "superiori". 

Î: Şi tu eşti o persoană "superioară". Tu pretinzi a cunoaşte realul, pe câtă vreme eu nu-l cunosc. 

M: Ti-am spus eu vreodată că tu nu cunoşti şi, de aceea, eşti inferior? Lasă-i pe cei care au scornit 
asemenea distincţii să le dovedească. Eu nu pretind că știu ceea ce tu nu știi. De fapt, eu ştiu mult mai 
puţin decât tine. 

Î: Cuvintele tale sunt înțelepte, purtarea ta e nobilă, graţia ta este atotputernică. 

M: Nu ştiu nimic despre toate astea şi nu văd nici o deosebire între tine şi mine. Viaţa mea este o 
succesiune de evenimente, întocmai ca a ta. Numai că eu sunt detaşat şi văd spectacolul trecător ca pe 
un spectacol trecător, în vreme ce tu te agăţi cu tărie de lucruri şi avansezi odată cu ele. 


Î: Ce anume te-a făcut atât de imperturbabil? 

M: Nimic în particular. S-a întâmplat în aşa fel că am avut încredere în gurul meu. El mi-a spus că 
eu nu sunt nimic altceva afară de Sinele meu, şi l-am crezut. Încrezându-mă în el, m-am purtat în 
consecinţă şi a încetat să-mi mai pese de ceea ce nu eram eu, ori al meu. 

Î: De ce ai avut norocul să ai deplină încredere în maestrul tău, în timp ce încrederea noastră este 
convenţională şi verbală? 

M: Cine poate să spună? Aşa s-a întâmplat. Lucrurile se întâmplă fără cauză şi motiv şi, la urma 
urmei, ce contează cine ce este fiecare? Părerea ta elevată despre mine este numai părerea ta. În orice 
clipă este posibil s-o schimbi. De ce acorzi importanţă părerilor, chiar şi celor personale? 

Î: Totuşi, tu eşti diferit. Mintea ta pare să fie întotdeauna liniştită şi fericită. Şi în jurul tău se 
întâmplă miracole. 

M: Eu nu ştiu nimic despre miracole, şi mă întreb daca natura admite excepţii de la legile ei, în 
afară de cazul când cădem de acord că totul este un miracol. Cât despre mintea mea, ea nu există. 
Există conştiinţa în care se întâmplă totul. Este un lucru destul de evident şi a cărui experimentare este 
la îndemâna tuturor. Numai că tu nu te uiţi cu destulă grijă. Uită-te bine şi vezi ceea ce văd eu. 

Î: Ce vezi tu? 

M: Eu văd ceea ce şi tu ai putea să vezi, aici şi acum, însă datorită greşitei focalizări a atenţiei tale, 
tu nu acorzi nici o atenţie sinelui tău. Mintea ta este în întregime împreună cu lucrurile cu oamenii şi 
ideile, niciodată cu Sinele tău. Adu-ţi Sinele în focarul atenţiei, fii conştient de propria ta existenţă. 
Observă cum funcţionezi, priveşte motivele şi rezultatele acţiunilor tale. Examinează închisoarea pe 
care, din lipsă de atenţie, ţi-ai clădit-o în jur. Cunoscând ceea ce nu eşti, ajungi să îţi cunoşti Sinele. 
Drumul de întoarcere către Sinele tău trece prin refuz şi respingere. Un singur lucru e sigur: realul nu 
este imaginar, nu este un produs al minţii. Până şi simțământul de "eu sunt” nu este continuu, cu toate 
că este un indicator util; el ne arată unde să căutăm, dar nu şi ce să căutăm. Uită-te doar, cu atentie, la 
acest simțământ. Odată ce eşti convins că nu poţi să spui nimic veridic despre Sinele tău în afară de "eu 
sunt", şi că nimic din ceea ce poate să fie indicat nu este Sinele tău, nevoia de "eu sunt" ia sfârşit - tu nu- 
ți mai dai osteneală să explici în cuvinte ceea ce eşti. Tot ce-i nevoie este să scapi de tendinţa de a-ţi 
defini Sinele. Toate definițiile se aplică numai trupului şi aşteptărilor sale. Odată ce această obsesie de 
corp dispare, vei reveni la starea ta naturală, spontan şi fără efort. Singura deosebire dintre noi este că 
eu sunt conştient de starea mea naturală, pe câtă vreme tu eşti confuz. După cum aurul prefăcut în 
bijuterii nu este superior pulberii de aur, afară de cazul când mintea decide altfel, aşa şi noi suntem una 
în fiinţă - ne deosebim numai în aparenţă. Noi descoperim aceasta fiind serioşi, căutând, cercetând, 
chestionând zi de zi şi oră de oră, dedicându-ne viața acestei descoperiri. 


3. PREZENTUL VIU 


Întrebare: Din câte pot să îmi dau seama, nu este nimic în neregulă cu corpul meu şi nici cu ființa 
mea reală. Cele două nu sunt opera mea şi nu-i nevoie să fie îmbunătăţite. Ce a mers anapoda este 
"corpul lăuntric", numeşte-l minte, antahkarana, conştiinţă, oricum doreşti. 

Maharaj: Ce consideri că nu-i în regulă cu mintea ta? 

Î: Ea este agitată, neliniştită, este lacomă de plăcut şi înfricoşată de neplăcut. 

M: Ce este rău în căutarea ei după plăcut şi în eschivarea de la neplăcut? Între malurile durerii şi 
plăcerii curge râul vieţii. Numai atunci când mintea refuză să curgă odată cu viata şi se poticneşte de 
maluri, ea devine o problemă. Prin curgere odată cu viaţa eu înțeleg acceptare - lăsând să vină ce vine 
şi să treacă ce trece. Nu dori, nu te teme, observă actualul aşa cum este şi atunci când se întâmplă, căci 
tu nu eşti ceea ce se întâmplă, ci eşti cel căruia i se întâmplă. În ultima instanță, tu nu eşti nici măcar 
observatorul. Tu eşti potenţialitatea ultimă a cărei manifestare şi expresie este conştiinţa atot- 
cuprinzătoare. 

Î: Există totuşi, între trup şi sine, un nor de gânduri şi de sentimente, care nu servesc nici corpul 
nici Sinele. Aceste gânduri şi aceste sentimente sunt neîntemeiate, nesubstanţiale, trecătoare şi 
nesemnificative, sunt un simplu praf mental care orbeşte şi sufocă, şi totuşi ele sunt acolo, întunecând şi 
distrugând. 

M: Cu siguranță, amintirea unui eveniment nu poate trece drept evenimentul însuşi, şi nici 
anticiparea acestuia. Există în evenimentul prezent ceva excepțional, unic, ceva ce evenimentul 
precedent ori cel viitor nu îl au. Există o vitalitate, o luminozitate în jurul lui, o realitate; el se conturează 
de parcă este iluminat. Pe ceea ce este actual există "pecetea realității”, pe care trecutul şi viitorul nu o 
au. 

Î: Ce anume dă prezentului acea "pecete a realității"? 

M: Nu există nimic special în evenimentul prezent care să-l facă diferit de trecut şi de viitor. Pentru 
o clipă trecutul a fost actual, iar viitorul va deveni şi el la fel. Ce anume face prezentul atât de diferit? 


Evident, prezența mea. Eu sunt real, căci eu sunt întotdeauna acum, în prezent, iar ceea ce este cu 
mine acum, participă la realitatea mea. Trecutul este în amintire, viitorul - în închipuire. Nu este nimic în 
însuşi evenimentul prezent care să-l facă să se distingă clar ca real. Acesta poate să fie un fenomen 
simplu - periodic, precum bătaia ceasului. În ciuda faptului că ştim că bătăile succesive sunt identice, 
bătaia prezentă este foarte diferită de cea precedentă şi de următoarea - ca amintită, ori ca aşteptată. 
Un lucru focalizat în acum este cu mine, căci eu sunt veşnic prezent; propria mea realitate este ceea ce 
împărtăşesc eu evenimentului prezent. 

Î: Dar noi tratăm lucrurile amintite ca şi cum ar fi reale. 

M: Noi luăm în considerare amintirile doar atunci când acestea vin în prezent. Ceea ce este uitat 
nu ne interesează până când nu ni-l aducem aminte - ceea ce implică iruperea lui în acum. 

Î: Da, îmi dau seama că în acum există un factor necunoscut care dă realitate momentană 
actualităţii trecătoare. 

M: Nu e potrivit să spui că este necunoscut, căci tu îl vezi în constantă operare. Din clipa în care ai 
fost născut, s-a schimbat el vreodată? Lucrurile şi gândurile s-au schimbat şi se schimbă în permanenţă. 
Dar sentimentul că ceea ce este acum este real nu s-a schimbat niciodată, nici măcar în vis. 

Î: În somnul profund nu există percepţia realității prezente. 

M: Vacuitatea somnului profund se datorează în întregime lipsei de amintiri specifice. Însă o 
amintire generală de bunăstare rămâne. Există o deosebire de simţire atunci când spunem "eram 
adormit adânc" faţă de "eram absent". În starea de somn corpul funcționează sub pragul conştiinţei. 

Î: Să reluăm întrebarea cu care am început: între sursa vieţii şi expresia vieții (care este corpul 
fizic), se găseşte mintea şi stările ei mereu schimbătoare. Fluxul stărilor mentale este nesfârşit, fără sens 
şi dureros. Durerea este factorul constant. Ceea ce numim plăcere este doar o ruptură, un interval între 
două stări dureroase. Dorinţa şi frica sunt urzeala şi bătătura existenţei, şi amândouă sunt făcute din 
durere. Întrebarea mea sună în felul următor: este cu putință să existe o minte fericită? 

M: Dorinţa este amintirea plăcerii, iar frica este amintirea durerii. Ambele fac mintea neliniştită. 
Clipele de plăcere sunt breşe în torentul durerii. Cum poate mintea să fie fericită? 

Î: Asta-i adevărat atunci când noi dorim plăcere sau ne aşteptăm la durere. Există, însă, clipe de 
bucurie neaşteptată şi neanticipată. Bucurie pură, necontaminată de dorinţă - necăutată, nemeritată, un 
dar al lui Dumnezeu. 

M: Cu toate acestea, bucuria este bucurie numai pe un fundal de durere. 

Î: Este durerea un fapt cosmic, ori unul pur mental 

M: Universul este complet, iar unde este deplinătate, unde nimic nu lipseşte, ce poate să provoace 
durere? 

Î: Universul poate fi complet ca întreg, dar incomplet în detaliile sale. 

M: O parte a întregului văzută în raport cu întregul este, de asemenea, completă. Numai când este 
văzută în izolare, partea devine deficientă şi astfel, un loc al durerii. Ce anume duce la izolare? 

Î: Limitările minţii, bineînţeles. Mintea nu poate să vadă întregul din cauza părții. 

M: Destul de bine. Mintea, prin însăşi natura ei, divizează şi opune rezistență. Poate oare să existe 
o altă minte, care uneşte şi armonizează, care vede întregul în parte şi partea în relaţie totală cu 
întregul? 

Î: Cealaltă minte... unde poate fi căutată? 

M: Trecând dincolo de mintea care limitează, divide şi opune rezistenţă. În sfârşitul procesului 
mental aşa cum îl ştim noi. Când acesta ia sfârşit, se naşte mintea aceea. 

Î: În mintea aceea, problema bucuriei şi a tristeţii mai există oare? 

M: Nu aşa cum le cunoaştem, ca dezirabile sau respingătoare. Aceasta devine mai degrabă o 
chestiune de iubire care caută să se exprime şi care întâmpină obstacole. Mintea care include este 
iubire în acţiune, luptându-se împotriva circumstanțelor, mai întâi învinsă, în cele din urmă victorioasă. 

Î: Între spirit şi corp, iubirea este aceea care oferă puntea? 

M: Ce altceva ar putea fi? Mintea creează abisul, inima îl traversează. 


4. LUMEA REALĂ ESTE DINCOLO DE MINTE 


Întrebare: În mai multe ocazii s-a ridicat întrebarea dacă universul este supus legii cauzalității, sau 
dacă există şi funcționează în afara legii. Se pare că tu sustii punctul de vedere că el este fără cauză, că 
toate lucrurile, oricât de mici, sunt fără cauză, apărând şi dispărând fără nici o rațiune cunoscută. 

Maharaj: Cauzalitate înseamnă succesiunea în timp a elementelor din spaţiu, spaţiul fiind fizic ori 
mental. Timp, spaţiu, cauzalitate sunt categorii mentale, stârnindu-se şi domolindu-se odată cu mintea. 

Î: Câtă vreme mintea operează, cauzalitatea este o lege valabilă. 

M: Ca tot ce este mental, aşa-zisa lege a cauzalităţii se contrazice pe sine. Nici un lucru din 
existenţă nu are o cauză particulară; întregul univers contribuie chiar şi la existența celui mai mic lucru; 

nimic nu ar putea fi aşa cum este fără ca universul să fie ceea ce este. Când sursa şi temelia tuturor 
lucrurilor este singura cauză a tuturor lucrurilor, a vorbi de cauzalitate ca de o lege universală este o 
greşeală. Universul nu este legat de conținutul lui, deoarece potenţialităţile lui sunt infinite; de altfel, el 
este manifestarea, ori expresia unui principiu esenţial şi total liber. 

Î: Da, se poate vedea că, în fond, a vorbi de un singur lucru ca fiind singura cauză a unui alt lucru, 
este cu totul greşit. Totuşi, în viața actuală noi inițiem invariabil o acţiune având în vedere obţinerea unui 
rezultat. 

M: Da, se petrec foarte multe acţiuni de genul acesta, din pricina ignoranței. Dacă oamenii ar şti că 
nimic nu se poate întâmpla dacă întreg universul nu face să se întâmple, ei ar realiza mult mai mult cu 
mai puţină cheltuială de energie. 

Î: Dacă totul este o expresie a totalităţii cauzelor, cum este cu putință să vorbim despre o acțiune 
intenţionată îndreptată către o realizare? 

M: Chiar imboldul de a realiza este tot o expresie a universului întreg. El arată doar că potenţialul 
de energie s-a ridicat până la un anumit punct. Iluzia timpului este cea care te face să vorbeşti de 
cauzalitate. Atunci când trecutul şi viitorul sunt văzute în atemporalul acum, ca părţi ale unui şablon 
comun, ideea de cauză-efect îşi pierde valabilitatea şi libertatea creativă îi ia locul. 

Î: Totuşi, nu pot să înțeleg cum e cu putință ca ceva să ajungă să existe fără o cauză? 

M: Când spun că un lucru este fără cauză, eu înţeleg că acesta poate să fie fără o cauză 
particulară. Nu era necesară propria ta mamă ca să-ţi dea naştere; te-ai fi putut naşte şi dintr-o altă 
femeie. Dar tu nu te-ai fi putut naşte fără ajutorul soarelui şi al pământului. Nici chiar acestea nu ti-ar fi 
putut cauza naşterea fără cel mai important factor, propria ta dorinţă de a te naşte. Dorinţa este cea care 
dă naştere, care dă nume şi formă. Dezirabilul este imaginat şi dorit şi el se manifestă ca fiind ceva 
tangibil sau conceptibil. În felul acesta se creează lumea în care trăim, lumea noastră personală. Lumea 
reală este dincolo de orizontul minţii; noi o vedem prin plasa dorințelor noastre, împărțită în durere şi 
plăcere, just şi fals, interior şi exterior. Ca să vezi universul aşa cum este, trebuie să treci dincolo de 
acea plasă. Şi nu este un lucru prea greu, căci plasa este plină de găuri. 

Î: Ce înţelegi tu prin găuri? Şi cum să le găsim? 

M: Priviţi plasa dorințelor şi nenumăratele ei contradicții. Voi faceţi şi desfaceţi la fiecare pas. Vreti 
pace, iubire, fericire şi lucraţi din greu ca să creaţi durere, vrajbă şi război. Vreţi longevitate, însă mâncaţi 
prea mult; vreţi prietenie însă exploataţi. Consideraţi plasa voastră ca fiind făcută din astfel de 
contradicții si înlăturaţi-le; simplul fapt de a le vedea le va face să dispară. 

Î: Întrucât simpla vedere a unei contradicții o face să piară, nu există oare o legătură cauzală între 
faptul că eu o văd şi dispariţia ei? 

M: Cauzalitatea, chiar şi ca concept, nu se aplică haosului. 

Î: În ce măsură este dorinţa un factor cauzal? 

M: Este un factor printre mulți alţii. Pentru fiecare lucru există nenumărați factori cauzali. Dar sursa 
a tot ce există, este Posibilitatea Infinită, Realitatea Supremă, care este în voi şi care îşi proiectează 
puterea şi lumina şi iubirea asupra fiecărei experiențe. Această sursă, însă, nu este o cauză şi nici o 
cauză nu este o sursă. Din pricina acestui fapt spun eu că totul este fără cauză. Voi puteţi încerca să 
urmăriți modul în care un lucru se întâmplă, dar nu puteţi descoperi de ce un lucru este aşa cum este. 
Un lucru este aşa cum este fiindcă universul este aşa cum este. 


5. CEEA CE SE NAŞTE TREBUIE SĂ MOARĂ 


Întrebare: Conştiinţa-martor este permanentă ori nu? 

Maharaj: Nu este permanentă. Cunoscătorul răsare şi apune odată cu cunoscutul. Acela în care 
atât cunoscătorul cât şi cunoscutul răsar şi apun, este dincolo de timp. Cuvintele permanent sau etern 
nu sunt potrivite. 

Î: În somn nu există nici cunoscutul nici cunoscătorul. Ce anume menţine corpul sensibil şi 
receptiv? 

M: Nu poţi afirma cu certitudine că cel care cunoaște era absent. Experienţa gândurilor şi lucrurilor 
nu era acolo, asta-i tot. Dar şi absenţa experienţei este tot experiență. Este ca atunci când intri într-o 
cameră întunecată şi spui: "nu văd nimic”. Un om orb din naştere nu ştie ce înseamnă întunericul. În 
mod similar, numai cunoscătorul ştie că el nu cunoaşte. Somnul nu-i decât o întrerupere în memorie. 
Viaţa merge mai departe. 

Î: Şi ce este moartea? 

M: Este schimbarea în procesul viu al unui corp particular. Integrarea se sfârşeşte şi dezintegrarea 
se instalează. 

Î: Dar ce se întâmplă cu cel care cunoaşte? Odată cu dispariția corpului, dispare şi cunoscătorul? 

M: El dispare la moarte, la fel cum a apărut la naştere. 

Î: Şi nu rămâne nimic? 

M: Rămâne viața. Conştiinţa are nevoie de un vehicul şi de un instrument pentru a se manifesta. 
Când viata produce un alt corp, un alt cunoscător ia fiinţă. 

Î: Există oare vreo legătură cauzală intre cunoscătorii-corp şi minţile-corp care se succed? 

M: Da, există ceva ce poate fi numit corpul memorie, sau corpul cauzal, o înregistrare a tot ceea 
ce a fost gândit, dorit şi făcut. El este ca un nor de imagini ținute laolaltă. 

Î: Ce este acest simțământ de a fi o existență separată? 

M: Este reflectarea, într-un corp separat, a unicei realități. În această reflectare limitatul şi 
nelimitatul se confundă şi sunt socotite ca fiind acelaşi lucru. A spulbera această confuzie este țelul 
yogăi. 

Î: Moartea nu spulberă această confuzie? 

M: La moarte, numai corpul moare. Viaţa nu moare, nici conştiinţa, nici realitatea. lar viaţa nu este 
niciodată atât de vie ca după moarte. 

Î: Dar este posibil ca cineva să renască? 

M: Ceea ce a fost născut trebuie să moară. Numai cel nenăscut este fără de moarte. Află ceea ce 
niciodată nu doarme şi niciodată nu se trezeşte, şi a cărei palidă reflectare este simțământul nostru de 
"eu". 

Î: Cum să fac pentru a realiza această descoperire? 

M: Cum procedezi când vrei să descoperi ceva? Menţinându-ţi mintea şi inima fixate asupra acelui 
lucru. Trebuie să existe un viu interes, precum şi o amintire susţinută. A-ţi aminti ceea ce trebuie 
rememorat este secretul reuşitei. Ajungi la aceasta prin seriozitate. 

Î: Vrei să spui că doar simpla voinţă de a descoperi este de ajuns? Cu siguranță, atât însuşirile cât 
şi oportunităţile sunt necesare. 

M: Acestea vor veni odată cu seriozitatea. Însă este extrem de important să fii liber de contradicții. 
Scopul şi calea nu trebuie să se situeze pe nivele diferite; viața şi lumina nu trebuie să se certe; 
comportamentul nu trebuie să trădeze credința. Spune-i onestitate, integritate, plenitudine; nu trebuie să 
dai înapoi, să distrugi, să dezrădăcinezi, să abandonezi pământul cucerit. Tenacitatea determinării şi 
onestitatea în căutare te vor conduce la scopul tău. 

Î: Tenacitatea şi onestitatea sunt daruri, categoric! Eu n-am nici urmă din ele. 

M: Totul va veni pe măsură ce înaintezi. Fă primul pas mai întâi. Toate binecuvântările vin din 
interior. Întoarce-te spre interior. Pe "eu sunt" îl cunoşti. Fii împreună cu acesta tot timpul de care dispui, 
până când te vei întoarce către el în mod spontan. Nu există o altă cale mai uşoară şi mai simplă. 


6. MEDITAȚIA 


Întrebare: Toţi maeştrii ne sfătuiesc să medităm. Care este țelul meditaţiei? 

Maharaj: Noi cunoaştem lumea externă a senzațiilor şi acţiunilor, însă despre lumea lăuntrică a 
gândurilor şi sentimentelor ştim foarte puţin. Țelul primordial al meditaţiei este ca noi să devenim 
conştienţi de, şi familiari cu viața noastră lăuntrică. Țelul ultim este să ajungem la sursa vieții şi a 
conştiinţei. În mod incidental, practica meditaţiei afectează profund caracterul nostru. Noi suntem sclavi 
față de ceea ce nu cunoaşteM: peste ceea ce cunoaştem suntem stăpâni. Oricare ar fi viciul sau 
slăbiciunea pe care le descoperim în noi înşine, şi cărora le înțelegem cauzele şi influențele, le biruim 
prin chiar faptul cunoaşterii; inconştientul se dizolvă când este adus în conştient. Disoluţia inconştientului 
eliberează energie; mintea se simte bine şi devine liniştită. 

Î: Care este rostul unei minți liniştite? 

M: Când mintea este liniştită, ajungem să ne cunoaştem pe noi înşine ca fiind martorul pur. Ne 
retragem din experienţă şi din experimentatorul ei şi ne ţinem de-o parte în conştiență pură, care este 
între şi dincolo de cele două. Personalitatea, întemeiată pe auto-identificare, pe faptul că îţi închipui că 
eşti ceva: "eu sunt aceasta, eu sunt aceea" continuă, dar numai ca o parte a lumii obiective. Identificarea 
ei cu martorul se frânge. 

Î: După cât îmi dau seama, eu trăiesc pe mai multe niveluri şi viaţa la fiecare nivel necesită 
energie. Sinele, prin însăşi natura sa, găseşte plăcere în toate lucrurile, iar energiile sale curg spre 
exterior. Nu cumva scopul meditaţiei este de a menţine aceste energii pe nivelurile cele mai înalte, sau 
de a le reţine şi apoi de le împinge în sus pentru ca şi nivelurile superioare să prospere? 

M: Asta nu-i atât o chestiune de planuri cât de gunas (calităţi). Meditaţia reprezintă o activitate 
sattvică al cărei scop este completa eliminare a calităţilor tamas (inerția) şi rajas (forța motoare). Sattva 
(armonie) pură este eliberarea perfectă de trândăvie şi de agitaţie. 

Î: Cum să întărim şi să purificăm sattva? 

M: Sattva este întotdeauna pură şi tare. Ea este precum soarele. Acesta poate părea întunecat de 
nori şi de praf, dar numai din punctul de vedere al celui care percepe. Ocupaţi-vă de cauzele întunecării, 


nu de soare. 

Î: Care este rostul sattvei ? 

M: Care este rostul adevărului, bunătăţii, armoniei, frumuseții? Ele sunt propriul lor scop. Ele se 
manifestă spontan şi fără efort, atunci când lucrurile sunt lăsate în voia lor, când nu există nici o 
interferenţă cu ele, când acestea nu sunt dorite, respinse sau conceptualizate, ci doar experimentate în 
deplină conştiență. Însăşi această conştienţă este sattva. Ea nu face uz de lucruri sau de oameni - ea 
împlineşte. 

Î: De vreme ce nu pot îmbunătăţi sattva, va trebui oare să mă ocup doar de tamas şi de rajas? Ce 
înseamnă a mă ocupa de ele? 

M: Privind influenţa lor în tine şi asupra ta. Fii conştient de ele pe când operează, observă modul 
în care acestea se exprimă în gândurile, cuvintele şi faptele tale; treptat, strânsoarea lor asupra ta va 
slăbi şi limpedea lumină a sattvei va ieşi la iveală. Acesta nu este un proces dificil, nici îndelung; 
seriozitatea este singura condiţie a reuşitei. 

7. MINTEA 


Întrebare: Există cărţi interesante, scrise de oameni aparent competenți, în care caracterul iluzoriu 
al lumii este tăgăduit (chiar dacă nu şi caracterul ei tranzitoriu). După spusele lor, există o ierarhie a 
fiinţelor, de la cea mai umilă până la cea mai elevată; la fiecare nivel, complexitatea organismului face 
posibilă şi reflectă profunzimea, amplitudinea şi intensitatea conştiinţei, fără a exista un punct culminant 
vizibil sau cognoscibil. O singură lege supremă guvernează pretutindeni: evoluţia formelor pentru 
creşterea şi îmbogățirea conştiinţei şi manifestarea infinitelor ei potenţialități. 

Maharaj: Se poate, sau nu se poate, să fie aşa. Chiar dacă lucrurile stau astfel, este numai din 
punctul de vedere al minţii, dar de fapt întregul univers (mahadakash) există numai în conştiinţă 
(chidakash), pe când eu mă aflu în Absolut (paramakash). În fiinţa pură se iveşte conştiinţa; în conştiinţă 
lumea apare şi dispare. Tot ce există sunt eu, tot ce există este al meu. Înainte de toate începuturile, 
după toate sfârşiturile - eu sunt. Totul îşi are fiinţa în mine, în "Eu sunt", care străluceşte în fiecare ființă 
vie. Chiar şi nefiinta este de neconceput fără mine. Indiferent ce se întâmplă, eu trebuie să fiu acolo ca 
martor ca să privesc asta. 

Î: De ce tăgăduieşti existenţa lumii? 

M: Eu nu neg lumea. Eu o văd ca apărând în conştiinţa care este totalitatea cunoscutului în 
imensitatea necunoscutului. Ceea ce începe şi se sfârşeşte este simplă aparenţă. Se poate spune că 
lumea apare, dar nu că este. Aparenţa poate să dureze foarte mult pe o anumită scară a timpului, şi să 
fie foarte scurtă pe o alta, dar în ultimă instanţă este acelaşi lucru. Tot ceea ce este legat de timp este 
momentan şi nu are nici o realitate. 

Î: Cu siguranţă, tu vezi lumea actuală aşa cum te înconjoară ea. Pari să te comporţi destul de 
normal! 

M: Ți se pare. Ceea ce în cazul tău ocupă întregul câmp al conştiinţei, reprezintă o simplă fărâmă 
în al meu. Lumea durează, dar numai pentru o clipă. Memoria ta este cea care te face să gândeşti că 
lumea continuă. În ceea ce mă priveşte, eu nu trăiesc prin memorie. Eu văd lumea aşa cum este, o 
aparenţă momentană în conştiinţă. 

Î: În conştiinţa ta? 

M: Orice idee de "eu" şi "al meu", chiar şi de "eu sunt", este în conştiinţă. 

Î: înseamnă că "ființa ta absolută" (paramakash) este inconştiența? 

M: Ideea de inconștientă există numai în conştiinţă. 

Î: Atunci, cum ştii tu că eşti în starea supremă? 

M: Fiindcă sunt în ea. Ea este singura stare naturală. 

Î: Poţi să o descrii? 

M: Numai prin negație, ca fiind fără cauză, independentă, neraportată la nimic, nedivizată, 
necompusă, de neclintit, inaccesibilă prin efort. Orice definiție pozitivă provine din memorie şi, de aceea 
este inaplicabilă. Şi totuşi starea mea este eminamente actuală şi reală, şi deci posibilă, accesibilă, 
realizabilă. 

Î: Nu cumva eşti veşnic cufundat într-o abstracţie? 

M: Abstracţia este mentală şi verbală şi dispare în somn sau în leşin; ea reapare în timp; eu mă 
aflu în propria mea stare (swarupa), veşnic în acum. Trecut şi viitor sunt numai în minte - eu sunt acum. 

Î: Şi lumea este acum. 

M: Care lume? 

Î: Lumea din jurul nostru. 

M: Ea este lumea ta pe care o ai în minte, nu a mea. Ce ştii tu despre mine, când până şi 
convorbirea mea cu tine este numai în lumea ta? N-ai nici un motiv să crezi că lumea mea este identică 
cu a ta. Lumea mea este reală, adevărată, aşa cum este percepută, pe când a ta apare şi dispare, în 

funcţie de starea minţit tale. Lumea ta este ceva străin, şi tu te temi de ea. Lumea mea sunt eu însumi. 
Eu sunt acasă. 

Î: Dacă tu eşti lumea, cum de poți fi conştient de ea? Nu este subiectul conştiinţei diferit de 
obiectul ei? 

M: Conştiinţa şi lumea apar şi dispar împreună, prin urmare sunt aspecte ale unei aceleiaşi stări. 

Î: În somn eu nu sunt, iar lumea continuă. 

M: Cum de ştii? 

Î: La trezire, ajung să ştiu. Memoria mea îmi spune. 

M: Memoria este în minte. Mintea continuă în timpul stării de somn. 

Î: Ea este parţial în suspensie. 

M: Dar imaginea ei despre lume nu este afectată. Câtă vreme mintea este acolo, corpul tău şi 
lumea ta sunt acolo. Lumea ta e o creaţie a minţii, subiectivă, inclusă înlăuntrul minţii, fragmentară, 
temporară, personală, atârnată de firul memoriei. 

Î: A ta este la fel? 

M: Ah, nu. Eu trăiesc într-o lume a realităților, în timp ce a ta este o lume a închipuirilor. Lumea ta 
este personală, privată, de neîmpărtăşit, în mod intim a ta. Nimeni nu poate să intre în ea, să vadă aşa 
cum vezi tu, să audă aşa cum auzi tu, să-ţi simtă emoţiile şi să-ți gândească gândurile. În lumea ta eşti 
cu adevărat singur, închis în visul tău mereu schimbător, pe care îl iei drept viaţă. Lumea mea este o 
lume deschisă, comună tuturor, accesibilă tuturor, în lumea mea există comuniune, putere de 
pătrundere, iubire, calitate reală; individul este totalul, totalitatea - în individ. Totul este unul şi Unul este 
totul. 

Î: Este lumea ta la fel de plină de lucruri şi de oameni aşa cum este lumea mea? 

M: Nu, ea este plină de mine însumi. 

Î: Dar vezi şi auzi la fel ca noi? 

M: Da, poate să pară că eu aud şi văd, că vorbesc şi acţionez, dar la mine totul se întâmplă firesc, 
aşa cum la tine are loc digestia şi transpiraţia. Maşina minte-corp are grijă de lucrul ăsta, dar mă lasă în 
afară. Aşa cum tu nu-ţi faci griji cu privire la creşterea părului, tot aşa eu nu-mi fac griji cu privire la 
vorbele sau faptele mele. Ele se întâmplă pur şi simplu şi mă lasă netulburat, căci în lumea mea nimic 
nu merge vreodată anapoda. 

8. SINELE SE AFLĂ DINCOLO DE MINTE 


Întrebare: Când eram copil, am experimentat destul de des stări de completă fericire, care frizau 
extazul. Mai târziu, acestea au încetat, însă de când am venit în India, au reapărut, îndeosebi după ce 
te-am întâlnit pe tine. Totuşi aceste stări, oricât de minunate, nu sunt durabile. Ele vin şi se duc, şi nu se 
poate şti când vor reveni. 

Maharaj: Cum poate să fie ceva stabil într-o minte care nu este stabilă? 

Î: Este cu putință să-mi fac mintea stabilă? 

M: Cum poate o minte instabilă să se facă pe sine stabilă? Bineînţeles că nu poate. Stă în natura 
minţii să rătăcească de colo colo. Tot ce poţi să faci este să deplasezi focarul conştiinţei dincolo de 
minte. 

Î: Cum se face asta? 

M: Refuză toate gândurile cu excepţia unuia: gândul "eu sunt". Mintea se va revolta la început, dar 
cu răbdare şi perseverenţă ea va ceda şi va rămâne liniştită. Odată ce vei fi liniştit, lucrurile vor începe 
să se întâmple spontan şi întru totul natural, fără nici o intervenţie din partea ta. 

Î: Pot să evit această bătălie prelungită cu mintea mea? 

M: Da, poţi. Trebuie doar să-ți trăieşti viața aşa cum vine, dar cu agerime, cu vigilenţă, lăsând ca 
totul să se întâmple aşa cum se întâmplă, făcând lucrurile naturale pe calea naturală, suferind, 
înveselindu-te aşa cum aduce viaţa. Şi asta e o cale. 

Î: Ei bine, atunci eu pot tot atât de bine să mă căsătoresc, să am copii, să pornesc o afacere... să 
fiu fericit. 

M: Sigur. Tu poţi să fii fericit sau să nu fii, fă cum îţi place. 

Î: Totuşi eu doresc fericirea. 

M: Fericirea adevărată nu poate fi găsită în lucrurile care se schimbă şi trec odată cu timpul. 
Plăcerea şi durerea alternează în mod inexorabil. Fericirea provine din Sine şi poate fi găsită numai în 
Sine. Găseşte-ţi Sinele tău real (swarupa) şi toate celelalte vor veni odată cu asta. 

Î: Dacă Sinele meu real este pace şi iubire, de ce sunt atât de neliniștit? 

M: Nu fiinţa ta reală este neliniştită, ci reflectarea ei în minte apare astfel pentru că mintea este 
neliniştită. Este întocmai ca reflectarea lunii în apa agitată de vânt. Vântul dorinţei agită mintea, iar "eul", 
care nu-i decât o reflectare a Sinelui în minte, apare schimbător. Dar aceste idei de mişcare, de 
nelinişte, de plăcere şi de durere sunt toate în minte. Sinele stă dincolo de minte, total conştient, dar fără 

grijă. 

Î: Cum să ajung la el? 

M: Tu eşti Sinele, aici şi acum. Lasă-ţi mintea în pace, rămâi pe deplin conştient şi liniştit şi vei 
realiza că a rămâne vigilent, dar detaşat, privind evenimentele cum vin şi se duc, este un aspect al 
naturii tale reale. 

Î: Care sunt celelalte aspecte? 

M: Aspectele sunt infinite ca număr. Realizează unul, şi le vei realiza pe toate. 

Î: Spune-mi un lucru care să mă ajute. 

M: Tu ştii cel mai bine ce îţi trebuie! 

Î: Sunt neliniştit. Cum pot să câştig pacea? 

M: Pentru ce ai nevoie de pace? 

Î: Ca să fiu fericit. 

M: Nu eşti fericit acum? 

Î: Nu, nu sunt. 

M: Ce te face nefericit? 

Î: Am ceea ce nu vreau, şi vreau ceea ce nu am. 

M: De ce nu inversezi: să vrei ceea ce ai şi să nu-ţi pese de ceea ce nu ai? 

Î: Eu vreau ceea ce este plăcut şi nu vreau ceea ce este dureros. 

M: Cum de ştii ce este plăcut şi ce nu este? 

Î: Din experienţa trecută, fireşte. 

M: Călăuzit de memorie tu ai urmărit ceea ce este plăcut şi te-ai ferit de ceea ce este neplăcut. Ai 
reuşit? 

Î: Nu, n-am reuşit. Plăcutul nu durează. Durerea se instalează din nou. 

M: Care durere? 

Î: Dorinţa de plăcere, frica de durere, amândouă sunt stări ale suferinţei. Există oare o stare de 
plăcere desăvârşită? 

M: Fiecare plăcere, fizică sau mentală, are nevoie de un instrument. Atât instrumentele fizice cât şi 
cele mentale sunt materiale, ele obosesc şi se uzează. Plăcerea pe care o oferă ele este în mod 
necesar limitată ca intensitate şi durată. Tu le vrei, pentru că suferi. Pe de altă parte, chiar căutarea 
plăcerii este cauza durerii. Este un cerc vicios. 

Î: Eu pot să văd mecanismul confuziei mele, dar nu văd calea de ieşire din ea. 

M: Chiar examinarea mecanismului arată calea. La urma urmei, confuzia ta este numai în mintea 
ta, care nu s-a mai revoltat niciodată până acum împotriva confuziei şi niciodată nu s-a mai confruntat cu 
ea. Mintea nu s-a revoltat decât împotriva durerii. 

Î: Aşadar, tot ce pot să fac este să rămân confuz? 

M: Fii ager, întreabă, observă, investighează, învaţă tot ce poţi despre confuzie, cum operează ea, 
ce îţi face ţie şi altora. Fiind lămurit cu privire la confuzie, devii liber faţă de ea. 

Î: Când privesc în mine însumi, aflu că cea mai puternică dorință a mea este să creez un 
monument, să clădesc ceva care să dureze mai mult decât mine. Chiar şi atunci când mă gândesc la un 
cămin, la soţie şi copii, este tot pentru că acestea reprezintă o mărturie durabilă, solidă, pentru mine 
însumi. 

M: Bine, construieşte-ţi un monument. Cum îţi propui să faci asta? 

Î: Prea puţin contează ce construiesc, câtă vreme este ceva permanent. 

M: Neîndoielnic, tu poţi vedea prin tine însuţi că nimic nu este permanent. Totul se uzează, se 
năruie, se dizolvă. Chiar şi terenul pe care construieşti se prăbuşeşie. Ce poţi tu să clădeşti care să 
dureze mai mult ca orice? 

Î: Din punct de vedere intelectual, verbal, eu îmi dau seama că totul este trecător. Totuşi inima 
mea vrea permanenţă. Vreau să creez ceva care să dureze. 

M: Atunci trebuie să clădeşti din ceva durabil. Ce anume ai, care să fie durabil? Nici corpul tău şi 
nici mintea ta nu vor dura. Trebuie să te uiţi altundeva. 

Î: Eu tânjesc după permanență, dar n-o găsesc nicăieri. 

M: Oare nu eşti tu însuţi permanent? 

Î: M-am născut, voi muri. 

M: Poţi zice cu exactitate că nu erai înainte să fi fost născut şi poţi cumva să zici atunci când eşti 
mort: "Acum eu nu mai sunt “ Tu nu poți să spui din proprie experienţă că nu eşti. Poţi să spui numai "eu 
sunt”. Alţii, de asemenea, nu-ţi pot spune "tu nu eşti”. 

Î: În timpul somnului nu există nici un "eu sunt". 

M: înainte de a face astfel de afirmaţii categorice, examinează cu grijă starea ta de veghe. Curând 
vei descoperi că ea este plină de goluri, când mintea se goleşte. Observă cât de puţin îţi aminteşti, chiar 
şi atunci când eşti pe deplin treaz. Tu nu poţi spune că nu erai conştient în timpul somnului. Doar că nu-ţi 

aminteşti. Un gol în memorie nu este în mod necesar şi un gol în conştiinţă. 

Î: Este oare cu putință să-mi amintesc de starea mea de somn profund? 

M: Desigur! Eliminând intervalele de inadvertenţă din timpul orelor tale de veghe, vei elimina 
treptat lungul interval de neatenţie pe care îl numeşti somn. Vei fi pe deplin conştient că eşti adormit. 

Î: Totuşi problema permanenţei, a continuității fiinţei, nu este rezolvată. 

M: Permanenta este doar o idee, născută de acţiunea timpului. Timpul, la rândul lui, depinde de 
memorie. Prin permanenţă tu înţelegi memorie statornică de-a lungul unui timp nesfârşit. Tu vrei să 
eternizezi mintea, ceea ce nu este posibil. 

Î: Atunci ce este etern? 

M: Ceea ce nu se schimbă odată cu timpul. Tu nu poţi să eternizezi un lucru efemer - numai ceea 
ce este neschimbător este etern. 

Î: Sunt familiarizat cu sensul general a ceea ce spui. Eu nu tânjesc după mai multă cunoaştere. 
Tot ce vreau este pacea. 

M: Poţi avea toată pacea pe care o doreşti, dacă o ceri. 

Î: O cer. 

M: Trebuie să ceri cu o inimă nedivizată şi să trăieşti o viaţă integrată. 

Î: Cum? 

M: Detaşază-te de tot ceea ce îţi face mintea neliniştită. Renunţă la tot ce îi tulbură pacea. Dacă 
vrei pacea, merit-o. 

Î: Cu siguranţă, toţi merită pacea. 

M: O merită numai cei care n-o tulbură. 

Î: În ce fel tulbur eu pacea? 

M: Prin faptul că eşti un sclav al dorințelor şi fricilor tale. 

Î: Chiar şi atunci când ele sunt justificate? 

M: Reacţiile emoţionale, născute din ignoranță sau inadvertenţă, nu sunt niciodată justificate. 
Caută să ai o minte clară şi o inimă curată. Tot ce-i nevoie este să te menţii calm şi vigilent, cercetând 
natura ta reală. Aceasta este singura cale către pace. 


9. RĂSPUNSURILE MEMORIEI 


Întrebare: Unii spun că universul a fost creat. Alţii spun că el a existat dintotdeauna, şi va suferi 
transformări de-a pururi. Unii spun că el este supus legilor eterne. Alţii tăgăduiesc chiar şi cauzalitatea. 
Unii spun că lumea este reală. Alţii - că ea nu are nici un fel de existenţă. 

Maharaj: Despre care lume vorbeşti? 

Î: Lumea percepțţiilor mele, fireşte. 

M: Lumea pe care tu o poţi percepe este, într-adevăr, o lume foarte mică. Şi ea este în întregime 
privată. Priveşte-o ca fiind un vis şi pune-i capăt. 

Î: Cum pot s-o iau ca pe un vis? Un vis nu durează. 

M: Cât de mult va dura micuța ta lume personală? 

Î: La urma urmei, micuța mea lume nu-i decât o parte a totului. 

M: Nu cumva ideea de lume totală este o parte a lumii tale personale? Universul nu vine să-ţi 
spună că tu eşti o parte a lui. Tu eşti cel care a inventat o totalitate care să te conţină ca parte. De fapt, 
tot ceea ce cunoşti este propria ta lume privată, oricât de bine ai garnisi-o cu închipuirile şi aşteptările 
tale. 

Î: Cu siguranță, percepţia nu este imaginaţie! 

M: Dar ce altceva? Percepția înseamnă recunoaştere, nu-i aşa? Ceva cu totul nefamiliar poate fi 
simțit, însă nu poate fi perceput. Percepția implică memoria. 

Î: De acord, dar memoria n-o transformă în iluzie. 

M: Perceptie, imaginaţie, aşteptare, anticipare, iluzie - toate sunt întemeiate pe memorie. Abia de 
există o linie de demarcaţie între ele. Mai mult, ele se transformă treptat dintr-una în alta. Toate sunt 
răspunsuri ale memoriei. 

Î: Şi totuşi memoria este acolo pentru a dovedi realitatea lumii mele. 

M: Oare cât de multe îţi aminteşii? Încearcă să scrii din memorie ceea ce gândeai, spuneai şi 
făceai pe ziua de 30 a lunii trecute. 

Î: Da, este un loc gol în memorie. 

M: Nu-i chiar aşa de rău. Îți aminteşti foarte mult - memoria inconştientă face lumea în care trăieşti 
atât de familiară. 

Î: Admit că lumea în care trăiesc eu este subiectivă şi parțială. Dar ce spui despre tine? În ce fel de 
lume trăieşti ? 

M: Lumea mea este întocmai ca a ta. Eu văd, eu aud, eu simt, eu gândesc, eu vorbesc şi acționez 

într-o lume pe care o percep, întocmai ca tine. Dar pentru tine asta înseamnă totul pentru mine asta nu 
înseamnă aproape nimic. Cunoscând că lumea este o parte din mine însumi, eu nu-i acord mai multă 
atenţie decât acorzi tu hranei pe care ai mâncat-o. În timp ce este preparată şi mâncată, hrana este 
separată de tine şi mintea îţi este la ea; odată înghițită, tu devii total inconştient față de ea. Eu am 
înfulecat lumea, şi n-am nevoie să mă mai gândesc la ea. 

Î: Nu cumva, în felul acesta, devii complet iresponsabil? 

M: Cum aş putea? Cum pot eu să rănesc ceva ce este una cu mine? Dimpotrivă, fără să mă 
gândesc la lume, orice voi face va fi o binefacere pentru ea. Întocmai cum corpul se pune în ordine în 
mod inconştient, aşa şi eu acționez neîncetat pentru a pune lumea în ordine. 

Î: Cu toate acestea, eşti conştient de imensa suferinţă a lumii? 

M: Fireşte că sunt, mult mai mult decât eşti tu. 

Î: Şi atunci ce faci? 

M: O privesc prin ochii lui Dumnezeu şi găsesc că totul este bine. 

Î: Cum poţi să spui că totul este bine? Priveşte războaiele, exploatarea, lupta ostilă şi crudă dintre 
cetățean şi stat. 

M: Toate aceste suferințe sunt făcute de către om şi stă în puterea omului să le pună capăt. 
Dumnezeu ajută punându-l pe om în faţa rezultatelor faptelor sale şi cerând ca echilibrul să fie restabilit. 
Karma este legea care lucrează pentru dreptate; ea este mâna tămăduitoare a lui Dumnezeu. 


10. OBSERVAREA 


Întrebare: Sunt plin de dorinţe şi le vreau împlinite. Cum să obţin ceea ce vreau? 

Maharaj: Meriţi oare ceea ce îţi doreşti? Într-un fel sau altul trebuie să lucrezi pentru împlinirea 
dorințelor ta le. Investeşte energie şi aşteaptă rezultatele. 

Î: De unde să obțin energia? 

M: Dorinţa însăşi este energie. 

Î: Atunci de ce nu se împlineşte fiecare dorință? 

M: Poate că ea n-a fost îndeajuns de puternică şi durabilă. 

Î: Da, asta-i problema mea. Am nevoie de lucruri, dar sunt leneş când e vorba să trec la faptă. 

M: Când dorinţa nu este clară şi puternică, ea nu poate să ia formă. De altfel, dacă dorinţele tale 
sunt personale, doar pentru propria ta desfătare, atunci energia pe care le-o dai este în mod necesar 
limitată; nu poate fi mai mult decât ceea ce ai. 

Î: Totuşi, adeseori, unde persoane cât se poate de obişnuite ating ceea ce doresc. 

M: Numai după ce au dorit foarte mult şi o lungă perioadă de timp. Chiar şi atunci, realizările lor 
sunt limitate. 

Î: Cum rămâne atunci cu dorinţele care nu sunt egoiste? 

M: Când doreşti binele comun, întreaga lume doreşte odată cu tine. Fă din dorința umanităţii 
propria ta dorinţă şi lucrează pentru împlinirea ei. Aici n-ai cum să eşuezi. 

Î: Umanitatea este treaba lui Dumnezeu, nu a mea. Eu sunt preocupat de mine însumi. N-am eu 
dreptul să-mi văd dorinţele legitime împlinite? Ele nu vor răni pe nimeni. Dorinţele mele sunt legitime. 
Sunt dorinţe juste, de ce nu devin realitate? 

M: Dorinţele sunt juste sau injuste ţinând seamă de circumstanţe; depinde de modul în care le 
priveşti. Numai pentru individ este valabilă distincţia dintre just şi injust. 

Î: Care sunt liniile directoare care permit să se facă o asemenea distincţie? Cum voi şti eu care din 
dorințele mele sunt juste şi care sunt injuste? 

M: În cazul tău, dorințele care conduc la amărăciune sunt injuste, iar acelea care conduc la fericire 
sunt juste. Dar tu nu trebuie să-i uiţi pe ceilalţi. Suferinţa şi fericirea lor, de asemenea, contează. 

Î: Rezultatele apar în viitor. Cum pot să ştiu cum vor fi ele? 

M: Foloseşte-ţi mintea. Aminteşte-ţi. Observă. Tu nu eşti diferit de alţii. Majoritatea experienţelor 
lor sunt valabile şi pentru tine. Gândeşte clar şi profund, pătrunde în întreaga structură a dorințelor tale şi 
a ramificaţiilor lor. Ele sunt o parte foarte importantă a alcătuirii tale mentale şi emoţionale şi afectează 
puternic acţiunile tale. Ține minte, tu nu poţi să abandonezi ceea ce nu cunoşti. Ca să mergi dincolo de 
tine însuţi, trebuie să te cunoşti pe tine însuți. 

Î: Ce înseamnă să mă cunosc pe mine însumi? Cunoscându-mă pe mine însumi, ce anume ajung 
să cunosc? 

M: Tot ceea ce nu eşti. 

Î: Dar nu şi ceea ce sunt? 

M: Ceea ce eşti, tu eşti deja. Cunoscând ceea ce nu eşti, devii liber şi rămâi în starea ta naturală. 
Totul se întâmplă întru totul spontan şi fără efort. 

Î: Şi ce descopăr? 

M: Descoperi că nu este nimic de descoperit. Tu eşti ceea ce eşti, asta-i tot. 

Î: Dar în ultimă instanţă, ce sunt eu? 

M: Negarea ultimă a tot ceea ce nu eşti. 

Î: Nu înţeleg! 

M: Ideea ta fixă, că trebuie să fii ceva sau cineva, este ceea ce te orbește. 

Î: Cum pot să mă dezbar de această idee? 

M: Dacă te încrezi în mine, atunci crede când îţi spun că tu eşti conştienţa (awareness) pură care 
iluminează conştiinţa şi conţinutul ei infinit. Realizează aceasta şi trăieşte în consecinţă. Dacă nu mă 
crezi, atunci întoarce-te spre înlăuntru în căutarea lui "Cine sunt eu?", sau focalizează-ţi mintea asupra 
lui "Cine sunt”, care este ființa pură şi simplă. 

Î: De ce anume depinde credința mea în tine? 

M: De puterea ta de pătrundere în inimile altor oameni. Dacă nu poți privi în inima mea, atunci 
priveşte în propria ta inimă. 

Î: Nu pot face nici una nici alta. 

M: Purifică-te printr-o viaţă folositoare şi bine rânduită. Veghează asupra gândurilor, simţămintelor, 
cuvintelor şi faptelor tale. Aceasta îţi va clarifica viziunea. 

Î: N-ar trebui mai întâi să renunţ la tot, şi să duc o viață fără cămin? 

M: Nu poţi să renunti. Se poate să-ţi părăseşti căminul şi să pricinuieşti necazuri familiei tale, dar 
ataşamentele sunt în minte şi ele nu te vor părăsi câtă vreme nu îţi vei cunoaşte mintea în întregime. 
Întâi de toate, cunoaşte-te pe tine însuţi, toate celelalte vor veni odată cu asta. 

Î: Dar mi-ai spus deja că sunt Realitatea Supremă. Asta nu-i cunoaştere de sine? 

M: Bineînţeles că eşti Realitatea Supremă! Dar ce-i cu asta? Fiecare grăunte de nisip este 
Dumnezeu; să ştii lucrul acesta este foarte important, dar nu-i decât începutul. 

Î: Ei bine, îmi spui că eu sunt Realitatea Supremă. Te cred. Ce urmează să mai fac? 

M: Ti-am spus deja. Descoperă tot ceea ce nu eşti tu. Corp, simţăminte, gânduri, idei, timp, spațiu, 
fiinţă şi neființă, aceasta sau aceea - nimic concret sau abstract din ceea ce poţi arăta nu eşti tu. O 
simplă afirmaţie verbală nu va ajuta - poţi să repeţi o formulă la nesfârşit fără nici un fel de rezultat. 
Trebuie să te priveşti continuu - îndeosebi mintea ta - clipă de clipă, nepierzând nimic. A te privi ca 
martor, este esenţial pentru separarea sinelui de non-sine. 

Î: A privi ca martor - nu-i aceasta natura mea reală? 

M: Când priveşti ca martor, trebuie să mai fie ceva de privit. Suntem încă în dualitate! 

Î: Şi atunci cum rămâne cu observarea martorului ca martor? Conştienţa stării de conştiență? 

M: Combinarea de cuvinte nu te va duce prea departe. Pătrunde înlăntrul tău şi descoperă ceea 
ce nu eşti. Nimic altceva nu contează. 


11. CONŞTIENTĂ (AWARENESS) ŞI CONŞTIINŢĂ (COUNSCIOUSNESS) 


Întrebare: Ce faci tu când eşti adormit? 

Maharaj: Sunt conştient (aware) că sunt adormit. 

Î: Nu este somnul o stare de inconştiență? 

M: Ba da, atunci când dorm eu sunt conştient (aware) că sunt inconştient. 

Î: Dar atunci când eşti treaz, sau când visezi? 

M: Eu sunt conştient (aware) că sunt treaz, ori că visez. 

Î: Nu prea înțeleg. Ce anume vrei să spui? Îngăduie-mi să-mi clarific termenii: prin a fi adormit eu 
înțeleg a fi inconştient, prin a fi treaz înțeleg a fi conştient (conscious), prin a visa înţeleg a fi conştient 
(conscious) de mintea ta, dar nu şi de mediul înconjurător. 

M: Ei bine, cam acelaşi lucru este şi pentru mine. Se pare, totuşi, că există o deosebire, în fiecare 
din aceste stări tu le uiţi pe celelalte două, în timp ce pentru mine nu există decât o singură stare de 
existenţă, care include şi transcende cele trei stări mentale de veghe, vis şi somn. 

Î: Vezi tu în lume o direcţie şi un scop? 

M: Lumea nu-i decât o reflectare a închipuirii mele. Orice vreau să văd, eu pot să văd. De ce aş 
inventa tipare de creaţie, de evoluţie, de distrugere? N-am nevoie de ele. Lumea este în mine, eu însumi 
sunt lumea. Nu mă tem de ea şi nu încerc dorința de a o căuta într-o imagine mentală. 

Î: Revenind la somn. Ți se întâmplă să visezi? 

M: Fireşte. 

Î: Ce sunt visele tale? 

M: Ecouri ale stării de veghe. 

Î: Dar somnul tău profund? 

M: Conştiinţa creierului este suspendată. 


|: Eşti tu atunci inconştient? 

M: Inconşiient față de mediul din jurul meu, da. 

Î: Nu total inconştient? 

M: Eu rămân conştient (aware) că sunt inconştient. 

Î: Tu foloseşti cuvintele lucid (aware) şi conştient (conscious). Nu înseamnă ele acelaşi lucru? 

M: Conşiienţa este primordială; este starea originară, fără început, fără sfârşit, fără cauză, fără 
suport, fără părţi, fără schimbare. Conşitiinţa se întemeiază pe contact, o reflectare pe o suprafață, o 
stare de dualitate. Nu poate să existe nici o conştiinţă fără conştienţă, dar poate să fie conşitienţă fără 
conştiinţă, ca în somnul profund. Conştienţa este absolută, conştiinţa este relativă la conţinutul ei, este 
întotdeauna conştientă de ceva. Conşiiinţa este parţială şi schimbătoare, conştienţa este totală, 
neschimbătoare, calmă şi tăcută. Ea este matricea comună a tuturor experienţelor. 

Î: Cum se poate merge dincolo de conştiinţă pentru a intra în conștientă? 

M: întrucât conştiența este cea care face posibilă conştiinţa, există conştienţă în fiecare stare de 
conştiinţă. De aceea, chiar conştiinţa relativă la faptul că sunt conştient (counscious) este deja o mişcare 
în conştienţă. Interesul față de torentul tău de conştiinţă te duce la conştienţă. Ea nu este o stare nouă. 
Ea este imediat recunoscută drept starea originară, fundamentală, care este viața însăşi, şi de 
asemenea iubire şi bucurie. 

Î: De vreme ce realitatea este tot timpul cu noi, în ce constă realizarea de sine? 

M: Realizarea nu-i decât opusul ignoranței. A lua lumea ca reală, iar Sinele tău ca ireal înseamnă 
ignoranță, este cauza amărăciunii. A cunoaşte Sinele ca fiind singura realitate, iar toate celelalte ca 
temporale şi efemere înseamnă libertate, pace şi bucurie. Totul este foarte simplu. În loc să vezi lucrurile 
aşa cum ţi le închipui, învaţă să le vezi aşa cum sunt. Când vei putea vedea totul aşa cum este, tu, de 
asemenea, te vei vedea aşa cum eşti. Este ca şi cum ai lustrui o oglindă. Aceeaşi oglindă care îţi arată 
lumea aşa cum este, îţi va arăta şi propriul tău chip. Gândul "eu sunt" este cârpa de lustruit. Foloseşte-l. 


12. PERSOANA NU ESTE REALITATEA 


Întrebare: Spune-mi, te rog, cum ai ajuns tu la realizarea de sine? 

Maharaj: L-am întâlnit pe gurul meu când aveam 34 de ani şi mi-am realizat Sinele la 37 de ani. 

Î: Ce s-a întâmplat? Care a fost schimbarea? 

M: Plăcerea şi durerea şi-au pierdut stăpânirea asupra mea. Eram liber de dorinţă şi frică. M-am 
pomenit complet, neavând nevoie de nimic. Am văzut că în oceanul conştienței (awareness) pure, la 
suprafața conştiinţei (counsciousness) universale, valurile fără de număr ale lumilor fenomenale se 
înalță şi coboară, fără de început şi sfârşit, în calitate de conştiinţă, ele sunt toate eu însumi. Ca 
evenimente, ele sunt toate ale mele. Există o putere misterioasă care veghează asupra lor. Acea putere 
este Dumnezeu, Conşitienţa, Sinele, Viaţa, oricare ar fi numele pe care i-l dai. Ea este fundamentul, 
suportul ultim a tot ceea ce este, întocmai cum aurul este materialul de bază pentru toate bijuteriile de 
aur. Şi ea este atât de intim a noastră! Fă abstracţie de numele şi de forma bijuteriei, şi aurul devine 
evident. Fii liber de nume şi de formă, de dorinţele şi de fricile pe care acestea le creează - ce mai 
rămâne? 

Î: Nimicul. 

M: Da, rămâne vidul. Dar vidul este plin până la refuz. Vidul este eternul potenţial, după cum 
conştiinţa este eternul actual. 

Î: Prin potenţial înţelegi viitorul? 

M: Trecut, prezent şi viitor - sunt toate acolo. Şi infinit mai mult. 

Î: De vreme ce vidul este vid, el ne este de puţin folos. 

M: Cum poţi să spui aşa ceva? Fără întrerupere în continuitate, cum e cu putinţă să fie renaştere? 
Poate să fie reînnoire fără moarte? Chiar şi întunericul somnului este reîmprospătător şi reîntineritor. 
Fără moarte am fi înnămoliţi pe vecie într-o senilitate eternă. 

Î: Oare nemurirea nu există? 

M: Când viaţa şi moartea sunt văzute ca esenţiale una pentru cealaltă, ca două aspecte ale unei 
singure existenţe, aceea este nemurirea. A vedea sfârşitul în început şi începutul în sfârşit este semnul 
eternității. Categoric, nemurirea nu este continuitate. Numai procesul schimbării este continuu. Nimic nu 
durează. 

Î: Conştienţa durează? 

M: Conştienţa nu are nici o legătură cu timpul. Timpul există numai în conştiinţă. Dincolo de 
conştiinţă, unde mai sunt timpul şi spațiul? 

Î: înăuntrul câmpului conştiinţei tale este şi corpul tău? 

M: Fireşte. Dar ideea "corpul meu", ca diferit de alte corpuri, este absentă. Pentru mine el este "un 
corp", nu "corpul meu", "o minte", nu "mintea mea". Mintea se îngrijeşte de corp aşa cum trebuie. Nu 
este nevoie să intervin. Ceea ce trebuie făcut se face, în modul normal şi natural. Se poate ca tu să nu fii 

pe deplin conştient de funcţiile tale psihologice, dar atunci când se ajunge la gânduri şi sentimente, 
dorințe şi frici, tu devii în mod acut conştient, preocupat de tine însuţi. Pentru mine, de asemenea, 
acestea sunt în mare parte inconştiente. Mă pomenesc vorbind oamenilor, sau făcând lucruri întru totul 
corect şi corespunzător, fără a fi foarte conştient de ele. Este ca şi cum mi-aş trăi viaţa fizică, viața de 
veghe, în mod automat, reacţionând spontan şi cu precizie. 

Î: Acest răspuns spontan vine ca un rezultat al realizării, sau prin practică? 

M: Şi într-un fel şi-n altul. Devotamentul pentru țelul tău te face să trăieşti o viață curată şi 
ordonată, dedicată căutării adevărului şi ajutării oamenilor, iar realizarea face nobila virtute uşoară şi 
spontană, înlăturând definitiv obstacolele care apar sub forma dorințelor, fricilor şi ideilor greşite. 

Î: Tu nu mai ai dorinţe şi frici? 

M: Destinul meu a fost să mă nasc un om simplu, un om de rând, un umil comerciant, cu puţină 
educaţie formală. Viaţa mea a fost cât se poate de obişnuită, cu dorinţe şi frici obişnuite. Când, prin 
credința avută în maestrul meu şi dând ascultare cuvintelor lui, am realizat adevărata mea fiinţă, am 
lăsat în urmă natura mea umană să se îngrijească de ea însăşi, până când soarta îi va fi pecetluită. 
Uneori, o veche reacţie, emoţională sau mentală, survine în minte, dar este pe dată observată şi 
alungată. La urma urmei, cât timp eşti împovărat de o persoană, eşti expus idiosincraziilor şi obiceiurilor 
ei. 

Î: Tu nu te temi de moarte? 

M: Eu sunt deja mort. 

Î: În ce sens? 

M: Eu sunt de două ori mort. Sunt mort nu numai pentru corpul meu, ci şi pentru mintea mea. 

Î: Păi, nu arăţi mort deloc. 

M: Tu eşti cel care o spui! Tu pari să îmi cunoşti starea mai bine decât o cunosc eul! 

Î: îmi pare rău. Dar pur şi simplu nu înțeleg. Tu zici ca eşti fără de trup şi fără de minte, în vreme 
ce eu te văd plin de vitalitate şi capabil să te exprimi clar şi precis. 

M: O lucrare teribil de complexă se petrece tot timpul în creierul şi în corpul tău, dar eşti tu 
conştient de ea? Nicidecum. Totuşi pentru un observator din afară totul pare să se petreacă în mod 
inteligent şi intenţionat. De ce să nu admiţi că este posibil ca întreaga ta viață personală să se afunde în 
mare măsură sub pragul conştiinţei şi totuşi să înainteze în mod raţional şi fără piedici? 

Î: Şi este normal? 

M: Ce este normal? Este oare viaţa ta - obsedată de dorinţe şi frici, plină de vrajbă şi luptă, lipsită 
de înțeles şi de bucurie normală? A fi cu acuitate conştient de corpul tău este oare normal? A fi sfâşiat 
de sentimente, torturat de gânduri este oare normal? Un corp sănătos, o minte sănătoasă trăiesc în 
mare măsură nepercepute de posesorul lor; doar uneori, prin durere şi suferință, ele cer atenţie şi putere 
de pătrundere. De ce să nu extinzi acelaşi lucru la întreaga viaţă personală? Se poate trăi cum trebuie, 
răspunzând bine şi pe deplin la orice se întâmplă, fără să trebuiască să introduci aceasta în focarul 
conştienţei. Când auto-controlul devine a doua natură, Conştienţa îşi deplasează focarul pe nivele mai 
adânci de existenţă şi acțiune. 

Î: Nu devii un robot? 

M: Ce rău este în a automatiza ceea ce este obişnuit şi repetitiv? Oricum este automat. Dar atunci 
când este şi haotic, aceasta cauzează durere şi suferință şi necesită atenţie, întregul obiectiv al unei vieți 
curate şi bine ordonate este să elibereze omul de robia haosului şi de povara amărăciunii. 

Î: Tu pari să fii în favoarea unei vieţi computerizate. 

M: Ce este în neregulă cu o viaţă liberă de probleme? Personalitatea nu-i decât o reflectare a 
realului. De ce n-ar fi reflectarea fidelă originalului, cum este şi firesc, în mod automat? Este oare nevoie 
ca persoana să aibă vreun model al ei propriu? Viaţa, a cărei expresie este, o va călăuzi. Odată ce 
realizezi că persoana nu-i decât o umbră a realităţii, dar nu realitatea însăşi, încetezi să te agiţi şi să te 
îngrijorezi. Accepti să fii călăuzit din interior, iar viața devine o călătorie în necunoscut. 


13. SUPREMUL, MINTEA ŞI CORPUL 


Întrebare: Din ceea ce spui, se pare că tu nu eşti pe deplin conştient de mediul tău înconjurător. 
Nouă ni se pare că eşti extrem de ager şi de activ. Nu putem cu nici un chip să credem că te afli într-un 
fel de stare hipnotică, care nu lasă nici o amintire în urmă. Dimpotrivă, memoria ta pare excelentă. Ce ar 
trebui să înțelegem atunci când afirmi că, în ceea ce te priveşte, lumea şi tot ceea ce aceasta include nu 
există? 

Maharaj: Totul este o chestiune de focalizare. Mintea voastră este focalizată pe lume; a mea este 
focalizată pe realitate. Este ca luna în plină zi - când soarele străluceşte, luna abia de se mai vede. Sau, 
mai bine, priviţi cum vă consumaţi hrana. Atâta timp cât mâncarea este în gura voastră, voi sunteți 
conştienţi de ea. Odată înghițită, ea nu vă mai preocupă. Ar fi obositor s-o aveţi constant în minte până 

când o eliminaţi. În mod normal, mintea ar trebui să fie în suspensie - activitatea neîncetată este o stare 
morbidă. Universul merge de la sine - asta ştiu. Ce altceva mai e nevoie să ştiu? 

Î: Va să zică un jnanin ştie ce face doar atunci când îşi îndreaptă mintea către ceea ce face; 
altminteri el acționează pur şi simplu, fără să fie preocupat. 

M: Omul de rând nu este conştient de corpul său ca atare. El este conştient de senzațiile, 
sentimentele şi gândurile sale. Până şi acestea, odată ce detaşarea se instalează, se îndepărtează de 
centrul conştiinţei şi se manifestă spontan şi fără efort. 

Î: Atunci ce este în centrul conştiinţei? 

M: Acela căruia nu i se poate da nume şi formă, căci este fără calitate şi dincolo de conştiinţă. Poţi 
spune că este un punct în conştiinţă care este dincolo de conştiinţă. La fel cum o gaură în hârtie este în 
hârtie şi totuşi nu-i de hârtie, aşa este şi starea supremă în centrul conştiinţei şi totuşi dincolo de 
conştiinţă. Este ca o deschidere în minte prin care mintea este inundată de lumină. Cu toate acestea, 
deschiderea nu este lumina. Nu-i decât o deschidere. 

Î: O deschidere nu-i decât vid, absenţă. 

M: Chiar aşa. Din punctul de vedere al minţii, ea nu este decât o deschidere care permite luminii 
conştienţei să intre în spaţiul mental. Lumina, în sine, poate fi comparată doar cu o masă solidă, densă, 
cristalină, omogenă şi neschimbătoare de conştiență pură, liberă de şabloanele mentale de nume şi 
formă. 

Î: Există oare vreo legătură între spațiul mental şi lăcaşul suprem? 

M: Supremul dă existenţă minţii. Mintea dă existenţă corpului. 

Î: Şi ce se află dincolo? 

M: Să luăm un exemplu. Un venerabil yoghin, un maestru în arta longevităţii, el însuşi bătrân de 
peste o mie de ani, vine să mă învețe arta sa. Eu îl respect pe deplin şi îi admir sincer reuşita, şi totuşi 
tot ce pot să-i spun este: la ce-mi foloseşte longevitatea? Eu sunt dincolo de timp. Oricât de lungă ar 
putea să fie o viaţă, ea nu-i decât o clipă şi un vis. În acelaşi mod, eu sunt dincolo de toate atributele. Ele 
apar şi dispar în lumina mea, dar nu pot să mă descrie. Universul nu este decât nume şi forme, 
întemeiate pe calități şi pe diferenţele lor, în vreme ce eu sunt dincolo. Lumea este acolo fiindcă eu sunt, 
însă eu nu sunt lumea. 

Î: Dar tu trăieşti în lume! 

M: Tu zici asta! Eu ştiu că există o lume, care include acest trup şi această minte, dar eu nu 
consider că sunt "al mele" mai mult decât alte minţi şi trupuri. Ele sunt acolo, în timp şi spaţiu, dar eu 
sunt dincolo de timp şi de spațiu. 

Î: Dar întrucât toate există prin lumina ta, nu eşti tu creatorul lumii? 

M: Eu nu sunt nici potenţialitatea, nici actualizarea, nici starea reală a lucrurilor, în lumina mea, ele 
vin şi se duc asemenea firelor de praf dansând în raza de soare. Lumina iluminează firele de praf, dar nu 
depinde de ele. Nu se poate spune nici că le creează. Nu se poate spune nici măcar că le cunoaşte. 

Î: Eu îţi pun o întrebare şi tu răspunzi. Eşti tu conştient de întrebare şi de răspuns? 

M: în realitate eu nici nu aud, nici nu răspund, în lumea evenimentelor întrebarea se întâmplă şi 
răspunsul se întâmplă. Nimic nu mi se întâmplă mie însumi. Toate se întâmplă pur şi simplu. 

Î: Şi tu eşti martorul? 

M: Ce înseamnă martor? Simplă cunoaştere. A plouat, iar acum ploaia a încetat. Eu nu m-am 
udat. Ştiu că a plouat, dar nu sunt afectat. Doar am privit ca martor ploaia. 

Î: Omul pe deplin realizat, care trăieşte spontan în starea supremă, pare să mănânce, să bea şi 
aşa mai departe. Este el conştient de asta, sau nu? 

M: Pe acela în care survine conştiinţa, conştiinţa sau mintea universală, noi îl numim eterul 
conştiinţei. Toate obiectele conştiinţei alcătuiesc universul. Ceea ce este dincolo de amândouă, 
susținându-le pe amândouă, este starea supremă, o stare de absolută nemişcare şi tăcere. Oricine 
ajunge acolo, dispare. Este inaccesibilă prin cuvinte sau prin minte. Puteţi s-o numiţi Dumnezeu, 
Parabrahman, Realitatea Supremă, dar acestea sunt nume date de minte. Ea este o stare lipsită de 
nume, lipsită de conţinut, fără efort, spontană, dincolo de fiinţă şi de neființă. 

Î: Dar rămâi oare conştient? 

M: Aşa cum universul este corpul minţii, tot astfel conştiinţa este corpul supremului. El nu este 
conştient, dar dă naştere conştiinţei. 

Î: Cele mai multe dintre acţiunile mele zilnice se conduc după obişnuinţă, sunt automate. Eu sunt 
conştient de obiectivul general, dar nu şi de fiecare mişcare de detaliu. Pe măsură ce conştiinţa mea se 
lărgeşte şi se adânceşte, detaliile tind să treacă în plan secundar, lăsându-mă liber să urmez tendinţele 
generale. Nu se întâmplă acelaşi lucru şi cu un jnanin, ba cu atât mai mult? 

M: La nivelul conştiinţei, da. În starea supremă, nu. Această tare este una şi indivizibilă, un singur 
bloc compact de realitate. Singura cale de a o cunoaşte este să fii acea stare. Mintea nu poate să o 
atingă. Pentru a o percepe nu este nevoie de simţuri; pentru a o cunoaşte nu este nevoie de minte. 

Î: lată cum dirijează Dumnezeu lumea. 

M: Dumnezeu nu dirijează lumea. 

Î: Atunci cine face acest lucru? 

M: Nimeni. Totul se întâmplă de la sine. Tu pui întrebarea şi tot tu dai răspunsul. Dar tu ştii deja 
răspunsul atunci când pui întrebarea. Totul este un joc în conştiinţă. Toate divizările sunt iluzorii. Tu poți 
cunoaşte numai falsul. Adevărul trebuie să fii tu însuți. 

Î: Există conştiinţa observată şi există conştiinţa care observă ca martor. Este cea de-a doua 
supremul? 

M: Există cele două elemente: persoana şi martorul, observatorul. Când le vezi ca fiind una 
singură, şi treci dincolo, eşti în starea supremă. Această stare nu este perceptibilă, întrucât ea este cea 
care face percepţia posibilă. Ea este dincolo de ființă şi de neființă. Nu este nici oglinda, nici imaginea 
din oglindă. Ea este ceea ce este - realitatea atemporală, incredibil de dură şi de solidă. 

Î: Jnaninul - este el martorul sau Supremul? 

M: Este Supremul, fireşte, dar el poate fi văzut şi ca martorul universal. 

Î: Dar el rămâne o persoană? 

M: Când crezi că eşti persoană, vezi peste tot numai persoane. În realitate nu există persoane, ci 
numai şiruri de amintiri şi obiceiuri, în momentul realizării, persoana încetează. Identitatea rămâne, dar 
identitatea nu este o persoană; ea este inerentă realităţii însăşi. Persoana nu are existenţă în sine 
însăşi; ea este o reflectare în mintea martorului, "eu sunt'-ul, care este un mod de a fi. 

Î: Este Supremul conştient? 

M: Nici conştient, nici inconştient; îți vorbesc din experienţă. 

Î: Pragnanam brahma. Ce este această pragna? 

M: Pragna înseamnă cunoaşterea neconştientă de sine a vieții însăşi. 

Î: Este ea vitalitatea, energia vieții, principiul vieţii? 

M: Energia vine mai întâi. Căci totul este o formă de energie Conştiinţa este diferențiată cel mai 
mult în starea de veghe. Mai puţin în vis. Încă şi mai puţin în somn. Omogenă, în cea de-a patra stare. 
Dincolo se găseşte inexprimabila şi monolitica realitate, lăcaşul jnaninului. 

Î: Mi-am tăiat braţul. Acum s-a vindecat. Prin ce putere s-a vindecat? 

M: Prin puterea vieții. 

Î: Ce este acea putere? 

M: Este conştiinţa. Totul este conştient. 

Î: Care este sursa conştiinţei? 

M: Conştiinţa însăşi este sursa tuturor lucrurilor. 

Î: Poate să existe viaţă fără conştiinţă? 

M: Nu, dar nici conştiinţă fără viaţă. Ele sunt una; în realitate, numai Cel Ultim este. Restul este 
doar o chestiune de nume şi de formă. Atâta timp cât te agăţi de ideea că numai ceea ce are nume şi 
formă există, Supremul îţi va apărea ca non-existent. Când vei înțelege că numele şi formele sunt 
cochilii goale, fără nici un fel de conţinut, şi că ceea ce este real este lipsit de nume şi formă, energie 
pură a vieţii şi lumină a conştiinţei, tu vei fii împăcat, cufundat în tăcerea adâncă a realității. 

Î: Dacă timpul şi spațiul sunt doar simple iluzii, iar tu eşti dincolo de ele, spune-mi, te rog, cum este 
vremea la New York. Este cald sau plouă? 

M: Cum aş putea să-ţi spun? Astfel de lucruri necesită o pregătire specială. Sau o călătorie la New 
York. Eu pot să fiu întru totul sigur că sunt dincolo de spațiu şi de timp, şi totuşi incapabil să mă localizez 
după voie într-un punct oarecare al timpului şi spaţiului. Nu sunt îndeajuns de interesat; nu văd nici un 
rost în a trece printr-o pregătire yoghină specială. Eu tocmai am auzit de New York. Pentru mine el este 
un cuvânt. De ce ar trebui să ştiu mai mult decât transmite cuvântul? Fiecare atom poate fi un univers tot 
atât de complex ca universul nostru. Trebuie oare să-i cunosc pe toţi? Pot.... dacă mă pregătesc. 

Î: Punând întrebarea referitoare la vremea din New York, unde am greşit? 

M: Lumea şi mintea sunt stări ale existenţei. Supremul nu este o stare. El pătrunde toate stările, 
dar nu este o altă stare. El este în întregime fără cauză, independent, complet prin sine însuşi, dincolo 
de timp şi spaţiu, minte şi materie. 

Î: După ce semn îl recunoşti? 

M: El este punctul care nu lasă nici o urmă. Nu este nimic după care să-l recunoşti. El trebuie să 
fie văzut direct, renunțând la orice căutare de semne şi de abordări. Când toate numele şi formele au 
fost abandonate, realul este cu tine. Nu-i nevoie să-l cauţi. Pluralitatea şi diversitatea sunt numai jocul 
minţii. Realitatea este una singură. 

Î: Dacă realitatea nu lasă nici o urmă, atunci nu se poate vorbi despre ea. 

M: Ea este. Nu poate fi negată. Ea este adâncă şi întunecată, mister dincolo de mister. Însă ea 
este, în vreme ce orice altceva doar se întâmplă. 


|: Este ea Necunoscutul? 

M: Ea este dincolo de cele două, cunoscutul şi necunoscutul. Dar eu aş numi-o mai degrabă 
cunoscutul decât necunoscutul. Căci de îndată ce un lucru este cunoscut, realul este cel cunoscut. 

Î: Este tăcerea un atribut al realului? 

M: Aceasta aparține, de asemenea, minţii. Toate stările şi condiţiile sunt ale minții. 

Î: Care este locul stării de samadhi? 

M: A nu face uz de conștiința ta este samadhi. Este de ajuns să-ţi laşi mintea în pace. Să nu vrei 
nimic, nici de la corpul tău, nici de la mintea ta. 


14. APARENȚELE ŞI REALITATEA 


Întrebare: În repetate rânduri ai afirmat că evenimentele sunt fără cauză, că un lucru se întâmplă 
pur şi simplu şi nu-i poate fi atribuită nici o cauză. Fără îndoială, toate lucrurile au o cauză sau mai multe 
cauze. Cum să înțeleg lipsa de cauzalitate a lucrurilor? 

Maharaj: Din punctul de vedere cel mai elevat lumea nu are nici o cauză. 

Î: Dar care este experiența ta personală? 

M: Toate lucrurile sunt fără cauză. Lumea nu are nici un fel de cauză. 

Î: Eu nu mă interesez de cauzele care au condus la crearea lumii. Cine a văzut crearea lumii? 
Poate că ea este fără de început, existând dintotdeauna. Dar eu nu vorbesc despre lume. Eu iau lumea 
ca existentă - oarecum. Ea conţine atât de multe lucruri. Cu siguranţă, fiecare lucru trebuie să aibă una 
sau mai multe cauze. 

M: De îndată ce îţi creezi o lume în timp şi spaţiu, stăpânită de cauzalitate, tu eşti nevoit să cauţi şi 
să găseşti cauze pentru toate lucrurile. Tu pui întrebarea şi impui un răspuns. 

Î: Întrebarea mea este foarte simplă. Eu văd tot felul de lucruri şi înțeleg că fiecare trebuie să aibă 
o cauză sau un număr de cauze. Tu spui că ele sunt fără cauză - din punctul tău de vedere - dar, pentru 
tine nimic nu are fiinţă şi, de aceea, chestiunea cauzalităţii nu se pune. Tu pari totuşi să admiţi existenţa 
lucrurilor, deşi le tăgăduieşti cauzalitatea. Asta nu pot eu să pricep. Din moment ce accepţi existența 
lucrurilor, de ce respingi cauzele lor? 

M: Eu văd numai conştiinţa şi cunosc totul ca nefiind decât conştiinţă, aşa cum voi cunoaşteţi 
imaginea de pe ecranul de cinema ca nefiind decât lumină. 

Î: Şi totuşi mişcările luminii au o cauză. 

M: Lumina nu se mişcă deloc. Ştii foarte bine că mişcarea este iluzorie, o secvenţă de interceptări 
şi de culori ale filmului. Ceea ce se mişcă este filmul - care este mintea. 

Î: Asta nu face ca imaginea să fie fără cauză. Filmul este acolo, actorii, tehnicienii, directorul, 
regizorul, diverşii producători. Lumea este stăpânită de cauzalitate. Toate lucrurile sunt strâns legate 
între ele. 

M: Fireşte, toate lucrurile sunt legate între ele. Toate au cauze fără de număr, întregul univers 
contribuie la cel mai mic lucru. Un lucru este aşa cum este, fiindcă lumea este aşa cum este. Vezi, tu faci 
negoț cu podoabe din aur, iar eu cu aur. Între diferitele podoabe nu există nici un raport cauzal. Când 
retopeşti o podoabă ca să faci o alta, între cele două nu există nici un raport cauzal. Factorul comun este 
aurul. Dar tu nu poţi spune că aurul este cauza. El nu poate fi numit cauză, pentru că nu cauzează nimic 
prin sine însuşi. El este reflectat în minte ca "eu sunt", ca numele şi forma particulară a podoabei. Cu 
toate acestea totul este numai aur. În acelaşi fel, realitatea face toate lucrurile posibile şi totuşi nimic din 
ceea ce face ca un lucru să fie ceea ce este el - numele şi forma sa - nu provine din realitate. Dar de ce 
te frămânţi atât de mult cu privire la cauzalitate? Ce contează cauzele câtă vreme lucrurile însele sunt 
trecătoare? Lasă să vină ceea ce vine şi să se ducă ceea ce se duce - de ce te agăţi de lucruri şi te 
interesezi de cauzele lor? 

Î: Din punctul de vedere relativ, toate lucrurile trebuie să aibă o cauză. 

M: La ce-ţi foloseşte punctul de vedere relativ? Tu eşti capabil să priveşti din punctul de vedere 
absolut - de ce să revii la cel relativ? Te temi oare de absolut? 

Î: Da, mă tem. Mă tem să nu adorm peste aşa-zisele mele certitudini absolute! Pentru a trăi o viață 
în mod decent, absolutele nu sunt de prea mare ajutor. Atunci când ai nevoie de o cămaşă, cumperi 
pânză, chemi un croitor şi aşa mai departe. 

M: Toată această vorbărie dovedeşte ignoranță. 

Î: Şi care este punctul de vedere al cunoscătorului? 

M: Există numai lumină şi lumina este totul. Toate celelalte nu sunt decât imagini făcute din 
lumină. Imaginea este în lumină şi lumina este în imagine. Viaţă şi moarte, sine şi non-sine - 
abandonează toate aceste idei. Ele nu-ţi sunt de nici un folos. 

Î: Din ce punct de vedere negi cauzalitatea? Din cel relativ universul este cauza tuturor lucrurilor. 
Din cel absolut - nu există nici un lucru câtuşi de puţin. 

M: În ce stare pui această întrebare? 

Î: În starea de veghe de zi cu zi, singura în care au loc aceste discuții. 

M: Toate aceste probleme se ivesc numai în starea de veghe, căci astfel este natura ei. Dar tu nu 
eşti întotdeauna în această stare. Oare ce câştig poţi avea dintr-o stare în care cazi şi din care ieşi 
independent de voinţa ta? La ce-ţi foloseşte să ştii că există în lucruri o relaţie cauză-efect, aşa cum ți se 
pare în starea ta de veghe? 

Î: Lumea şi starea de veghe ies la iveală împreună şi se afundă împreună. 

M: Când mintea este nemişcată, absolut tăcută, starea de veghe nu mai există. 

Î: Cuvinte ca Dumnezeu, univers, total, absolut, suprem nu sunt decât simple vorbe în vânt, pentru 
că asupra lor nu se poate acţiona. 

M: Tu ridici întrebări la care numai tu poţi răspunde. 

Î: Nu mă îndepărta în felul ăsta! Tu pledezi atât de hotărât pentru totalitate, pentru univers şi 
pentru alte asemenea lucruri imaginare! Ele nu pot veni pentru a te împiedica să vorbeşti în numele lor. 
Eu urăsc aceste generalizări iresponsabile! lar tu eşti atât de înclinat să le personalizezi. Fără 
cauzalitate n-ar mai exista ordine, nici o acţiune intenţionată nu ar mai fi posibilă. 

M: Tu vrei să cunoşti toate cauzele fiecărui eveniment? Este oare cu putinţă? 

Î: Ştiu că nu este cu putinţă! Tot ce vreau să ştiu este dacă există cauze pentru toate lucrurile şi 
dacă aceste cauze pot fi influențate, afectând astfel evenimentele. 

M: Ca să influenţezi evenimentele, n-ai nevoie să cunoşti cauzele. Ce mod complicat şi ciudat de a 
face lucrurile! Nu eşti tu sursa şi sfârşitul fiecărui eveniment? Controlează deci evenimentul la sursă. 

l: în fiecare dimineaţă iau ziarul şi citesc cu groază că nenorocirile lumii - sărăcie, vrajbă şi 
războaie - continuă neabătute, întrebările mele privesc faptul nenoricirii, cauza şi remediul. Nu evita 
întrebarea spunându-mi că ăsta e budism! Nu mă eticheta. Insistenţa ta asupra lipsei de cauzalitate 
înlătură orice speranţă că lumea se va schimba vreodată. 

M: Eşti confuz deoarece crezi că tu eşti în lume, iar nu lumea în tine. Cine a apărut mai întâi - tu 
sau părinţii tăi? Tu îţi imaginezi că te-ai născut la o anume dată şi într-un anumit loc, că ai un tată şi o 
mamă, un corp şi un nume. Acesta este păcatul tău şi calamitatea ta! Tu vei putea negreşit să schimbi 
lumea dacă vei lucra pentru asta. Aşadar, lucrează. Cine te opreşte? Eu nu te-am descurajat niciodată. 
Cu cauze sau fără cauze, tu eşti cel care ai făcut această lume şi tu o poţi schimba. 

Î: O lume fără cauză este în întregime în afara controlului meu. 

M: Dimpotrivă, pentru care tu eşti singura sursă şi singurul fundament al lumii, stă pe deplin în 
puterea ta să o schimbi. Ceea ce este creat poate fi oricând distrus şi recreat. Totul se va întâmpla aşa 
cum vei dori, cu condiţia să vrei cu adevărat. 

Î: Tot ce vreau să ştiu este cum să fac față nenorocirilor lumii. 

M: Tu le-ai creat din propriile tale dorinţe şi frici, tu trebuie le faci față. Totul se datorează faptului 
că ţi-ai uitat propria ființă. Deoarece ai dat realitate filmului de pe ecran, tu iubeşti oamenii lui, suferi 
pentru ei şi cauţi să-i salvezi. Este complet fals. Trebuie să începi cu tine însuţi. Nu există altă cale. 
Lucrează, bineînţeles. Nu-i nici un rău în faptul că lucrezi. 

Î: Universul tău pare să conţină orice experiență posibilă. Individul îşi trasează o cale prin el şi 
experimentează stări plăcute şi neplăcute. Aceasta dă naştere interogaţiei şi căutării, care lărgesc 
perspectiva şi îngăduie individului să treacă dincolo de lumea sa, îngustă şi creată prin propriile-i 
mijloace, limitată şi egocentrică. Această lume personală poate să fie schimbată cu timpul. Universul 
este atemporal şi perfect. 

M: A lua aparenţa drept realitate este un păcat cumplit şi cauza tuturor calamităţilor. Tu eşti 
Conştiența atotpătrunzătoare (awareness-consciousness), eternă şi infinit creatoare. Orice altceva 
aparține spaţiului şi timpului. Nu uita ceea ce eşti. Între timp, lucrează din toată inima. Lucrul şi 
cunoaşterea ar trebui să meargă mână în mână. 

Î: Am sentimentul că dezvoltarea mea spirituală nu este în puterea mea. A-ţi face propriile planuri 
şi a le îndeplini nu te conduce nicăieri. Eu nu fac decât să mă învârtesc pe loc. Când Dumnezeu va 
considera că fructul este copt, El îl va culege şi îl va mânca. Fructul care | se va părea verde va rămâne 
în pomul lumii pentru o altă zi. 

M: Tu crezi că Dumnezeu te cunoaşte? El nu cunoaşte nici măcar lumea. 

Î: Dumnezeul tău este diferit. Al meu este milostiv. El suferă împreună cu noi. 

M: Tu te rogi ca să salvezi un singur om, în timp ce alţii mor cu miile. lar dacă toţi vor înceta să mai 
moară, pe pământ nu va mai fi loc. 

Î: Eu nu mă tem de moarte. Preocuparea mea vizează amărăciunea şi suferința. Dumnezeul meu 
este un Dumnezeu simplu şi mai degrabă neputincios. El nu are puterea de a ne constrânge să fim 
înţelepţi. El nu poate decât să stea şi să aştepte. 

M: Dacă tu şi Dumnezeul tău sunteţi neputincioşi, nu implică asta că lumea este accidentală? Şi 
dacă este aşa, atunci singurul lucru pe care-l poţi face este să mergi dincolo de ea. 

15. JINANINUL 


Întrebare: Fără puterea lui Dumnezeu nimic nu poate fi făcut. Fără EI, nici măcar tu n-ai şedea 
aici, vorbindu-ne. 

Maharaj: Totul este fapta Lui, fără îndoială. Dar ce importantă are pentru mine, de vreme ce nu 
vreau nimic? Ce poate Dumnezeu să-mi dea, ori să ia de la mine? Ce este al meu este al meu şi era al 
meu chiar şi atunci când Dumnezeu nu exista. Desigur, acesta este un lucru foarte, foarte mărunt, o 
fărâmă - simţământul "eu sunt", faptul de a fi. Acesta este propriul meu loc; nu mi l-a dat nimeni. 
Pământul este al meu; ceea ce creşte pe el este al lui Dumnezeu. 

Î: A luat Dumnezeu pământul cu chirie de la tine? 

M: Dumnezeu îmi este devotat şi a făcut toate acestea pentru mine. 

Î: Nu există oare un Dumnezeu independent de tine? 

M: Cum este cu putinţă să existe? "Eu sunt" este rădăcina, Dumnezeu este copacul. Pe cine să 
venerez şi pentru ce? 

Î: Tu eşti devotul sau eşti obiectul devoţiunii? 

M: Nu sunt nici una nici alta; sunt devoţiunea însăşi. 

Î: Nu există destulă devoțiune în lume. 

M: Tu urmăreşiti întotdeauna îmbunătăţirea lumii. Crezi tu cu adevărat că lumea te aşteaptă pe tine 
ca să fie salvată? 

Î: De fapt, eu nu ştiu cât de multe pot face pentru lume. Tot ce pot face, este să încerc. Mai este şi 
altceva ce ai dori să fac? 

M: Fără tine există oare o lume? Tu ştii totul despre lume, dar despre tine însuţi nu ştii nimic. Tu 
eşti unealta propriei tale lucrări, nu mai ai nici o altă unealtă. De ce n-ai grijă de unelte înainte de a te 
gândi la lucrare? 

Î: Eu pot să aştept, în vreme ce lumea nu poate. 

M: Neinteresându-te de tine şi de uneltele tale, tu faci lumea să aştepte. 

Î: Să aştepte ce? 

M: Pe cineva care o poate salva. 

l: Dumnezeu dirijează lumea, Dumnezeu o va salva. 

M: Tu zici asta! A venit Dumnezeu şi ţi-a spus că lumea este creația şi preocuparea Lui, iar nu a 
ta? 

Î: De ce ar trebui să fie singura mea preocupare? 

M: Gândeşte-te. Cine altcineva mai cunoaşte lumea în care trăieşti tu? 

Î: Tu ştii. Toţi ştiu. 

M: A venit cineva din afara lumii tale ca să-ţi spună asta? Eu însumi şi toţi ceilalți apărem şi 
dispărem din lumea ta. Noi suntem toți la discreţia ta. 

Î: Nu poate fi chiar aşa de rău! Eu exist în lumea ta, după cum şi tu exişti în a mea. 

M: Tu n-ai nici o evidenţă a lumii mele. Tu eşti complet cufundat în lumea propriei tale creații. 

Î: Văd. Complet, dar fără speranță? 

M: Înăuntrul închisorii lumii tale apare un om care îţi spune că lumea contradicțiilor dureroase, pe 
care tu ai creat-o, nu este nici continuă, nici permanentă, ci este întemeiată pe o înţelegere greşită. El 
stăruie pe lângă tine ca să ieşi din ea, în acelaşi mod în care ai intrat. Tu ai intrat în închisoare uitând 
ceea ce eşti şi vei ieşi din ea cunoscându-te pe tine însuţi aşa cum eşti. 

Î: În ce mod afectează asta lumea? 

M: Când eşti liber de lume, tu poţi să faci ceva cu privire la ea. Atâta timp cât eşti prizonierul ei, 
eşti incapabil să o schimbi. Dimpotrivă, orice vei face va agrava situaţia. 

Î: Dreptatea mă va pune în libertate. 

M: Neîndoielnic, dreptatea va face din tine şi din lumea ta un loc confortabil, chiar fericit. Dar care 
este rostul? Nu este nici o realitate în ea. Ea nu poate să dureze. 

Î: Dumnezeu mă va ajuta. 

M: Ca să te ajute, Dumnezeu trebuie să cunoască existenţa ta. Dar tu şi lumea ta nu sunteţi decât 
stări de vis. În vis tu poţi să înduri chinuri cumplite. Nimeni nu le cunoaşte şi nimeni nu poate să te ajute. 

Î: Aşadar toate întrebările mele, căutarea şi studiul meu nu sunt de nici un folos? 

M: Acestea nu sunt decât mişcările unui om care s-a săturat de somn. Ele nu sunt cauzele trezirii, 
ci semnele ei timpurii, însă nu trebuie să pui întrebări neîntemeiate şi prosteşti, la care cunoşti deja 
răspunsul. 

Î: Cum să capăt un răspuns adevărat? 

M: Punând o întrebare adevărată, dar nu una verbală, ci îndrăznind să trăieşti potrivit cu luminile 
tale. Un om dispus să moară pentru adevăr îl va dobândi. 


|: O altă întrebare. Există persoana. Există cunoscătorul persoanei. Există martorul. Sunt 

cunoscătorul şi martorul acelaşi lucru, ori sunt stări separate? 

M: Cunoscătorul şi martorul - sunt doi sau unul? Atunci când cunoscătorul este văzut ca separat 
de ceea ce este cunoscut, martorul stă singur. Când ceea ce este cunoscut şi cunoscătorul sunt văzute 
ca unul, martorul devine una cu ei. 

Î: Cine anume este jnanin? Martorul sau supremul? 

M: Jnaninul este supremul, dar şi martorul. El este atât ființă cât şi conştienţă, în raport cu 
conştiinţa el este conştiență, în raport cu universul el este ființă pură. 

Î: Şi cum este cu persoana? Ce vine mai întâi, persoana sau cunoscătorul? 

M: Persoana este un lucru foarte mic. De fapt ea este un compus; nu se poate spune că există în 
sine. Nepercepută, ea pur şi simplu nu există. Ea nu-i decât umbra minţii, suma totală a amintirilor. Fiinţa 
pură este reflectată în oglinda minţii, ca act de cunoaştere. Ceea ce este cunoscut ia forma unei 
persoane, întemeiate pe amintire şi obişnuinţă. Persoana nu este decât o umbră sau o proiecţie a 
cunoscătorului pe ecranul minții. 

î: Mintea este acolo, reflectarea este acolo. Dar unde este soarele? 

M: Supremul este soarele. 

Î: El trebuie să fie conştient. 

M: Nu este nici conştient, nici inconştient. Nu te gândi la el în termeni de conştiinţă sau 
inconştienţă. El este viaţa care le conţine pe amândouă şi care este dincolo de amândouă. 

Î: Viaţa este atât de inteligentă. Cum poate ea să fie inconştientă? 

M: Tu vorbeşti de inconştient atunci când apare o discontinuitate în memorie, în realitate există 
numai conştiinţa, întreaga viață este conştientă, întreaga conştiinţă - vie. 

Î: Chiar şi pietrele? 

M: Chiar şi pietrele sunt conştiente şi vii. 

Î: Necazul cu mine este că sunt înclinat să neg existența a ceea ce nu pot să-mi imaginez. 

M: Ar fi mai înțelept să negi existenţa a ceea ce îţi imaginezi. lreal este lucrul imaginat. 

Î: Tot ceea ce este imaginabil este ireal? 

M: Imaginaţia întemeiată pe amintiri este ireală. Viitorul nu este în întregime ireal. 

Î: Care parte a viitorului este reală şi care nu este? 

M: Cea neaşteptată şi imprevizibilă este reală. 


16. STAREA FĂRĂ DORINȚĂ - CEA MAI ÎNALTĂ BEATITUDINE 


Întrebare: Am întâlnit mulți oameni realizaţi, dar niciodată un om eliberat. Ai dat cumva peste 
vreun om eliberat, sau eliberarea înseamnă, printre altele, şi abandonarea corpului fizic? 

Maharaj: Ce înţelegi prin realizare şi eliberare? 

Î: Prin realizare eu înțeleg o minunată experienţă de pace, bunătate şi frumuseţe, când lumea are 
sens şi domneşte unitatea substanței şi esenței. Cu toate că asemenea experienţă nu durează, ea nu 
poate fi uitată. Ea străluceşte în minte ca amintire şi ca năzuinţă. Ştiu despre ce vorbesc, căci am avut 
asemenea experienţe. Prin eliberare înţeleg a fi permanent în acea stare minunată. Ce întreb eu este 
dacă eliberarea corpului este compatibilă cu supraviețuirea corpului. 

M: Ce este în neregulă cu corpul? 

Î: Corpul este atât de slab şi are o viață atât de scurtă. El creează nevoi şi pofte. Te limitează 
cumplit. 

M: Şi ce-i cu asta? Lasă expresiile fizice să fie limitate, însă eliberarea este a sinelui faţă de ideile 
sale false şi auto-impuse; ea nu este cuprinsă în nici o experienţă particulară, oricât de glorioasă ar fi 
aceasta. 

Î: Durează ea veşnic? 

M: Orice experienţă este legată de timp. Orice are un început trebuie să aibă un sfârşit. 

Î: Aşadar eliberarea, în sensul pe care-l dau eu cuvântului, nu există? 

M: Din contră, tu eşti întotdeauna liber. Tu eşti conştient dar şi liber să fii conştient, fie că îţi dai 
seama de acest lucru, fie că nu. Nimeni nu poate lua asta de la tine. Te ştii tu vreodată non-existent, sau 
inconştient? 

Î: Se poate să nu-mi amintesc, dar asta nu dovedeşte netemeinicia faptului că sunt uneori 
inconştient. 

M: De ce nu-ţi întorci privirea de la experienţă la experimentator pentru a realiza deplina 
importanţă a singurei afirmaţii adevărate pe care o poţi face: "eu sunt"? 

Î: Cum se face asta? 

M: Aici nu este nici un "cum". Mentine în minte doar sentimentul „eu sunt”, transformă-te treptat în 
el, până când mintea şi sentimentul tău devin una. Prin încercări repetate, vei găsi echilibrul potrivit între 
atenţie şi afecțiune, iar mintea ta va fi ferm stabilită în gândul-sentiment "eu sunt". Indiferent ce gândeşti 

spui sau faci, acest simțământ de ființă imuabilă şi afectuoasă rămâne fundalul veşnic prezent în minte. 

Î: Şi tu numeşti asta eliberare? 

M: Eu numesc asta normal. Ce este în neregulă cu a fi, a cunoaşte şi a acţiona fără efort şi cu 
bucurie? De ce consideri lucrul acesta atât de neobişnuit, de ce te gândeşti la imediata distrugere a 
corpului? Ce este în neregulă cu corpul care ar trebui să moară? Corectează-ţi atitudinea faţă de corp şi 
lasă-l în pace. Nu-l răsfaţă, nu-l tortura. Doar menţine-l în funcţiune, în cea mai mare parte a timpului 
sub pragul atenţiei conştiente. 

Î: Amintirea minunatelor mele experiențe mă urmăreşte. Le vreau înapoi. 

M: Tocmai pentru că le vrei înapoi, nu le poți avea. Starea de tânjire după ceva blochează orice 
experiență mai profundă. Nimic de valoare nu i se poate întâmpla unei minţi care ştie cu exactitate ce 
vrea. Căci nimic din ceea ce mintea poate să vizualizeze şi să vrea nu este de mare valoare. 

Î: Dar atunci ce merită să vreau? 

M: Să vrei ceea ce-i mai bun. Cea mai înaltă fericire, cea mai mare libertate. Starea lipsită de 
dorinţă este cea mai înaltă beatitudine. 

Î: Libertatea faţă de dorinţă nu este libertatea pe care o vreau. Eu vreau libertatea de a-mi împlini 
năzuinţele. 

M: Eşti liber să-ţi împlineşti năzuinţele. La drept vorbind, tu nu faci nimic altceva. 

Î: Încerc, dar sunt obstacole care mă împiedică. 

M: Învinge-le. 

Î: Nu pot, sunt prea slab. 

M: Ce te face slab? Ce este slăbiciunea? Alţii îşi împlinesc dorinţele, de ce nu şi tu? 

Î: Poate că-mi lipseşte energia necesară. 

M: Ce s-a întâmplat cu energia ta? Unde s-a dus? Nu cumva ţi-ai irosit-o prin atâtea dorinţe şi 
căutări contradictorii? Tu nu ai o rezervă infinită de energie. 

Î: De ce nu? 

M: Țelurile tale sunt mărunte şi modeste. Ele nu au nevoie de prea multă energie. Numai energia 
lui Dumnezeu este infinită, căci El nu vrea nimic pentru El însuşi. Fii ca El şi toate dorințele tale se vor 
împlini. Cu cât sunt mai înalte țelurile şi mai vaste dorinţele tale, cu atât vei avea mai multă energie 
pentru împlinirea lor. Doreşte binele tuturor şi universul va lucra odată cu tine. Dar dacă urmăreşti 
propria ta plăcere, atunci va trebui s-o câştigi pe calea cea aspră, cu multă perseverenţă şi trudă, înainte 
să doreşti, merită. 

Î: M-am angajat în studiul filosofiei, sociologiei şi educaţiei. Cred că am nevoie de o dezvoltare 
mentală mai mare înainte de a visa la realizarea de sine. Mă aflu oare pe calea cea bună? 

M: Pentru a-ţi câştiga existenţa, o oarecare cunoaştere specializată este necesară. Cunoaşterea 
generală dezvoltă mintea, fără îndoială, însă dacă ai de gând să-ţi petreci viața acumulând tot mai multă 
cunoaştere, atunci clădeşti un zid în jurul tău. Pentru a trece dincolo, nu ai nevoie de o minte bine 
garnisită. 

Î: Atunci ce trebuie? 

M: Nu te încrede în mintea ta şi mergi dincolo. 

Î: Ce voi găsi dincolo de minte? 

M: Experienţa directă de a fi, de a cunoaşte, de a iubi. 

Î: Cum se trece dincolo de minte? 

M: Sunt multe puncte de pornire, toate conduc la acelaşi scop. Poţi începe cu munca 
dezinteresată, abandonând fructele acţiunii; poţi apoi să renunti la gândit şi să sfârşeşti prin a renunţa la 
toate dorințele. Aici, renunţarea este factorul operaţional. Ori, poţi să nu-ţi faci griji cu privire la nici un 
lucru pe care îl vrei, pe care îl gândeşti sau pe care îl faci, ci doar să rămâi fixat în gândul şi sentimentul 
"eu sunt”, focalizându-l pe „eu sunt" ferm în mintea ta. Pot să te încerce tot felul de experienţe - rămâi 
nemişcat în cunoaşterea faptului că tot ceea ce este perceptibil este trecător, şi numai acel "eu sunt" 
durează. 

Î: Nu pot să-mi dedic toată viața unor asemenea practici. Am îndatoriri pe care trebuie să le 
împlinesc. 

M: Îndeplineşte-ţi neapărat îndatoririle. Acţiunea în care nu eşti implicat emoţional, care este 
benefică şi nu cauzează suferința, nu te va înlănţui. Poţi să fii angajat în mai multe direcții diferite şi să 
lucrezi cu o însufleţire enormă, şi totuşi să rămâi lăuntric liber şi calm, cu o minte ca oglinda, care 
reflectă totul fără ca ea să fie afectată. 

Î: O astfel de stare este realizabilă? 

M: N-aş vorbi despre ea, dacă nu ar fi. De ce ţi-aş spune fantezii? 

Î: Toată lumea citează scripturile. 

M: Cei care cunosc numai scripturile nu ştiu nimic. A şti înseamnă a fi. Eu ştiu despre ce vorbesc; 
nu sunt lucruri pe care le-am aflat din cărţi sau din auzite. 

Î: Eu studiez sanscrita sub îndrumarea unui profesor, dar de fapt nu fac decât să citesc scripturile. 
Sunt în căutarea realizării de sine, şi am venit să primesc îndrumarea necesară. Spune-mi, te rog, ce ar 
trebui să fac? 

M: De vreme ce ai citit scripturile, de ce mă mai întrebi pe mine? 

Î: Scripturile arată direcţiile generale, dar individul are nevoie de instrucţiuni personale. 

M: Sinele tău este învățătorul tău ultim (sadguru). Învățătorul (gurul) tău din afară nu-i decât o 
piatră de hotar. Numai învățătorul tău lăuntric este cel care va merge împreună cu tine spre scop, căci el 
este scopul. 

Î: Învățătorul lăuntric este greu de găsit. 

M: De vreme ce el este în tine şi cu tine, dificultatea nu poate fi serioasă. Priveşte în interior şi îl 
vei găsi. 

Î: Când privesc în interior, găsesc senzații şi percepții, gânduri şi sentimente, dorinţe şi frici, 
amintiri şi aşteptări. Mă afund în acest nor şi nu văd nimic altceva. 

M: Cel care vede toate acestea, precum şi nimicul, este învățătorul lăuntric. El singur este, orice 
altceva doar pare că este. El este Sinele tău (swantpa), speranţa şi certitudinea eliberării tale; găseşte-l, 
agaţă-te de el şi vei fi salvat şi în siguranţă. 

Î: Cred în cele ce spui, dar când încerc să descopăr cu adevărat acest sine lăuntric, constat că el 
îmi scapă. 

M: Ideea "el îmi scapă", unde se iveşte ea? 

Î: În minte. 

M: Şi cine cunoaşte mintea? 

Î: Martorul minţii cunoaşte mintea. 

M: A venit cineva la tine şi ţi-a spus: "Eu sunt martorul minţii tale"? 

Î: Fireşte că nu. N-ar fi fost decât o altă idee în minte. 

M: Atunci cine este martorul? 

Î: Eu sunt. 

M: Aşadar, tu cunoşti martorul fiindcă tu eşti martorul. Nu este nevoie să vezi martorul în fața ta. Şi 
aici, a fi este una cu a cunoaşte. 

Î: Da, văd că eu sunt martorul, Conştienţa însăşi. Dar ce câştig am din asta? 

M: Ce întrebare! Ce fel de câştig aştepţi? A cunoaşte ceea ce eşti, nu-i acesta un lucru destul de 
bun? 

Î: Care sunt foloasele cunoaşterii de sine? 

M: Te ajută să înţelegi ceea ce nu eşti şi te protejează de idei, dorinţe şi acțiuni false. 

Î: Dacă eu nu sunt decât martorul, ce mai contează ce este bun sau rău? 

M: Ceea ce te ajută să te cunoşti pe tine însuţi este bun. Ceea ce te împiedică, este greşit. A-ţi 
cunoaşte Sinele real este beatitudine, a-l uita este amărăciune. 

Î: Este martorul-conştiință adevăratul Sine? 

M: El este reflectarea realului în intelect. Realul este dincolo. Martorul este poarta prin care treci 
dincolo. 

Î: Care este rostul meditaţiei? 

M: Vederea falsului ca fals, este meditaţie. Aceasta trebuie să continue tot timpul. 

Î: Nouă ni se spune să medităm regulat. 

M: Exerciţiul zilnic şi deliberat de a discrimina între ceea ce este adevărat şi ceea ce este fals şi de 
a renunţa la ceea ce este fals înseamnă meditaţie. Sunt multe genuri de meditaţie cu care să începi, dar 
la sfârşit toate se transformă într-una singură. 

Î: Spune-mi te rog, care este drumul cel mai scurt către realizarea de sine? 

M: Nici o cale nu este scurtă sau lungă, dar unii oameni sunt mai serioşi, alţii mai puţin. Eu pot să- 
ți spun despre mine însumi. Am fost un om simplu, dar am avut încredere în gurul meu. Ce mi-a spus el 
să fac, am făcut. El mi-a spus să mă concentrez pe "eu sunt" - am făcut asta. El mi-a spus că eu sunt 
dincolo de tot ce poate fi perceput sau gândit - l-am crezut. l-am dat inima şi sufletul meu, întreaga mea 
atenţie şi tot timpul meu disponibil (a trebuit să muncesc pentru a asigura traiul familiei mele). Ca rezultat 
al credinţei şi al muncii serioase, mi-am realizat Sinele (swarupa) în trei ani. Tu poţi să alegi orice cale 
care ţi se pare potrivită; seriozitatea ta va determina ritmul progresului. 

Î: Nici un sfat preţios pentru mine? 

M: Fii pe deplin conştient de "eu sunt" şi rămâi ferm în această stare. Acesta este începutul şi de 
asemenea sfârşitul oricărei strădanii. 

17. ETERNUL PREZENT 


Întrebare: Cele mai înalte puteri ale minţii sunt înțelegerea, inteligenţa şi puterea de pătrundere. 
Omul are trei corpuri - fizic, mental şi cauzal (prana, mana, karana). Corpul fizic reflectă existenţa sa, cel 

mental cunoaşterea sa, iar cel cauzal creativitatea sa voioasă. Desigur, toate acestea sunt forme ale 
conştiinţei, însă ele apar ca fiind separate, având calități proprii. Inteligența (buddhi) este reflectarea în 
minte a puterii de a cunoaşte (chit). Ea este cea care face mintea aptă pentru cunoaştere. Cu cât mai 
strălucitoare este inteligența, cu atât mai întinsă, mai adâncă şi mai conformă cu realitatea este 
cunoaşterea. A cunoaşte lucruri, a cunoaşte oameni şi a te cunoaşte pe tine însuţi, sunt toate funcţii ale 
inteligenţei; ultima este cea mai importantă şi le conţine pe primele două. Înțelegerea greşită cu privire la 
tine însuți şi la lume conduce la idei şi dorinţe false, care la rândul lor duc la sclavie. A te înțelege corect 
pe tine însuţi este absolut necesar dacă vrei să te eliberezi din sclavia iluziei. Eu înţeleg toate astea în 
teorie, însă când trec la practică, constat că eşuez fără speranţă în răspunsurile pe care le dau situațiilor 
şi oamenilor, iar prin reacţiile mele inadecvate nu fac decât să-mi doresc robia. Viaţa este prea rapidă 
pentru mintea mea greoaie şi înceată. Eu înțeleg, însă prea târziu, când am repetat deja vechile greşeli. 

Maharaj: Atunci care-i problema ta? 

Î: Am nevoie de un răspuns la viață, nu numai inteligent, ci şi foarte rapid. Răspunsul nu poate fi 
rapid, dacă nu este perfect spontan. Cum pot eu să ating o asemenea spontaneitate? 

M: Oglinda nu poate face nimic pentru a atrage soarele. Ea poate doar să se menţină limpede. De 
îndată ce mintea este pregătită, soarele străluceşte în ea. 

Î: Lumina este a Sinelui, ori a minții? 

M: A amândoura. Lumina este fără cauză şi invariabilă prin sine însăşi, dar ea este colorată de 
mişcările şi schimbările minţii. Aceasta seamănă foarte mult cu un cinema. Lumina nu este în film, însă 
filmul colorează lumina şi, interceptând-o, o face să pară mişcătoare. 

Î: Eşti tu, acum, în starea perfectă? 

M: Perfectiunea este o stare a minţii - atunci când mintea este pură. Eu sunt dincolo de minte, 
indiferent de starea ei, pură sau impură. Conştienţa este natura mea; în ultimă instanţă, eu sunt dincolo 
de ființă şi de neființă. 

Î: Mă va ajuta meditaţia să ajung la starea ta? 

M: Meditaţia te va ajuta să-ţi descoperi legăturile, să le slăbeşii, să le dezlegi şi să-ţi arunci 
lanţurile cu care erai legat. Când nu vei mai fi ataşat de nimic, înseamnă că ţi-ai făcut partea de treabă. 
Restul va fi făcut pentru tine. 

Î: De către cine? 

M: De aceeaşi putere care te-a adus până aici, care ţi-a îndemnat inima să dorească adevărul şi 
mintea să-l caute. Este aceeaşi putere care te menţine în viaţă. Poţi să-i zici Viaţa sau Supremul. 

Î: Aceeaşi putere mă va ucide la timpul cuvenit. 

M: Nu erai tu prezent la naşterea ta? Nu vei fi tu prezent la moartea ta? Descoperă-l pe cel care-i 
întotdeauna prezent, iar problema ta cu răspunsul spontan şi perfect va fi rezolvată. 

Î: Realizarea eternului şi un răspuns adecvat şi lipsit de efort la evenimentul temporar mereu 
schimbător sunt două chestiuni diferite şi separate. Tu pari să le topeşti într-una singură. Ce te 
determină să procedezi astfel? 

M: A realiza Eternul înseamnă a deveni Eternul, întregul, universul, cu tot ce conţine el. Fiecare 
eveniment este efectul şi expresia întregului şi este în armonie fundamentală cu întregul. Orice răspuns 
din partea întregului trebuie să fie corect, lipsit de efort şi instantaneu. El nu poate să fie altfel, dacă este 
corect. Răspunsul întârziat este un răspuns greşit. Gândirea, simţirea şi acţiunea trebuie să fie una şi 
simultane cu situaţia care le cere. 

Î: Cum vine asta? 

M: Ti-am spus deja. Află-l pe cel care era prezent la naşterea ta şi care va fi martor la moartea ta. 

Î: Tatăl şi mama mea? 

M: Da, tatăl-mama ta, sursa din care ai provenit. Ca să rezolvi o problemă, tu trebuie să mergi 
îndărăt până la sursa ei. Numai dizolvând problema în solvenții universali ai cercetării şi detaşării poate fi 
găsită soluția corectă. 

18. CA SĂ CUNOŞTI CEEA CE EŞTI, AFLĂ CEEA CE NU EŞTI 


Întrebare: Modul tău de a descrie universul ca fiind alcătuit din materie, minte şi spirit este unul 
printre multe altele. Există şi alte modele la care universul pare a se conforma, şi este dificil de aflat care 
model este veritabil şi care nu. Sfârşeşti prin a crede că toate modelele sunt pur formale şi că nici unul 
nu conţine realitatea. După tine, realitatea ar fi constituită din trei sfere: sfera energiei-materie 
(mahadakash), sfera conştiinţei (chidakash) şi sfera spiritului pur (paramakash). Prima este ceva care 
are atât mişcare cât şi inerție. Pe aceea noi o percepem. Noi ştim de asemenea, că percepem - noi 
suntem conştienţi, însă totodată suntem pe deplin conştienţi de faptul că suntem conştienţi. Astfel, avem 
două sfere: materia - energie şi conştiinţa. Materia pare să fie în spaţiu, câtă vreme energia este 
totdeauna în timp, fiind asociată cu schimbarea şi măsurată după ritmul schimbării. Conştiinţa pare să fie 
oarecum aici şi acum, într-un singur punct al timpului şi spaţiului. 

Se pare, însă, că tu sugerezi că conştiinţa este şi universală - ceea ce o face atemporală, 
aspaţială şi impersonală. Eu pot să înţeleg oarecum că nu există nici o contradicţie între ceea ce este 
atemporal şi aspaţial pe de o parte şi ceea ce este aici şi acum pe de alta, dar conştiinţa impersonală nu 
o pot sesiza. După mine, conştiinţa este întotdeauna focalizată, centrată, individualizată, este o 
persoană. 

Tu pari să afirmi că poate exista percepere fără cel ce percepe, cunoaştere fără cel ce cunoaşte, 
iubire fără cel ce iubeşte, acţiune fără cel ce acţionează. Eu am sentimentul că trinitatea cunoaştere - 
cunoscător - cunoscut poate fi văzută în fiecare mişcare a vieţii. Conştiinţa presupune o ființă conştientă, 
un obiect al conştiinţei şi faptul de a fi conştient. Eu numesc persoană ceea ce este conştient. O 
persoană trăieşte în lume, este o parte a ei, o afectează şi este afectată de ea. 

Maharaj: De ce nu te întrebi mai degrabă cât de reale sunt lumea şi persoana? 

Î: N-am nevoie să mă întreb, îmi este de ajuns faptul că persoana nu este mai puţin reală decât 
lumea în care persoana există. 

M: Atunci care este întrebarea? 

Î: Sunt persoanele reale, iar lumile conceptuale, sau lumile sunt reale, iar persoanele imaginare? 

M: Nu sunt reale nici unele nici altele. 

Î: Cu siguranţă, eu sunt îndeajuns de real ca să merit răspunsul tău, şi eu sunt o persoană. 

M: Nu şi atunci când dormi. 

Î: Scufundarea nu înseamnă absenţă. Chiar dacă sunt adormit, eu sunt. 

M: Ca să fii o persoană, trebuie să fii conştient. Eşti tu astfel întotdeauna? 

Î: Nu şi când dorm, fireşte, nici când sunt leşinat, sau drogat. 

M: În cursul orelor tale de veghe, eşti tu continuu conştient? 

Î: Nu. Uneori sunt neatent, sau doar absorbit. 

M: În decursul acestor întreruperi de conştiinţă, eşti tu oare o persoană? 

Î: Bineînţeles, eu sunt întotdeauna aceeaşi persoană, îmi amintesc de mine însumi aşa cum am 
fost ieri sau anul trecut - categoric, sunt aceeaşi persoană. 

M: Va să zică, ca să fii o persoană, tu ai nevoie de memorie? 

Î: Fireşte. 

M: Dar fără memorie, ce eşti tu? 

Î: Memoria incompletă atrage după sine o personalitate incompletă. Fără memorie nu pot să exist 
ca persoană. 

M: În mod sigur poţi să exişti fără memorie. Tu exişti în felul acesta - în somn. 

Î: Numai în sensul de a rămâne în viață. Nu ca persoană. 

M: De vreme ce admiţi că în calitate de persoană ai numai existenţă intermitentă, poți tu să-mi spui 
ce anume eşti în intervalele care separă momentele în care te percepi pe tine însuţi ca fiind o persoană? 

Î: Eu sunt, dar nu ca persoană, întrucât nu sunt conştient de mine însumi în acele intervale, eu pot 
să spun doar că exist, dar nu ca persoană. 

M: Putem s-o numim existenţă impersonală? 

Î: Aş numi-o mai degrabă existenţă inconştientă; eu sunt, dat nu ştiu că sunt. 

M: Tocmai ai spus: "Eu sunt, dar nu ştiu că sunt". Ai putea să spui asta despre fiinţa ta aflându-te 
într-o stare inconștientă? 

Î: Nu, n-aş putea. 

M: Tu poţi numai s-o descrii la timpul trecut: "Eu nu ştiam. Eram inconştient", în sensul neaducerii 
aminte. 

Î: Întrucât am fost inconştient, cum aş putea oare să-mi aduc aminte, şi ce anume? 

M: Erai cu adevărat inconştient, sau pur şi simplu nu îţi mai aminteşti? 

Î: Cum să probez? 

M: Gândeşte-te. Îți aminteşti cumva fiecare secundă a zilei de ieri? 

Î: Nici vorbă, nicidecum. 

M: Atunci erai oare inconştient? 

Î: Nici vorbă. 

M: Aşadar, erai conştient şi totuşi nu-ţi mai aduci aminte? 

Î: Da. 

M: Poate că erai conştient în somn şi doar nu îţi aminteşti. 

Î: Nu, nu eram conştient. Eram adormit. Nu mă comportam ca o persoană conştientă. 

M: larăşi, cum de ştii? 

Î: Aşa mi s-a spus de cei care m-au văzut adormit. 

M: Tot ce pot ei să confirme este că te-au văzut stând culcat, liniştit, cu ochii închişi şi respirând 
regulat. Ei n-ar putea să probeze dacă erai conştient sau nu. Singura ta dovadă este propria ta memorie. 
O dovadă foarte nesigură! 

|: Da, recunosc că potrivit propriilor mele cuvinte eu sunt o persoană numai în cursul orelor mele 
de veghe. Ce sunt eu între ele, nu ştiu. 

M: Cel puţin ştii că nu ştii! Întrucât pretinzi că nu eşti conştient în intervalele dintre orele de veghe, 
lasă intervalele în pace. Să luăm în considerare numai orele de veghe. 

Î: Eu sunt aceeaşi persoană şi în visele mele. 

M: De acord. Să analizăm cele două stări, veghea şi visarea, împreună. Deosebirea este numai în 
continuitate. Dacă visele tale ar fi în mod consecvent continue, aducând înapoi, noapte de noapte, 
aceleaşi împrejurări şi aceiaşi oameni, tu ai fi incapabil să ştii care este veghea şi care este visul. În 
consecinţă, atunci când vom vorbi de starea de veghe, noi vom include în ea şi starea de vis. 

Î: De acord. Eu sunt o persoană aflată într-o relaţie conştientă cu lumea. 

M: Sunt oare lumea şi relația conştientă cu ea esenţiale, pentru ca tu să fii o persoană? 

Î: Chiar şi închis într-o grotă, eu rămân o persoană. 

M: Asta presupune un corp şi o grotă. Dar şi o lume în care ele să poată exista. 

Î: Da, înțeleg. Lumea şi conştiinţa lumii sunt esenţiale existenţei mele ca persoană. 

M: Aceasta face ca persoana să fie o parte integrantă a lumii sau viceversa. Cele două sunt una. 

Î: Conşitiinţa este una singură. Persoana şi lumea apar în conştiinţă. 

M: Ai spus: apar. Ai putea să adaugi: dispar? 

Î: Nu, nu pot. Pot numai să-mi dau seama de apariția mea şi a lumii mele. Ca persoană, eu nu pot 
să spun: "lumea nu este". Fără lume eu n-aş fi aici ca să zic asta. Fiindcă există o lume, eu sunt aici ca 
să spun: "există o lume". 

M: Poate că este invers. Din cauza ta, există o lume. 

Î: Pentru mine asemenea afirmaţie este fără sens. 

M: Lipsa ei de sens poate să dispară prin investigație. 

Î: De unde începem? 

M: Tot ce ştiu, este că nimic din ceea ce este condiţionat nu este real. Realul este total 
independent, întrucât existența persoanei este condiţionată de existența lumii şi este circumscrisă şi 
definită de lume, ea nu poate fi reală. 

Î: Ea nu poate fi un vis. 

M: Chiar şi un vis are existenţă, atunci când este cunoscut, savurat ori îndurat. Orice gândeşti sau 
simţi are existenţă. Dar asta poate să nu fie ceea ce crezi. Ceea ce tu crezi că este o persoană poate să 
fie ceva cu totul diferit. 

Î: Eu sunt ceea ce ştiu că sunt eu însumi. 

M: Nu poţi cu nici un chip să spui că tu eşti ceea ce crezi că Eşti. Ideile tale despre tine însuţi se 
schimbă de la zi la zi şi din clipă în clipă. Imaginea ta despre tine este cel mai schimbător lucru pe care îl 
ai. Ea este pe de-a-ntregul vulnerabilă, la discreţia unui trecător pe drum. Pierdere grea a vreunei rude 
apropiate, pierderea unei slujbe, o insultă, şi imaginea ta despre tine însuţi, pe care tu o numeşii 
persoană, se va schimba profund. Ca să ştii ce eşti, tu trebuie mai întâi să investighezi şi să cunoşti 
ceea ce nu eşti. Şi ca să cunoşti ceea ce nu eşti, tu trebuie să te priveşti cu grijă, respingând tot ceea ce 
nu este în acord cu faptul fundamental "eu sunt". Ideile următoare: "M-am născut într-un loc stabilit, la un 
moment dat, din părinţii mei, iar acum sunt cutare şi cutare, trăind la..., căsătorit cu..., tatăl a..., angajat 
la... etc.", nu sunt inerente lui "eu sunt". Atitudinea noastră obişnuită este cea de "eu sunt aceasta”. 
Separă, cu consecvență şi perseverenţă, pe "eu sunt" de "aceasta" sau "aceea" şi încearcă să simţi ce 
înseamnă să fii, doar să fii, fără să fii "aceasta" sau "aceea". Toate obişnuinţele noastre merg împotriva 
acestui fapt, iar sarcina de a lupta cu ele este lungă şi aspră uneori, dar înţelegerea clară ajută foarte 
mult. Cu cât înţelegi mai clar că la nivelul minţii tu poti fi descris numai în termeni de negatie, cu atât mai 
repede vei ajunge la capătul căutării tale şi vei realiza fiinţa ta nelimitată. 


19. REALITATEA SE AFLĂ ÎN OBIECTIVITATE 


Întrebare: Eu sunt pictor şi îmi câştig traiul pictând tablouri. Are asta vreo valoare din punct de 
vedere spiritual? 

Maharaj: Atunci când pictezi, la ce te gândeşti? 

Î: Când pictez, există numai faptul de a picta şi eu însumi. 

M: Ce anume faci tu atunci? 

Î: Pictez. 

M: Ba nu, nu pictezi. Tu vezi pictatul petrecându-se. Tu priveşti numai, toate celelalte se întâmplă. 

Î: Tabloul se pictează pe sine? Sau poate că este vreun "eu”'mai profund, sau vreun zeu care 
pictează? 

M: Conştiinţa însăşi este cel mai mare pictor, întreaga lume este un tablou. 

Î: Cine a pictat tabloul lumii? 

M: Pictorul este în tablou. 

Î: Tabloul este în mintea pictorului, iar pictorul este în tablou, care este în mintea pictorului care 
este în tablou! Nu este această infinitate de stări şi de dimensiuni absurdă? În clipa în care vorbim de 
tabloul din minte, care el însuşi este în pictură, noi ajungem la o succesiune nesfârşită de martori, 
martorul superior privindu-l pe cel inferior. Este ca atunci când stai între două oglinzi şi te miri de 
mulțimea văzută! 

M: Ai perfectă dreptate, numai tu eşti acolo, şi dubla oglindă. Între cele două, formele şi numele 
tale sunt nenumărate. 

Î: Cum priveşti tu lumea? 

M: Eu văd un pictor pictând un tablou. Tabloului îi dau denumirea de lume, pe pictor îl numesc 
Dumnezeu. Eu nu sunt nici pictorul nici tabloul. Eu nu creez, dar nici nu sunt creat. Eu conțin totul, nimic 
nu mă conţine pe mine. 

Î: Când văd un copac, un chip, un apus de soare, pictura este perfectă. Când închid ochii, 
imaginea din mintea mea se estompează şi se voalează. Dacă mintea mea este cea care proiectează 
pictura, de ce e nevoie să-mi deschid ochii ca să văd o floare frumoasă, iar cu ochii închişi o văd în mod 
vag? 

M: Din cauză că ochii tăi exteriori sunt mai buni decât ochii tăi interiori. Mintea îţi este complet 
întoarsă către exterior. Pe măsură ce înveţi să priveşti lumea ta mentală, o vei găsi chiar mai plină de 
culoare şi mai perfectă decât cea care este furnizată de corpul fizic. Fireşte, vei avea nevoie de o 
oarecare pregătire. Dar de ce să argumentăm? Tu îţi închipui că tabloul trebuie să provină de la pictorul 
care a pictat-o cu adevărat. Tot timpul te uiţi după origini şi cauze. Cauzalitatea este numai în minte; 
memoria dă iluzia continuității, iar repetitivitatea creează ideea cauzalităţii. Când lucrurile se produc în 
mod repetat împreună avem tendinţa să vedem o legătură cauzală între ele. Acest lucru creează o 
obişnuință mentală, însă o obişnuinţă nu înseamnă o necesitate. 

Î: Tocmai ai spus că lumea este făcută de Dumnezeu. 

M: Ține minte că limbajul este un instrument al minţii; el este creat de minte, pentru minte. Odată 
ce admiţi o cauză, atunci Dumnezeu este cauza ultimă, iar lumea efectul. Ele sunt diferite, dar nu 
separate. 

Î: Oamenii vorbesc despre vederea lui Dumnezeu. 

M: Atunci când vezi lumea, îl vezi pe Dumnezeu. Nu există nici o vedere a lui Dumnezeu făcând 
abstracţie de lume. Dincolo de lume, a-l vedea pe Dumnezeu înseamnă a fi Dumnezeu. Lumina prin 
care vezi lumea, care este Dumnezeu, este minuscula scânteie "eu sunt", aparent atât de mică, totuşi 
prima şi ultima în fiecare act de cunoaştere şi iubire. 

Î: Trebuie oare să văd lumea pentru a-l vedea pe Dumnezeu? 

M: Cum altfel? Nici o lume, nici un Dumnezeu. 

Î: Ce rămâne? 

M: Tu rămâi, ca fiinţă pură. 

Î: Şi ce devin lumea şi Dumnezeu? 

M: Fiinţă pură (avyakta). 

Î: Este ea aceeaşi cu Marea Expansiune (paramakash) 

M: Poţi s-o numeşti şi aşa. Cuvintele nu contează, căci ele nu ajung la ea. Ele se întorc 
preschimbate în negatie? 

Î: Cum pot eu să văd lumea ca fiind Dumnezeu? Ce înseamnă a vedea lumea ca fiind Dumnezeu? 

M: Este ca atunci când intri într-o cameră întunecoasă. Tu nu vezi nimic - se poate să atingi, dar 
nu vezi - nici culori, nici contururi. Fereastra este deschisă şi camera este inundată de lumină. Culori şi 
forme apar în existenţă. Fereastra este dătătoarea de lumină, însă nu şi sursa ei. Soarele este sursa, în 
mod similar, materia este ca şi camera întunecoasă; conştiinţa - fereastra - inundă materia cu senzații şi 
percepții, iar Supremul este soarele, sursa atât a materiei, cât şi a luminii. Fereastra poate să fie închisă, 
ori deschisă, soarele străluceşte tot timpul. Ea dă cu totul altă înfăţişare camerei, dar nu afectează cu 
nimic soarele. Toate acestea sunt, totuşi, secundare față de minusculul lucru care este "eu sunt". Fără 
"eu sunt" nu este nimic. Toată cunoaşterea se referă la "eu sunt". Ideile false cu privire la acest "eu sunt" 
duc la robie, cunoaşterea corectă duce la libertate şi la fericire. 

Î: "Eu sunt" şi "este" reprezintă oare acelaşi lucru? 

M: "Eu sunt” revelă interiorul, "este" - exteriorul. Ambele sunt întemeiate pe simțământul de a fi. 

Î: Este oare acest simțământ asemănător cu experienţa existenţei? 

M: A exista înseamnă a fi ceva, un lucru, un sentiment, un gând, o idee. Toată existenţa este 
particulară. Numai fiinţa este universală, în sensul că fiecare ființă este compatibilă cu oricare altă fiinţă. 
Existenţele se ciocnesc, ființa - niciodată. Existenţă înseamnă devenire, schimbare, naştere şi moarte şi 
din nou naştere, pe câta vreme în fiinţă este o pace tăcută. 

Î: Dacă eu am creat lumea, de ce am făcut-o rea? 

M: Fiecare trăieşte în propria sa lume. Nu toate lumile sunt în egală măsură bune sau rele. 

Î: Ce anume determină deosebirea? 

M: Mintea care proiectează lumea, o colorează în propriul ei mod. Atunci când întâlneşti un om, el 
este un străin. Când te căsătoreşti cu el, acesta devine tu însuţi. Când vă certati, el devine duşmanul 
tău. Atitudinea minţii tale este cea care determină ce este el pentru tine. 

Î: Eu pot să văd că lumea mea este subiectivă. Oare aceasta o face să fie şi iluzorie? 

M: Este iluzorie atâta timp cât este subiectivă şi numai în acea măsură. Realitatea se află în 
obiectivitate. 

Î: Ce înseamnă obiectivitate? Spuneai că lumea este subiectivă, iar acum vorbeşti de obiectivitate. 
Nu e totul subiectiv? 

M: Totul este subiectiv, însă realul este obiectiv. 

Î: În ce sens? 

M: El nu depinde de amintiri şi aşteptări, de dorinţe şi frici, preferinţe şi aversiuni. Toate sunt 
văzute aşa cum sunt. 

Î: Asta este ceea ce tu numeşti cea de-a patra stare (turiya) ? 

M: Numeşie-o cum îţi place. Ea este solidă, stabilă, neschimbătoare, fără de început şi fără de 
sfârşit, mereu nouă, mereu proaspătă. 

Î: Cum se ajunge la ea? 

M: Fii fără de dorinţă şi fără de frică; asta te va duce acolo, negreşit. 


20. SUPREMUL ESTE DINCOLO DE TOATE 


Întrebare: Tu spui că realitatea este una singură. Unicitatea, unitatea, este atributul persoanei. 
Este prin urmare realitatea o persoană, având universul ca trup al ei? 

Maharaj: Indiferent ce ai spune, va fi atât adevărat, cât şi fals. Cuvintele nu ajung dincolo de 
minte. 

Î: Eu nu fac decât să încerc să înțeleg. Tu ne povesteşti despre Persoană, Sine şi Suprem (vyakti, 
vyakta, avyakta). Lumina Conştientei Pure (pragna), focalizată ca "eu sunt" în Sine (jivatma), luminează 
în calitate de conştiinţă (chitana) mintea (antahkarana), iar ca viaţă (prana) vitalizează corpul (deha). 
Toate astea-s minunate când e vorba de cuvinte. Dar când trec să disting în mine însumi persoana de 
Sine şi Sinele de Suprem, sunt foarte încurcat. 

M: Persoana nu este niciodată subiectul. Poţi vedea o persoană, dar tu nu eşti persoana. Tu eşti 
întotdeauna Supremul care apare într-un punct stabilit al timpului şi spaţiului în calitate de martor, o 
punte între Conştienţa pură a Supremului şi conştiinţa multiplă a persoanei. 

Î: Când mă privesc, constat că eu sunt mai multe persoane care se luptă între ele pentru a-mi 
folosi corpul. 

M: Ele corespund diverselor tendințe (samskara) ale minții. 

Î: Pot oare să aduc pacea între ele? 

M: Cum să poţi? Ele sunt atât de contradictorii! Mulţumeşie-te să le vezi aşa cum sunt - simple 
obiceiuri de gândire şi simţire, ghemuri de amintiri şi imbolduri. 

Î: Totuşi ele toate spun "eu sunt". 

M: Asta numai pentru că te identifici cu ele. Odată ce vei realiza că nimic din ceea ce apare în fața 
ta nu poate fi tu însuţi şi nu poate să spună "eu sunt”, tu eşti liber de toate "persoanele" tale şi de 
pretenţiile lor. Simţământul "eu sunt" este al tău personal. Nu poţi să te desparţi de el, dar poţi să-l 
împărtăşeşti oricui, ca atunci când zici: "eu sunt tânăr, eu sunt bogat etc". Dar astfel de auto-identificări 
sunt în mod evident false şi sunt cauza robiei. 

Î: Pot acum să înțeleg că eu nu sunt persoana, ci ceea ce, atunci când este reflectat în persoană, 
îi dă acesteia sentimentul de a fi. Dar cum este cu Supremul? În ce fel mă cunosc pe mine însumi ca 
fiind Supremul? 

M: Sursa conştiinţei nu poate fi un obiect al conştiinţei. A cunoaşte sursa înseamnă a fi sursa. 
Atunci când realizezi că tu nu eşti persoana, ci martorul pur şi calm, şi că Conştienţa neînfricată este 
chiar fiinţa ta, tu eşti fiinţa. Ea este sursa, Posibilitatea Inepuizabilă. 

Î: Pentru tot ceea ce există, există oare mai multe surse ori una singură? 

M: Depinde cum priveşti asta, din ce parte. Obiectele din lume sunt multe, dar ochiul care le vede 
este unul singur. Cele superioare apar întotdeauna ca fiind una pentru cele inferioare, iar cele inferioare 
ca fiind mai multe pentru cele superioare. 

Î: Toate formele şi toate numele sunt ale unuia şi aceluiaşi Dumnezeu? 

M: larăşi, totul depinde de felul cum priveşti asta. La nivelul verbal totul este relativ. Absolutul ar 
trebui să fie experimentat, nu discutat. 


|: Cum poate fi experimentat Absolutul? 

M: El nu este un obiect care să poată fi recunoscut şi înmagazinat în memorie. El este mai 
degrabă în prezent şi în simtire. El este mai aproape de "cum" decât de "ce". El este în calitate, în 
valoare; fiind sursa tuturor lucrurilor, el este în toate. 

Î: Dacă el este sursa, de ce şi cum se manifestă pe sine? 

M: El dă naştere conştiinţei. Toate celelalte sunt în conştiinţă. 

Î: De ce sunt atât de multe centre de conştiinţă? 

M: Universul obiectiv (mahadakash) este în constantă mişcare, proiectând şi dizolvând 
nenumărate forme. Ori de câte ori o formă este insuflată cu viaţă , conştiinţa apare prin reflectarea 
conştientei în materie. 

Î: Cum este Supremul afectat? 

M: Ce ar putea să-l afecteze şi cum? Izvorul nu este afectat de capriciile râului şi nici metalul de 
forma bijuteriei. Este lumina afectată de imaginea de pe ecran? Supremul face toate lucrurile posibile, 
asta-i tot. 

Î: Cum se face că unele lucruri se întâmplă, iar altele nu? 

M: Căutarea cauzelor este o distracţie a minţii. Dualitatea cauză-efect nu există. Fiecare lucru este 
propria sa cauză. 

Î: Nici o acţiune intenţională nu este deci posibilă? 

M: Ceea ce vreau să spun, este că conştiinţa conţine totul. În conştiinţă totul este posibil. Dacă 
vrei, tu poţi avea, în lumea ta, mai multe cauze. Un altul se poate mulţumi cu o singură cauză -voia lui 
Dumnezeu. Cauza-originară este una singură: simțământul "eu sunt". 

Î: Care este veriga dintre Sine şi Suprem ? 

M: Din punctul de vedere al sinelui lumea este cunoscutul, Supremul este Necunoscutul. 
Necunoscutul dă naştere cunoscutului rămânând totuşi Necunoscutul. Cunoscutul este infinit, însă 
Necunoscutul este o infinitate de infinituri. Aşa cum o rază de lumină nu e văzută dacă nu este 
interceptată de firele de praf, tot aşa Supremul face cunoscute toate lucrurile el însuşi rămânând 
necunoscut, 

Î: Asta înseamnă că Necunoscutul este inaccesibil? 

M: Ah, nu. Supremul este lucrul cel mai uşor de atins, căci el este propria ta ființă. Este de ajuns 
să încetezi a mai gândi sau a dori altceva în afară de Suprem. 

Î: Şi dacă eu nu doresc nimic, nici măcar Supremul? 

M: Atunci eşti ca şi mort, sau eşti Supremul. 

Î: Lumea este plină de dorinţe. Oricine vrea una sau alta. Cine este cel ce doreşte? Persoana sau 
Sinele? 

M: Sinele. Toate dorinţele, sfinte sau nesfinte, provin din Sine; ele ţin, toate, de simțământul "eu 
sunt”. 

Î: Eu pot să înțeleg dorințele sfinte (satyakama) care emană din sine. Acestea pot fi expresia 
aspectului beatitudine din Sat-chit-ananda (Existenţă-Conşitienţă-Beatitudine) Sinelui. Dar de ce 
dorinţele nesfinte? 

M: Toate dorinţele ţintesc spre fericire. Forma şi calitatea lor depind de psihic (antahkarana). Acolo 
unde predomină inerția (tamas) se găsesc perversiuni. Odată cu energia (rajas) se ivesc pasiunile. 
Odată cu luminozitatea (sattva) motivul din spatele dorinţei este bunăvoința, compasiunea, imboldul de a 
face fericiţi pe alţii, mai degrabă decât de a fi fericit. Dar Supremul le transcende pe toate; totuşi, din 
cauza permeabilităţii sale infinite toate dorinţele pot fi împlinite. 

Î: Care sunt dorințele constrângătoare? 

M: Dorinţele care-şi distrug subiectele sau obiectele, sau nu se potolesc prin satisfacere, sunt 
contradictorii în ele însele şi nu pot fi împlinite. Numai dorințele motivate de iubire, bunăvoință şi 
compasiune sunt benefice atât pentru subiect cât şi pentru obiect, şi pot fi pe deplin satisfăcute. 

Î: Toate dorinţele sunt dureroase, fie ele sfinte sau nesfinte? 

M: Ele nu sunt la fel, iar durerea nu este aceeaşi. Pasiunea este dureroasă, compasiunea - 
niciodată, întregul univers se străduieşte să îndeplininească o dorinţă născută din compasiune. 

Î: Oare Supremul se cunoaşte pe sine însuşi? Este Impersonalul conştient? 

M: Sursa a tot ce există posedă totul. Tot ceea ce curge din ea, trebuie să fie deja acolo în formă 
de sămânță. Şi aşa cum o sămânță este ultima dintre nenumărate seminţe şi conţine experienţa şi 
promisiunea unor păduri fără de număr, tot aşa şi Necunoscutul conţine tot ce a fost sau ar fi putut să 
fie, precum şi tot ce va fi sau ar putea să fie. Întregul câmp al devenirii este deschis şi accesibil; trecutul 
şi viitorul coexistă în eternul acum. 

Î: Trăieşti tu în Supremul Necunoscut? 

M: Unde altundeva? 

Î: Ce te face să spui acest lucru? 

M: Nici o dorinţă nu se iveşte vreodată în mintea mea. 

Î: Aşadar, eşti cumva inconştient? 

M: Fireşte că nu! Eu sunt pe deplin conştient, dar cum nici o dorinţă şi nici o frică nu îmi intră în 
minte, există o tăcere desăvârşită. 

Î: Cine cunoaşte tăcerea? 

M: Tăcerea se cunoaşte pe sine însăşi. Ea este tăcerea minţii tăcute, când pasiunile şi dorințele 
sunt reduse la tăcere. 

Î: Ți se întâmplă uneori să ai dorințe? 

M: Dorinţele nu sunt decât valuri în minte. Tu cunoşti un val atunci când vezi unul. O dorinţă este 
doar un lucru printre multe altele. Nu simt nici un imbold s-o satisfac, nu întreprind nici o acţiune 
conformă cu ea. Eliberarea de dorință înseamnă aceasta: constrângerea de a o satisface este absentă. 

Î: Din ce cauză se ivesc dorințele? 

M: Fiindcă tu îţi închipui că ai fost născut şi că vei muri dacă nu vei avea grijă de trupul tău. 
Dorinţa de existenţă întrupată este cauza primordială a suferinţei. 

Î: Totuşi, există foarte mulţi jiva care se încarnează. Cu siguranță, asta nu poate fi o eroare de 
judecată. Trebuie să aibă un rost. Care ar putea fi? 

M: Pentru a se cunoaşte, Sinele trebuie să se confrunte cu opusul său, non-sinele. Dorinţa 
conduce !a experienţă. Experienţa conduce la discriminare, la detaşare, la cunoaştere de sine - 
eliberare. La urma urmei, ce este eliberarea? A cunoaşte că eşti dincolo de naştere şi moarte. Uitând 
cine eşti şi închipuindu-te o creatură muritoare, tu ţi-ai creat atât de multe necazuri, încât trebuie să te 
trezeşti, ca dintr-un vis urât. Căutarea, de asemenea, te trezeşte. Nu-i nevoie să aştepţi suferința; 
căutarea fericirii este mai bună, căci mintea este în pace şi armonie. 

Î: Cine este experimentatorul ultim - Sinele sau Necunoscutul? 

M: Sinele, fireşte. 

Î: Atunci de ce introduci noțiunea de Suprem Necunoscut? 

M: Pentru a explica Sinele. 

Î: Există, însă, ceva dincolo de Sine? 

M: În afara Sinelui nu este nimic. Toate sunt una, şi toate sunt conţinute în "eu sunt", în stările de 
veghe şi de vis, el este persoana. În somnul adânc şi în turya, el este Sinele. Dincolo de atenţia intensă 
şi vie a stării de turya se află marea şi tăcuta pace a Supremului. Dar de fapt toate sunt una în esenţă şi 
distincte şi legate în aparenţă. În ignoranță cel care vede devine ceea ce este văzut, în înțelepciune el 
este vederea. Dar de ce te preocupă Supremul? Cunoaşte pe cei care cunosc şi totul va fi cunoscut. 


21. CINE SUNT EU? 


Întrebare: Suntem sfătuiţi să adorăm realitatea personificată ca Dumnezeu, sau ca Om Perfect. Ni 
se spune să nu încercăm venerarea Absolutului, întrucât este un lucru mult prea dificil pentru o 
conştiinţă centrată în creier. 

Maharaj: Adevărul este simplu şi deschis tuturor. De ce complici lucrurile? Adevărul iubeşte şi 
poate fi iubit. El include totul, acceptă totul, purifică totul. Neadevărul este cel dificil, el este sursa 
necazurilor. El întotdeauna vrea, aşteaptă, cere. Fiind fals, el este vid, întotdeauna în căutarea unei 
confirmări sau reasigurări. El se teme de cercetare şi de aceea o evită. Se identifică cu orice suport, 
oricât de slab şi de momentan ar fi acesta. Tot ceea ce obține, el pierde şi apoi cere şi mai mult. Prin 
urmare, nu trebuie să ai încredere în conştient. Nimic din ceea ce poţi vedea, simţi, sau gândi nu este 
aşa cum pare. Chiar şi păcatul şi virtutea, calitatea şi defectul nu sunt ceea ce par. În mod obişnuit, răul 
şi binele sunt o chestiune de convenţie şi uzanţă şi sunt ocolite sau abordate, în funcţie de cum sunt 
folosite cuvintele. 

Î: Nu există oare dorințe bune şi dorinţe rele, dorințe elevate şi dorinţe josnice? 

M: Toate dorinţele sunt rele, dar unele sunt mai rele decât altele. De urmezi vreo dorință, aceasta 
îţi va pricinui întotdeauna complicații. 

Î: Chiar şi dorinţa de a fi liber de dorință? 

M: De ce să doreşti câtuşi de puţin? Faptul de a dori să te eliberezi de dorinţă nu te va pune în 
libertate. Nimic nu te poate pune în libertate, deoarece tu eşti liber. Priveşte-te cu o claritate lipsită de 
dorință, asta este tot. 

Î: la timp ca să te cunoşti pe tine însuți. 

M: Cum poate timpul să te ajute? Timpul este o succesiune de clipe; fiecare clipă apare din nimic 
şi dispare în nimic, fără să mai reapară vreodată. Cum poţi să clădeşti pe ceva atât de repede trecător? 

Î: Ce este permanent? 

M: Caută în tine însuţi ceea ce este permanent. Cufundă-te adânc în interior şi găseşte ce este 
real în tine. 


l: Cum să mă caut pe mine însumi? 

M: Indiferent ce se întâmplă, ţi se întâmplă ţie. Indiferent ce faci, cel care face este în tine. 
Găseşte subiectul a tot ceea ce eşti tu ca persoană. 

Î: Ce altceva pot să fiu? 

M: Descoperă. Chiar dacă îţi voi spune că tu eşti martorul, privitorul tăcut, asta nu va însemna 
nimic pentru tine, în afară de cazul când îţi găseşti calea către propria ta fiinţă. 

Întrebarea mea este: Cum să găsesc calea către propria mea fiinţă? 

M: Renunţă la toate întrebările în arară de una: "Cine sunt Eu?" La urma urmei, singurul fapt de 
care eşti sigur este că tu eşti. „Eu sunt" este o certitudine. "Eu sunt aceasta" nu este. Luptă să descoperi 
ce eşti tu în realitate. 

Î: Nu fac nimic altceva de şaizeci de ani încoace. 

M: Ce este în neregulă cu strădania? De ce cauţi rezultatele. Strădania însăşi este natura ta reală. 

Î: Strădania este dureroasă. 

M: Tu o faci să fie aşa, căutând rezultate. Străduieşte-te fără să cauţi, luptă-te fără lăcomie. 

Î: De ce oare m-a făcut Dumnezeu aşa cum sunt? 

M: De care Dumnezeu vorbeşti? Ce este Dumnezeu? Nu este el chiar lumina prin care pui tu 
întrebarea? Însuşi "eu sunt" este Dumnezeu. Căutarea însăşi este Dumnezeu. În căutare descoperi că 
tu nu eşti nici corpul, nici mintea, iar iubirea pentru Sinele din tine este pentru Sinele din toate. Cei doi 
sine sunt unul singur. Conştiinţa din tine şi conştiinţa din mine, în aparenţă două, în realitate una, caută 
unitatea, iar aceasta este iubirea. 

Î: Cum pot să găsesc acea iubire? 

M: Ce anume iubeşti tu acum? Pe "Eu sunt”. Dăruieşte-ţi lui inima şi mintea ta, şi nu te gândi la 
nimic altceva. Când aceasta se face fără efort şi natural, este cea mai înaltă stare. În această stare, 
iubirea însăşi este atât cel care iubeşte cât şi cel iubit. 

Î: Toată lumea vrea să trăiască, să existe. Nu înseamnă asta dragoste de sine? 

M: Orice dorinţă îşi are sursa în sine. Totul este doar o chestiune de alegere a dorinţei juste. 

Î: Ce anume este just şi ce anume este injust variază odată cu obiceiul şi uzanța. Standardele 
variază odată cu societățile. 

M: Leapădă toate standardele tradiționale. Lasă-le ipocriţilor. Numai ceea ce te eliberează de 
dorință, de frică şi de idei greşite este bun. Cât timp îţi vei face griji cu privire la păcat şi virtute, nu vei 
avea pace. 

Î: Recunosc că păcatul şi virtutea sunt norme sociale. Dar pot exista şi păcate şi virtuți spirituale. 
Prin spiritual eu înțeleg absolutul. Există astfel de lucruri ca păcatul absolut sau virtutea absolută? 

M:Păcatul şi virtutea nu se referă decât la persoană. Fără o persoană păcătoasă sau virtuoasă, ce 
mai înseamnă păcatul sau virtutea ? La nivelul absolutului nu există persoane; oceanul conştiinţei pure 
nu este nici virtuos, nici păcătos. Păcatul şi virtutea sunt întotdeauna relative. 

l: Este cu putinţă să mă descotorosesc de astfel de noțiuni inutile? 

M: Nu atâta vreme cât vei considera că eşti o persoană. 

l: După ce semn voi putea cunoaşte că sunt dincolo de păcat şi de virtute? 

M: Simţindu-te liber de orice dorinţă şi de orice frică, liber chiar de ideea de a fi o persoană. A nutri 
ideile: "eu sunt un păcătos", "eu nu sunt un păcătos", este un păcat. A te identifica cu ceea ce este 
particular este singurul păcat care există. Impersonalul este real, personalul apare şi dispare. "Eu sunt" 
este Fiinţa impersonală. "Eu sunt aceasta" este persoana. Persoana este relativă. Fiinţa pură este 
fundamentală. 

Î: Neîndoielnic, Fiinţa pură nu este inconştientă, nici lipsită de putere de discriminare. Cum ar 
putea ea să fie dincolo de păcat şi de virtute? Spune-mi, te rog, este ea înzestrată cu inteligenţă sau nu? 

M: Toate aceste întrebări se ivesc din faptul că tu crezi că eşti o persoană. Treci dincolo de ceea 
ce este personal şi vezi. 

Î: La ce anume te referi atunci când îmi ceri să încetez de a mai fi o persoană? 

M: Eu nu-ţi cer să încetezi să fii - asta nu poți. Nu îţi cer decât să încetezi să-ţi mai închipui că te-ai 
născut, că ai părinţi, că eşti un corp, că vei muri etc. Încearcă numai, fă un pas, nu-i atât de greu pe cât 
crezi. 

Î: A te socoti ca fiind ceva personal este păcatul impersonalului. 

M: larăşi punctul de vedere personal! De ce stărui în a polua personalul cu ideile tale despre păcat 
şi virtute? Acest punct de vedere nu i se poate aplica. Impersonalul nu poate fi descris în termeni de bun 
sau rău. El este Existenţă-Înţelepciune-lubire, toate absolute. Unde mai este loc pentru păcat acolo? lar 
virtutea nu-i decât opusul păcatului. 

Î: Noi vorbim de virtutea divină. 

M: Virtutea autentică este natura divină (swarupa). Ceea ce eşti cu adevărat este virtutea ta. Dar 
opusul păcatului, pe care tu îl numeşti virtute, este numai supunere născută din frică. 

Î: La ce bun atunci efortul de a fi bun? 

M: El te menţine în mişcare. Vei merge tot mai departe până când îl vei găsi pe Dumnezeu. Apoi 
Dumnezeu te ia în El însuşi şi te face asemenea Lui. 

Î: Aceeaşi acțiune este considerată naturală la un anumit nivel şi un păcat la un altul. Ce anume o 
face păcătoasă? 

M: Tot ceea ce faci împotriva unei mai bune cunoașteri de sine este un păcat. 

Î: Cunoaşterea depinde de memorie. 

M: A-ti aduce aminte de Sinele tău este virtute, a uita de Sinele tău este păcat. Totul se reduce la 
veriga mentală sau psihologică dintre spirit şi materie. Această legătură putem să o numim psihic 
(antahkarana). Când psihicul este în stare naturală, nedezvoltat, complet primitiv, este supus iluziilor 
grosiere. Pe măsură ce creşte în mărinimie şi sensibilitate, el devine o verigă perfectă între materia pură 
şi spiritul pur şi dă sens materiei şi expresie spiritului. Există lumea materială (mohadakosh) şi cea 
spirituală (para-makash). Între ele se află mintea universală (chidakash), care este şi inima universală 
(premakasti). lubirea înțeleaptă este cea care le face pe cele două una singură. 

Î: Unii oameni sunt stupizi, alţii sunt inteligenţi. Diferenţa se găseşte în psihicul lor. Cei maturi au 
mai multă experienţă în urma lor. După cum un copil creşte mâncând şi bând, dormind şi jucându-se, tot 
aşa psihicul omului este modelat de tot ce gândeşte, simte şi face, până când ajunge îndeajuns de 
perfect pentru a servi ca punte între spirit şi trup. Asemenea unei punți ce permite circulaţia între două 
maluri, psihicul adună laolaltă sursa şi expresia ei. 

M: Numeşte-o iubire. Puntea este iubirea. 

Î: În fond, totul este experienţă. Orice gândim sau simţim este experiență, îndărătul experienţei 
este experimentatorul. Aşa că tot ceea ce cunoaştem se rezumă la aceşti doi termeni experimentatorul 
şi experienţa. În realitate, însă, cei doi termeni sunt unul singur: experimentatorul este experiența. Cu 
toate acestea, experimentatorul consideră experienţa ca fiindu-i exterioară. În acelaşi fel spiritul şi corpul 
sunt una; numai în aparenţă ele par a fi două. 

M: Pentru spirit nu există un al doilea. 

Î: Atunci cui îi apare cel de al doilea? Mie mi se pare că dualitatea este o iluzie indusă de 
imperfecțiunea psihicului. Când psihicul este perfect, dualitatea nu mai este văzută. 

M: Că bine zici. 

Î: Totuşi sunt nevoit să repet întrebarea mea foarte simplă: cine face distincţia dintre păcat şi 
virtute? 

M: Cel care are un corp, păcătuieşte cu corpul, cel - care are o minte, păcătuieşte cu mintea. 

Î: Cu siguranţă, simpla posesie a minţii şi corpului nu împinge la păcat. Trebuie să fie un al treilea 
factor la rădăcina lui. Voi reveni necontenit la această chestiune a păcatului şi virtuţii, deoarece în zilele 
noastre tinerii repetă neîncetat că păcatul nu există, că nu e nevoie să fii formalist sau puritan şi că ar 
trebui să dai curs dorinței de moment. Ei nu recunosc nici tradiţia, nici autoritatea şi se lasă influenţaţi 
numai de gândire onestă şi solidă. Dacă ei se rețin de la anumite acţiuni, este datorită fricii de poliţie mai 
degrabă decât din convingere. Fără îndoială, există ceva în spusele lor, căci noi putem vedea cum 
valorile noastre se schimbă din loc în loc şi din timp în timp. De pildă, a ucide în război este astăzi o 
mare virtute şi ar putea să fie considerată ca o crimă oribilă în secolul următor. 

M: Un om care se mişcă odată cu pământul, va experimenta în mod inevitabil zilele şi nopţile. Cel 
care stă cu soarele, nu va cunoaşte întunericul. Lumea mea nu este a voastră. Aşa cum o văd eu, voi 
toți vă aflați pe o scenă jucând o piesă. Nu este nici o realitate în venirile şi plecările voastre. lar 
problemele sunt atât de ireale! 

Î: Poate că suntem somnambuli sau supuşi coşmarului. Oare chiar nimic nu poţi să faci? 

M: Cum să nu: am pătruns în starea voastră de vis ca să vă spun: "Încetaţi să vă răniţi pe voi 
înşivă şi pe alţii, încetaţi să suferiţi, treziţi-vă”. 

Î: Atunci de ce nu ne trezim? 

M: Vă veți trezi. Efortul meu nu va fi zadarnic. Asta poate lua ceva timp. Dar când veţi începe să 
vă întrebaţi cu privire la visul vostru, trezirea nu va fi departe. 


22. VIAŢA ESTE IUBIRE ŞI IUBIREA ESTE VIAŢĂ 


Întrebare: Este practica yogăi totdeauna conştientă? Ori poate să fie întru totul inconştientă, sub 
pragul conştienţei? 

Maharaj: În cazul unui începător, practica yogăi este adesea deliberată şi cere o mare 
determinare. Dar cei care practică sincer timp de mai mulţi ani, ţintesc tot timpul către realizarea de sine, 
fie că sunt conştienţi de acest lucru, fie că nu. Sadhana inconşiientă este cât se poate de efectivă, 
deoarece este spontană şi susținută. 

Î: Care este poziţia omului care, un anumit timp, a fost un elev sincer în materie de yoga, dar apoi 
s-a descurajat şi a abandonat toate eforturile? 

M: Ceea ce un om pare să facă, sau să nu facă, este adesea înşelător. Letargia lui aparentă poate 
fi doar o acumulare de putere. Cauzele comportamentului nostru sunt foarte subtile. Nu trebuie să te 
grăbeşti să condamni şi nici să lauzi. Aminteşte-ti că yoga este lucrarea sinelui interior asupra sinelui 
exterior . Tot ceea ce face Sinele exterior este numai ca răspuns la cel interior. 

Î: Şi totuşi cel exterior ajută. 

M: Cât de mult poate să ajute şi în ce fel? El are un oarecare control asupra corpului şi poate să-i 
îmbunătățească postura şi respiraţia. Asupra sentimentelor şi gândurilor minţii el are o stăpânire 
mărginită, căci el însuşi este mintea. Sinele interior este cel care îl poate controla pe cel exterior. Cel 
exterior va fi înțelept sa dea ascultare. 

l: Dacă cel interior este până la urmă răspunzător de dezvoltarea spirituală a omului, atunci de ce 
este cel exterior atât de mult îndemnat şi încurajat? 

M: Cel exterior poate să ajute rămânând liniştit şi liber de dorință şi de frică. Ai observat probabil 
că toate sfaturile pentru Sinele exterior sunt date sub formă de negații: nu fă, încetează, reţine-te, abţine- 
te, renunţă, sacrifică, abandonează-te, observă falsul ca fals. Până şi sumara descriere a realităţii ne 
este dată prin tăgăduiri - "nici aceasta, nici aceea" (neti, neti). Toate pozitivele ţin de Sinele interior, după 
cum toate absolutele aparţin Realităţii. 

Î: Cum putem să distingem, în experienţa reală, pe cel interior de cel exterior? 

M: Cel interior este sursa inspiraţiei, cel exterior este pus în mişcare de către memorie. Sursa este 
nedetectabilă, în vreme ce toată memoria începe de undeva. Astfel, cel exterior este întotdeauna 
determinat, pe când cel interior nu poate fi închis în cuvinte. Greşeala învăţăceilor constă în faptul că ei 
îşi închipuie că cel interior este ceva sesizabil, uitând că tot ceea ce este perceptibil este efemer, deci 
ireal. Numai ceea ce face percepţia posibilă - spune-i Brahman, Viaţă, sau cum vrei - este real. 

Î: Are Viaţa nevoie de un corp pentru a se exprima? 

M: Corpul caută să trăiască. Nu viaţa e cea care are nevoie de corp; corpul este cel care are 
nevoie de viaţă. 

Î: Viaţa face asta deliberat? 

M: Oare iubirea acţionează deliberat? Da şi nu. Viaţa este iubire şi iubirea este viață. Ce altceva 
menţine corpul în armonie, dacă nu iubirea? Ce altceva este dorința, dacă nu iubirea de sine? Ce 
altceva este frica, dacă nu imboldul de a proteja? Şi ce altceva este cunoaşterea, dacă nu iubirea de 
adevăr? Mijloacele şi formele pot fi greşite, însă motivul din spate este întotdeauna iubirea - iubirea faţă 
de mine şi de al meu. Eul şi ceea ce este al meu pot fi mici, sau pot exploda şi îmbrăţişa universul, însă 
iubirea rămâne. 

Î: Repetarea numelui lui Dumnezeu este foarte comună în India. Există vreo virtute în această 
practică? 

M: Dacă ştii numele unui lucru, ori al unei persoane, atunci le poţi găsi uşor. Chemându-l pe 
Dumnezeu pe nume, Îl faci să vină la tine. 

Î: Sub ce formă vine El? 

M: Potrivit cu aşteptările tale. Dacă se întâmplă să fii nenorocos, iar vreun suflet sfânt îţi dă o 
mantra pentru noroc şi o repeţi cu credinţă şi devoțiune, este sigur că nenorocul tău se va schimba. 
Credinţa fermă este mai puternică decât destinul. Destinul este rezultatul cauzelor, de cele mai multe ori 
accidentale, fiind aşadar țesut dezlânat, încrederea în sine şi buna speranţă îl vor destrăma uşor. 

Î: În momentul când este intonată o mantra, ce anume se întâmplă? 

M: Sunetul mantrei creează forma care va încarna Sinele. Sinele poate să ia orice formă şi să 
opereze prin ea. La urma urmei, Sinele se exprimă şi în acţiune - iar o mantra este iniţial energie în 
acţiune. Ea acţionează asupra ta, acționează asupra mediului tău înconjurător. 

Î: Mantra este tradițională. Aşa trebuie să fie? 

M: Din timpuri imemoriale s-a creat o legătură între anumite cuvinte şi energiile corespunzătoare, 
legătură care s-a consolidat prin nenumărate repetări. Aceasta este întocmai ca un drum pe care să 
mergi. Este o cale uşoară - numai credinţa este necesară. Ai încredere în drum şi vei ajunge la 
destinație. 

Î: În Europa, nu există tradiţia mantrei, afară de unele ordine contemplative. Care poate fi utilitatea 
mantrei pentru un tânăr occidental din vremea noastră? 

M:Nici una, dacă el nu se simte atras foarte tare. Pentru el, procedura potrivită este să adere la 
gândul că el este temelia întregii cunoașteri, Conştienţa imuabilă şi perenă a tot ceea ce se întâmplă 
simțurilor şi minţii. Dacă el păstrează asta în minte tot timpul, conştient şi vigilent, înseamnă că este 
făcut să depăşească hotarul non-conştienţei şi să se nască pentru o viaţă, lumină şi iubire pure. Ideea: 
"eu sunt doar martorul" va purifica mintea şi corpul şi va deschide ochiul înțelepciunii. Atunci omul merge 
dincolo de iluzie, iar inima lui este liberă de orice dorință. Aşa cum gheaţa se transformă în apă, apa în 
vapori, iar vaporii se dizolvă în aer şi dispar în spațiu, corpul se dizolvă în Conştienţa pură (chidakash), 
apoi în existenţă pură (paramakash) care transcende existenţa şi non-existenţa. 

Î: Omul realizat mănâncă, bea şi doarme. Ce îl determină să facă astfel? 

M: Aceeaşi putere care mişcă universul îl mişcă şi pe el. 

Î: Toţi oamenii sunt mişcaţi de aceeaşi putere: unde este diferența? 

M: Numai în asta: omul realizat cunoaşte ceea ce alţii doar aud dar nu experimentează. Din punct 
de vedere intelectual ei pot părea convinşi, dar în acţiune ei îşi trădează sclavia, pe câtă vreme omul 
realizat este întotdeauna drept. 

Î: Toţi, fără excepţie, spun "eu sunt". Omul realizat spune, de asemenea, "eu sunt". Unde este 
diferența? 

M: Diferenţa se găseşte în sensul ataşat cuvintelor "eu sunt". În cazul omului realizat experienţa: 
"eu sunt lumea, lumea este a mea" este pe deplin adevărată - el gândeşte, simte şi acţionează integral 
şi în unitate cu tot ceea ce trăieşte. Este posibil ca el nici măcar să nu cunoască teoria şi practica 
realizării de sine, să fie născut, crescut şi educat liber de noţiunile metafizice şi religioase, însă nu va 
exista nici cea mai mică fisură în înțelegerea şi compasiunea sa. 

Î: Se poate întâmpla ca eu să dau peste un cerşetor despuiat şi înfometat şi să-l întreb: "Cine eşti 
tu?". Este posibil ca el să-mi răspundă: "Eu sunt Sinele Suprem". Ei bine, aş zice eu, de vreme ce tu eşti 
Supremul, schimbă-ţi starea ta prezentă". Ce va face el? 

M: El te va întreba; "Care stare? Cine are nevoie de schimbare? Ce este în neregulă cu mine?" 

Î: De ce ar răspunde astfel? 

M: Fiindcă el nu mai este înlănţuit de aparenţe, nu se mai identifică cu numele şi forma. El 
foloseşte memoria, însă memoria nu poate să-l folosească pe el. 

Î: Nu este toată cunoaşterea întemeiată pe memorie? 

M: Cunoaşterea inferioară, da. Cunoaşterea superioară, cunoaşterea Realităţii, este inerentă 
adevăratei naturi a omului. 

Î: Pot eu să spun că nu sunt lucrul de care sunt conştient, şi că nu sunt conştiinţa însăşi? 

M: Câtă vreme eşti un căutător, agaţă-te mai degrabă de ideea că eşti pură conştiinţă, liberă de 
orice conţinut. A trece dincolo de conştiinţă este starea supremă. 

Î: Dorinţa de realizare îşi are originea în conştiinţă sau dincolo? 

M: În conştiinţă, desigur. Orice dorinţă se naşte din memorie şi este în câmpul conştiinţei. Ceea ce 
este dincolo este liber de orice efort. Chiar dorinţa de a trece dincolo de conştiinţă este încă în conştiinţă. 

Î: Există vreun semn sau vreo urmă a lumii de dincolo imprimată în conştiinţă? 

M: Nu, nu poate să fie. 

Î: Prin urmare, care este legătura dintre cele două? Cum poate fi găsită o trecere între două stări 
care nu au nimic în comun? Nu cumva Conşiienţa pură este legătura dintre cele două? 

M: Chiar şi Conşitienţa pură este o formă de conştiinţă. 

Î: Atunci ce este dincolo? Vidul? 

M: Încă o dată, vidul se referă doar la conştiinţă. Vidul şi plenitudinea sunt termeni relativi. Realul 
este într-adevăr dincolo - dincolo nu în raport cu conştiinţa, ci dincolo de toate relaţiile, oricare ar fi 
acestea. Dificultatea apare odată cu cuvântul "stare". Realul nu este o stare a ceva anume - o stare a 
minţii, a conştiinţei sau a psihicului, nici nu este ceva având un început şi un sfârşit, ființă şi neființă. 
Toate contrariile sunt conţinute în el, dar el nu participă la jocul contrariilor. Nu trebuie să-l priveşti ca 
fiind sfârşitul unei tranziţii. El este el însuşi atunci când conştiinţa ca atare nu mai există. Atunci, 
cuvintele "eu sunt un om" sau "eu sunt Dumnezeu" nu mai au nici un înțeles. El nu poate fi auzit sau 
văzut decât în tăcere şi în întuneric. 


23. DISCRIMINAREA DUCE LA DETAŞARE 


Maharaj: Voi toți sunteţi uzi până la piele, căci plouă tare. În lumea mea este întotdeauna vreme 
frumoasă. Nu există nici noapte, nici ziuă, nu este nici căldură, nici frig. Nici un fel de griji nu mă 
copleşesc acolo, nici regrete. Mintea îmi este liberă de gânduri, căci nu există dorințe pentru care să 
muncesc ca un sclav. 

Întrebare: Există oare două lumi? 

M: Lumea ta este efemeră, schimbătoare. Lumea mea este perfectă, neschimbătoare. Tu poţi să- 
mi zici ce vrei despre lumea ta; voi asculta cu atenţie, chiar cu interes, totuşi nici o clipă nu voi uita că 
lumea ta nu există, că tu visezi. 

Î: Ce distinge lumea ta de a mea? 

M: Lumea mea nu are o caracteristică după care să poată fi identificată. Nu poţi să spui nimic 
despre ea. Eu sunt lumea mea. Lumea mea este eu însumi. Ea este completă şi perfectă. Fiecare 
impresie este ştearsă, fiecare experienţă - refuzată. Eu nu am nevoie de nimic, nici chiar de mine 
însumi, căci pe mine nu mă pot pierde nicicând. 


|: Nici chiar de Dumnezeu? 

M: Toate aceste idei şi distincţii există în lumea ta; în lumea mea nu există nimic de felul acesta. 
Lumea mea este unică şi foarte simplă. 

Î: Nu se întâmplă nimic acolo? 

M: Indiferent ce se întâmplă în lumea ta, numai acolo are valabilitate şi cere un răspuns. În lumea 
mea nu se întâmplă absolut nimic. 

Î: Chiar faptul că tu experimentezi propria ta lume implică dualitate, inerentă în orice experienţă. 

M: Din punct de vedere verbal - da. Dar cuvintele tale nu mă ajung. Lumea mea este non-verbală. 
În lumea ta, ceea ce este negrăit nu are nici o existență. În a mea - cuvintele şi conţinutul lor nu au ființă, 
în lumea ta nimic nu stă, în a mea nimic nu se schimbă. Lumea mea este reală, în vreme ce lumea ta 
este făcută din vise. 

Î: Totuşi, noi vorbim. 

M: Vorbitul este în lumea ta. În a mea, este tăcere eternă. Tăcerea mea cântă, golul meu este plin, 
nimic nu-mi lipseşte. Tu nu poţi cunoaşte lumea mea până ce nu eşti acolo. 

Î: Se pare că tu singur eşti în lumea ta. 

M: Cum poţi tu să zici singur sau nesingur, când cuvintele nu se aplică? Fireşte, sunt singur căci 
eu sunt totul. 

Î: Vii tu vreodată în lumea noastră? 

M: Ce înseamnă venire şi plecare pentru mine? Astea iarăşi sunt cuvinte. Eu sunt. De unde să vin 
şi unde să plec? 

Î: De ce folos îmi este lumea ta? 

M: Ar trebui să consideri mai îndeaproape propria ta lume, să o examinezi critic şi, brusc, într-o 
bună zi te vei pomeni în lumea mea. 

Î: Ce câştig prin asta? 

M: Nu câştigi nimic. Laşi în urmă ceea ce nu este al tău personal şi găseşti ceea ce niciodată nu ai 
pierdut - propria ta ființă. 

Î: Cine este conducătorul lumii tale? 

M: Nu există nici un guvernator şi nici un guvernat aici. Nu există absolut nici un fel de dualitate. 
Voi nu faceţi decât să vă proiectaţi propriile voastre idei. Scripturile voastre şi dumnezeii voştri nu au nici 
un înţeles aici. 

Î: Tu ai totuşi un nume şi o formă, dai dovadă de conştiinţă şi de activitate. 

M: în lumea ta apar aşa. În a mea eu am numai fiinţă. Nimic altceva. Voi, oamenii, sunteţi plini de 
ideile voastre de posesiune, de cantitate şi calitate. Eu sunt complet fără idei. 

Î: În lumea mea există tulburare, extenuare şi disperare. Se pare că tu trăieşti de pe urma vreunui 
venit ascuns, în timp ce eu trebuie să muncesc ca un sclav pentru mijloace de trai. 

M: Fă cum doreşti. Eşti liber să-ţi părăseşti lumea ta pentru a mea. 

Î: Cum se face traversarea? 

M: Să vezi lumea ta aşa cum este, nu cum ţi-o închipui că este. Discriminarea va conduce la 
detaşare; detaşarea va asigura acțiunea justă; acţiunea justă va clădi puntea interioară către fiinţa ta 
reală. Acţiunea este o dovadă a seriozităţii. Fă ce ţi se spune cu sârguinţă şi credinţă şi toate obstacolele 
se vor dizolva. 

Î: „Eşti tu fericit? 

M: În lumea ta aş fi cât se poate de nenorocit. Să mă trezesc, să mănânc, să vorbesc, să dorm din 
nou - ce bătaie de cap! 

Î: Prin urmare, tu nu vrei nici măcar să trăieşti? 

M: A muri, a trăi - ce cuvinte lipsite de sens! Atunci când tu mă vezi viu, eu sunt mort. Când tu mă 
crezi mort, eu sunt viu. Cât de confuz eşti! 

Î: Cât de indiferent eşti! Toate amărăciunile lumii noastre nu înseamnă nimic pentru tine. 

M: Sunt întru totul conştient de necazurile voastre. 

Î: Atunci ce faci în privinţa lor? 

M: Nu-i nevoie să fac ceva. Ele vin şi se duc. 

Î: Se duc ele prin chiar faptul că le dai atenţie? 

M: Da. Dificultatea poate fi fizică, emoţională sau mentală, dar este întotdeauna individuală. 
Calamităţile de mari proporţii sunt suma nenumăratelor destine individuale şi iau timp să se domolească, 
dar moartea nu este niciodată o calamitate! 

Î: Chiar şi atunci când este ucis un om? 

M: Calamitatea este a ucigaşului. 

Î: Dar totuşi, se pare că există două lumi, a mea şi a ta. 

M: A mea este reală, a ta provine din minte. 

Î: Închipuie-ţi o stâncă, o gaură în stâncă şi o broască în gaură. Este posibil ca broasca să-şi 
petreacă viaţa într-o perfectă beatitudine, neafectată, netulburată. În afara stâncii lumea merge mai 

departe. Dacă broaştei din gaură i s-ar povesti despre lumea de afară, ea ar spune: "Nu există un astfel 
de lucru. Lumea mea este o lume a păcii şi beatitudinii. Lumea voastră este numai o structură de 
cuvinte; ea nu are nici o existență”. Acelaşi lucru se întâmplă şi cu tine. Atunci când spui că lumea 
noastră pur şi simplu nu există, nu avem o bază comună de discuţie. Ori, să luăm un alt exemplu. Mă 
duc la un doctor şi mă plâng de durere de stomac. El mă examinează şi-mi zice: "Eşti foarte bine”. "Dar 
mă doare", zic eu. "Durerea ta este mentală" susţine el. Eu zic: "Nu mă ajută să ştiu că durerea mea 
este mentală. Tu eşti doctor, vindecă-mă de durerea mea. Dacă nu mă poţi vindeca, înseamnă că nu 
eşti doctor." 

M: Ai perfectă dreptate. 

Î: Tu ai construit calea ferată, dar în lipsa unui pod nu poate trece nici un tren. Construieşte podul. 

M: Nu-i nevoie de nici un pod. 

Î: Trebuie să fie o verigă între lumea ta şi a mea. 

M: Nu-i nevoie de nici o verigă între o lume reală şi o lume imaginară, căci nu poate fi nici una. 

Î: Deci ce ar trebui să facem? 

M: Investighează-ţi lumea, concentrează-ţi mintea asupra ei, examineaz-o critic, scrutează fiecare 
idee referitoare la ea; este de ajuns. 

Î: Lumea este prea mare pentru această investigaţie. Tot ce ştiu este că eu sunt, că lumea este, că 
lumea mă incomodează şi că eu incomodez lumea. 

M: Experienţa mea este că totul e beatitudine. Dar dorința de beatitudine creează durere. Astfel 
beatitudinea devine sămânţa durerii, întregul univers al durerii este născut din dorinţă. Renunţă la 
dorința de plăcere şi nu vei mai şti ce este durerea. 

Î: De ce ar fi plăcerea sămânţa durerii? 

M: Fiindcă de dragul plăcerii comiţi multe păcate. lar roadele păcatului sunt suferința şi moartea. 

Î: Tu afirmi că lumea nu ne este de nici un folos - doar o năpastă. Eu simt că nu poate fi astfel. 
Dumnezeu nu-i atât de prost. Lumea mi se pare o mare întreprindere destinată să aducă potenţialul în 
actual, materia în viaţă, inconştientul în deplina conşiienţă. Pentru a realiza Supremul avem nevoie de 
experienţa contrariilor, întocmai cum pentru construirea unui templu ne trebuie piatră şi mortar, lemn şi 
fier, sticlă şi gresie, tot aşa şi pentru transformarea unui om într-un înţelept divin, într-un maestru al vieții 
şi al morţii, ai nevoie de materialul fiecărei experiențe. Aşa cum o femeie se duce la piaţă, cumpără 
provizii de tot felul, vine acasă, găteşte, coace şi îşi hrăneşte stăpânul, la fel şi noi ne coacem bine la 
focul vieţii şi Îl hrănim pe Dumnezeul nostru. 

M: Ei bine, dacă aşa crezi, atunci acționează în conformitate cu asta. Hrăneşie-l deci pe 
Dumnezeul tău. 

Î: Un copil se duce la şcoală şi învață o grămadă lucruri, care nu-i vor mai fi de nici un folos mai 
târziu. Dar în cursul învăţării el creşte. Aşa şi noi, trecem prin experienţe fără de număr şi le uităm pe 
toate, dar în acest timp creştem neîncetat. Şi ce altceva este un jnanin dacă nu un om care are geniu 
pentru realitate! Această lume a mea nu poate fi un accident. Ea are sens, trebuie să existe un plan 
îndărătul ei. Dumnezeul meu are un plan. 

M: Dacă lumea este falsă, atunci atât planul cât şi creatorul lui sunt falşi. 

Î: Iarăşi tăgăduieşti lumea. Nu există nici un fel de punte între noi. 

M: Nu-i nevoie de nici o punte. Greşeala ta se află în credinţa că eşti născut. Tu nu te-ai născut 
niciodată şi nici nu vei muri deodată, dar tu crezi că te-ai născut la o anume dată şi într-un anumit loc şi 
că un corp particular îți aparţine. 

Î: Lumea este, eu sunt. Acestea sunt fapte. 

M: De ce-fi faci griji în privinţa lumii înainte de a-ţi purta de grijă ţie însuţi? Tu vrei să salvezi lumea, 
nu-i aşa? Poţi tu să salvezi lumea înainte de a te salva pe tine însuţi? Şi ce înseamnă a fi salvat? Salvat 
de ce? De iluzie. Salvarea înseamnă să vezi lucrurile aşa cum sunt. Eu realmente nu mă văd raportat la 
nimeni şi la nimic. Nici măcar la un sine, indiferent ce ar putea să fie acel sine. Eu rămân pentru 
totdeauna - nedefinit. Eu sunt înăuntru şi dincolo - intim şi inabordabil. 

Î: Cum ai ajuns la asta? 

M: Prin încrederea avută în Gurul meu. El mi-a spus: "Doar tu singur eşti", iar eu nu m-am îndoit 
de vorbele lui. N-am făcut decât să-mi frământ creierii ca să pricep asta, până când am realizat că este 
absolut adevărat. 

Î: Convingere prin repetare? 

M: Prin realizare de sine. Am constatat că sunt conştient şi fericit în mod absolut şi că numai din 
greşeală am ajuns să cred că îmi datorez existența-conştiința-fericirea corpului meu şi lumii corpurilor. 

Î: Tu nu eşti un om erudit. N-ai citit prea mult, iar ceea ce ai citit sau auzit, poate că nu era 
contradictoriu. Eu sunt un om destul de bine educat şi am citit foarte mult; am constatat că învățătorii şi 
cărţile se contrazic fără speranţă. Din această cauză, primesc tot ceea ce citesc sau aud într-o stare de 
îndoială. "Poate că este aşa, poate că nu e aşa" este prima mea reacţie. Şi cum mintea mea nu este în 

stare să decidă ce este adevărat şi ce nu este, mă las pradă îndoielilor mele. În yoga, o minte care se 
îndoieşte reprezintă un imens dezavantaj: 

M: Mă bucur să aud asta; însă şi gurul meu m-a învăţat îndoiala - să mă îndoiesc de totul şi într-o 
manieră absolută. El mi-a spus: "neagă existenţa tuturor lucrurilor, în afară de Sinele tău -" Prin dorinţă 
tu ai creat lumea cu durerile şi plăcerile ei. 

Î: E nevoie oare să fie şi dureroasă? 

M: Cum altfel? Prin chiar natura ei plăcerea este limitată şi tranzitorie. Din durere se naşte dorinţa, 
în durere caută ea împlinire şi sfârşeşte în durerea frustrării şi disperării. Durerea este fundalul plăcerii; 
orice căutare de plăcere se naşte în durere şi se sfârşeşte în durere. 

Î: Tot ce spui îmi este clar, însă când apare vreo tulburare fizică sau mentală, mintea mea devine 
greoaie şi posomorâtă, sau caută cu frenezie o uşurare. 

M: Ce importanţă are? Mintea este greoaie sau agitată, nu tu. Uite, tot felul de lucruri se întâmplă 
în această cameră. Le fac eu să se întâmple? Ele se întâmplă pur şi simplu. Acelaşi lucru se petrece şi 
cu tine - mosorul destinului se desfăşoară şi actualizează inevitabilul. Tu nu poţi să schimbi cursul 
evenimentelor, însă îţi poţi schimba atitudinea, iar ceea ce contează cu adevărat este atitudinea, iar nu 
evenimentul în sine. Lumea este lăcaşul dorințelor şi al fricilor. Nu poţi găsi pace în ea. Pentru pace 
trebuie să treci dincolo de lume. Cauza primordială a lumii este dragostea de sine. Din pricina ei căutăm 
plăcerea şi evităm durerea, înlocuieşte dragostea de sine cu iubirea Sinelui şi imaginea se va schimba. 
Brahma, Creatorul, este suma tuturor dorințelor. Lumea este instrumentul împlinirii lor. Sufletele iau 
orişice plăceri îşi doresc şi plătesc pentru ele cu lacrimi. Timpul pune în ordine toate socotelile. Legea 
echilibrului este suverană. 

Î: Ca să fii un supraom, trebuie să fii om mai întâi. Natura umană este rodul nenumăratelor 
experiențe. Dorinţa împinge la experienţă. De aceea, la vremea ei şi la propriul ei nivel, dorinţa este 
justă. 

M: Toate acestea sunt adevărate într-un fel. Dar vine o zi când ai adunat gestul şi trebuie să începi 
să construieşti. Sortarea şi lepădarea (viveka-vairagya) sunt absolut necesare. Totul trebuie să fie 
analizat cu grijă, iar ceea ce este inutil trebuie distrus fără milă. Crede-mă, nu poate să fie prea mult de 
distrus, întrucât, în realitate, nimic nu este de mare valoare. Fii cu ardoare impartial, asta-i tot. 


24. DUMNEZEU ESTE ATOT-FĂURITOR, JNANINUL ESTE NON-FĂURITOR 


Întrebare: Unii Mahatma (fiinţe iluminate) susţin că lumea nu este un accident, nici un joc al lui 
Dumnezeu, ci rezultatul şi expresia unui plan grandios de lucru care vizează trezirea şi dezvoltarea 
conştiinţei pretutindeni în univers. De la neînsufleţire la viață, de la inconştienţă la conştiinţă, de la 
obtuzitate la inteligenţă sclipitoare, de la înțelegere greşită la claritate - aceasta este direcţia în care 
lumea se mişcă necontenit şi neabătut. Există, desigur, clipe de repaos şi de aparent întuneric, când 
universul pare să fie somnolent, dar odihna ia sfârşit, iar lucrul asupra conştiinţei este reluat. Din punctul 
nostru de vedere lumea este o vale a lacrimilor, un loc din care trebuie să evadezi cât mai curând posibil 
şi prin orice mijloc. Pentru ființele iluminate lumea este bună şi serveşte unui scop bun. Ele nu 
tăgăduiesc că lumea este o structură mentală şi că, în ultimă instanţă, totul este una, ci văd şi spun că 
structura are sens şi serveşte unui scop în mod suprem dezirabil. Ceea ce numim noi voinţa lui 
Dumnezeu nu este o fantezie capricioasă a unei divinităţi puse pe joacă, ci expresia unei necesităţi 
absolute de a creşte în iubire, în înţelepciune şi în putere, de a actualiza potenţialităţile infinite ale vieţii şi 
conştiinţei. Aşa cum grădinarul cultivă flori de la o minusculă sămânță până la perfecțiunea glorioasă a 
florii, tot aşa şi Dumnezeu în propria Lui grădină creşte, printre alte ființe, oameni până când aceştia 
devin supraoameni ce cunosc, iubesc şi lucrează împreună cu El. Când Dumnezeu se odihneşte 
(pralaya), cei a căror creştere n-a fost încheiată, devin inconştienţi pentru o vreme, pe când cei perfecţi, 
care au trecut dincolo de toate formele şi conținuturile conştiinţei, rămân pe deplin conştienţi de tăcerea 
universală. Când vine vremea naşterii unui nou univers, cei adormiţi se trezesc şi lucrul începe. Cei care 
sunt mai avansați se trezesc primii şi pregătesc terenul pentru cei care sunt mai puţin avansați - care 
găsesc astfel forme şi modele de comportament potrivite pentru creşterea lor pe mai departe. Astfel 
decurge povestea. Ceea ce deosebeşte, învățătura ta este aceasta: tu insişti asupra faptului că lumea 
nu are nici un rost şi că ar trebui evitată. Se spune că dezgustul față de lume este un stadiu de trecere, 
necesar dar temporar, şi este curând înlocuit de o iubire atot-cuprinzătoare, precum şi de o voinţă 
susținută de a lucra împreună cu Dumnezeu. 

Maharaj: Tot ceea ce spui se potriveşte pentru calea orientată spre exterior (pravritti). Cât priveşte 
calea de reîntoarcere (nivritti), aceasta impune o totală negare de sine. Eu mă postez acolo unde nimic 
(paramakash) nu există; cuvintele nu ajung acolo, nici gândurile. Pentru minte totul este doar întuneric şi 
tăcere. Conştiinţa începe să se agite şi trezeşte mintea (chidakash), care proiectează lumea 
(mahadakash) alcătuită din memorie şi imaginaţie. Odată ce lumea ia ființă, tot ce spui poate să fie 

adevărat. Este în natura minţii să imagineze scopuri, să tindă către ele, să caute mijloace şi căi, să dea 
dovadă de viziune, energie şi curaj. Acestea sunt atribute divine şi nu le tăgăduiesc, dar eu mă postez 
acolo unde nu este nici o deosebire, acolo unde nu sunt nici lucrurile, nici minţile care le creează. Acolo 
eu sunt acasă. Indiferent ce se întâmplă, nu mă afectează - lucrurile înrâuresc lucrurile, asta-i tot. Liber 
de memorie şi de aşteptare, eu sunt alert, inocent şi cordial. Mintea este marele lucrător şi ea are nevoie 
de odihnă. Neavând nevoie de nimic, eu sunt fără teamă. De cine să-mi fie teamă? Nu există nici o 
separație, noi nu suntem separați. Există numai un singur Sine, Realitatea Supremă, în care personalul 
şi impersonalul sunt una. 

Î: Tot ce vreau, este să fiu capabil să ajut lumea. 

M: Cine zice că nu poţi să ajuţi? Ţi-ai făcut o idee cu privire la ce înseamnă să ajuţi şi la implicaţiile 
acestui lucru, şi apoi ţi-ai vârât Sinele în conflictul dintre ceea ce ar trebui să faci şi ceea ce poţi să faci, 
între necesitate şi putinţă. 

Î: Dar de ce procedăm astfel? 

M: Mintea ta proiectează o structură şi apoi tu te identifici cu ea. Stă în natura dorinţei să 
îmboldească mintea să creeze o lume pentru împlinirea ei. Chiar şi o dorință mică poate să fie la 
originea unui lung şir de fapte; cum ar fi dacă dorinţa ar fi puternică? Dorinţa poate produce un univers; 
puterile ei sunt miraculoase. Aşa cum un beţigaş de chibrit dă foc unei păduri uriaşe, tot aşa o dorinţă 
aprinde focurile manifestării, însăşi rostul creaţiei este împlinirea dorinţei. Dorinţa poate să fie nobilă sau 
josnică, spaţiul (akasha) este neutru - îl poţi umple cu ce-ţi place. Trebuie să fii foarte prudent cu privire 
la dorințe. Cât despre oamenii pe care vrei să-i ajuţi, ei se află în respectivele lor lumi din cauza 
dorințelor lor; nu e nici o altă cale de a-i ajuta altfel decât prin dorinţele lor. Nu poţi decât să-i înveţi să 
aibă dorinţe juste pentru ca ei să se ridice deasupra acestora şi să fie liberi de imboldul de a crea şi 
recrea lumi ale dorințelor, lăcaşuri ale durerii şi plăcerii. 

Î: Trebuie să vină o zi când spectacolul se încheie; un om trebuie să moară, un univers ia sfârşit. 

M: întocmai cum un om care doarme uită totul şi se trezeşte pentru o nouă zi, ori moare şi se 
naşte într-o altă viață, tot aşa se dizolvă şi dispar lumile dorinţei şi fricii. Dar martorul universal, Sinele 
Suprem, nu doarme niciodată şi nu moare niciodată. Marea Inimă bate veşnic şi la fiecare bătaie ia ființă 
un nou univers. 

Î: Este Sinele Suprem conştient? 

M: El este dincolo de tot ceea ce concepe mintea. El este dincolo de ființă şi de ne-fiinţă. El este 
Da-ul şi Nu-ul oricărui lucru, dincolo şi înăuntru, făurind şi distrugând, neînchipuit de real. 

Î: Dumnezeu şi Mahatma sunt unul sau doi? 

M: Sunt unul. 

Î: Trebuie să existe vreo deosebire. 

M: Dumnezeu este Atot-făuritorul, Jnaninul este un non-făuritor. Dumnezeu nu spune el însuşi: 
"Eu făuresc totul”. Pentru el lucrurile se întâmplă prin propria lor natură. Pentru un jnanin totul este făurit 
de Dumnezeu. El nu vede nici o deosebire între Dumnezeu şi natură. .Atât Dumnezeu cât şi jnaninul se 
ştiu a fi centrul imobil al celor ce sunt mobile, martorul etern a ceea ce este vremelnic. Centrul este un 
punct de vid, iar martorul un punct de conşiiență pură; ei se ştiu a fi asemenea nimicului, prin urmare 
nimic nu le poate rezista. 

Î: Cum arată şi cum se simte aceasta în experienţa ta personală? 

M: Nefiind nimic, eu sunt totul. Fiecare lucru sunt eu, toate lucrurile sunt ale mele. Întocmai cum 
corpul meu se mişcă prin simplul fapt că eu mă gândesc la mişcare, tot aşa se petrec lucrurile pe 
măsură ce mă gândesc la ele. Ține minte ce-ţi spun: eu nu fac nimic. Doar le văd petrecându-se. 

Î: Lucrurile se petrec aşa cum vrei tu să se petreacă, ori tu vrei ca ele să se petreacă aşa cum se 
petrec? 

M: Şi una, şi alta. Accept şi sunt acceptat. Eu sunt totul şi toate sunt "eu". Fiind lumea, eu nu mă 
tem de lume. Fiind totul, de ce anume să mă tem? Apa nu se teme de apă, nici focul de foc. De 
asemenea, eu nu mă tem, deoarece nu sunt nimic care să poată experimenta frica, sau care să poată fi 
în pericol. Nu am formă, nici nume. Ataşamentul de un nume şi o formă e cel care dă naştere fricii. Eu 
nu sunt ataşat. Eu sunt nimicul, iar nimicul nu se teme de nici un lucru. Dimpotrivă, toate lucrurile se tem 
de Nimic, căci atunci când un lucru atinge Nimicul, el devine nimic. Nimicul este ca un put fără fund; tot 
ce cade în el, dispare. 

|: Nu este Dumnezeu o persoană? 

M: Cât timp îţi închipui că tu eşti o persoană, El este, de asemenea, o persoană. Atunci când eşti 
totul, tu îl vezi ca fiind totul. 

Î: Pot eu să schimb faptele schimbându-mi atitudinea? 

M: Atitudinea este faptul. Să luăm mânia. Pot să fiu furios, umblând prin cameră de la un capăt la 
altul; în acelaşi timp, eu sunt ceea ce sunt - un centru de înțelepciune şi iubire, un atom de existenţă 
pură. Totul se domoleşte, iar mintea se transformă treptat în tăcere. 

Î: Cu toate acestea, şi tu eşti mânios uneori. 

M: Pe cine să fiu mânios şi pentru ce? Mânia apare şi se dizolvă în clipa în care îmi amintesc de 
mine însumi. Totul este un joc de guna. Atunci când mă identific cu ele, sunt sclavul lor. Când stau 
separat, sunt stăpânul lor, 

Î: Poţi influenţa lumea prin atitudinea ta? Separându-te de lume, pierzi orice speranţă de a o salva. 

M: Cum ar putea fi astfel? Totul este eu însumi, nu pot eu să mă ajut pe mine însumi? Nu mă 
identific cu nimeni în particular, căci eu sunt totul - atât ceea ce este particular, individual, cât şi ceea ce 
este universal. 

Î: Atunci poţi să mă ajuţi pe nune, persoana particulară? 

M: Dar eu te ajut întotdeauna din interior. Sinele meu şi Sinele tău sunt una. Eu ştiu asta, dar tu 
nu. Asta-i toată deosebirea - şi ea nu poate să dureze. 

Î: Şi cum ajuţi tu întreaga lume? 

M: Gandhi este mort, totuşi mintea lui străbate pământul. Gândirea unui jnanin pătrunde 
umanitatea şi lucrează fără încetare pentru totdeauna. Fiind anonimă, provenind din interior, ea este 
mult mai puternică şi mai imperioasă. lată cum se îmbunătăţeşte lumea - interiorul ajutând şi 
binecuvântând exteriorul. După ce un jnanin moare, el nu mai este, în acelaşi sens în care un râu nu mai 
este atunci când trece în mare; numele, forma, nu mai sunt, dar apa rămâne şi devine una cu oceanul. 
Când un jnanin se uneşte cu mintea universală, toată bunătatea şi înțelepciunea lui devin moştenirea 
umanității şi înalță sufleteşte fiecare ființă umană. 

Î: Noi suntem ataşaţi de personalitatea noastră. Noi preţuim foarte mult individualitatea noastră şi 
fiinţa noastră, care ne deosebesc de alţii. Tu pari să le denunțţi pe amândouă ca fiind nefolositoare. Ne- 
manifestatul despre care vorbeşti, ce folos ne poate aduce nouă? 

M: Ne-manifestat, manifestat, individualitate, personalitate (nirguna, saguna, vyakta, vyakti). Toate 
astea sunt simple cuvinte, puncte de vedere, atitudini mentale. Nu există nici o realitate în ele. Realul 
este experimentat în tăcere. Tu te agăţi de personalitate, dar tu eşti conştient că eşti o persoană doar 
atunci când te afli în încurcătură; când nu te afli în încurcătură, nu te gândeşti la tine. 

Î: Nu mi-ai zis care sunt foloasele Ne-manifestatului. 

M: Este evident că trebuie să adormi ca să te trezeşti. Trebuie să mori ca să trăieşti, trebuie să 
topeşti ca să dai formă într-un chip nou. Trebuie să distrugi ca să clădeşti, să anihilezi înainte să creezi. 
Supremul este solventul universal, el corodează fiecare recipient, arde toate obstacolele. Fără negarea 
absolută a tuturor lucrurilor, tirania lucrurilor va fi absolută. Supremul este cel mai mare armonizator, 
garanţia echilibrului ultim şi perfect al vieţii în libertate. El te dizolvă şi astfel re-afirmă cu putere 
adevărata ta ființă. 

Î: La acel nivel, totul mi se pare perfect. Dar cum se aplică asta în viaţa de zi cu zi? 

M: Viaţa de zi cu zi este o viaţă de acţiune. Fie că-ţi place fie că nu, tu trebuie să funcţionezi. Orice 
faci de dragul tău, se acumulează şi devine exploziv; într-o zi va izbucni şi va face ravagii în tine şi în 
rândurile lumii tale. Când te amăgeşti că lucrezi pentru binele tuturor, faptul acesta înrăutățeşte lucrurile, 
deoarece n-ar trebui să te laşi călăuzit de propriile tale idei cu privire la ce e bine pentru alţii. Un om care 
pretinde că ştie ce este bine pentru alţii este periculos. 

Î: Atunci cum ar trebui să lucrez? 

M: Nici pentru tine însuţi, nici pentru alţii, ci chiar de dragul lucrului. Un lucru care merită să fie 
făcut este propriul lui scop şi înţeles. Nu fă din nimic un mijloc către altceva. Nu înlănțui. Dumnezeu nu 
creează un lucru ca să servească un altul. Fiecare este făcut chiar de dragul lui. Fiindcă lucrul este făcut 
pentru sine însuşi, el nu interferează. Tu foloseşti lucruri şi oameni pentru scopuri străine lor, şi faci 
ravagii în lume şi în tine însuți. 

Î: Fiinţa noastră reală este tot timpul cu noi, zici tu. Cum se face că noi nu ne dăm seama de asta? 

M: Da, voi sunteţi Supremul întotdeauna, însă atenţia voastră este fixată asupra lucrurilor fizice 
sau mentale. Când atenţia voastră se îndepărtează de un lucru şi nu este încă fixată pe altul, în acel 
interval voi sunteți ființă pură. Când prin practica discriminării şi detaşării (viveka-vairagya), tu pierzi din 
vedere senzațiile şi stările mentale, ființa pură iese la iveală ca fiind starea ta naturală. 

Î: Cum se poate pune capăt acestui simțământ de separație? 

M: Focalizându-ţi mintea asupra lui "eu sunt", asupra simțământului de a fi, "eu sunt cutare şi 
cutare" se dizolvă; "eu sunt doar un martor" rămâne, şi acesta, la rândul lui, se topeşte în "eu sunt totul”. 
Atunci totul devine Unul, iar Unul - tu însuţi - nu mai este separat de mine însumi. Abandonează ideea 
de "eu" separat şi întrebarea: "A cui experienţă?" nu se va ivi. 

Î: Tu vorbeşti din propria-ți experiență. Cum să fac ca ea să fie şi a mea? 

M: Tu vorbeşti de experienţa mea ca fiind diferită de experienţa ta, deoarece crezi că noi suntem 
separați. Dar nu suntem. La un nivel mai adânc, experiența mea este experienţa ta. Cufundă-te adânc în 
tine însuţi şi o vei găsi în mod simplu şi cu uşurinţă. Mergi în direcţia lui "eu sunt". 

25. TINE-TE DE "EU SUNT" 


Întrebare: Ti se întâmplă vreodată să fii bucuros sau trist? Cunoşti bucuria şi suferința? 

Maharaj: Numeşte-le cum vrei, pentru mine ele nu sunt decât stări ale minţii, dar eu nu sunt 
mintea. 

Î: Este iubirea o stare a minţii? 

M: Depinde de ce înţelegi tu prin iubire. Dorinţa este, fireşte, o stare a minţii, dar realizarea unității 
Sinelui este dincolo de minte pentru mine, nimic nu există prin propria sa putere. Totul este Sinele, totul 
este eu însumi. A mă vedea pe mine însumi în fiecare şi pe fiecare în mine însumi înseamnă cu 
certitudine iubire. 

Î: Dacă văd ceva plăcut, atunci îl vreau. Cine vrea asta? Sinele sau mintea? 

M: Întrebarea este pusă în mod greşit. Nu există nici un "cine". Există dorință, frică, mânie, şi 
mintea spune: asta sunt eu, asta este a mea. Nu există nici un lucru care ar putea fi numit "eu" sau "al 
meu". Dorinţa este o stare a minţii, percepută şi numită de către minte. Fără o minte care percepe şi 
numeşte, unde este dorința? 

Î: Dar există ceva care percepe fără să numească? 

M: Desigur. A numi nu poate trece dincolo de minte, pe câtă vreme percepţia este conştiinţa 
însăşi. 

Î: Atunci când cineva moare, ce se întâmplă? 

M: Nu se întâmplă nimic. Ceva devine nimic. Nimic n-a fost, nimic nu rămâne. 

Î: Există, cu siguranţă, o diferenţă între cel viu şi cel mort. Tu vorbeşti despre cel viu ca fiind mort 
şi despre cel mort ca fiind viu. 

M: De ce te agiţi în legătură cu moartea unui singur om şi puţin îți pasă de milioanele care mor în 
fiecare zi? Întregul univers trece prin implozie şi explozie în fiecare clipă - să plâng eu pentru asta? Un 
lucru îmi este foarte clar: tot ceea ce este, trăieşte, se mişcă, îşi are ființa în conştiinţă, însă eu sunt în şi 
dincolo de acea conştiinţă. Eu sunt în ea ca martor. Sunt dincolo de ea ca Fiinţă. 

Î: Cu siguranţă, îţi pasă când copilul tău este bolnav, nu-i aşa? 

M: Nu mă agit. Fac doar ceea ce este necesar. Nu-mi fac griji cu privire la viitor. Un răspuns 
potrivit pentru fiecare situaţie tine de natura mea. Nu mă opresc ca să mă gândesc la ce trebuie să fac. 
Acţionez şi merg mai departe. Rezultatele nu mă afectează. Nici măcar nu-mi pasă dacă ele sunt bune 
sau rele. Oricum ar fi, ele sunt; dacă se întorc la mine, atunci le fac iarăşi față. Sau, mai degrabă, se 
întâmplă să le fac iarăşi față. Nu există simțământul intenţiei în nimic din ceea ce fac. Lucrurile se 
întâmplă aşa cum se întâmplă nu pentru că eu le fac să se întâmple, ci ele se întâmplă pentru că eu 
sunt. În realitate, nu se întâmplă niciodată nimic. Când mintea este agitată, ea execută dansul lui Shiva, 
aşa cum apele agitate ale lacului fac luna să danseze. Nu este decât o aparenţă datorată ideilor greşite. 

Î: Cu siguranță, tu eşti conştient de multe lucruri şi te comporti potrivit naturii lor. Pe un copil îl 
tratezi ca pe un copil, iar pe un adult ca pe un adult. 

M: Întocmai cum gustul sării pătrunde marele ocean, şi cum fiecare picătură de apă de mare 
poartă acelaşi iz, tot aşa fiecare experienţă îmi dă gustul realităţii, realizarea mereu proaspătă a propriei 
mele fiinţe. 

Î: Exist eu în lumea ta, precum exişti tu într-a mea? 

M: Desigur, tu eşti şi eu sunt, dar numai ca puncte în conştiinţă; noi nu suntem nimic în afara 
conştiinţei. Să fie foarte clar: lumea atârnă de firul conştiinţei - nici o conştiinţă, nici o lume. 

Î: Există multe puncte în conştiinţă; există oare la fel de multe lumi? 

M: la visul, spre exemplu. Într-un spital pot fi mulți pacienți, cu toţii dormind, fiecare visând propriul 
său vis particular, personal, nerelevant, neafectat. Toate aceste visuri au în comun un singur factor: 
boala. În mod similar, noi ne-am despărţit în închipuirea noastră de lumea reală a experienţei comune şi 
ne-am închis într-un nor de dorinţe şi frici, de imagini şi gânduri, de idei şi concepte, toate personale. 

Î: Asta pot să înțeleg, dar care ar putea fi cauza extraordinarei diversităţi de lumi personale? 

M: Diversitatea nu-i atât de mare. Toate visele se suprapun peste o lume comună, într-o anumită 
măsură, ele - visele şi lumea - se modelează şi se influențează reciproc. Unitatea de bază operează în 
ciuda acestui fapt. La rădăcina întregului fapt se află uitarea de sine, a nu şti cine sunt. 

Î: Ca să uiţi, trebuie să ştii. Oare am ştiut eu cine sunt, înainte de a fi uitat? 

M: Desigur. Uitarea de sine este inerentă cunoaşterii de sine. Conşitiinţa şi inconştienţa sunt două 
aspecte ale unei singure vieți. Ele coexistă. Ca să cunoşti lumea, uiţi Sinele - ca să cunoşti Sinele, uiti 
lumea. Ce este lumea la urma urmei? O simplă colecţie de amintiri. Agaţă-te de un singur lucru, asta 
contează, ține-te de "eu sunt" şi părăseşte-le pe toate celelalte. Aceasta este sadhana. În realizare nu 
există nimic de care să te ţii şi nimic de uitat. Totul este ştiut, nimic nu este amintit. 

Î: Care este cauza uitării de sine? 

M: Nu există nici o cauză, întrucât nu există nici o uitare. Stările mentale se succed una după alta 

şi fiecare şterge orice urmă din cea precedentă. Amintirea de sine este o stare mentală, iar uitarea de 
sine este alta. Ele alternează ca ziua şi noaptea. Realitatea este dincolo de amândouă. 

Î: Trebuie să existe, cu siguranţă, o diferenţă între uitare şi necunoaştere. Necunoaşterea nu are 
nevoie de nici o cauză. Uitarea presupune cunoaştere precedentă precum şi tendinţa sau aptitudinea de 
a uita. Admit că nu pot examina motivul necunoaşterii, dar uitarea trebuie să aibă un oarecare temei. 

M: Nu există nici un lucru care să fie necunoaşterea. Există numai uitarea. Ce este în neregulă cu 
uitarea? Este la fel de simplu să uiţi ca şi să-ţi aminteşti. 

Î: Nu este o calamitate să uiţi de tine însuţi? 

M: Este la fel de rău ca a-ţi aminti de tine însuţi continuu, există o stare care este dincolo de uitare 
şi de neuitare - starea naturală. A-ţi aduce aminte, a uita - acestea sunt stări ale minţii, controlate de 
gând, controlate de cuvânt. la de pildă ideea de a fi născut. Mi se spune că am fost născut. Nu-mi 
amintesc. Mi se spune că voi muri. Nu aştept asta. Îmi spui ca am uitat, sau că îmi lipseşte imaginația. 
Dar eu pur şi simplu nu pot să-mi amintesc ceea ce niciodată nu s-a întâmplat, nici nu aştept ceea ce 
este evident imposibil. Corpurile se nasc, corpurile mor, dar ce înseamnă asta pentru mine? Corpurile 
apar şi dispar în conştiinţă, iar conştiinţa însăşi îşi are rădăcinile în mine. Eu sunt viaţa, iar mintea şi 
corpul sunt ale mele. 

Î: Spui că la rădăcina lumii se află uitarea de sine. Pentru a uita, eu trebuie să uit să-mi amintesc. 
Ce am uitat oare să-mi amintesc? Nu am uitat că eu sunt. 

M: Şi acest "eu sunt" poate să fie tot o parte a iluziei. 

Î: Cum ar putea fi? Tu nu poți să-mi dovedeşti că eu nu sunt. Chiar atunci când sunt convins că nu 
sunt - eu sunt. 

M: Realitatea nu poate fi nici dovedită, nici combătută. Înlăuntrul minţii nu poti, dincolo de minte 
nu-i nevoie. În real, întrebarea "ce este real?" nu se iveşte. Manifestatul şi nemanifestatul nu sunt 
diferite. 

Î: În cazul acela totul este real. 

M: Eu sunt totul. În mine, totul este real. În afara mea, nimic nu este real. 

Î: Eu nu simt că lumea este rezultatul unei greşeli. 

M: Poţi să zici asta numai după o investigare completă, nu înainte. Bineînţeles, atunci când 
discerni şi dai drumul la tot ce este ireal, ceea ce rămâne este real. 

Î: Dar rămâne ceva? 

M: Fireşte, rămâne realul. Însă nu te lăsa dus în eroare de cuvinte! 

Î: Din timpuri străvechi, în cursul a nenumărate naşteri, eu clădesc, îmbunătăţesc şi înfrumusețez 
lumea mea. Ea nu este nici perfectă, nici ireală. Este un proces. 

M: Greşeşti. Lumea nu are existență în afara ta. În fiecare clipă ea nu este decât propria ta 
reflectare. Tu o creezi, tu o distrugi. 

Î: Şi o clădesc din nou, îmbunătăţită. 

M: Ca să o îmbunătățeşii, trebuie să-i dovedeşii netemeinicia. Trebuie să mori ca să trăieşti. Nu 
există renaştere altfel decât prin moarte. 

Î: Universul tău este poate perfect. Universul meu personal se îmbunătăţeşte. 

M: Universul tău personal nu există prin el însuşi. Nu-i decât o vedere limitată şi deformată a 
realului. Nu universul are nevoie de îmbunătăţire, ci modul tău de a privi. 

Î: Tu cum îl vezi? 

M: Este o scenă pe care se joacă o dramă a lumii. Calitatea spectacolului este tot ce contează; nu 
ceea ce spun şi fac actorii, ci cum o spun şi o fac. 

Î: Nu-mi place deloc această idee de lila (joc). Aş compara-o mai degrabă cu un şantier, noi fiind 
constructorii. 

M: lei lucrurile prea în serios. Ce este în neregulă cu jocul? Tu ai un scop numai atâta timp cât nu 
eşti complet ; până atunci desăvârşirea, perfecțiunea, reprezintă scopul, dar când ai ajuns să fii complet, 
când eşti pe deplin integrat atât în interior cât şi în afară, atunci tu te bucuri de univers; nu mai trudeşti la 
el. În ochii celor care nu sunt integrați tu pari să lucrezi din greu, dar aceasta este iluzia lor. Sportivii par 
să facă eforturi uriaşe; cu toate acestea, singurele lor motivații sunt jocul şi spectacolul. 

Î: Vrei să spui că Dumnezeu se distrează doar, că este angajat în acţiuni lipsite de scop? 

M: Dumnezeu nu este doar adevărat şi bun, ci este şi frumos . El creează frumuseţea din bucuria 
de a o crea. 

Î: Ei bine, atunci frumusețea este scopul lui! 

M: De ce introduci scopul? Scopul implică schimbare, mişcare, un simţ al imperfecţiunii. 
Dumnezeu nu ţinteşte la frumuseţe, tot cea ce face el este frumos. Ai putea oare să spui că o floare 
încearcă să fie frumoasă? Ea este frumoasă chiar prin natura ei. În mod similar, Dumnezeu este însăşi 
perfecțiunea, nu un efort către perfecţiune. 

Î: Scopul se împlineşte în frumusețe. 

M: Ce este frumos? Orice este perceput în beatitudine este frumos. Beatitudinea este esenţa 
frumuseții. 

Î: Vorbeşti de Sat-Chit-Ananda. Faptul că eu sunt este evident. Că eu cunosc este evident. Că eu 
sunt fericit nu-i deloc evident. Unde s-a dus fericirea mea? 

M: Fii pe deplin conştient de propria ta fiinţă şi te vei afla în stare de beatitudine în mod conştient. 
Deoarece îți îndepărtezi mintea de la tine însuţi şi o laşi să zăbovească asupra a ceea ce nu ești, tu îți 
pierzi simțământul de bunăstare, de a fi bine. 

Î: Există două căi înaintea noastră - calea efortului (yoga marga) şi calea lesnicioasă (bhoga 
marga). Amândouă conduc la acelaşi țel - eliberarea. 

M: De ce numeşti bhoga o cale? Cum poţi atinge perfecțiunea fără trudă? 

Î: Cel perfect în renunțare (yogi) va descoperi realitatea. Cel perfect în a se bucura (bhogi) va 
ajunge şi el la ea. 

M: Cum să fie cu putinţă acest lucru? Nu sunt ei contradictorii? 

Î: Extremele se întâlnesc. A fi un bhoghin perfect este mai dificil decât a fi un yoghin perfect. Eu 
sunt un om umil şi nu mă pot aventura în judecăţi de valoare. La urma urmei, atât bhoghinul cât şi 
yoghinul sunt preocupaţi de căutarea fericirii. Yoghinul o vrea permanentă, bhoghinul este satisfăcut cu 
cea intermitentă, efemeră. Adesea bhoghinul se străduieşte mai tare decât yoghinul. 

M: Care este valoarea fericirii tale, dacă trebuie să te străduieşti şi să trudeşti pentru a o obţine? 
Adevărata fericire este spontană şi lipsită de efort. 

Î: Toate ființele caută fericirea. Numai mijloacele diferă. Unii o caută în interior şi de aceea sunt 
numiți yoghini; unii o caută în afară şi sunt condamnați ca fiind bhoghini. Totuşi ei au nevoie unul de 
altul. 

M: Plăcerea şi durerea alternează. Fericirea este ceva ce nu poate fi zdruncinat. Ceea ce poţi să 
cauţi şi să găseşti nu este lucrul real. Găseşte ceea ce niciodată nu ai pierdut, găseşte inalienabilul. 


26. PERSONALITATEA, UN OBSTACOL 


Întrebare: După cât înțeleg eu, lumea este o şcoală de yoga si viata însăşi este o practică yoga. 
Fiecare se străduieşte să obțină perfecțiunea şi ce altceva este yoga dacă nu strădanie. Nimic nu este 
vrednic de dispreț la aşa-zişii oameni "obişnuiţi" nici la vieţile lor "obişnuite". Ei trudesc la fel de greu şi 
suferă la fel de mult ca yoghinii, numai că ei nu sunt conştienţi de adevăratul lor scop. 

Maharaj: În ce fel sunt oamenii tăi obişnuiţi yoghini? 

Î: Scopul lor ultim este acelaşi. Ceea ce yoghinul îşi asigură prin renunțare (tyaga), omul obişnuit 
realizează prin experienţă (bhoga). Calea bhogăi este inconştientă şi, de aceea, repetitivă şi prelungită, 
pe când calea yogăi este deliberată şi intensă şi, deci, poate fi mai rapidă. 

M: Poate că perioadele de yoga şi bhoga alternează. Mai întâi bhoghin, apoi yoghin; apoi iarăşi 
bhoghin, şi din nou yoghin. 

Î: Care să fie scopul? 

M: Dorinţele slabe pot fi înlăturate prin introspecţie şi meditaţie, însă cele puternice, cele adânc 
înrădăcinate, trebuie să fie împlinite, iar roadele lor, dulci sau amare, gustate. 

Î: Atunci de ce ar trebui să ne înclinăm în fața yoghiniior şi să vorbim cu dispreț despre bhoghini? 
Toţi sunt yoghini, într-un anumit fel. 

M: Pe scara umană de valori efortul deliberat este considerat demn de laudă, în realitate atât 
yoghinul cât şi bhoghinul îşi urmează propria lor natură, potrivit circumstanțelor şi oportunităţilor. Viaţa 
yoghinului este dominată de o singură dorinţă - să găsească Adevărul; bhoghinul serveşte la mai mulți 
stăpâni. Dar boghinul devine yoghin, iar yoghinul poate şi el să facă o plimbare ocolită într-o barcă a 
bhogăi. Rezultatul final este acelaşi. 

Î: Se ştie că Buddha a spus că este extrem de important să fi auzit că există iluminarea - un 
reviriment complet şi o transformare în conştiinţă. Veştile bune sunt comparate cu o scânteie într-o 
încărcătură de bumbac; pe îndelete, dar neabătut, întreaga cantitate de bumbac se va preschimba în 
cenuşă. Veştile bune ale iluminării vor determina, mai devreme sau mai târziu, o transformare. 

M: Da, mai întâi auzirea lor (shravana), apoi amintirea (smarana) şi cumpănirea (manana) etc. 
Suntem pe un teren familiar. Omul care a auzit veştile devine un yoghin, în vreme ce restul îşi continuă 
bhoga. 

Î: Însă eşti de acord că trăirea unei vieţi - trăind pur şi simplu viaţa banală şi monotonă a lumii, fiind 
născut ca să mori şi murind ca să fii născut - îl împinge pe om înainte prin totalitatea ei, aşa cum râul îşi 
găseşte calea către mare prin masa totală de apă pe care o adună? 

M: Înainte ca lumea să fie, era conştiinţa. În conştiinţă ia lumea ființă, în conştiinţă durează şi în 
conştiinţa pură se dizolvă. La rădăcina tuturor lucrurilor este sentimentul "eu sunt". Starea minţii gândind 
"există o lume" este secundară, căci pentru a fi, eu nu am nevoie de lume, însă lumea are nevoie de 

mine. 

Î: Dorinţa de a trăi este un lucru extraordinar. 

M: Totuşi mai mare este eliberarea de dorinţa de a trăi. 

Î: Libertatea pietrei? 

M: Da, libertatea pietrei, şi mult mai mult decât atât. Libertate nelimitată şi conştientă. 

Î: Nu e nevoie de personalitate pentru a acumula experiență? 

M: Aşa cum eşti acum, personalitatea este doar un obstacol. Autoidentificarea cu corpul poate să 
fie benefică pentru un copilaş, dar adevărata creştere depinde de luarea corpului din drum. În mod 
normal, ar trebui să depăşeşti dorințele corpului foarte curând în viață. Chiar şi bhoghinul, care nu refuză 
desfătările, n-are nevoie să jinduiască după dorințele pe care le-a gustat. Obişnuinţa, dorința de 
repetare, îl frustrează atât pe yoghin cât şi pe bhoghin. 

Î: De ce continui să dai la o parte persoana (vyakti) ca neavând nici o importanță? Personalitatea 
este factorul primordial al existenţei noastre. Ea ocupă întreaga scenă. 

M: Câtă vreme nu vei vedea că ea nu-i decât o obişnuinţă, clădită pe memorie, îmboldită de 
dorință, vei continua să crezi că eşti o persoană - trăind, murind, simțind, gândind, activă sau pasivă, 
mulțumită sau îndurerată. Întreabă-te pe tine însuți: "Este oare aşa?", "Cine sunt eu?", "Ce este înapoia 
şi dincolo de toate astea?”, şi curând îţi vei vedea greşeala. Şi ţine chiar de natura unei greşeli faptul că 
ea încetează să mai existe, atunci când este văzută. 

Î: Yoga trăirii, yoga vieţii însăşi, o putem numi Yoga Naturală (nisarga yoga). Aceasta îmi 
aminteşte de Yoga Primară (adhi yoga) menţionată în Rig-Veda, care a fost descrisă ca fiind căsătoria 
vieţii cu mintea. 

M: O viaţă trăită meditativ, în deplină conştienţă, este prin ea însăşi Nisarga Yoga. 

Î: Ce înseamnă căsătoria vieţii cu mintea? 

M: Trăirea în stare de conşiiență spontană, conştiinţa trăirii fără efort, faptul de a fi pe deplin 
interesat de viaţa ta - sunt implicate toate acestea. 

Î: Sharada Devi, soția lui Ramakrishna Paramahamsa, obişnuia să-i mustre pe discipolii care 
făceau prea mult efort. Ea îi compara cu nişte fructe de mango, care sunt culese înainte să fie coapte. 
"De ce vă grăbiți?", obişnuia ea să zică, "Aşteptaţi până când veti fi pe deplin copti, moi şi dulci". 

M: Câtă dreptate avea! Sunt atât de mulți cei care iau zorii drept amiază, o experiență momentană 
drept realizare, şi distrug până şi puținul pe care l-au dobândit prin exces de îngâmfare. Umilința şi 
tăcerea sunt esenţiale pentru un sadakha, oricât de avansat ar fi. Numai un jnanin pe deplin copt îşi 
poate permite spontaneitatea completă. 

Î: Se pare că există şcoli de yoga unde discipolul, după iluminare, este obligat să păstreze tăcerea 
timp de 7, 12, 15 sau chiar 20 de ani. Chiar şi Bhagavan Sri Maharshi şi-a impus tăcerea de 20 de ani 
înainte de a începe să-şi predea învățătura. 

M: Da, fructul lăuntric trebuie să se coacă. Până atunci disciplina, trăirea în stare de conştiinţă 
deplină, trebuie să continue. Treptat, practica devine din ce în ce mai subtilă, până când ajunge cu totul 
lipsită de formă. 

Î: Krishnamurti vorbeşte, de asemenea, de trăirea în deplină luciditate (awareness). 

M: El tinde întotdeauna spre ceea ce este "ultim". Da, în cele din urmă toate căile yoga sfârşesc în 
adhi yoga de care vorbeşti tu, căsătoria conştiinţei (mireasa) cu viața (mirele). Conşitiinţa şi existenţa 
(sat-chit) se întâlnesc în beatitudine (ananda). Pentru ca beatitudinea să se ivească, trebuie să existe 
întâlnire, contact, afirmarea cu putere a unităţii în dualitate. 

Î: Buddha a spus, de asemenea, că pentru atingerea nirvanei e nevoie să se recurgă la fiinţe vii. 
Conştiinţa are nevoie de viaţă ca să crească. 

M: Lumea însăşi este contact - totalitatea tuturor contactelor actualizate în conştiinţă. Spiritul 
atinge materia şi rezultă conştiinţa. O asemenea conştiinţă, atunci când este atinsă de amintire şi de 
aşteptare, devine sclavie. Experienţa pură nu înlănțuie; experienţa prinsă între dorinţă şi frică este 
impură şi creează karma. 

Î: Poate să existe fericire în unitate? Oare fericirea nu implică, în mod necesar, contact, deci 
dualitate? 

M: Nu-i nimic rău în dualitate câtă vreme aceasta nu creează conflict. Multiplicitatea şi varietatea, 
fără dezbinare, înseamnă bucurie. În conştiinţa pură este lumină. Pentru căldură, contactul este necesar. 
Mai presus de unitatea ființei este uniunea iubirii. lubirea este sensul şi scopul dualității. 

Î: Eu sunt un copil înfiat. Pe tatăl meu adevărat nu îl cunosc. Mama mea a murit când m-a născut. 
Tatăl meu adoptiv, ca să-i facă plăcere mamei mele adoptive care nu putea să aibă copii, m-a înfiat - 
aproape accidental. El este un om simplu - proprietarul unui camion pe care îl conduce el însuşi. Mama 
mea are grijă de casă. Am 24 de ani acum. De doi ani şi jumătate încoace călătoresc, neliniştit, căutând. 
Vreau să trăiesc o viaţă bună, o viață sfântă. Ce ar trebui să fac? 

M: Du-te acasă, ia în primire afacerea tatălui tău, ai grijă de părinţii tăi atunci când vor fi bătrâni. 

Căsătoreşte-te cu fata care te aşteaptă, fii loial, fii simplu, fii umil. Ascunde-ţi virtutea, trăieşte pe tăcute. 
Cele cinci simţuri şi cele trei calităţi (guna) sunt cei opt paşi ai yogăi tale, iar "eu sunt" este Marea 
Formulă de aducere aminte. Poţi învăţa din ele tot ce ai nevoie să ştii. Fii atent, cercetează fără încetare. 
Asta-i tot. 

Î: Dacă simpla trăire a vieții te eliberează, de ce nu sunt toţi eliberaţi? 

M: Toţi sunt eliberaţi. Nu ceea ce trăieşti, ci cum trăieşti contează. Ideea de iluminare este de 
maximă importanţă. A şti doar că există această posibilitate îți schimbă întreaga perspectivă. Ea 
acționează ca un chibrit aprins într-o grămadă de rumeguş. Toţi marii învăţători nu au făcut nimic 
altceva. O scânteie de adevăr poate să ardă un munte de minciuni. Contrariul este şi el adevărat. 
Soarele adevărului rămâne ascuns în spatele norului auto-identificării cu corpul. 

Î: Răspândirea bunei veşti a iluminării mi se pare foarte importantă. 

M: Auzirea ei este deja o promisiune de iluminare, întâlnirea unui guru este asigurarea eliberării. 
Perfecţiunea este creativă şi dătătoare de viaţă. 

Î: Oare un om realizat gândeşte vreodată: "eu sunt realizat?". Nu este uimit atunci când oamenii 
fac atâta caz de el? Nu se socoteşie el o fiinţă omenească obişnuită'? 

M: Nici obişnuită, nici neobişnuită. Doar conştientă şi afectuoasă - la modul intens. Şi se priveşte 
pe sine fără a se complace în autodefiniri şi autoidentificări. El nu se cunoaşte pe sine ca fiind ceva 
separat de lume. El este lumea. El este complet dezbărat de sine însuşi, ca un om care este foarte 
bogat, dar care îşi împarte avuţiile. El este bogat, căci nu are nimic; nu este sărac, căci dă din 
abundență. El este pur şi simplu lipsit de orice posesiune. În mod similar, omul realizat este lipsit de ego; 
ei şi-a pierdut capacitatea de a se identifica cu ceva. El nu este situat într-un anumit loc, el este dincolo 
de spaţiu şi de timp, dincolo de lume. El se află dincolo de cuvinte şi de gânduri. 

Î: Ei bine, toate acestea înseamnă pentru mine un adânc mister. Eu sunt un om simplu. 

M: Tu eşti adânc, complex, misterios, greu de înțeles, în comparaţie cu tine, eu sunt simplitatea 
însăşi. Eu sunt ceea ce este - fără nici un fel de distincţie între interior şi exterior, al meu şi al tău, bun 
sau rău. Ceea ce lumea este, eu sunt; ceea ce sunt eu, lumea este. 

Î: Cum se face că fiecare om îşi creează propria sa lume? 

M: Când mai mulţi oameni dorm, fiecare visează propriul său vis. Numai la trezire se iveşte 
chestiunea mai multor vise diferite, însă ea se dizolvă atunci când toate aceste vise sunt văzute drept 
ceea ce sunt - produse ale închipuirii. 

Î: Chiar şi visele au un temei. 

M: Da, în memorie. Chiar şi atunci, ceea ce este amintit nu este decât un alt vis. Amintirea falsului 
nu poate decât să dea naştere falsului. Nu este nimic în neregulă cu memoria ca atare. Ceea ce este 
fals e conţinutul ei. Aminteşte-ti faptele,uită părerile. 

Î: Ce este un fapt? 

M: Ceea ce este perceput în Conştienţa pură, neafectat de dorinţă şi frică, este un fapt. 


27. CEEA CE ESTE FĂRĂ DE ÎNCEPUT ÎNCEPE PENTRU TOTDEAUNA 


Întrebare: Deunăzi te întrebam despre cele două căi de creştere - renunţarea şi desfătarea (yoga 
şi bhoga). Deosebirea nu-i atât de mare pe cât pare - yoghinul renunţă pentru a se desfăta; boghinul se 
desfată pentru a renunţa. Yoghinul începe prin a renunţa, bhoghinul se desfată mai întâi. 

Maharaj: Şi ce-i cu asta? Lasă-l pe yoghin cu yoga lui şi pe bhoghin cu boga lui. 

Î: Calea boghăi mi se pare cea mai bună. Yoghinul este ca un mango verde, rupt prematur din 
copac şi lăsat să se coacă într-un coş de paie. Lipsit de aer, ţinut la căldură excesivă, el ajunge să se 
coacă, dar îşi pierde adevăratul gust şi parfum. Fructul de mango, lăsat în copac, creşte până la deplină 
mărime, culoare si dulceaţă - o adevărată plăcere sub toate aspectele. Cu toate acestea, într-un fel sau 
altul, yoga capătă numai laude, iar bhoga - doar blesteme. Aşa cum o văd eu, bhoga este cea mai bună 
dintre cele două. 

M: Ce te face să zici astfel? 

Î: Am privit yoghinii şi uriaşele lor eforturi. Chiar şi atunci când aceştia ating realizarea, există acolo 
ceva amar sau uscat. Ei par să-şi petreacă cea mai mare parte din timpul lor în transe, iar atunci când 
vorbesc, ei nu fac decât să dea glas scripturilor lor. În cel mai bun caz, astfel de ființe sunt ca nişte flori - 
perfecte, dar ca şi ele, împrăştiindu-şi parfumul pe o rază scurtă. Există şi altfel de ființe care, asemenea 
pădurilor, sunt bogate, variate, imense, pline de surprize, o adevărată lume. Trebuie să fie o rațiune 
pentru această diferenţă. 

M: Păi, tu ai spus-o. După tine unul s-a împietrit în yoga lui, pe câtă vreme celălalt a înflorit în 
bhoga. 

Î: Nu este aşa? Yoghinul se teme de viață şi caută pacea, în vreme ce boghinul este aventuros, 
plin de înflăcărare, mergând înainte. Yoghinul este legat de un ideal, în timp ce boghinul este mereu 

gata să exploreze. 

M: Este o chestiune de a vrea mult sau de a fi satisfăcut cu puţin. Yoghinul este ambițios, în vreme 
ce boghinul este doar aventuros. Bhoghinul tău pare să fie mai bogat şi mai interesant, dar în realitate 
nu-i aşa. Yoghinul este ascuţit ca briciul. El trebuie să fie astfel - pentru a tăia adânc şi lin, pentru a 
penetra infailibil numeroasele straturi ale falsului. Bhoghinul se închină la numeroase altare; yoghinul nu 
slujeşte pe nimeni în afară de adevăratul său Sine. Nu are nici un rost să-l opui pe yoghin boghinului. 
Calea de plecare (pravritti) precede în mod necesar calea de reîntoarcere (nivritti). A-ţi asuma dreptul de 
a-i judeca pe alţii şi a acorda note este ridicol. Totul contribuie la perfecțiunea ultimă. Unii afirmă că 
există trei aspecte ale realităţii: Adevăr - înţelepciune - Beatitudine. Cel care caută Adevărul devine un 
yoghin; cel care caută înțelepciunea devine un jnanin; cel care caută fericirea devine omul acţiunii. 

Î: Se vorbeşte de beatitudinea non-dualitate. 

M: O astfel de beatitudine aduce mai degrabă cu natura unei păci imense. Plăcerea şi durerea 
sunt roadele acţiunilor - drepte sau nedrepte. 

Î: Care este diferența? 

M: Diferenţa este între a da şi a apuca. Indiferent de modul de abordare, în final toate devin una. 

Î: Dacă nu este nici o diferenţă în privinţa ţelului, de ce discriminezi între diversele abordări? 

M: Lasă-l pe flecare să acţioneze potrivit naturii sale. În toate cazurile, scopul ultim va corespunde 
perfect. Toate discriminările şi clasificările tale sunt relativ acceptabile, însă, pentru mine, ele nu există. 
Aşa cum descrierea unui vis poate să fie detaliată şi precisă, fără a avea totuşi vreun fundament, la fel 
şablonul tău nu se potriveşte cu nimic altceva decât cu presupunerile tale. Tu începi cu o idee şi 
sfârşeşti cu aceeaşi idee sub un veşmânt diferit. 

Î: Cum vezi tu lucrurile? 

M: Unul şi totul reprezintă, pentru mine, acelaşi lucru. Aceeaşi conştiinţă (chit) apare ca existență 
(sat) şi ca beatitudine (ananda). Chit în mişcare este Ananda, Chit nemişcat este Sat (existenţă). 

Î: Tu faci totuşi o distincţie între mişcare şi nemişcare. 

M: Non-distincţia vorbeşte în tăcere. Cuvintele sunt purtătoare de distincţii. Nemanifestatul 
(nirguna) nu are nici un nume; toate numele se referă la ceea ce este manifestat (saguno). Este inutil să 
te lupţi cu cuvintele ca să exprimi ceea ce se află dincolo de cuvinte. Conştiinţa (chidananda) este spirit 
(purusha), conştiinţa este materie (prakriti). Spiritul imperfect este materie, materia perfectă este spirit. 
La început ca şi la sfârşit, totul este una. Orice diviziune este în minte (chitta); nu există nici una în 
realitate (chit). Mişcarea şi repaosul sunt stări ale minţii şi ele nu pot exista fără opusele lor. Prin sine 
însuşi nimic nu se mişcă, nimic nu este în repaos. Este o greşeală regretabilă să atribui construcțiilor 
mentale existenţă absolută. Nimic nu există prin sine însuşi. 

Î: Tu pari să identifici repaosul cu Starea Supremă. 

M: Există repaos ca stare a minţii (chidaram) şi există repaos ca stare a ființei (atmaram). Primul 
vine şi se duce, în vreme ce adevăratul repaos este chiar inima acţiunii. Din nefericire, limbajul este un 
instrument mental care lucrează numai pe bază de contrarii. 

Î: În calitate de martor ce faci, lucrezi sau eşti în repaos? 

M: A privi ca martor este o experienţă, repaosul înseamnă eliberarea de experienţă. 

Î: Nu pot cele două stări să coexiste, aşa cum tumultul valurilor şi calmul adâncului coexistă în 
ocean? 

M: Dincolo de minte (chit) nu există experienţă. Experienţa este o stare duală. Nu poţi vorbi despre 
realitate ca de o experiență. Odată ce ai înțeles acest lucru, nu vei mai privi ființa şi devenirea ca fiind 
separate şi opuse. În realitate, ele sunt una şi inseparabile, ca rădăcinile şi ramurile aceluiaşi copac. 
Amândouă pot exista numai în lumina conştiinţei, care, şi ea, răsare la trezirea simțământului "Eu sunt". 
Acesta este factorul primordial. Dacă îl pierzi, pierzi totul. 

Î: Simțământul de a fi este doar un produs al experienţei? Marele enunţ (Mahavakya) Tat-Sat 
(Acesta este), nu este decât un simplu mod de activitate mentală? 

M: Orice este spus, este doar vorbire. Orice este gândit este gândire. Înţelesul real este 
inexplicabil, deşi poate fi experimentat. Marele enunţ (Mahavakya) este adevărat, însă ideile tale sunt 
false, căci toate ideile (kalpana) sunt false. 

Î: Convingerea "Eu sunt Acela" este falsă? 

M: Bineînţeles. Convingerea este o stare mentală, în "Acela" nu există nici un "eu sunt". Când 
simțământul "Eu sunt" iese la iveală, "Acela" reintră în umbră, aşa cum stelele dispar odată ce soarele 
răsare. Însă aşa cum odată cu soarele vine lumina, la fel vine odată cu conştiinţa de sine, beatitudinea. 
Cauza beatitudinii este căutată în "nu - eu" şi astfel începe sclavia. 

Î: În viaţa ta de zi cu zi, eşti întotdeauna conştient de starea ta reală? 

M: Nici conştient, nici inconştient. Eu nu am nevoie de convingeri. Eu trăiesc prin curaj. Curajul 
este esența mea, care este iubirea de viaţă. Eu sunt liber de amintiri şi anticipări, nu-mi fac griji în 
legătură cu ceea ce sunt şi ceea ce nu sunt. Eu nu mă las pradă auto-descrierilor; soham şi brahmasmi 

("eu sunt El", "eu sunt Supremul") nu îmi sunt de nici un folos. Eu am curajul să exist ca nimic şi să văd 
lumea aşa cum este: nimic. Asta pare simplu, însă încearc-o! 

Î: Dar ce îţi dă curaj? 

M: Cât de pervertite sunt vederile tale! Oare curajul trebuie să fie dat? Întrebarea ta presupune că 
anxietatea este starea normală iar curajul este anormal. Lucrurile stau invers. Anxietatea şi speranța 
sunt fructele imaginaţiei - eu sunt liber de amândouă. Eu sunt ființa pură şi nu am nevoie de nimic pe 
care să mă sprijin. 

Î: Dacă nu ajungi să te cunoşti pe tine însuţi, de ce folos îţi este ființa ta? Ca să fii fericit cu ceea ce 
eşti, tu trebuie mai întâi să ştii ce eşti. 

M: Fiinţa străluceşte ca cunoaştere, cunoaşterea este căldura iubirii. Însă toate sunt una. Tu îti 
închipui separații şi te încurci în întrebări. Nu te preocupa prea mult de formulări. Fiinţa pură nu poate fi 
descrisă. 

Î: Dacă nu pot să cunosc un lucru şi să mă bucur de el, acesta nu îmi este de nici o trebuință. El 
trebuie, înainte de toate, să devină o parte a experienţei mele. 

M: Tu tragi realitatea în jos, la nivelul experienţei. Cum poate realitatea să depindă de experienţă, 
când ea este chiar temelia experienţei? Realitatea este în chiar faptul experienţei, nu în natura ei. 
Experienţa este, la urma urmei, o stare a minţii, pe când fiinţa nu este, categoric, o stare a minții. 

Î: Iarăşi sunt confuz! Este fiinţa separată de cunoaştere? 

M: Separaţia este o aparenţă. Precum visul nu este separat de visător, tot aşa şi cunoaşterea nu 
este separată de ființă. Visul este visătorul, cunoaşterea este cunoscătorul, distincţia nu este decât 
verbală. 

Î: Acum, eu pot să văd că sat şi chit sunt una. Dar ce spui despre beatitudine ? Fiinţa şi conştiinţa 
sunt întotdeauna prezente împreună însă beatitudinea nu scânteiază decât ocazional. 

M: Starea netulburată a ființei înseamnă beatitudine; starea tulburată este cea care se manifestă 
ca fiind lumea. În non-dulitate există beatitudine; în dualitate - experienţă. Ceea ce vine şi se duce este 
experienţa cu a ei dualitate de durere şi plăcere. Beatitudinea nu este ceva ce trebuie înțeles. Tu eşti 
întotdeauna beatitudine, deplină fericire, dar niciodată pe deplin fericit. Beatitudinea nu este un atribut. 

Î: Mai am de pus o întrebare. Unii yoghini îşi ating scopul, dar faptul acesta nu este de nici un folos 
altora. Ei nu ştiu, sau nu sunt capabili să-l împărtăşească. Cei care pot să împărtăşească altora ceea ce 
au ei, îi inițiază pe ceilalţi. Unde se află deosebirea? 

M: Nu este nici o deosebire. Abordarea ta este greşită. Nu există alţii care să ajute. Când un om 
bogat îşi încredințează întreaga avere familiei sale, nu-i mai rămâne nici măcar o monedă de dat 
cerşetorilor. Tot aşa este şi omul înțelept , despuiat de toate puterile şi posesiunile. Nimic, literalmente 
nimic, nu se poate spune despre el. El nu poate să ajute pe nimeni, căci el este fiecare. El este săracul 
dar şi sărăcia lui, este hoţul dar şi hoţia. Cum se poate spune că ajută, din moment ce el nu este 
separat? Pe acela care crede că este separat de lume, lasă-l să ajute lumea. 

Î: Există totuşi dualitate, există suferință, există nevoia de ajutor. Spunând despre toate acestea că 
nu sunt decât un simplu vis, nu se realizează nimic. 

M: Singurul lucru care poate ajuta cu adevărat, este să te trezeşti din vis. 

Î: E nevoie de cineva care să trezească. 

M: Care, şi el, este în vis. Cel care trezeşte anunţă începutul sfârşitului. Nu există visuri eterne. 

Î: Chiar şi atunci când este fără început? 

M: Totul începe cu tine. Ce altceva este fără început? 

Î: Eu încep la naştere. 

M: Aşa ţi s-a spus. Dar aşa să fie oare? Te-ai văzut tu începând? 

Î: Eu încep chiar acum. Orice altceva este amintire. 

M: Perfect. Ceea ce este fără de început începe mereu, în acelaşi fel, eu dau veşnic, deoarece nu 
am nimic. A nu fi nimic, a nu avea nimic, a nu păstra nimic pentru tine însuţi este cel mai mare dar, cea 
mai înaltă generozitate. 

Î: Nu mai rămâne nici cea mai mică preocupare față de tine însuţi? 

M: Fireşte că îmi port de grijă, dar Sinele este totul, în practică, asta ia forma unei bunăvoinţei 
neabătute şi universale. Poţi s-o numeşti iubirea care penetrează totul, iubirea care răscumpără totul. O 
astfel de iubire, lipsită de simțământul făptuirii, este suprem activă. 


28. TOATĂ SUFERINŢA SE NAŞTE DIN DORINȚĂ 


Întrebare: Eu vin dintr-o țară îndepărtată. Am făcut anumite experienţe lăuntrice prin propriile mele 
resurse şi eforturi şi aş dori să compar observațiile. 

Maharaj: Cu multă plăcere! Te cunoşti pe tine însuţi? 

Î: Ştiu că nu sunt corpul. Nici mintea nu sunt. 

M: Ce te face să spui asta? 

Î: Eu nu simt că sunt în corp. Mi se pare că sunt în tot locul, pretutindeni. Cât despre minte, eu pot 
să o aprind sau să o sting, ca să zic aşa. Asta mă face să simt că eu nu sunt mintea. 

M: Când te simţi pretutindeni în lume, rămâi oare separat de lume? Ori eşti lumea? 

Î: Şi da şi nu. Uneori simt că nu sunt nici mintea nici corpul, ci un ochi care vede totul. Când 
pătrund mai adânc în faptul ăsta, mă pomenesc că sunt tot ceea ce văd, iar lumea şi eu însumi devenim 
una. 

M: Foarte bine. Cum este cu dorințele? Ai vreuna? 

Î: Da, ele apar, de scurtă durată, superficiale. 

M: Şi ce faci cu ele? 

Î: Ce pot să fac? Ele vin, apoi se duc. Mă uit la ele. Uneori îmi văd corpul şi mintea angajate în 
împlinirea lor. 

M: Ale cui dorinţe sunt împlinite? 

Î: Ele sunt o parte din lumea în care trăiesc. Ele sunt pur şi simplu acolo, la fel cum tot acolo sunt 
şi copacii şi norii. 

M: Oare nu sunt ele semnul vreunei imperfecțiuni? 

Î: De ce ar fi? Ele sunt aşa cum sunt, iar eu sunt aşa cum sunt. Cum poate apariţia şi dispariţia 
dorințelor să mă afecteze? Desigur, ele afectează forma şi conţinutul minții. 

M: Foarte bine. Care este ocupaţia ta? 

Î: Sunt ofițer specializat în eliberări pe cauţiune. 

M: Ce înseamnă asta? 

Î: Infractorii tineri, aflaţi la primul delict, sunt eliberaţi pentru un anumit termen de încercare şi 
există ofițeri speciali care le supraveghează comportamentul şi îi ajută să se pregătească şi să 
găsească de lucru. 

M: Trebuie să lucrezi? 

Î: Cine lucrează? Lucrul se întâmplă să aibă loc. 

M: Este nevoie să lucrezi? 

Î: Am nevoie de asta pentru bani. Îmi place, deoarece mă pune în contact cu fiinţe vii. 

M: Pentru ce ai nevoie de ele? 

Î: Poate că ele au nevoie de mine şi destinul lor m-a făcut să mă apuc de această îndeletnicire. La 
urma urmei, nu e decât o singură viaţă. 

M: Cum ai ajuns la starea ta prezentă? 

Î: învăţătura lui Sri Ramana Maharishi m-a pus pe cale. Apoi l-am întâlnit pe unul, Douglas 
Harding, care m-a ajutat mult, arătându-mi cum să lucrez cu "Cine sunt eu"? 

M: A fost ceva brusc sau treptat? 

Î: A fost destul de brusc. Ca ceva aproape uitat, care îți revine în minte. Ori ca o sclipire bruscă de 
înțelegere. "Ce simplu”, mi-am zis, "Cât de simplu; eu nu sunt ceea ce am crezut că sunt! Nu sunt nici 
ceea ce este perceput, nici cel care percepe; sunt numai percepția," 

M: Nici măcar percepţia, ci ceea ce face toate astea posibile. 

Î: Ce este iubirea? 

M: Când simţul distincţiei şi separaţiei este absent, tu poţi numi asta iubire. 

Î: De ce se pune atât de mult accent pe iubirea dintre bărbat şi femeie? 

M: Deoarece elementul de fericire din această iubire este foarte important. 

Î: Nu este la fel în orice iubire? 

M: Nu în mod necesar. Este posibil ca iubirea să cauzeze durere. Atunci poţi s-o numeşti 
compasiune. 

Î: Ce este fericirea? 

M: Armonia dintre interior şi exterior este fericire. Dimpotrivă, auto-identificarea cu exteriorul este 
suferinţă. 

Î: Cum survine auto-identificarea? 

M: Sinele, prin natura sa, se cunoaşte numai pe el însuşi. Din lipsă de experienţă, el ia tot ceea ce 
percepe ca fiind el însuşi. Lovit, el învaţă să fie atent (viveka) şi să trăiască singur (vairagya). Atunci 
când comportamentul corect devine normal, un puternic imbold lăuntric determină Sinele să-şi caute 
sursa. Lumânarea corpului este aprinsă şi totul devine clar şi luminos 

Î: Care este adevărata cauză a suferinței? 

M: Auto-identificarea cu ceea ce este limitat (vyaktitva). Senzaţiile ca atare, oricât de puternice ar 
fi, nu cauzează suferință. Mintea, zăpăcită de idei greşite, pradă gândului: "eu sunt acesta”, "eu sunt 
acela", este cea care se teme de pierdere, râvneşte câştigul şi suferă când este zădărnicită. 

Î: Un prieten de-al meu obişnuia să aibă vise îngrozitoare noapte de noapte. Faptul de a adormi îl 
chinuia cumplit. Nimic nu putea să-l ajute. 

M: Compania oamenilor cu adevărat buni (satsang) l-ar fi putut ajuta. 

Î: Viaţa însăşi este un coşmar. 

M: Prietenia nobilă (satsang) este remediul suprem pentru toate bolile, fizice şi mentale. 

Î: În general nu se poate găsi o astfel de prietenie. 

M: Caută în interior. Propriul tău sine este cel mai bun prieten al tău. 

Î: De ce este viața atât de plină de contradicții? 

M: Lucrul acesta serveşte pentru a sfărâma îngâmfarea mentală. Trebuie să realizăm cât de săraci 
şi de lipsiţi de putere suntem. Câtă vreme ne înşelăm pe noi înşine prin ceea ce ne închipuim că suntem, 
ştim, avem sau facem, noi suntem într-adevăr într-o stare de plâns. Numai în completa negare de sine 
există şansa de a descoperi ființa noastră reală. 

Î: De ce atât de mult accent pe negarea de sine? 

M: Tot atât de mult ca pe realizarea de sine. Falsul sine trebuie să fie abandonat înainte ca 
adevăratul sine să poată fi găsit. 

Î: Sinele pe care tu îl numeşti fals este pentru mine cât se poate de dureros de real. Este singurul 
sine pe care îl cunosc. Ceea ce tu numeşti Sinele real nu este decât un concept, un mod de a vorbi, o 
creație a minții, o fantomă atractivă. Că Sinele meu de zi cu zi nu este o frumuseţe, recunosc, dar el este 
al meu şi este singurul pe care îl am. Tu spui că eu sunt, sau am, un alt sine. Il vezi tu oare, este el o 
realitate pentru tine, sau vrei să cred ceea ce tu însuţi nu vezi? 

M: Nu te grăbi să tragi concluzii. Concretul nu este în mod necesar real, ceea ce este conceput nu 
este în mod necesar fals. Percepţiile întemeiate pe senzaţii şi modelate de memorie implică un subiect 
care percepe, a cărui adevărată natură tu n-ai examinat-o nicicând. Acordă-i deplină atenţie, cercetează- 
| cu grijă iubitoare şi vei descoperi înălțimi şi adâncimi ale fiinţei de care nici nu ai visat, captivat cum eşti 
de mărunta ta imagine despre tine însuți. 

Î: Trebuie să fiu într-o dispoziţie potrivită pentru a mă examina cu folos. 

M: Trebuie să fii serios, atent, cu adevărat interesat. Trebuie să fii plin de bunăvoință faţă de tine 
însuti. 

Î: Sunt egoist, ce mai încoace şi încolo. 

M: Ba nu eşti. Tu îţi petreci timpul distrugând ce este al tău şi pe tine însuţi, slujind la dumnezei 
necunoscuți, duşmănoşi şi falşi. Fii egoist cu orice preţ - la modul just. Doreşte-ţi binele, trudeşite la ceea 
ce este bun pentru tine. Distruge tot ceea ce stă între tine şi fericire. Fii totul, iubeşte totul, fii fericit, fă pe 
alţii fericiţi. Nici o fericire nu este mai mare. 

Î: De ce este atât de multă suferinţă în iubire? 

M: Toată suferința se naşte din dorinţă. lubirea autentică nu este nicicând zădărnicită. Cum poate 
simţul unităţii să fie zădărnicit? Ceea ce poate fi zădărnicit este dorința de exprimare, care este o dorință 
a minții. Şi ca toate lucrurile mentale, zădărnicirea este inevitabilă. 

|: Care este locul sexului în iubire? 

M: lubirea este o stare a ființei. Sexul este energie. lubirea este înțeleaptă, sexul este orb. Odată 
ce adevărata natură a iubirii şi adevărata natură a sexului vor fi înțelese, nu vor mai exista conflicte sau 
confuzie. 

Î: Este atât de mult sex fără iubire! 

M: Fără iubire, totul este rău. Viaţa însăşi, fără iubire, este rea 

Î: Ce mă poate face să iubesc? 

M: Tu eşti iubirea însăşi - atunci când nu te temi. 


29. TRĂIREA ESTE SINGURUL SCOP AL VIEȚII 


Întrebare: Ce înseamnă a eşua în yoga? Cine este numit un ratat în yoga ? 

Maharaj: Este doar o chestiune de nedesăvârşire. Cel ce nu-şi poate desăvârşi yoga dintr-un 
motiv oarecare, este numit ratat în yoga. Un asemenea eşec este doar temporar, căci în yoga nu poate 
exista înfrângere. Această bătălie este întotdeauna câştigată, căci este o bătălie între ceea ce este 
adevărat şi ceea ce este fals. Falsul nu are nici o şansă. 

Î: Cine eşuează? Persoana (vyakti) sau Sinele (vyakta)! 

M: Întrebarea este pusă greşit. Nu este o chestiune de eşec, nici momentan, nici pe termen lung. 
Este ca şi cum ai călători pe un drum lung şi anevoios într-o țară necunoscută. Dintre toți nenumărații 
paşi, numai ultimul este cel care te duce la destinaţie. Cu toate acestea tu nu vei considera paşii 
precedenţi ca fiind eşecuri. Fiecare te-a adus mai aproape de ţintă, chiar şi atunci când a trebuit să te 
întorci îndărăt ca să depăşeşti un obstacol. În realitate, fiecare pas te duce la țelul tău, deoarece a te afla 
totdeauna în mişcare, învățând, descoperind, dezvăluind, este destinul tău etern. Trăirea este singurul 
scop al vieţii. Sinele nu se identifică cu succesul sau cu eşecul - chiar ideea de a deveni aşa ceva este 
de neconceput. Sinele înțelege că succesul şi eşecul sunt relative şi asociate, că ele sunt urzeala şi 

bătătura vieţii, învaţă de la amândouă şi treci dincolo. Dacă nu ai învăţat, repetă. 

Î: Ce trebuie să învăţ? 

M: Să trăieşti fără a te preocupa de tine însuţi. Pentru aceasta, trebuie să afli că propria ta ființă 
autentică (swarupa) este nesupusă, neînfricată, mereu victorioasă. Odată ce ştii cu certitudine absolută 
că nimic nu te poate tulbura în afară de propria ta imaginaţie, ajungi să nu mai ţii seama de dorinţele şi 
fricile tale, de conceptele şi ideile tale şi să trăieşti numai şi numai prin adevăr. 

Î: Care poate fi motivul că unii oameni reuşesc în yoga, în timp ce alţii eşuează? Să fie destinul, 
caracterul, ori un simplu accident? 

M: Nimeni nu eşuează vreodată în yoga. Totul este o chestiune de ritm de înaintare. Progresul 
este lent la început şi rapid în final. Când eşti pe deplin maturizat, realizarea este explozivă. Ea are loc 
fie spontan, fie la cea mai uşoară sugestie. Ceea ce este rapid, nu este mai bun decât ceea ce este lent. 
Coacerea lentă şi înflorirea rapidă alternează. Amândouă sunt naturale şi normale. 

Totuşi, toate acestea sunt astfel numai în minte. După cum văd eu, nu este realmente nimic de 
felul ăsta. În marea oglindă a conştiinţei imaginile se ivesc şi dispar, şi numai memoria le dă continuitate, 
însă memoria este materială - destructibilă, perisabilă, trecătoare. Pe asemenea temelii fragile noi 
clădim un simțământ de existenţă personală - vag, intermitent, ca de vis. Această vagă convingere: "Eu 
sunt aşa şi pe dincolo" întunecă starea neschimbătoare de conştienţă pură şi ne face să credem că ne- 
am născut ca să suferim şi să murim. 

Î: Întocmai cum un copil nu poate împiedica creşterea, tot aşa un om, constrâns de natură, face 
progrese. De ce să se epuizeze? Unde este nevoia de yoga? 

M: Este progres tot timpul. Toate lucrurile contribuie la progres. Însă acesta este progresul 
ignoranței. Se poate ca cercurile ignoranței să se lărgească mereu, şi totuşi o sclavie rămâne chiar şi 
aşa. La timpul cuvenit, apare un guru care ne învaţă şi ne inspiră să practicăm yoga, şi are loc o coacere 
al cărei rezultat este dizolvarea nopții imemoriale a ignoranței în zorii soarelui înțelepciunii. În realitate, 
însă, nu s-a întâmplat nimic. Soarele este dintotdeauna acolo, nu există noapte pentru el; mintea, orbită 
de ideea "eu sunt corpul”, îşi toarce neîncetat firul iluziei. 

Î: Dacă totul este o parte a unui proces natural, unde este nevoia de efort? 

M: Chiar şi efortul este o parte a acestui proces. Atunci când ignoranţa devine persistentă şi 
istovitoare, iar caracterul este pervertit, efortul şi durerea devin inevitabile. Dar în supunerea totală faţă 
de natură nu există nici un efort. Sămânţa vieţii spirituale creşte în tăcere şi în întuneric până când îi vine 
ceasul. 

Î: Noi întâlnim oameni mari care, la bătrâneţe, devin copilăroşi, mediocri, certăreţi şi duşmănoşi. 
Cum de au putut degenera atât de mult? 

M: Ei nu au fost nişte yoghini perfecţi, nu au avut un control complet al corpurilor lor. Sau poate că 
nu au avut grijă să-şi protejeze corpurile de decăderea naturală. Nu trebuie să se tragă concluzii fără 
înțelegerea tuturor factorilor. Mai presus de orice, nu trebuie să se facă judecăţi de inferioritate sau de 
superioritate. Tinereţea este mai degrabă ceva ce ţine de vitalitate (prana) decât de înțelepciune . 

Î: Se poate să îmbătrâneşțti, dar de ce trebuie să-ţi pierzi toată agerimea şi discriminarea? 

M: Conştiinţa şi inconşitienţa, câtă vreme sunt în corp, depind de condiţia creierului, însă Sinele 
este dincolo de amândouă, dincolo de creier, dincolo de minte. Defectul instrumentului nu se reflectă 
asupra celui care îl utilizează. 

Î: Mi s-a spus că un om realizat nu va face niciodată ceva lipsit de cuviință. Indiferent de situaţie, el 
se va comporta într-un mod exemplar. 

M: Cine dă exemplul? De ce ar trebui ca un om eliberat să urmeze în mod necesar convențiile? În 
clipa în care devine previzibil, el nu mai poate fii liber. Libertatea sa stă în faptul că el este liber să 
împlinească nevoia de moment, să asculte de necesitatea situaţiei. Libertatea de a face ce-ţi place este 
într-adevăr sclavie, în timp ce a fi liber să faci ceea ce trebuie, ceea ce este just, este libertate reală. 

Î: Trebuie totuşi să existe o cale de a înțelege cine a realizat eliberarea şi cine n-a realizat-o. Dacă 
unul nu poate fi distins de celălalt, ce folos se mai poate trage din asta? 

M: Cel care se cunoaşte pe sine însuşi nu are nici o îndoiala cu privire la asta. Nu se sinchiseşte 
dacă alţii îi recunosc starea sau nu. Rar este omul realizat care îşi dezvăluie realizarea şi norocoşi sunt 
aceia care îl întâlnesc, căci el face asta pentru binele lor trainic. 

Î: Când te uiţi în jur, eşti îngrozit de imensa suferință inutilă care continuă. Oamenii care ar trebui 
să fie ajutați nu primesc ajutor. Imaginează-ţi un mare salon de spital plin de bolnavi incurabili, 
zvârcolindu-se şi gemând. De ţi s-ar da autoritatea să-i omori pe toți şi să le curmi astfel tortura, ai face- 
0? 

M: l-aş lăsa pe ei să hotărască. 

Î: Dar dacă destinul lor vrea ca ei să sufere? Cum ai putea să te pui în calea destinului? 

M: Destinul lor este ceea ce se întâmplă. Nu se pune problema de a zădărnici destinul. Vrei să 
spui că viaţa fiecăruia este în totalitate hotărâtă la naşterea sa? Ce ideal ciudat! De-ar fi aşa, puterea 

care decide ar veghea ca nimeni să nu sufere. 

Î: Ce părere ai despre cauză şi efect? 

M: Fiecare clipă conţine totalitatea trecutului şi creează totalitatea viitorului. 

Î: Există oare trecut şi viitor? 

M: Numai în minte. Timpul este în minte, spaţiul este în minte. Legea cauzei şi efectului este şi ea 
un mod de a gândi. În realitate, totul este aici şi acum, şi totul este numai unul. Multiplicitatea şi 
diversitatea sunt numai în minte. 

Î: Cu toate acestea, tu eşti în favoarea uşurării suferinţei, inclusiv prin distrugerea corpului 
îmbolnăvit în mod incurabil. 

M: larăşi, tu priveşti din afară în vreme ce eu privesc din interior. Eu nu văd un om suferind, eu 
sunt cel care suferă. Eu îl cunosc din interior şi fac ce este just în mod spontan şi fără efort urmez nici o 
regulă şi nici nu impun reguli. Eu curg odată cu viaţa - încrezător şi irezistibil. 

Î: Tu pari totuşi să fii un om foarte practic, cu un deplin control asupra mediului tău înconjurător. 

M: Cum altcumva te aştepţi să fiu? Un neadaptat? 

Î: Totuşi, tu nu poţi să ajuţi prea mult pe un altul. 

M: Cu siguranţă, pot sa ajut. Şi tu poţi ajuta. Fiecare poate să ajute, însă suferința este tot timpul 
recreată. Orice om poate să distrugă în el însuşi rădăcinile durerii. Alţii îl pot ajuta numai în privința 
durerii, dar nu şi a cauzei acesteia, care este stupiditatea abisală a omenirii. 

Î: Va lua vreodată sfârşit această stupiditate? 

M: În om - fireşte, în orice moment, în umanitate, aşa cum o ştim noi, după foarte mulți ani. În 
creație, niciodată, căci creaţia însăşi este înrădăcinată în ignoranță; materia însăşi este ignoranță. A nu 
şti, şi a nu şti că nu ştii este cauza nesfârşitei suferințe. 

Î: Ni se vorbeşte despre marii avatari, salvatorii lumii. 

M: Au salvat-o oare? Ei au venit şi s-au dus, iar lumea se târăşte şi trudeşte mai departe. Fireşte, 
au făcut foarte multe şi au deschis noi dimensiuni în mintea umană. A vorbi însă de salvarea lumii este o 
exagerare. 

Î: Nu există deci salvare pentru această lume? 

M: Ce lume vrei tu să salvezi? Lumea propriei tale proiecţii? Salveaz-o tu însuţi. Lumea mea? 
Arată-mi-o şi mă voi ocupa de ea. Eu n-am cunoştinţă de nici o lume care să fie separată de mine 
însumi şi pe care, liber, să o pot salva sau nu. Ce treabă ai tu cu salvarea lumii, când tot ce are nevoie 
lumea este să fie salvată de tine? Părăseşte scena şi vezi dacă mai rămâne ceva de salvat. 

Î: Tu pari să accentuezi faptul că, fără tine, lumea nu ar exista si, prin urmare, singurul lucru ce-ţi 
rămâne de făcut este de a pune capăt spectacolului. Aceasta nu este o cale de ieşire. Chiar dacă lumea 
ar fi propria mea creaţie, cunoaşterea acestui fapt nu o salvează, ci numai o explică, întrebarea rămâne: 
de ce am creat eu o lume atât de nenorocită şi ce pot face ca să o schimb? Tu pari să spui: uit-o cu totul 
şi contemplă propria ta glorie, în mod sigur, nu asta vrei să spui. Descrierea unei boli şi a cauzelor sale 
nu vindecă boala. Ceea ce ne trebuie nouă, este medicamentul potrivit. 

M: Descrierea şi determinarea cauzelor reprezintă remediul pentru o boală provocată de 
încăpățânare şi stupiditate, întocmai cum o boală cauzată de o deficiență este vindecată prin furnizarea 
factorului lipsă, tot aşa bolile existenţei sunt vindecate printr-o doză de detaşare inteligentă 

Î: Tu nu poţi salva lumea predicând îndemnuri la perfecțiune. Oamenii sunt aşa cum sunt. E 
nevoie ca ei să sufere? 

M: Atâta timp cât oamenii sunt aşa cum sunt, nu există nici o scăpare de suferință, înlătură 
simțământul de separație şi nu va mai fi nici un conflict. 

Î: Un mesaj tipărit poate să fie doar hârtie şi tuş. Textul este cel care contează. Când analizăm 
lumea împărțind-o în elemente şi calităţi, noi pierdem ce este mai important - semnificaţia ei. Când toate 
lucrurile sunt reduse la un simplu vis, nu se ţine seama de diferenţa dintre visul unei insecte şi visul unui 
poet. Totul este vis, de acord. Dar nu toate sunt egale. 

M: Visele nu sunt egale, însă visătorul este unul singur. Eu sunt insecta. Eu sunt poetul - în vis. 
Dar în realitate eu nu sunt nici una din acestea. Eu sunt dincolo de toate visele. Eu sunt lumina în care 
toate visele apar şi dispar. Sunt atât în interiorul cât şi în afara visului, întocmai cum un om care are o 
durere de cap cunoaşte durerea, dar ştie de asemenea că el nu este durerea, aşa cunosc eu visul, mă 
cunosc pe mine însumi visând şi pe mine însumi nevisând - totul în acelaşi timp. Eu sunt ceea ce sunt 
înaintea visului, în decursul lui şi după el. Dar ceea ce văd în vis, nu sunt eu. 

Î: Totul este o chestiune de imaginaţie. Unul îşi închipuie că visează, altul îşi închipuie că nu 
visează. Nu sunt amândoi la fel? 

M: Sunt şi nu sunt. Nevisarea, ca interval între două vise, este, fireşte, o parte a visării. Nevisarea, 
ca rezultat al înțelegerii ferme şi stabile a realităţii şi a prezenţei mele vestice în această realitate, nu are 
nimic a face cu visarea. În acel sens eu nu visez niciodată, şi nici nu voi visa vreodată. 

Î: Dacă atât visul, cât şi sustragerea de la vis sunt închipuiri, care este calea de ieşire? 

M: Nu e nevoie de cale de ieşire! Tu nu vezi că ieşirea este tot o parte a visului? Tot ce trebuie să 
faci este să vezi visul ca vis. 

Î: Dacă încep să alung din minte totul ca fiind un vis, unde mă va duce asta? 

M: Oriunde te va duce, va fi un vis. Chiar ideea de a trece dincolo de vis este iluzorie. De ce să te 
duci undeva? Realizează doar că visezi un vis pe care îl numeşti lume, şi încetează să mai cauţi căi de 
ieşire, însă nu visul este problema ta. Problema ta este că îţi place o parte a visului, iar alta nu. lubeşte- 
le pe ambele, sau pe nici una din ele, şi încetează să te mai plângi. Atunci când ai văzut visul ca fiind 
vis, ai făcut tot ceea ce trebuia făcut. 

Î: Visul este cauzat de gândire? 

M: Totul este doar un joc de idei. În starea liberă de orice ideaţie (nirvikalpa samadhi) nu este 
perceput nimic. Ideea fundamentală este "Eu sunt". Ea spulberă starea de conştiinţă pură şi este urmată 
de nenumărate senzaţii şi percepții, sentimente şi idei a căror totalitate îl constituie pe Dumnezeu şi 
lumea Lui. "Eu sunt" rămâne ca martor, dar totul se întâmplă numai prin voinţa lui Dumnezeu. 

Î: De ce nu prin voința mea? 

M: larăşi te-ai scindat în Dumnezeu şi martor. Ambii sunt unul singur. 


30. TU EŞTI LIBER ACUM 


Întrebare: Există foarte multe teorii despre natura omului şi a universului. Teoria creației, teoria 
iluziei, teoria visului — o grămadă. Care este adevărată? 

Maharaj: Toate sunt adevărate, toate sunt false. Poţi s-o alegi pe cea care îţi place cel mai mult. 

Î: Se pare că tu favorizezi teoria visului. 

M: Toate nu sunt decât moduri de a combina cuvinte. Unii sunt în favoarea unei căi, alţii 
favorizează o alta. Teoriile nu sunt nici corecte, nici greşite. Ele sunt încercări de a explica inexplicabilul. 
Nu teoria este cea care contează, ci modul în care aceasta este pusă la încercare. Probarea teoriei face 
teoria roditoare. Experimentează orice teorie îţi place; dacă eşti cu adevărat serios şi onest, atingerea 
realităţii va fi a ta. Ca fiinţă vie, tu eşti prins într-o situaţie dureroasă şi de neconceput şi cauţi o cale de 
ieşire. Îți sunt oferite mai multe planuri ale închisorii tale, nici unul întru totul adevărat. Însă ele au, toate, 
o oarecare valoare, numai dacă tu eşti foarte serios. Seriozitatea este cea care eliberează, iar nu teoria. 

Î: Teoria poate fi amăgitoare, iar seriozitatea oarbă. 

M: Sinceritatea ta te va călăuzi. Devotamentul faţă de țelul de libertate şi perfecțiune te va face să 
abandonezi toate teoriile şi sistemele şi să trăieşti cu înțelepciune, inteligenţă şi iubire activă. Teoriile pot 
fi bune ca puncte de pornire, însă ele trebuie abandonate cât mai repede cu putinţă. 

Î: Există un yoghin care spune că yoga octuplă nu este necesară pentru realizare, că singură, 
puterea voinţei ajunge. Este suficient să te concentrezi asupra țelului cu deplină încredere în puterea 
voinţei pure pentru a obţine fără efort şi rapid ceea ce altora le ia zeci de ani ca să dobândească. 

M: Concentrarea, deplina încredere în sine, voinţa pură! Cu asemenea însuşiri nu-i de mirare că 
se ajunge la realizare într-o clipă. Această yoga a voinţei este foarte bună pentru căutătorul matur, care 
şi-a lepădat toate dorinţele în afară de una. La urma urmei, voinţa nu înseamnă altceva decât stabilitatea 
inimii şi a minţii. Dată fiind asemenea stabilitate totul poate fi realizat. 

Î: Eu am impresia că yoghinul nu s-a referit doar la simpla stabilitate a intenţiei, care rezultă dintr-o 
urmărire şi aplicare neîncetată. El a vrut să spună că având voinţa fixată asupra ţelului nici o urmărire 
sau aplicare nu mai este necesară. Simplul fapt al voinţei atrage obiectul ei. 

M: Indiferent ce nume îi dai: voinţă sau intenţie stabilă sau incisivitate unidirecţională a minţii, te 
reîntorci la seriozitate, sinceritate, onestitate. Când eşti foarte serios, tu pliezi fiecare incident, fiecare 
secundă a vieţii tale după intenţia ta. Nu risipeşti timp şi energie pentru alte lucruri. Tu eşti dedicat în 
totalitate - numeşte asta voinţă, iubire sau onestitate. Noi suntem fiinţe complexe, aflate în război în 
sinea noastră şi în afară. Ne contrazicem pe noi înşine tot timpul, desfăcând astăzi munca făcută ieri. Nu 
este de mirare că suntem paralizaţi. Puţină integritate ar putea produce o foarte mare diferenţă. 

Î: Cine este mai tare, dorinţa sau destinul? 

M: Dorinţa modelează destinul. 

Î: Şi destinul modelează dorinţa. Dorinţele mele sunt condiţionate de ereditate şi circumstanţe, de 
oportunităţi şi accidente, de ceea ce numim destin. 

M: Da, poţi să zici aşa. 

Î: În ce măsură sunt eu liber să doresc ceea ce vreau să doresc? 

M: Tu eşti liber acum. Ce vrei să doreşti? Doreşte. 

Î: Fireşte că sunt liber să doresc, însă nu sunt liber să acţionez în conformitate cu dorința mea. 
Alte imbolduri mă vor duce pe căi greşite. Dorinţa mea nu este îndeajuns de puternică, chiar dacă are 
încuviințarea mea. Alte dorințe, pe care le dezaprob, se arată a fi mai puternice. 

M: Poate că te înşeli, poate că dai expresie dorințelor tale reale, iar cele pe care le aprobi sunt 

menținute la suprafață de dragul respectabilității. 

Î: Se poate să fie aşa cum spui, dar aceasta este o altă teorie. Fapt este că nu mă simt liber să 
doresc ceea ce cred că ar trebui sa doresc, şi atunci când par să doresc aşa cum se cuvine, eu nu 
acţionez în consecinţă. 

M: Totul trebuie pus pe seama slăbiciunii minţii şi dezintegrării creierului. Reculege-ţi şi întăreşte-ţi 
mintea şi vei vedea că gândurile şi sentimentele tale, cuvintele şi faptele tale se vor alinia în direcția 
voinţei tale. 

Î: larăşi un îndemn la perfecţiune! A integra şi a întări mintea nu este o sarcină uşoară! De unde să 
încep? 

M: Poţi începe numai de acolo unde te afli. Tu eşti aici şi acum, nu poți ieşi din aici şi acum. 

Î: Dar ce pot eu să fac aici şi acum? 

M: Poţi să fii pe deplin conştient de fiinţa ta - aici şi acum. 

Î: Asta este tot? 

M: Asta e tot. Nu trebuie să faci altceva. 

Î: Pe toată durata stării de veghe şi de vis eu sunt conştient de mine însumi. Asta nu mă ajută 
mult. 

M: Tu erai pe deplin conştient de gândire, simtire, facere. Nu erai pe deplin conştient de ființa ta. 

Î: Care este noul factor pe care vrei să-l introduc? 

M: Atitudinea de observare pură ca martor, de privire a evenimentelor fără a lua parte la ele. 

Î: Ce îmi va aduce asta? 

M: Slăbiciunea minţii se datorează lipsei de inteligenţă, de înțelegere, care este rezultatul non- 
conştienţei. Străduindu-te să obţii Conştienţa, tu îţi întregeşti mintea şi o întăreşti. 

Î: Eu pot fi pe deplin conştient de ceea ce se petrece, şi totuşi complet incapabil să influenţez asta 
în vreun fel. 

M: Te înşeli. Ceea ce se petrece este o proiecţie a minții tale. O minte slabă nu-şi poate controla 
propriile proiecţii. Fii conştient deci de mintea ta şi de proiecţiile ei. Nu poţi controla ceea ce nu cunoşii. 
Pe de altă parte, cunoaşterea dă putere. În practică, este foarte simplu. De vrei să te controlezi pe tine 
însuți, cunoaşte-te pe tine însuti. 

Î: Eu pot ajunge să mă controlez, dar voi fi oare în stare sa mă ocup de haosul din lume? 

M: Nu este nici un haos în lume, cu excepţia haosului pe care îl creează mintea ta. El este auto- 
creat, în sensul că, în chiar centrul lui se află falsa idee despre tine însuţi, ca fiind un lucru diferit şi 
separat de alte lucruri. În realitate, tu nu eşti nici lucru, nici separat. Tu eşti potenţialitatea infinită, 
posibilitatea inepuizabilă. Pentru că tu eşti, totul poate să fie. Universul nu-i decât o manifestare parțială 
a capacităţii tale nelimitate de a deveni. 

Î: Constat că sunt total motivat de dorința de plăcere şi de frica de durere. Oricât ar fi de nobilă 
dorința mea şi de justificată frica mea, plăcerea şi durerea sunt cei doi poli între care oscilează viața 
mea. 

M: Mergi la sursa durerii şi plăcerii, la sursa dorinţei şi fricii. Observă, investighează, încearcă să 
înţelegi. 

Î: Dorinţa şi frica sunt amândouă simțăminte cauzate de factori fizici sau mentali. Ele sunt acolo, 
uşor de observat. Dar de ce sunt ele acolo? De ce doresc eu plăcere şi mi-e frică de durere? 

M: Plăcerea şi durerea sunt stări ale minţii. Atâta timp cât crezi că eşti mintea, sau mai degrabă 
corpul-minte, tu eşti nevoit să pui asemenea întrebări. 

Î: Dar când voi realiza că nu sunt corpul, voi fi liber de dorinţă şi de frică? 

M: Câtă vreme vor exista un corp şi o minte care să protejeze corpul, atracțiile şi repulsiile vor 
opera. Ele vor fi acolo, afară, în câmpul evenimentelor, însă ele nu te vor interesa. Focarul atenţiei tale 
va fi altundeva. Nimic nu te va mai distrage. 

Î: Ele vor fi totuşi acolo. Este oare cu putinţă ca, într-o zi, să devin complet liber? 

M: Tu eşti complet liber încă de pe acum. Ceea ce tu numeşti destin (karma) nu-i decât rezultatul 
propriei tale voințe de a trăi. Cât de puternică este această voinţă poţi judeca după groaza universală de 
moarte. 

Î: Oamenii mor de bună voie destul de des. 

M: Numai când alternativa este mai rea decât moartea. O asemenea dorinţă de a muri curge însă 
din aceeaşi sursă ca şi voinţa de a trăi, o sursă mai adâncă decât viaţa însăşi. A fi o fiinţă vie nu este 
starea ultimă; există ceva dincolo, mult mai minunat, care nu este nici ființă nici ne-fiinţă, nici viu nici ne- 
viu. Este o stare de conştienţă pură, dincolo de limitările spațiului şi timpului. Odată abandonată iluzia că 
trupul-minte eşti tu însuţi, moartea îşi pierde aspectul terifiant, devenind o parte a trăirii. 


31. NU SUBEVALUA ATENȚIA 

Întrebare: Din câte pot să constat, tu pari să fii un om sărac, cu mijloace foarte limitate, înfruntând 
toate problemele sărăciei şi ale bătrâneţii, ca oricare altul. 

Maharaj: De-aş fi fost bogat, ce deosebire ar fi fost? Eu sunt ceea ce sunt. Ce altceva pot să fiu? 
Nu sunt nici bogat, nici sărac, ci sunt eu însumi. 

Î: Totuşi, tu ai experienţa plăcerii şi a durerii. 

M: Acestea le experimentez în conştiinţă, dar eu nu sunt nici conştiinţa, nici conţinutul ei. 

Î: Tu spui că în ființa noastră reală noi suntem toți egali. Cum se face că experienţa ta este atât de 
diferită de experienţa noastră? 

M: În realitate, experienţa mea nu este diferită. Evaluarea şi atitudinea mea sunt cele care diferă. 
Eu văd aceeaşi lume ca cea pe care o vezi şi tu, dar nu în acelaşi mod. Nu este nimic misterios în 
privinţa asta. Fiecare vede lumea prin intermediul ideii pe care o are despre sine însuşi. Aşa cum te 
socoteşti pe tine însuţi că eşti, tot aşa vei socoti că este şi lumea. Dacă te imaginezi ca separat de lume, 
lumea va apărea ca fiind separată de tine, iar tu vei avea experienţa dorinţei şi a fricii. Eu nu văd lumea 
ca fiind separată de mine şi prin urmare nu există un lucru pe care să-l doresc, ori de care să-mi fie fiică. 

Î: Tu eşti un punct de lumină în această lume. Nu oricine este astfel. 

M: Nu este absolut nici o diferenţă între mine şi alţii, cu excepția faptului că eu mă cunosc pe mine 
însumi aşa cum sunt. Eu sunt totul. Eu ştiu asta în mod sigur, tu însă nu. 

Î: Există deci o deosebire? 

M: Nu, noi nu ne deosebim. Deosebirea este numai în minte şi este temporară. Eu am fost ca tine, 
tu vei fi ca mine. 

Î: Dumnezeu a făcut o lume foarte diversificată. 

M: Diversitatea este numai în tine. Dacă te vei vedea aşa cum eşti, atunci vei vedea lumea aşa 
cum este - un singur bloc de realitate, indivizibil, indescriptibil. Propria ta putere creativă proiectează 
asupra lumii o imagine şi toate întrebările tale se referă doar la acea imagine. 

Î: Un yoghin tibetan a scris că Dumnezeu creează lumea pentru un scop şi o conduce conform 
unui plan. Scopul este bun şi planul este foarte înţelept. 

M: Toate acestea sunt temporare, pe câtă vreme eu mă ocup de ceea ce este etern. Zeii şi 
universurile lor vin şi se duc, avatarii se succed într-o înlănţuire fără sfârşit şi în cele din urmă ne 
reîntoarcem la sursă. Eu vorbesc numai de sursa veşnică a tuturor dumnezeilor cu toate universurile lor, 
trecute, prezente şi viitoare. 

Î: li cunoşti pe toţi? li ţii tu minte? 

M: Când nişte tineri montează, pentru propria lor plăcere, o piesă de teatru, ce-i oare acolo de 
văzut şi de ţinut minte? 

Î: De ce jumătate din omenire este de sex masculin şi jumătate de sex feminin? 

M: Pentru fericirea lor. Impersonalul devine ceva personal de dragul fericirii în relaţie. Graţie 
gurului meu eu pot să privesc cu un ochi egal atât la impersonal cât şi la personal. Ambele sunt una 
pentru mine. În viață, personalul este absorbit în impersonal. 

Î: Cum iese la iveală personalul din impersonal? 

M: Cele două nu sunt decât aspecte ale unei singure Realităţi, este corect să se vorbească de una 
ca precedând-o pe cealaltă. Toate aceste idei aparțin stării de veghe. 

Î: Ce anume face să apară starea de veghe? 

M: La rădăcina întregii creaţii se află dorința. Dorinţa şi imaginaţia se nutresc şi se întăresc una pe 
cealaltă. Cea de-a patra stare (turiya) este o stare de pură observare ca martor, o stare de conştientă 
detaşată, fără patimă şi fără cuvinte. Ea este ca spaţiul - neafectată de indiferent ce ar conţine. 
Tulburările corporale şi mentale nu o ating, acestea sunt în afară, "acolo", în vreme ce martorul este 
întotdeauna "aici". 

Î: Ce anume este real, subiectivul sau obiectivul? Sunt înclinat să cred că universul obiectiv este 
cel real, iar psihicul meu subiectiv este schimbător şi trecător. Se pare că tu pretinzi realitate pentru 
stările tale lăuntrice, subiective şi tăgăduieşti orice realitate lumii concrete, externe. 

M: Atât subiectivul cât şi obiectivul sunt schimbătoare şi trecătoare. Nu există nimic real în ele. 
Găseşte permanentul în ceea ce este de scurtă durată, unicul factor constant din fiecare experienţă. 

Î: Care este acest factor constant? 

M: Faptul că-i dau nume variate şi îl indic în multe moduri nu te va ajuta prea mult - doar dacă tu ai 
capacitatea de a vedea. Un om cu vederea slabă nu va vedea papagalul de pe ramura unui copac, 
oricât de mult l-ai îndemna să privească. În cel mai bun caz el va vedea degetul tău îndreptat într-acolo. 
Mai întâi purifică-ţi vederea, învaţă să vezi în loc să te holbezi, şi atunci vei putea zări papagalul. De 
asemenea, trebuie să fii dornic să vezi. Pentru a atinge cunoaşterea de sine, ai nevoie atât de claritate 
cât şi de seriozitate. Ai nevoie de maturitatea inimii şi a minţii, care vin prin punerea, cu seriozitate, în 
practica zilnică a puţinului pe care l-ai înțeles. Nu există compromis în yoga. Dacă vrei să păcătuieşti, 
păcătuieşte din toată inima, sincer şi deschis. Păcatele au şi ele învățămintele lor pentru păcătosul 

serios - aşa cum virtuțile au pentru sfântul serios. Amestecul celor două este însă dezastruos. Nimic nu 
te poate bloca mai eficace decât compromisul, căci el dovedeşte lipsă de seriozitate, fără de care nimic 
nu poate fi împlinit. 

Î: Eu sunt de acord cu austeritatea, însă în practică îmi place luxul Obişnuinţa de a urmări plăcerea 
şi de a evita durerea este atât de întipărită în mine încât toate bunele mele intenții, oricât de vii ar fi în 
teorie, nu prind rădăcini în viaţa mea de zi cu zi. A-mi spune că nu sunt onest nu mă ajută, căci eu chiar 
nu ştiu cum să mă fac onest. 

M: Tu nu eşti nici onest nici neonest - a da de nume stărilor mentale este util doar pentru 
exprimarea aprobării sau dezaprobării tale. Problema nu este a ta - este numai a minții tale. Începe prin 
a te disocia de mintea ta. Aminteşte-ţi cu hotărâre că tu nu eşti mintea şi că problemele ei nu sunt ale 
tale. 

Î: Eu pot să-mi tot zic: "eu nu sunt mintea, nu sunt preocupat de problemele ei", însă mintea 
rămâne, iar problemele ei rămân întocmai cum erau. Nu-mi spune, aşadar, că lucrurile stau aşa fiindcă 
eu nu sunt îndeajuns de serios şi că ar trebui să fiu mai serios! Ştiu asta şi o recunosc; tot ce vreau să te 
întreb este: ce ar trebui să fac? 

M: Cel puţin întrebi! Nu e rău pentru început. Continuă să cugeti, să te întrebi, să cauţi cu ardoare 
o cale. Fii conştient de tine însuţi, priveşte-ţi mintea, acordă-i o atenţie totală. Nu căuta rezultate rapide; 
se poate să nu existe nici unul în câmpul atenţiei tale. Fără ca tu să ştii, psihicul tău va suferi o 
schimbare, va fi mai multă claritate în gândirea ta, claritate în simţirea ta, puritate în comportarea ta. Nu 
este nevoie să ţinteşti către aceasta. În orice caz, vei fi martor la schimbare, căci ceea ce eşti acum este 
rezultatul neatenţiei, iar ceea ce vei deveni va fi rodul atenţiei. 

Î: În ce fel poate atenția să facă întreaga deosebire? 

M: Până acum viaţa ta a fost întunecată şi agitată (tamas si rajas). Atenţia, agerimea, luciditatea, 
claritatea, vioiciunea, vitalitatea sunt, toate, manifestări ale integrităţii, ale unităţii cu adevărata ta natură 
(sattva). Stă în natura sattvei să reconcilieze si sa neutralizeze tamas şi rajas şi să reclădească 
personalitatea m conformitate cu natura sinelui. Sattva este slujitorul credincios al sinelui, un slujitor 
mereu atent şi ascultător. 

Î: Şi voi ajunge oare la adevărata mea natură doar prin simplă atenţie? 

M: Nu subevalua atenţia. Ea înseamnă interes, dar şi iubire Ca să cunoşti, să faci, să descoperi 
sau să creezi, tu trebuie să-ţi dai inima pentru asta - ceea ce înseamnă atenţie. Toate binecuvântările 
decurg din ea. 

Î: Tu ne sfătuieşti să ne concentrăm asupra lui "eu sunt". Este şi asta tot o formă de atenţie? 

M: Dar ce altceva? Acordă atenţia ta nedivizată celui mai important lucru din viaţa ta - tu însuți. 
Pentru universul tău personal tu reprezinţi centrul - fără cunoaşterea centrului ce altceva poți să cunoşti? 

Î: Dar cum pot să mă cunosc pe mine însumi? Ca să mă cunosc, ar trebui să mă situez în afara 
mea; dar ceea ce este la distanță de mine nu poate fi eu însumi. În consecinţă, se pare că nu pot să mă 
cunosc pe mine însumi, ci numai ceea ce consider ca fiind eu însumi. 

M: Aşa este. După cum nu îţi poţi vedea chipul, ci numai reflectarea sa în oglindă, tot aşa îţi poţi 
cunoaşte doar imaginea reflectată în oglinda fără de pată a conştiinţei pure. 

Î: Cum să dobândesc o asemenea oglindă fără de pată? 

M: îndepărtând petele, fireşte. Observă petele şi şterge-le Vechea învăţătura este pe deplin 
valabilă. 

Î: Ce înseamnă a observa şi ce înseamnă a şterge? 

M: Natura oglinzii perfecte constă în aceea că nu poate fi văzută. Orice poţi să vezi este foarte 
probabil o pată. Îndepărtează-te de ea, renunţă la ea, cunoaşte-o ca nedorită. 

Î: Toate lucrurile perceptibile sunt doar pete? 

M: Toate sunt pete. 

Î: înseamnă că întreaga lume este o pată. 

M: Da, aşa este. 

Î: îngrozitor! Aşadar, universul n-are nici un fel de valoare? 

M: Universul are o valoare imensă. Trecând dincolo de el, te realizezi pe tine însuți. 

Î: Şi totuşi de ce a luat fiinţă, în primul rând? 

M: Vei şti asta atunci când el se va sfârşi. 

Î: Se va sfârşi vreodată? 

M: Da, pentru tine. 

Î: Când a început el? 

M: Acum. 

Î: Când se va sfârşi? 

M: Acum. 

Î: Nu se sfârşeşte acum! 

M: Tu nu-i îngădui să se sfârşească. 

Î: Vreau să-i îngădui. 

M: Nu vrei. Toată viaţa ta este legată de el. Trecutul şi viitorul tău, dorinţele şi fricile tale, toate îşi 
au rădăcinile în această lume. Fără această lume, unde mai eşti tu, cine eşti tu? 

Î: Dar tocmai asta am venit să descopăr. 

M: lar eu îţi răspund precis: găseşte-ţi o poziţie stabilă dincolo şi totul va fi clar şi uşor. 


32. VIAŢA ESTE GURUL SUPREM 


Întrebare: Noi doi am venit din țări îndepărtate; eu sunt englez, iar prietenul meu este american. 
Lumea în care ne-am născut se destramă şi, fiind tineri, suntem îngrijoraţi. Bătrânii nădăjduiesc să 
moară de moarte bună, dar cei tineri n-au o asemenea speranţă. Unii dintre noi pot refuza să ucidă, dar 
nimeni nu poate refuza să fie ucis. Putem noi spera să punem lumea în ordine în timpul vieții noastre? 

Maharaj: Ce te face să crezi că lumea va pieri? 

Î: Instrumentele de distrugere au devenit incredibil de puternice. Mai mult, chiar productivitatea 
noastră a ajuns să distrugă natura si valorile noastre sociale şi culturale. 

M: Tu vorbeşti de timpurile prezente, însă la fel a fost întotdeauna şi peste tot. Poate că această 
situaţie primejdioasă este doar temporară şi locală. Odată trecută, ea va fi dată uitării. 

Î: Amploarea catastrofei care ne pândeşte este incredibil de mare. Noi trăim în mijlocul unei 
explozii. 

M: Fiecare om suferă singur şi moare singur. Numerele sunt irelevante. Este la fel de multă moarte 
când mor un milion de oameni ca şi atunci când piere unul singur. 

Î: Natura ucide cu milioanele, dar asta nu mă înspăimântă. Se poate să fie tragedie şi mister în 
asta, dar nu cruzime. Ce mă sperie este suferinţa, distrugerea şi dezolarea create de om. Natura este 
magnifică în creațiile şi distrugerile ei. Dar în acţiunile omului există josnicie şi nebunie. 

M: Ai dreptate. Prin urmare, nu suferința şi moartea sunt problema ta, ci josnicia şi nebunia de la 
rădăcina lor. Oare josnicia nu este şi ea tot o formă de nebunie? Şi nu este nebunia întrebuinţarea 
greşită a minţii? Problema umanităţii stă numai în această întrebuințare greşită a minţii. Toate comorile 
naturii şi spiritului vor fi oferite omului care îşi va folosi mintea cum trebuie. 

Î: Care este întrebuințarea corectă a minții? 

M: Frica şi lăcomia cauzează întrebuințarea greşită a minţii, întrebuințarea corectă a minții 
înseamnă a o pune în slujba iubirii, a vieţii, a adevărului, a frumuseții. 

Î: Uşor de spus, greu de făcut. lubirea față de adevăr, față de om, bunăvoința - ce lux! Avem 
nevoie de foarte multă iubire ca să punem lumea în ordine, dar cine o va asigura? 

M: Poţi petrece o veşnicie căutând în jur adevărul şi iubirea, inteligenţa şi bunăvoința, implorându-l 
pe Dumnezeu şi rugându-i pe oameni - totul în van. Trebuie să începi să cauţi în tine însuţi prin tine 
însuţi - aceasta este legea inexorabilă. Nu poţi schimba imaginea fără să schimbi chipul. Realizează mai 
întâi că lumea ta nu este decât propria ta reflectare şi încetează să mai găseşti cusur reflectării. 
Îngrijeşte-te de tine însuţi, pune-te pe tine în ordine, mental şi emoţional. Fizicul va urma în mod 
automat. Vorbeşti atât de mult despre reforme economice, sociale, politice. Lasă deoparte reformele şi ai 
grijă de reformator. Ce fel de lume poate să creeze un om care este stupid, lacom, lipsit de inimă? 

Î: Dacă trebuie să aşteptăm o schimbare a inimii, înseamnă ca va trebui să aşteptăm un timp 
nedefinit. Sfatul tău este o pledoarie pentru perfecţiune, însă el vizează şi disperarea. Când toţi vom fi 
perfecţi, lumea va fi perfectă. Ce truism inutil! 

M: N-am spus asta. Am spus doar atât: tu nu poţi schimba lumea înainte de a te schimba pe tine 
însuţi. Nu am spus: înainte de a-i schimba pe ceilalți. Nu este nici necesar, nici posibil să-i schimbi pe 
alţii. Dar dacă te poţi schimba pe tine însuţi, atunci vei afla că nu mai este necesară nici o altă 
schimbare. Ca să schimbi imaginea, tu trebuie să schimbi pur şi simplu filmul, nu să ataci ecranul de 
cinema! 

Î: Cum poţi să fii atât de sigur de tine? Cum de ştii că ceea ce spui este adevărat? 

M: Nu de mine sunt sigur; sunt sigur de tine. Tot ceea ce trebuie să faci, este de a înceta să mai 
cauţi în exterior ceea ce poate fi găsit doar în interior. Corectează-ti viziunea înainte de a acţiona. Tu 
suferi de o neînțelegere acută. Limpezeşte-ţi mintea, purifică-ţi inima, sfințeşte-ţi viaţa - aceasta este 
calea cea mai rapidă de a schimba lumea ta. 

Î: Atât de mulți mistici şi sfinţi au trăit şi au murit. Ei n-au putut schimba lumea mea. 

M: Cum ar fi putut? Lumea ta nu este a lor, nici lumea lor nu este a ta. 

Î: Există totuşi o lume reală, comună tuturor. 

M: Lumea lucrurilor, a energiei şi a materiei? Chiar dacă ar exista o astfel de lume comună a 
lucrurilor şi forțelor, ea nu este lumea în care trăim noi. A noastră este o lume a sentimentelor şi ideilor, a 
atracţiilor şi repulsiilor, a scărilor de valori, a motivaţiilor şi stimulentelor; o lume cu totul mentală. Din 

punct de vedere biologic avem nevoie de foarte puţin; problemele noastre sunt de un ordin diferit. 
Problemele create de dorinţe, de frici şi de idei greşite pot fi rezolvate numai la nivelul minţii. Tu trebuie 
să-ţi cucereşti propria ta minte şi pentru aceasta trebuie să treci dincolo de ea. 

Î: Ce înseamnă a trece dincolo de minte? 

M: Tu ai trecut dincolo de corp, nu-i aşa? Tu nu îţi urmăreşti îndeaproape functiile digestive, 
circulatorii sau eliminatorii. Acestea au devenit automate. Mintea ar trebui să lucreze de asemenea în 
mod automat, fără să atragă atenţia. Aceasta nu se va întâmpla dacă mintea nu va lucra ireproşabil. Noi 
suntem, mai tot timpul nostru, conştienţi de minte şi de corp, deoarece ele cer în mod constant ajutor. 
Durerea şi suferința sunt doar mintea şi corpul strigând după atenţie. Ca să treci dincolo de corp, trebuie 
să fii sănătos; ca să treci dincolo de minte, trebuie să ai mintea în perfectă ordine. Tu nu poţi să laşi 
murdărie în urmă şi să treci dincolo. Murdăria te va înghiţi cu totul. '""Strânge-ţi gunoiul" pare să fie legea 
universală. Şi este o lege justă. 

Î: îmi este permis să te întreb cum ai reuşit tu să treci dincolo de minte? 

M: Prin graţia gurului meu. 

Î: Ce formă a luat graţia sa? 

M: Mi-a spus ce este adevărat. 

Î: Ce ţi-a spus? 

M: Mi-a spus că eu sunt Realitatea Supremă. 

Î: Şi ce ai făcut în privința asta. 

M: Am avut încredere în el şi am ţinut minte. 

Î: Asta este tot? 

M: Da, mi-am adus aminte de el. Mi-am amintit vorbele lui. 

Î: Vrei să spui că aceasta a fost de ajuns? 

M: Ce trebuie făcut mai mult? N-a fost uşor să-mi aduc aminte de guru şi de cuvintele sale. Sfatul 
meu pentru tine este chiar mai puţin dificil - aminteşte-ţi doar de tine însuţi. "Eu sunt" este suficient să-ţi 
vindece mintea şi să te ducă dincolo. Nu-ţi trebuie decât puţină încredere. Eu nu te îndrum greşit. De ce 
aş face-o? Vreau eu ceva de la tine? Eu îţi doresc binele - asta este natura mea. De ce te-aş îndruma 
greşit? Bunul simţ îţi va spune de asemenea că pentru a-ţi împlini o dorinţă tu trebuie să-ţi mentii mintea 
asupra ei. Dacă vrei să cunoşti adevărata ta natură, trebuie să te ai pe tine însuţi în minte tot timpul, 
până când secretul fiinţei tale va fi revelat. 

Î: De ce ne-ar aduce amintirea de sine la realizarea de sine? 

M: Pentru că ele nu sunt decât două aspecte ale aceleiaşi stări. Amintirea de sine este în minte, 
realizarea de sine este dincolo de minte. Imaginea din oglindă este a chipului de dincolo de oglindă. 

Î: Destul de rezonabil. Dar care este rostul? 

M: Ca să-i ajuţi pe alţii, tu trebuie să fii dincolo de nevoia de ajutor. 

Î: Tot ce vreau este să fiu fericit. 

M: Fii fericit dacă vrei să faci pe alții fericiţi. 

Î: Să-i lăsăm pe ceilalţi să-şi poarte singuri de grijă? 

M: însă, domnule, nu sunteţi separați. Fericirea pe care nu o poţi împărtăşi este contrafăcută. 
Numai ceea ce poate fi împărtăşit este cu adevărat dezirabil. 

Î: De acord, însă am eu nevoie de un guru? Ceea ce îmi spui este simplu şi convingător. Voi tine 
minte. Dar asta nu te face gurul meu. 

M: Nu venerarea unei persoane este decisivă, ci stabilitatea şi profunzimea devoțiunii tale față de 
sarcina de îndeplinit. Viaţa însăşi este Gurul SupreM: fii atent la lecţiile ei şi ascultător față de poruncile 
ei. Când personalizezi sursa lor, tu ai un guru exterior; când iei lecţii de la viață în mod direct, gurul este 
lăuntric. Aminteşte-ţi cuvântul gurului tău, fie acesta exterior sau interior, întreabă-te, cugetă, trăieşte cu 
el, iubeşte-l, transformă-te în el, creşte odată cu el, ia-l al tău propriu. Pune-ţi toată energia în asta şi vei 
obţine totul. Eu asta făceam. Tot timpul pe care-l aveam îl acordam gurului meu şi spuselor sale. 

Î: Eu sunt de profesie scriitor. Poţi să-mi dai nişte sfaturi special pentru mine? 

M: Scrisul este în acelaşi timp talent şi îndemânare. Sporeşte m talent şi dezvoltă-ţi îndemânarea! 
Doreşte din toată inima ceea ce merită să fie dorit. Precum îţi alegi calea într-o mulţime, trecând printre 
oameni, aşa îți găseşti calea printre evenimente, fără să-ţi pierzi direcţia generală. Este uşor, dacă eşti 
serios. 

Î: Menţionezi de foarte multe ori nevoia de seriozitate, dar noi nu suntem oameni cu o singură 
voinţă. Noi suntem agregate de dorinţe, nevoi, instincte şi imbolduri. Ele se cațără una peste alta, uneori 
dominând una, alteori alta, dar niciodată pentru mult timp. 

M: Nu există nevoi, ci numai dorinţe. 

Î: A mânca, a bea, a-ţi adăposti corpul, a trăi? 

M: Dorinţa de a trăi este singura dorinţă fundamentală. Toate celelalte depind de ea. 


|: Noi trăim pentru că trebuie. 

M: Trăim pentru că râvnim la existența senzoriala. 

Î: Un lucru atât de universal nu poate fi greşit. 

M: într-adevăr. La propriul său loc şi timp, nimic nu este greşit. Dar când eşti preocupat de adevăr, 
de realitate, tu trebuie să aduci fiecare lucru în discuţie, chiar şi viaţa ta. Susţinând necesitatea 
experienței senzoriale şi intelectuale, tu reduci cercetarea la căutarea confortului. 

Î: Eu caut fericirea, nu confortul. 

M: Dincolo de confortul minţii şi al corpului ce fericire mai cunoşti? 

Î: Mai exista vreo altă fericire? 

M: Descoperă prin tine însuţi. Cercetează fiecare imbold, nu lua nici o dorinţă ca legitimă. Goleşte- 
te de orice posesiune, fizică sau mentală, eliberează-te de orice preocupare, fii deschis pentru 
descoperire. 

Î: Este o parte a tradiţiei spirituale indiene faptul că simpla trăire în preajma unui sfânt sau înțelept 
conduce la eliberare şi că nici un alt mijloc nu mai este necesar. De ce nu organizezi un ashram, astfel 
încât oamenii să poată trăi lângă tine? 

M: În clipa în care creez o instituție, devin prizonierul ei. La drept vorbind, eu sunt disponibil pentru 
toți. Acoperiş şi mâncare comună nu vor face oamenii mai bineveniţi. 'Trăirea lângă" nu înseamnă a 
respira acelaşi aer. Asta înseamnă a avea încredere şi A da ascultare, nelăsând bunele intenţii ale 
învățătorului să se risipească. Să-l ai pe gurul tău întotdeauna în inima ta şi să-ţi aminteşti sfaturile lui - 
aceasta înseamnă reala asociere cu ceea ce este adevărat. Apropierea fizică este mai puţin importantă. 
Fă din întreaga ta viață expresia credinţei şi iubirii pentru învățătorul tău - aceasta înseamnă adevărata 
contopire cu gurul. 

33. TOTUL SE ÎNTÂMPLĂ DE LA SINE 


Întrebare: Oare un jnanin moare? 

Maharaj: El este dincolo de viață şi de moarte. Ceea ce noi luăm ca fiind inevitabil - a fi născut şi a 
muri - lui i se pare doar un mod de a exprima mişcarea în ceea ce este nemişcat, schimbarea în ceea ce 
este neschimbat, sfârşitul în ceea ce este fără de sfârşit. Pentru un jnanin este evident că nimic nu se 
naşte şi nimic nu moare, nimic nu durează şi nimic nu se schimbă; totul este aşa cum este - veşnic. 

Î: Tu spui că jnaninul este dincolo. Dincolo de ce? Dincolo de cunoaştere? 

M: Cunoaşterea are răsăritul şi apusul ei. Conştiinţa vine în existenţă şi apoi dispare. Acest lucru 
se petrece în fiecare zi şi poate fi observat oricând. Ştim cu toţii că uneori suntem conștienți, iar alteori 
nu. Când nu suntem conştienţi, această inconştienţă ne apare ca un întuneric sau ca un spaţiu gol. Insă 
un jnanin ştie despre sine însuşi că nu este nici conştient nici inconştient, ci doar lucid, un martor al celor 
trei stări ale minţii şi al conţinuturilor lor. 

Î: Când începe această observare ca martor? 

M: Pentru un jnanin nimic nu are început sau sfârşit. Aşa cum sarea se dizolvă în apă, la fel se 
dizolvă toate lucrurile în existența pură. Înţelepciunea neagă veşnic irealul. A vedea irealul este 
înțelepciune. Dincolo de aceasta se află inexprimabilul. 

Î: Există în mine convingerea: "Eu sunt corpul". Admit ca vorbesc de pe poziția unui om lipsit de 
înțelepciune. Dar starea de a te simţi ca fiind corpul, corpul-minte, mintea-corp sau chiar mintea pură, 
când a început? 

M: Nu se poate vorbi de un început al conştiinţei. Chiar ideile de început şi de timp sunt înlăuntrul 
conştiinţei. Ca să vorbeşti cu înţeles despre începutul a ceva, tu trebuie să ieşi din acel ceva. Şi în clipa 
în care ieşi, realizezi că nu există un astfel de lucru, că niciodată nu a fost. Există numai realitatea fără 
care nici un "lucru" n-are ființă proprie. După cum valurile sunt inseparabile de ocean, aşa este întreaga 
existenţă înrădăcinată în fiinţă. 

Î: De fapt, eu te întreb, aici şi acum: când a apărut sentimentul "eu sunt corpul"? La naşterea mea? 
Sau în această dimineaţă? 

M: Acum. 

Î: Dar eu îmi aduc aminte că îl aveam şi ieri! 

M: Amintirea zilei de ieri nu poate fi decât acum. 

Î: Este neîndoielnic faptul că eu exist în timp, am un trecut şi un viitor. 

M: Aşa îţi închipui tu - acum. 

Î: Trebuie să fi fost un început. 

M: Acum. 

Î: Şi ce spui despre sfârşit? 

M: Ceea ce nu are început nu se poate sfârşi. 

Î: Dar eu sunt conştient de întrebarea mea. 

M: La o întrebare falsă nu se poate răspunde. Ea poate doar să fie văzută ca falsă. 

Î: Pentru mine ea este reală. 

M: Când ti-a apărut reală? Acum. 

Î: Da, pentru mine ea este perfect reală - acum. 

M: Cât de reală este întrebarea ta? Ea este o stare a minţii. Nici o stare a minţii nu poate fi mai 
reală decât mintea însăşi. Este oare mintea reală? Ea nu este decât un agregat de stări, fiecare dintre 
acestea fiind trecătoare. Cum e cu putinţă ca o succesiune de stări tranzitorii să fie considerată reală? 

Î: precum mărgelele pe un şirag, evenimentele se succed evenimentelor, pentru totdeauna. 

M: Ele sunt toate înşirate pe aceeaşi idee de bază: "eu sunt corpul"- însă chiar şi aceasta este o 
stare mentală care nu durează. Ea apare şi dispare ca toate celelalte stări. Iluzia de a fi corpul-minte 
este acolo, prezentă, doar pentru că nu este investigată. Non-investigarea este firul pe care sunt înşirate 
toate stările minţii. Este asemenea întunericului dintr-o cameră închisă. El este acolo, dar numai în 
aparenţă. Când camera este deschisă, unde se duce el? Nicăieri, deoarece nu era acolo. Toate stările 
minţii, toate numele şi formele existenţei sunt înrădăcinate în non-cercetare, în non-investigare, în 
imaginaţie şi în credulitate. Este drept să spui "eu sunt”, dar să spui "eu sunt aceasta", "eu sunt aceea" 
este semnul lipsei de interes şi de analiză, semnul slăbiciunii şi letargici mentale. 

Î: Dacă totul este lumină, cum de s-a ivit întunericul? Cum poate să fie întuneric în sânul luminii? 

M: Nu există întuneric în sânul luminii. Uitarea de sine este întunericul. Atunci când suntem 
absorbiți de alte lucruri, de non-sine, noi uităm Sinele. Nu este nimic nenatural în privința asta. Dar de ce 
să uiţi Sinele din exces de ataşament? înțelepciunea constă în faptul de a nu uita niciodată că Sinele 
este sursa mereu prezentă atât a experimentatorului cât şi a experienţei lui. 

Î: În starea mea prezentă, ideea "eu sunt corpul" vine spontan, în vreme ce ideea "eu sunt fiinţa 
pură" trebuie să fie impusă minţii ca ceva adevărat, dar neexperimentat. 

M: Da, sadhana (practica) constă în a-ţi reaminti, cu tărie, starea ta de ființă pură, şi de faptul că 
nu eşti ceva particular, nici un ansamblu de particularităţi, nici chiar totalitatea particularităţilor care 
alcătuiesc universul. Totul există în minte, chiar şi corpul este o integrare în minte a unui vast număr de 
percepții senzoriale, fiecare percepţie fiind la rândul ei o stare mentală. Dacă tu afirmi: "eu sunt corpul”, 
atunci arată-l. 

Î: Este aici, iată-. 

M: Numai atunci când te gândeşti la el. Atât mintea cât şi corpul sunt stări intermitente. Suma 
totală a acestor străfulgerări creează iluzia existenţei. Tu caută să afli ce este permanent în ceea ce este 
trecător, ce este real în ceea ce este ireal. Aceasta înseamnă sadhana. 

Î: Eu mă gândesc la mine însumi ca fiind corpul. 

M: Gândeşte-te la tine însuţi pe orice cale, însă caută să nu introduci corpul în imagine. Există 
numai un torent de senzaţii, de percepții, de amintiri. Corpul este o abstracție creată de tendinţa noastră 
de a căuta unitatea în diversitate - ceea ce, în definitiv, nu este greşit. 

Î: Se spune, însă, că a gândi: "eu sunt corpul", este un cusur al minţii. 

M: De ce vorbeşti în felul ăsta? Asemenea expresii creează probleme. Sinele este sursa a tot, 
sfârşitul a tot - destinaţia finală. Nimic nu este exterior. 

Î: Când ideea de corp devine obsedantă, nu este ea cu totul greşită? 

M: Nu este nimic greşit în ideea de corp, nici chiar în ideea "eu sunt corpul”. Insă a te limita pe tine 
însuți numai la un singur corp este o greşeală. În realitate toată existența, fiecare formă este a mea, se 
află înăuntrul conştiinţei mele. Eu nu pot spune ce sunt, deoarece cuvintele pot descrie doar ceea ce nu 
sunt. Eu sunt, şi pentru că eu sunt, totul este. Dar eu sunt dincolo de conştiinţă şi, de aceea, eu nu pot 
spune, în stare conştientă, ce sunt. Totuşi, eu sunt întrebarea: "Cine sunt eu?" nu are nici un răspuns. 
Nici o experienţă nu poate să ofere răspuns la această întrebare, căci Sinele este dincolo de experienţă. 

Î: Totuşi, întrebarea: "Cine sunt eu?" trebuie să aibă o utilitate. 

M: Ea nu are nici un răspuns în conştiinţă şi de aceea ajută pentru a merge dincolo de conştiinţă. 

Î: lată-mă, aici şi în clipa prezentă. Ce este real în faptul acesta, şi ce nu este? Nu-mi spune, te 
rog, că întrebarea mea este greşită. Punerea sub semnul întrebării a întrebărilor mele nu mă conduce 
nicăieri. 

M: întrebarea ta nu este greşită. Ea este inutilă. Tu ai spus: "Aici şi acum eu sunt". Rămâi acolo, 
aceasta este real. Nu transforma un fapt într-o întrebare. lată greşeala ta. Tu nu eşti nici cunoaşterea 
nici necunoaşterea, nici mintea nici materia. 

Î: Adineauri un băiat a venit la tine cu o problemă. l-ai spus câteva cuvinte şi a plecat. L-ai ajutat 
oare? 

M: Fireşte. 

Î: Cum poţi să fii atât de sigur? 

M: A ajuta este natura mea. 

Î: Cum ai ajuns să ştii asta? 

M: Nu-i nevoie să ştiu. Lucrul acesta operează de la sine. 

Î: Totuşi, ai făcut o afirmaţie. Pe ce se întemeiază ea? 

M: Pe ceea ce îmi spun oamenii. Insă tu eşti cel care cere dovezi. Eu n-am nevoie de ele. Să 
îndrept lucrurile stă în natura mea, care este satyam, shivam, sundaram (adevăratul, binele, frumosul). 

Î: Când un om vine la tine pentru a-ţi cere sfatul şi tu i-l dai, de unde vin aceste sfaturi şi prin ce 
putere ajută ele? 

M: Propria lui ființă acţionează asupra minţii sale şi induce răspunsul. 

Î: Şi care este rolul tău ? 

M: în mine omul şi Sinele lui se împacă. 

Î: De ce Sinele nu îl ajută pe om fără intervenţia ta? 

M: Dar eu sunt Sinele! Tu mă imaginezi ca fiind separat, de unde şi întrebarea ta. Nu există 
"Sinele meu" şi "Sinele lui”. Există Sinele, singurul Sine al tuturor. Indus în eroare de diversitatea de 
nume şi forme, minţi şi corpuri, tu îţi închipui o mulţime de sine. Amândoi suntem Sinele, dar tu nu pari 
să fii convins. Această discuţie despre Sinele personal şi cel Sinele universal este la nivelul ucenicului; 
treci dincolo, nu te împotmoli în dualitate. 

Î: Să revenim, te rog, la omul care are nevoie de ajutor. El vine la tine. 

M: Dacă vine, este sigur că va primi ajutor. Fiindcă era destinat să primească ajutor, de aceea a 
venit. Nu-i nimic fantezist şi straniu cu privire la asta. Eu nu pot să-i ajut pe unii şi să-i refuz pe alții. Toţi 
cei care vin sunt ajutaţi, pentru că aşa este legea. Numai forma pe care o ia ajutorul variază după 
nevoie. 

Î: De ce trebuie ca el să vină aici pentru a primi sfaturi? Nu le poate obţine din interior? 

M: El nu va asculta. Mintea lui este întoarsă către exterior. De fapt, orice experienţă se petrece în 
minte şi chiar venirea lui la mine şi primirea ajutorului este tot înlăuntrul său. În loc să găsească un 
răspuns în el însuşi, el îşi imaginează un răspuns din afară. În ceea ce mă priveşte, nu există nici un 
"mine", nici un om şi nici o dare de ajutor. Toate astea nu-s decât o licărire în minte. Eu sunt pacea şi 
tăcerea infinită în care nimic nu apare, căci tot ceea ce apare, dispare. Nimeni nu vine pentru ajutor, 
nimeni nu acordă ajutor, nimeni nu primeşte ajutor. Totul este doar o manifestare în conştiinţă. 

Î: Puterea de a ajuta este totuşi acolo şi există cineva sau ceva care manifestă acea putere - 
numeşte-o Dumnezeu sau Sinele sau Mintea Universală. Numele nu are importanţă, dar faptul are. 

M: Asta este poziția pe care o ia corpul-minte. Mintea pură vede lucrurile aşa cum sunt - bule în 
conştiinţă. Aceste bule apar, dispar şi reapar, fără să aibă ființă reală. Nici o cauză particulară nu le 
poate fi atribuită, căci fiecare bulă este cauzată de toate şi le afectează pe toate. Fiecare bulă este un 
corp şi toate aceste corpuri sunt ale mele. 

Î: Vrei oare să spui că tu ai puterea de a face totul corect? 

M: Nu există o putere care să fie distinctă de mine. Ea este inerentă naturii mele. Numeşte-o 
creativitate. Dintr-o bucată de aur poţi face multe bijuterii - fiecare va rămâne aur. Similar, în orice rol aş 
apărea şi orice funcţie aş îndeplini, eu rămân ceea ce sunt: "eu sunt'-ul imobil, neclintit, independent. 
Ceea ce tu numeşti univers, natură, reprezintă creativitatea mea spontană. Indiferent ce se întâmplă, se 
întâmplă. Insă natura mea este în aşa fel încât totul se sfârşeşte în bucurie. 

Î: Cunosc căzui unui băiat devenit orb pentru că stupida lui mamă i-a dat alcool metilic. Te rog să-l 
ajuţi. Tu eşti plin de compasiune şi, evident, dornic să ajuţi. Prin ce putere poţi să-l ajuţi? 

M: Cazul lui este înregistrat în conştiinţă. Este acolo, nepieritor. Conşitiinţa va lucra. 

Î: Se schimbă situația cu ceva, dacă eu îţi cer să-l ajuţi? 

M: Cererea ta este o parte a orbirii băiatului. Fiindcă el este orb, tu întrebi. Nu ai adăugat nimic. 

Î: Dar ajutorul tău va fi un factor nou. 

M: Nicidecum, totul este conţinut în orbirea băiatului. Totul este în această orbire - mama, băiatul, 
tu, eu şi toţi ceilalţi. Este un eveniment unic. 

Î: Vrei oare să spui că până şi discuţia noastră cu privire la cazul băiatului a fost predestinată? 

M: Cum altfel? Toate lucrurile conţin viitorul lor. Băiatul apare în conştiinţă. Eu sunt dincolo. Eu nu 
dau ordine conştiinţei. Eu ştiu că este în natura conştiinţei trezite să îndrepte lucrurile. Lasă conştiinţa să 
aibă grijă de creaţiile ei! Amărăciunea băiatului, mila ta, ascultarea mea şi conştiinţa care acţionează - 
toate acestea sunt un singur fapt. Nu-l scinda în componente, pentru ca apoi să pui întrebări. 

Î: Cât de ciudat lucrează mintea ta. 

M: Tu eşti ciudat, nu eu. Eu sunt normal, sunt întreg la minte. Eu văd lucrurile aşa cum sunt şi de 
aceea nu mă tem de ele. Insă tu te temi de realitate. 

Î: De ce m-aş teme? 

M: Ignoranţa cu privire la tine însuţi este cea care îţi provoacă frică şi care te face, de asemenea, 
inconştient de faptul că te temi. Dărâmă zidul ignoranței mai întâi. Oamenii se tem să moară, fiindcă ei 
nu ştiu ce este moartea. Jnaninul a murit înainte de a muri, el a văzut că nu era nimic de care să se 
teamă. În clipa în care îţi cunoşti ființa reală, nu te mai temi de nimic. Moartea dă libertate şi putere. 
Pentru a fi liber în lume, trebuie să mori pentru lume. Atunci universul este al tău, el devine corpul tău, o 
expresie şi o unealtă. Fericirea de a fi absolut liber este mai presus de orice descriere. Pe de altă parte, 

cel care se teme de libertate nu poate să moară. 

Î: Vrei cumva să spui că cel care nu poate să moară nu poate să trăiască? 

M: Spune-o cum îţi place; ataşamentul înseamnă sclavie, detaşarea înseamnă libertate. A râvni 
înseamnă a munci ca un sclav. 

Î: Să înțeleg oare că dacă tu eşti salvat, lumea este salvată? 

M: Ca întreg, lumea nu are nevoie de salvare. Omul face greşeli şi creează amărăciune; atunci 
când atinge planul conştientei - conştiinţa unui jnanin - omul este pus pe calea cea bună. Astfel este 
natura unui jnanin. 

Î: Noi putem să observăm ceea ce se poate numi progres spiritual. Un om egoist devine religios, 
se controlează pe sine, îşi rafinează gândurile şi sentimentele, se apucă de practica spirituală, îşi 
realizează adevărata lui ființă. Un astfel de progres este oare dirijat de legile cauzalității sau este 
accidentai? 

M: Din punctul meu de vedere toate se întâmplă de la sine, întru totul spontan. Insă omul îşi 
închipuie că el lucrează pentru un ţel, pentru un scop. El are întotdeauna o răsplată în minte şi se 
străduieşte să o obțină. 

Î: Un om needucat, nedezvoltat, nu va lucra fără o răsplată. Nu este drept să-i oferi mobiluri? 

M: El îşi va crea oricum propriile sale mobiluri. El nu ştie că a creşte este în natura conştiinţei. El 
va progresa din motiv în motiv şi va alerga după diferiţi guru pentru a-şi împlini dorinţele. Atunci când, în 
acord cu legile ființei lui, el găseşte calea de reîntoarcere, el abandonează toate motivele, întrucât 
interesul lui față de lume se sfârşeşte. El nu mai doreşte nimic, nici de la ceilalţi, nici de la sine însuşi; el 
moare pentru tot şi devine Totul. A nu vrea nimic şi a nu face nimic - aceasta înseamnă adevărata 
creaţie! Să priveşti universul ieşind la iveală şi afundându-se în inima ta este o minune. 

Î: Marele obstacol pentru efortul interior este plictiseala. Discipolul se plictiseşte. 

M: inerția şi neliniştea (tamas şi rajas) lucrează împreună pentru a ţine sub obroc claritatea şi 
armonia . Mai înainte ca sattva să poată apărea, tamas şi rajas trebuie să fie cucerite. Totul va veni la 
timpul potrivit, întru totul spontan. 

Î: Aşadar nu-i nevoie de efort? 

M: Când efortul va fi necesar, efortul va apărea. Când lipsa de efort devine esenţială, ea se va 
afirma. Nu este nevoie să dai viata peste cap pentru asta. Mulțumeşte-te să curgi odată cu ea şi dedică- 
te complet sarcinii clipei prezente - care este moartea lui acum pentru acum. Căci a trăi, înseamnă a 
muri. Fără moarte, viața nu poate să fie. Ataşează-te de ceea ce este esenţial - faptul că lumea şi Sinele 
sunt una şi perfecte. Numai atitudinea ta este greşită şi are nevoie de reajustare. Acest proces, sau 
această reajustare, este ceea ce tu numeşti sadhana. Ajungi !a asta punând capăt indolenţei şi 
folosindu-ţi toată energia pentru a deschide drum clarităţii şi carităţii, în realitate, toate acestea sunt 
semnele unei creşteri inevitabile. Nu te teme, nu rezista, nu amâna. Fii ceea ce eşti. Nu este nimic de 
care să te temi. Ai încredere şi încearcă. Trăieşte-ţi experienţele în mod cinstit. Dă fiinţei tale reale şansa 
de a-ţi modela viaţa. Nu vei regreta. 

34. MINTEA ESTE NELINIŞTEA ÎNSĂŞI 


Întrebare: Eu sunt suedez prin naştere, în prezent predau lecții de Hatha-Yoga în Mexic şi în 
S.U.A. 

Maharaj: Unde ai învăţat-o? 

Î: Am avut un profesor în State Unite, un swami indian. 

M: Ce ti-a dat asta ţie? 

Î: Mi-a dat o sănătate buna şi un mijloc de trai. 

M: Destul de bine. Asta-i tot ce vrei? 

Î: Eu caut pacea minţii. Am fost dezgustat de toate cruzimile făcute de aşa-zişii creştini în numele 
lui Christos. O perioadă de timp am fost fără religie. Apoi am fost atras de yoga. 

M: Ce ai câştigat? 

Î: Am studiat filozofia yogăi şi asta m-a ajutat cu adevărat. 

M: În ce fel te-a ajutat? După ce semne deduci că ai fost ajutat? 

Î: Sănătatea bună este ceva destul de tangibil. 

M: Fără îndoială, este foarte plăcut să te simţi în formă. Oare plăcerea este tot ce aştepţi de la 
yoga? 

Î: Bucuria bunăstării este răsplata dată de Hatha-Yoga. Însă yoga în general oferă mai mult decât 
asta. Ea răspunde la multe întrebări. 

M: Ce înţelegi tu prin yoga? 

Î: întreaga învăţătură a Indiei - evoluţie, reîncarnare, karma, şi aşa mai departe. 

M: Foarte bine, ai dobândit toată cunoaşterea pe care ai vrut-o. Dar în ce fel beneficiezi de ea? 

Î: Ea mi-a dat pacea minții. 

M: Ti-a dat-o oare? Se află mintea ta în pace? A luat sfârşit căutarea ta? 

Î: Nu, nu încă. 

M: Fireşte. Şi ea nu se va sfârşi niciodată, căci pacea minţii nu există Mintea înseamnă tulburare; 
mintea este neliniştea însăşi. Yoga nu este un atribut al minţii, nici o stare a minții. 

Î: Intr-o anumită măsură, pacea este tot ceea ce am obținut din yoga. 

M: Examinează îndeaproape şi vei vedea că mintea fierbe de gânduri. Poate că uneori se goleşte, 
dar o face numai pentru un timp şi revine apoi la neliniştea ei obişnuită. O minte tăcută calmă nu este o 
minte paşnică. Zici că vrei să-ţi pacifici mintea. Oare cel care vrea să pacifice mintea este el însuşi 
paşnic? 

|. Nicidecum. Nu sunt în pace, de aceea caut ajutorul yogăi. 

M: Nu vezi contradicţia? Timp de mulţi ani, tu ai căutat pacea intri N-ai putut s-o găseşti, căci un 
lucru care este în esenţă neliniştit nu poate să fie în pace. 

Î: Există o anumită îmbunătățire. 

M: Pacea pe care pretinzi că ai găsit-o este foarte fragilă; orice lucru, oricât de mic, o poate fisura. 
Ceea ce tu numeşti pace este doar absenţa tulburării. Abia de merită numele acesta. Pacea reală nu 
poate fi tulburată. Poţi tu să pretinzi că pacea minţii tale este inatacabilă? 

Î: Mă străduiesc. 

M: Strădania este tot o formă de nelinişte. 

Î: Aşadar ce rămâne? 

M: Sinele n-are nevoie să fie pacificat. El este pacea însăşi, nu în pace. Numai mintea este 
neliniştită. Tot ce cunoaşte ea este neliniştea, cu multele ei stări şi grade. Cele plăcute sunt considerate 
superioare, iar cele dureroase nu sunt luate în seamă. Ceea ce numim noi progres nu este decât o 
schimbare de la neplăcut la plăcut. Dar prin ele însele schimbările nu ne pot aduce ceea ce este 
neschimbător, căci orice are un început trebuie să aibă şi un sfârşit. Realul nu începe; el doar se 
revelează pe sine ca fiind fără început şi fără sfârşit, atotpătrunzător, atotputernic, prim mişcător neclintit, 
veşnic neschimbător. 

Î: Ce este de făcut, atunci? 

M: Prin yoga ai acumulat cunoaştere şi experienţă. Asta nu se poate tăgădui, însă ia ce-ţi 
foloseşte toată această acumulare? Yoga înseamnă unire, unificare. Ce anume ai re-unit, re-unificat? 

Î: încerc să leg din nou personalitatea cu Sinele real. 

M: Personalitatea nu-i decât un produs al imaginaţiei. Sinele este victima acestei imaginații. 
Faptul că te iei drept ceea ce nu eşti este ceea ce te înlănţuie. Nu se poate spune că persoana există în 
sine; Sinele este cel care crede că există o persoană şi este conştient de a fi acea persoană. Dincolo de 
sine se află nemanifestatul , cauza fără de cauză a tuturor lucrurilor. Până şi să vorbeşti de reunirea 
persoanei cu Sinele nu este corect, deoarece nu există nici o persoană, ci doar o imagine mentală 
căreia convingerea îi dă o falsă realitate. Nimic nu a fost divizat, nu este nimic de unit. 

Î: Yoga ajută la căutarea sinelui, şi la găsirea lui. 

M: Tu poti să găseşti ceva ce ai pierdut, însă nu poţi găsi ceea ce nu ai pierdut. 

Î: De n-aş fi pierdut niciodată nimic, aş fi fost iluminat. Dar nu sunt. Eu caut. Nu este chiar căutarea 
mea o dovadă că am pierdut ceva? 

M: Ea arată doar că tu crezi că ai pierdut. Dar cine crede asta? Şi ce se crede că a fost pierdut? Ai 
pierdut oare o persoană ca tine însuţi? Ce este Sinele în a cărui căutare te afli? Ce anume aştepţi să 
găseşti? 

Î: Adevărata cunoaştere a sinelui. 

M: Adevărata cunoaştere a sinelui nu este o cunoaştere. Nu este ceva ce găseşti căutând, 
uitându-te pretutindeni. Ea nu poate fi găsită în spaţiu sau în timp. Cunoaşterea nu-i decât o amintire, un 
tipar de gândire, un obicei mental. Toate acestea sunt motivate de plăcere şi durere. Din pricină că eşti 
mânat de plăcere şi durere, tu porneşti în căutarea cunoaşterii. A fi tu însuţi este complet dincolo de 
orice motivaţie. Nu poți fi tu însuţi din vreun motiv oarecare. Tu eşti tu însuți, şi nici un motiv nu este 
necesar. 

Î: Practicând yoga am să găsesc pacea. 

M: Poate să existe pace departe de tine? Vorbeşti din propria ta experienţă sau numai din cărţi? 
La început, cunoaşterea furnizată de cărţi este utilă, dar curând ea trebuie să fie abandonată în folosul 
experienței directe, care prin chiar natura ei este inexprimabilă. Cuvintele pot fi folosite şi pentru 
distrugere; din cuvinte sunt clădite imaginile, prin cuvinte sunt ele distruse. Ai ajuns în starea prezentă 
prin gândire verbală; trebuie să ieşi din ea în acelaşi mod. 

Î: Am atins un anumit grad de pace interioară. Urmează oare să o distrug? 

M: Ceea ce a fost dobândit poate fi iarăşi pierdut. Numai atunci când realizezi adevărata pace - 
pacea pe care nu ai pierdut-o niciodată - acea pace va rămâne cu tine, căci ea n-a fost niciodată departe 
de tine. În loc să alergi după ceea ce nu ai, descoperă lucrul pe care nu l-ai pierdut niciodată. Descoperă 

ceea ce se află acolo, dinaintea începutului şi după sfârşitul a orice; lucrul pentru care nu există nici 
naştere, nici moarte. Acea stare imuabilă, care nu este afectată de naşterea sau de moartea unui corp 
sau a unei minţi, acea stare trebuie să o percepi. 

Î: Care sunt mijloacele pentru o asemenea percepție? 

M: în viaţă, nimic nu poate fi obținut fără a înfrânge obstacole. Obstacolele din calea percepției 
clare a adevăratei tale ființe sunt dorinţa de plăcere şi frica de durere. Motivația plăcere-durere este ceea 
ce stă în cale. Eliberarea de orice motivaţie, starea în care nu apare nici o dorinţă, este starea naturală. 

Î: Renunţarea la dorințe necesită timp. 

M: Dacă te laşi în seama timpului, îţi vor fi necesari milioane de ani. A renunţa treptat la dorințe 
este un proces foarte lung cu finalul nicicând zărit. Lasă-ţi în pace dorinţele şi fricile, dedică-ţi întreaga 
atenţie subiectului, celui care se află în spatele oricărei experiențe de dorinţă şi frică, întreabă: cine 
doreşte? Lasă fiecare dorinţă să te aducă înapoi la tine însuți. 

Î: Rădăcina tuturor dorințelor şi fricilor este aceeaşi - tânjirea după fericire. 

M: Fericirea la care te gândeşti şi după care tânjeşti este simplă satisfacție mentală sau fizică. 
Această plăcere mentală sau senzorială nu este fericirea reală, absolută. 

Î: Chiar şi plăcerile mentale şi senzoriale, precum şi această senzație generală de bunăstare care 
apare odată cu sănătatea fizică şi mentală, trebuie să-şi aibe rădăcinile în realitate. 

M: Ele îşi au rădăcinile în imaginaţie. Un om căruia i se dă o piatră despre care este asigurat că 
este un diamant neprețuit, va fi nespus de mulţumit până când îşi va da seama de greşeală; în fel 
plăcerile îşi pierd gustul, iar durerile spinii, atunci când Sinele este cunoscut. Ele sunt văzute aşa cum 
sunt - răspunsuri condiţionate, simple reacţii, atracţii şi repulsii evidente întemeiate pe amintiri şi păreri 
preconcepute. De obicei, plăcerea şi durerea sunt experimentate atunci când sunt aşteptate. Totul este 
o chestiune de obiceiuri şi de convingeri dobândite. 

Î: De acord, plăcerea poate să fie imaginară. Insă durerea este reală. 

M: Plăcerea şi durerea merg întotdeauna împreună. Eliberarea de una înseamnă eliberarea de 
amândouă. Dacă plăcerea te lasă indiferent, atunci nu te vei teme de durere. Există însă o fericire care 
nu este nici una din ele, care este complet dincolo. Fericirea pe care o cunoşti este descriptibila şi 
măsurabilă. Ea este obiectivă, ca să zicem aşa. Dar ceea ce este obiectiv nu poate fi al tău personal. Ar 
fi o greşeală regretabilă să te identifici cu ceva extern. Acest amestec de nivele nu duce nicăieri. 
Realitatea este dincolo de ceea ce este subiectiv şi obiectiv, dincolo de toate nivelele, dincolo de orice 
distincţie. Ea nu este, cu siguranţă, originea, sursa sau rădăcina lor. Acestea provin din ignorarea 
realităţii, nu din realitatea însăşi, care este indescriptibilă, care transcende ființa şi nefiinta. 

Î: Mulţi învățători am urmat şi multe doctrine am studiat, şi totuşi nimic nu mi-a dat cea ce am vrut. 

M: Dorinţa de a găsi Sinele va fi, cu siguranţă, îndeplinită, cu condiţia să nu vrei nimic altceva. Insă 
trebuie să fii cinstit cu tine însuţi şi într-adevăr să nu vrei nimic altceva. Dacă între timp doreşti multe alte 
lucruri şi te angajezi în urmărirea lor, țelul tău personal poate fi întârziat până când devii mai înţelept şi 
încetezi să mai fii sfâşiat de îndemnuri contradictorii. Mergi în interior, fără abatere, fără să mai priveşti 
vreodată spre exterior. 

Î: Dar dorinţele şi fricile mele mai sunt încă acolo. 

M: Unde sunt ele, dacă nu în memoria ta? Realizează că rădăcina lor se află în aşteptarea 
născută din memorie - şi ele vor înceta să te mai obsedeze. 

Î: Am înțeles foarte bine că serviciul social este o sarcină fără sfârşit, deoarece îmbunătăţirea şi 
decăderea, progresul şi regresul, merg împreună. Putem să constatăm acest lucru pretutindeni şi la 
toate nivelurile. Dar ce rămâne? 

M: Oricare ar fi lucrul pe care l-ai început, termină-l. Nu-ţi lua noi sarcini, dacă nu-ţi vor fi impuse 
de o situaţie concretă în care există suferinţă ce trebuie alinată. Descoperă-te pe tine însuţi mai întâi şi 
vor urma nesfârşite binecuvântări. Nimic nu este mai profitabil lumii ca renunţarea la profit. Un om care 
nu mai gândeşte în termeni de pierdere şi de câştig este cu adevărat un om non-violent, căci el este 
dincolo de orice conflict. 

Î: Da, eu m-am simțit întotdeauna atras de ideea de non-violenţă (ahimsa). 

M: La origine, ahimsa însemna "a nu răni". Nu facerea de bine vine mai întâi, ci încetarea de a 
răni, neadăugarea de noi suferințe. Ai mulțumi pe alţii nu este ahimsa. 

Î: Eu nu vorbesc de mulţumire, ci sunt cu totul pentru ajutarea celorlalţi. 

M: Singurul ajutor care merită acordat este eliberarea de nevoia de ajutor pe mai departe. Ajutorul 
repetat nu este deloc ajutor. Nu vorbi despre ajutorul pe care îl dai altuia, dacă nu reuşeşti să îl pui la 
adăpost de orice nevoie de ajutor. 

Î: Cum poate fi depăşită nevoia de ajutor? Şi este oare cineva în stare să-l ajute pe altul-să facă 
acest lucru? 

M: Atunci când ai înțeles că toată existenţa trăită în separație şi limitare este dureroasă, şi când 
eşti dornic şi capabil să trăieşti în mod integral, în uniune cu toată viaţa, ca ființă pură, tu ai trecut dincolo 

de orice nevoie de ajutor. Poţi să-i ajuţi pe alţii cu sfaturi şi prin exemplu personal şi, mai presus de 
toate, prin fiinţa ta. Tu nu poţi da ceea ce nu ai, şi nu ai ceea ce nu eşti. Tu poţi să dai doar ceea ce ești - 
iar din asta poţi să dai fără limită. 

Î: Totuşi, nu este adevărat că orice existență este dureroasă? : Care alta ar putea fi cauza 
universalei căutări după plăcere un om fericit caută fericirea? Cât de neliniştiţi sunt oamenii, şi cât de 
agitaţi! Pentru că sunt cuprinşi de durere, ei caută alinare în plăcere. Toată fericirea pe care şi-o pot 
închipui constă în asigurarea plăcerii repetate. 

Î: Dacă ceea ce sunt eu, aşa cum sunt eu, persoana care cred că sunt, nu poate să fie fericită, 
atunci ce urmează să fac? 

M: N-ai decât să te mulțumeşti să fii aşa cum gândeşti că eşti în prezent. Nu este nimic crud în 
vorbele mele. A trezi un om dintr-un coşmar este un act de compasiune. Tu ai venit aici pentru că eşti 
cuprins de durere şi de aceea îţi spun: trezeşte-te cunoaşte-te pe tine însuți, fii tu însuți. Sfârşitul durerii 
nu se află în plăcere. Atunci când realizezi că tu eşti dincolo de durere şi de plăcere, mai presus şi în 
afara oricărei atingeri, urmărirea fericirii încetează, după cum încetează şi suferința rezultantă. Căci 
durerea ţinteşte spre plăcere şi plăcerea se sfârşeşte în durere, în mod implacabil. 

Î: Oare în starea ultimă nu poate să fie fericire? 

M: Nici tristeţe. Numai libertate. Fericirea depinde de una sau alta şi poate fi pierdută; libertatea 
față de toate nu depinde de nimic şi nu poate fi pierdută. Libertatea faţă de tristețe nu are nici o cauză şi, 
de aceea, nu poate fi distrusă. Realizează această libertate. 

Î: Nu cumva m-am născut pentru a suferi ca rezultat al trecutului meu? Este libertatea cu adevărat 
posibilă? Nu sunt eu doar o simplă creatură? 

M: Ce altceva sunt naşterea şi moartea dacă nu începutul şi sfârşitul unui torent de evenimente în 
conştiinţă? Din cauza ideii de separație şi limitare ele sunt dureroase. Momentana alinare a durerii o 
numim plăcere - şi noi clădim castele în văzduh sperând la plăcerea nesfârşită pe care o numim fericire. 
Toate astea nu sunt decât rezultatul greşitei înțelegeri şi al greşitei întrebuinţări. Trezeşte-te, treci 
dincolo, trăieşte cu adevărat. 

Î: Cunoaşterea mea este limitată, puterea mea neînsemnată. 

M: Fiind sursa ambelor, Sinele este dincolo de cunoaştere şi de putere. Ceea ce este observabil 
este în minte. Natura sinelui este conştientă pură, observarea pură ca martor, neafectată de prezenţa 
sau absenţa cunoaşterii ori a plăcerii. Treci dincolo de acest corp supus naşterii şi morţii, şi toate 
problemele tale se vor rezolva. Ele există pentru că tu crezi că te-ai născut pentru a muri. Trezeşte-te la 
realitate şi fii liber. Tu nu eşti o persoană. 


35. CEL MAL MARE GURU ESTE SINELE LĂUNTRIC 


Întrebare: Peste tot aud că eliberarea de dorinţe şi înclinații este prima condiţie a realizării de sine. 
Dar eu găsesc aceste condiţii imposibil de îndeplinit. Ignoranţa faţă de tine însuţi cauzează dorinţa, iar 
dorințele perpetuează ignoranţa. Un cerc cu adevărat vicios! 

Maharaj: Nu există nici o condiţie de îndeplinit. Nu este nimic de făcut, nimic de renunţat. 
Mulţumeşte-te să priveşti şi aminteşte-ţi; tu nu eşti nimic din ceea ce percepi, nimic din ceea ce percepi 
nu este al tău. Este acolo, prezent în câmpul conştiinţei, dar tu nu eşti câmpul, nici conţinutul lui, nici 
chiar cunoscătorul câmpului. Ideea că trebuie să faci unele lucruri este cea care te prinde în mreaja 
rezultatelor eforturile tale: motivaţia, dorința, nereuşita, simțământul de frustrare - toate acestea te 
împiedică să avansezi. Priveşte cu simplitate la orice se întâmplă şi nu uita că tu eşti dincolo de toate. 

Î: Să înțeleg că ar trebui să mă abtin de la a face ceva? 

M: Asta nu se poate! Ceea ce se petrece trebuie să se petreacă în continuare. Dacă te vei opri 
brusc, te vei sfărâma. 

Î: Ține asta de faptul că cunoscutul şi cunoscătorul devin una? 

M: Cunoscutul şi cunoscătorul sunt idei în minte, şi cuvinte care le exprimă. Sinele nu există în ele. 
Sinele nu este nici între ele, nici dincolo. A-I căuta la nivelul mental este inutil. Opreşte-te din căutare şi 
vezi - el este aici şi acum - el este acel "eu sunt" pe care îl ştii atât de bine. Tot ce trebuie să faci este de 
a înceta să crezi că eşti în câmpul conştiinţei. Dacă nu ai analizat cu grijă chestiuni, faptul că mă asculti 
o dată nu va fi de ajuns. Uită experienţele şi realizările tale trecute, stai gol în bătaia vânturilor şi ploilor 
vieţii şi vei avea o şansă. 

Î: Are devoțiunea (bhakti) vreun loc în învățătura ta? 

M: Când nu te simţi bine, te duci la doctor să-ţi spună ce este în neregulă cu tine şi care este 
leacul. Dacă ai încredere în el, asta face lucrurile mai simple; iei medicamentul, urmezi restricţiile de 
dietă şi te faci bine. Dar dacă nu te încrezi în el, atunci fie îți asumi riscul de a-i urma sfaturile, fie studiezi 
tu însuţi medicina! în ambele cazuri, dorința ta de refacere este cea care te vindecă, nu doctorul. Fără 
încredere nu există pace. Tu ai întotdeauna încredere în cineva - fie că este vorba de mama sau de 

soția ta. Dintre toți oamenii, cel mai demn de încredere este cel care cunoaşte Sinele, omul eliberat. , 

Dar numai să ai încredere nu este de ajuns. Trebuie să şi doreşti. Fără dorinţa de libertate de ce 
folos îţi va fi încrederea că poţi dobândi libertatea? Dorinţa şi încredințarea trebuie să meargă împreună. 
Cu cât doreşti mai tare, cu atât mai uşor vine ajutorul. Cel mai mare guru este neputincios câtă vreme 
discipolul nu este dornic să înveţe. Ardoarea şi seriozitatea sunt capitale. Încredinţarea va veni odată cu 
experiența. Fii devotat scopului tău şi devotamentul față de cel care te poate călăuzi va urma. Dacă 
dorința şi încredințarea ta sunt puternice, ele vor opera şi te vor duce la scop, căci tu nu vei cauza 
întârziere prin ezitare şi compromis. 

Cel mai mare guru este Sinele tău lăuntric. Intr-adevăr, el este învățătorul suprem. Numai el te 
poate conduce ia scopul tău şi numai el te va întâmpina la capătul drumului. Increde-te în el şi nu vei mai 
avea nevoie de nici un guru exterior. Insă pe lângă asta trebuie să ai dorinţa fermă de a-l găsi şi să nu 
faci nimic care ar putea crea obstacole şi întârzieri. Nu-ţi risipi energia şi timpul cu regrete, învaţă din 
propriile tale greşeli şi nu le mai repeta. 

Î: Te deranjează dacă că îți pun o întrebare cu caracter personal...? 

M: Nu, dă-i drumul. 

î; Te văd şezând pe o piele de antilopă. Cum se potriveşte asta cu non-violența? 

M: Câtă vreme am muncit, am fost fabricant de ţigări, ajutând oamenii să-şi ruineze sănătatea, în 
fața casei mele, municipalitatea a construit o toaletă publică, stricându-mi sănătatea, în această lume 
violentă, cum poţi să te fereşti de violență? 

Î: Orice violenţă evitabilă ar trebui să fie evitată. Cu toate acestea, în India fiecare om sfânt are 
blana lui de tigru, de leu, de leopard sau de antilopă pe care sade. 

M: Poate că altădată nu existau mase plastice, iar o blană de animal era foarte potrivită pentru a te 
feri de umezeală. Reumatismul n-are nici un fel de farmec, nici măcar pentru un sfânt! Astfel tradiția a 
stabilit că pentru meditații foarte lungi este necesară o blană de animal. Blana de antilopă a unui yoghin 
este precum pielea tobei dintr-un templu. Abia de observăm asta. 

Î: Dar animalul trebuie să fie ucis. 

M: Nu am auzit niciodată ca yoghinul să ucidă un animal pentru pielea lui. Ucigaşii nu sunt yoghini 
iar yoghinii nu sunt ucigaşi. 

Î: Oare n-ar trebui să-ţi exprimi dezaprobarea refuzând să şezi pe o blană? 

M: Ce idee! Eu dezaprob întregul univers, de ce numai o blană? 

Î: Ce este în neregulă cu universul? 

M: A-ţi uita Sinele este cea mai mare ofensă; toate calamităţile decurg din asta. Ai grijă de ceea ce 
este cel mai important, iar ceea ce este mai neînsemnat va avea grijă de el însuşi. Tu nu faci curățenie 
într-o cameră întunecată. Deschizi mai întâi fereastra. Odată ce lumina pătrunde înăuntru, totul devine 
mai uşor. Prin urmare, să ne gândim la îmbunătăţirea celorlalți abia după ce ne-am văzut pe noi înşine 
aşa cum suntem - şi ne-am schimbat. Este inutil să te laşi antrenat într-un şir de întrebări fără sfârşit; 
găseşte-te pe tine şi totul se va rezolva de la sine. 

Î: Imboldul de a te întoarce la sursă este foarte rar. Este el câtuşi de puţin natural? 

M: îndreptarea spre exterior este naturală la început, îndreptarea spre interior - la sfârşit, în 
realitate, cele două sunt una, asemenea inspiraţiei şi expiraţiei suflului. 

Î: În acelaşi fel, nu sunt oare corpul şi locuitorul din corp unul singur? 

M: Evenimentele din timp şi spaţiu - naşterea şi moartea, cauza şi efectul - acestea pot fi luate ca 
fiind una; dar trupul şi ceea ce este întrupat nu sunt în acelaşi plan de realitate. Trupul fizic există în timp 
şi spațiu, temporar şi limitat, pe când locuitorul este atemporal şi aspaţial, etern şi atotpătrunzător. A le 
identifica pe cele două este o greşeală regretabilă şi este cauza nesfârşitei suferințe. Tu poţi să consideri 
mintea şi corpul ca fiind una, dar mintea-corp nu este realitatea lor subiacentă. 

Î: Oricine ar fi el, locuitorul deține controlul asupra corpului şi, de aceea, este răspunzător de el. 

M: Există o putere universală care controlează corpul şi este răspunzătoare de el. 

Î: Prin urmare, eu pot sa fac orice îmi place şi să dau vina pe puterea universală? Ce uşor este! 

M: Da, foarte uşor. Este suficient să-l vezi pe Primul Motor din spatele a tot ce mişcă şi să laşi totul 
în grija Lui. Aceasta este, dacă nu eziţi sau dacă nu te păcăleşti, calea ca mai scurtă către realitate. Fii 
fără de dorinţă şi fără de frică, renunţă la orice control şi la orice răspundere. 

Î: Ce nebunie! 

M: Da, nebunie divină. Ce este greşit în a abandona controlul personal şi responsabilitatea 
personală? Cele două sunt numai în minte. Bineînţeles, atâta timp cât îţi închipui că detii controlul, tu ar 
trebui de asemenea să îţi închipui că eşti răspunzător. Una o implică pe cealaltă. 

Î: Cum poate universalul să fie răspunzător pentru particular? 

M: întreaga viaţă de pe pământ depinde de soare. Totuşi tu nu poţi învinovăţi soarele pentru tot 
ceea ce se întâmplă, deşi el este cauza ultimă. Lumina cauzează culoarea florii, dar ea nici DO o 
controlează, nici nu este responsabilă pentru ea în mod direct. Ea o face posibilă; asta-i tot. 

Î: Ce nu-mi place în toate astea, este faptul de a-mi găsi refugiul într-o putere universală. 

M: Tu nu poţi contrazice faptele. 

Î: Ale cui fapte? Ale tale sau ale mele? 

M: Ale tale. Tu nu poţi să tăgăduieşti faptele mele, căci au le cunoşti. De le-ai cunoaşte, nu le-ai 
tăgădui. Aici se află necazul. Tu iei închipuirea ta drept fapte şi faptele mele drept imaginaţie. Eu ştiu 
sigur că toate sunt una. Deosebirile nu separă. Ori nu eşti răspunzător pentru nimic, ori eşti pentru totul. 
Aţi închipui că dețţii controlul şi că eşti răspunzător doar pentru un singur corp este aberaţia minţii-corp. 

Î: Totuşi, tu eşti încă limitat de corpul tău. 

M: Numai în chestiuni ce privesc corpul. Aceasta nu mă deranjează. Este ca şi cum ai îndura 
anotimpurilor anului. Ele vin şi se duc - abia de mă afectează. În acelaşi fel, corpuri-minţi vin şi se duc - 
viața este veşnic în căutare de noi expresii. 

Î: în măsura în care tu nu arunci toată povara răului asupra lui Dumnezeu, eu sunt satisfăcut. Din 
câte ştiu, este posibil să existe un Dumnezeu, însă pentru mine el nu este decât un concept proiectat de 
mintea umană. Poate că el este o realitate pentru tine, dar pentru mine societatea este mult mai reală 
decât Dumnezeu, căci eu sunt atât creaţia cât şi prizonierul ei. Valorile tale sunt înțelepciunea şi 
compasiunea; valoarea societăţii este egoismul. Eu trăiesc într-o lume total diferită de a ta. 

M: Nimeni nu te constrânge. 

Î: Nimeni nu te constrânge pe tine, însă eu sunt constrâns. Lumea mea este o lume rea, plină de 
lacrimi, de trudă şi de durere. A încerca să o explici folosindu-te de teorii referitoare la evoluţie şi la 
karma nu face decât să aducă noi insulte celor deja năpăstuiţi. Dumnezeul unei lumi crude este un 
Dumnezeu crud. 

M: Tu eşti dumnezeul lumii tale, şi eşti atât stupid şi de crud! Lasă ca Dumnezeu să fie un concept 
- propria ta creație. Descoperă cine eşti, cum ai ajuns să trăieşti, tânjind după adevăr bunătate şi 
frumuseţe într-o lume plină de răutate. La ce folosesc argumentele tale pentru sau împotriva lui 
Dumnezeu, când tu nici măcar nu ştii cine este Dumnezeu şi nici despre ce anume vorbeşti. Dumnezeul 
născut din frică şi speranță, modelat de dorinţă şi imaginaţie, nu poate fi Puterea care Este, Mintea şi 
Inima Universului. 

Î: Sunt de acord că lumea în care trăiesc şi Dumnezeul în care cred sunt creaţii ale imaginaţiei 
mele. Dar în ce fel sunt create de dorință? De ce imaginez o lume atât de dureroasă şi un Dumnezeu 
atât de indiferent? Ce este în neregulă cu mine, de mă torturez într-un mod atât de crud? Omul iluminat 
se apropie de mine şi îmi spune: "nu-i decât un vis căruia trebuie să-i pui capăt", dar nu este el însuşi o 
parte a visului? Mă pomenesc prins în cursă şi nu văd nici o cale de ieşire. Tu spui că eşti liber. Faţă de 
ce anume eşti liber? Pentru numele lui Dumnezeu, nu mă duce cu vorba, luminează-mă, ajută-mă să mă 
trezesc, de vreme ce tu eşti acela care mă vede zvârcolindu-mă în somn. 

M: Când zic că sunt liber, eu nu fac decât să afirm un fapt. Când eşti adult, eşti liber de copilărie. 
Eu sunt liber de orice descriere şi de orice identificare. Eu nu sunt nimic din ceea ce poţi să auzi, să vezi 
sau să gândeşti. Eu nu sunt un rezultat al percepţiei sau un concept. 

Î: Totuşi, tu ai un corp şi depinzi de el. 

M: încă o dată pleci de la ideea că punctul tău de vedere este singurul just. Repet: eu nu am fost, 
nu sunt şi nu voi fi un corp. Pentru mine acesta-i un fapt. Şi eu am trăit iluzia de a fi fost născut, dar gurul 
meu m-a făcut să văd că naşterea şi moartea sunt simple idei. Naşterea este numai ideea: "eu am un 
corp", iar moartea - "eu mi-am pierdut corpul". Aşadar când ştiu că eu nu sunt un corp, corpul poate să 
fie acolo sau poate să nu fie - în ce fel schimbă asta situația? Mintea-corp este ca o cameră. Ea este 
acolo, dar nu este nevoie să trăiesc în ea tot timpul. 

Î: Există totuşi un corp, şi tu ai grijă de el. 

M: Puterea care a creat corpul are grijă de el. 

Î: Noi sărim tot timpul de la un nivel la altul. 

M: Sunt două nivele de luat în considerare - cel fizic, al formelor şi cel mental, al ideilor. Eu sunt 
dincolo de amândouă. Nici faptele, nici ideile tale nu sunt ale mele. Ceea ce văd eu este dincolo, 
Traversează, vino alături de mine, şi priveşte împreună cu mine. 

Î: Ceea ce vreau să spun este foarte simplu. Atâta timp cât cred: "eu sunt corpul", eu nu trebuie să 
spun: "Dumnezeu va avea grijă de corpul meu” Dumnezeu nu va avea. El îl va lăsa înfometat, îl va lăsa 
să se îmbolnăvească şi să moară. 

M: La ce altceva te aştepţi de la un simplu corp? De ce eşti aşa de tulburat din cauza asta? 
întrucât gândeşti că eşti corpul, tu ai vrea ca el să fie indestructibil. Poţi să-i prelungeşti viața 
considerabil prin practici corespunzătoare, dar la ce bun în cele din urmă? 

Î: Este mai bine să trăieşti mult şi sănătos. Asta ne dă şansa de a evita greşelile copilăriei şi ale 
tinereții, frustrările maturității, nefericirile şi imbecilitatea bătrâneții. 

M: Trăieşte mult, fă cum doreşti. Dar nu tu eşti stăpânul. Poţi tu să hotărăşti zilele naşterii şi morții 
tale? Noi nu vorbim acelaşi limbaj. Al tău este o vorbire contrafăcută, totul se sprijină pe presupuneri şi 

prezumţii. Tu vorbeşti cu convingere despre lucruri de care nu eşti sigur. 

Î: Prin urmare, sunt aici. 

M: Tu nu eşti încă aici. Eu sunt aici şi îți spun: Intră! Insă tu nu intri. Tu vrei ca eu să trăiesc viața 
ta, să simt în felul tău, să folosesc limbajul tău. Nu pot să o fac, iar asta nu te va ajuta. Tu trebuie să vii 
la mine. Cuvintele sunt ale minţii, iar mintea întunecă şi deformează. De aici vine şi nevoia absolută de a 
trece dincolo de cuvinte pentru a trece pe partea mea. 

Î: Trece-mă dincolo. 

M: Asta fac, dar tu rezişti. Tu dai realitate conceptelor, în vreme ce conceptele sunt deformări ale 
realităţii. Abandonează orice conceptualizare şi rămâi tăcut şi atent. Fii serios în privința asta şi totul va fi 
bine pentru tine. 

36. UCIDEREA ÎL RĂNEŞTE PE UCIGAŞ, NU PE CEL UCIS 


Întrebare: În urmă cu o mie de am, un oma trăit şi a murit. Identitatea lui a reapărut într-un nou 
corp. De ce nu-şi aminteşte el viața lui precedentă? Şi dacă nu-şi aduce aminte, este posibil ca amintirea 
să fie adusă în conştient? 

Maharaj: Cum de ştii că aceeaşi persoană a reapărut în noul corp? Un corp nou poate să însemne 
o persoană cu totul nouă. 

Î: Imaginează-ți un vas cu ghee (unt indian). Când ceaşca se sparge, Ghee rămâne şi poate fi 
transferat într-o alt vas. Vechiul vas are propriul lui miros, cel nou - pe-al lui. Ghee va purta mirosurile de 
la un vas la altul. În acelaşi fel identitatea personală este transferată de la un corp la altul. 

M: Este foarte adevărat. Atunci când există un corp, particularităţile sale afectează persoana. Fără 
corp, noi avem identitatea pură în simțământul "eu sunt". Când însă eşti născut într-un corp nou, unde 
este lumea experimentată în perioada dinainte? 

Î: Fiecare experimentează propria sa lume. 

M: Vechiul corp este, în corpul prezent, doar o simplă idee sau este o amintire? 

Î: O idee, bineînțeles. Cum poate un creier să-şi amintească ce nu a experimentat? 

M: Ai răspuns la propria ta întrebare. De ce te joci cu ideile? Fii mulțumit cu lucrurile de care eşti 
sigur. Şi singurul lucru de care poţi fi sigur este "eu sunt". Rămâi cu el şi respinge orice altceva. Aceasta 
este yoga. 

Î: Pot să resping numai în mod verbal. În cel mai bun caz, îmi amintesc să repet formula: "acesta 
nu sunt eu, acesta nu este al meu. Eu sunt dincolo de toate acestea”. 

M: Destul de bine. Mai întâi verbal, apoi mental şi emoţional, jupă aceea în acţiune. Acordă atenţie 
realităţii dinăuntrul tău, iar aceasta va ieşi la lumină. Este ca şi cum ai bate smântână pentru a obţine 
untul. Fă asta corect şi asiduu şi rezultatul va veni în mod sigur. 

Î: Cum este cu putinţă ca absolutul să fie rezultatul unui proces? 

M: Ai perfectă dreptate, ceea ce este relativ nu poate duce la ceva absolut, însă relativul poate să 
blocheze absolutul, întocmai cum nebaterea smântânii poate împiedica untul să se separe. Realul este 
cel care creează imboldul; interiorul îmboldeşte exteriorul, iar exteriorul răspunde prin interes şi efort. 
Dar, în ultimă instanţă, nu există nici interior, nici exterior; lumina conştiinţei este atât creatorul cât şi 
creatura, experimentatorul şi experienţa, trupul şi ceea ce este întrupat. Fii atent la puterea care 
proiectează toate acestea şi atunci problemele tale vor lua sfârşit. 

Î: Care este puterea care proiectează? 

M: Imaginaţia îmboldită de dorinţă. 

Î: Ştiu toate astea, dar sunt complet lipsit de putere. 

M: Aceasta este o altă iluzie a ta, născută din dorinţa fierbinte de rezultate. 

Î: Ce este în neregulă cu acțiunea intenţionată? 

M: Ea nu este aplicabilă. În aceste probleme nu-şi au locul noțiunile de intenţie sau de acţiune. Tot 
ce trebuie este să asculți, să-ți aminteşti, să cugeti. Este ca atunci când îți mănânci mâncarea. Tot ce 
poţi să faci este să muşii din ea, să mesteci şi să înghiţi. Restul este inconştient şi automat. Ascultă, ţine 
minte şi înțelege - mintea este atât actorul cât şi scena. Totul este al minții, iar tu nu eşti mintea. Mintea 
se naşte şi renaşte, tu nu. Mintea creează lumea şi toată minunata varietate a acesteia, întocmai cum 
într-o piesă bună ai nevoie de toate tipurile de personaje şi de situaţii, tot aşa tu ai nevoie de toate 
lucrurile ca să alcătuieşti o lume. 

Î: Nimeni nu suferă într-o piesă. 

M: Dacă nu te identifici cu ea. Nu te identifica cu lumea şi nu vei suferi. 

Î: Alţii vor suferi. 

M: Atunci fă lumea ta perfectă, pe orice cale. De crezi cumva în Dumnezeu, lucrează cu El. De nu 
crezi, fii una cu El. Sau vezi lumea ca pe un joc, sau lucrezi la ea cu toată energia. Sau le faci pe 
amândouă. 

Î: Ce poţi spune despre identitatea omului care moare? Ce se întâmplă cu identitatea lui după ce a 

murit? Eşti de acord că ea continuă într-un alt corp? 

M: Ea continuă şi totuşi nu continuă. Totul depinde de cum priveşti asta. Ce este identitatea la 
urma urmei? Continuitatea în memorie? Poţi vorbi de identitate fără memorie? 

Î: Da, pot. Este posibil ca un copil să nu-şi cunoască părinții, totuşi caracteristicile lui ereditare vor 
fi acolo. 

M: Cine este cel care le identifică? Cineva dotat cu o memorie care îi permite să înregistreze şi să 
compare. Nu vezi că memoria este urzeala vieții tale mentale? lar identitatea nu este decât un şablon de 
evenimente situate în timp şi în spaţiu. Schimbă şablonul şi atunci schimbi omul. 

Î: Şablonul este semnificativ şi important. El are propria sa valoare. Spunând că un model țesut nu 
înseamnă decât nişte fire colorate, tu pierzi lucrul cel mai important - frumusețea ei. Sau dacă descrii o 
carte ca fiind hârtie şi stropi de cerneală, tu îi pierzi înţelesul. Identitatea este valoroasă pentru că ea 
este fundamentul individualităţii; ceea ce ne face unici şi de neînlocuit. "Eu sunt" este intuiţia unicității. 

M: Da şi nu. Identitate, individualitate, unicitate - acestea sunt aspectele cele mai valoroase ale 
minţii - dar numai ale minţii. "Eu sunt tot ce există" este de asemenea o experienţă în egală măsură 
valabilă. Particularul şi universalul sunt inseparabile. Ele sunt cele două aspecte ale celui fără de nume, 
văzute din afară şi din interior. Din nefericire, cuvintele îl numesc, dar nu pot să conducă la el. Încearcă 
să treci dincolo de cuvinte. 

Î: Ce anume moare odată cu moartea? 

M: Ideea că "eu sunt corpul"; martorul nu moare. 

Î: Adepții jainismului cred într-o multitudine de martori, separați pentru totdeauna. 

M: Aceea este tradiţia lor, întemeiată pe experienţa unor oameni mari. Martorul unic se reflectă în 
nenumăratele corpuri ca "eu sunt". Atât timp cât corpurile, oricât de subtile ar fi, durează, "eu sunt" apare 
ca fiind multiplu. Dincolo de corp există numai Unicul. 

Î: Dumnezeu? 

M: Creatorul este o persoană al cărei corp este lumea. Cel fără de nume este dincolo de toți 
dumnezeii. 

Î: Sri Rămână Maharshi a murit, în ce fel se schimbă situația pentru el? 

M: în nici un fel. Ceea ce el a fost, mai este încă - Realitatea Absolută. 

Î: Dar în ceea ce-l priveşte pe omul obişnuit, moartea schimbă situația. 

M: Ceea ce el însuşi socoteşte că este înainte de moarte, continuă să fie şi după moarte. 
Imaginea lui despre sine supravieţuieşte. 

Î: Deunăzi a fost o discuţie despre întrebuințarea de către jnanin a pieilor de animale pentru 
meditaţie. Eu n-am fost convins. Este uşor să justifici totul referindu-te la obiceiuri şi tradiție. Obiceiurile 
pot fi crude şi tradiţia coruptă. Ele explică, dar nu justifică. 

M: Niciodată n-am vrut să spun că nelegiuirea urmează realizarea de sine. Un om eliberat este 
extrem de supus legilor. Insă legile sale sunt legile sinelui său real, nu ale societăţii sale. Pe acestea le 
respectă sau le încalcă potrivit circumstanțelor şi necesităţii. Dar el nu va fi niciodată fantezist şi 
nedisciplinat. 

Î: Ceea ce nu pot eu să accept, este justificarea prin obicei şi deprindere. 

M: Dificultatea se află în punctele noastre de vedere diferite. Tu vorbeşti din acela al corpului- 
minte. Al meu este punctul de vedere al martorului. Diferenţa este fundamentală. 

Î: Totuşi, cruzimea este cruzime. 

M: Nimeni nu te sileşte să fii crud. 

Î: A profita de cruzimea altora, înseamnă a fi crud prin procură. 

M: Dacă cercetezi îndeaproape procesul trăirii, vei găsi cruzime pretutindeni, căci viața se 
hrăneşte cu viață. Este un fapt, însă aceasta nu te face să te simți vinovat că eşti în viață. Tu începi o 
viață de cruzime pricinuindu-i mamei tale nesfârşite necazuri. Până în ultima zi a vieţii tale, te vei bate 
pentru hrană, îmbrăcăminte, adăpost ca să-ţi întreții corpul, luptând pentru nevoile lui ca să-l pui la 
adăpost într-o lume a nesiguranţei şi morţii. Din punctul de vedere al animalului, a fi ucis nu este cea mai 
rea formă de a muri; cu siguranţă, este preferabil bolii şi decăderii senile. Cruzimea se află în motiv, nu 
în fapt. Faptul de a ucide îl răneşte pe ucigaş, nu pe cel ucis. 

Î: De acord; dar atunci nu ar trebui acceptate serviciile vânătorilor şi măcelarilor. 

M: Cine vrea să le accepte? 

Î: Tu. 

M: lată cum mă vezi tu pe mine! Cât de repede acuzi, condamni, dai sentinţe şi execuţi! De ce 
începi cu mine şi nu cu tine însuţi? 

Î: Un om ca tine ar trebui să dea un exemplu. 

M: Eşti tu gata să-mi urmezi exemplul? Eu sunt mort pentru lume, nu vreau nimic, nici măcar să 
trăiesc. Fii aşa cum sunt eu, fă aşa cum fac eu. Tu mă judeci după hrana şi hainele mele, pe când eu mă 
uit numai la motivele tale; dacă tu crezi că eşti corpul şi mintea şi acţionezi în conformitate cu asta, 

atunci eşti vinovat de cea mai mare cruzime - cruzimea față de propria ta ființă reală, în comparaţie cu 
asta toate celelalte cruzimi nu contează. 

Î: Tu îți găseşti refugiu în pretenţia că nu eşti corpul; însă tu îţi controlezi corpul şi eşti răspunzător 
pentru tot ceea ce face el. A-i acorda corpului autonomie deplină ar fi o imbecilitate, o adevărată 
nebunie! 

M: Calmează-te! Şi eu sunt împotriva uciderii animalelor pentru carne şi piele, dar refuz să-i acord 
primul loc. Vegetarianismul este o cauză pentru care merită să lupţi, dar nu şi cea mai urgentă; toate 
cauzele sunt servite cel mai bine de omul care s-a reîntors la sursa sa. 

Î: Când am fost la Sri Ramanashram, l-am simţit pe Bhagavan pretutindeni, atotpătrunzător, 
atotvăzător. 

M: Ai avut credinţa necesară. Cei care au o credință adevărată în el îl vor vedea pretutindeni şi 
oricând. Totul se întâmplă potrivit cu credinţa ta, iar credinţa ta este forma dorinţei tale. 

Î: Credinţa pe care o ai în tine însuţi, nu este tot o formă de dorință? 

M: Atunci când spun: "eu sunt", eu nu mă refer la o entitate separată al cărei corp ar constitui 
nucleul ei. Eu înțeleg că sunt totalitatea existenţei, oceanul conştiinţei, întregul univers a tot ceea ce este 
şi cunoaşte. Nu am nimic de dorit, căci eu sunt complet pentru totdeauna. 

Î: Poţi să fii în contact cu viața lăuntrică a altor oameni? 

M: Eu sunt oamenii. 

Î: Nu mă refer la identitatea de esență sau de substanță, nici la asemănarea formei. Mă refer la 
pătrunderea efectivă în minţile şi inimile altora şi la participarea la experienţele lor personale. Poţi tu să 
suferi şi să te bucuri cu mine, sau doar deduci ceea ce simt eu prin observare şi analogie? 

M: Toate fiinţele sunt în mine. Insă a introduce în creier conţinutul altui creier necesită o pregătire 
specială. Nu este nimic care să nu poată fi realizat prin pregătire. 

Î: Eu nu sunt proiecția ta, nici tu a mea. Eu exist prin propriile mele eforturi, şi nicidecum ca o 
creaţie a ta. Această filozofie brută bazată pe imaginaţie şi proiecţie nu mă atrage. Tu mă privezi de 
întreaga realitate. Cine este imaginea cui? Tu eşti imaginea mea sau eu sunt a ta? Ori poate că sunt o 
imagine în propria mea imagine! Nu, ceva este greşit în toate astea. 

M: Cuvintele îşi trădează goliciunea lor. Realul nu poate fi descris, el trebuie experimentat. Eu nu 
pot să găsesc cuvinte mai bune pentru ceea ce ştiu. Ceea ce spun poate să sune ridicol. Insă ceea ce 
cuvintele încearcă să transmită este adevărul cel mai înalt. Toate sunt una, oricât de mult am recurge la 
jocuri de cuvinte. Şi totul este făcut ca să satisfacă unica sursă şi unicul scop al oricărei dorințe, sursă pe 
care toți o cunoaştem ca "eu sunt". 

Î: Durerea este rădăcina dorinţei. Imboldul fundamental este să scapi de durere. 

M: Care este rădăcina durerii? Ignoranţa faţă de tine însuţi. Care este rădăcina dorinței? Imboldul 
de a te găsi pe tine însuți. Întreaga creaţie trudeşte pentru Sine şi nu va avea tihnă până când nu se va 
reîntoarce la el. 

Î: Când se va reîntoarce? 

M: Se poate reîntoarce oricând vrei. 

Î: Şi lumea? 

M: Poţi s-o iei cu tine. 

Î: Pentru a putea ajuta lumea, trebuie să aştept până când voi atinge perfecțiunea? 

M: Ajută lumea pe orice cale. Nu vei ajuta prea mult, însă efortul te va face să creşti. Nu este nimic 
greşit în încercarea de a ajuta lumea. 

Î: Cu siguranţă că au existat oameni, oameni obişnuiţi, care au ajutat în mare măsură. 

M: Atunci când vine vremea ca lumea să fie ajutată, unor oameni li se dă voinţa, înțelepciunea şi 
puterea de a aduce mân schimbări. 


37. DINCOLO DE PLĂCERE ŞI DE DURERE ESTE BEATITUDINE 


Maharaj: Tu trebuie să realizezi înainte de toate că tu eşti dovada tuturor, inclusiv a ta însuți. 
Nimeni şi nimic nu poate sa dovedească existenţa ta, deoarece existenţa lui trebuie să fie mai întâi 
confirmată de tine. Fiinţa şi cunoaşterea ta nu le datorezi nimănui. Ține minte, tu depinzi în întregime de 
tine însuți. Tu eşti ființă atemporală şi pură conştiinţă. 

Întrebare: Există o deosebire fundamentală între noi. Tu cunoşti realul în timp ce eu cunosc numai 
activităţile minţii mele. Prin urmare, ceea ce spui tu este un lucru, ceea ce aud eu este un altul. Ceea ce 
spui tu este adevărat; ceea ce înțeleg eu este fals, deşi cuvintele sunt aceleaşi. Există o prăpastie între 
noi. Cum să umplem prăpastia? 

M: Renunţă la ideea de a fi ceea ce socoteşii că eşti şi nu va mai exista nici o prăpastie. 
Imaginându-te ca fiind separat, tu ai creat prăpastia. Nu-i nevoie să o traversezi. Va fi de ajuns să n-o 
mai creezi. Tu eşti totul şi totul este al .tău. Nu există nimeni altcineva. "Este un fapt.” 


68 


Î: Ce ciudat! Aceleaşi cuvinte care pentru tine sunt adevărate, sunt false pentru mine. "Nu există 
nimeni altcineva". Cât de neadevărat! 

M: Adevărate sau neadevărate, ce importanţă are? Cuvintele nu contează. Ceea ce contează este 
ideea pe care o ai despre tine însuţi, căci ea te blochează. Renunţă la ea. - 

Î: încă din fragedă copilărie am fost învăţat să gândesc că sunt limitat la numele şi la forma mea. O 
simplă afirmaţie contrară nu va şterge făgaşul mental. O spălare de creier se impune, dacă se poate 
face. 

M: Tu o numeşti spălare de creier, eu o numesc yoga - nivelarea tuturor brazdelor mentale. Nu 
trebuie să fii constrâns să gândeşti într-una aceleaşi gânduri. Mergi înainte! 

Î: Mai uşor de zis decât de făcut. 

M: Lasă copilăriile! E mai uşor să schimbi decât să suferi. Crescând, ieşi din copilărie, asta-i tot. 

Î: Astfel de lucruri nu se fac. Ele se întâmplă. 

M: Toate se întâmplă în fiecare clipă, dar tu trebuie să fii Pregătit pentru asta. A fi pregătit, 
înseamnă a fi matur. Tu nu vezi realul pentru că mintea ta nu-i pregătită pentru asta. . 

Î: Dacă realitatea este natura mea reală, cum pot eu să fiu vreodată nepregătit? 

M: Nepregătit înseamnă temător. Tu te temi de ceea ce eşti Destinația ta este întregul. Dar tu te 
temi că îţi vei pierde identitatea. Asta-i o copilărie, este ca şi cum te-ai agăța de jucăriile tale, de 
dorinţele şi fricile tale, de părerile şi ideile tale. Renunţă la toate astea şi fii pregătit ca realul să se afirme 
cu putere de la sine. Această afirmare de la sine este cel mai bine exprimată în cuvintele "eu sunt". 
Nimic altceva nu are existenţă, de asta eşti absolut sigur. 

Î: "Eu sunt", bineînțeles, dar de asemenea "eu ştiu”. lar eu ştiu că sunt aceasta şi aceea, posesorul 
trupului, în raporturi multiple cu alţi posesori. 

M: Totul este amintire trecută în acum. 

Î: Eu pot să fiu sigur doar de ceea ce este acum. Trecut şi viitor, amintire şi imaginaţie, acestea 
sunt stări mentale, însă ele sunt tot ce ştiu şi ele sunt acum. Tu îmi spui să le abandonez. Cum se poate 
abandona "acum"-ul? 

M: Tu te mişti tot timpul înspre viitor, fie că-ţi face plăcere, fie că nu. 

Î: Eu mă mişc din acum în acum - nu mă mişc deloc. Toate celelalte se mişcă, eu nu. 

M: De acord. Dar mintea ta se mişcă! În acum, tu eşti atât ceea ce este mobil cât şi ceea ce este 
imobil. Până în prezent, tu te-ai luat drept ceea ce este mobil şi nu te-ai sinchisit de ceea ce este imobil. 
Intoarce-ţi mintea pe dos! Nu lua în seamă ceea ce este mobil şi te vei pomeni a fi veşnicul prezent, 
realitatea neschimbătoare, inexprimabilă, dar solidă ca o stâncă. 

Î: Dacă-i acum, de ce nu sunt conştient de ea? 

M: Fiindcă te agăţi de ideea că nu eşti conştient de ea. Alunga această idee. 

Î: Asta nu mă face conştient. 

M: Ai răbdare. Tu vrei să fii de ambele părţi ale zidului în acelaşi timp. Se poate, dar atunci trebuie 
să înlături zidul. Sau realizează că zidul şi cele două părţi ale lui sunt un singur spaţiu, căruia ideea de 
"aici" şi "acolo" nu i se aplică. 

Î: Analogiile nu dovedesc nimic. Singura mea nemulțumire este aceasta: de ce eu nu văd ceea ce 
vezi tu, de ce cuvintele tale nu sună ca fiind adevărate în mintea mea. Îngăduie-mi să ştiu doar atât; 
toate celelalte pot să aştepte. Tu eşti înțelept, iar eu sunt stupid; tu vezi, eu nu. Unde şi cum voi găsi 
înțelepciunea? 

M: Dacă ştii că eşti stupid, atunci nu eşti deloc stupid! 

Î: întocmai cum faptul de a mă şti bolnav nu mă face bine, aşa şi faptul de a mă şti necugetat nu 
mă poate face înțelept. 

M: Ca să ştii că eşti bolnav, nu trebuie ca mai înainte să te simţi bine? 

Î: Ah, nu. Ştiu prin comparaţie. Dacă eu sunt orb din naştere şi tu îmi spui că tu cunoşti lucruri fără 
să le atingi, în timp ce eu trebuie să ating pentru a cunoaşte, atunci eu sunt conştient că sunt orb fără să 
ştiu ce înseamnă a vedea. În mod similar, eu ştiu că îmi lipseşte ceva atunci când tu afirmi cu putere 
lucruri pe care nu le pot pricepe. Tu îmi spui lucruri atât de minunate despre mine însumi; după părerea 
ta eu sunt etern, omniprezent, omniscient, suprem fericit, creator, păstrător şi distrugător a tot ceea ce 
este, sursa întregii vieţi, inima fiinţei, stăpânul şi iubitul fiecărei creaturi. Tu mă pui pe picior de egalitate 
cu Realitatea Ultimă, sursa şi scopul întregii existenţe. Eu rămân fără glas, căci mă ştiu a fi un minuscul 
agregat de dorinţe şi frici, o bulă de suferinţă, o licărire trecătoare de conştiinţă într-un ocean de 
întuneric. 

M: Mai înainte ca durerea să fie, tu erai. După ce durerea a trecut, tu ai rămas. Durerea este 
trecătoare, tu nu eşti. 

Î: îmi pare rău, dar eu nu văd ceea ce vezi tu. Din ziua în care m-am născut până în ziua în care 
voi muri, durerea şi plăcerea vor ţese pânza vieţii mele. Despre faptul de a exista înainte de naştere şi 
după moarte nu ştiu nimic. Eu nici nu accept, nici nu tăgăduiesc. Aud ceea ce spui, însă eu nu cunosc 

acest lucru. 

M: Acum, tu eşti conştient, nu-i aşa? 

Î: Te rog, nu-mi pune întrebări despre înainte şi după. Eu ştiu doar ceea ce este acum. 

M: Destul de bine. Eşti conştient. Ține-te de asta. Sunt şi stări în care nu eşti conştient. Numeşte- 
le existenţă inconşiientă. 

Î: Existenţă inconştientă? 

M: Congştienţa şi inconştiența nu sunt aplicabile aici. Existenţa este în conştiinţă, esenţa este 
independentă de conştiinţă. 

Î: Este ea vacuitate? Este tăcere? 

M: De ce intri în amănunte? Existenţa umple şi transcende conştiinţa. Conştiinţa obiectivă este o 
parte a conştiinţei pure, ea nu este dincolo de ea. 

Î: Cum ajungi sa cunoşti o stare de existență pură care nu este nici conştientă, nici inconştientă? 
întreaga cunoaştere este numai în conştiinţă. Poate că există o stare în care mintea este suspendată. 
Oare atunci conştiinţa apare ca fiind martorul? 

M: Martorul doar înregistrează evenimentele. În suspensia minţii chiar şi simțământul "eu sunt" se 
dizolvă. Nu există nici un "eu sunt" fără minte. 

Î: Fără minte înseamnă fără gânduri. "Eu sunt", ca gând, se lasă la fund. "Eu sunt", ca simțământ 
al fiinţării, rămâne. 

M: Orice experienţă se afundă odată cu mintea. Fără minte nu poate să existe nici experimentator 
nici experienţă. 

Î: Dar martorul nu rămâne? 

M: Martorul doar înregistrează prezența sau absenţa experienţei. El nu este o experienţă în sine, 
ci devine o experienţă atunci când se iveşte gândul: "eu sunt martorul”. 

Î: Tot ceea ce ştiu este că mintea uneori funcţionează şi uneori se opreşte. Experienţa tăcerii 
mentale eu o numesc suspensia minții 

M: Numeşte-o cum vrei: tăcere, vid sau suspensie, fapt este că triada experimentator - 
experimentare - experiență nu există. În starea de martor, în luciditate sau în conştiinţa de sine, 
sentimentul de a fi aceasta sau aceea nu există. Fiinţa ne-identificată rămâne. 

Î: Ca o stare de inconştiență? 

M: Indiferent la ce ai putea face referință, ea este contrariul. Ea este, de asemenea, între şi dincolo 
de toate contrariile. Ea nu este nici conştiinţa, nici inconştienţa, nu este nici între cele doua, nici dincolo 
de ele. În sine însăşi, ea nu are nici un fel de legătură cu ceva ce poate fi numit experienţă ori absenţa 
experienţei. 

Î: Ce lucru ciudat! Tu vorbeşti despre ea de parcă ar fi o experienţă. 

M: Când mă gândesc la ea devine o experienţă. 

Î: Ca şi lumina invizibilă care, interceptată de o floare, devine o culoare? 

M: Da, poti să zici şi aşa. Ea este în culoare, dar nu culoarea însăşi 

Î: Mereu aceeaşi cvadruplă negatie a lui Nagarjuna: nici aceasta, nici aceea, nici amândouă, nici 
una sau alta. Mintea mea se clatină din temelii! 

M: Dificultatea ta provine din ideea că realitatea este o stare de conştiinţă, una printre multe altele. 
Tu ai tendinţa să spui: "Aceasta este real. Aceea nu-i real. Aceasta este în parte real, în parte ireal", de 
parcă realitatea ar fi un atribut sau o calitate pe care poţi să o ai în diverse măsuri. 

Î: Dă-mi voie să formulez întrebarea în alţi termeni. La urma urmei, conştiinţa devine o problemă 
numai atunci când ea este dureroasă. O stare veşnic beatifică nu dă naştere la întrebări. Noi găsim că 
întreaga conştiinţă este un amestec de plăcut şi de dureros. De ce? 

M: întreaga conştiinţă este limitată şi prin urmare dureroasă. La rădăcina conştiinţei se află dorinţa, 
imboldul de a experimenta. 

Î: Vrei să spui că fără dorință nu poate să existe conştiinţă? Şi care este avantajul faptului de a fi 
inconştient? Dacă trebuie să mă lipsesc de plăcere pentru a mă elibera de durere, mai bine te păstrez 
pe amândouă. 

M: Dincolo de durere şi de plăcere este beatitudine. 

Î: Beatitudine inconştientă... de ce folos îmi poate fi? 

M: Nici conştientă, nici inconștientă. Reală. 

Î: Care este obiecţia ta cu privire la conştiinţă? 

M: Congştiinţa este o povară. Corp înseamnă povară. Senzaţii dorințe, gânduri - toate acestea sunt 
poveri, întreaga conştiinţă este o conştiinţă a conflictului. 

Î: Realitatea este descrisă ca existență adevărată, conştiinţă pură, beatitudine infinită. Ce are 
durerea a face cu ea? 

M: Durerea şi plăcerea se întâmplă, însă durerea este preţul plăcerii, plăcerea este răsplata 
durerii. În viată, de asemenea, adesea te faci plăcut rănind şi răneşti făcându-te plăcut. 

Î: Toate astea sunt foarte interesante, fără îndoială, dar țelul meu este mai simplu. Eu vreau mai 
multă plăcere şi mai puţină durere în viață. Ce am de făcut? 

M: Atâta timp cât există conştiinţă trebuie să existe plăcere şi durere. Este în natura lui "eu sunt”, a 
conştiinţei, să se identifice cu contrariile. 

Î: Dar atunci, la ce-mi folosesc toate astea? Nu îmi aduc nici un fel de satisfacţie. 

M: Cine este nesatisfăcut? Cine eşti tu? 

Î: Sunt omul plăcerii şi al durerii. 

M: Plăcerea şi durerea sunt amândouă ananda (beatitudine). Eu sunt aici, aşezat în faţa ta şi îţi 
spun, din experiența mea imediată şi neschimbătoare, că durerea şi plăcerea sunt crestele şi văile 
valurilor din oceanul beatitudinii. În adânc este perfectă plenitudine. 

Î: Este experienţa ta constantă? 

M: Este atemporală şi neschimbătoare. 

Î: Tot ce cunosc este dorința de plăcere şi teama de durere. 

M: Asta este ceea ce gândeşti tu despre tine. Încetează asta. Dacă nu poţi să întrerupi o 
obişnuinţă dintr-o dată, ia în considerare modul tău obişnuit de a gândi, şi observă falsitatea lui. 
Chestionarea obişnuitului este datoria minţii. Ceea ce mintea a creat, mintea trebuie să distrugă. 
Realizează că nu există dorinţă în afara minții şi rămâi afară. 

Î: Cinstit vorbind, eu nu am încredere în acest mod de a explica toate lucrurile ca fiind făcute de 
minte. Mintea este numai un instrument, aşa cum şi ochiul este un instrument. Poţi tu să spui că 
percepţia este creaţie? Eu văd lumea prin fereastră, nu în fereastră. Tot ceea ce spui tu se leagă datorită 
fundamentului lor comun, dar eu nu ştiu dacă fundamentul tău există în realitate ori numai în minte. Eu 
pot avea doar o imagine mentală a realității. Ce înseamnă ea pentru tine, nu ştiu. 

M: Atâta timp cât te vei plasa în minte, tu mă vei vedea în minte. 

Î: Cât de neadecvate sunt cuvintele pentru înţelegere! 

M: Fără cuvinte, ce mai este de înțeles? Nevoia de înțelegere decurge din greşita înțelegere. Ce 
spun eu este adevărat, dar pentru tine este numai o teorie. Cum vei ajunge să ştii că este adevărat? 
Ascultă, aminteşte-ţi, cugetă, vizualizează, experimentează. De asemenea, aplică asta în viaţa ta de zi 
cu zi. Ai răbdare cu mine şi, mai presus de toate, ai răbdare cu tine însuţi, căci tu eşti singurul tău 
obstacol. Calea duce prin tine însuţi către tine însuti. Câtă vreme vei crede că numai particularul este 
real, conştient, fericit şi vei respinge realitatea non-duală ca fiind ceva închipuit, un concept abstract, tu 
mă vei afla împărțind cu economie concepte şi abstracții. Dar odată ce ai atins realul în interiorul propriei 
tale fiinţe, tu mă vei afla descriind ceea ce pentru tine este cel mai apropiat şi cel mai drag. 


38. PRACTICA SPIRITUALĂ ÎNSEAMNĂ VOINȚĂ AFIRMATĂ ŞI REAFIRMATĂ CU PUTERE 


Întrebare: Occidentalii care vin ocazional să te vadă sunt confruntaţi cu o dificultate specifică. 
Chiar şi noțiunea de om eliberat, un om realizat, un cunoscător de sine, un cunoscător de Dumnezeu, un 
om de dincolo de lume, este necunoscută pentru el - Tot ce au ei, în cultura lor creştină, este ideea de 
sfânt: un om pios, supus legilor, temător de Dumnezeu, iubitor al semenului, evlavios, uneori predispus 
la extaze şi a cărui sfințenie este confirmată prin câteva miracole. Chiar ideea de jnanin este străină 
culturii occidentale, este ceva exotic şi mai degrabă incredibil Chiar şi atunci când existenţa lui este 
acceptată, el este privit cu suspiciune, ca un caz de euforie auto-indusă cauzată de ciudate posturi fizice 
şi atitudini mentale, însăşi ideea de nouă dimensiune a conştiinţei li se pare neplauzibilă şi improbabilă. 
Ceea ce îi va ajuta va fi oportunitatea de a auzi un jnanin relatându-şi propria experienţă a realizării, 
cauzele şi începuturile ei, progresele şi împlinirile ei precum şi practica sa efectivă în viața zilnică. Mult 
din ceea ce spune el poate să pară straniu, chiar lipsit de înţeles, dar va rămâne totuşi un sentiment al 
realităţii, o atmosferă de experimentare efectivă, inefabilă, totuşi foarte reală, un centru din care poate fi 
trăită o viață exemplară. 

Maharaj: Experienţa poate fi incomunicabilă. Poate cineva să comunice o experienţă? 

Î: Desigur, dacă eşti un artist. Esenţa artei este comunicarea simțirii, a experienţei. 

M: Pentru a recepționa comunicarea, trebuie să fii receptiv. 

Î: Fireşte. Trebuie să existe o persoană care recepționează. Dar dacă transmițătorul nu transmite, 
la ce mai serveşte receptorul? 

M: Jnaninul aparţine lumii întregi. El se dăruieşte pe sine neobosit şi complet tuturor celor care vin 
la el. Dacă el nu este un dăruitor, atunci nu este un jnanin. Tot ceea ce are, el împărtăşeşte şi altora. 

Î: Dar poate el să împărtăşească ceea ce este el? 

M: întrebi cumva dacă el poate să-i transforme pe alţii în jnanini? Da şi nu. Nu, întrucât jnaninii nu 
sunt făcuţi de un altul, ei se realizează pe ei înşişi ca jnanini, atunci când se reîntorc la sursa lor, la 
natura lor reală. Eu nu pot să te prefac în ceea ce eşti deja. Tot ceea ce pot este să-ți indic drumul pe 
care am apucat eu şi să te invit să faci la fel. 

|: Aceasta nu răspunde la întrebarea mea. Il am în minte pe occidentalul critic şi sceptic care 
neagă chiar şi posibilitatea stărilor mai înalte de conştiinţă, în ultima vreme, drogurile au făcut o breşă în 
necredința sa, dar fără să afecteze perspectiva lui materialistă. Cu droguri sau fără droguri, corpul 
rămâne faptul primar, iar mintea este secundară. Dincolo de minte, ei nu vad nimic. De la Buddha 
încoace starea de realizare de sine a fost descrisă în termeni negativi: "nu aceasta, nu aceea". Să fie 
oare inevitabil? Nu este posibil să o ilustrezi, dacă nu poţi s-o descrii? Admit, nici o descriere verbală nu 
o va ilustra, din moment ce starea descrisă este dincolo de cuvinte. Totuşi ea este şi înlăuntrul 
cuvintelor. Poezia este arta de a reda inexpimabilul în cuvinte. 

M: Poeţii religioşi nu lipsesc defel, întoarce-te spre ei pentru a obține ceea ce doreşti, în ceea ce 
mă priveşte, învăţătura mea este simplă: ai încredere în mine pentru o vreme şi fă ce îţi spun. Dacă 
perseverezi, vei găsi că încrederea ta a fost justificată. 

Î: Şi ce este de făcut cu oamenii care sunt interesaţi, dar nu pot avea încredere? 

M: Dacă ar putea să stea cu mine, ei ar ajunge să aibă încredere în mine. Odată ce vor avea 
încredere în mine, ei vor urma sfaturile mele şi vor descoperi prin ei înşişi. 

Î: Nu pregătirea o cer eu chiar acum, ci rezultatele sale. Tu le ai pe amândouă. Tu eşti dispus să 
ne spui totul despre pregătire, dar atunci când se ajunge la rezultate, tu refuzi să împărtăşeşti. Fie că ne 
spui că starea ta este dincolo de cuvinte, fie că nu există nici o deosebire; că acolo unde noi vedem o 
deosebire, tu nu vezi nici una. În ambele cazuri suntem lipsiţi de puterea de a pătrunde direct şi revelator 
în starea ta. 

M: Cum vrei tu să pătrunzi direct în starea mea, câtă vreme iți lipseşte pătrunderea directă în 
propria ta stare? Când însăşi instrumentul penetrării directe lipseşte, nu este important să-l găsim mai 
întâi? Tu eşti precum un orb care vrea să învețe să picteze înainte de a-şi recăpăta vederea. Tu vrei să 
cunoşti starea mea, însă nu cunoşti starea soției tale sau a servitorului tău. 

Î: Eu cer doar nişte indicii. 

M: Bine, îți dau un punct de reper foarte semnificativ - acolo tu vezi deosebiri, eu nu văd. Pentru 
mine asta-i de ajuns. Dacă gândeşti că nu e de ajuns, eu nu pot decât să repet: este de ajuns. 
Chibzuieşte adânc la asta şi vei ajunge să vezi ceea ce văd eu. Se pare că tu vrei să te bucuri de o 
pătrundere imediată, uitând că imediatul este întotdeauna precedat de o lungă pregătire. Fructul cade 
brusc, dar coacerea ia timp. 

La urma urmei, când îţi cer să ai încrederea în mine, este numai pentru o scurtă perioadă de timp, 
suficient însă pentru a te pune în mişcare. Cu cât eşti mai serios, cu atât mai puţină credinţă îţi trebuie, 
căci curând vei găsi justificată încrederea în mine. Tu vrei să-ţi dovedesc că sunt demn de încredere! 
Cum aş putea să o fac, şi la ce bun? în definitiv, ceea ce îţi ofer eu este o abordare operaţională, atât de 
curentă în ştiinţa Occidentului. Când un om de ştiinţă descrie un experiment şi rezultatele sale, tu accepti 
de regulă afirmaţiile lui pe încredere şi repeţi experimentul aşa cum îl descrie el. Odată ce obţii aceleaşi 
rezultate, sau unele asemănătoare, nu mai este nevoie să ai încredere în el, ci te încrezi în propria ta 
experienţă, încurajat, mergi mai departe şi ajungi în final la rezultate substanţial identice. 

Î: Mintea indiană a fost pregătită pentru experimentele metafizice prin cultură şi prin educație. 
Pentru un indian, cuvinte precum "percepţia directă a Realităţii Ultime" au înţeles şi scot la iveală 
răspunsuri din profunzimile ființei lui. Ele înseamnă puţin pentru un occidental; chiar atunci când a fost 
crescut întruna din variantele creştinismului, gândirea sa nu merge dincolo de conformarea la poruncile 
lui Dumnezeu şi la îndemnurile lui Christos. Cunoaşterea de primă mână a realităţii este nu numai 
dincolo de orice ambiţie, ci şi dincolo de orice concepere. Unii indieni îmi spun: "Fără speranţă. 
Occidentalul nu va înțelege, căci nu poate. Nu-i spune nimic despre realizarea de sine lasă-l să trăiască 
o viaţă utilă şi să-şi câştige dreptul de a renaşte în India. Numai atunci va avea o şansă”. Alţii spun: 
"Realitate; este aceeaşi pentru toți, dar nu toți sunt la fel de înzestrați cu capacitatea de a o percepe. 
Capacitatea vine odată cu dorinţa, care se va transforma în devoțiune şi în ultimă instanţă într-o totală 
dăruire de sine. Cu integritate şi seriozitate şi cu hotărârea de fier de a învinge toate obstacolele, 
occidentalul are aceeaşi şansă ca şi omul oriental. Tot ce-i trebuie, este stârnirea interesului”. Pentru ca 
interesul său privitor la cunoaşterea de sine să fie stârnit, el trebuie să fie convins de avantajele ei. 

M: Crezi că este cu putinţă ca o experienţă personală să fie transmisă? 

Î: Nu ştiu. Tu vorbeşti de unitatea, de identitatea celui care vede cu ceea ce este văzut. Când toate 
sunt una, comunicarea ar trebui să fie realizabilă. 

M: Ca să ai experienţa directă a unei ţări, trebuie să mergi şi să trăieşti acolo. Nu cere imposibilul. 
Fără îndoială, victoria spirituală a unui om va aduce foloase omenirii, dar pentru a aduce foloase unui alt 
individ este nevoie de o strânsă relaţie personală. O astfel de relaţie nu este accidentală şi nu poate fi 
pretinsă de oricine. Pe de altă parte, abordarea ştiinţifică este pentru toți. "Ai încredere-probează-gustă". 
Ce-ţi trebuie mai mult? De ce să vâri Adevărul cu forța pe gâtleje nedoritoare, lipsite de poftă? Asta 
oricum nu se poate face. Fără cel care primeşte, ce poate să facă cel care dă? 


|: Esenţa artei constă în a folosi forma exterioară pentru a comunica o experienţă interioară. 

Fireşte, trebuie să fii sensibil la lumea interioară mai înainte ca exteriorul să aibă un sens. Cum se poate 
creşte în sensibilitate? 

M: Oricum ai lua-o, se ajunge la acelaşi lucru. Cei care dau sunt mulți; unde sunt cei care 
primesc? 

Î: Nu poţi tu să-ti împărtăşeşti propria sensibilitate? 

M: Ba da, pot, dar împărtăşirea este o stradă cu două sensuri. Pentru o împărtăşire este nevoie de 
doi. Cine este dispus să ia ceea ce eu sunt dispus să dau? 

Î: Tu zici că noi suntem una. Nu-i de ajuns? 

M: Eu sunt una cu tine. Eşti tu una cu mine? Dacă eşti, n-ai mai pune întrebări. Dacă nu eşti, dacă 
nu vezi ceea ce văd eu ce pot să fee dincolo de a-ţi arăta calea să-ţi îmbunătățeşti viziunea? 

Î: Ceea ce nu poți să dai nu-ţi aparţine. 

M: Eu nu pretind nimic ca fiind al meu personal. Când nu este "eu", unde este "al meu"? Doi 
oameni se uită la un copac. Unul vede fructele ascunse printre frunze şi celălalt nu le vede. Altminteri, nu 
există nici o deosebire între cei doi. Cel care vede ştie că având puţină atenţie şi celălalt va vedea 
fructele, dar chestiunea împărtăşirii nu se pune. Crede-mă, eu nu ţin pumnii strânşi, păstrând pentru 
mine partea ta de realitate. Din contră, eu sunt al tău cu totul, mănâncă-mă şi bea-mă. Dar în timp ce 
repeti verbal: "dă-mi, dă-mi", tu nu faci nimic pentru a lua ceea ce este oferit. Eu îți arăt o cale scurtă şi 
uşoară ca să fii în stare să vezi ceea ce văd eu, dar tu te agăţi de vechile tale obişnuinţe de gândire, 
simtire şi acţiune şi dai toată vina pe mine. Eu nu am nimic din care să nu ai şi tu. Cunoaşterea de sine 
nu este o bucată de proprietate care să fie oferită şi acceptată. Ea este o dimensiune cu totul nouă, unde 
nu există nimic de dat sau de luat. 

Î: Dă-mi cel puţin o oarecare putere de a înţelege conţinutul minţii tale în vreme ce îţi trăieşti viața 
de zi cu zi. A mânca, a bea, a vorbi, a dormi - cum se simte asta la capătul unde te afli tu? 

M: Lucrurile obişnuite ale vieții - eu le experimentez întocmai cum faci şi tu. Deosebirea se află în 
ceea ce nu experimentez. Eu nu experimentez frică sau lăcomie, ură sau mânie. Eu nu cer nimic, nu 
refuz nimic, nu păstrez nimic. În aceste chestiuni nu fac nici un compromis. Poate că aici se află 
diferenţa fundamentală dintre noi. Eu nu fac compromisuri, eu sunt sincer cu mine însumi, pe câtă vreme 
tu te temi de realitate. 

Î: Din punctul de vedere al occidentalilor există ceva tulburător în căile tale. Să şezi într-un colţ, de 
unul singur, şi să tot repeţi: "Eu sunt Dumnezeu, Eu sunt Dumnezeu", pare curată nebunie Cum să 
convingi un occidental că astfel de practici conduc la suprema sănătate psihică? 

M: Omul care pretinde că este Dumnezeu şi omul care se îndoieşte de acest lucru - amândoi se 
amăgesc. Ei vorbesc în visul lor. 

Î: Dacă totul este visare, ce este trezia? 

M: Cum să descriu starea de trezie în limbajul tărâmului de vis? Cuvintele nu descriu, ele sunt 
doar simboluri. 

Î: Iarăşi aceeaşi scuză că vorbele nu sunt în stare să comunice realitatea. 

M: Dacă tu vrei cuvinte, am să-ţi dau câteva din străvechile cuvinte de putere. Repetă-le pe oricare 
fără încetare: ele pot face minuni. 

Î: Vorbeşti serios? l-ai cere tu unui occidental să repete "Om" ori "Ram" ori "Hare Krishna" fără 
încetare, cu toate că îi lipsesc în totalitate credinţa şi convingerea născute din fundalul religios şi cultural 
corespunzător? Fără credinţă şi fervoare, repetând mecanic aceleaşi sunete, va realiza el vreodată 
ceva? 

M: De ce nu? Imboldul, motivul ascuns este ceea ce contează, nu forma pe care o ia. Indiferent ce 
va face, dacă el o va face de dragul descoperirii propriului său sine real, asta îl va aduce cu siguranţă la 
el însuşi. 

Î: Nu este nevoie de credinţă în eficacitatea mijloacelor? 

M: Nu este nevoie de credinţa care înseamnă doar aşteptarea de rezultate. Aici numai acțiunea 
contează. Orice faci de dragul adevărului, te va duce la adevăr. Numai să fii serios şi onest. Forma pe 
care o ia contează prea puţin. 

Î: Dar atunci, unde este nevoia de a da expresie năzuinţei cuiva? 

M: Nici o nevoie. A nu face nimic este tot atât de bine. Simpla năzuinţă, nediluată de gândire şi 
acțiune, năzuinţă concentrată şi pură, te va duce fără întârziere la scopul tău. Adevăratul motiv este cel 
care contează, nu maniera. 

Î: Incredibil! Cum poate o repetare rigidă, făcută într-o stare fă plictiseală care frizează disperarea, 
să fie eficace? 

M: Chiar faptul repetării, al luptei neîncetate, al rezistenţei şi al perseverenţei, în ciuda plictiselii, a 
disperării şi a lipsei totale de convingere, este realmente crucial. Toate acestea nu sunt importante prin 
ele însele, ci sinceritatea dindărătul lor este importantă. Trebuie să existe o împingere din interior şi o 
tragere din afară. 

Î: întrebările mele sunt tipice Occidentului. Oamenii gândesc în termeni de cauză şi efect, de 
mijloace şi scopuri. Ei nu văd ce legătură cauzală poate să existe între un anumit cuvânt şi Realitatea 
Absolută. 

M: Nici un fel de legătură, însă există o legătură între cuvânt şi înţelesul lui, între acţiune şi motivul 
ei. Practica spirituală este voinţă afirmată şi reafirmată cu putere. Cine nu are îndrăzneală, nu va 
accepta realul nici chiar atunci când îi este oferit. Caracterul refractar, el însuşi născut din frică, este 
singurul obstacol. 

Î: Ce anume este acolo ca să-mi provoace teamă? 

M: Ne-cunoscutul. Ne-fiinţa, ne-cunoaşterea, ne-facerea. Lumea de dincolo. 

Î: Vrei să spui că în vreme ce împărtăşeşti maniera realizării tale, tu nu poţi împărtăşi roadele? 

M: Fireşte că pot împărtăşi roadele şi asta fac tot timpul, însă limbajul meu este un limbaj tăcut, 
învaţă să asculti şi să înţelegi. 

Î: Nu înțeleg cum se poate începe fără convingere. 

M: Stai cu mine un timp, sau concentrează-ţi mintea pe ceea ce spun şi fac eu şi convingerea se 
va ivi. 

Î: Nu toţi au şansa de a te întâlni. 

M: întâlneşte-ţi propriul tău sine. Fii cu propriul tău sine, ascultă-l, supune-te lui, nutreşte-l, 
păstrează-l în minte fără încetare. Nu ai nevoie de o altă călăuză. Atâta timp cât imboldul tău pentru 
adevăr îţi afectează viaţa de zi cu zi, totul este bine pentru tine. Trăieşte-ţi viața fără a răni pe nimeni. 
Caracterul inofensiv şi lipsa de nocivitate sunt cea mai puternică formă de yoga şi ea te va duce fără 
întârziere la scopul tău. Asta este ceea ce numesc eu nisarga yoga, Yoga Naturală. Ea este arta de a 
trăi în pace şi armonie, în prietenie şi iubire. Rodul ei este fericirea fără de cauză şi fără de sfârşit. 

Î: Toate astea presupun totuşi o oarecare credinţă. 

M: Întoarce-te spre interior şi vei ajunge să ai încredere în ţine însuţi, încredințarea vine odată cu 
experienţa. 

Î: Când un om îmi spune că el ştie ceva ce eu nu ştiu, am dreptul să-l întreb: "ce este ceea ce tu 
ştii şi eu nu ştiu?" 

M: Şi dacă el îţi spune că acest lucru nu poate fi transmis în cuvinte? 

Î: Atunci îl privesc îndeaproape şi încerc să înțeleg. 

M: Exact asta vreau să faci! Fii interesat, acordă atenţie până când se stabileşte un curent de 
înțelegere reciprocă. Atunci împărtăşirea va fi uşoară. La drept vorbind, întreaga realizare este numai 
împărtăşire. Tu intri într-o conştiinţă mai întinsă şi te împărtăşeşti din ea. Caracterul refractar şi 
rezistența la a intra şi a împărtăşi este singura piedică. Eu, nu vorbesc niciodată de deosebiri, căci 
pentru mine nu există nici una. Tu vorbeşti despre ele, aşa că este de datoria ta să mi le arăţi. Te rog, 
arată-mi deosebirile. Pentru asta va trebui să mă înţelegi, dar atunci nu vei mai vorbi de deosebiri, 
înțelege bine un singur lucru, şi ai ajuns. Ceea ce te împiedică să cunoşti nu este lipsa de ocazie, ci lipsa 
de abilitate în a focaliza în mintea ta ceea ce vrei să înţelegi. Dacă ai putea să păstrezi în minte ceea ce 
nu cunoşti, lucrul necunoscut şi-ar revela secretele. Dar dacă eşti superficial şi nerăbdător, şi nu 
îndeajuns de serios ca să priveşti şi să aştepţi, atunci tu eşti ca un copil care plânge după lună. 


39. PRIN SINE ÎNSUŞI NIMIC NU ARE EXISTENȚĂ 


Întrebare: Pe măsură ce te ascult, găsesc că este inutil să îți pun întrebări. Oricare ar fi 
întrebarea, tu o întorci invariabil şi o aduci la faptul fundamental că eu trăiesc într-o iluzie care este 
propria mea creaţie şi că realitatea este inexprimabilă în cuvinte. Cuvintele nu fac decât să sporească şi 
mai mult confuzia şi singura direcţie de acţiune înțeleaptă este căutarea tăcută în interior. 

Maharaj: La urma urmei, mintea este cea care creează iluzia şi tot mintea este cea care se 
eliberează de ea. Cuvintele pot agrava iluzia, dar ele pot de asemenea să o spulbere. Nu-i nimic greşit 
în repetarea necontenită a aceluiaşi adevăr până când acesta devine realitate. Munca mamei nu se 
termină odată cu naşterea copilului. Ea îl hrăneşte zi de zi, an de an, până când copilul nu mai are 
nevoie de ea. Oamenii au nevoie să audă cuvinte, până când faptele ajung să le vorbească mai puternic 
decât cuvintele 

Î: Aşadar noi suntem copii care trebuie hrăniţi cu vorbe? 

M: Câtă vreme daţi importanţă vorbelor, sunteţi copii. 

Î: Bun, fii atunci mama noastră. 

M: Unde era copilul înainte de a se fi născut? Oare nu era el împreună cu mama? Pentru că era 
deja cu mama naşterea lui a fost posibilă. 

Î: Cu siguranță, mama nu purta copilul atunci când era ea însăşi un copil. 

M: În mod potenţial, ea era mama. Încearcă să treci dincolo de iluzia timpului. 


|: Răspunsul tău este întotdeauna acelaşi. Un fel de mecanism de ceasornic care bate într-una 

aceeaşi oră. 

M: N-ai ce-i face. Întocmai cum unicul soare se reflectă într-un miliard de picături de rouă, aşa este 
atemporalul repetat la nesfârşit. Atunci când repet: "eu sunt, eu sunt", nu fac decât să afirm şi să reafirm 
cu putere un fapt mereu prezent. Tu eşti sătul de cuvintele mele pentru că nu vezi adevărul viu 
dindărătul lor. Intră în contact cu el şi vei afla deplinul înţeles al cuvintelor şi al tăcerii. 

Î: Tu spui că fetița este deja mama viitorului ei copil. Potenţial da, însă nu efectiv. 

M: Potenţialul devine real prin gândire. Corpul şi lucrările sale există în minte. 

Î: lar mintea este conştiinţa în mişcare, iar conştiinţa este actul condiționat al Sinelui. 
Necondiţionatul este un alt aspect, iar dincolo se află abisul absolutului 

M: Aşa este, ai spus-o frumos. 

Î: însă pentru mine acestea sunt simple cuvinte. A le auzi şi repeta nu este de ajuns, ele trebuie să 
fie experimentate. 

M: Numai preocuparea ta pentru ceea ce este exterior te împiedică să te concentrezi asupra 
interiorului. Tu nu poți, totuşi, să o eviţi, nu poţi să sari peste sadhana ta. Tu trebuie să îţi întorci fata de 
la lume şi să mergi înăuntru, până când interiorul şi exteriorul se contopesc şi poți să treci dincolo de 
ceea ce este condiționat, fie acesta interior sau exterior. 

Î: Cu siguranță, necondiţionatul nu este decât o idee în mintea condiționată. Prin sine însuşi el nu 
are existenţă. 

M: Prin sine însuşi nimic nu are existenţă. Fiecare lucru are nevoie de propria sa absenţă. A fi, 
înseamnă a fi ceva care se poate distinge, a fi aici şi nu acolo, a fi acum şi nu atunci, a fi astfel şi nu 
altfel. Aşa cum apa este delimitată de vasul care o conţine, la fel este fiecare lucru determinat de condiţii 
(guna). Aşa cum apa rămâne apă indiferent de vase, aşa cum lumina rămâne ea însăşi indiferent de 
culorile pe care le scoate în evidenţă, tot astfel realul rămâne real, indiferent de condiţiile în care el este 
reflectat. De ce mentii numai reflectarea în focarul conştiinţei? De ce nu şi realul însuşi? 

Î: Conşitiinţa însăşi este o reflectare. Cum poate ea să reţină realul? 

M: A şti că atât conştiinţa cât şi conţinutul ei nu sunt decât reflectori schimbătoare şi trecătoare, 
înseamnă a te focaliza asupra realului. Refuzul de a vedea şarpele în colacul de sfoară este condiția 
necesară pentru a vedea sfoara. 

Î: Numai necesară sau şi suficientă? 

M: Mai trebuie ştiut că există o sfoară care arată ca un şarpe. Similar, trebuie să ştii că realul 
există şi că el este de aceeaşi martoră cu conştiința-martor. El este, bineînțeles, dincolo de martor, dar 
ca să pătrunzi în el, trebuie să realizezi mai întâi starea de pură observare. A fi pe deplin conştient de 
condiţii te conduce la ceea ce este necondiţionat. 

Î: Este posibil ca necondiţionatul să fie experimentat? 

M: A cunoaşte condiţionatul ca fiind condiţionat este tot ce se poate spune despre necondiționat. 
Termenii pozitivi sunt simple indicii şi sunt amăgitori. 

Î: Putem oare să vorbim despre o viziune-martor a realului? 

M: Cum să putem? Noi putem să vorbim numai despre ireal despre ceea ce este iluzoriu, trecător, 
condiţionat. Ca să trecem dincolo, trebuie să trecem prin negarea totală a oricărui lucru văzut ca având 
existenţă independentă. Toate lucrurile sunt dependente . 

Î: De ce anume depind ele? 

M: De conştiinţă. lar conştiinţa depinde de martor. 

Î: Şi martorul depinde de real? 

M: Martorul este reflectarea realului în toată puritatea sa. Asta depinde de condiţia minţii. Acolo 
unde claritatea şi detaşarea predomină, conştiința-martor ia ființă. Este ca şi cum am spune că acolo 
unde apa este limpede şi liniştită, apare imaginea lunii. Ori ca lumina zilei care apare ca o scânteie în 
diamant. 

Î: Poate să existe conştiinţă fără martor? 

M: Fără martor ea devine inconştiență, simplă trăire. Martorul este latent în fiecare stare de 
conştiinţă, precum lumina în fiecare culoare. Nu poate exista cunoaştere fără cunoscător, nici 
cunoscător fără martor. Nu numai că tu cunoşti, dar şi ştii că tu cunoşti. 

Î: Dacă necondiționatul nu poate să fie experimentat, deoarece orice experiență este condiţionată, 
atunci de ce mai vorbim despre el? 

M: Cum poate să existe cunoaşterea condiţionatului fără necondiţionat? Trebuie să fie o sursă din 
care curg toate acestea, un fundament pe care stă totul. Realizarea de sine înseamnă înainte de toate 
cunoaşterea condiţionării tale şi conştiinţa faptului că varietatea infinită de condiţii depinde de aptitudinea 
noastră infinită de a fi condiţionaţi şi de a da naştere diversităţii. Pentru mintea condiţionată 
necondiționatul apare atât ca totalitatea lucrurilor cât şi ca absenţa acestora. Nici una nu poate fi 
experimentată în mod direct, însă aceasta nu-l face non-existent 


|: Nu este un sentiment? 

M: Un sentiment este de asemenea o stare a minţii. Necondiţionatul este liber de experienţă ca un 
corp sănătos care nu reclamă atenţie. Să luăm experiența morţii. Omul obişnuit se teme să moară, 
deoarece se teme de schimbare. Un jnanin nu se teme, deoarece mintea lui este deja moartă. El nu se 
gândeşte: "eu trăiesc". El ştie: "există viață". În ea, nu există schimbare, nici moarte. Moartea pare a fi o 
schimbare în timp şi în spaţiu. Acolo unde nu este nici timp nici spaţiu, cum poate să fie moarte? 
Jnaninul este deja mort pentru nume şi formă. Cum ar putea pierderea lor să îl afecteze? Omul din tren 
călătoreşte din loc în loc, dar omul care nu este în tren nu merge nicăieri, căci el nu este menit pentru o 
destinaţie. El nu are de mers nicăieri, nu are nimic de Scut, nimic de devenit. Cei care fac planuri se vor 
naşte să le îndeplinească. Cei care nu fac planuri nu au nevoie să se nască. 

Î: Care este rostul durerii şi al plăcerii? 

M: Există ele prin ele însele, sau numai în minte? 

Î: Totuşi, ele există. Mintea n-are a face. 

M: Durerea şi plăcerea nu sunt decât simptomele, rezultatele greşitei cunoaşteri şi greşitei simțiri. 
Un rezultat nu poate să aibă un scop propriu. 

Î: În iconomia lui Dumnezeu, toate lucrurile trebuie să aibă un rost. 

M: II cunoşti tu pe Dumnezeu de vorbeşti despre el aşa de nestingherit? Ce înseamnă Dumnezeu 
pentru tine? Un sunet, un cuvânt, o idee din minte? 

Î: Prin puterea lui m-am născut şi sunt menţinut în viață. 

M: Şi suferi, şi mori. Eşti mulțumit? 

Î: Faptul că sufăr şi mor poate să fie propria mea greşeală. Eu am fost creat pentru viață eternă. 

M: De ce eternă în viitor şi nu în trecut? Ceea ce are un început trebuie să aibă un sfârşit. Numai 
ceea ce este fără de început este fără de sfârşit. 

Î: Dumnezeu poate să fie doar un simplu concept, o teorie de lucru. Un concept foarte util în orice 
caz! 

M: Pentru aceasta teoria trebuie să fie liberă de contradicţiile interne, ceea ce nu este cazul. De ce 
nu lucrezi pe baza teoriei că tu eşti propria ta creaţie şi propriul tău creator? Cel puţin nu va mai fi nici un 
Dumnezeu extern cu care să te lupti. 

Î: Lumea este atât de bogată şi de complexă - cum de am putut eu s-o creez? 

M: Te cunoşti tu îndeajuns ca să ştii ce poţi şi ce nu poţi? Tu nu îţi cunoşti propriile puteri. Nu ai 
investigat niciodată, începe cu tine însuţi acum. 

Î: Toţi cred în Dumnezeu, 

M: Pentru mine, tu eşti propriul tău Dumnezeu. Dar dacă tu gândeşti altfel, gândeşte până la 
capăt. De este să existe Dumnezeu, atunci totul este al lui Dumnezeu şi totul este spre mai bine. 
întâmpină tot ceea ce vine cu o inimă bucuroasă şi plină de recunoştinţă. Şi iubeşte toate creaturile. 
Aceasta te va conduce de asemenea la Sinele tău. 


40. NUMAI SINELE ESTE REAL 


Maharaj: Lumea-i doar un spectacol strălucitor şi gol. Ea este, şi totuşi nu-i. Este acolo atâta timp 
cât vreau să o văd şi să iau parte la ea. Atunci când încetează să-mi pese, ea se dizolvă. Ea nu are nici 
o cauză şi nu serveşte nici unui scop. Lumea se întâmplă pur şi simplu atunci când suntem distrati, 
neatenţi. Ea pare să fie exact aşa cum se înfăţişează, dar ea nu are nici adâncime nici înţeles. Numai 
spectatorul este real, numeşte-l Sinele sau Atma. Pentru Sine lumea nu-i decât un spectacol plin de 
culoare, de care el se bucură atâta timp cât durează şi pe care îl dă uitării de îndată ce se sfârşeşte. Tot 
ceea ce se întâmplă pe scenă îl face să tremure de groază sau să se tăvălească de râs; totuşi, el este 
tot timpul conştient că e doar un spectacol. Fără dorință sau frică, el se bucură de spectacol pe măsură 
ce acesta se întâmplă. 

Întrebare: Persoana cufundată în lume are o viață plină de multe parfumuri. Ea râde şi plânge, 
iubeşte şi urăşte, doreşte şi se teme, suferă şi se bucură. Insă jnaninul, cel lipsit de dorinţă şi de frică, ce 
viaţă are el? Nu rămâne el însingurat şi gol în atitudinea sa distantă? 

M: Starea sa nu este atât de dezolantă; ea are gustul beatitudinii nediluate, pure, fără cauză. El 
este fericit şi pe deplin conştient că fericirea este chiar natura sa şi că nu este nevoie ca el să facă ceva, 
sau să se străduiască să obțină ceva pentru a o asigura. Ea îl urmează, mai reală decât trupul, mai 
aproape decât mintea însăşi. Tu îţi închipui că fără cauză nu poate exista fericire. Pentru mine, fericirea 
care ar depinde de vreun lucru ar fi o cumplită nenorocire. Plăcerea şi durerea au cauze, pe când starea 
mea este a mea personală, totalmente fără cauza, indepedentă, inatacabilă. 

Î: Ca o piesă pe scenă? 

M: Piesa a fost scrisă, pregătită şi repetată. Lumea se revarsă pur şi simplu în existentă din nimic 
şi se întoarce în nimic. 


|: Nu există nici un creator? Nu era lumea în mintea lui Brahma înainte să fi fost creată? 

M: Atâta timp cât vei fi în afara stării mele, tu vei avea Creatori, Păstrători şi Distrugători, dar 
împreună cu mine vei cunoaşte numai Sinele şi te vei vedea pe tine însuţi în toate. 

Î: Şi totuşi, tu funcţionezi. 

M: Când eşti ametit, tu vezi lumea învârtindu-se în jurul tău. Obsedat de ideea de mijloace şi scop, 
de muncă şi rost, tu mă vezi funcționând aparent. În realitate, eu doar privesc. Indiferent ce se face, se 
face pe scenă. Bucurie şi tristețe, viaţă Şi moarte - toate sunt reale pentru omul aflat în sclavie; pentru 
nune, ele fac parte din spectacol, sunt tot atât de reale ca spectacolul însuşi. Se poate ca eu să percep 
lumea ca şi tine, dar tu crezi că faci parte din ea, pe când eu o văd ca pe o picătură irizată în vasta 
întindere a conştiinţei. 

Î: Noi toți îmbătrânim. Vârsta înaintată nu este plăcută - toate durerile şi chinurile, slăbiciunea şi 
sfârşitul care se aproprie. Cum se simte un jnanin ca om bătrân? Cum vede Sinele lui lăuntric propria sa 
bătrâneţe? 

M: Pe măsură ce îmbătrâneşte, ei devine tot mai fericit şi mai paşnic, în cele din urmă, el se duce 
acasă. Asemenea unui călător care, apropiindu-se de destinaţia sa, îşi adună bagajele, el părăseşte 
trenul fără regret. 

Î: Există, cu siguranță, o contradicţie. Se spune că un jnanin este dincolo de orice schimbare. 
Fericirea sa nici nu creşte, nici nu descreşte. Cum poate el să devină mai fericit fiindcă devine mai 
bătrân, şi asta în ciuda slăbiciunii fizice? 

M: Nu există nici o contradicţie. Mosorul destinului se apropie de capăt - mintea este fericită. 
Ceaţa existenţei trupeşti se ridică - povara trupului devine mai mică pe zi ce trece. 

Î: Hai să presupunem că jnaninul este bolnav. A contractat o febră şi fiecare articulaţie îl doare şi îl 
arde. Care este starea minţii lui? 

M: Fiecare senzaţie este contemplată într-o perfectă stare de linişte. Nu există nici o dorință pentru 
acea senzație, nici un refuz. Ea este aşa cum este şi jnaninul o priveşte cu un zâmbet de detaşare 
afectuoasă. 

Î: Poate că el este detaşat de propria lui suferință, dar ea continuă să fie acolo. 

M: Ea este acolo, dar asta nu contează. Indiferent de starea în care mă aflu, eu o văd ca pe o 
stare a minţii care trebuie acceptată aşa cum este. 

Î: Durerea este durere. Tu o experimentezi la fel ca toata lumea. 

M: Cel care experimentează corpul, experimentează durerile şi plăcerile lui. Eu nu sunt nici corpul, 
nici experimentatorul corpului. 

Î: Să zicem că ai vârsta de douăzeci şi cinci de ani. Căsătoria ta a fost stabilită, celebrată şi 
împlinită, iar îndatoririle familiale te năpădesc din toate părţile. Cum te-ai simţi? 

M: întocmai cum mă simt acum. Tu continui să spui că starea mea interioară este modelată de 
evenimente externe. Nu este deloc aşa. Indiferent de ceea ce se întâmplă, eu rămân. La rădăcina fiinţei 
mele este Conşitienţa pură, un grăunte de lumină intensă. Acest grăunte de lumină, prin însăşi natura sa, 
radiază şi creează imagini în spaţiu şi evenimente în timp - fără efort şi în mod spontan. Cât timp el este 
pur şi simplu conştient, nu există probleme. Dar când mintea discriminatoare ia ființă şi creează distincții, 
se ivesc plăcerea şi durerea. În timpul somnului mintea este în suspensie, şi la fel sunt durerea şi 
plăcerea. Procesul creaţiei continuă, dar faptul nu este remarcat. Mintea este o formă de conştiinţă, iar 
conştiinţa este un aspect al vieţii. Viaţa creează toate lucrurile, dar Supremul este dincolo de orice. 

Î: Supremul este stăpânul, iar conştiinţa - servitorul său. 

M: Stăpânul este în conştiinţă, nu dincolo de ea. În termeni de conştiinţă, Supremul este în acelaşi 
timp creaţia şi disoluția, concretizarea şi abstractizarea, focarul şi universalul. De asemenea, e! nu este 
nici una din toate astea. Cuvintele nu ajung acolo, nici mintea. 

Î: Jnaninul pare să fie o ființă foarte singuratică, complet solitară. 

M: El este singur, dar el este totul. El nu este nici măcar o fiinţă. El este ființarea tuturor fiinţelor. 
Nici măcar asta. Nici un cuvânt nu se aplică. El este ceea ce este - pământul din care creşte totul. 

Î: Ție nu ţi-e frică de moarte? 

M: Am să-ţi spun cum a murit gurul meu. După ce a anunţat ca sfârşitul îi era aproape, el a încetat 
să mai mănânce, dar fără sa-şi schimbe rutina vieții zilnice. În a unsprezecea zi, la ora rugăciunii, în timp 
ce cânta şi bătea viguros din palme, el a murit subit! Chiar aşa, între două mişcări, ca o lumânare stinsă 
dintr-o suflare. Fiecare moare aşa cum trăieşte. Eu nu mă tem de moarte pentru că nu mi-e frică de 
viaţă. Eu trăiesc o viaţă fericită şi voi muri o moarte fericită. Nenorocirea este să fii născut, nu să mori. 
Totul depinde de cum priveşti. 

Î: Nu poate fi dată nici o dovadă despre starea ta. Tot ce ştiu despre ea este ceea ce spui tu. Tot 
ce văd eu, este un om bătrân, foarte interesant. 

M: Tu eşti bătrânul interesant, nu eu! Eu nu m-am născut niciodată. Cum aş putea să 
îmbătrânesc? Ceea ce par eu a fi pentru tine există numai în mintea ta. Eu nu sunt preocupat de asta. 

Î: Chiar şi ca vis, tu eşti un vis cât se poate de neobişnuit. 

M: Eu sunt un vis care te poate trezi. Vei avea dovada acestui fapt chiar în trezirea ta. 

Î: Imaginează-ţi că ajunge la tine vestea că eu am murit. Cineva îţi spune: "îl cunoşteai pe cutare? 
Află că a murit”. Care ar fi reacţia ta? 

M: Aş fi foarte fericit să te am înapoi acasă. Cu adevărat bucuros să te văd ieşit din această 
prostie. 

Î: Care prostie? 

M: De a gândi că te-ai născut şi că vei muri, că tu eşti un corp folosind o minte şi alte asemenea 
absurdități. În lumea mea nimeni nu se naşte şi nimeni nu moare. Unii oameni se duc într-o călătorie şi 
vin înapoi, unii nu pleacă niciodată. Dar în ce fel schimbă asta situaţia, de vreme ce ei călătoresc pe 
tărâmuri de vis, fiecare cufundat în propriul său vis? Numai trezirea este importantă. Este suficient să 
recunoşti pe "eu sunt" ca realitate, şi de asemenea ca iubire. 

Î: Abordarea mea nu este atât de absolută, de unde şi întrebarea mea. Pretutindeni în Occident 
oamenii sunt în căutare de ceva real. Ei se întorc către ştiinţă, care le spune o mulţime de lucruri despre 
materie, puţin despre minte şi nimic despre natura şi rostul conştiinţei. Pentru ei realitatea este obiectivă, 
provenind din ceea ce este observabil şi descriptibil, fie direct fie prin deducție; despre aspectul subiectiv 
al realității ei nu ştiu nimic Este extrem de important să le dai de ştire că realitatea există, că ea poate fi 
găsită în eliberarea conştiinţei de legăturile materiei, de limitările şi deformările ei. Cei mai mulţi oameni 
din lume nici măcar nu ştiu că există realitatea, care poate fi găsită şi experimentată în conştiinţă. Este 
extrem de important ca ei să audă vestea bună despre iluminare de la cineva care într-adevăr a 
experimentat-o. Astfel de martori au existat întotdeauna, iar mărturia lor este prețioasă. 

M: Fără îndoială. Odată auzită, evanghelia realizării de sine nu va fi uitată nicicând. Ca o sămânță 
pusă în pământ, ea va aştepta anotimpul potrivit, va încolţi şi va deveni un arbore impunător. 


4I. DEZVOLTĂ ATITUDINEA DE MARTOR 


Întrebare: Care este starea de zi cu zi şi de oră de oră a minţii unui om realizat? Cum vede, aude, 
mănâncă, bea, se trezeşte şi se odihneşte? Ce dovadă există despre starea lui ca fiind deosebită de a 
noastră? în afară de mărturia verbală a aşa-zişilor oameni realizaţi, există vreo cale de a verifica în mod 
obiectiv starea lor? Nu se găsesc oare deosebiri observabile în reacţiile lor nervoase şi psihologice, în 
metabolismul lor sau în undele creierului lor, ori în structura lor psihosomatică? 

Maharaj: Se pot găsi deosebiri, după cum nu se pot găsi. Totul depinde de capacitatea ta de 
observare, însă deosebirile obiective sunt cel mai puţin importante. Ceea ce contează este perspectiva 
lor, atitudinea lor, care este aceea de totală detaşare, de atitudine rezervată, de rămânere deoparte. 

Î: Oare jnaninul nu simte tristeţe, nu suferă, atunci când copilul lui moare? 

M: El suferă împreună cu cei care suferă. Evenimentul în este de mică importanţă, dar el este plin 
de compasiune Pentru ființa suferindă, fie că aceasta este în viață sau este moar-m> ne că este în trup 
sau în afara lui. La urma urmei, iubirea şi compasiunea sunt chiar natura lui. El este una cu tot ce 
trăieşte şi iubirea este acea unitate în acţiune. 

Î: Oamenii sunt foarte tare înfricoşaţi de moarte. 

M: Jnaninul nu se teme de nimic, însă el îl compătimeşte pe omul care se teme. În definitiv, a fi 
născut, a trăi şi a muri este natural. A te teme nu este. Evenimentului, fireşte, i se dă atenţia cuvenită. 

Î: Închipuie-ţi că eşti bolnav - febră ridicată, dureri, tremurături. Doctorul îţi spune că starea ta este 
gravă, că mai ai doar câteva zile de trăit. Care ar fi prima ta reacţie? 

M: Nici o reacţie. Aşa cum este natural ca bețişoarele parfumate să ardă până la capăt, la fel de 
natural este ca trupul să moară. Intr-adevăr, aceasta este o chestiune de foarte mică importanţă. Ceea 
ce contează cu adevărat, este că eu nu sunt nici corpul şi nici mintea. Eu sunt. 

Î: Familia ta ar fi disperată, fireşte. Ce le-ai spune? 

M: Vorbele care se spun de obicei: nu vă fie frică, viața merge înainte, Dumnezeu vă va proteja, 
vom fi curând din nou împreună etc. Insă pentru mine întreaga agitaţie şi zarvă sunt fără de înţeles, căci 
eu nu sunt o entitate care se imaginează pe sine vie sau moartă. Eu nu sunt născut, aşa că nu pot să 
mor. Nu am nimic de amintit sau de uitat. 

Î: Ce părere ai despre rugăciunile pentru cei morți”? 

M: Fără doar şi poate, rugaţi-vă pentru cei morţi. Asta îi mulţumeşte foarte mult. Ei sunt flatați. 
Jnaninul nu are nevoie de rugăciunile voastre. El însuşi este răspunsul la rugăciunile voastre. 

Î: Cum îi merge urnii jnanin după moarte? 

M: Jnaninul este deja mort. Te aştepţi oare ca el să moară din nou? 

Î: Cu siguranță, disoluția corpului este un eveniment important chiar şi pentru un jnanin. 

M: Nu există evenimente importante pentru un jnanin, excepţie făcând momentul când cineva 
ajunge la cel mai înalt ţel. Numai atunci inima lui jubilează. Orice altceva nu prezintă nici un interes, 
întregul univers este corpul său, orice viaţă este viața Aşa cum, într-un oraş luminat, arderea unui bec nu 

afectează rețeaua, tot aşa moartea unui corp nu afectează întregul. 

Î: Poate că particularul nu contează pentru întreg, dar contează pentru ceea ce este particular, 
întregul este o abstracţie, particularul, concretul, este real. 

M: Asta-i părerea ta. Pentru mine este mai degrabă invers -întregul este real, partea vine şi trece. 
Particularul este născut şi renăscut, schimbându-şi numele şi forma; Jnaninul este Realitatea 
Neschimbătoare care face posibilă existența a ceea ce este schimbător. Insă el nu poate să-ţi dea 
convingerea. Ea trebuie să apară odată cu propria ta experienţă. Pentru mine toate sunt una, toate sunt 
egale. 

Î: Sunt oare păcatul şi virtutea unul şi acelaşi lucru? 

M: Acestea sunt valori făcute de om, artificiale! Ce înseamnă ele pentru mine? Ceea ce se 
sfârşeşte în fericire este virtute, ceea ce se sfârşeşte în amărăciune este păcat. Ambele sunt stări ale 
minţii. A mea nu este o stare a minții. 

Î: Noi suntem ca nişte orbi aflați în încurcătură când încearcă să înțeleagă ce înseamnă a vedea. 

M: Poţi să zici cum îţi place. 

Î: Oare practica tăcerii, în calitate de sadhana, este eficace? 

M: Orice faci de dragul iluminării te duce mai aproape. Orice faci fără să-ţi aminteşti de iluminare 
te îndepărtează. Dar de ce te complici? Este suficient să ştii că tu eşti mai presus şi dincolo de toate 
lucrurile şi gândurile. Ceea ce vrei să fii, tu eşti deja. Păstrează asta tot timpul în minte. 

Î: Eu îţi ascult vorbele, dar nu pot să cred. 

M: Am fost eu însumi în aceeaşi situație. Insă eu am avut încredere în gurul meu şi s-a dovedit că 
am avut dreptate. Ai încredere în mine, dacă poți. 

Ține minte ce-ţi spun: nu dori nimic, căci nu-ţi lipseşte nimic. Tocmai căutarea te împiedică să 
găseşti. 

Î: Tu pari să fii atât de indiferent fotă de tot! 

M: Nu sunt indiferent, sunt impartial. Nu am nici o preferinţă față de "mine" şi "al meu". Un coş de 
pământ şi un coş de pietre scumpe sunt la fel de nedorite. Viata şi moartea îmi sunt totuna. 

Î: Imparţialitatea te face indiferent. 

M: Dimpotrivă, compasiunea şi iubirea sunt chiar miezul meu. Gol de toate predilecţiile, eu sunt 
liber să iubesc. 

Î: Buddha a spus că ideea de iluminare este extrem de importantă. Cei mai mulți oameni trec prin 
viață neştiind măcar că există un lucru precum iluminarea, nemaivorbind de strădania de a o obţine. 
Odată ce au auzit de ea, s-a semănat o sămânță ce nu poate să moară. De aceea, Buddha îi trimitea pe 
călugării lui să predice fără încetare câte opt luni în fiecare an. 

M: "Poţi să dai hrană, haine, adăpost, cunoaşiere, afecţiune, însă cel mai nobil dar este 
evanghelia iluminării” obişnuia să zică gurul meu. Ai dreptate, iluminarea este bunul cel mai de preț. 
Odată ce o ai, nimeni nu ţi-o poate lua. 

Î: Dacă ai vorbi în felul acesta în Occident, oamenii te-ar lua drept nebun. 

M: Desigur, aşa ar face! Pentru cei ignoranti tot ceea ce nu pot să înțeleagă este nebunie. Şi ce-i 
cu asta? Lasă-i să fie aşa cum sunt. Eu sunt aşa cum sunt, fără să am vreun merit, şi ei sunt aşa cum 
sunt, fără să aibă vreo vină. Realitatea Supremă se manifestă în nenumărate moduri. Infinite la număr 
sunt numele şi formele ei. Totul se iveşte, totul se contopeşte în acelaşi ocean, sursa tuturor este una 
singură. Căutarea cauzelor şi a rezultatelor nu-i decât jocul sau distracţia minţii. Ceea ce este, este 
demn de iubire. lubirea nu este un rezultat, ea este chiar temelia existenţei. Oriunde te vei duce, vei găsi 
existenţă, conştiinţă şi iubire. De ce şi pentru ce ai avea preferințe? 

Î: Când din cauze naturale se sting mii şi milioane de vieți (aşa cum se întâmplă în cazul 
inundaţiilor şi cutremurelor), eu nu mă mâhnesc. Dar când un singur om moare de mâna omului, aceasta 
mă mâhneşte profund. Inevitabilul are propria sa măreție, dar uciderea este evitabilă şi, de aceea, urâtă 
şi cu totul oribilă. 

M: Totul se întâmplă aşa cum se întâmplă. Calamităţile, fie ele naturale sau făcute de om, se 
întâmplă, şi nu-i nevoie să te simţi îngrozit. 

Î: Cum poate ceva să fie fără cauză? 

M: în fiecare eveniment se reflectă întregul univers. Cauza ultimă este imposibil de detectat. Chiar 
ideea de cauzalitate nu este decât un mod de a gândi şi vorbi. Noi nu ne putem imagina apariție fără 
cauză. Asta, oricum, nu dovedeşte existenţa cauzalității. 

Î: Natura este fără de minte, deci iresponsabilă. Dar omul are o minte. De ce este ea aşa de 
perversă? 

M: Şi cauzele perversităţii sunt naturale - ereditatea, mediul înconjurător etc. Eşti prea grăbit să 
condamni. Nu te îngrijora cu privire la alţii. Ocupă-te mai întâi de propria ta minte. Când vei realiza că 
mintea ta este de asemenea o parte a naturii, dualitatea va înceta. 


|: Există acolo un mister pe care eu nu pot să-l pătrund. Cum de poate mintea să fie o parte a 

naturii? 

M: Pentru că natura este în minte; fără minte unde mai este natura? 

Î: Dacă natura este în minte şi mintea este a mea, atunci ar trebui ca eu să fiu în stare să controlez 
natura, ceea ce nu e cazul. Dimpotrivă, forțe aflate dincolo de controlul meu îmi determină 
comportamentul. 

M: Dezvoltă atitudinea de martor şi vei constata din proprie experienţă că detaşarea aduce control. 
Starea de martor este plină de putere, în ea nu există nimic pasiv. 


42. REALITATEA NU POATE FI EXPRIMATĂ 


Întrebare: Am observat un nou sine ieşind la iveală în mine, dependent de vechiul sine. Oarecum 
ei coexistă. Vechiul sine merge pe căile lui obişnuite; cel nou îi îngăduie celui vechi să fie, dar nu se 
identifică cu el. 

Maharaj: Care este deosebirea principală dintre vechiul sine şi cel nou? 

Î: Vechiul sine vrea ca totul să fie definit şi explicat. El vrea ca, din punct de vedere verbal, fiecare 
lucru să fie în armonie cu celelalte. Noul sine nu se sinchiseşte de definițiile verbale - el acceptă lucrurile 
aşa cum sunt şi nu caută să le raporteze la lucrurile rememorate. 

M: Eşti tu pe deplin şi în mod constant conştient de deosebirea dintre Sinele obişnuit şi cel 
spiritual? Care este atitudinea noului sine faţă de cel vechi? 

Î: Cel nou nu face decât să privească la cel vechi. El nu este nici prietenos, nici duşmănos. El 
acceptă pur şi simplu vechiul sine laolaltă cu oricare alt lucru. Nu îi tăgăduieşte existența, însă nu îi 
acceptă valoarea şi valabilitatea. 

M: Cel nou este tăgăduirea totală a celui vechi. Acest nou sine, permisiv, nu este cu adevărat unul 
nou. El nu este decât o atitudine nouă a celui vechi. Cel cu adevărat nou îl şterge complet pe cel vechi. 
Cei doi sine nu pot fi împreună. Este oare un proces de auto-dezgolire, un refuz constant de a accepta 
vechile idei şi valori, ori nu este decât o toleranţă reciprocă? Care este relaţia dintre ei? 

Î: Nu există o relaţie particulară. Ei coexistă. 

M: Atunci când vorbeşti despre Sinele vechi şi despre cel nou, pe care îl ai în minte? De vreme ce 
există continuitate în memorie între cei doi sine, fiecare amintindu-şi de celălalt, cum poți tu să vorbeşti 
de doi sine? 

Î: Unul este sclavul obişnuinţelor, celălalt nu este. Unul conceptualizează, celălalt este liber de 
toate ideile. 

M: Pentru ce doi sine? între cel limitat şi cel liber nu poate exista nici un fel de relaţie. Chiar faptul 
coexistenţei dovedeşte unitatea lor fundamentală. Există doar un singur sine - el este întotdeauna acum. 
Ceea ce numeşti tu celălalt sine - vechi sau nou - este doar o modalitate, un alt aspect al unicului sine. 
Sinele este singur, individual. Tu eşti acel sine şi ai idei despre ce erai sau ce vei fi. Dar o idee nu este 
Sinele. Chiar acum, în timp ce şezi în fața mea, care sine eşti tu cel vechi sau cel nou? 

Î: Cei doi sunt în conflict. 

M: Cum poate să fie conflict între ceea ce este şi ceea ce nu este? Conflictul este caracteristica 
vechiului sine. Când cel nou se iveşte, vechiul nu mai este. Tu nu poţi să vorbeşti despre cel nou şi 
despre conflict în aceeaşi clipă. Chiar şi efortul, strădania de a obține noul sine aparţine celui vechi. 
Oriunde există conflict, efort, luptă, strădanie, tânjire după schimbare, cel nou nu există, în ce măsură 
eşti tu liber de această tendinţă obişnuită de a crea şi a perpetua conflicte? 

Î: Eu nu pot să spun, acum, că sunt un om diferit, însă am descoperit lucruri noi despre mine 
însumi, stări atât de diferite de ceea ce am cunoscut înainte, încât simt că am dreptul să le numesc noi. 

M: Vechiul sine este propriul tău sine. Starea care încolțeşte brusc şi fără cauză, nu conţine nici un 
strop de sine; tu poţi s-o numeşii "zeu". Ceea ce nu este ieşit din sămânță şi nu are rădăcină, ceea ce nu 
încolţeşte şi nu creşte, ceea ce nu înfloreşte şi nu rodeşie, ceea ce ia ființă brusc şi în plină glorie, în 
mod misterios şi minunat, tu poţi s-o numeşii "zeu". Starea aceasta este cu totul neaşteptată şi totuşi 
inevitabilă, infinit de familiară şi totuşi cât se poate de surprinzătoare, dincolo de orice speranţă şi totuşi 
absolut sigură. Deoarece este fără cauză, ea este fără piedică. Ea ascultă numai de o singură lege - 
legea libertăţii. Ceva ce implică o continuitate, o secvenţă, o trecere de la un stadiu la altul, nu poate să 
fie realul. Nu există progres în Realitate; ea este finală, perfectă, neraportată la nimic, 

Î: Ce pot face ca ea să se producă? 

M: Nu poţi face nimic ca să o produci, dar poţi să eviţi crearea obstacolelor. Priveşte-ţi mintea, 
observă cum ia ființă, cum operează. Pe măsură ce îţi priveşti mintea, tu îți descoperi Sinele ca fiind 
privitorul. Când stai nemişcat, privind pur şi simplu, tu îți descoperi Sinele ca fiind lumina dindărătul 
observatorului. Sursa luminii este învăluită în întuneric, necunoscută-i sursa cunoaşterii. Numai acea 
sursă este. Întoarce-te din nou la acea sursă şi rămâi acolo. Ea nu este în cer, nici în eterul 
atotcuprinzător. Dumnezeu este tot ceea ce este măreț şi minunat; eu nu sunt nimic, nu am nimic, nu pot 

să fac nimic. Şi totuşi totul iese din mine - eu sunt sursa; eu sunt rădăcina, originea. 

Când realitatea explodează în tine, tu poţi să o numeşti experimentarea lui Dumnezeu. Ori, mai 
degrabă, Dumnezeu este cel care te experimentează pe tine. Dumnezeu te cunoaşte atunci când tu te 
cunoşti pe tine însuţi. Realitatea nu este rezultatul unui proces; ea este o explozie. Ea este complet 
dincolo de minte, însă tot ce poţi să faci este să-ţi cunoşti mintea bine. Nu că mintea te va ajuta, dar 
cunoscându-ți mintea tu poți evita ca mintea să te facă neputincios, să te schilodească. Tu trebuie să fii 
foarte ager, foarte vigilent, căci altfel mintea îţi va juca farse, te va înşela. Este ca şi cum ai privi un hoţ - 
nu că ai aştepta ceva de la el, dar nu vrei să te laşi jefuit. În acelaşi fel, tu acorzi foarte multă atenţie 
minţii, fără să aştepţi ceva de la ea. 

Ori, să luăm un alt exemplu. Noi suntem treji şi noi adormim. După o zi de munca, vine somnul. În 
fapt, eu mă duc spre somn sau inadvertența, specifică stării de somn, vine spre mine? Cu alte cuvinte, 
noi suntem treji fiindcă suntem adormiti. Noi nu ne trezim într-o stare cu adevărat de trezie. În starea de 
veghe, lumea iese la iveală datorită ignoranței şi ea ne poartă într-o stare de vis vegheat. Atât somnul 
cât şi trezia sau veghea sunt termeni improprii. Noi doar visăm. Adevărata trezie şi adevăratul somn 
numai jnaninul le cunoaşte. Noi visăm că suntem treji, noi visăm că suntem adormiţi. Cele trei stări sunt 
doar varietăţi ale stării de vis. 

A trata totul ca pe un vis eliberează. Cât timp dai realitate viselor, eşti sclavul lor. Închipuindu-ți că 
te-ai născut ca cutare şi cutare, devii un sclav al lui cutare şi cutare. Esenţa sclaviei constă în a te 
închipui ca fiind un proces, ca având trecut si viitor, ca având istorie. De fapt, noi nu avem istorie, nu 
suntem un proces, nu ne dezvoltăm, nici nu decădeM: prin urmare, priveşte totul ca pe un vis şi caută să 
rămâi în afara lui. 

Î: Ce câştig am din faptul că te ascult? 

M: Eu te chem înapoi la tine însuţi. Tot ce îţi cer este să te uiţi la tine însuţi, spre tine însuţi, în tine 
însuți. 

Î: La ce bun? 

M: Tu trăieşti, simţi, gândeşti. Acordând atenţie trăirii, simțirii şi gândirii tale, tu te eliberezi de ele şi 
treci dincolo de ele, personalitatea ta se dizolvă şi numai martorul rămâne. După aceea, vei trece dincolo 
de martor. Nu întreba cum se întâmplă. Tu doar cercetează înăuntrul tău. 

Î: Ce anume determină diferenţa dintre persoană şi martor? 

M: Ambele sunt moduri ale conştiinţei. Intr-unul tu doreşti şi te temi, în celălalt eşti neafectat de 
plăcere şi durere, iar evenimente nu te tulbură. Le laşi să vină şi să se ducă. 

Î: Cum te stabileşti în starea cea mai înaltă, în starea pură de martor? 

M: Conştiinţa nu străluceşte prin ea însăşi. Ea străluceşte printr-o lumină de dincolo de ea. După 
ce ai văzut calitatea de vis a conştiinţei, caută lumina în care apare ea, lumina care îi dă fiinţă. Există 
conţinutul conştiinţei, precum şi Conştienţa conţinutului. 

Î: Eu cunosc şi ştiu că eu cunosc. 

M: Chiar aşa, dar cu condiţia ca a doua cunoaştere să fie necondiționată şi veşnică. Uită 
cunoscutul, dar aminteşie-ţi că tu eşti cunoscătorul. Nu rămâne cufundat tot timpul în experienţele tale. 
Aminteşte-ţi că tu eşti dincolo de experimentator, veşnic nenăscut şi nemuritor. Amintindu-ţi aceasta, va 
ieşi la iveală calitatea cunoaşterii pure, lumina conştientei necondiționate. 

Î: În ce punct se experimentează realitatea? 

M: Experienţa este atributul schimbării, ea vine şi se duce. Realitatea nu este un eveniment, ea nu 
poate fi experimentată. Ea nu este perceptibilă în acelaşi mod în care este perceptibil un eveniment. 
Dacă vei aştepta producerea unui eveniment care să anunțe venirea realităţii, vei aştepta veşnic, căci 
realitatea nici nu vine, nici nu se duce. Ea trebuie să fie percepută, nu aşteptată Nu trebuie sa te 
pregăteşti pentru ea şi nici să o anticipezi, Insa chiar dorinţa fierbinte după realitate şi căutarea ei este 
mişcarea, lucrarea, acțiunea realităţii. Tot ce-ţi rămâne de Scut este de a înțelege acest punct central; că 
realitatea nu este un eveniment şi nu se poate întâmpla, că orice se întâmplă, orice vine şi se duce, nu 
este realitatea. Mulţumeşite-te să vezi evenimentul ca fiind doar eveniment, trecătorul ca fiind trecător, 
experienţa ca fiind simplă experienţă şi atunci ai tăcut tot ce-ţi stă în puteri. După aceea, devii vulnerabil 
față de realitate, nu mai eşti blindat împotriva ei, aşa cum erai pe vremea când dădeai realitate 
evenimentelor şi experienţelor. Insă de îndată ce există vreo preferință sau vreo aversiune, tu ai şi creat 
un ecran. 

Î: Vrei să spui că realitatea se exprimă în acțiune mai degrabă decât în cunoaştere? Sau că ea 
este un fel de sentiment? 

M: Nici acţiunea, nici simţirea, nici gândirea nu exprimă realitatea. Nu există un lucru care să fie 
expresia realităţii. Tu introduci o dualitate acolo unde nu există nici una. Numai realitatea este, nimic 
altceva nu există. Cele trei stări: de veghe, de vis şi de somn nu sunt "eu", iar eu nu sunt în ele. Atunci 
când am să mor, lumea va spune: "Ah, Maharaj a murit!" Dar pentru mine acestea sunt cuvinte fără 
conţinut; ele n-au nici un înțeles. Când se face închinarea în fața imaginii gurului, totul se petrece de 

parcă el se trezeşte, se îmbăiază, mănâncă, se odihneşte, pleacă într-o plimbare tihnită şi se întoarce, îi 
binecuvântează pe toți şi se duce să doarmă. Totul este îndeplinit până în cele mai mici detalii şi totuşi 
există un simțământ al irealităţii cu privire la toate astea. Tot aşa este şi cu mine. Totul se întâmplă după 
cum e nevoie, şi totuşi nu se întâmplă nimic. Eu fac ceea ce pare a fi necesar, dar în acelaşi timp ştiu că 
nimic nu este necesar, că viaţa însăşi este doar o prefăcătorie, o joacă. 

Î: Atunci de ce să mai trăieşti? De ce toate aceste inutile veniri şi plecări, treziri şi culcări, hrăniri şi 
digerări? 

M: Nimic nu este făcut de mine, totul se întâmplă pur şi simplu. Eu nu mă aştept la nimic, eu nu 
plănuiesc, eu doar privesc evenimentele întâmplându-se, ştiind că sunt ireale. 

Î: Ai fost oare în felul acesta încă din primul moment al iluminării? 

M: Cele trei stări se derulează ca de obicei - există trezire şi culcare şi iarăşi trezire, dar ele nu mi 
se întâmplă mie. Ele se întâmplă pur şi simplu. Pentru mine, nimic nu se întâmplă vreodată. Există ceva 
neschimbător, nemişcat, neclintit ca stânca, inatacabil - o masă solidă de pură existențţă-conştiință- 
beatitudine. Eu nu sunt niciodată în afara ei. Nimic nu poate să mă scoată din ea, nici o tortură, nici o 
calamitate. 

Î: Totuşi, tu eşti conştient! 

M: Da şi nu. Există pacea adâncă, imensă, de nezdruncinat. Evenimentele sunt înregistrate în 
memorie, dar ele nu au importanţă. Abia de sunt conştient de ele. 

Î: Dacă înţeleg bine, această stare n-a venit prin cultivare. 

M: Nu a fost nici o venire. A fost aşa - dintotdeauna. A fost o descoperire şi ea a fost bruscă, 
întocmai cum la naştere descoperi lumea brusc, tot aşa de brusc am descoperit eu ființa mea reală. 

Î: A fost ea acoperită de nori şi sadhana ta a dizolvat pâcla? Când starea ta adevărată ţi-a devenit 
clară, a rămas ea clară ori s-a întunecat din nou? Condiţia ta este permanentă sau intermitentă? 

M: Absolut stabilă. Orice aş face, ea rămâne ca o stâncă -nemişcată. Odată ce te-ai trezit la 
realitate, rămâi în ea. Un copil nu se mai întoarce în pântecele mamei! Ea este o stare simplă, mai mică 
decât cele mai mici, mai mare decât cele mai mari. Este evidentă, ceva care vorbeşte de la sine, şi totuşi 
dincolo de orice descriere. 

| Există vreo cale care duce la ea? 

M: Orice poate deveni o cale, cu condiţia ca tu să fii interesat. Chiar faptul că-ţi storci creierii ca să 
pricepi vorbele mele si să încerci să pătrunzi deplinul lor înţeles este o sadhana suficientă pentru a 
dărâma zidul. Nimic nu mă tulbură. Eu nu opun nici o rezistenţă necazului - de aceea el nu rămâne cu 
mine Pe partea ta, sunt multe necazuri. Pe partea mea, nu este nici cel mai mic necaz. Vino pe partea 
mea. Tu eşti predispus la necazuri Eu sunt imun. Indiferent ce se întâmplă - ceea ce trebuie, este un 
interes sincer. Seriozitatea e de ajuns. 

Î: Sunt eu în stare să fac asta? 

M: Fireşte. Tu eşti destul de capabil să treci dincoace. Numai să fii sincer. 


43. IGNORANȚA POATE FI RECUNOSCUTĂ,JNANA NU 


Întrebare: În decursul anilor, învățătura ta rămâne aceeaşi. Se pare că nu există nici un progres în 
ceea ce spui. 

Maharaj: Intr-un spital bolnavii sunt trataţi şi se fac bine. Tratamentul este rutină, 'cu prea puţină 
schimbare, şi totuşi nu există nimic monoton în privința sănătăţii. Este posibil ca învățătura mea să fie 
rutină, însă rodul acesteia este nou de la om la om. 

M: Ce înseamnă realizarea? Cine este un om realizat? După ce este recunoscut un jnanin? 

Î: Nu există trăsături distintictive ale jnanei. Numai ignoranța poate fi recunoscută, nu şi jnana. Cu 
atât mai mult cu cât un jnanin nu pretinde că este ceva special. Toţi cei care îşi proclamă propria măreție 
şi unicitate nu sunt jnanini. Ei iau, din greşeală, o oarecare dezvoltare ieşită din comun drept realizare. 
Jnaninul nu arată nici o tendinţă de a se proclama drept jnanin. El se consideră perfect normal, fidel 
naturii sale reale. A te proclama tu însuţi drept o zeitate omniprezentă, omniscientă şi omnipotentă este 
un semn clar de ignorantă. Poate un jnanin să-şi comunice experienţa unui ignorant. Poate jnana să fie 
transmisă de la un om la altul? 

M: Da, se poate. Cuvintele unui jnanin au puterea de a împrăştia ignoranţa şi întunericul din minte. 
Nu cuvintele contează, ci puterea care se află în spatele lor. 

j: Care este acea putere? 

M: Puterea de convingere întemeiată pe realizarea personală, pe experienţa directă. 

Î: Unii oameni realizaţi spun că această cunoaştere trebuie să fie câştigată, nu primită. Altul nu 
poate decât să-şi expună învăţătura, dar învăţarea îţi aparţine. 

M: E acelaşi lucru. 


|: Sunt mulţi care au practicat yoga timp îndelungat, fără nici un rezultat. Care să fie cauza 

eşecului lor? 

M: Unii se dedau transelor, cu conştiinţa în suspensie. Fără conştiinţă deplină ce progres poate să 
fie? 

Î: Mulţi practică samadhi (starea de absorbție frenetică). În samadhi starea de conştiinţă este 
destul de intensă; în ciuda acestui fapt, nu se ajunge la nici un rezultat. 

M: La ce rezultate te aştepţi? Şi de ce ar trebui ca jnana să fie rezultatul a ceva? Un lucru conduce 
la un altul, far jnana nu este un lucru care să fie limitat de cauze şi rezultate. Ea este în întregime dincolo 
de cauzalitate. Ea înseamnă a rămâne în sine. Yoghinul ajunge să cunoască multe minuni, dar în 
privinţa Sinelui el rămâne ignorant. Un jnanin poate să arate şi să simtă destul de obişnuit, dar Sinele şi-l 
cunoaşte bine. 

Î: Sunt mulţi cei care se străduiesc în mod serios să obţină cunoaşterea de sine, dar rezultatele 
sunt insuficiente. Care să fie oare cauza acestui fapt? 

M: Ei n-au investigat suficient sursele cunoaşterii, ei nu-şi cunosc îndeajuns de bine senzațiile, 
sentimentele şi gândurile. Asta poate să fie una din cauzele întârzierii. O altă cauză: anumite dorinţe pot 
să fie încă vii. 

Î: Se pare că suişurile şi coborâşurile în sadhana sunt inevitabile. Cu toate acestea, căutătorul 
serios înaintează în ciuda oricăror greutăţi. Ce poate un jnanin să facă pentru un astfel de căutător? 

M: Dacă cercetătorul este serios, lumina îi poate fi dăruită Lumina este pentru toți şi întotdeauna 
prezentă, dar căutători sunt puţini, iar printre cei puţini, rari sunt aceia care sunt pregătiți. Maturitatea 
inimii şi a minţii este indispensabilă. 

Î: Tu ţi-ai dobândit propria realizare prin efort sau prin gratia gurului tău? 

M: A lui a fost învățătura, a mea fost încrederea, încrederea mea în el m-a făcut să accept 
cuvintele lui ca fiind adevărate, să pătrund adânc în ele, să le trăiesc, şi aşa am ajuns să realizez ceea 
ce sunt eu. Persoana şi cuvintele gurului m-au făcut să am încredere în el, iar încrederea mea le-a făcut 
roditoare. 

Î: Este oare cu putință ca un guru să ofere realizarea fără cuvinte, fără încredere, să o dea pur şi 
simplu, fără nici un fel de pregătire? 

M: Da, se poate, dar unde este cel care s-o ia? Vezi tu, eu eram într-atât de armonizat cu gurul 
meu, mă încredeam în el atât de complet, era atât de puţină rezistenţă în mine, încât totul s-a întâmplat 
cu uşurinţă şi iute. Dar nu oricine este aşa de norocos. Lenea şi neliniştea stau adesea în cale şi, până 
ce nu sunt văzute şi înlăturate, progresul este lent. Toţi aceia care s-au realizat pe loc, prin simplă 
atingere, privire sau gând, au fost pregătiți pentru asta. Dar astfel de oameni sunt foarte puțini. 
Majoritatea au nevoie de timp pentru maturizare. Sadhana înseamnă maturizare accelerată. 

Î: Ce anume te face matur? Care este factorul de maturizare? 

M: Seriozitatea, bineînţeles. Trebuie să fii cu adevărat doritor. La urma urmei, omul realizat este 
cel mai serios om. Indiferent ce face, el face complet, fără limitări şi reţineri. Integritatea te va conduce la 
realitate. 

Î: Tu iubeşti lumea? 

M: Atunci când eşti rănit, tu plângi. De ce? Pentru că te iubeşti pe tine însuţi. Nu-ţi înfrâna iubirea 
limitând-o la corp, păstreaz-o deschisă. Ea va fi atunci iubirea pentru tot. Când toate falsele identificări 
sunt azvârlite departe, ceea ce rămâne este iubirea atotcuprinzătoare. Descotoroseşte-te de toate ideile 
despre tine însuţi, chiar şi de ideea că tu eşti Dumnezeu. Nici o auito-definire nu este valabilă. 

Î: Sunt sătul de promisiuni. Sunt sătul de atâtea sadhane care îmi răpesc timpul şi energia şi nu 
aduc nimic. Eu vreau realitatea aici şi acum. Pot să o am? 

M: Fireşte că poţi, cu condiţia să fii realmente sătul de toate, inclusiv de sadhanele tale. Când nu 
pretinzi nimic de la lume, nici de la Dumnezeu, când nu vrei nimic, nu cauţi nimic, nu aştepţi nimic, atunci 
Starea Supremă va veni la tine neinvitată şi neaşteptată! 

Î: Dacă un om, absorbit de viața de familie şi de treburile lumii, practică sadhana aşa cum este 
prescrisă de scripturi, va obține rezultate? 

M: Rezultate va obține, dar va fi înfăşurat în ele ca într-o gogoaşă de mătase. 

Î: Sunt atât de mulți sfinţi care susţin că atunci când vei fi matur şi pregătit te vei realiza. Cuvintele 
lor pot să fie adevărate, dar ele sunt de puţin folos. Trebuie să existe o cale de ieşire, independentă de 
maturizarea care are nevoie de timp, de sadhana care are nevoie de efort. 

M: Nu o numi cale; este mai mult un fel de îndemânare. Nu-i nici măcar atât. Fii deschis şi liniştit, 
asta-i tot. Ceea ce cauţi este atât de aproape de tine, încât nu mai este loc pentru vreo cale. 

Î: Sunt atât de mulţi oameni ignoranţi în lume şi atât de puţini jnanini. Care să fie cauza acestui 
fapt? 

M: Nu te preocupa de alţii, ai grijă de tine însuți. Tu ştii că tu eşti. Nu te împovăra cu nume, doar fii. 
Orice nume sau formă îţi dai ţie însuţi întunecă natura ta reală. 


|: De ce trebuie ca orice căutare să se sfârşească înainte de a te putea realiza? 

M: Dorinţa de adevăr este cea mai înaltă dintre toate dorințele, totuşi ea este încă o dorinţă. 
Pentru ca realul să fie, trebuie să se renunțe la toate dorințele. Aminteşte-ţi că tu eşti. Acesta este 
capitalul tău de lucru. Rulează-l şi vei obține mult profit. 

Î: Oare de ce ar trebui să fie căutare? 

M: Viaţa este căutare, nu te poţi împotrivi căutării. Când orice căutare încetează, este Starea 
Supremă. 

Î: De ce oare Starea Supremă vine şi se duce? 

M: Nici nu vine, nici nu pleacă. Ea este. 

Î: Tu vorbeşti din proprie experiență? 

M: Desigur. Este o stare atemporală, mereu prezentă. 

Î: La mine ea vine şi se duce, la tine nu se întâmplă la fel. De ce această diferență? 

M: Poate pentru că eu nu am nici o dorinţă. Ori poate tu nu doreşti Supremul îndeajuns de tare. Tu 
trebuie să te simți disperat atunci când mintea ta nu mai este în legătură cu Supremul. 

Î: Toată viața m-am străduit şi am realizat atât de puţin. Am citit, am ascultat - totul a fost în zadar. 

M: Ascultatul şi cititul au devenit ia tine o obişnuinţă. 

Î: Am renunţat şi asta. În prezent nu mai citesc deloc. 

M: La ce ai renunţat nu mai are nici o importanţă acum. La ce n-ai renunţat încă? Descoperă şi 
renunţă. 

Sadhana înseamnă căutarea a ceea ce trebuie să abandonezi. Goleşte-te complet. 

Î: Cum poate un prost să dorească înțelepciunea? Este nevoie să cunoşti obiectul dorinţei ca să-l 
doreşti. Dar când Supremul nu este cunoscut, cum poate el să fie dorit? 

M: Omul se maturizează în mod natural şi devine pregătit pentru realizare. 

Î: Dar care este factorul de maturizare? 

M: Amintirea de sine, conştiinţa deplină cu privire la "eu sunt" îl maturizează eficace şi rapid. 
Renunţă la toate ideile despre tine însuţi, fii pur şi simplu. 

Î: Sunt sătul de toate căile, de toate mijloacele, de toate îndemânările şi trucurile, de toate aceste 
acrobatii mentale. Există vreo cale de a percepe realitatea în mod direct şi imediat? 

M: încetează să mai faci uz de mintea ta şi vezi ce se întâmplă. Fă acest singur lucru până la 
capăt şi în mod .Asta este tot. 

Î: Când eram mai tânăr aveam experienţe ciudate, scurte dar memorabile, de a nu fi nimic, pur şi 
simplu nimic, fiind totuşi pe deplin conştient. Dar pericolul este că ai dorința de a recrea din memorie 
clipele care au trecut. 

M: Toate astea nu-s decât închipuire. În lumina conştiinţei se întâmplă tot felul de lucruri şi nu-i 
nevoie să-i acorzi importanţă specială vreunuia. Vederea unei flori este !a fel de minunată ca şi viziunea 
lui Dumnezeu. Lasă-le să fie. De ce să ţi le aminteşti, iar apoi să transformi amintirea într-o problemă? 
Fii cu băgare de seamă; nu le împărți în elevate şi vulgare, interne şi externe, durabile şi trecătoare. 
Treci dincolo, mergi îndărăt la sursă, mergi la Sinele care este acelaşi, indiferent de ceea ce se 
întâmplă. Slăbiciunea ta se datorează convingerii că tu te-ai născut în această lume. În realitate, lumea 
este mereu recreată în tine şi de către tine. Priveşte totul ca emanând din lumina care este sursa 
propriei tale fiinţe. Vei afla că în acea lumină este iubire şi infinită energie. 

Î: Dacă eu sunt acea lumină, de ce nu ştiu asta'? 

M: Ca să ştii, tu ai nevoie de o minte care ştie, de o minte capabilă să cunoască. Insă mintea ta 
este mereu pe fugă, niciodată liniştită, niciodată reflectând pe deplin. Cum poţi să vezi luna în toată 
gloria ei atunci când ochii îţi sunt înceţoşaţi de boală? 

Î: Putem să spunem că deşi soarele este cauza umbrei, noi nu putem vedea soarele în umbră? 
Trebuie să te întorci? 

M: larăşi ai introdus trinitatea soare-corp-umbră. În realitate nu există o astfel de diviziune. Lucrul 
despre care vorbesc eu nu are nimic a face cu dualităţi şi trinităţi. Nu mentaliza şi nu verbaliza. Vezi şi fii, 
nimic mai mult. 

Î: Trebuie să văd pentru a fi? 

M: Vezi ceea ce eşti. Nu-i întreba pe alții, nu-i lăsa pe alţii să-ti vorbească despre tine. Priveşte 
înăuntru şi vezi. Asta-i tot ce poate învățătorul să-ţi spună. Este inutil să mergi de la unul la altul. Aceeaşi 
apă este în toate fântânile. Scoate pur şi simplu din cea mai apropiată, în ceea ce mă priveşte, apa este 
în mine şi eu sunt apa. 


44. NUMAI "EU SUNT" ESTE ADEVĂRAT, RESTUL ESTE DEDUCȚIE 
Maharaj: Cel care percepe lumea este anterior lumii, sau ia ființă odată cu lumea? 
Intrebare: Ce întrebare ciudată! De ce pui astfel de întrebări? 
M: Dacă nu cunoşti răspunsul corect, nu vei afla pacea. 

Î: Când mă trezesc dimineaţa, lumea este deja acolo, aşteptându-mă. Cu siguranţă, lumea apare 
prima în existenţă. Eu apar, dar mult mai târziu, cel mai devreme la naşterea mea. Corpul face medierea 
între mine şi lume. Fără corp, n-aş fi nici eu, nici lumea. 

M: Corpul apare în mintea ta, mintea ta este conţinutul conştiinţei tale; tu eşti martorul nemişcat al 
râului conştiinţei care se schimbă etern iară ca pe tine să te schimbe în vreun fel. Caracterul tău 
neschimbător este atât de evident, încât nici nu-l observi. Uită-te bine la tine însuţi şi toate aceste 
înțelegeri şi concepții greşite se vor dizolva, întocmai cum micile vietăți acvatice sunt în apă şi nu pot fi 
fără apă, aşa şi universul este în tine şi nu poate fi fără tine. 

Î: Noi îl numim Dumnezeu. 

M: Dumnezeu este doar o idee în mintea ta. Faptul eşti tu. Singurul lucru pe care îl cunoşti cu 
certitudine este: "aici şi acum, eu sunt", înlătură pe "aici şi acum", "eu sunt" rămâne, inatacabil. Lumea 
există în memorie, memoria apare în conştiinţă; conştiinţa există în conştientă , iar Conştienţa este 
reflectarea luminii pe apele existentei. 

Î: Eu tot nu înțeleg cum poate lumea să fie în mine din moment ce contrariul, "eu sunt în lume", 
este atât de evident. 

M: Până şi a spune: "eu sunt lumea, lumea este în mine", este un semn de ignoranță. Dar când 
păstrez în minte şi confirm în viaţă identitatea mea cu lumea, în mine se iveşte o putere care distruge 
ignoranţa, o arde complet. 

Î: Este martorul ignoranței separat de ignoranță? A spune: "eu sunt ignorant” nu este tot o parte a 
ignoranței? 

M: Desigur. Tot ce pot să spun cu exactitate este: "eu sunt”, orice altceva este deducție. Insă 
inferenţa a devenit obicei. Distruge toate obiceiurile de gândire şi de vedere. Simţământul "eu sunt" este 
manifestarea unei cauze mai profunde, pe care o poţi numi sine, Dumnezeu, Realitate sau oricare alt 
nume. "Eu sunt" este în lume, însă el este cheia care poate deschide poarta de ieşire din lume. Luna 
dansând pe apă este văzută în apă, dar ea este cauzată de luna de pe cer, iar nu de apă. 

Î: Punctul principal pare să-mi scape. Eu pot să admit că lumea în care trăiesc şi mă mişc şi în 
care îmi am ființa este propria mea creaţie, o proiecție a mea, a imaginaţiei mele asupra lumii 
necunoscute, lumea aşa cum este ea, lumea "materiei absolute”, indiferent cum poate fi această 
materie. Lumea propriei mele creaţii poate fi complet diferită de lumea ultimă, lumea reală, întocmai cum 
ecranul de cinema este complet diferit de imaginile proiectate pe el. Totuşi, această lume absolută 
există, complet independentă de mine însumi. 

M: De acord, lumea Realităţii Absolute, asupra căreia mintea ta a proiectat o lume a irealității 
relative, este independentă de tine însuţi, pentru simplul motiv că ea este tu însuți, 

Î: Nu cumva e o contradicție de termeni? Cum poate independenta să dovedească identitatea? 

M: Examinează mişcarea schimbării şi vei vedea. Ceea ce se poate schimba, în vreme ce tu nu te 
schimbi, poate fi considerat ca fiind independent de tine. Dar ceea ce este neschimbător trebuie să fie 
una cu tot ce este neschimbător, căci dualitatea implică interacțiune şi interacțiunea înseamnă 
schimbare. Cu alte cuvinte, ceea ce este absolut material şi ceea ce este absolut spiritual, ceea ce este 
totalmente obiectiv şi ceea ce este totalmente subiectiv sunt identice, atât în substanţă cât şi în esenţă. 

Î: Aşa cum într-o imagine tridimensională lumina formează propriul ei ecran. 

M: Orice comparaţie este binevenită. Ceea ce este important de priceput, este că tu ai proiectat 
asupra ta însuţi o lume ieşita din propria ta imaginaţie, bazată pe amintiri, dorinţe şi frici. Şi că tu te-ai 
închis în ea. Dezleagă vraja şi fii liber. 

Î: Cum să dezleg vraja? 

M: Afirmă-ti cu putere independenţa în gândire şi acţiune, la urma urmei, totul depinde de 
încrederea în tine însuţi, de convingerea că ceea ce vezi şi auzi, gândeşti şi simţi este real. De ce nu pui 
în discuţie credința ta? Fără îndoială, lumea este pictată de tine pe ecranul conștiinței şi este în 
întregime propria ta lume privată. Numai simțământul tău de "eu sunt”, cu toate că-i în lume, nu este al 
lumii. Prin nici un efort de logică sau de imaginaţie nu poţi să-l schimbi pe "eu sunt în "eu nu sunt". Prin 
chiar negarea ființei tale reale tu nu faci altceva decât să o afirmi cu putere. Odată ce realizezi că lumea 
este propria ta proiecție, eşti liber de ea. Nu este nevoie să te eliberezi de o lume care nu există decât în 
propria ta închipuire! Oricum ar fi imaginea, frumoasă sau urâtă, tu eşti cel care o pictezi şi tu nu eşti 
legat de ea. Realizează că nu există nimeni care să ţi-o impună, că ea se datorează obişnuinţei de a lua 
imaginarul drept real. Vezi imaginarul ca fiind imaginar şi fii liber de frică, întocmai cum culorile acestui 
covor sunt înfăţişate de lumină, dar lumina nu este culoarea, la fel şi lumea este cauzată de tine, dar tu 
nu eşti lumea. Tu poţi să numeşti ceea ce creează şi susține lumea Dumnezeu sau Providența, dar în 
ultimă instanţă tu eşti dovada că Dumnezeu există, nu invers. Căci înainte ca orice întrebare despre 
Dumnezeu să fie pusă, tu trebuie să fii acolo ca s-o pui. 

Î: Dumnezeu este o experienţă temporală, experimentatorul este atemporal. 

M: Chiar şi experimentatorul este secundar. Primordială este întinderea infinită a conştiinţei, 

posibilitatea eternă, potenţialul incomensurabil a tot ce a fost, este şi va fi. Atunci când te uiţi la ceva, tu 
vezi de fapt ceea ce-i ultim, dar îţi închipui că vezi un nor sau un copac. Învață să priveşti fără 
imaginaţie, să asculţi fără distorsiuni, asta-i tot. Încetează să mai atribui nume şi forme la ceea ce este în 
esenţă fără nume şi fără formă, realizează că fiecare modalitate de percepție este subiectivă, că ceea ce 
este văzut sau auzit, pipăit sau mirosit, simţit sau gândit, aşteptat sau imaginat, este în minte şi nu în 
realitate, şi atunci vei experimenta pacea şi libertatea faţă de frică. 

Chiar şi simțământul de "eu sunt" este compus din lumina pură a sentimentului de a fi. "Eu" este 
acolo chiar şi fără "sunt". Tot aşa, lumina pură este acolo, fie că spui "eu", fie că nu. Fii pe deplin 
conştient de acea lumină pură şi nu o vei pierde niciodată. Fiinţarea în ființă, Conştienţa în conştiinţă, 
interesul în fiecare experienţă - este ceva indescriptibil şi totuşi perfect accesibil, căci nu există nimic 
altceva. 

Î: Tu vorbeşti despre realitate în mod deschis - ca fiind întâia cauză atotpătrunzătoare, veşnic 
prezentă, eternă, atotcunoscătoare, atotdătătoare de energie. Alţi învățători refuză să discute câtuşi de 
puţin despre realitate. Ei spun că realitatea este dincolo de minte, în vreme ce toate discuţiile sunt în 
câmpul minţii, care este locul de baştină al irealului. Abordarea lor este negativă; ei aruncă lumină 
asupra irealului şi astfel trec dincolo de el, în real. 

M: Deosebirea se află numai în cuvinte. La urma urmei, atunci când vorbesc despre real, eu îl 
descriu ca fiind ne-real, fără spațiu, fără timp, fără cauză, fără început şi fără sfârşit. Se ajunge în acelaşi 
punct. Câtă vreme asta conduce la iluminare, ce contează modul de formulare? Are importanţă dacă 
tragi căruța sau o împingi, atâta timp cât ea este menținută în mişcare? Tu poţi să te simţi atras de real 
odată, şi respins de fals altădată; acestea sunt doar dispoziţii care alternează; ambele sunt necesare 
pentru o libertate perfectă. Tu poţi să urmezi o cale sau alta, însă de fiecare dată aceasta va fi calea 
potrivită pentru acel moment; numai să mergi cu toată inima, să nu risipeşti timpul cu îndoieli sau 
şovăieli. Multe feluri de mâncare sunt necesare pentru a-l face pe copil să crească, dar actul de a mânca 
este acelaşi. Teoretic, toate abordările sunt bune. În practică, şi la un moment dat, tu porneşti doar pe un 
singur drum. Mai devreme sau mai târziu, eşti nevoit să descoperi că dacă vrei cu adevărat să găseşti, 
arunci trebuie să sapi numai într-un singur loc: în tine însuți. Nici corpul şi nici mintea nu-ţi pot da ceea 
ce cauţi existenţa sinelui, cunoaşterea lui şi marea pace care vine odată cu asta. 

Î: Există, cu siguranţă, ceva valabil şi valoros în oricare abordare. 

M: în fiecare caz, valoarea se află m aducerea ta la nevoia de a căuta în tine însuţi. Jucatul cu 
diversele abordări poate fi pus pe seama rezistenţei de a pătrunde în interior, fricii de a fi nevoit să 
abandonezi iluzia că eşti ceva sau cineva în particular. Ca să găseşti apa, nu trebuie să sapi gropi mici 
peste tot locul, ci să forezi adânc doar într-un singur loc. Similar, pentru a-ţi găsi sinele, tu trebuie să te 
explorezi. Când vei realiza că tu eşti lumina lumii, vei mai realiza că tu eşti de asemenea iubirea ei; că a 
cunoaşte înseamnă a iubi şi că a iubi înseamnă a cunoaşte. Dintre toate stările de afecţiune, iubirea de 
sine apare prima. lubirea ta faţă de lume este reflectarea iubirii tale faţă de tine însuţi, căci lumea ta este 
propria ta creație. Lumina şi iubirea sunt impersonale, dar ele se reflectă în mintea ta ca auto-cunoaşiere 
şi dorinţă de bine pentru tine. Noi suntem întotdeauna binevoitori față de noi înşine, dar nu întotdeauna 
înţelepţi. Un yoghin este un om a cărui bunăvoință este aliată cu înțelepciunea. 


45. CEEA CE VINE ŞI SE DUCE NU ARE EXISTENȚĂ 


Întrebare: Eu am venit mai degrabă să fiu lângă tine decât să te ascult. Prea puţin poate fi 
exprimat în cuvinte, mult mai mult poate fi transmis în tăcere. 

Maharaj: Mai întâi cuvinte, apoi tăcere. Trebuie să fii pregătit pentru tăcere. 

î; Pot eu să trăiesc în tăcere? 

M: Munca dezinteresată conduce la tăcere, căci atunci când lucrezi în mod dezinteresat, nu ai 
nevoie să ceri ajutor. Nepăsător față de rezultate, tu eşti dispus să lucrezi cu cele mai neadecvate 
mijloace. Nu te preocupă să fii foarte talentat şi bine înzestrat. Nici nu ceri recunoaştere şi sprijin. Tu pur 
şi simplu faci ceea ce trebuie făcut, lăsând necunoscutului reuşita şi eşecul. Căci totul este cauzat de 
nenumărați factori, între care strădania ta personală nu-i decât unul. Şi totuşi magia minţii şi a inimii 
omului este în aşa fel încât ceea ce este cel mai improbabil se întâmplă atunci când voinţa şi iubirea 
umană conlucrează. 

Î: Ce rău găseşti în faptul de a cere ajutor atunci când munca este lăudabilă? 

M: Unde este nevoia de a cere? Asta nu arată decât slăbiciune, nelinişte şi nerăbdare. Lucrează 
mai departe şi universul va lucra odată cu tine. La urma urmei, chiar ideea de a face lucrul just îţi vine de 
la necunoscut. Lasă rezultatele care vin în seama necunoscutului - tu fă doar acţiunile necesare. Tu eşti 
numai o verigă din lungul lanţ al cauzalităţii. Esenţialmente, totul se întâmplă numai în minte. Când 
lucrezi pentru ceva cu toată inima şi în mod susţinut, aceasta se întâmplă, căci este funcţia minţii aceea 
de a face lucrurile să se întâmple. În realitate nimic nu lipseşte şi nimic nu este necesar, toată munca 

este numai la suprafață. În adâncimi, este pace perfectă. Toate problemele tale se ivesc pentru că tu te- 
ai definit pe tine însuţi şi prin urmare te-ai limitat. Atunci când nu te mai gândeşti să fii aceasta sau 
aceea, orice conflict încetează. Orice încercare de a face ceva cu privire la problemele tale este sortită 
eşecului, căci ceea ce este cauzat de dorinţă poate fi dezlegat numai în libertatea faţă de dorinţă. Tu te- 
ai închis în timp şi spaţiu, te-ai restrâns la durata unei vieţi şi la volumul unui corp şi astfel ai creat 
conflictele fără de număr ale vieţii şi morţii, plăcerii şi durerii, speranţei şi fricii. Tu nu poţi scăpa de 
probleme fără să abandonezi iluziile. 

Î: O persoană este limitată de la natură. 

M: Persoana nu există ca atare. Există doar restricții şi limitări. Suma totală a acestora definesc 
persoana. Tu gândeşti că te cunoşti pe tine însuţi atunci când ştii ce eşti. Însă tu niciodată nu vei ştii cine 
eşti. Persoana doar pare să fie, aşa cum spaţiul dintr-un ulcior doar pare să aibă forma, volumul şi 
mirosul ulciorului. Vezi faptul că tu nu eşti ceea ce crezi că eşti. Luptă cu toată puterea de care dispui 
împotriva ideii că tu eşti ceva ce poate fi numit şi descris. Nu eşti. Refuză să te gândeşti la tine însuţi în 
termeni de aceasta ori aceea. Nu există nici o altă cale de a ieşi din nenorocirea pe care ţi-ai creat-o prin 
acceptarea oarbă lipsită de investigare. Suferinţa este un apel la cercetare, orice durere are nevoie de 
investigare. Nu-ţi fie lene să gândești. 

Î: Activitatea este esența realităţii. Nu-i nici o virtute în faptul de a nu lucra. Pe lângă gândire mai 
trebuie făcut ceva. 

M: Să munceşti în lume este greu, să te abții de la munca inutilă este şi mai greu. 

Î: Pentru persoana care sunt eu, toate astea par imposibile. 

M: Ce ştii tu despre tine însuţi? Tu poţi să fii numai ceea ce eşti în realitate; tu poţi să pari numai 
ceea ce nu eşti. Tu nu te-ai îndepărtat niciodată de perfecțiune. Orice idee de autoperfectionare este 
convenţională şi verbală. După cum soarele nu cunoaşte întunericul, tot aşa Sinele nu cunoaşte non- 
sinele. Mintea este cea care, cunoscându-l pe celălalt, devine celălalt. Totuşi mintea nu este nimic 
altceva decât Sinele. Sinele este cel care devine celălalt, non-sinele, şi totuşi rămâne acelaşi sine. Orice 
altceva este o plăsmuire, o ipoteză, întocmai cum un nor ascunde vederii soarele fără să-l afecteze în 
vreun fel, aşa şi plăsmuirea ascunde vederii realitatea fără să o distrugă, însăşi ideea de distrugere a 
realităţii este ridicolă; distrugătorul este întotdeauna mai real decât lucrul distrus. Realitatea este 
distrugătorul ultim. Orice separație, orice înstrăinare, orice îndepărtare sunt false. Toate sunt una - este 
soluția ultimă a fiecărui conflict. 

Î: Cum se face că în ciuda sprijinului şi a învățăturii pe care le primim noi nu facem nici un 
progres? 

M: Atâta vreme cât ne închipuim că suntem personalităţi complet separate una de alta, noi nu 
putem înţelege realitatea, care este esențialmente impersonală. Mai întâi trebuie să ne cunoaştem pe 
noi înşine ca fiind doar martori, centre de observare fără dimensiuni şi fără durată, iar apoi să realizăm 
acel imens ocean de conştientă pură care este în acelaşi timp minte, materie, şi dincolo de amândouă. 

Î: Indiferent ce aş putea să fiu în realitate, eu simt că sunt o persoană mică şi separată, una printre 
multe altele. 

M: Faptul că tu eşti o persoană se datorează iluziei spaţiului şi timpului; tu te închipui a fi la un 
anumit punct, ocupând un anumit voluM: personalitatea ta se datorează auto-identificării cu trupul. 
Gândurile şi sentimentele tale există în succesiune; ele au propria lor durată în timp şi ele sunt cele care 
te fac să te închipui, din cauza memoriei, ca având durată. În realitate, timpul şi spațiul există în tine; nu 
tu exişti în ele. Ele sunt modalităţi ale percepției, dar nu sunt singurele. Timpul şi spaţiul sunt asemenea 
cuvintelor scrise pe hârtie; hârtia este reală, cuvintele sunt doar o convenție. Ce vârstă ai? 

Î: Patruzeci şi opt! 

M: Ce te face să spui patruzeci şi opt? Ce te face să spui: eu sunt aici? Deprinderi verbale născute 
din presupuneri. Mintea creează timpul şi spaţiul şi îşi ia propriile creaţii drept realitate. Totul este aici şi 
acum, însă noi nu vedem asta. Indubitabil, totul este în mine şi prin mine. Nu este nimic altceva. Chiar 
ideea de "altceva" este un dezastru şi o calamitate. 

Î: Care este cauza personificării, a auto-limitării în timp şi în spațiu? 

M: Ceea ce nu există nu poate să aibă o cauză. Persoana separată nu există ca atare. Chiar 
adoptând punctul de vedere empiric, este evident că toate lucrurile sunt cauza fiecărui lucru, că fiecare 
lucru este aşa cum este pentru că universul este aşa cum este. 

Î: Totuşi personalitatea trebuie să aibă o cauză. 

M: Cum ia naştere persoana? Prin memorie. Prin identificarea prezentului cu trecutul şi 
proiectarea lui în viitor. Gândeşte-te la tine însuţi ca fiind momentan, fără trecut şi viitor, şi personalitatea 
ta se va dizolva. 

Î: Nu rămâne "eu sunt"? 

M: Cuvântul "rămâne" nu este potrivit. "Eu sunt" este mereu proaspăt. Nu este nevoie ca tu să îţi 
aminteşti să fii. La drept vorbind, înainte ca tu să poţi experimenta ceva, trebuie să existe simțământul 

fiinţării. La ora actuală, ființa ta este amestecată cu experiențele. Tot ceea ce ai de făcut, este să 
descâlceşti ființa din plasa experienţelor. Odată ce ai cunoscut ființa pură, fără a fi aceasta ori aceea, tu 
o vei distinge printre experienţe şi nu vei mai fi indus în eroare de nume şi de forme. Auto-limitarea este 
însăşi esenţa personalității. 

Î: Cum pot eu să devin universal? 

M: Dar tu eşti universal. Tu n-ai nevoie şi nu poți să devii ceea ce eşti deja. Doar încetează să te 
mai închipui ca fiind particularul. Ceea ce vine şi se duce nu are ființă, ci îşi datorează aparenţa chiar 
realităţii. Tu ştii că există o lume, dar lumea te cunoaşte pe tine? Toată cunoaşterea curge din tine, 
precum şi toată existenţa şi toată bucuria. Realizează că tu eşti sursa eternă şi acceptă totul ca fiind al 
tău. O asemenea acceptare este iubire adevărata. 

Î: Tot ce spui sună foarte frumos. Dar cum poți să transformi asta într-un mod de trăire? 

M: Nepărăsindu-ţi niciodată casa, tu întrebi de drumul spre casă. Scapă de ideile greşite, asta-i tot. 
Colecţionarea de idei bune nu te va duce nicăieri, încetează pur şi simplu să îţi închipui. 

|: Asta nu-i o chestiune de realizare, ci de înțelegere. 

M: Nu încerca să înţelegi! E de ajuns să nu înţelegi greşit. Nu te bizui pe mintea ta pentru a atinge 
eliberarea. Mintea este cea care te-a vârât în sclavie. Treci cu totul dincolo de ea. Ceea ce este fără de 
început nu poate avea o cauză. Nu că ai fi ştiut cine eşti şi apoi ai uitat, ci odată ce ştii, tu n-ai cum să 
mai uiţi. Ignoranţa nu are început, dar poate să aibă un sfârşit, întreabă cine este ignorant şi ignoranţa 
se va dizolva ca un vis. Lumea este plină de contradicții, şi de aceea tu cauţi armonia si pacea. Tu nu le 
vei putea găsi în lume, căci lumea este copilul haosului. Ca să găseşti ordinea, tu trebuie să cauti 
înlăuntru. Lumea ia fiinţă numai atunci când te naşti într-un corp. Nici un corp - nici o lume. Cercetează 
mai întâi dacă tu eşti corpul, înțelegerea lumii va veni mai târziu. 

Î: Ceea ce spui tu sună convingător, însă ce folos poate trage din asta persoana particulară, care 
se cunoaşte pe sine ca fiind în lume şi a lumii? 

M: Milioane de oameni mănâncă pâine, dar puţini ştiu totul despre grâu. Şi numai cei care ştiu pot 
îmbunătăţi pâinea, în mod similar, numai cei care cunosc Sinele, care au văzut dincolo de lume, pot 
îmbunătăţi lumea. Valoarea lor pentru persoanele private este imensă, căci ei sunt singura lor speranţă 
de salvare. Ceea ce este în lume nu poate salva lumea; dacă te preocupă cu adevărat să ajuţi lumea, 
atunci trebuie să ieşi din ea. 

Î: Dar se poate ieşi din lume? 

M: Cine s-a născut mai întâi, tu sau lumea? Cât timp acorzi lumii primul loc, tu eşti legat de ea; 
odată ce realizezi, dincolo de orice urmă de îndoială, că lumea este în tine şi nu tu în lume, tu eşti afară 
din ea. Fireşte că trupul tău rămâne în lume şi al lumii, dar tu nu mai eşti înşelat de faptul acesta. Toate 
scripturile spun că înainte ca lumea să fie, Creatorul era. Cine îl cunoaşte pe Creator? Numai aceea 
care era înainte de Creator, propria ta ființă reală, sursa tuturor lumilor şi a tuturor creatorilor. 

Î: Tot ce spui tu se sprijină pe supoziţia că lumea este propria ta proiecţie. Tu admiți că te referi la 
lumea ta subiectivă, personală, lume care îţi este dată prin simţurile tale şi prin mintea ta. În acest sens, 
fiecare din noi trăieşte într-o lume care este propria lui proiecţie. Aceste lumi private abia de se ating una 
pe alta şi ele se ivesc din şi se unesc în "eu sunt", în centrul lor. Însă, cu siguranţă, în spatele acestor 
lumi private trebuie să fie o lume obiectivă comună, iar lumile private sunt simple umbre ale ei. Negi tu 
existența unei astfel de lumi obiective, comune tuturor? 

M: Realitatea nu este nici subiectivă nici obiectivă, nici minte nici materie, nici timp nici spațiu. 
Aceste divizări au nevoie de cineva faţă de care să se întâmple, un centru conştient separat. Dar 
realitatea este totul şi nimic, totalitatea şi excluderea, plenitudinea şi golul, coerenţă absolută şi paradox 
absolut. Tu nu poți să vorbeşti despre ea; poţi doar să-ţi pierzi Sinele în ea. Atunci când negi realitatea 
unui lucru, rămâne un reziduu care nu poate fi negat. Orice discuţie referitoare la jnana este un semn de 
ignoranță. Mintea este cea care îşi închipuie că nu cunoaşte şi ajunge apoi să cunoască. Realitatea nu 
cunoaşte nimic din aceste contorsionări. Chiar şi ideea de Dumnezeu în calitate de Creator este falsă. 
Oare îmi datorez eu fiinţa unei alte ființe? Fiindcă eu sunt, totul este. 

Î: Cum să fie aşa? Copilul se naşte în lume, nu lumea în copil. Lumea este veche, copilul este nou. 

M: Copilul este născut în lumea ta. Ai fost tu născut în lumea ta, ori lumea ta ţi-a apărut ţie? Să te 
naşti înseamnă să creezi o lume în jurul tău, cu tine în centru. Dar te creezi tu vreodată pe tine însuți? 
Ori te-a creat cineva? Fiecare creează o lume pentru el însuşi şi trăieşte în ea, întemnițat de ignoranţa 
sa. Tot ce trebuie să faci este să negi realitatea închisorii tale. 

Î: întocmai cum starea de veghe există în formă de sămânță în cursul somnului, tot aşa lumea pe 
care copilul o creează la naşterea lui există dinainte de naşterea lui. La cine se află sămânţa? 

M: La cel care este martorul naşterii şi al morţii, dar care nici nu se naşte, nici nu moare. El singur 
este sămânţa creaţiei precum şi reziduul ei. Nu cere minţii să confirme ceea ce este dincolo de minte. 
Experienţa directă este singura confirmare valabilă. 

46. CONŞTIINŢA DE A EXISTA ESTE BEATITUDINE 


Întrebare: Eu sunt de profesie medic. Am început cu chirurgia, am continuat cu psihiatria şi am şi 
scris câteva cărţi despre sănătatea mentală şi însănătoşirea prin credinţă. Am venit la tine să învăţ legile 
sănătăţii spirituale. 

Maharaj: Atunci când încerci să vindeci un pacient, ce anume încerci să vindeci? Ce este 
vindecarea? Când poţi să spui că un om este vindecat? 

Î: Eu urmăresc să vindec corpul şi să îmbunătăţesc elementul de legătură dintre corp şi minte. 
Caut de asemenea să pun mintea în ordine. 

M: Ai cercetat conexiunea dintre minte şi corp? în ce punct sunt conectate ele? 

Î: Intre corp şi conştiinţa care sălăşluieşte în el se află mintea. 

M: Oare corpul nu-i făcut din hrană? Este cu putinţă să existe vreo minte fără hrană? 

Î: Corpul este clădit şi menținut prin hrană. Fără hrană, mintea, în mod obişnuit, slăbeşte. Dar 
mintea nu este simplă hrană. Există un factor de transformare care creează o minte în trup. Care este 
acel factor de transformare? 

M: întocmai cum lemnul produce focul care nu este lemn, aşa şi corpul produce mintea care nu 
este corpul. Dar cui îi apare mintea? Cine este cel care percepe gândurile şi sentimentele, şi pe care tu îl 
numeşti minte? Există lemnul, există focul şi există acela care se bucură de foc. Cine se bucură de 
minte? Oare cel care se bucură este tot un rezultat al hranei, ori este independent? 

Î: Cel care percepe este independent. 

M: Cum de ştii? Vorbeşti din propria ta experiență? Tu zici că nu eşti corpul nici mintea. Cum de 
ştii? 

Î: De fapt, nu ştiu. Aşa bănuiesc. 

M: Adevărul este permanent. Realul este neschimbător. Ceea ce se schimbă nu este real, ceea ce 
este real nu se schimbă. Prin urmare, ce anume este în tine şi nu se schimbă? Cât timp este hrană, 
există corp şi minte. Când hrana se termină, corpul moare şi mintea se dizolvă. Dar piere oare 
observatorul? 

Î: Presupun că nu piere. Insă eu n-am nici o dovadă. 

M: Tu însuţi eşti dovada. Nu ai şi nici nu poţi avea o altă dovadă. Tu eşti tu însuţi, te cunoşti pe 
tine însuţi, te iubeşti pe tine însuţi. Tot ceea ce face mintea, o face din iubire pentru propriul ei sine. 
Natura însăşi a sinelui este iubirea. El este iubit, iubitor şi adorabil. Sinele este cel ce face corpul şi 
mintea atât de interesante, atât de îndrăgite. Chiar atenţia acordată lor provine din sine. 

Î: Dacă Sinele nu este nici corpul şi nici mintea, poate el să existe fără minte şi corp? 

M: Da, poate. Este o chestiune de experienţă directă faptul că Sinele există independent de minte 
şi corp. Sinele este existenţă -conştientă - beatitudine. Conştienţa existenţei este beatitudine. 

Î: Poate să fie o chestiune de experienţă directă pentru tine, dar nu la fel se întâmplă cu mine. 
Cum pot să ajung la aceeaşi experienţă? Ce practici să urmez, ce exerciţii să adopt? 

M: Ca să afli că tu nu eşti nici corpul nici mintea, priveşte-te cu fermitate şi în mod constant şi 
trăieşte neafectat de corpul şi de mintea ta, complet distant, ca şi cum ai fi mort. Asta înseamnă să nu ai 
nici un titlu de proprietate, mei în corp şi nici în minte. 

Î: Periculos! 

M: Nu îţi cer să comiţi o sinucidere. Nici nu poți. Tu nu poţi decât să ucizi corpul fizic, nu poţi opri 
procesul mental, nici nu poţi să pui capăt persoanei care crezi că eşti. Doar rămâi neafectat. Această 
rezervă totală, această lipsă de interes față de minte şi corp este cea mai bună dovadă că în miezul 
fiinţei tale tu nu eşti nici minte nici corp. Ceea ce se întâmplă minţii şi corpului poate să nu fie în puterea 
ta de a schimba, dar tu poți întotdeauna să pui capăt raptului că te închipui a fi corpul şi mintea. 
Indiferent de ceea ce se întâmplă, reaminteşte-ţi că numai corpul şi mintea ta sunt afectate, nu tu însuti. 
Cu cât mai serios vei fi în a-ţi aduce aminte ceea ce-i nevoie sa fie amintit, cu atât mai repede vei fi 
conştient de tine însuţi „ca cum eşti, deoarece amintirea va deveni experienţă. Seriozitatea revelează 
fiinţa. Ceea ce este imaginat şi voit devine realitate-aici se află pericolul, dar şi calea de ieşire. Spune- 
mi, ce paşi ai tăcut ca să separi Sinele tău real - ceea ce este în tine neschimbător - de corpul şi de 
mintea ta? 

Î: Eu sunt un om al medicinii, am studiat mult, mi-am impus o disciplină foarte strictă sub forma 
exerciţiilor şi posturilor şi sunt vegetarian. 

M: Dar, în adâncul inimii tale, ce anume vrei să descoperi? 

Î: Vreau să descopăr realitatea. 

M: Ce preț eşti dispus să plăteşti pentru a obţine realitatea? Orice preţ? 

Î: În timp ce în teorie sunt gata să plătesc orice preţ, în viaţa practică sunt îmboldit neîncetat să 
adopt moduri de comportare care se interpun între mine şi realitate. Dorinţa mă duce cu sine. 

M: Măreşie-ţi şi lărgeşte-ţi dorințele până când nimic în afară de realitate nu le poate îndeplini. Nu 

dorinţa este rea, ci îngustimea şi micimea ei. Dorinţa înseamnă devoțiune. Fii cu orice preț devotat 
realului, infinitului, eternei inimi a fiinţei. Transformă dorinţa în iubire. Tot ce vrei este să fii fericit. Toate 
dorinţele tale, oricare ar fi ele, sunt expresii ale tânjirii tale după fericire. Esenţialmente, tu îţi doreşti 
binele. 

Î: Ştiu că n-ar trebui să... 

M: Aşteaptă! Cine ţi-a spus că n-ar trebui? Ce este rău în a vrea să fii fericit? 

Î: Eul trebuie să dispară, ştiu. 

M: Dar eul este acolo. Dorinţele tale sunt acolo. Dorinţa ta de fericire este acolo. De ce? Pentru că 
te iubeşti pe tine însuţi, iubeşte-te pe tine însuţi, dar cu înţelepciune. Ce-i rău, este să te iubeşti în mod 
stupid şi să te faci să suferi. lubeşte-te cu înțelepciune. Atât indulgenţa cât şi austeritatea au în vedere 
acelaşi scop - să te facă fericit. Indulgenţa este modul stupid, austeritatea - modul înţelept. 

Î: Ce este austeritatea? 

M: Odată ce ai trecut printr-o experienţă, a nu mai trece din nou prin ea este austeritate. A ocoli 
inutilul este austeritate. A nu anticipa plăcerea sau durerea este austeritate. A avea lucrurile sub control 
în permanenţă este austeritate. Dorinţa în sine nu este greşită. Ea este viața însăşi, îndemnul de a 
creşte în cunoaştere şi experienţă. Greşite sunt alegerile pe care le faci. A-ţi închipui că vreun lucru 
mărunt - hrană, sex, putere, faimă - poate să te facă fericit, înseamnă a te înşela. Numai ceva tot atât de 
vast şi de adânc ca Sinele tău real te poate face cu adevărat şi durabil fericit. 

Î: Din moment ce nimic nu este esențialmente greşit în dorinţă ca expresie a iubirii de sine, cum ar 
trebui dirijată dorința? 

M: Trăieşte-ţi viaţa cu inteligenţă, având interesele sinelui tău profund întotdeauna în minte. La 
urma urmei, ce vrei tu cu adevărat? Nu perfecțiunea; tu eşti deja perfect. Ceea ce cauţi tu, este să 
exprimi în acţiune ceea ce eşti. Pentru aceasta tu ai un corp şi o minte. la-le în stăpânire şi fă-le să te 
slujească. 

Î: Cine se află la cârmă? Cine urmează să ia corpul-minte în stăpânire? 

M: Mintea purificată este servitorul de încredere al sinelui. Ea ia în primire instrumentele, interne şi 
externe, şi le face să servească scopului lor. 

Î: Şi care este scopul lor? 

M: Sinele este universal şi țelurile lui sunt universale. Nimic personal nu există în Sine. Trăieşte o 
viață ordonată, dar să nu faci din asta un scop. Acesta ar trebui să fie punctul de pornire pentru înalta 
aventură. 

Î: Mă sfătuieşti oare să vin în India în repetate ocazii? 

M: Dacă eşti serios., nu e nevoie să umbli de colo până colo. Tu eşti tu însuţi oriunde ai fi şi tu îţi 
creezi propriul climat. Deplasarea şi transportul nu îţi vor da salvarea. 

Tu nu eşti corpul, iar faptul de a-l trambala din loc în loc nu te va duce nicăieri. Mintea ti-e liberă să 
cutreiere cele trei lunii; fă uz complet de această libertate. 

Î: Dacă, într-adevăr, eu sunt liber, de ce atunci sunt într-un corp fizic? 

M: Tu nu eşti în corp, corpul este în tine! Mintea este în tine. Ele ţi se întâmplă. Ele sunt acolo 
pentru că tu le găseşti interesante. Natura ta are o capacitate infinită de a se desfată. Ea este plină de 
însufleţire şi de afecţiune. Ea îşi răspândeşte radiaţia asupra a tot ce intră în focarul ei de conştiinţă şi 
nimic nu este exclus. Ea nu cunoaște răul şi nici urâțenia, ea speră, are încredere, iubeşte. Voi, oamenii, 
nici nu ştiţi cât de mult pierdeţi necunoscându-vă propriul vostru sine real. Voi nu sunteți nici corpul nici 
mintea, nu sunteți nici combustibilul nici focul. Ele apar şi dispar potrivit cu propriile lor legi. Pe cel care 
eşti tu, Sinele tău real, îl iubeşti, şi orice ai face, o faci pentru propria ta fericire. A o găsi, a o cunoaşte, a 
o nutri este imboldul tău fundamental. 

Din timpuri imemoriale tu te-ai iubit pe tine însuţi, însă niciodată cu înţelepciune. Foloseşie-ţi cu 
înțelepciune trupul şi mintea în slujba sinelui, asta-i tot. Fii sincer faţă de propriul tău sine, iubeşte-ți 
Sinele în mod absolut. Nu te preface că-i iubeşti pe alţii ca pe tine însuţi. Dacă nu i-ai realizat ca fiind 
una cu tine însuţi, nu poţi să-i iubeşti. Nu te preface a fi ceea ce nu eşti, nu refuza să fii ceea ce eşti. 
lubirea ta faţă de alţii este rezultatul cunoaşterii de sine, nu cauza ei. Fără realizare de sine, nici o virtute 
nu este veritabilă. 

Când vei şti, dincolo de orice îndoială, că aceeaşi viață curge prin tot ceea ce este şi că tu eşti 
acea viaţă, vei iubi totul în mod natural şi spontan. Când realizezi adâncimea şi plenitudinea iubirii tale 
faţă de tine însuţi, tu ştii că fiecare fiinţă vie şi întregul univers sunt incluse în afecțiunea ta. Când însă 
priveşti la orice lucru ca fiind separat de tine, tu nu poţi să-l iubeşti, căci te temi de el. Alienarea 
cauzează frica şi frica adânceşte alienarea. Este un cerc vicios. Numai realizarea de sine poate să-l 
spargă. Îndreaptă-te spre ea cu hotărâre. 

47. PRIVEŞTE-ŢI MINTEA 


Întrebare: În căutarea după esențial, îţi dai seama curând de inabilitatea ta şi de nevoia de a avea 

un guru sau învățător Asta implică o anumită disciplină, căci se aşteaptă ca tu să ai încredere în ghidul 
tău şi să-i urmezi fără rezerve sfaturile şi instrucţiunile. Totuşi, urgenţele şi presiunile sociale sunt atât de 
mari, dorinţele şi fricile personale atât de puternice, încât simplitatea minții şi a voinţei, esenţială în 
ascultare, nu este la îndemână. Cum poate fi găsit un echilibru între nevoia de a avea un guru şi 
dificultatea de a-i da ascultare fără nici o rezervă? 

Maharaj: Ceea ce se face sub presiunea societăţii şi a circumstanțelor nu contează prea mult, căci 
este de cele mai multe ori mecanic, simplă reacţie la impacturi. Este de ajuns să te priveşti cu 
imparțialitate.ca să te izolezi complet de ceea ce se petrece. Ceea ce s-a făcut fără chibzuială, orbeşte, 
poate să se adauge la karma ta, altminteri abia de contează. Gurul solicită numai un singur lucru; 
claritate şi intensitate a intenţiei, un simţ al răspunderii față de tine însuţi, însăşi realitatea lumii trebuie 
pusă în discuţie. Cine este gurul, la urma urmei? Cel care cunoaşte starea în care nu există nici lumea 
nici gândul la ea, acela este învățătorul Suprem. A-l găsi, înseamnă a ajunge la starea în care 
închipuirea nu mai este luată drept realitate. Te rog, înțelege că gurul reprezintă realitatea, adevărul, 
ceea ce este. El este un realist în sensul cel mai elevat al termenului. El nu poate şi nu va putea să 
ajungă la un compromis cu mintea şi iluziile ei. El vine ca să te conducă la ceea ce este real; nu aştepta 
ca el să facă altceva. 

Gurul pe care îl ai tu în minte, care îţi oferă informații şi instrucţiuni, nu este adevăratul guru. 
Adevăratul guru este cel care cunoaşte realul, dincolo de vraja aparenţelor. Pentru el, întrebările tale cu 
privire la supunere şi la disciplină n-au sens, căci, în ochii lui, persoana care tu crezi că eşti nu există, 
întrebările tale se referă la o persoană non-existentă. Ceea ce exista pentru tine nu există pentru el. 
Ceea ce tu iei drept bun, el neagă în mod absolut. El vrea ca tu să te vezi aşa cum te vede el. Atunci nu 
vei mai avea nevoie de un guru, pe care să-l asculţi şi să-l urmezi, căci tu vei asculta de şi îţi vei urma 
propria ta realitate. Realizează că tot ceea ce gândeşti că eşti nu este decât un torent de evenimente; că 
în vreme ce totul se întâmplă - vine şi se duce - tu singur eşti ceea ce-i neschimbător printre cele 
schimbătoare, ceea ce este evident de la sine printre cele deduse. Separă ceea ce este observat de 
observator şi abandonează falsele identificări. 

Î: Pentru a găsi realitatea, ar trebui să lepezi tot ceea ce îți stă în cale. Pe de altă parte, nevoia de 
a supraviețui într-o societate dată te sileşte să faci şi să înduri multe lucruri. Este oare nevoie să-ţi 
abandonezi profesia şi situația socială cu scopul de a găsi realitatea? 

M: Fă-ţi munca. Atunci când ai o clipă de răgaz, priveşte înăuntrul tău. Important este să nu pierzi 
oportunitatea atunci când aceasta se prezintă. Dacă eşti serios, îţi vei folosi pe deplin clipele libere. Asta 
e de ajuns. 

Î: În căutarea după esenţial şi în renunţarea la neesenţial, există oare vreo perspectivă pentru 
trăirea creativă? De pildă, eu iubesc pictura, îmi va fi oare de ajutor, dacă îmi voi dedica orele de răgaz 
pictatului? 

M: Indiferent de ceea ce faci, priveşte-ți mintea. Tu trebuie, de asemenea, să ai momente de calm 
şi de pace lăuntrică desăvârşită, când mintea îţi este absolut liniştită. Dacă o pierzi, tu pierzi întregul 
lucru. Dacă nu o pierzi, tăcerea minţii va dizolva Şi va absorbi orice altceva. Dificultatea ta stă în faptul 
că tu vrei realitatea, dar în acelaşi timp te temi de ea. Ţi-e frică de ea pentru că nu o cunoşti. Lucrurile 
familiare sunt cunoscute, te simţi în siguranţă cu ele. Necunoscutul este nesigur şi, de aceea, periculos. 
Insă a cunoaşte realitatea înseamnă a fi în armonie cu ea, iar în armonie nu există loc pentru frică. 

Un copilaş îşi cunoaşte corpul, însă nu şi distincţiile întemeiate pe corp. El este doar conştient şi 
fericit. La urma urmei acesta este scopul pentru care s-a născut. Plăcerea de a fi este cea mai simplă 
formă de dragoste de sine, care mai târziu creşte în iubirea de Sine. Fii asemenea unui copilaş, fără 
nimic care sa se interpună între corp şi Sine. Zgomotul constant al vieții psihice este absent. În tăcerea 
adâncă, Sinele contemplă corpul. El este precum hârtia albă pe care nu este încă nimic scris. Fii ca acel 
copilaş; în loc de a încerca să fii aceasta sau aceea, fii fericit să fii. Vei fi un martor pe deplin trezit al 
câmpului conştiinţei. Dar pentru asta nu ar trebui ca sentimentele şi ideile să stea între tine şi câmpul 
conştiinţei. 

Î: A te mulţumi doar să fii, pare a fi un mod cât se poate de egoist de a-ţi petrece timpul. 

M: Din contră, un mod foarte demn de a fi egoist! Negreşit, fii egoist, lipsindu-te de orice în arară 
de Sine. Atunci când iubeşti Sinele şi nimic altceva, tu treci dincolo de ceea ce este egoist şi de ce este 
neegoist. Toate distincţiile îşi pierd înţelesul. lubirea faţă de unul şi iubirea faţă de toţi se contopesc în 
iubirea, pură şi simplă, neadresată nimănui, nerefuzată nimănui. Rămâi în acea iubire, mergi tot mai 
adânc în ea, investighează-te iubind această investigaţie, şi vei rezolva nu numai propriile tale probleme, 
ci şi problemele umanităţii. Vei şti ce trebuie să faci. Nu pune întrebări superficiale, consacră-te 
principiilor fundamentale, concentrează-te asupra rădăcinilor fiinţei tale. 

Î: Există vreun mijloc prin care să-mi accelerez realizarea de sine? 

M: Fireşte că există. 

Î: Cine va da acest impuls? O vei face tu pentru mine? 

M: Nici tu n-o vei face, nici eu. Lucrul acesta pur şi simplu se va întâmpla. 

Î: Venirea mea aici a dovedit-o. Oare această accelerare se datorează companiei sfinte? Când am 
plecat data trecută, am sperat să vin înapoi. Şi m-am întors! Acum sunt disperat că foarte curând va 
trebui să plec în Anglia. 

M: Tu eşti ca un copil de curând născut. El era acolo înainte, însă nu era conştient de ființa sa. La 
naşterea lui, o lume s-a ivit în el, şi odată cu ea, conştiinţa de a fi. Acum tu nu trebuie decât să creşti în 
conştiinţă, asta-i tot. Copilul este regele lumii - când creşte, el îşi ia în primire regatul. Imaginează-ţi că în 
fragedă copilărie el a fost grav bolnav, iar medicul l-a vindecat. Să însemne asta că tânărul rege îşi 
datorează regatul medicului? Ultimul este, poate, unul din factorii ajutători. Erau atâţia alţii; toți au 
contribuit. Dar factorul principal, crucial, a fost raptul de a se fi născut ca fiu de rege. 

În acelaşi fel, gurul poate să ajute. Insă lucrul principal care ajută este de a avea realitatea în tine. 
Ea se va afirma. Fără îndoială, venirea ta aici te-a ajutat, dar nu este singurul lucru care te va ajuta. 
Lucrul principal este propria ta fiinţă. Chiar seriozitatea ta o dovedeşte. 

Î: Faptul că eu urmăresc o vocaţie îmi tăgăduieşte oare seriozitatea? 

M: Ți-am spus deja. Atâta timp cât îţi acorzi clipe de pace, îl poţi practica în siguranţă onorabila ta 
profesie. Aceste momente de calm, de linişte lăuntrică, vor transforma în scrum toate obstacolele, fără 
nici o excepţie. Nu pune la îndoială eficacitatea acestui lucru. Încearcă-l! 

Î: Dar am încercat! 

M: Niciodată cu încredere, niciodată cu fermitate. Altminteri n-ai fi pus astfel de întrebări. Tu întrebi 
fiindcă nu eşti sigur de tine însuţi. Şi nu eşti sigur de tine pentru că niciodată nu ţi-ai acordat atenţie ţie 
însuti, ci numai experienţelor tale. Interesează-te de tine însuţi dincolo de orice experienţă, fii cu tine 
însuţi, iubeşte-te pe tine însuți; siguranţa absolută poate fi găsită numai în cunoaşterea de sine. Lucrul 
principal este seriozitatea. Fii onest cu tine însuţi şi nimic nu te va trăda. Virtuţile şi puterile nu sunt decât 
fleacuri pentru amuzamentul copiilor. Ele sunt utile în lume, dar nu te vor putea duce în afara ei. Ca să 
treci dincolo, ai nevoie de o imobilitate vigilentă, de o atenţie calmă. 

Î: Ce se alege de existența noastră fizică? 

M: Atâta timp cât eşti sănătos trăieşti în continuare. 

Î: Această viață de imobilitate interioară nu va afecta oare sănătatea? 

M: Corpul tău este hrană transformată. Cum este hrana ta, grosieră sau subtilă, aşa va fi şi 
sănătatea ta. 

Î: Şi ce se întâmplă cu instinctul sexual? Cum poate fi ținut sub control? 

M: Sexul este un obicei dobândit. Treci dincolo. Câtă vreme te vei focaliza asupra corpului, vei 
rămâne în ghearele hranei şi sexului, în ghearele fricii şi morții. Găseşte-te pe tine însuți şi fii liber. 


48. CONŞTIENȚA ESTE LIBERA 


Întrebare: Eu am sosit nu de mult de la Sri Ramanashram. Am petrecut acolo câteva luni. 

Maharaj: Ce practică urmai la ashram? 

Î: În măsura în care am putut, m-am concentrat asupra gândului "Cine sunt eu"? 

M: în ce fel făceai asta? în mod verbal? 

Î: în momentele mele libere din cursul zilei. Câteodată murmuram "Cine sunt eu"? "Eu sunt, dar 
cine sunt"? Sau o făceam mental. Uneori încercam un sentiment subtil, ori pătrundeam în stări de 
fericire calmă. În general, încercam să fiu calm şi receptiv, mai degrabă decât să trudesc pentru 
experienţe. 

M: Ce experimentai de fapt, atunci când te aflai într-o stare de dispoziţie potrivită? 

Î: Un simțământ de nemişcare, de pace şi de tăcere. 

M: Ai observat cumva că ţi se întâmpla să fii inconştient? 

Î: Fireşte, din când în când şi pentru un timp foarte scurt. Altminteri eram doar calm, atât în interior 
cât şi în exterior. 

M: Ce fel de calm era? Ceva apropiat de somnul adânc, şi totuşi încă conştient? Un fel de somn 
treaz? 

Î: Da. Adormit dar vigilent . 

M: Principalul lucru este să fii liber de emoții negative - dorinţă, frică etc., "cei şase inamici" ai 
minţii. Odată ce mintea este liberă de ei, repausul va veni cu uşurinţă, întocmai cum haina ţinută în apă 
cu săpun va deveni curată, tot aşa şi mintea se va purifica în torentul simțirii pure. Atunci când stai calm 
şi te priveşti, tot felul de lucruri pot veni la suprafață. Nu fă nimic în legătură cu ele, nu reacţiona la ele; 
aşa cum au venit aşa se vor duce, de la sine. Tot ce contează este vigilenţa, Conştienţa totală față de 
tine însuţi, sau mai degrabă faţă de mintea ta. 

Î: Prin "tu însuți”, înţelegi cumva Sinele de zi cu zi? 

M: Da, persoana, singura care este observabilă în mod obiectiv. Observatorul este dincolo de 

observare. Ceea ce este observabil nu este Sinele real. 

Î: Eu pot întotdeauna să observ observatorul, într-o regresie nesfârşită. 

M: Tu poţi să observi observarea, dar nu pe observator. Tu ştii că eşti observatorul ultim prin 
intuiţie directă şi imediată şi nu printr-un proces logic bazat pe observare. Tu eşti ceea ce eşti, dar tu 
cunoşti ceea ce nu eşti. Sinele este cunoscut ca ființă, non-Sinele este cunoscut ca tranzitoriu. Dar în 
realitate totul este în minte. Ceea ce este observat, observarea şi observatorul sunt construcții mentale. 
Singur Sinele este. 

Î: De ce creează mintea toate aceste diviziuni? 

M: A diviza şi a particulariza este în chiar natura minţii. Nu e nimic rău în divizare, însă separaţia 
merge împotriva faptului. Lucrurile şi oamenii se deosebesc, dar nu sunt separați. Natura este una 
singură, realitatea este una singură. Există lucruri opuse, dar nici o opoziţie. 

Î: Eu găsesc că sunt din fire foarte activ. Aici sunt sfătuit sa evit activitatea. Cu cât încerc mai mult 
să rămân inactiv, cu atât este mai mare imboldul de a face ceva. Aceasta mă împinge să fiu activ în 
exterior, şi mă tulbură interior atunci când încerc să fiu ceea ce, din firea mea, nu sunt. Se găseşte oare 
vreun leac împotriva tânjirii după muncă? 

M: Există o deosebire între muncă şi simpla activitate. Toată natura munceşte. Munca este natură, 
natura este muncă. Pe de altă parte, activitatea este întemeiată pe dorință şi frică, pe imboldul de a 
poseda şi de a te bucura, pe frica de durere şi de anihilare. Munca este făcută de întreg pentru întreg, 
activitatea este făcută de tine pentru tine însuți. 

Î: Există vreun remediu împotriva activităţii? 

M: Priveşte-o, şi ea va înceta. Foloseşte fiecare ocazie ca să-ţi reaminteşti că eşti în sclavie, că 
orice ţi se întâmplă se datorează existenţei tale trupeşti. Dorinţa, frica, necazul, bucuria pot să apară 
numai dacă tu eşti acolo ca să le percepi. Cu toate acestea, orice se întâmplă se sprijină, asemenea 
acului busolei întors către nord, pe existenţa ta ca centru de percepție. Ignoră indicatoarele şi fii pe 
deplin conştient de ceea ce indică ele. Este destul de simplu, dar asta trebuie făcut. Ceea ce contează 
cu adevărat este persistenţa cu care continui să te reîntorci la tine însuți. 

Î: Eu intru uneori în stări de absorbire profundă în mine însumi, dar acestea sunt imprevizibile şi 
momentane. Simt că nu am controlul unor asemenea stări. 

M: Corpul este un lucru material şi are nevoie de timp ca să se schimbe. Mintea nu-i decât un 
ansamblu de obiceiuri mentale, de moduri de gândire şi simţire, şi, pentru a le schimba, acestea trebuie 
aduse la suprafaţă şi examinate cu atenţie. Insă lucrul acesta cere timp. la hotărârea să-l faci şi 
perseverează, restul se va rezolva de la sine. 

Î: Cred că am o idee destul de clară despre ceea ce trebuie făcut, însă mă pomenesc obosit şi 
deprimat, căutând tovărăşia semenilor mei şi risipind astfel timpul pe care ar trebui să-l acord solitudinii 
şi meditaţiei. 

M: Fă ceea ce ai chef să faci. Nu te brusca. Violenţa te va face dur şi rigid. Nu te lupta cu ceea ce 
iei drept obstacole în calea ta. Priveşte-le doar, interesează-te de ele, observă, cercetează. Lasă să se 
întâmple orice - bun sau rău. Insă nu te lăsa înghiţit de ceea ce se întâmplă. 

Î: Ce rost are să-ţi aminteşti tot timpul că tu eşti privitorul? 

M: Mintea trebuie să înveţe că dincolo de mintea schimbătoare se află fundalul neschimbător al 
conştientei. Mintea trebuie să ajungă să cunoască adevăratul sine, să-l respecte şi să înceteze să-l mai 
acopere complet, precum luna care întunecă soarele în timpul eclipsei solare. Realizează doar că nimic 
din ceea ce poate fi observat sau experimentat nu eşti tu, sau nu te limitează. Nu lua în seamă ceea ce 
nu eşti tu însuti. 

Î: Ca să fac ceea ce îmi spui tu, ar trebui să fiu tot timpul pe deplin conştient. 

M: A fi conştient înseamnă a fi treaz. Ne-conştient înseamnă a fi adormit. Tu eşti oricum conştient, 
nu-i nevoie să încerci să fii. Tot ce îţi trebuie este să fii conştient de faptul că eşti conştient. Fii în mod 
deliberat conştient că eşti conştient, caută să lărgeşti şi să adânceşti câmpul conştientei. Tu eşti 
întotdeauna conştient de mintea ta, dar nu eşti conştient de tine însuţi ca fiind conştient. 

Î: După cât pot să înțeleg, tu dai înţelesuri distincte cuvintelor "minte", "conştiinţă" şi "conştientă". 

M: Urmăreşte-mă. Mintea produce gânduri fără încetare, chiar şi atunci când nu te uiţi la ele. 
Atunci când ştii ce se petrece în mintea ta, tu numeşti aceasta conştiinţă Aceasta este starea ta de 
veghe - conştiinţa ta se deplasează de la senzaţie la senzaţie, de la percepţie la percepţie, de la idee la 
idee, într-o nesfârşită succesiune. Apoi urmează Conştienţa , penetrarea directă şi imediată în totalitatea 
conştiinţei, în totalitatea minţii. Mintea este ca un râu, curgând fără încetare în albia corpului fizic; tu te 
identifici cu o undă şi o numeşti: "gândul meu”. Singurul lucru de care eşti conştient este mintea ta; 
Conştiența este cunoaşterea conştiinţei ca întreg. 

Î: Toţi sunt conştienţi dar nu toți sunt conştienţi că sunt conştienţi . 

M: Nu spune: "toţi sunt conştienţi”. Spune: "există conştiinţă" - în care totul apare şi dispare. Minţile 
noastre sunt doar valuri pe suprafața oceanului conştiinţei. Ca valuri, ele vin şi se duc. Ca ocean, ele 

sunt infinite şi eterne. Cunoaşte-te pe tine însuţi ca fiind oceanul fiinţei, matca întregii existente. Toate 
astea sunt, desigur, metafore; realitatea este dincolo de orice descriere. Tu nu poţi s-o cunoşti decât 
fiind realitatea însăşi. 

Î: Căutarea acesteia merită oare osteneala? 

M: Fără ea totul este osteneală. Dacă vrei să trăieşti sănătos, dacă vrei să fii creativ şi fericit şi să 
ai infinite bogății de împărtăşit, caută ceea ce eşti. În timp ce mintea este centrată în corp iar conştiinţa 
este centrată în minte, Conştienţa este liberă. Corpul are imboldurile lui, iar mintea durerile şi plăcerile ei. 
Conştiența este neataşată şi neclintită. Ea este limpede, tăcută, paşnică, ageră şi netemătoare, fără 
dorinţă şi fără frică. Meditează asupra ei ca fiind ființa ta autentică, încearcă să fii ea în viaţa ta zilnică, şi 
atunci o vei realiza în toată plenitudinea ei. Mintea este interesată de ceea ce se întâmplă, pe când 
Conştiența este interesată de mintea însăşi. Copilul urmăreşte jucăria, dar mama priveşte copilul, nu 
jucăria. Privind neobosit, eu am devenit cu totul gol şi odată cu starea aceea de gol totul s-a întors la 
mine cu excepția minţii. Am descoperit că mi-am pierdut mintea în mod iremediabil. 

Î: în clipa aceasta, când ne vorbeşti, eşti inconştient? 

M: Nu sunt nici conştient , nici inconştient, eu sunt dincolo de minte şi de diversele ei stări şi 
condiţii. Distincţiile sunt create de minte şi se aplică numai minţii. Eu sunt însăşi Conştiinţa pură, 
Conştienţa neîntreruptă față de tot ceea ce este. Eu sunt într-o stare mult mai reală decât a ta. Eu nu 
sunt tulburat de distincţiile şi de separaţiile care alcătuiesc o persoană. Atâta timp cât corpul durează, el 
are, ca oricare altul, nevoile lui, însă procesul meu mental a luat sfârşit. 

Î: însă tu te comporti ca o persoană care gândeşte. 

M: De ce nu? însă gândirea mea, ca şi digestia mea, este inconştientă şi practică. 

Î: Dacă gândirea ta este într-adevăr inconştientă, cum de ştiu că este corectă? 

M: Nu există dorinţă şi nici frică care să o zădărnicească. Ce ar putea să o facă incorectă? Odată 
ce mă cunosc pe mine însumi şi ceea ce reprezint, nu mai am nevoie să mă supraveghez tot timpul. 
Când ştii că ceasul tău arată timpul corect, tu nu mai şovăi de fiecare dată când Îl consulti. 

Î: În clipa asta chiar, cine vorbeşte dacă nu mintea? 

M: Cel care aude întrebarea, răspunde la ea. 

Î: Dar cine este el? 

M: Nu cine, ci ce? Eu nu sunt o persoană în sensul pe care îl dai tu cuvântului, cu toate că eu pot 
să par o persoană-pentru tine. Eu sunt acel ocean infinit de conştiinţă în care se întâmplă totul. Eu sunt 
de asemenea dincolo de întreaga existenţă şi cunoaştere, beatitudinea pură a existenţei. Nu este nimic 
de care să mă simt separat, prin urmare eu sunt totul. Eu nu sunt nici un lucru, eu nu sunt nimic. Aceeaşi 
putere care face focul să ardă şi apa să curgă, care face seminţele să încolțească şi copacii să crească, 
mă face pe mine să răspund la întrebările tale. În mine nu este nimic personal, cu toate că limbajul şi 
stilul ar putea să pară personale. O persoană este un tipar prestabilit de dorințe şi gânduri şi de acţiuni 
care decurg din ele; nu există un astfel de tipar în cazul meu. Nu există nimic pe care să-l doresc sau de 
care să mă tem - cum ar putea să existe vreun tipar? 

Î: Cu siguranţă, tu vei muri. 

M: Viaţa va scăpa, corpul va muri, dar asta nu mă va afecta câtuşi de puţin. Dincolo de spaţiu şi de 
timp sunt eu, fără cauză, fără a cauza, şi cu toate acestea eu sunt chiar matricea existenţei. 

Î: îmi este permis să întreb cum ai ajuns la condiţia ta prezentă? 

M: Învățătorul meu mi-a spus să mă ţin de simțământul "eu sunt" cu tenacitate şi să nu mă 
depărtez de el nici măcar o clipă. Am făcut tot ce s-a putut ca să-i urmez sfaturile şi într-un timp relativ 
scurt am realizat în mine însumi adevărul învăţăturii sale. Tot ce am făcut a fost să-mi amintesc în mod 
constant învățătura sa, chipul său, cuvintele sale. Aceasta a cauzat sfârşitul minţii În nemişcarea minţii 
eu m-am văzut aşa cum sunt - eliberat. 

Î: Realizarea ta a fost bruscă sau treptată? 

M: Nici brusca nici treptată. Tu eşti ceea ce eşti veşnic. Mintea e cea care realizează, îndată ce 
este purificată de dorinţe şi frici. 

Î: Chiar şi de dorința de realizare? 

M: Dorinţa de a pune capăt tuturor dorințelor este o dorinţă cât se poate de specifică, întocmai 
cum frica de a fi înfricoşat este o frică cât se poate de specifică. Una te opreşte să apuci şi cealaltă să 
alergi. Se poate ca tu să foloseşti aceleaşi cuvinte, dar stările nu sunt aceleaşi. Omul care caută 
realizarea nu este dedat dorințelor; el este un căutător care merge împotriva dorinţei, nu împreună cu 
ea. Dorinţa fierbinte după eliberare este numai începutul; a găsi mijloacele adecvate şi a le folosi este 
următorul pas. Căutătorul are numai un singur scop în vedere: să-şi găsească propria lui ființă 
adevărată. Dintre toate dorințele aceasta este cea mai ambițioasă, pentru că nimic şi nimeni nu o poate 
satisface; cel care caută şi ceea ce este căutat sunt una, numai căutarea contează. 

Î: Căutarea va lua sfârşit. Căutătorul va rămâne. 

M: Ba nu, căutătorul se va dizolva, căutarea va rămâne. Căutarea este realitatea ultimă şi 

atemporală. 

Î: Căutare înseamnă lipsă, nevoie, nedesăvârşire şi imperfecţiune. 

M: Ba nu, ea înseamnă refuzul şi respingerea a ceea ce este nedesăvârşit şi imperfect. Căutarea 
realităţii este ea însăşi mişcarea realităţii. Intr-un anumit sens, orice căutare vizează beatitudinea reală, 
sau beatitudinea realului. Aici, însă, prin căutare eu înţeleg căutarea de tine însuţi ca rădăcină a faptului 
de a fi conştient, ca lumină de dincolo de minte. Această căutare nu se va sfârşi nicicând, în timp ce 
dorinţa fierbinte şi neastâmpărată pentru orice altceva trebuie sa înceteze, pentru ca adevăratul progres 
să aibă loc. Trebuie să înţelegi că această căutare a gurului, a realităţii ori a lui Dumnezeu şi căutarea 
Sinelui înseamnă acelaşi lucru; atunci când este găsit unul, sunt găsite toate. Când "eu sunt" şi 
"Dumnezeu este" vor deveni de nedistins în mintea ta, atunci se va întâmpla ceva, iar tu vei şti fără nici o 
urmă de îndoială că Dumnezeu este fiindcă tu eşti, că tu eşti fiindcă Dumnezeu este. Cei doi vor fi unul 
singur. 

Î: Din moment ce totul este predestinat, este şi realizarea de sine predestinată? Ori suntem, acolo 
cel puţin, liberi? 

M: Destinul se referă numai la nume şi formă, întrucât tu nu eşti nici corp nici minte, destinul nu 
are nici un fel de control asupra ta. Tu eşti complet liber. Cana este condiţionată de forma sa, de 
material, de destinaţie etc.. Dar spaţiul dinăuntrul cănii este liber. El se întâmplă să fie în cană numai 
atunci când este privit în conexiune cu cana. Altminteri el nu-i decât spaţiu. Atâta timp cât există un corp, 
tu pari a fi întrupat. Fără corpul fizic tu nu eşti dezîntrupat - tu doar eşti. Până şi destinul nu-i decât o 
idee. Cuvintele pot fi combinate în atât de multe feluri! Afirmațiile pot să difere, dar produc ele vreo 
schimbare în ceea ce este actual? Există atât de multe teorii menite să explice lucrurile - toate sunt 
plauzibile, nici una adevărată. Când conduci o maşină, tu eşti supus legilor mecanicii şi chimiei: când ieşi 
din maşină, eşti sub legile psihologiei şi biochimici. 

Î: Ce este meditaţia şi care sunt foloasele ei? 

M: Atâta timp cât eşti un începător, anumite meditații formale sau anumite rugăciuni îţi pot fi de 
folos. Dar pentru cel care caută realitatea, nu există decât o singură meditaţie - refuzul riguros de a 
ascunde şi nutri gânduri. A fi liber de gânduri înseamnă în sine meditaţie. 

Î: Cum se face asta? 

M: începe prin a lăsa gândurile să curgă şi prin a le privi. Chiar această observare încetineşte 
mintea până când se opreşte cu totul. Odată ce mintea este liniştită, menţine-o calmă. Nu te plictisi de 
acea pace, rămâi în ea, pătrunde mai adânc în ea. 

Î: Am auzit de ideea de a te ţine cu tărie de un singur gând cu scopul de a menţine alte gânduri la 
distanță. Dar cum să mențin toate gândurile la distanță? Chiar această idee este un gând. 

M: Experimentează în chip nou, nu te conduce după experienţa trecută. Priveşte-ţi gândurile şi 
priveşte-te pe tine însuti privind gândurile. Starea de libertate faţă de toate gândurile va surveni brusc şi 
o vei recunoaşte după beatitudinea care o însoţeşte. 

Î: Tu nu eşti deloc preocupat de starea lumii? lată ororile care se petrec în Pakistanul de Est! 
(această conversație şi alte câteva din paginile următoare au avut loc în anul 1971, când în Pakistanul de 
Est, cunoscut în prezent ca Bangladesh, se desfăşura un război) Ele nu te ating deloc? 

M: Eu citesc ziarele, ştiu ce se petrece! Dar reacţia mea nu este ca a voastră. Voi căutaţi un leac, 
în timp ce eu sunt preocupat de profilaxie. Atâta timp cât există cauze, trebuie să fie şi rezultate. Câtă 
vreme oamenii sunt împinşi spre divizare şi separare, câtă vreme ei sunt egoişti şi agresivi, astfel de 
lucruri se vor mai petrece. Dacă vreţi pace şi armonie în lume, trebuie să aveţi pace şi armonie în inimile 
şi minţile voastre. O asemenea schimbare nu poate fi impusă; ea trebuie să vină din interior. Aceia care 
detestă războiul trebuie să scoată războiul din sistemul lor. Fără oameni paşnici cum să puteţi să aveți 
pace în lume? Atâta timp cât oamenii sunt aşa cum sunt, lumea trebuie să fie aşa cum este. În ceea ce 
mă priveşte, încerc să-i ajut pe oameni să se cunoască pe ei înşişi ca fiind singura cauză a propriei lor 
nenorociri. În acest sens eu sunt un om util. Insă ceea ce sunt eu în mine însumi, care este starea mea 
normală, nu poate fi exprimat în termeni de conştiinţă şi de utilitate socială. Eu pot să vorbesc despre 
această stare, pot să folosesc metafore şi parabole, dar sunt perfect conştient că ea nu este întocmai 
aşa. Nu că ea n-ar putea fi exprimată. Ea este experienţa însăşi. Insă ea nu poate fi descrisă în termenii 
unei nunți care, pentru a cunoaşte, trebuie să separe şi să divizeze. Lumea este ca o foaie de hârtie pe 
care este tipărit ceva. Citirea şi sensul vor varia odată cu cititorul, dar hârtia este factorul comun, 
întotdeauna prezent, rareori perceput. Atunci când panglica maşinii de scris este îndepărtată, tiparul nu 
mai lasă nici o urmă pe hârtie. Aşa este şi mintea mea - impresiile continuă să vină, dar nu lasă nici o 
urmă. 

Î: De ce stai aici, vorbindu-le oamenilor? Care este adevăratul motiv? 

M: Nici un motiv. Spui că ar trebui să am un motiv. Eu nu şed aici, nici nu vorbesc: nu-i nevoie să 
cauţi motive. Nu mă confunda cu trupul, Eu nu am nici o muncă de făcut, nici datorii de împlinit. Acea 
parte din mine pe care tu poți s-o numeşti Dumnezeu va avea grijă de lume. Această lume a ta, care are 

nevoie să fie îngrijită, trăieşte şi se mişcă în mintea ta. Cerceteaz-o amănunțit; îţi vei găsi răspunsurile 
acolo şi numai acolo. De unde altundeva aştepţi să vină? în afara conştiinţei tale, mai există oare ceva? 

Î: Este oare cu putinţă ca ea să existe fără ca eu să ştiu vreodată acest lucru? 

M: Ce fel de existenţă ar fi aceasta? Poate ființa să fie despărțită de cunoaştere? Toată ființa şi 
toată cunoaşterea se raportează la tine. Un lucru este fiindcă tu ştii că el este, fie din experienţa ta, fie în 
ființa ta. Corpul tău şi mintea ta există atâta timp cât tu crezi că este aşa. Încetează să gândeşti că sunt 
ale tale şi ele se vor dizolva pur şi simplu. Negreşit, lasă-ţi corpul şi mintea să funcţioneze, dar nu le lăsa 
să te limiteze. Dacă observi imperfecțiuni, mulțumeşte-te să le observi; simplul fapt că le acorzi atenţie îti 
va îndrepta inima, mintea şi corpul. 

Î: Pot eu să mă vindec de o boală serioasă doar luând cunoştinţă de ea? 

M: la cunoştinţă de întregul ei, nu numai de simptomele externe. Orice boală începe în minte. Ai 
grijă de minte mai întâi, urmărind şi eliminând toate ideile şi emoţiile greşite. Apoi trăieşte şi munceşte 
neluând în seamă boala şi nu te mai gândi la ea. Odată cu înlăturarea cauzelor, efectul va dispărea cu 
siguranță Omul devine ceea ce crede că este. Abandonează toate ideile pe care le ai despre tine însuți, 
şi vei descoperi că eşti martorul pur dincolo de tot ce i se poate întâmpla corpului şi minţii. 

Î: Dacă eu devin orice mă socotesc a fi, şi încep să gândesc că eu sunt Realitatea Supremă, nu 
cumva Realitatea mea Supremă rămâne doar o simplă idee? 

M: Mai întâi atinge starea aceea şi apoi pune întrebarea. 


49. MINTEA CAUZEAZĂ NESIGURANȚĂ 


Întrebare: Oamenii vin la tine pentru sfaturi. Cum de ştii ce să răspunzi? 

Maharaj: Aşa cum aud întrebarea, aşa aud răspunsul. 

Î: Şi cum de ştii că răspunsul tău este corect? 

M: Odată ce cunosc adevărata sursă a răspunsurilor, nu-i nevoie să mă îndoiesc de ele. Dintr-un 
izvor curat va curge numai apă curată. Pe mine nu mă preocupă dorinţele şi fricile oamenilor. Eu sunt în 
armonie cu faptele, nu cu părerile. Omul ia numele şi forma sa ca fiind el însuşi, pe când eu nu iau nimic 
ca fiind eu însumi. Dacă aş fi considerat că sunt un corp cunoscut prin numele lui, nu aş fi fost în stare 
să răspund întrebărilor tale. De te-aş lua drept un simplu corp, atunci răspunsurile mele nu ti-ar fi de nici 
un folos. Nici un învăţător adevărat nu se complace în păreri. El vede lucrurile aşa cum sunt şi le arată 
aşa cum sunt. Dacă îi vei lua pe oameni drept ceea ce se socotesc a fi, tu doar îi vei răni, aşa cum se 
rănesc pe ei înşişi atât de grav tot timpul. Dar dacă tu îi vei vedea aşa cum sunt în realitate, lucrul ăsta le 
va face un bine enorm. Dacă ei te întreabă ce să facă, ce practici să adopte, ce mod de viaţă să urmeze, 
tu răspunde astfel: "Nu faceţi nimic, doar fiți. În fire totul se întâmplă în mod natural. 

Î: Mi se pare că în discuții tu foloseşti cuvintele "natural ŞI "accidental" fără să faci vreo distincție. 
Eu simt că este o deosebire profundă în înţelesul celor două cuvinte. Naturalul este ordonat, sistematic, 
supus legii; în natură poţi avea încredere. Accidentalul este haotic, neaşteptat, imprevizibil. S-ar putea 
invoca că totul este natural, supus legilor naturii; a susţine că totul este accidental, fără vreo cauză, este 
cu siguranţă o exagerare. 

M: Ar fi mai bine dacă aş folosi cuvântul "spontan" în loc de "accidental"? 

Î: Poţi să foloseşti cuvântul "spontan" sau "natural" ca opus lui "accidental". În ceea ce este 
accidental se află un element de dezordine, de haos. Un accident este întotdeauna o încălcare de reguli, 
o excepție, o surpriză. 

M: Nu este viaţa însăşi un torent de surprize? 

î; Există armonie în natură. Accidentalul este o tulburare. 

M: Tu vorbeşti ca o persoană limitată în timp şi spaţiu, redusă la conţinutul unui corp şi al unei 
minţi. Ce îţi place ţie, numeşii "natural" şi ce îţi displace, numeşti "accidental". 

Î: îmi place naturalul, ceea ce se supune legilor, ceea ce este aşteptat, şi mă tem de încălcarea 
legilor, de ceea ce este în dezordine, neaşteptat, fără înţeles. Accidentalul este întotdeauna monstruos. 
Se poate să existe şi aşa-zisele "accidente norocoase", dar ele nu fac decât să dovedească regula că 
într-un univers predispus la accident viaţa ar fi imposibilă. 

M: Am impresia că există o neînțelegere. Prin "accidental", eu înțeleg ceva la care nu se aplică nici 
o lege cunoscută. Când zic că toate lucrurile sunt fără cauză, accidentale, eu vreau să spun doar că atât 
cauzele lor cât şi legile care le guvernează sunt dincolo de procesul nostru de cunoaştere, dincolo chiar 
de închipuirea noastră. Dacă tu numeşti natural ceea ce iei drept ordonat, armonios, previzibil, atunci 
ceea ce ascultă de legi mai înalte şi este mişcat de puteri mai înalte poate fi numit spontan. În felul 
acesta, noi vom avea două ordini naturale: cea personală şi previzibilă şi cea impersonală sau supra- 
personală şi imprevizibilă. Numeşte-le natura inferioară şi natura superioară Si leapădă cuvântul 
accidental. Pe măsură ce creşti în cunoaştere, claritate şi intuiţie, linia de hotar dintre natura inferioară şi 
cea superioară îşi pierde treptat din importanţă, până când cele doua sunt văzute ca fiind una. Căci, în 

definitiv, totul este minunat de inexplicabil! 

Î: Ştiinţa explică foarte multe lucruri. 

M: Ştiinţa tratează despre nume şi forme, despre cantități şi calități, despre modele şi legi; ea este 
foarte bună în domeniul ei Insă viața trebuie să fie trăită; nu este timp pentru a o analiza. Răspunsul 
trebuie să fie instantaneu - de aici şi importanţa spontanului, a atemporalului. Necunoscutul este cel în 
care trăim şi ne mişcăm. Cunoscutul este trecutul. 

Î: Eu pot să mă sprijin pe ceea ce simt că sunt. Eu sunt un individ, o persoană între alte persoane, 
Unii oameni sunt integrați şi armonizați, alţii nu sunt. Unii trăiesc fără efort, răspund spontan şi corect la 
fiecare situaţie, acordă nevoii de moment atenţia cuvenită, în vreme ce alţii bâjbâie, fac greşeli şi în 
general devin supărători. Oamenii armonizaţi se pot numi naturali, guvernaţi de lege, pe când cei 
dezintegraţi sunt haotici şi supuşi accidentelor. 

M: Chiar ideea de haos presupune ideea de ordine, de organizare, de interdependenţă. Haos şi 
cosmos: nu sunt ele două aspecte ale unei aceleiaşi stări? 

Î: Dar tu pari să spui că totul este haos, accidental, imprevizibil. 

M: Da, în sensul că nu toate legile ființei sunt cunoscute şi nu toate evenimentele sunt previzibile. 
Cu cât mai mult eşti în stare să înţelegi, cu atât de mult universul devine satisfăcător, acceptabil, din 
punct de vedere emoțional şi mental. Realitatea este bună şi frumoasă; noi suntem cei care făurim 
haosul. 

Î: Dacă vrei să spui că liberul arbitru al omului este cel care cauzează accidente, eu am să fiu de 
acord. Insă noi nu am discutat încă despre liberul arbitru. 

M: Ordinea ta este ceea ce îţi procură plăcere, iar dezordinea este ceea ce îţi procură durere. 

Î: Poţi să o prezinți şi aşa, dar nu-mi spune mie că cele doua sunt una singură. Vorbeşte-mi în 
propriul meu limbaj — limbajul unui individ în căutare de fericire. Eu nu vreau să fiu indus în eroare de 
discursuri non-dualiste. 

M: Ce te face să crezi că eşti un individ separat? 

Î: Eu mă comport ca un individ. Funcţionez de unul singur. Mă iau în considerare pe mine în primul 
rând, iar pe alţii numai în raport cu mine. Pe scurt, sunt ocupat cu mine însumi. 

M: Bine, continuă să fii ocupat cu tine însuţi. Cu ce treabă ai venit aici? 

Î: Cu vechea mea treabă, aceea de a mă pune în siguranţă şi a fi fericit. Mărturisesc că n-am prea 
avut succes. Nu sunt nici în siguranţă nici fericit. De aceea mă găsesc aici. Locul acesta este nou pentru 
mine, dar motivul venirii mele este vechi: căutarea unei fericiri sigure, a unei siguranţe fericite. Până 
acum n-am găsit. Poţi tu să mă ajuţi? 

M: Ceea ce n-a fost nicicând pierdut, nu poate fi niciodată găsit, însăşi căutarea ta după siguranţă 
şi bucurie te ţine departe de ele. Opreşte căutarea, încetează să pierzi. Boala este simplă, leacul la fel 
de simplu. Numai mintea ta este cea care te face nesigur şi nefericit. Espectativa te face nesigur, 
amintirea - nefericit, încetează să-ţi mai întrebuinţezi mintea greşit şi totul va fi bine pentru tine. Nu-i 
nevoie s-o îndrepţi - se va îndrepta ea însăşi, de îndată ce abandonezi orice interes față de trecut şi 
viitor şi trăieşti în întregime în acum, 

Î: Dar în acum nu există nici o dimensiune. Voi deveni un nimeni, un nimic! 

M: Exact. Ca nimeni şi ca nimic, eşti în siguranţă şi fericit. Poţi avea această experienţă oricând, 
încearcă numai. Să ne întoarcem însă la ceea ce este accidental şi la ceea ce este spontan sau natural. 
Tu ai spus că natura este ordonată în vreme ce accidentul este un semn al haosului. Eu am negat 
această distincţie şi am afirmat că noi numim "accident" un eveniment ale cărui cauze sunt 
nedetectabile. În natură nu este loc pentru haos. Numai în mintea omului există haos. Mintea nu poate 
cuprinde întregul - câmpul ei este prea îngust. Ea vede numai fragmente Şi nu reuşeşte să perceapă 
imaginea, întocmai ca un om care, auzind sunete dar neînțelegând limbajul, l-ar putea acuza pe cel care 
vorbeşte de pălăvrăgeală; el s-ar afla astfel cu totul în eroare. Ceea ce pentru unul este un torent haotic 
de sunete, este un frumos poem pentru un altul. 

Odată, regele Janaka a visat că era cerşetor. La trezire, l-a întrebat pe gurul său, Vasishta: Sunt 
eu un rege care visează că este cerşetor, sau un cerşetor care visează că este rege? Gurul a răspuns: 
Tu nu eşti nici unul nici altul, tu eşti amândoi. Tu eşti, şi totuşi nu eşti ceea ce gândeşti că eşti. Tu eşti, 
deoarece te comporti în consecinţă; tu nu eşti, deoarece asta nu durează. Poţi tu să fii rege sau cerşetor 
pentru totdeauna? Totul trebuie să se schimbe. Tu eşti ceea ce nu se schimbă. Cine eşti tu? Janaka a 
zis: Eu nu sunt mei rege nici cerşetor, eu sunt martorul imperturbabil. Gurul a zis: Aceasta este ultima ta 
iluzie - că eşti un jnanin, că eşti deosebit de omul obişnuit şi superior acestuia, încă o dată, te identifici 
cu mintea ta, în cazul acesta o minte manierată şi sub toate aspectele exemplară. 

Atâta timp cât percepi cea mai mică diferenţă, eşti un străin pentru realitate. Eşti la nivelul minții. 
Când "eu sunt eu însumi" se duce, vine "eu sunt totul”. Când "eu sunt totul” se duce, vine "eu sunt". 
Când însuşi "eu sunt” se duce, singură realitatea este, iar în ea fiecare "eu sunt" este prezervat şi 
glorificat. Diversitatea fără starea de separație este Lucru! Ultim pe care mintea îl poate atinge. Dincolo 

de el orice activitate încetează, deoarece în el toate scopurile sunt atinse şi toate obiectivele îndeplinite. 

Î: Odată atinsă Starea Supremă, este posibil să fie împărtăşită şi celorlalți? 

M: Starea Supremă este universală, aici şi acum. Toţi, fără nici o excepţie, participă la ea; ea este 
starea de a fi - a cunoaşte şi a plăcea. Cui nu-i place să fie sau cine nu-şi cunoaşte propria sa existență? 
Dar noi nu ne folosim deloc de avantajul acestei bucurii de a fi conştient, noi nu pătrundem în ea ca să o 
purificăm de tot ce îi este străin. Această lucrare de auto-purificare mentală, curățirea psihicului, este 
esenţială, întocmai cum un fir de praf din ochi, cauzând o inflamație, poate să şteargă cu totul lumea, tot 
aşa şi ideea greşită: "Eu sunt corpul-minte" cauzează preocuparea de sine, care face ca universul să fie 
obscur. Este inutil să lupti cu simțământul de a fi o persoană separată şi limitată dacă rădăcinile lui nu 
sunt dezvelite. Egoismul este înrădăcinat în ideile greşite despre tine însuți. Clarificarea minţii este yoga. 


50. CONŞTIENȚA DE SINE ESTE MARTORUL 


Întrebare: Tu mi-ai spus că eu pot fi considerat sub trei aspecte: cel personal (vyacti), cel supra- 
personal (vyacta) şi cel impersonal (avyacta). Avyacta este "Eul" pur, care-i real şi universal; Vyakta este 
reflectarea lui în conştiinţă ca "eu sunt"; Vyacti este totalitatea proceselor fizice şi vitale. În cuprinsul 
graniţelor înguste ale momentului prezent, supra-personalul este conştient de persoană, atât în spaţiu 
cât şi în timp; nu numai de o singură persoană, ci de lunga serie de persoane înşirate pe firul karmei. El 
este martorul în esență, precum şi reziduul experienţelor acumulate, locul memoriei, elementul de 
legătură . El este caracterul omului pe care viaţa îl clădeşte şi îl modelează din naştere în naştere. 
Universalul este dincolo de orice nume şi formă, dincolo de conştiinţă şi caracter, pură ființă 
neconştientă de sine. Am notat corect părerile tale? 

Maharaj: La nivelul minţii, da. Dincolo de nivelul mental, nici un cuvânt nu se aplică. 

Î: Eu pot să înțeleg că persoana este o construcţie mentală, un nume colectiv pentru o serie de 
amintiri şi deprinderi. Totuşi, cel la care se manifestă persoana, centrul-martor, este şi el tot mental? 

M: Ceea ce este are nevoie de o bază, de un corp cu care să se identifice, întocmai cum o culoare 
are nevoie de o suprafaţă pe care să apară. Vederea culorii este independentă de culoare, ea este 
aceeaşi indiferent de culoare. Ai nevoie de un ochi ca să vezi o culoare. Culorile sunt multe, ochiul este 
unul singur. Personalul este ca lumina din culoare şi ca lumina din ochi, şi totuşi este simplă, singură, 
indivizibilă şi imperceptibilă, doar în manifestările ei tăcând excepţie. Nu incognoscibilă, dar 
imperceptibilă, neobiectuală, inseparabilă. Nici materială, nici mentală, mei obiectivă, nici subiectivă, ea 
este rădăcina materiei şi sursa conştiinţei. Dincolo de viaţă şi de moarte, este Viaţa care include totul, 
care exclude totul, în care naşterea este moarte şi moartea este naştere. 

Î: Absolutul sau Viaţa despre care vorbeşti tu, este real, sau nu este decât o simplă teorie sub 
care ne ascundem ignoranta? 

M: Amândouă. Pentru minte, o teorie; în sine însuşi, o realitate. Absolutul este realitate în refuzul 
ei total şi spontan față de ceea ce este fals. Întocmai cum lumina distruge întunericul chiar prin prezența 
ei, tot aşa absolutul distruge imaginarul. A vedea că toată cunoaşterea este o formă a ignoranței, 
reprezintă în sine o mişcare a realităţii. Martorul nu este o persoană. Persoana ia ființă atunci când 
există o temelie pentru ea, un organism, un corp. În martor, absolutul se reflectă ca conştientă. 
Conştiența pură devine conştientă de sine. Când există un sine, Conştienţa de sine este martorul, 
observatorul. Când nu există nici un sine de observat, nu există nici observare. Totul este cât se poate 
de simplu; prezenţa persoanei este cea care complică totul, încearcă să vezi că nu există persoană 
permanent separată şi totul devine clar. Conştientă - minte - materie, ele sunt o singură realitate sub 
două aspecte, imuabilul şi schimbătorul, şi trei atribute - inerția, energia şi armonia. 

Î: Ce apare mai întâi: conştiinţa (consciousness] sau Conştienţa (awareness)? 

M: Conştienţa devine conştiinţă atunci când are un obiect. Obiectul se schimbă tot timpul. În 
conştiinţă există mişcare; Conştienţa este în sine nemişcată şi atemporală, aici şi acum. 

Î: În Pakistanul de Est există în prezent suferință şi vărsare de sânge. Cum priveşti asta? Cum îţi 
apare ţie, cum reacţionezi tu la acest fapt? 

M: în conştiinţa pură, nimic nu se întâmplă vreodată. 

Î: Coboară, te rog, de pe acele înălțimi metafizice! La ce îi foloseşte unui om suferind să i se spună 
că nimeni nu este conştient de suferinţa lui afară de el însuşi? A pune totul pe seama iluziei înseamnă a 
aduce noi insulte la adresa celor deja prejudiciaţi. Bengalezul din Pakistanul de Est este un fapt, şi 
suferința lui este un alt fapt. Te rog, nu-i analiza în afara existenţei! Tu citeşti ziarele, auzi oamenii 
vorbind despre asta. Nu poţi invoca ignoranţa. Aşadar, care este atitudinea ta față de ceea ce se 
întâmplă? 

M: Nici o atitudine. Nimic nu se întâmplă. 

Î: În orice zi este posibil să fie o răscoală chiar în faţa ta, să vezi oameni ucigându-se unii pe alții. 
Nu poți, cu siguranţă, să zici că nu se întâmplă nimic şi să rămâi distant. 

M: N-am spus niciodată că rămân distant. Tu ai putea tot aşa de bine să mă vezi sărind în mijlocul 
încăierării, ca să salvez pe cineva., şi să fiu ucis. Şi totuşi mie nu mi s-a întâmplat nimic. Imaginează-ţi o 
clădire mare dărâmându-se. Unele camere sunt în ruină, altele sunt intacte. Dar poţi oare să vorbeşti 
despre spațiu ca fiind ruinat sau intact? Numai structura este cea care a suferit, precum şi oamenii care 
din întâmplare locuiau în ea. Nimic nu i s-a întâmplat spațiului însuşi. În mod similar, nimic nu i se 
întâmplă vieţii atunci când formele se ruinează şi numele sunt şterse. Aurarul topeşte ornamentele vechi 
ca să facă altele noi. Uneori o bucăţică bună se duce odată cu cea rea. Meşterul acceptă asta cu calm, 
căci ştie că nici un pic de aur nu se pierde. 

Î: Nu moartea este cea împotriva căreia mă revolt eu, ci maniera de a muri. 

M: Moartea este naturală, maniera de a muri este făcută de om, artificială. Starea de separație 
cauzează frică şi agresivitate, care pe de altă parte cauzează violenţă. Isprăveşte cu separaţiile făcute 
de om şi toată această oroare a oamenilor care se ucid unul pe celălalt în mod sigur se va sfârşi. În 
realitate, nu există nici ucidere nici moarte. Realul nu moare, irealul n-a trăit niciodată. Îndreaptă-ţi 
mintea şi totul va fi drept. Atunci când ştii că lumea este una, că umanitatea este una, acţionezi în 
consecință Dar mai întâi de toate tu trebuie să fii atent la modul în care simţi, gândeşti şi trăieşti. Dacă 
nu poate să fie ordine în tine însuţi, nu poate să fie ordine nici în lume. În Realitate nimic nu se întâmplă. 
Pe ecranul minții destinul îşi proiectează într-una imaginile, amintiri ale proiecţiilor trecute şi astfel iluzia 
se reînnoieşte constant pe sine însăşi. Imaginile vin şi se duc - lumină interceptată de ignoranță. Vezi 
lumina şi nu lua în seamă imaginea. 

Î: Ce mod împietrit de a privi la lucruri! Oamenii ucid şi sunt ucişi, iar tu vorbeşti de imagini. 

M: Du-te dar şi fii tu însuţi ucis, dacă asta-i ceea ce socoteşti că ar trebui. Sau chiar, du-te şi ucide, 
dacă iei asta ca fiind de datoria ta. Dar nu asta-i calea de a pune capăt răului. Răul este duhoarea unei 
minţi bolnave. Tămăduieşte-ţi mintea şi ea va înceta să proiecteze imagini deformate, urâte. 

Î: Ceea ce spui tu înțeleg, insă sub aspect emoţional nu pot accepta. Această viziune idealistă a 
vieţii mă dezgustă profund. Eu nu pot, pur şi simplu, să mă socotesc aflat într-o permanentă stare de vis. 

M: Cum poţi tu să fii permanent într-o stare cauzată de un corp nepermanent? înțelegerea greşită 
se întemeiază pe ideea că tu eşti corpul fizic. Examinează îndeaproape această idee, observă 
contradicţiile ei inerente, realizează că existenţa ta prezentă este ca o jerbă de scântei - fiecare scânteie 
durând o secundă iar jerba însăşi un minut sau două. Neîndoielnic, un lucru al cărui început este 
sfârşitul, nu poate să aibă un mijloc. Respectă-ţi termenele. Realitatea nu poate fi momentană. Ea este 
atemporală, dar atemporalitatea nu este durată. 

Î: Recunosc că lumea în care trăiesc nu este lumea reală. Există însă o lume reală din care eu văd 
doar o imagine deformată. Deformarea poate să se datoreze vreunui cusur al corpului sau minţii mele. 
Dar atunci când spui că nu există lume reală ci numai o lume de vis în mintea mea, eu pur şi simplu nu 
pot să accept asta. Mi-ar fi plăcut să am puterea de a crede că toate ororile existenţei sunt datorate 
faptului că am un corp. Sinuciderea se arată a fi calea de scăpare. 

M: Câtă vreme vei acorda atenţie ideilor, fie acestea ale tale ori ale altora, vei fi în încurcătură. Dar 
dacă ignori toate învăţăturile, toate cărţile, tot ceea ce este exprimat în cuvinte, şi plonjezi adânc 
înlăuntrul tău şi te găseşti pe tine însuţi, atunci asta şi numai asta va rezolva toate problemele tale şi te 
va lăsa în deplina stăpânire a fiecărei situaţii, deoarece nu vei mai fi dominat de ideile pe care le ai cu 
privire la situaţie. Să luăm un exemplu. Te afli în compania unei femei atrăgătoare. Tu îţi faci anumite 
idei despre ea şi faptul acesta creează o situaţie sexuală. Se creează o problemă, iar tu începi să cauţi 
cârti despre abstinenţă ori despre desfătare. De erai un copilaş, amândoi aţi fi putut sta împreună, 
despuiaţi, fără ca vreo problemă să apară, încetează să te mai gândeşti că eşti trup şi problemele 
dragostei şi sexului îşi vor pierde înţelesul. Orice simțământ al limitării pierdut, frica, durerea şi căutarea 
plăcerii - totul încetează. Numai Conştienţa rămâne. 


5I. FII INDIFERENT LA PLĂCERE ŞI LA DURERE 


Întrebare: Eu sunt francez de origine, locuiesc în Franţa, şi de vreo zece ani practic yoga. 

Maharaj: După zece ani de muncă, te afli mai aproape de ţintă? 

Î: Un pic mai aproape, poate. Este o muncă grea, ştii bine. 

M: Sinele este aproape şi calea către el, uşoară. Tot ce-i nevoie să faci, este să nu faci nimic. 

Î: Totuşi, eu găsesc că sadhana mea este foarte dificilă.. 

M: Sadhana ta este să fii. Lucrarea se împlineşte. Mulţumeşie-te să fii vigilent. Unde este 
dificultatea în a-ţi aminti că eşti? Tu eşti tot timpul. 

Î: Simțământul de a fi este prezent tot timpul, fără îndoială însă câmpul atenţiei este adesea 
năpădit de tot felul de evenimente mentale - emoţii, imagini, idei. De cele mai multe ori, simțământul de a 
fi este sufocat. 

M: Ce procedeu foloseşti pentru a-ţi curăța mintea de ceea ce este inutil? Care sunt mijloacele, 


99 


instrumentele tale pentru purificarea minţii? 

Î: Esenţialmente, omului îi este frică. El se teme cel mai mult de el însuşi. Eu am impresia că sunt 
ca un om care cară o bombă ce urmează să explodeze. El nu poate să îndepărteze capsa detonantă, nu 
poate nici să o azvârle. El este teribil de înfricoşat şi caută cu disperare o soluţie pe care n-o poate găsi. 
Pentru mine, eliberarea înseamnă descotorosirea de această bombă. Eu nu ştiu prea multe despre 
bombă. Nu ştiu decât că provine din fragedă copilărie. Mă simt ca un copil speriat ce protestează 
vehement împotriva faptului că nu este iubit. Copilul doreşte nespus iubirea şi fiindcă nu o primeşte, se 
teme şi este mânios. Uneori îmi vine să ucid pe cineva sau pe mine însumi. Această dorință este atât de 
puternică încât mă tem în permanenţă. Şi nu ştiu cum să mă eliberez de frică. Există, fără îndoială, o 
deosebire între mintea hindusă şi cea europeană. Mintea hindusă este comparativ mai simplă. 
Europeanul este o ființă mult mai complexă. Mintea hindusă este esențialmente sattvică. Ea nu înțelege 
neliniştea nunţii europene, fuga ei neobosită după ceea ce socoteşte că trebuie făcut, după cunoştinţe 
generale mai mari. 

M: Capacitatea ei de a raţiona este atât de mare, încât ea se va convinge prin argumente raționale 
să renunţe la orice rațiune! Autoafirmarea sa se datorează bizuirii sale pe logică. 

Î: Dar gândirea, raționarea, este starea normală a minţii. Mintea nu poate pur şi simplu să înceteze 
de a mai lucra. 

M: Se poate să fie starea obişnuită, dar nu trebuie să fie starea normală. O stare normală nu poate 
fi dureroasă, pe când obişnuinţa greşită duce adesea la durere cronică. 

Î: Dacă ea nu este starea naturală sau normală a minţii, atunci cum să o opresc? Trebuie să existe 
o cale de a calma mintea. De câte ori nu mi-am spus: destul, te rog opreşte-te, destul cu această 
nesfârşită pălăvrăgeală, cu aceste propoziţii repetate de atâtea ori în şir! Dar mintea mea nu se oprește. 
Simt că poate fi oprită pentru câtva timp, dar nu pentru mult. Până şi aşa-zişii oameni "spirituali" folosesc 
diverse trucuri pentru a-şi menţine mintea calmă. Ei repetă formule, cântă, se roagă, respiră viguros sau 
uşor, se rotesc, se concentrează, meditează, aleargă după transe, cultivă virtuţi - lucrând tot timpul, cu 
scopul de a înceta să mai lucreze, de a înceta să mai alerge după ceva, de a opri mişcarea. De n-ar fi 
atât de tragic, ar fi ceva ridicol. 

M: Mintea există în două stări: ca apă şi ca miere. Apa vibrează la cea mai mică tulburare, pe când 
mierea, oricât de mult ar fi tulburată, îşi regăseşte repede imobilitatea. 

Î: Prin chiar natura ei, mintea este neliniştită. Ea poate să fie făcută calmă, însă ea nu este calmă 
de la sine. 

M: Tu poţi să ai febră cronică şi să tremuri tot timpul. Dorinţele şi fricile fac mintea neliniştită. 
Liberă de toate emoţiile negative, ea este liniştită. 

Î: Tu nu poți proteja copilul de .emoții negative. De îndată ce s-a născut, el învaţă durerea şi frica. 
Foamea este un maestru crud şi îl învaţă dependenţa şi ura. Copilul îşi iubeşte mama pentru că ea îl 
hrăneşte şi o urăşte pentru că întârzie cu hrana. Mintea noastră inconştientă este plină de conflicte care 
se revarsă în conştient. Noi trăim deasupra unui vulcan; suntem întotdeauna în pericol. Eu sunt de acord 
că tovărăşia oamenilor a căror minte este paşnică are un efect foarte liniştitor, dar de îndată ce sunt 
departe de ei, „vechile necazuri încep. lată de ce vin eu periodic în India ca să caut compania gurului 
meu. 

M: Tu gândeşti că vii şi pleci, trecând prin felurite stări şi dispoziţii. Eu văd lucrurile aşa cum sunt, 
evenimente momentane, înfățişându-mi-se în succesiune rapidă, primindu-şi ființa de la mine, şi totuşi 
ele nu sunt, în definitiv, eu, nici ale mele. Eu nu sunt un fenomen printre altele, nici subiectul lor. Eu sunt 
independent în mod atât de simplu şi de total, încât mintea ta, deprinsă cu opoziţia şi cu negația, nu 
poate să priceapă asta. Eu vreau să spun literalmente ceea ce spun: nu este nevoie ca eu să mă opun, 
ori să neg, deoarece îmi este clar că eu nu pot fi opusul sau negația cuiva. Eu sunt pur şi simplu dincolo, 
într-o dimensiune cu totul diferită. Nu mă căuta în identificarea cu ceva, sau în opoziţia față de ceva: eu 
sunt acolo unde dorinţa şi frica nu sunt. Aşadar, care este experienţa ta? Simti şi tu că eşti totalmente la 
distanță de toate lucrurile trecătoare? 

|: Da, simt, uneori. Dar pe dată se instalează o senzaţie de pericol şi mă simt izolat, în afara 
oricărei relații cu alţii. Vezi tu aici se află deosebirea dintre mentalităţile noastre, în cazul hindusului, 
emoția urmează, gândului. Dă-i unui hindus o idee şi emoția îi este stârnită. La occidental, este invers: 
dă-i o emoție şi el va produce o idee. Ideile tale sunt foarte atractive - din punct de vedere intelectual, 
dar emoţional eu nu răspund. 

M: Pune-ţi intelectul de o parte. Nu-l folosi în aceste chestiuni. 

Î: De ce folos îmi este un sfat pe care nu îl pot duce la îndeplinire? Toate acestea sunt numai idei, 
iar tu vrei ca eu să răspund cu sentiment la idei, căci fără sentimente nu poate fi vorba de acţiune. 

M: De ce vorbeşti de acţiune? Oare acţionezi tu vreodată? Nişte puteri necunoscute acționează, 
iar tu îţi închipui că tu acţionezi. Tu nu faci decât să priveşti ce se întâmplă, fără a fi în stare să 
influențezi asta în vreun fel. 

Î: De ce se manifestă în mine o rezistență atât de acerbă împotriva acceptării faptului că eu nu pot 
să fac nimic? 

M: Dar ce poţi tu să faci? Tu eşti ca un pacient sub anestezie asupra căruia chirurgul execută o 
operaţie. Atunci când te trezeşti, operaţia e terminată; poţi oare să spui că ai făcut ceva? 

|: Dar eu sunt cel care a ales să se supună operaţiei. 

M: Nicidecum. Boala ta pe de o parte şi insistențele medicului şi ale familiei tale sunt cele care te- 
au făcut să decizi. Alegerea nu-ţi aparţine, numai iluzia ei. 

Î: Totuşi, eu simt că nu sunt într-atât de neajutorat pe cât mă faci tu să par. Simt că pot să 
împlinesc tot ceea ce gândesc, numai că nu ştiu cum. Nu puterea îmi lipseşte, ci cunoaşterea. 

M: Necunoaşterea mijloacelor este, după cum se ştie, la fel de rea ca lipsa de putere! Dar să nu 
mai discutăm pe tema asta pentru moment; la urma urmei, nu este important motivul pentru care ne 
simţim neajutoraţi, câtă vreme vedem clar că deocamdată suntem neajutoraţi. Eu am acum 74 de ani. Şi 
totuşi mă simt ca un copil. Simt clar că, în ciuda tuturor schimbărilor, sunt un copil. Gurul meu mi-a spus: 
acel copil care, chiar acum, este în tine, este Sinele tău real (swarupa). Întoarce-te la acea stare de ființă 
pură, unde "eu sunt" este încă în puritatea sa, înainte de a se fi contaminat cu "eu sunt aceasta" sau "eu 
sunt aceea". Povara ta constă în falsele auto-identificări - abandonează-le pe toate. Gurul meu mi-a zis: 
"Ai încredere în mine. Eu îţi spun: tu eşti divin. la asta ca fiind adevărul absolut. Bucuria ta este divină, 
suferinţa ta este divină de asemenea. Totul vine de la Dumnezeu. Aminteşte-ţi de asta întotdeauna. Tu 
eşti Dumnezeu, singură voia ta este făcută." L-am crezut, şi curând am realizat cât de minunat de 
adevărate şi de exacte erau cuvintele lui. Eu nu mi-am condiţionat mintea gândind: "Eu sunt Dumnezeu, 
eu sunt minunat, eu sunt dincolo". Am urmat pur şi simplu învăţătura sa - mi-am focalizat mintea asupra 
fiinţei pure "eu sunt", şi am rămas în ea. Obişnuiam să şed ore întregi, neavând nimic în afară de "eu 
sunt" în mintea mea şi curând pacea şi bucuria precum şi o profundă iubire atotcuprinzătoare au devenit 
starea mea normală. În ea a dispărut totul - eu însumi, gurul meu, viața pe care am trăit-o, lumea din 
jurul meu. Numai pace a rămas şi tăcere insondabilă. 

Î: Totul pare foarte simplu şi uşor, dar nu este chiar aşa. Uneori minunata stare de pace voioasă 
îmi devine clară şi eu mă uit şi mă mir: cât de uşor vine şi cât de intimă pare, cât de total a mea. Unde 
era nevoia de a lupta din greu pentru a obține o stare atât de la îndemână? De data asta, negreşit, a 
venit să rămână. Şi totuşi, cât de repede se dizolvă totul şi mă lasă mirându-mă - a avut ea cât de cât 
realitate ori n-a fost decât vreo aberaţie? Dacă era realitatea, de ce s-a dus? Poate că o experienţă 
unică îmi este necesară pentru a mă fixa pe veci în noua stare şi, până când vine experienţa crucială, 
acest joc de-a v-aţi ascunselea trebuie să continue. 

M: Aşteptarea ta după ceva unic şi dramatic, după vreo explozie nemaipomenită, nu face decât să 
stânjenească şi sa întârzie auto-realizarea. Nu trebuie să te aştepţi la o explozie căci explozia s-a 
produs deja - în clipa când ai fost născut, când te-ai realizat pe tine însuţi ca ființare-cunoaştere-simțţire. 
Tu faci doar o singură greşeală: iei interiorul drept exterior şi exteriorul drept interior. Ceea ce este în tine 
tu iei ca fiind în afară şi ceea ce este în afară, tu iei ca fiind în tine. Mintea şi sentimentele sunt externe, 
dar tu le iei ca fiind intime. Tu crezi că lumea este obiectivă, în timp ce ea este în întregime o proiecţie a 
psihicului tău. Aceasta este confuzia fundamentală şi nici o nouă explozie nu o va lămuri. Tu trebuie să 
te socoteşti în afara ei. Nu există altă cale. 

Î: Cum să mă concep în afară când gândurile mele vin şi se duc după cum vor? Pălăvrăgeala lor 
nesfârşită mă distrage şi mă epuizează. 

M: Priveşte-ţi gândurile aşa cum priveşti traficul de pe stradă. Oamenii vin şi se duc; tu înregistrezi 
fără răspuns. Poate că la început nu este uşor, dar cu oarecare practică vei constata că mintea ta poate 
funcţiona în acelaşi timp pe mai multe niveluri şi că tu poţi să fii pe deplin conştient de toate. Numai când 
ai un interes particular pentru un anumit nivel, se întâmplă că atenţia ta este prinsă în el, şi nu mai eşti 
conştient de celelalte niveluri. Chiar şi atunci, lucrul pe nivelurile pierdute din vedere continuă, dar în 
afara câmpului conştiinţei. Nu te lupta cu amintirile şi gândurile tale; încearcă numai să incluzi în câmpul 
atenţiei tale celelalte întrebări mai importante, cum ar fi: "Cine sunt eu?", "Cum se face că eu sunt 
născut?", "De unde a apărut acest univers care mă înconjoară?", "Ce este real şi ce este trecător?”. Nici 
o amintire nu va persista, dacă tu nu vei manifesta vreun interes faţă de ea; veriga emoţională este cea 
care perpetuează sclavia. Tu cauţi întotdeauna plăcerea, evitând durerea, cauţi întotdeauna fericirea şi 
pacea. Nu vezi că însăşi căutarea ta după fericire este cea care te face nefericit? încearcă cealaltă cale: 
indiferent faţă de plăcere şi de durere, nici cerând, nici refuzând, acordă toată atenţia ta nivelului pe care 
"eu sunt" este veşnic prezent. Curând, vei realiza că pacea şi fericirea sunt inerente naturii tale şi că 
numai căutarea lor pe diferite căi este cea care produce tulburare. Evită tulburarea, asta este tot. Este 
inutil să cauţi; nu căuta ceea ce ai deja. Tu însuţi eşti Dumnezeu, Realitatea Supremă. 

Ca să începi, încrede-te în mine, încrede-te în învăţător. Asta îţi permite să faci primul pas - apoi 
încrederea ta îşi va găsi justificare în propria-ţi experienţă. În fiecare domeniu al vieţii încrederea inițială 
este esenţială; fără ea prea puţin poate fi făcut. Orice întreprindere este un act de credinţă. Chiar şi 

faptul de a mânca pâinea de zi cu zi este un act de încredere! Amintindu-ţi vorbele mele, vei duce la bun 
sfârşit toate lucrurile. 

Iti spun din nou: Tu eşti realitatea atot-cuprinzătoare, atot-transcendentă. Comportă-te în 
consecință: gândeşte, simte şi acţionează în armonie cu totul şi realitatea vorbelor mele îți va deveni 
clară într-o clipită. Nici un efort nu este necesar. Ai credință şi acţionează în conformitate cu ea. Înțelege, 
te rog, că eu nu vreau nimic de la tine. Eu vorbesc în propriul tău interes. Deoarece tu te iubeşti pe tine 
însuţi mai presus de orice, tu doreşti să te ştii în siguranţă şi fericit. Nu te ruşina de asta, nu nega. Este 
firesc şi bine să te iubeşti pe tine însuţi. Numai că ar trebui să cunoşti ce anume iubeşti. Nu corpul este 
ceea ce iubeşti, ci Viaţa - percepere, simţire, gândire, făptuire, strădanie, iubire. Pe acea Viaţă o iubeşti, 
acea Viaţă care este totul. Realizeaz-o în totalitatea ei, dincolo de toate divizările şi limitările, şi toate 
dorinţele tale se vor topi în ea, căci mai marele conţine mai micul. Găseşte-te deci pe tine însuți, căci 
găsindu-te vei găsi totul. Fiecare este bucuros să fie, însă puţini cunosc plenitudinea acestui fapt. Tu 
ajungi să cunoşti stăruind în mintea ta asupra lui "eu sunt", "eu cunosc", "eu iubesc" - cu voința de a 
ajunge la cel mai profund înţeles al acestor cuvinte. 

Î: Pot să gândesc: "Eu sunt Dumnezeu"? 

M: Nu te identifica cu o idee. Dacă prin Dumnezeu tu înţelegi Necunoscutul, atunci nu spune 
decât: "Eu nu ştiu ce sunt". Dacă îl cunoşti pe Dumnezeu aşa cum îţi cunoşti Sinele, nu-i nevoie s-o zici. 
Cel mai bun este simțământul simplu "eu sunt". Stăruie asupra lui cu răbdare. Aici răbdarea înseamnă 
înțelepciune; nu te gândi la eşec. Nu poate exista eşec în această întreprindere. 

Î: Gândurile mele nu mă vor lăsa. 

M: Nu le da nici o atenţie. Nu te lupta cu ele. Pur şi simplu, nu fă nimic cu privire la ele, iasă-le să 
existe, oricare ar fi ele. Chiar faptul de a te lupta cu ele le dă viaţă. Nu le lua în seamă. Priveşte prin ele. 
Nu uita să-ţi reaminteşti: "Orice se întâmplă, se întâmplă pentru că eu sunt". Totul îţi reamintește că eşti. 
Profită din plin de faptul că pentru a experimenta tu trebuie să fi. Nu este nevoie să te opreşti din 
gândire. Doar încetează să fii interesat. Absența oricărui interes personal este cea care eliberează. Nu 
te agăța, asta-i tot. Lumea este făcută din inele. Cârligele sunt, toate, ale tale. Îndreaptă-ţi cârligele şi 
nimic nu poate să te mai reţină. Renunţă la obiceiurile de care eşti stăpânit. Nu este nimic altceva la care 
să renunti. Renunţă la rutina spiritului de acaparare, la obiceiul tău de a umbla după rezultate şi 
libertatea universului este a ta. Renunţă la efort. 

Î: Viaţa este efort. Sunt atât de multe lucruri de făcut. 

M: Ceea ce trebuie făcut, fă. Nu rezista. Echilibrul tău trebuie să fie dinamic, întemeiat clipă de 
clipă pe acţiunea justă. Nu fii ca un copil care refuză să crească. Gesturile şi atitudinile stereotipe nu te 
vor ajuta. Bizuie-te în întregime pe claritatea ta de gândire, pe puritatea motivului şi pe integritatea 
acțiunii. Nu ai cum să nu reuşeşti. Mergi dincolo şi lasă totul în urmă. 

Î: Dar poate ceva să fie lăsat pe vecie? 

M: Tu vrei ceva precum un extaz de 24 de ore pe zi. Extazele vin şi se duc, în mod necesar, căci 
creierul uman nu poate suporta tensiunea o perioadă lungă de timp. Un extaz prelungit îţi va arde 
complet creierul, dacă el nu este pur şi subtil. În natură nimic nu stă pe loc, toate lucrurile pulsează, apar 
şi dispar. Inima, respiraţia, digestia, somnul şi veghea, naşterea şi moartea, toate vin şi se duc în valuri. 
Ritmul, periodicitatea, alternanţa armonioasă a extremelor este regula. Este inutil să te revolţi împotriva 
tiparului însuşi al vieții. Dacă tu cauţi Imuabilul, atunci mergi dincolo de experienţă. Când spun: 
"reaminteşte-ţi tot timpul de "eu sunt", eu înţeleg de fapt; "revino la asta în repetate rânduri”. Nici un 
gând particular nu poate să fie starea naturală a minţii, ci numai tăcerea. Nu ideea de tăcere, ci tăcerea 
însăşi. Atunci când mintea este în starea ei naturală, ea revine spontan la tăcere după fiecare experienţă 
ori, mai degrabă, fiecare experienţă se întâmplă pe fondul tăcerii. Ceea ce ai învăţat aici devine 
sămânţa. Poate că, aparent, vei uita asta, însă ea va trăi şi în anotimpul cuvenit va încolţi, va creşte şi va 
aduce cu sine flori şi roade. Totul se va întâmpla de la sine. Nu este nevoie ca tu să faci ceva, doar nu te 
pune de-a curmezişul. 

52. FIIND FERICIT, FĂCÂND PE ALȚII FERICIȚI, ESTE RITMUL VIEȚII 


Întrebare: Am venit din Europa acum câteva luni într-una din vizitele mele periodice la gurul meu, 
lângă Calcutta. Acum urmează să mă întorc acasă. Am fost invitat de un prieten să te întâlnesc şi sunt 
bucuros că am venit. 

Maharaj: Ce ai învăţat de la gurul tău şi ce fel de practică ai urmat? 

Î: El este un om venerabil, de vreo optzeci de ani. Din punct de vedere filozofic el este un vedantin 
şi practica pe care o predă are ca scop deştepiarea energiilor inconştiente ale minţii şi aducerea 
obstacolelor şt blocajelor ascunse în conştient. Sadhana mea personală a fost raportată la problema 
mea specifică datorată prunciei şi primei copilării. Mama mea nu a putut să-mi dea acel sentiment de 
siguranţă şi iubire, atât de important pentru dezvoltarea normală a copilului. Era o femeie total nepotrivită 
pentru rolul de mamă-dominată de anxietăţi şi nevroze, nesigură pe sine, ea m-a resimţit ca pe o 

responsabilitate, ca pe o povară mai presus de capacitatea ei de a purta. Ea nu a vrut niciodată ca eu să 
mă nasc. Nu a vrut ca eu să cresc şi să mă dezvolt, ar fi vrut ca eu să mă întorc în uterul ei, nenăscut, 
non-existent. Ea a rezistat la orice manifestare a vieţii din mine, a luptat cu îndârjire împotriva oricărei 
încercări de a trece dincolo de strâmtul cerc al existenţei sale obişnuite. Eram un copil sensibil şi 
afectuos. Am tânjit după iubire mai presus de orice, însă iubirea, iubirea simplă, instinctivă, a unei mame 
pentru copilul ei mi-a fost refuzată. Copilărescul fapt al căutării mamei a devenit motivul diriguitor al vieții 
mele şi niciodată nu l-am depăşit prin creştere. Un copil fericit, o copilărie fericită, au devenit o obsesie 
pentru mine. Graviditatea, naşterea, frageda copilărie, m-au interesat cu pasiune. Am devenit un 
obstretician cu oarecare reputaţie şi am contribuit la dezvoltarea metodei de naştere fără durere. Un 
copil fericit al unei mame fericite - acesta a fost idealul vieţii mele. Insă mama mea era întotdeauna 
prezentă - ea însăşi nefericită, nedoritoare şi incapabilă să mă vadă fericit. Ea se manifesta în moduri 
ciudate. Ori de câte ori nu eram în apele mele, ea se simţea bine; când eram în formă bună, ea era din 
nou la pământ, blestemându-se pe sine, dar şi pe mine. Neiertându-mă parcă niciodată de crima mea de 
a mă fi născut, ea m-a făcut să mă simt vinovat de faptul de a fi în viață. "Tu trăieşti pentru că mă urăşti. 
Dacă mă iubeşti, mori", era, deşi tăcut, mesajul ei constant. Şi aşa mi-am petrecut viaţa, fiindu-mi oferită 
moarte în loc de iubire, întemnițat, aşa cum am fost, în mama mea, eternul prunc, eu nu am putut să 
dezvolt o relație semnificativă cu nici o femeie; imaginea mamei stătea la mijloc, neiertătoare, neiertată. 
Am căutat mângâiere în munca mea şi am găsit multă; însă nu m-am putut urni din abisul prunciei, în 
cele din urmă, m-am îndreptat spre căutarea spirituală şi sunt ferm şi constant pe această linie de mulți 
ani. Insă, într-un fel, aici este vorba de aceeaşi veche căutare după iubirea mamei - numeşte-o 
Dumnezeu sau Atma sau Realitatea Supremă. Esenţialmente, eu vreau să iubesc şi să fiu iubit; din 
nefericire aşa-zişii oameni religioşi sunt împotriva vieții, fiind prea ocupați cu mintea. Atunci când sunt 
confruntaţi cu nevoile şi imboldurile vieţii, ei încep să clasifice, să abstractizeze şi să conceptualizeze şi 
apoi fac clasificarea mai importantă decât viaţa însăşi. Ei îţi cer să te concentrezi asupra unui concept şi 
apoi să îl întruchipezi. În locul unei integrări spontane prin iubire, ei recomandă o concentrare deliberată 
şi laborioasă asupra unei formule. Fie că este Dumnezeu sau Atma, eul sau celălalt, este acelaşi lucrul! 
Ceva la care să te gândeşti, nu cineva pe care să-l iubeşti. Nu de teorii şi de sisteme am eu nevoie; ele 
sunt numeroase, toate deopotrivă de atractive şi de plauzibile. Eu am nevoie de o stârnire a inimii, de o 
reînnoire a vieții, iar nu de un nou mod de gândire. Nu există noi moduri de gândire, însă sentimentele 
pot fi mereu proaspete. Atunci când iubesc pe cineva, eu meditez asupra lui în mod spontan şi intens, cu 
o căldură şi o vigoare pe care mintea mea nu poate să le stăpânească. Cuvintele sunt făcute pentru a da 
formă sentimentelor; cuvintele fără sentiment sunt asemenea hainelor care nu îmbracă nici un corp - reci 
şi mototolite. Mama mea m-a secătuit de toate sentimentele, sursele mele au secat. Pot eu să găsesc 
aici acea bogăţie şi abundență de emoţii de care am avut atâta nevoie pe vremea când eram copil? 

M: Unde este copilăria ta acum? Şi care este viitorul tău? 

Î: Am fost născut, am crescut, voi muri. 

M: Tu te referi la corpul tău, de bună seamă. Şi la mintea ta. Eu nu vorbesc acum de fiziologia sau 
de psihologia ta. Ele sunt o parte a naturii şi sunt stăpânite de legile naturii. Eu vorbesc de căutarea ta 
după iubire. A avut ea un început? Va avea ea un sfârşit? 

Î: Eu nu pot, realmente, să spun. Ea este acolo, din prima zi până în cel din urmă moment al vieții 
mele. Acest nesat după iubire - cât de constant şi cât de lipsit de speranţă! 

M: Prin această necontenită căutare după iubire, ce anume cauţi mai precis? 

Î: Pur şi simplu să iubesc şi să fiu iubit. 

M: Ai în vedere o femeie? 

Î: Nu în mod necesar. Un prieten, un învăţător, o călăuza - atâta timp cât sentimentul este luminos 
şi clar. Fireşte, o femeie este răspunsul uzual. Dar nu trebuie să fie singurul. 

M: Din cele două, ce preferi: să iubeşti sau să fii iubit? 

Î: Le-aş vrea mai degrabă pe amândouă! Dar pot să văd că a iubi este mai mare, mai nobil, mai 
profund. A fi iubit este plăcut, dar nu te face să creşti. 

M: Poţi tu să iubeşti cu de la tine putere sau trebuie să fii făcut să iubeşti? 

Î: Trebuie să întâlneşti pe cineva adorabil, fireşte. Mama mea n-a fost numai neiubitoare, ci şi 
neadorabilă. 

M: Ce anume face ca o persoană să fie adorabilă? Oare nu faptul că este iubită? Mai întâi iubeşti 
şi abia după aceea te uiţi după motive. 

Î: Poate să fie şi invers. lubeşti ceea ce te face fericit. 

M: Dar cine te face fericit? 

Î: Nu este nici o regulă în privința asta. Întregul subiect este cât se poate de individual şi de 
imprevizibil. 

M: Aşa este. În orice fel ai pune problema, dacă nu iubeşti, atunci nu eşti fericit. Insă te face 
iubirea întotdeauna fericit? Nu este asocierea iubirii cu fericirea un stadiu mai degrabă timpuriu, infantil? 

Atunci când cel iubit suferă, nu suferi oare şi tu? Şi încetezi oare să mai iubeşti, fiindcă suferi? Este 
nevoie ca iubirea şi fericirea să meargă împreună? Este iubirea numai aşteptarea plăcerii? 

Î: Fireşte că nu. Poate să fie multă suferință în iubire, 

M: Atunci ce este iubirea? Nu este oare o stare a ființei, mai degrabă decât o stare a minţii? E 
nevoie ca tu să știi că iubeşti pentru a iubi? N-ai iubit-o tu pe mama ta fără să-ţi dai seama? Tânjirea ta 
după iubirea ei, după un prilej de a o iubi, nu este o mişcare a iubirii? Nu este iubirea tot atât de mult o 
parte din tine, cum este şi conştiinţa faptului de a fi? Tu ai căutat iubirea mamei tale pentru că ai iubit-o. 

Î: Dar ea nu mă lăsa! 

M: Ea nu te putea opri. 

Î: Atunci de ce am fost nefericit toată viața? 

M: Fiindcă n-ai reuşit să cobori până la rădăcinile fiinţei tale. Completa ignoranță cu privire la de 
tine însuţi este cea care a acoperit iubirea şi fericirea ta şi te-a făcut să cauţi ceea ce niciodată nu 
pierduseşi. lubirea înseamnă voinţă, voinţa de a-ţi împărtăşi fericirea tuturor. Fiind fericit, făcând pe alţii 
fericiţi, acesta este ritmul iubirii. 

53. DORINȚELE ÎMPLINITE NASC MAI MULTE DORINȚE 


Întrebare: Trebuie să mărturisesc că am venit astăzi într-o dispoziţie proastă. Am avut parte de un 
tratament grosolan la biroul liniilor aeriene. Cânţi sunt confruntat cu astfel de situaţii, toate lucrurile par 
îndoielnice, toate par inutile. 

Maharaj: Aceasta este o dispoziţie foarte utilă. Îndoindu-te de tot, refuzând totul, nedorind să 
înveţi de la altul. Este rodul îndelungii tale sadhana. La urma urmei, nimeni nu studiază la nesfârşit. 

Î: M-am săturat. Ea nu m-a dus nicăieri. 

M: Nu spune "nicăieri". Ea te-a dus acolo unde eşti acum. 

Î: întotdeauna copilul şi țâfnele sale! N-am avansat nici măcar cu o iotă. 

M: Tu ai început ca un copil şi vei sfârşi ca un copil. Orice ai dobândit între timp, trebuie să pierzi şi 
să o iei de la capăt. 

Î: Dar copilul dă din picioare. Când este nefericit sau i se refuză ceva, el dă din picioare. 

M: Lasă-l să dea din picioare. Tu uită-te cum dă din picioare Şi dacă îţi este prea teamă de 
societate ca să dai din picioare cu convingere, atunci constată faptul. Ştiu că asta-i o treabă dureroasă. 
Dar nu se găseşte nici un remediu, afară de unui: căutarea de remedii trebuie să înceteze. Dacă eşti 
mânios sau îndurerat, separă-te de mânie şi de durere şi priveşte-le. Exteriorizarea este primul pas către 
eliberare. Dă-te de o parte şi te uită. Evenimentele fizice vor continua să se întâmple, dar, în ele însele, 
ele n-au nici un fel de importanţă. Numai mintea este cea care contează. Indiferent ce se întâmplă, tu nu 
poţi să dai din picioare şi să tipi într-un birou al liniei aeriene sau într-o bancă. Societatea nu îngăduie 
asta. Dacă nu îţi plac deprinderile ei, sau dacă nu eşti pregătit să le înduri, nu zbura sau nu purta bani. 
Mergi pe jos, iar dacă nu poţi merge, nu călători. Dacă ai relaţii cu societatea, trebuie să accepţi 
deprinderile ei, căci deprinderile ei sunt deprinderile tale. Nevoile şi cerințele tale le-au creat. Dorinţele 
tale sunt atât de complexe şi de contradictorii - nu-i de mirare că societatea pe care o creezi este la fel 
de complexă şi de contradictorie. 

Î: Eu îmi dau seama şi recunosc că haosul din exterior nu-i decât o reflectare a propriei mele 
dizarmonii lăuntrice. Dar care este remediul? 

M: Nu căuta remedii. 

Î: Uneori eşti în "stare de grație" şi viața este fericită şi armonioasă. Dar o astfel de stare nu 
durează! Dispoziţia se schimbă şi totul o ia razna. 

M: Dacă ai putea doar să rămâi liniştit, liber de amintiri şi de aşteptări, ai fi capabil să discerni 
frumosul tipar al evenimentelor. Agitaţia ta este cea care cauzează haos. 

Î: În timpul celor trei ore bune pe care le-am petrecut în biroul liniilor aeriene, am practicat 
răbdarea şi abţinerea. Asta nu a grăbit lucrurile. 

M: Cel puţin nu le-a încetinit, aşa cum, neîndoielnic, datul din picioare ar fi făcut! Tu vrei rezultate 
imediate! Noi nu facem magie aici. Toată lumea face aceeaşi greşeală: refuză mijloacele, dar vrea 
rezultatele. Tu vrei pace şi armonie în lume, dar refuzi sa le ai în tine însuţi. Urmează sfatul meu fără 
rezerve şi nu vei fi dezamăgit. Eu nu-ți pot rezolva problemele prin simple cuvinte. Tu trebuie să 
acţionezi în conformitate cu ce ţi-am spus şi să perseverezi. Nu sfatul just este cel care eliberează, ci 
acțiunea întemeiată pe el. După cum un doctor, după ce îi face unui pacient o injectie, îi spune: "Acum, 
rămâi liniştit. Nu fă nimic mai mult, doar rămâi liniştit”, la fel îţi spun şi eu: Ti-am făcut "injecţia”, acum 
rămâi liniştit, doar rămâi liniştit. Nu ai nimic altceva de făcut. Gurul meu făcea la fel. El obişnuia să mă 
înveţe câte ceva şi apoi îmi spunea: "Acum rămâi liniştit. Nu mai continua să rumegi (gânduri) tot timpul, 
Opreşte-te. Fii tăcut." 

Î: Eu pot să rămân liniştit timp de o oră dimineaţa. Dar ziua este lungă şi se întâmplă multe lucruri 
care mă scot din echilibru. Este uşor să spui: "fii tăcut", dar să fii tăcut atunci când totul ţipă în mine şi în 

jurul meu... fii bun şi spune-mi cum se ajunge la asta? 

M: Tot ceea ce trebuie făcut poate fi făcut în pace şi tăcere. N-ai nici un motiv să te superi. 

Î: Totul nu este decât teorie care nu se potriveşte cu faptele. Eu trebuie să mă întorc în Europa 
unde n-am nimic de făcut. Viaţa mea este complet goală. 

M: încearcă doar să rămâi liniştit, totul va veni - munca, puterea pentru muncă, motivul just. 
Trebuie oare să cunoşti totul dinainte? Nu te îngrijora de viitorul tău - fii liniştit acum şi totul va prinde 
formă. Neaşteptatul este destinat să se întâmple, pe când anticipatul se poate să nu vină niciodată. Nu- 
mi spune că nu poți să-ţi controlezi natura. Nu este nevoie să o controlezi. Arunc-o peste bord, rămâi 
fără o natură cu care să lupti, ori la care să te supui. Nici o experienţă nu te va răni, cu condiţia să n-o 
transformi într-o obişnuinţă. Tu eşti cauza subtilă a întregului univers. Totul este fiindcă tu eşti. Pricepe 
acest lucru în mod profund şi ferm şi stăruie asupra lui în repetate rânduri. A realiza aceasta ca fiind 
absolut adevărat este eliberare. 

Î: Dacă eu sunt sămânţa universului meu, ce sămânță putredă mai sunt! După rod se cunoaşte 
sămânţa. 

M: Ce ţi se pare a fi în neregulă cu lumea ta, de îi aduci atâtea injurii? 

Î: Ea este plină de durere. 

M: Natura nu este nici plăcută nici dureroasă. Ea este toată numai inteligență şi frumuseţe. 
Plăcerea şi durerea sunt în minte. Schimbă-ţi scara de valori şi totul se va schimba. Plăcerea şi durerea 
nu sunt decât simple tulburări ale simţurilor; tratează-le în mod egal şi va fi numai beatitudine. Lumea 
este aşa cum o faci tu; pe orice cale, fă-o fericită. Numai multumirea te poate face fericit - dorinţele 
împlinite nasc mai multe dorinţe. A te ţine la distanţă de toate dorinţele şi a te mulțumi cu ceea ce vine 
de la sine, este o stare foarte rodnică - o precondiţie pentru starea de plenitudine. Nu te îndoi de 
aparenta ei sterilitate-şi goliciune. Crede-mă, satisfacerea dorințelor este cea care dă naştere la 
nenorocire. Libertatea faţă de dorinţe este beatitudine. 

Î: Există lucruri de care avem nevoie. 

M: Ceea ce îţi trebuie va veni la tine, dacă nu ceri ceea ce nu îţi trebuie. Totuşi doar puţini oameni 
ajung la această stare de completă lipsă de pasiune şi detaşare. Este o stare foarte înaltă, chiar pragul 
eliberării. 

Î: M-am simțit vlăguit în ultimii doi ani, dezolat şi gol şi adesea m-am rugat ca moartea să vină. 

M: Ei bine, odată cu venirea ta aici, evenimentele au început să se deruleze. Lasă lucrurile să se 
întâmple aşa cum se întâmplă; în cele din urmă, ele se vor orândui cum se cuvine. Nu-i nevoie să tinzi 
către viitor, viitorul va veni la tine de unul singur. Pentru un timp ceva mai lung, vei continua să te porți 
ca un somnambul, aşa cum faci acum, privat de înţeles şi siguranță; dar această perioadă se va sfârşi şi 
îți vei găsi munca rodnică şi uşoară. Există întotdeauna momente în care te simţi gol şi înstrăinat. Insă 
asemenea momente sunt cât se poate de dezirabile, căci asta înseamnă că sufletul şi-a aruncat lanţurile 
şi ancorele şi pluteşte lin spre ţinuturi îndepărtate. Aceasta este detaşarea - când vechiul s-a sfârşit şi 
noul n-a venit încă. Dacă ţi-e frică, starea poate să fie chinuitoare; însă nu este realmente nimic de care 
să-ţi fie teamă. Aminteşte-ţi acest sfat: indiferent peste ce dai - mergi dincolo. 

Î: Regula celor deveniți Buddha: reaminteşte-ţi ceea ce este nevoie să fie reamintit, însă eu 
găsesc că este atât de dificil să-mi reamintesc lucrul potrivit la momentul potrivit! În cazul meu, uitarea 
pare să fie regula. 

M: Nu este uşor să-ţi reaminteşti atunci când fiecare situaţie dezlănţuie o furtună de dorinţe şi frici. 
Dorinţa născută din memorie este, de asemenea, distrugătorul memoriei. 

Î: Cum să lupt cu dorința? 

M: Apele vieţii se revarsă zgomotos peste stâncile de obiecte - dezirabile sau respingătoare, 
înlătură stâncile prin pătrundere clară şi prin detaşare şi aceleaşi ape vor curge adânc, tăcut şi repede, 
într-un volum sporit şi cu mai mare forță. Nu pierde vremea cu teorii, consacră-ţi timpul gândirii şi 
investigării; dacă doreşti să fii liber, nu neglija nici un pas care te apropie de libertate. Este ca şi cum te- 
ai cățăra pe un munte: nici un pas nu poate fi omis. Un singur pas mai puţin, şi piscul nu mai este atins. 


54. CORPUL ŞI MINTEA SUNT SIMPTOME ALE IGNORANȚEI 


Întrebare: Deunăzi, noi am discutat despre persoană - martor - absolut (vyakti - vyakta - avyakta). 
Din câte îmi aduc aminte, tu ai zis că numai absolutul este real, iar martorul este absolutul însuşi într-un 
punct precis al spaţiului şi timpului. Persoana este organismul, grosier şi subtil, iluminat de prezenţa 
martorului. Tu foloseşti, de asemenea, termenii mahadakash, chidakash şi paramakash. Cum se 
raportează ei la la persoană, martor şi absolut? 

Maharaj: Mahadakash este natura, oceanul existenţelor, spațiul fizic laolaltă cu tot ceea ce poate 
fi contactat prin simțuri. Chidakash este întinderea conştientei, spaţiul mental al timpului al percepției şi 
al cunoaşterii. Paramakash este realitatea atemporală şi aspaţială, lipsită de rațiune, nediferenţiată, 

potenţialitatea infinită, sursa şi originea, substanţa şi esența, este atât materie cât şi conştiinţă - fiind în 
acelaşi timp dincolo de amândouă. Ea nu poate fi percepută, dar poate fi experimentată ca fiind 
observarea continuă a observatorului-martor, perceperea celui care percepe, originea şi sfârşitul întregii 
manifestări, rădăcina timpului şi spaţiului, cauza primă a fiecărui lanţ cauzal. 

Î: Care este deosebirea dintre vyakta şi avyakta 

M: Nu există nici o deosebire. Este ca lumina şi lumina zilei. Universul este plin de lumină pe care 
tu nu o vezi; dar aceeaşi lumină tu o vezi ca lumina zilei. Şi ceea ce lumina zilei revelează este vyakti. 
Persoana este întotdeauna obiectul, martorul este subiectul şi raportul lor de dependenţă reciprocă este 
reflectarea identităţii lor absolute. Tu îţi închipui că ele sunt stări distincte şi separate. Nu este aşa. Ele 
sunt aceeaşi conştiinţă, în repaus şi în mişcare, fiecare stare fiind conştientă de cealaltă. În chit, omul îl 
cunoaşte pe Dumnezeu şi Dumnezeu îl cunoaşte pe om. În chit, omul făureşte lumea şi lumea îl făureşte 
pe om. Chit este elementul de legătură, puntea dintre extreme, factorul de echilibru şi de îmbinare în 
orice experienţă. Totalitatea celor percepute este ceea ce voi numiţi materie. Totalitatea tuturor celor 
care percep este ceea ce voi numiţi mintea universală. Identitatea celor două, manifestându-se ca 
perceptibilitate şi percepţie, armonie şi inteligenţă, frumusețe şi iubire, se reafirmă veşnic cu putere. 

Î: Cele trei gune, sattva-rajas-tamas, sunt numai în materie, ori şi în minte? 

M: În amândouă, fireşte, întrucât materia şi mintea nu sunt separate. Numai absolutul este dincolo 
de gune. De fapt, acestea nu sunt decât puncte de vedere, moduri de a privi. Ele există numai în minte. 
Dincolo de minte toate distincţiile încetează. 

Î: Este universul un produs al simţurilor? 

M: întocmai cum recreezi lumea ta la trezire, în acelaşi fel se dezvăluie şi universul. Mintea, 
împreună cu cele cinci organe de percepţie, cinci organe de acţiune şi cinci vehicole ale conştiinţei, 
apare ca memorie, gândire, rațiune şi individualitate. 

Î: Ştiinţele au făcut un mare progres. Noi cunoaştem corpul şi mintea mult mai bine decât strămoşii 
noştri. Calea ta tradițională de a descrie şi de a analiza mintea şi materia, nu mai este valabilă. 

M: Dar unde sunt savanții tăi cu ştiinţele lor? Oare nu sunt şi ei tot imagini în propria ta minte? 

Î: Aici este deosebirea fundamentală! Pentru mine, ei nu sunt propria mea proiecție. Ei erau mai 
înainte ca eu să mă nasc şi vor fi acolo când eu voi fi mort. 

M: Desigur. Odată ce accepţi timpul şi spaţiul ca fiind reale, tu vei considera că eşti minuscul şi 
trecător. Dar sunt ele reale? Depind ele de tine, sau tu de ele? Ca trup, tu eşti în spaţiu. Ca minte, tu eşti 
în timp. Dar eşti tu doar un simplu corp cu o minte în el? Ai investigat vreodată? 

Î: Mi-au lipsit motivaţia şi metoda. 

M: Ți le sugerez eu pe amândouă. Dar adevărata lucrare de percepţie revelatoare imediată şi de 
detaşare (viveka-vairagya) este a ta. 

Î: Singurul motiv pe care pot să-l percep este propria mea fericire lipsită de cauză şi atemporală. Şi 
care este metoda? 

M: Fericirea este incidentală. Motivul adevărat şi efectiv este iubirea. Tu vezi că oamenii suferă şi 
cauţi cea mai bună cale de a-i ajuta. Răspunsul este evident - mai întâi pune-te pe tine însuţi dincolo de 
nevoia de ajutor. Asigură-te că atitudinea ta este pură bunăvoință, liberă de orice fel de aşteptare. Aceia 
care nu caută decât simpla fericire pot să sfârşească în sublimă indiferenţă, pe când iubirea nu se va 
odihni nicicând. Cât despre metodă, nu există decât una singură: trebuie să ajungi să te cunoşti pe tine 
însuţi - atât ceea ce pari să fii, cât şi ceea ce eşti. Claritatea şi caritatea merg împreună - fiecare are 
nevoie de cealaltă şi o întăreşte. 

Î: Compasiunea presupune existenţa unei lumi obiective, plină de amărăciune evitabilă. 

M: Lumea nu este obiectivă, iar amărăciunea ei nu este evitabilă. Compasiunea nu-i decât un alt 
cuvânt pentru refuzul de a suferi din raţiuni imaginare. 

Î: Dacă rațiunile sunt imaginare, de ce ar trebui ca suferinţa să fie inevitabilă? 

M: Falsul este cel care te face întotdeauna să suferi, falsele dorinţe şi frici, falsele valori şi idei, 
falsele reiaţii între oameni. Abandonează falsul şi vei fi liber de durere; adevărul îi face pe oameni fericiţi 
- adevărul eliberează. 

Î: Adevărul este că eu sunt o minte întemniţată intr-un corp, şi acesta este un adevăr foarte 
nefericit. 

M: Tu nu eşti nici trupul, dar nici în trup - nu există un lucru precum trupul. Tu te-ai înțeles cumplit 
de greşit pe tine însuţi; ca să înţelegi corect, investighează. 

Î: Dar eu am fost născut ca trup, într-un trup şi vei muri cu trupul, ca trup. 

M: Este o concepție total greşită. Interesează-te, investighează, îndoieşte-te de tine însuţi şi de 
ceilalți. Pentru a găsi adevărul, nu trebuie să te agăţi de convingeri; dacă eşti sigur de ceea ce este 
imediat, atunci niciodată nu vei atinge esenţialul. Ideea că te-ai născut şi că vei muri este absurdă: atât 
logica cât şi experienţa o contrazic. 

Î: Foarte bine, n-am să mai insist spunând că eu sunt trupul. Ai marcat un punct. Dar aici şi acum, 

pe măsură ce îţi vorbesc, eu sunt în trupul meu - în mod evident. Se poate ca trupul să nu fie eu, dar 
este al meu. 

M: întregul univers contribuie fără încetare la existenţa ta. Prin urmare, întregul univers este corpul 
tău. În acel sens sunt de acord. 

Î: Corpul mă influențează profund. În mai multe feluri, corpul meu este destinul meu. Caracterul 
meu, stările mele sufleteşti, natura reacţiilor mele, dorinţele şi fricile mele - înnăscute sau dobândite - 
toate acestea sunt întemeiate pe corpul fizic. Un pic de alcool, un anumit drog şi totul se schimbă. Atât 
timp cât durează efectul drogului, eu sunt un alt om. 

M: Toate acestea se întâmplă fiindcă tu te socoteşti a fi corpul. Realizează-ţi Sinele tău real şi nici 
chiar drogurile nu vor avea putere asupra ta. 

Î: Tu fumezi? 

M: Corpul meu a păstrat câteva obiceiuri care pot tot atât de bine să continue până când el moare. 
Nu-i nici un rău în ele. 

Î: Mănânci carne? 

M: M-am născut printre oameni care obişnuiau să mănânce carne, iar copiii mei mănâncă carne. 
Eu mănânc foarte puţin - şi nu fac mare caz. 

Î: Consumul de came implică uciderea. 

M: Evident. Eu nu ridic nici o pretenţie de consecvență. Tu gândeşti că consecvenţa absolută este 
posibilă; dovedeşte-o prin exemplu. Nu predica ceea ce nu practici. Revenind la ideea de a te fi născut. 
Tu rămâi agăţat de ceea ce i-au spus părinţii tăi cu privire la concepție, graviditate, naştere, pruncie, 
copilărie, adolescenţă etc. Aşadar, dezbară-te de ideea că tu eşti corpul cu ajutorul ideii contrare că nu 
eşti corpul. Asta este tot o idee, fără îndoială; trateaz-o ca pe ceva de abandonat de îndată ce lucrarea 
ei este făcută. Ideea că eu nu sunt corpul dă realitate corpului, când de fapt, nu există un lucru precum 
corpul; el nu este decât o stare a minții. Tu poţi să ai tot atât de multe corpuri şi tot atât de diverse pe cât 
pofteşti; doar aminteşte-ţi în mod hotărât şi constant ceea ce vrei, şi respinge lucrurile incompatibile. 

Î: Eu sunt ca o cutie într-o cutie, care este într-o altă cutie, cutia exterioară acţionând ca trup şi cea 
de lângă ea ca suflet care o locuieşte. Fă abstracţie de cutia exterioară şi următoarea devine corpul, iar 
cea de lângă ea sufletul. Este o serie infinită, o nesfârşită deschidere de cutii. Cea din urmă este oare 
sufletul ultim? 

M: Dacă ai un corp, atunci trebuie să ai un suflet; aici analogia ta cu o serie de cutii este aplicabilă. 
Insă aici şi acum, prin toate corpurile şi sufletele tale străluceşte Conşitienţa , lumina pură a lui chit. 
Rămâi în ea cu fermitate. Fără conştientă, corpul nu va dura nici măcar o secundă. Există în corp un 
curent de energie, afecţiune şi inteligenţă, care călăuzeşte, menţine şi energizează corpul Descoperă 
acel curent şi rămâi în el. Desigur, toate acestea sunt moduri de a vorbi. Cuvintele sunt la fel de bine o 
barieră sau o punte. Găseşte scânteia de viaţă care ţese pânza corpului tău şi fii cu ea. Ea este singura 
realitate pe care o are corpul. 

Î: Ce se întâmplă, însă, cu această scânteie de viață după moarte? 

M: Ea este dincolo de timp. Naşterea şi moartea nu sunt decât puncte în timp. Viaţa țese veşnic 
nenumăratele ei pânze. Țesutul este în timp, dar viața însăşi este atemporală. Indiferent de numele şi 
forma pe care le dai expresiilor ei, viața este precum oceanul -neschimbându-se vreodată, schimbându- 
se mereu. 

Î: Tot ce spui tu sună minunat de convingător, totuşi sentimentul de a fi doar o persoană într-o 
lume stranie şi străină, adesea ostilă şi periculoasă, nu îmi dă pace. Fiind o persoană limitată în timp şi 
în spaţiu, în ce fel pot eu să mă realizez ca fiind opusul: o conştientă depersonalizată, universalizată? 

M: Tu susţii cu tărie că eşti ceea ce nu eşti şi negi că eşti ceea ce eşti. Tu omiţi elementul 
cunoaşterii pure, al conştientei libere de toate denaturările personale. Dacă nu admiţi realitatea lui chit, 
niciodată nu te vei cunoaşte pe tine însuți. 

Î: Ce să fac? Eu nu mă văd aşa cum mă vezi tu. Poate că tu ai dreptate, iar eu greşesc, dar cum 
pot eu să încetez să fiu ceea ce simt că sunt? 

M: Un prinţ care se ia pe sine drept cerşetor, nu poate fi convins, într-un mod decisiv, decât într-un 
singur fei: el trebuie să se comporte ca un prinţ şi să vadă ce se întâmplă. Comportate ca şi cum ceea 
ce spun eu este adevărat şi judecă după ceea ce se întâmplă. Tot ceea ce îţi cer, este puţină credinţă 
necesară pentru a face primul pas. Odată cu experienţa va veni şi încrederea şi atunci nu vei mai avea 
nevoie de mine ca să mergi înainte. Eu ştiu ceea ce ești şi îţi spun: încrede-te în mine pentru câtva timp 

Î: Pentru a fi aici şi acum, eu am nevoie de corpul meu şi de simţurile lui. Pentru a înțelege, eu am 
nevoie de minte. 

M: Corpul şi mintea sunt doar simptome ale ignoranței, ale înțelegerii greşite. Comportă-te ca şi 
cum ai fi conştientă pură, fără trup şi fără minte, aspaţială şi atemporală, dincolo de "unde", de "când" şi 
de "cum". Stăruie asupra ei, gândeşte-te la ea, învață să-i accepţi realitatea. Nu i te opune şi nu o 
tăgădui tot timpul. Păstrează-ţi mintea deschisă. Yoga înseamnă înclinarea exteriorului spre interior. Fă 

ca mintea ta şi trupul tău să exprime realul care este totul şi dincolo de toate. Numai făcând vei reuşi, nu 
argumentând. 

Î: Fii bun şi îngăduie-mi să revin la prima mea întrebare. Cum ia naştere eroarea de a fi o 
persoană? 

M: Absolutul precede timpul. Conştienţa este prima. Un ghem de amintiri şi de deprinderi mentale 
atrag atenţia, Conştienţa se focalizează şi, brusc, apare persoana, înlătură lumina conştiinţei, adormi 
sau leşină - şi persoana dispare. Persoana (vyakti) licăreşte, Conştienţa (vyakta) cuprinde tot spațiul şi 
timpul, absolutul (avyakta) - Este. 


55. CEDEAZĂ TOTUL ŞI CÂŞTIGI TOTUL 


Întrebare: Care este starea ta în clipa prezentă? 

Maharaj: O stare de non-experimentare. În ea sunt incluse toate experienţele. 

Î: Poţi tu să intri în mintea şi în inima unui alt om şi să împărtăşeşti experienţa lui? 

M: Nu. Asemenea lucruri cer o pregătire specială. Eu sunt ca negustorul de grâu. Cunosc foarte 
puţin despre pâini şi prăjituri. Chiar şi gustul fierturii de grâu s-ar putea să nu-l cunosc. Insă despre bobul 
de grâu ştiu totul şi bine. Eu cunosc sursa oricărei experienţe, însă nenumăratele forme particulare pe 
care le ia experienţa eu nu le cunosc. Nici nu am nevoie să le cunosc clipă în clipă, puţinul pe care este 
nevoie să-l ştiu ca să-mi trăiesc viaţa, se întâmplă să-l ştiu, într-un fel sau altul. 

Î: Existenţa ta particulară şi existența mea particulară există ele amândouă în mintea lui Brahma? 

M: Universalul nu este conştient de particular. Existenţa ca persoană este o chestiune personală. 
O persoană există în timp şi spaţiu, are nume şi formă, început şi sfârşit; universalul include toate 
persoanele, iar absolutul este la rădăcina tuturor şi dincolo de toate. 

Î: Eu nu sunt preocupat de totalitate. Conşiiinţa mea personală şi conştiinţa ta personală - care 
este elementul de legătură între cele două? 

M: Intre doi visători poate exista vreun element de legătura? 

Î: Se poate ca ei să se viseze unul pe celălalt. 

M: lată ce fac oamenii. Fiecare şi-i închipuie pe "ceilalţi" şi caută un element de legătură cu ei. 
Căutătorul însuşi este legătura, nu există o alta. 

Î: Fără îndoială, trebuie să existe ceva comun între multiplele puncte de conştiinţă care suntem 
noi. 

M: Unde sunt multiplele puncte? în mintea ta. Tu insişti asupra faptului că lumea este 
independentă de mintea ta. Cum e cu putinţă să fie astfel? Dorinţa ta de a cunoaşte minţile altor oameni 
se datorează necunoaşterii propriei tale minţi. Cunoaşie-ţi mai întâi propria minte şi vei constata că 
problema altor minţi nu se mai iveşte deloc, căci nu există alți oameni. Tu eşti factorul comun, singurul 
element de legătură dintre minți. Fiinţa este conştiinţă; "eu sunt" se aplică la tot. 

Î: Realitatea Supremă (Parabrahmari) poate să fie prezentă în noi toţi. Insă de ce folos ne este 
nouă? 

M: Tu eşti ca un om care spune: "Eu am nevoie de un loc unde să-mi păstrez lucrurile, însă de ce 
folos îmi este spaţiul?" sau: "Eu am nevoie de lapte, ceai, cafea sau sifon, dar cu apa n-am ce face". Nu 
vezi că Realitatea Supremă este cea care face toate lucrurile posibile? însă dacă te întrebi de ce folos îţi 
este ea, atunci eu trebuie să-ţi răspund: "De nici unul". În chestiunile vieţii de zi cu zi, cunoscătorul 
realului nu are nici un câştig; s-ar putea spune, mai degrabă, că el este dezavantajat: fiind liber de 
lăcomie şi frică, el nu se protejează defel. Chiar ideea de profit îi este străină, el detestă acumulările; 
viaţa lui este o constantă dezbărare de sine, o împărtăşire, o dăruire constantă. 

Î: Dacă nu există nici un câştig în atingerea Supremului, atunci de ce să-mi dau osteneala? 

M: Există osteneală numai când te agăţi de ceva. Atunci când nu te ataşezi de nimic, nu este nici 
urmă de osteneală. Abdicarea de la mai mic este câştigarea mai marelui. Renunţă la tot şi câştigi totul. 
Atunci viaţa devine ceea ce era destinată să fie: pura radiaţie a unei surse inepuizabile. În acea lumină, 
lumea apare nedesluşit, asemenea unui vis. 

Î: Dacă lumea mea este doar un vis şi tu eşti o parte a lui, ce poţi tu să faci pentru mine? Dacă 
visul nu este real, dacă nu are existenţă, cum poate realitatea să-l afecteze? 

M: Cât timp durează, visul are o existenţă temporară. Dorinţa ta de a te agăța de el este cea care 
creează problema. Dă-i drumul, încetează să-ţi închipui că visul este al tău. 

Î: Se pare că tu iei drept sigur faptul că poate să existe vis fără visător şi că eu mă identific cu visul 
propriei mele dulci voințe. Dar eu sunt visătorul, şi de asemenea visul. Cine urmează să oprească 
visarea? 

M: Lasă visul să se dezvăluie până la capăt. Tu nu i te poţi împotrivi. Dar tu poţi să te uiţi la vis ca 
la un vis, să-i refuzi pecetea realităţii. 

Î: lată-mă aici, şezând dinaintea ta. Eu visez şi tu mă priveşti în vreme ce vorbesc în visul meu. 
Care este elementul de legătură dintre noi? 

M: Intenţia mea de a te trezi este legătura. Inima mea te vrea treaz. Eu te vad suferind în visul tău 
şi ştiu că trebuie să te trezeşti ca să sfârşeşti cu nenorocirile şi suferințele tale. Atunci când vezi visul tău 
ca vis, te trezeşti. Insă visul tău nu mă interesează, îmi este de ajuns să ştiu că tu trebuie să te trezeşti. 
Nu-i nevoie ca tu să-ţi aduci visul la o concluzie categorică, ori să-l faci nobil, fericit sau frumos; tot ce-i 
nevoie este ca tu să realizezi că visezi, încetează să-ţi mai închipui, încetează să mai crezi. Observă 
contradicţiile, nepotrivirile, falsitatea şi amărăciunea stării umane, nevoia de a trece dincolo de ele. 
Înlăuntrul imensităţii spațiului pluteşte un minuscul atom de conştiinţă şi în el este conţinut întregul 
univers. 

Î: Există, în vis, sentimente de afecţiune care par reale şi veşnice. Dispar ele la trezire? 

M: În vis, tu îi iubeşti pe unii, iar pe alţii nu. La trezire constaţi că tu eşti iubirea însăşi, îmbrăţişând 
totul. lubirea personală, oricât de intensă, de sinceră şi de veritabilă ar fi, înlănţuie în mod inevitabil; 
iubirea în libertate este iubirea faţă de toți. 

Î: Oamenii vin şi se duc. lubeşti pe cine întâlneşti, nu poţi să-i iubeşti pe toți. 

M: Când eşti iubirea însăşi, tu eşti dincolo de timp şi de număr. lubuidu-l pe unul singur, îi iubeşti 
pe toți; iubindu-i pe toți, îl iubeşti pe fiecare. Unul singur şi toți nu sunt exclusivi. 

Î: Tu spui că eşti într-o stare atemporală. Oare asta înseamnă că trecutul şi viitorul sunt deschise 
pentru tine? L-ai întâlnit cumva pe Vashishta Muni, gurul lui Rama? 

M: întrebarea este în timp şi cu privire la timp. Tu mă întrebi din nou despre conținutul unui vis. 
Atemporalitatea este dincolo de iluzia timpului; ea nu este o extensie în timp. Cel care şi-a zis Vashishta 
l-a cunoscut pe Vashishta. Eu sunt dincolo de toate numele şi formele. Vashishta este un vis în visul tău. 
Cum aş putea eu să-l cunosc? Tu te preocupi prea mult de trecut şi viitor. Totul se datorează năzuinţei 
tale de a continua, de a te proteja împotriva extincţiei. Şi dorind continuitatea, vrei ca alții să-ţi țină 
companie, de unde şi preocuparea ta cu privire la supraviețuirea lor. Insă ceea ce numeşii tu 
supravieţuire nu-i decât supraviețuirea unui vis. Moartea este preferabilă acestui fapt. Există o şansă de 
trezire. 

Î: Fiind conştient de eternitate, tu nu eşti preocupat de supravieţuire. 

M: Este invers. Eliberarea de orice dorință înseamnă eternitate. Orice ataşament implică frica, căci 
toate lucrurile sunt trecătoare. Şi frica te face sclav. Această eliberare de ataşament nu vine odată cu 
practica; ea este naturală, atunci când îţi cunoşti adevărata ta ființă. lubirea nu se ataşează; ataşarea nu 
este iubire. 

Î: Nu există, aşadar, nici o cale de a câştiga detaşarea? 

M: Nu este nimic de câştigat. Abandonează toate închipuirile şi cunoaşte-te pe tine însuţi aşa cum 
eşti. Cunoaşterea de sine înseamnă detaşare. Orice dorință se datorează unui simțământ de 
insuficiență. Atunci când ştii că nu îţi lipseşte nimic, că tot ceea ce există este al tău, că tu eşti tot ceea 
ce există, dorinţa încetează. 

Î: Pentru a mă cunoaşte pe mine însumi, e nevoie oare să practic atenţia vigilentă? 

M: Nu este nimic de practicat. Ca să te cunoşti pe tine însuţi, fii tu însuţi. Ca să fii tu însuţi, 
încetează să te imaginezi ca fiind aceasta sau aceea. Doar , îngăduie naturii tale adevărate să iasă la 
iveală. Nu-ţi tulbura mintea cu căutarea. 

Î: Va lua mult timp, dacă nu voi face decât să aştept realizarea de sine. 

M: Ce trebuie să mai aştepţi când de fapt ea este deja aici şi acum? Nu trebuie decât să te uiţi şi 
să vezi. Uită-te la Sinele tău, la propria ta fiinţă. Tu ştii că eşti şi îţi place asta. Abandonează orice 
închipuire, asta-i tot. Nu te bizui pe timp. Timpul înseamnă moarte. Cel care aşteaptă, moare. Viaţa este 
numai acum. Nu-mi vorbi despre trecut .şi viitor - ele există numai în mintea ta. 

Î: Şi tu vei muri. 

M: Eu sunt deja mort. Moartea fizică nu schimbă cu nimic situaţia în cazul meu. Eu sunt ființă 
atemporală. Eu sunt liber de dorință sau de frică, deoarece nu îmi reamintesc trecutul şi nu îmi imaginez 
viitorul. Acolo unde nu există nume şi forme, cum este cu putință sa existe dorință şi frică? Odată cu 
starea lipsită de dorinţă vin starea de atemporalitate. Eu sunt în siguranţă, întrucât ceea ce nu este nu 
poate atinge ceea ce este. Tu te simţi nesigur deoarece îţi imaginezi pericolul. Fireşte, corpul tău este 
complet vulnerabil şi are nevoie de protecţie. Insă tu, nu. Odată ce îţi realizezi propria ta ființă 
inatacabilă, vei fi în pace. 

Î: Cum pot eu să găsesc pacea când lumea suferă? 

M: Lumea suferă din raţiuni bine întemeiate. Dacă vrei să ajuţi lumea, tu trebuie să fii dincolo de 
nevoia de ajutor. După aceea tot ceea ce faci, precum şi ceea ce nu faci, va ajuta lumea în mod cât se 
poate de efectiv. 

Î: Cum poate non-acţiunea să fie de folos acolo unde acţiunea este necesară? 

M: Unde acţiunea este necesară, acțiunea se întâmplă. Nu omul este acela care acţionează. 
Treaba lui este să fie conştient de ceea ce se petrece, însăşi prezenţa lui este acțiune. Fereastra este 
absenţa zidului şi ea dă aer şi lumină pentru că este goală. Fii gol de tot conţinutul mental, de tot efortul, 


109 


de toată imaginaţia şi chiar absenţa obstacolelor va determina realitatea să năvălească înăuntru. Dacă 
vrei cu adevărat să ajuţi o persoană, atunci ţine-te la distanţă. Dacă ajuţi doar pentru că te laşi purtat de 
sentimente, vei eşua, în încercarea ta. Tu vei putea fi foarte ocupat şi foarte mulțumit de natura ta 
caritabilă, dar nu vei realiza prea mult. Un om este ajutat cu adevărat numai atunci când nu mai are 
nevoie de ajutor. Orice altceva nu-i decât inutilitate. 

Î: Nu este destul timp pentru a şedea şi a aştepta ca ajutorul să se întâmple. Trebuie să se facă 
ceva. 

M: Atunci, fă! Dar ceea ce poți tu să faci este limitat; numai Sinele este nelimitat. Dăruieşte în mod 
nelimitat - din tine însuţi. Orice altceva poți să dăruieşti numai în măsuri mici. Numai tu eşti 
incomensurabil. A ajuta, este chiar natura ta. Chiar şi atunci când mănânci şi bei, tu îţi ajuţi corpul. Căci 
pentru tine însuți nu ai nevoie de nimic. Tu eşti pură dăruire, fără de început, fără de sfârşit, inepuizabilă. 
Atunci când vezi amărăciunea şi suferinţa, fii cu faptul acela. Nu te arunca în acţiune. Nici învățarea şi 
nici acţiunea nu pot ajuta cu adevărat. Rămâi cu amărăciunea şi dezvăluie-i rădăcinile - a ajuta să se 
înțeleagă este adevăratul ajutor. 

Î: Moartea mea se apropie. 

M: Corpul tău duce lipsă de timp, nu tu. Timpul şi spaţiul sunt numai în minte. Tu nu eşti înlănţuit. 
Doar înțelege-te pe tine însuţi - aceasta este, în sine, eternitatea. 


56. CONŞTIINŢA IVINDU-SE, LUMEA SE IVEŞTE 


Întrebare: Când un om obişnuit moare, ce i se întâmplă de fapt? 

Maharaj: Se întâmplă potrivit cu credinţa lui. Aşa cum viața înainte de moarte nu este decât 
închipuire, aşa este şi viața de după ea. Visul continuă. 

Î: Şi ce spui despre un jnanin 

M: Un jnanin nu moare, deoarece el nu s-a născut niciodată. 

Î: Aşa le apare el altora. 

M: Dar nu şi lui însuşi. El este liber de toate lucrurile - fizice şi mentale. 

Î: Totuşi, tu trebuie să cunoşti starea omului care a murit. Cel puţin din propriile tale vieţi trecute. 

M: Până să-l întâlnesc pe gurul meu, ştiam atât de multe lucruri. Acum nu mai ştiu nimic, căci toată 
cunoaşterea este numai în vis şi nu are valoare. Eu mă cunosc pe mine însumi şi nu găsesc nici viaţă, 
nici moarte în mine, ci numai ființă pură - nu ca fiind aceasta sau aceea, ci doar fiind însă din clipa în 
care mintea, inspirându-se din teancul ei de amintiri, începe să-şi imagineze, ea umple spaţiul cu obiecte 
şi timpul cu evenimente. Cum eu nu cunosc nici măcar naşterea asta, cum aş putea să cunosc naşterile 
trecute? Mintea este cea care, ea însăşi în mişcare, vede totul mişcându-se, şi după ce a creat timpul, 
îşi face griji Cu privire la trecut şi la viitor. Tot universul este legănat în conştiinţă , care se iveşte acolo 
unde există ordine perfectă şi armonie (maha sattva) Aşa cum toate valurile sunt în ocean, aşa sunt 
toate lucrurile fizice şi mentale în conştientă. Prin urmare, Conştienţa însăşi este atotimportantă, nu 
conţinutul ei. Adânceşte-ţi, lărgeşte-ţi Conştienţa faţă de tine însuţi şi toate binecuvântările vor începe să 
curgă. Nu-i nevoie să cauţi nimic, totul va veni la tine cât se poate de natural şi fără de efort. Cele cinci 
simţuri şi cele patru funcțiuni ale minţii - memorie, gândire, înțelegere şi personalitate; cele cinci 
elemente -pământ, apă, foc, aer şi eter; cele două aspecte ale creației - materie şi spirit, toate sunt 
conţinute în starea de conştientă. 

Î: Tu trebuie, totuşi, să crezi în faptul de a fi trăit înainte? 

M: Scripturile afirmă acest lucru, dar eu nu ştiu nimic despre asta. Eu mă cunosc pe mine însumi 
aşa cum sunt; cum am apărut sau voi apărea, nu este în cuprinsul experienţei mele. Nu pentru că nu îmi 
aduc aminte. De fapt, nu este nimic de care să-mi aduc aminte. Reîncarnarea presupune un sine care 
se reîncarnează. Nu există un astfel de lucru. Ghemul de amintiri şi speranţe, numit "eu", se imaginează 
pe sine ca existând veşnic şi creează timpul ca să se acomodeze cu falsa sa eternitate. Pentru a fi, eu 
nu am nevoie de trecut sau viitor. Toată experienţa este născută din imaginaţie; eu nu îmi imaginez, aşa 
că mie nici o naştere şi nici o moarte nu mi se întâmplă. 

Numai oamenii care se cred pe ei înşişi născuţi pot gândi că vor re-naşie. Tu mă acuzi de faptul de 
a mă fi născut - eu pledez: nevinovat! Totul există în conştientă şi Conştienţa nici nu moare, nici nu re- 
naşte vreodată. Ea este însăşi realitatea neschimbătoare. Tot universul experienţei se naşte odată cu 
trupul şi moare odată cu trupul; el îşi are începutul şi sfârşitul în conştientă, dar Conştienţa nu cunoaşte 
nici început, nici sfârşit. Dacă reflectezi atent asupra acestui fapt şi meditezi adânc asupra lui o lungă 
perioadă De timp, vei ajunge să vezi lumina conştientei în toată claritatea ei, iar lumea se va şterge din 
viziunea ta. 

Este ca şi cum te-ai uita la un bețişor parfumat care arde; tu vezi mai întâi beţişorul şi fumul; când 
observi punctul incandescent, realizezi că el are puterea de a consuma munti întregi de beţişoare şi de a 
umple universul cu fum. Sinele se actualizează veşnic, fără a-şi epuiza infinitele lui posibilități. În 

analogia cu beţişorul parfumat, bețişorul este corpul şi fumul este mintea. Câtă vreme mintea este 
ocupată cu propriile ei contorsionări, ea nu-şi percepe sursa. Gurul vine şi îţi îndreaptă atenţia spre 
scânteia din interior. Mintea, prin chiar natura ei, este îndreptată spre exterior; ea tinde întotdeauna să 
caute sursa lucrurilor printre lucruri; a ţi se spune să cauţi sursa în interior, este, într-un fel, începutul 
unei vieţi noi. Starea de conştientă ia locul conştiinţei ; în conştiinţă există "eul", care este conştient , în 
vreme ce Conşiienţa este nedivizată; Conştienţa este conştientă de ea însăşi. "Eu sunt" este un gând, 
în vreme ce Conştienţa nu este un gând; în conştientă nu există nici un "Eu sunt conştient ". Conştiinţa 
este un atribut, în timp ce Conşiienţa nu este; se poate să fii conştient că eşti conştient , dar nu 
conştient de conştientă. Dumnezeu este totalitatea conştiinţei, însă Conştienţa este dincolo de toate, 
dincolo de ființă şi de neființă. 

Î: Eu am început prin a întreba care este condiţia omului după moarte. Atunci când trupul său este 
distrus, ce se întâmplă cu conştiinţa lui? Duce cu el pe mai departe simțurile văzului, auzului etc. sau le 
lasă în urmă? Şi, dacă trupul îşi pierde simțurile, ce se alege de conştiinţa lui? 

M: Simţurile nu sunt decât simple moduri de percepţie. Pe măsură ce modurile mai grosiere 
dispar, stările de conştiinţă mai subtile ies la iveală. 

Î: După moarte, nu există o tranziție către conştientă? 

M: Nu poate să existe tranziţie de la conştiinţă la conştientă, deoarece Conştienţa nu este o formă 
de conştiinţă. Conştiinţa poate doar să devină mai subtilă şi mai rafinată, şi asta este ceea ce se 
întâmplă după moarte. Pe măsură ce feluritele vehicule ale omului mor unul după altul, modurile de 
conştiinţă induse de ele pălesc, de asemenea. 

Î: Până când? Până când rămâne numai inconştiența? 

M: lată-te vorbind de inconştienţă ca de ceva care vine şi se duce! Unde este cel care ar putea fi 
conştient de inconştiență? Cât timp fereastra este deschisă, lumina soarelui este în cameră. Pentru 
soare există oare întuneric? Cu ferestrele închise, soarele rămâne, dar vede el întunericul din cameră? 
Inconştiența nu există, căci inconştienţa nu este experimentabilă. Noi deducem că există inconştiență 
atunci când apare o discontinuitate în memorie sau în comunicare. Dacă încetez să reacţionez, tu vei 
spune că sunt inconştient. În realitate, eu pot să fiu conştient în mod cât se poate de acut, fiind totuşi 
incapabil să comunic ori să-mi amintesc. 

Î: Eu pun o întrebare simplă: sunt cam patru miliarde de oameni în lume şi este sigur că toţi vor 
trebui să moară. Care va fi condiţia lor după moarte - nu din punct de vedere fizic, ci psihologic? 
Conştiinţa lor continuă oare? Şi, dacă se perpetuează, sub ce formă? Nu-mi spune că nu pun întrebarea 
potrivită, sau că tu nu cunoşti răspunsul, sau că în lumea ta întrebarea mea este lipsită de sens; în 
momentul în care începi să vorbeşti despre lumea ta şi lumea mea ca fiind diferite şi incompatibile, tu 
clădeşti un zid între noi. Sau noi trăim într-o singură lume, sau experienţa ta nu ne este de nici un folos. 

M: Fireşte că noi trăim într-o singură lume. Numai că eu o văd aşa cum este, în timp ce tu nu. Tu 
te vezi pe tine însuţi în lume, în vreme ce eu văd lumea în mine însumi. La tine, tu te naşii şi mori, în 
timp ce la mine, lumea apare şi dispare. Lumea noastră este reală, dar punctul tău de vedere despre ea 
nu este. Nu există nici un zid între noi, cu excepţia celui construit de tine. Nu este nimic în neregulă cu 
simțurile, imaginaţia ta este cea care te îndrumă greşit. Ea acoperă complet lumea aşa cum este ea cu 
ceea ce tu îţi imaginezi că este - ceva existând independent de tine şi totuşi urmând îndeaproape 
tiparele tale moştenite ori dobândite. Există o adâncă contradicţie în atitudinea ta, pe care tu nu o vezi şi 
care este cauza amărăciunii. Tu te agăţi de ideea că te-ai născut într-o lume a durerii şi amărăciunii; eu 
ştiu că lumea este un copil al iubirii, avându-şi începutul, creşterea şi împlinirea în iubire. Dar eu sunt 
dincolo chiar şi de iubire. 

Î: Dacă tu ai creat lumea din iubire, de ce este ea atât de plină de durere? 

M: Ai dreptate - din punctul de vedere al corpului. Dar tu nu eşti corpul. Tu eşti imensitatea şi 
infinitatea conştiinţei. Nu presupune ceea ce nu este adevărat şi vei vedea lucrurile aşa cum le văd eu. 
Durere şi plăcere, bine şi rău, corect şi greşit: aceştia sunt termeni relativi şi nu trebuie să fie luaţi la 
modul absolut. Ei sunt limitați şi temporari. 

Î: În tradiţia budistă se afirmă că un nirvani, un Buddha iluminat, are libertatea universului. El poate 
să cunoască şi să experimenteze pentru el însuşi tot ceea ce există. El poate să poruncească naturii, să 
intervină în legile ei sau în lanţul cauzal, să schimbe seria evenimentelor, ba chiar să aifuleze trecutul! 
Lumea continuă să fie împreună cu el, dar el este liber în ea. 

M: Ceea ce descrii tu, este Dumnezeu. Fireşte, acolo unde este un univers, va fi şi 
contraponderea lui - Dumnezeu, însă eu sunt dincolo de amândouă. Exista un regat care căuta un rege. 
A fost găsit omul potrivit şi l-au făcut rege. Omul nu se schimbase în nici un fel. | s-au dat doar titlul, 
drepturile şi îndatoririle unui rege. Natura lui nu a fost afectată, ci numai acţiunile lui. În mod asemănător 
se petrec lucrurile cu omul iluminat; conţinutul conştiinţei sale trece printr-o transformare radicală. Insă ei 
nu este indus în eroare. El cunoaşte ceea ce este neschimbător. 

Î: Ceea ce este neschimbător nu poate să fie conştient. Congşitiinţa este întotdeauna o conştiinţă a 

schimbării. Ceea ce este neschimbător nu lasă nici o urmă în conştiinţă. 

M: Da şi nu. Foaia de hârtie nu este scrierea, totuşi ea conţine scrierea. Cerneala nu este mesajul, 
nici mintea cititorului nu este mesajul - dar ele toate fac mesajul posibil. 

Î: Oare conştiinţa descinde din realitate sau este un atribut al materiei? 

M: Conşitiinţa ca atare este contraponderea subtilă a materiei. Întocmai cum inerția (tamas) şi 
energia (rajas) sunt atribute ale materiei, aşa şi armonia (sattva) se manifestă în calitate de conştiinţă. 
Tu poţi s-o consideri ca o formă de energie foarte subtilă. Oriunde materia se organizează într-un 
organism stabil, conştiinţa apare în mod spontan. Odată cu distrugerea organismului conştiinţa dispare. 

Î: Atunci ce anume supravieţuieşte? 

M: Acela, din care materia şi conştiinţa nu sunt decât aspecte, 

Acela ce nici nu se naşte, nici nu moare. 

Î: Dacă este dincolo de materie şi de conştiinţă, cum de poate fi experimentat? 

M: El poate fi cunoscut prin efectele sale asupra celor două; caută-l în frumusețe şi în beatitudine. 
Insă nu vei înțelege nici corpul, nici conştiinţa, dacă nu mergi dincolo de amândouă. 

Î: Te rog, răspunde-mi cinstit: eşti tu conştient sau inconştient? 

M: Cel iluminat (jnanin) nu este nicicum. Dar în iluminarea (jnana) sa este conținut totul. 
Conştienţa conţine orice experienţă, însă cel ce este pe deplin conştient este dincolo de orice 
experienţă. El este dincolo de Conşitienţa însăşi. 

Î: Există fundalul experienţei, să-l numim materie. Există experimentatorul, să-l numim minte. Ce 
punte există între cele două? 

M: Chiar spaţiul dintre ele este puntea. Acela, care la un capăt arată ca materia şi la celălalt ca 
mintea, este în el însuşi puntea. Nu separa realitatea în minte şi corp şi nu va fi nevoie de punți. 
Conştiinţa ivindu-se, lumea se iveşte. Atunci când iei în considerare înțelepciunea şi frumusețea lumii., 
tu o numeşti Dumnezeu. Cunoaşite sursa a toate astea - sursă care este în tine însuţi - şi vei găsi 
răspuns la întrebările tale. 

Î: Văzătorul şi lucrul văzut - spune-mi, sunt unul sau doi? 

M: Numai vederea este; atât cel care vede cât şi ceea ce este văzut sunt conţinute în ea. Nu crea 
diferenţe acolo unde nu există. 

Î: Eu am început cu întrebarea referitoare la omul care a murit. Tu ai spus că experienţele lui se 
vor modela după aşteptările şi credinţele lui. 

M: înainte să te fi născut, tu te-ai aşteptat să trăieşti după un plan, pe care tu însuţi l-ai conceput. 
Propria ta voinţă a fost coloana vertebrală a destinului tău. 

Î: Cu siguranță, karma s-a interferat. 

M: Karma modelează circumstanţele: atitudinile sunt ale tale. În fond, caracterul tău îţi modelează 
viața şi numai tu singur îți poţi modela caracterul. 

Î: Cum îţi modelezi caracterul? 

M: Văzându-l aşa cum este, şi părându-ți sincer rău. Această viziune-simţire integrală poate să 
facă miracole. Este precum turnarea unei imagini în bronz; metalul singur sau focul singur nu vor fi de 
ajuns; nici tiparul nu va fi de vreun folos; tu trebuie să topeşti metalul la căldura focului şi să-l torni în 
tipar 

57. DINCOLO DE MINTE NU EXISTĂ SUFERINȚĂ 


Întrebare: Te văd şezând în casa fiului tău, aşteptând ca prânzul să fie servit. Şi mă întreb dacă 
conţinutul conştiinţei tale este asemănător cu al meu, ori parțial diferit, ori total diferit, îţi este foame şi 
sete, aşa cum îmi este mie, aşteptând cu nerăbdare ca masa să fie servită, ori eşti într-o stare a minţii cu 
totul diferită de a mea? 

Maharaj: Nu este mare diferenţă la suprafaţă, dar este una foarte mare în adâncime. Tu te cunoşti 
pe tine însuţi numai prin simţuri şi minte. Tu crezi că eşti ceea ce îţi sugerează ele; neavând o 
cunoaştere directă cu privire la tine însuti, tu nu ai decât simple idei. Toate mediocre, de mâna a doua, 
din auzite. Orice gândeşti că eşti, tu iei drept adevărat; obiceiul de a te imagina perceptibil şi descriptibil 
este foarte puternic la tine. Eu văd aşa cum vezi tu, aud aşa cum auzi tu, simt gustul aşa cu simți tu, 
mănânc aşa cum mănânci tu. Eu, de asemenea, simt sete şi foame, şi mă aştept ca mâncarea să-mi fie 
servită la timp. Atunci când sunt lihnit de foame ori îmi este greață, corpul şi mintea mea slăbesc. 

Toate acestea le percep destul de clar, dar într-un fel eu nu .sunt în acestea, ci mă simt de parcă 
as pluti pe deasupra lor, rezervat şi detaşat. Nici măcar rezervat şi detaşat. Există o stare de rezervă şi 
de detaşare aşa cum există sete şi foame; mai există, de asemenea, conştiinţa a toate astea şi 
simțământul unei imense distanţe, ca şi cum corpul şi mintea, şi tot ce li se întâmplă, ar fi undeva 
departe, la orizont. Eu sunt ca un ecran de cinema - curat şi gol - imaginile trec peste el şi dispar, 
lăsându-l tot atât de curat şi de gol ca înainte. Ecranul nu este afectat în nici un fel de imagini, nici 
imaginile nu sunt afectate de ecran. Ecranul interceptează şi reflectă imaginile, nu le modelează. El nu 

are nimic a face cu bobina filmului. Imaginile sunt aşa cum sunt, bulgări de destin (prarabdha), dar nu 
destinul meu; destinele oamenilor de pe ecran. 

Î: Doar nu ai de gând să spui că oamenii dintr-o imagine au destine! Ei aparțin poveştii, povestea 
nu este a lor. 

M: Şi cu tine cum este? îți modelezi viața sau eşti modelat de ea? 

Î: Da, ai dreptate. Povestea unei vieţi se derulează şi eu sunt unul din actorii ei. Eu nu am nici un 
fel de existenţă în afara ei, aşa cum ea nu are nici un fel de existenţă fără mine. Eu sunt numai un 
personaj, nu o persoană. 

M: Personajul va deveni o persoană atunci când va începe să-şi modeleze viaţa în loc să o 
accepte aşa cum vine, şi să se identifice cu ea. 

Î: Când eu pun o întrebare şi tu îmi răspunzi, ce anume se întâmplă? 

M: întrebarea şi răspunsul - amândouă apar pe ecran. Buzele se mişcă, corpul vorbeşte - şi din 
nou ecranul rămâne curat şi gol 

Î: Atunci când spui: curat şi gol, ce vrei să spui? 

M: Vreau să spun că este liber de tot conţinutul. Pentru mine însumi eu nu sunt nici perceptibil, nici 
conceptibil; nu există nici un lucru pe care să-l indic şi să spun: "asta sunt eu". Tu te identifici atât de 
uşor cu toate lucrurile; eu găsesc asta imposibil. Sentimentul: "eu nu sunt nici aceasta nici aceea, nimic 
nu este al meu" este atât de puternic în mine, încât de îndată ce apare un lucru sau un gând, vine şi 
simțământul "eu nu sunt acesta”. 

Î: Vrei să spui că tu iți petreci timpul repetând: "aceasta nu sunt, aceea nu sunt"? 

M: Fireşte că nu. Eu nu fac decât să exprim în cuvinte de dragul tău. Prin graţia gurului meu am 
realizat, o dată pentru totdeauna, că eu nu sunt nici obiectul, nici subiectul, şi nu am nevoie să-mi 
reamintesc de mine însumi tot timpul. 

Î: Mi-e greu să pricep ce anume înţelegi tu atunci când spui că nu eşti nici obiectul, nici subiectul. 
Chiar acum, în timp ce vorbim, nu sunt eu obiectul experienţei tale şi tu subiectul? 

M: Uite, degetul meu mare atinge degetul meu arătător. Amândouă ating şi sunt atinse. Când 
atenţia îmi este pe degetul mare, degetul mare este cel care simte, iar arătătorul este Sinele. 
Deplasează focarul atenției şi raportul se inversează. Constat că, într-un fel, deplasând focarul atenţiei, 
eu devin chiar lucrul la care mă uit şi experimentez tipul de conştiinţă pe care îl are el; eu devin martorul 
lăuntric ai lucrului. Eu numesc această capacitate de a intra în alte puncte focale de conştiinţă, iubire; 
poţi să-i dai orice nume îţi place. lubirea spune: "Eu sunt totul", înțelepciunea spune: "Eu nu sunt nimic". 
Intre cele două curge viața mea. Întrucât în orice punct al timpului şi spațiului eu pot să fiu atât subiectul 
cât şi obiectul experienţei, eu exprim această posibilitate spunând că eu sunt, în acelaşi timp, 
amândouă, nici unul dincolo de amândouă. 

Î: Tu afirmi despre tine însuţi nişte lucruri extraordinare! Ce te determină să spui aceste lucruri? Ce 
ai în vedere când spui că tu eşti dincolo de timp şi de spaţiu? 

M: Tu întrebi şi răspunsul vine. Eu mă privesc pe mine însumi - privesc răspunsul şi nu văd nici o 
contradicţie. Pentru mine, este limpede că eu îţi spun adevărul. Totul este foarte simplu. Numai că tu 
trebuie să ai încredere în mine, în vorbele mele, în faptul că sunt foarte serios. Aşa cum ţi-am spus deja, 
gurul meu mi-a arătat adevărata mea natură - şi adevărata natură a lumii. După ce am realizat că eu 
sunt una cu lumea, şi totuşi dincolo de ea, am devenit liber de orice dorinţă şi frică. Nu am dedus prin 
raționament că ar trebui să fiu liber, m-am pomenit liber pe neaşteptate, fără nici cel mai mic efort. De 
atunci, această libertate față de dorinţă şi frică a rămas cu mine. Un alt lucru pe care l-am observat a fost 
că nu este nevoie ca eu să fac vreun efort; fapta urmează gândul, fără întârziere şi fricțiune. Am aflat, de 
asemenea, că gândurile se împlinesc de la sine; lucrurile încep să se aşeze lent şi aşa cum trebuie. 
Schimbarea principală a fost în minte; ea a devenit nemişcată şi tăcută, răspunzând repede, dar 
neperpetuând răspunsul. Spontaneitatea a devenit un mod de viaţă, realul a devenit natural şi naturalul 
a devenit real. Şi mai presus de toate, infinita afecţiune, iubirea, întunecată şi liniştită, radiind în toate 
direcţiile, îmbrăţişând totul, făcând totul interesant şi frumos, favorabil şi încărcat de sens. 

Î: Se spune că diverse puteri yoghine se ivesc spontan în omul care şi-a realizat propria lui fiinţă 
adevărată. Care este experienţa ta în această privință? 

M: Corpul încincit al omului (fizic, etc.) are puteri potenţiale care depăşesc visele noastre cele mai 
nebuneşti şi mai fanteziste. Nu numai întregul univers este reflectat în om, ci şi puterea de a controla 
universul aşteaptă să fie întrebuințată de el. Omul înţelept nu este doritor să folosească asemenea 
puteri, exceptând cazul când situaţia le reclamă. El găseşte aptitudinile şi deprinderile personalităţii 
umane destul de adecvate pentru treburile vieţii de zi cu zi. Unele dintre puteri pot fi dezvoltate printr-o 
pregătire specializată, dar omul care etalează astfel de puteri se află încă în robie. Omul înţelept nu 
socoteşte nimic ca fiind al lui personal. Atunci când, într-o anumită perioadă şi într-un anumit loc, un 
oarecare miracol este atribuit vreunei persoane, înțeleptul nu va stabili nici o legătură cauzală între 
evenimente şi oameni, nici nu va îngădui să fie trasă vreo concluzie. Totul s-a întâmplat aşa cum s-a 


113 


întâmplat pentru că a trebuit să se întâmple; totul se întâmplă aşa cum se întâmplă, fiindcă universul 
este aşa cum este. 

Î: Universul nu pare un loc prea fericit în care să trăieşti. De ce este atât de multă suferință? 

M: Durerea este fizică; suferința este mentală. Dincolo de minte nu există suferință. Durerea este 
numai un semnal că trupul este în pericol şi cere atenţie. În mod similar, suferința ne avertizează că 
structura amintirilor şi obiceiurilor, pe care o numim persoană , este ameninţată de pierdere sau de 
schimbare. Durerea este esenţială pentru supraviețuirea corpului, dar nimeni nu te sileşte să suferi. 
Suferința este datorată în întregime ataşamentului sau rezistenţei; ea este un semn al lipsei noastre de 
dorinţă de a înainta, de a curge cu viața. Aşa cum o viaţă sănătoasă este liberă de durere, la fel o viaţă 
sfântă este liberă de suferinţă. 

Î: Nimeni nu a suferit mai mult decât sfinţii. 

M: i-au spus ei, sau tu eşti cel care o spui? Esenţa sfințeniei este acceptarea totală a momentului 
prezent, armonia cu lucrurile, aşa cum ele se întâmplă. Un sfânt nu vrea ca lucrurile să fie diferite de 
ceea ce sunt; el ştie că, având în vedere toţi factorii, ele sunt inevitabile. El este în armonie cu 
inevitabilul şi de aceea nu suferă. El poate cunoaşte durerea, dar aceasta nu-l zdrobeşte. Dacă poate, el 
face ceea ce este necesar pentru restabilirea echilibrului pierdut - ori lasă lucrurile să-şi urmeze cursul. 

Î: El poate să moară. 

M: Şi ce-i cu asta? Ce câştigă el trăind pe mai departe şi ce pierde murind? Ceea ce a fost născut, 
trebuie să moară; ceea ce nicicând nu s-a născut nu poate muri. Totul depinde de ceea ce el se 
consideră a fi. 

Î: Imaginează-ţi că tu cazi bolnav de moarte. Oare nu vei regreta şi nu-ţi va displăcea? 

M: Dar eu sunt deja mort, ori mai degrabă, nici viu nici mort. Tu îmi vezi trupul mişcându-se în mod 
obişnuit şi tragi de aici propriile tale concluzii. Tu nu vrei să admiţi că concluziile tale nu orbesc pe nimeni 
altcineva în afară de tine. Consideră că imaginea pe care o ai despre mine poate fi cu totul greşită. 
Imaginea ta despre tine însuţi este greşită şi ea, dar asta este problema ta. Însă nu trebuie să-mi creezi 
probleme şi apoi să-mi ceri să le rezolv. Eu nu creez probleme şi nici nu le rezolv. 


58. PERFECȚIUNEA, DESTINUL TUTUROR 


Întrebare: Când eşti întrebat despre mijloacele realizării de sine, tu accentuezi în mod invariabil 
importanţa minţii care stăruie asupra simțământului "eu sunt". Unde este factorul cauzal? De ce ar trebui 
ca acest gând particular să conducă la realizarea de sine? Cum mă afectează pe mine contemplarea lui 
"eu sunt"? 

Maharaj: Chiar faptul observării modifică observatorul şi lucrul observat. La urma urmei, ceea ce 
împiedică percepția clară şi imediată a adevăratei noastre naturi este slăbiciunea şi obtuzitatea minții şi 
tendinţa ei de a omite subitilul şi de a se focaliza numai pe ceea ce este grosier. Atunci când îmi urmezi 
sfatul şi încerci să-li menţii mintea numai pe noţiunea de "eu sunt", tu devii pe deplin conştient de mintea 
ta şi de capriciile ei. Conştienţa, fiind armonie lucidă (sattva) în acţiune, dizolvă stupiditatea, calmează 
neliniştea minţii, şi încetişor, dar în mod constant, îi schimbă chiar substanţa. Nu este nevoie ca această 
schimbare să fie spectaculoasă; poate să fie prea puţin observată; totuşi ea este o trecere profundă şi 
fundamentală de la întuneric la lumină, de la inadvertenţă la conştientă. 

Î: Oare "eu sunt" să fie formula? Nu va fi la fel de bună vreo altă propoziție? Dacă eu mă voi 
concentra asupra ideii "există o masă", va corespunde asta aceluiaşi scop? 

M: Ca exercițiu de concentrare, da. Insă asta nu te va duce dincolo de ideea de masă. Tu nu eşti 
interesat de mese, ci vrei să te cunoşti pe tine însuţi. Pentru aceasta, menţine constant în focarul 
conştiinţei singurul punct de reper pe care îl ai: certitudinea de a fi. Rămâi cu ea, joacă-te cu ea, 
gândeşte-te la ea, caută adânc în ea până când crusta ignoranței se sparge şi intri pe tărâmul realității. 

Î: Există vreo legătură cauzală între focalizarea pe „eu sunt" şi spargerea crustei? 

M: îndemnul de a te găsi pe tine însuţi este un semn că te pregăteşti. Impulsul vine întotdeauna 
din interior. Dacă timpul tău nu a venit, tu nu vei avea nici dorinţa nici puterea de a te angaja cu toată 
inima în cercetarea de sine. 

Î: Nu este graţia gurului răspunzătoare de dorință şi de împlinirea ei? Nu este chipul radios al 
gurului momeala care ne trage afară din mlaştina amărăciunii? 

M: Gurul lăuntric (sadguru) este cel care te duce la gurul exterior, aşa cum o mamă îşi duce copilul 
la învăţător. Ai încredere în gurul tău şi dă-i ascultare, căci el este mesagerul Sinelui tău real. 

Î: Cum găsesc un guru în care să am încredere? 

M: Propria ta inimă îţi va spune. Nu este deloc dificil de găsit un guru, deoarece gurul este în 
căutarea ta. Gurul este întotdeauna pregătit; tu nu eşti pregătit. Tu trebuie să fii gata să înveți. Ori, este 
posibil ca tu să-ți întâlneşti gurul şi să-ţi risipeşti şansa din pură neatențţie şi îndărătnicie. la exemplul 
meu; nu era nimic în mine care să promită mult, dar atunci când mi-am întâlnit gurul, eu am ascultat, am 

avut încredere şi m-am supus lui 

Î: Nu ar trebui să examinez învățătorul înainte de a mă da în întregime pe mâna lui? 

M: Cum să nu, examinează! Dar ce poţi tu să descoperi? Tu îl vei vedea doar aşa cum îţi apare el 
la propriul tău nivel. 

Î: Am să văd dacă el este consecvent, dacă există armonie între viața şi învățătura lui. 

M: Vei găsi dizarmonie din abundență - şi ce-i cu asta? Asta nu dovedeşte nimic. Numai motivele 
au importanţă. Cum vei cunoaşte tu motivele sale? 

Î: Ar trebui cel puţin să mă aştept ca el să fie un om cu stăpânire de sine, care trăieşte o viață 
dreaptă. 

M: Astfel de oameni vei găsi din belşug, fără nici un folos pentru tine. Un guru îţi poate arăta 
drumul înapoi spre casă, spre Sinele tău real. Ce are aceasta a face cu caracterul sau cu temperamentul 
persoanei care pare el să fie? Nu îţi spune gurul desluşit că el nu este persoana? Singurul criteriu după 
care îl poţi judeca este schimbarea pe care o constati în tine însuţi atunci când te afli în compania sa. 
Dacă te simţi mai liniştit şi mai fericit, dacă te înţelegi pe tine însuţi cu mai multă claritate şi profunzime 
ca de obicei, înseamnă că ai întâlnit omul potrivit, la-o încet, dar odată ce te-ai decis să te încrezi în el, 
încrede-te în el în mod absolut şi urmează fiecare instrucţiune pe deplin şi cu fidelitate. Nu contează 
prea mult dacă tu nu îl accepti ca pe guru al tău şi eşti satisfăcut numai cu compania sa. Satsmig poate, 
de unul singur, să te conducă la țelul tău, cu condiţia să fie nealterat şi netulburat. Insă odată ce accepți 
pe cineva ca pe guru al tău, ascultă, ține minte, supune-te. Şovăiala este un neajuns serios care poate 
cauza multă amărăciune auto-creată. Greşeala nu este niciodată a gurului; întotdeauna obtuzitatea şi 
încăpăţânarea discipolului sunt de vină. 

Î: În acest caz, un guru alungă sau descalifică un discipol? 

M: N-ar fi un guru, dacă ar proceda aşa! El este în aşteptarea unui moment prielnic, răbdând până 
ce discipolul, dezmeticit şi liniştit, revine la el într-o dispoziţie mai receptivă. 

Î: Din ce cauză îşi dă gurul atât de multă osteneală? Care este motivul? 

M: Amărăciunea şi sfârşitul amărăciunii. El vede oamenii suferind în visele lor şi vrea ca ei să se 
trezească. lubirea este intolerantă față de durere şi suferință. Răbdarea unui guru n-are limită, şi de 
aceea ea nu poate fi învinsa Ciurul nu eşuează niciodată. 

Î: Oare primul meu guru este şi ultimul, sau trebuie să trec de la un guru la altul? 

M: întregul univers este gurul tău. Dacă eşti ager şi inteligent, fiecare lucru te va instrui. Dacă 
mintea ta ar fi limpede şi inima curată, tu ai învăţa de la fiecare trecător din apropierea ta. Dar cum tu 
eşti indolent şi agitat, Sinele tău lăuntric se manifestă ca fiind gurul exterior şi te face să te încrezi în el şi 
să-l asculți. 

Î: Oare gurul este inevitabil? 

M: Este ca şi cum ai întreba: "Este o mamă inevitabilă?" Ca să te ridici în conştiinţă de la o 
dimensiune la alta, tu ai nevoie de ajutor. Se poate ca ajutorul să nu fie întotdeauna sub forma unei 
persoane umane. Se poate să fie o prezenţă subtilă, sau o scânteie de intuiţie, dar ajutorul trebuie să 
vină. Sinele lăuntric priveşte şi aşteaptă ca fiul să se reîntoarcă la tatăl său. La timpul potrivit, el 
aranjează totul cu afecţiune şi în mod eficace. Acolo unde este necesar un mesager sau un ghid, el 
trimite un guru ca să facă ceea ce este necesar. 

Î: Există un lucru pe care nu pot să-l pricep. Tu vorbeşti despre Sinele lăuntric ca fiind înțelept, 
bun, frumos şi întru totul perfect, şi despre persoană ca fiind o simplă reflectare, fără existenţă proprie. 
Pe de altă parte, tu îţi dai multă osteneală pentru a ajuta persoana să se realizeze pe sine. Dacă 
persoana este atât de neimportantă, de ce eşti atât de preocupat de bunăstarea ei? Cui îi pasă de o 
umbră? 

M: Tu introduci dualitatea acolo unde aceasta nu există. Există trupul şi există Sinele. Intre ele se 
află mintea, în care Sinele este reflectat ca "eu sunt". Din cauza imperfecţiunilor sale, a caracterului său 
brut şi a neliniştii ei, a lipsei sale de discernământ şi de putere de pătrundere imediată şi clară, mintea se 
consideră a ti trupul, nu Sinele Tot ce este necesar este să purifici mintea, astfel încât ea să-şi poată 
realiza identitatea cu Sinele. Atunci când mintea se preschimbă treptat în Sine, trupul nu mai pune nici o 
problemă. El rămâne ceea ce este, un instrument de cunoaştere şi acţiune, unealta şi expresia focului 
creator din interior. Valoarea ultimă a corpului este că el serveşte pentru a descoperi corpul cosmic care 
este universul în întregimea sa. Pe măsură ce te realizezi în manifestare, tu continui să descoperi că eşti 
mai mult decât ceea ce ţi-ai imaginat. 

Î: Nu există sfârşit pentru descoperirea de sine? 

M: După cum nu există început, nu există nici sfârşit, însă ceea ce am descoperit, prin grația 
gurului meu, este că eu nu sunt nimic care să poată fi indicat; eu nu sunt nici "aceasta" nici "aceea". 
Aceasta continuă să fie valabil în mod absolut. 

Î: Dar atunci, unde se situează descoperirea care nu se sfârşeşte niciodată, nesfârşita 
transcendere de sine în noi dimensiuni? 

M: Toate acestea aparţin tărâmului manifestării; tine de însăşi structura universului, ca ceea ce 
este superior să poată fi dobândit numai prin eliberarea de ceea ce este inferior. 

Î: Ce este inferior şi ce este superior? 

M: Priveşte această chestiune din punctul de vedere al conştientei. O conştiinţă mai întinsă şi mai 
adâncă este mai elevată. Tot ceea ce trăieşte, lucrează pentru protejarea, perpetuarea şi extinderea 
conştiinţei. Acesta este unicul înţeles şi unicul scop al lumii. Este însăşi esența yogăi - ridicarea 
permanentă a nivelului conştiinţei, descoperirea de noi dimensiuni cu proprietăţile, calităţile şi puterile 
lor. În acel sens, întregul univers devine o şcoală de yoga (yogakshetra). 

Î: Este perfecțiunea destinul tuturor ființelor umane? 

M: Al tuturor ființelor vii - în cele din urmă. Posibilitatea devine o certitudine atunci când noţiunea 
de iluminare apare în minte. Odată ce o fiinţă vie a auzit şi a înțeles că mântuirea este la îndemâna ei, 
ea nu va mai uita niciodată, căci acesta este primul mesaj din interior. El va prinde rădăcini, va creşte şi 
la timpul cuvenit va lua forma binecuvântată a gurului. 

Î: Aşadar tot ceea ce ne preocupă este izbăvirea minţii? 

M: Ce-altceva? Mintea te rătăceşte, mintea se reîntoarce acasă. Chiar şi cuvântul "rătăceşte" nu 
este potrivit. Mintea trebuie să se cunoască pe sine însăşi în fiecare dispoziţie a ei. Nimic nu este o 
greşeală, dacă nu este repetat. 

59. DORINȚA ŞI FRICA: STĂRI EGOCENTRICE 


Întrebare: Aş prefera să pătrundem din nou în chestiunea plăcerii şi durerii, a dorinţei şi fricii. Eu 
înțeleg frica care este amintirea şi anticiparea durerii. Ea este esenţială pentru prezervarea corpului şi a 
structurii lui vii. Nevoile, atunci când le resimţim, sunt dureroase iar anticiparea lor este plină de frică; noi 
ne temem în mod just de faptul de a nu fi în stare să ne satisfacem nevoile de bază. Uşurarea 
experimentată atunci când o nevoie este satisfăcută, sau o anxietate potolită, se datorează în întregime 
sfârşitului durerii. Noi putem să-i dăm nume pozitive ca plăcere, bucurie, fericire, dar în esenţă ea este o 
uşurare de durere. Această frică de durere este cea care ţine laolaltă instituţiile noastre sociale, 
economice şi politice. Ceea ce .na nedumereşte, este faptul că noi dobândim plăcere de la lucruri şi stări 
ale minţii care nu au nimic a face cu supraviețuirea. Din contră, plăcerile noastre sunt, în mod obişnuit, 
distructive. Ele strică sau distrug obiectul, instrumentul şi, de asemenea, subiectul plăcerii. Altminteri, 
plăcerea şi urmărirea plăcerii n-ar ridica nici o problemă. Asta mă aduce la miezul întrebării mele: de ce 
plăcerea este distructivă? De ce, în ciuda caracterului său distructiv, plăcerea este căutată? Mai pot să 
adaug că eu nu am în minte şablonul plăcere-durere prin care natura ne constrânge să mergem pe 
calea ei. Eu mă gândesc la plăcerile artificiale, fie acestea senzoriale sau subtile, mergând de la cele 
mai grosiere, ca mâncatul peste măsură, până la cele mai rafinate. Dedarea la plăcere, cu orice preț, 
este atât de universală, încât trebuie să existe ceva semnificativ la rădăcina ei. Fireşte, nu este 
indispensabil ca fiecare activitate umană să fie folositoare, să satisfacă o nevoie. Jocul, de exemplu, 
este natural şi omul este cel mai jucăuş animal din câte există. Jocul împlineşte nevoia de 
autodescoperire şi de autodezvoltare. Dar chiar şi în jocul lui, omul devine distrugător faţă de natură, faţă 
de alţii şi faţă de el însuşi. 

Maharaj: Pe scurt, tu nu obiectezi faţă de plăcere, ci doar fală de prețul ei care trebuie plătit în 
durere şi amărăciune. 

Î: Dacă realitatea însăşi este beatitudine, atunci plăcerea, într-un fel oarecare, trebuie să se 
raporteze la ca. 

M: Hai să nu procedăm prin logică verbală. Beatitudinea realităţii nu exclude suferința. De altfel, tu 
cunoşti numai plăcerea, nu şi beatitudinea ființării pure. Prin urmare, să examinăm plăcerea la propriul ei 
nivel. Dacă te vei uita la tine însuţi în momentele tale de plăcere sau de durere, vei constata în mod 
invariabil că nu lucrul în sine este cel plăcut sau dureros, ci situaţia din care el face parte. Plăcerea se 
află în relaţia dintre cel care se bucură şi lucrul de care acesta se bucură. lar esenţa ei este acceptarea. 
Indiferent care ar fi situaţia, dacă ea este acceptabilă, atunci este plăcută. Dacă ea nu-i acceptabilă, este 
dureroasă. Ce anume o face să fie acceptabilă nu are importanţă; cauza poate să fie fizică, psihologică 
sau de altă natură; acceptarea este factorul determinant. , Opusul, în mod necesar, este că suferința se 
datorează non-acceptării. 

Î: Durerea nu este acceptabilă. 

M: De ce nu? Ai încercat-o vreodată? încearcă efectiv şi vei găsi în durere o bucurie pe care 
plăcerea no poate da, pentru simplul motiv că acceptarea durerii te duce mult mai adânc decât o face 
plăcerea. Sinele personal, prin chiar natura sa, urmăreşte plăcerea şi evită durerea în mod constant. 
Sfârşitul acestui şablon înseamnă sfârşitul sinelui personal. Sfârşitul sinelui personal, a dorințelor şi 
fricilor lui, îţi dă posibilitatea să te reîntorci la natura ta reală, sursa întregii fericiri şi păci. 

Dorinţa perenă de plăcere este reflectarea armoniei atemporale lăuntrice. Este un fapt observabil 
că cineva devine auto-conştient numai atunci când este prins în conflictul dintre plăcere şi durere, care 

reclamă alegere şi decizie. Această ciocnire dintre dorinţă şi frică este cea care cauzează mânia, marele 
distrugător al sănătăţii psihice şi al vieţii. Atunci când durerea este acceptată pentru ceea ce reprezintă 
în sine - o lecţie şi un avertisment - când se priveşte adânc în ea şi se ţine seama de ea, separaţia dintre 
durere şi plăcere dispare, ambele devin experienţă - dureroasă când i se rezistă, fericită când este 
acceptată. 

Î: Recomanzi cumva ocolirea plăcerii şi urmărirea durerii? 

M: Nicidecum, dar nici urmărirea plăcerii şi ocolirea durerii. Acceptă-le pe amândouă aşa cum vin, 
bucură-te de amândouă câtă vreme durează, lasă-le să plece atunci când le e dat. 

Î: în ce chip aş putea să mă bucur de durere? Durerea fizică reclamă acţiune. 

M: Desigur. Şi la fel face şi suferința mentală. Beatitudinea este în conştiinţa fată de ea, în 
neretragerea din faţa ei, ori în neîntoarcerea privirii de la ea. Toată fericirea provine din conştiinţă. Cu cât 
suntem mai conştienţi, cu atât mai profundă este bucuria. Acceptarea durerii, non-rezistenţa, curajul şi 
îndurarea - acestea deschid surse adânci şi perene de fericire reală, de beatitudine adevărată. 

Î: De ce ar fi durerea mai eficace decât plăcerea? 

M: Plăcerea este acceptată cu uşurinţă, pe câtă vreme toate puterile sinelui resping durerea. Cum 
acceptarea durerii este negarea sinelui, iar Sinele stă în calea adevăratei fericiri, acceptarea din toată 
inima a durerii eliberează izvoarele fericirii. 

Î: Acceptarea suferinţei acționează în acelaşi fel? 

M: Faptul durerii este uşor de adus în focarul conştientei. Cu suferința nu este la fel de simplu. A 
focaliza suferinţa nu este de ajuns, căci viaţa mentală, aşa cum o cunoaştem noi, este un torent continuu 
de suferință. Ca să atingi straturile mai adânci ale suferinței, trebuie sa mergi la rădăcinile ei şi să 
descoperi vasta lor rețea subpământeană, unde frica şi dorința sunt strâns întrețesute iar curenții 
energiei vieţii se opun unul altuia, se împiedică şi se distrug unul pe celălalt. 

Î: Cum pot eu să pun în ordine această încurcătură care este în întregime sub nivelul conştiinţei 
mele? 

M: Fiind cu tine însuţi, cu “eu sunt” privindu-te pe tine însuti în viața de zi cu zi cu un interes alert, 
cu intenţia de a înțelege mai degrabă decât de a judeca, acceptând pe deplin tot ceea ce se iveşie 
pentru că este acolo, tu încurajezi adâncul să vină la suprafaţă şi să-ţi îmbogăţească viaţa şi conştiinţa 
cu energiile lui captive. Aceasta este marea lucrare a conştientei; ea înlătură obstacolele şi eliberează 
energiile prin înțelegerea naturii vieţii şi a minții. Inteligența este poarta spre libertate, iar atenţia ageră 
este mama inteligenţei. 

Î: încă o întrebare: de ce plăcerea se sfârşeşte întotdeauna în durere? 

M: Fiecare lucru are un început şi un sfârşit; la fel este şi plăcerea. Nu anticipa şi nu regreta, şi nu 
va fi nici o durere. Amintirea şi imaginaţia sunt cele care cauzează suferință. Fireşte, durerea după 
plăcere poate fi datorată greşitei întrebuinţări a corpului sau nunții. Corpul îşi cunoaşte măsura, dar 
mintea nu şi-o cunoaşte. Poftele ei sunt fără de număr şi fără de limită. Priveşte-ţi mintea cu mare 
sârguinţă, căci acolo se află sclavia ta, şi tot acolo cheia libertăţii tale. 

Î: Nu mi-ai răspuns la întrebare: De ce sunt plăcerile omului distructive? De ce găseşte el aşa 
multă plăcere în distrugere? Interesul vieţii se află în protejarea, perpetuarea şi expansiunea ei înşişi. În 
aceasta, ea este călăuzită de durere şi plăcere. În ce punct devin ele distructive? 

M: Atunci când mintea preia controlul, când îşi aminteşte şi anticipează, ea exagerează, 
deformează şi ignoră. Trecutul este proiectat în viitor, iar viitorul trădează aşteptările. Organele senzaţiei 
şi ale acţiunii sunt stimulate mai presus de capacitatea lor şi se şubrezesc inevitabil. Obiectele plăcerii 
nu pot oferi ceea ce se aşteaptă de la ele şi, în consecinţă, se deteriorează ori se distrug prin greşită 
întrebuințare. Rezultatul este un exces de durere acolo unde s-a căutat plăcerea. 

Î: Noi ne distrugem nu numai pe noi înşine, ci şi pe semenii noştri! 

M: Fireşte, egoismul este întotdeauna distructiv. Dorinţa şi frica, amândouă sunt stări egocentrice. 
Intre dorinţă şi frică se iveşte mânia, odată cu mânia vrajba, cu vrajba pasiunea pentru distrugere. 
Războiul este vrajba în acţiune, organizată şi echipată cu toate instrumentele morii. 

Î: Există vreo cale de a pune capăt acestor orori? 

M: Când mai mulţi oameni vor ajunge să-şi cunoască natura lor reală, influenţa lor, oricât de 
subtilă, va prevala, iar atmosfera emoţională a lumii se va împrospăta. Oamenii îşi urmează conducătorii 
şi atunci când printre conducători apar unii mari la inimă şi la minte şi absolut liberi de urmărirea 
propriilor lor interese, impactul lor va fi de ajuns ca să facă imposibile cruzimile şi crimele epocii 
prezente. O nouă epocă de aur poate să vină, să dureze o perioadă de timp şi apoi să sucombe propriei 
sale perfecțiuni. Căci refluxul începe atunci când mareea este la înălțimea ei cea mai mare. 

Î: Nu există deci perfecțiune perfectă? 

M: Fireşte că există, dar ea include toată imperfecțiunea. Perfecțiunea naturii sinelui nostru este 
cea care face toate lucrurile posibile, perceptibile, interesante. Ea nu cunoaşte nici o suferinţă, căci ea 
nu are nici simpatii, nici antipatii, ea nici nu acceptă, nici nu respinge. Crearea şi distrugerea sunt cei doi 

poli între tare ea îşi tese modelul mereu schimbător. Fii liber de predilecții şi de preferințe, şi mintea, cu 
povara ei de amărăciune, nu va mai fi. 

Î: Dar eu nu sunt singur ca să sufăr. Sunt şi alții. 

M: Când te duci la ei cu dorinţele şi fricile tale tu nu faci decât să sporeşti amărăciunea lor. Mai 
întâi fii tu însuti liber de suferință şi numai după aceea speră să-i ajuţi pe alţii Nici măcar nu este nevoie 
să speri - chiar existenţa ta va fi cel mai ajutor pe care un om îl poate da semenilor săi. 


CUPRINS 
| SENZAȚIA DE "EU SUNT" 
„ OBSESIA TRUPULUI 
. PREZENTUL VIU 

MINTEA 
„SINELE SE AFLĂ DINCOLO DE MINTE 

10. OBSERVAREA 

36. UCIDEREA ÎL RĂNEŞTE PE UCIGAŞ, NU PE CEL UCIS 
37. DINCOLO DE PLĂCERE ŞI DE DURERE ESTE BEATIUDINE 

42. REALITATEA NU POATE FI EXPRIMATĂ 

60. TRĂIEŞTE FAPTE, NU FANTEZII 


Întrebare: Tu zici că tot ceea ce vezi este tu însuți. Admiţi, de asemenea, că şi tu vezi lumea aşa 
cum o vedem noi. lată ziarul de astăzi, cu toate ororile ce se petrec. Din moment ce lumea este tu însuți, 
cum poți să justifici această comportare aberantă? 

Maharaj: Ce lume ai tu în minte? 

Î: Lumea care ne este comună, cea în care trăim. 

M: Eşti sigur că noi trăim în aceeaşi lume? Nu vorbesc de natură, de ocean şi de pământ, de 
plante şi de animale. Ele nu sunt o problemă, nici spațiul nemărginit, nici timpul infinit, nici puterea 
inepuizabilă. Nu te lăsa indus în eroare de faptul că mănânc şi că fumez, că citesc şi că vorbesc. Spiritul 
meu nu este aici, viața mea nu este aici. Lumea ta - cea a dorințelor şi a domolirii lor, a fricilor şi a 
eschivării de ele - în mod categoric nu-i lumea mea. Nici măcar n-o percep altfel decât prin ceea ce îmi 
spui tu despre ea. Ea este lumea ta privată, o lume de vis, şi singura mea reacţie faţă de ea este să-ţi 
cer să încetezi să visezi. 

Î: Dar războaiele şi revoluțiile nu pot fi vise. Mamele bolnave şi copiii înfometați, nu sunt vise. 
Bogăția, dobândită prin mijloace necinstite şi care este rău folosită, nu este un vis. 

M: Dar ce altceva? 

Î: Un vis nu poate fi împărtăşit. 

M: Nu mai mult decât poţi împărtăşi starea de veghe. Toate cele trei stări - de veghe, de vis şi de 
somn - sunt subiective, personale, intime. Ele apar toate în această bulă de conştiinţă, care se cheamă 
"eu", şi sunt conţinute în ea. Lumea reală se află dincolo de "eu". 

Î: Cu mine sau fără mine, faptele sunt reale. 

M: Fireşte că faptele sunt reale! Eu trăiesc în mijlocul lor. Dar tu trăieşti cu fantasme, nu cu fapte. 
Faptele nu se contrazic niciodată, în vreme ce viaţa şi lumea ta sunt pline de contradicții. Contradicţia 
este marca distinctivă a falsului; realul niciodată nu se contrazice. De pildă, tu te plângi că oamenii 
trăiesc într-o sărăcie înfiorătoare. Şi totuşi nu împărţi cu ei tot ceea ce-ţi aparține. Când războiul este la 
uşa ta, te nelinişteşti, dar abia de-i acorzi vreun gând atunci când el se desfăşoară într-o țară mai 
îndepărtată. Sorţii schimbători ai egou-lui tău determină valorile tale; "eu gândesc", "eu vreau", "eu 
trebuie" sunt înălțate la rangul de valori absolute. 

Î: Totuşi, răul este real. 

M: Nu mai real decât eşti tu. Răul se situează în falsa abordare a problemelor pe care le provoacă 
neînțelegerea şi abuzurile. Acesta este un cerc vicios. 

Î: Se poate sparge cercul? 

M: Un cerc fals nu-i nevoie să fie spart. Este de ajuns să-l vezi ca ceea ce este - inexistent. 

Î: Insă îndeajuns de real pentru a ne încovoia sub înjosirile şi atrocitățile pe care ni le aplică. 

M: Dementa este universală. Sănătatea minţii este rară. Totuşi mai există speranţă, deoarece în 
clipa în care ne dăm seama de dementa noastră, noi suntem pe calea însănătoşirii. Acesta este menirea 
unui Guru - să ne facă să vedem nebunia vieții noastre cotidiene. Viaţa vă face conştienţi, însă maestrul 
vă trezeşte. 

Î: Tu nu eşti nici primul, nici ultimul. Există din timpuri imemoriale indivizi care s-au trezit la 
realitate. Şi totuşi cât de puţin a influenţat acest lucru vieţile noastre! Toţi - Rama şi Krishna, Budha şi 
Christ - au venit, şi apoi s-au dus, iar noi suntem tot aşa cum eram; bălăcindu-ne în sudoare şi în lacrimi. 
Ce au făcut toți aceşti oameni treziţi, la ale căror vieţi am fost martori? Ce faci tu ca să uşurezi robia 
lumii? 

M: Numai tu singur poţi să repari răul pe care tu însuţi l-ai creat. Egoismul tău împietrit se află la 
rădăcina lui. Pune-ţi mai întâi propria casă în ordine şi vei vedea că ţi-ai făcut treaba. 

Î: Oamenii înțelepciunii şi ai iubirii, care au trăit înaintea noastră, au pus ordine în ei înşişi, adesea 
cu prețul unor imense sforțări. Care este rezultatul? O stea căzătoare, oricât ar fi de strălucitoare, nu 
face noaptea mai puţin întunecată. 

M: Ca să-i judeci pe ei şi lucrarea lor, tu trebuie să devii unul dintre ei. O broască dintr-o fântână 
nu ştie nimic despre păsările de pe cer. 

Î: Vrei să spui că între bine şi rău nu este nici un zid? 

M: Nu este nici un zid, pentru că nu există nici bine nici rău. Fiecare situaţie concretă comportă 
numai necesarul şi inutilul. Ceea ce este necesar este bun, ceea ce nu e necesar este rău. 

Î: Cine anume decide? 

M: Situaţia decide. Fiecare situaţie este o provocare care cere răspunsul potrivit. Când răspunsul 
este bun, noi am primit provocarea cu succes şi problema dispare. Dacă răspunsul este greşit, atunci 
am eşuat, iar problema rămâne nerezolvată. Problemele tale nerezolvate - iată ceea ce constituie karma 
ta. Rezolvă-le corect şi vei fi liber. 


|: Se pare că mă readuci întotdeauna înapoi la mine însumi. Nu există nici o soluţie obiectivă la 


1 


problemele lumii? 

M: Problemele lumii au fost create de nenumărați oameni ca tine, fiecare plin de dorinţele şi de 
fricile lui. Cine poate să te elibereze de trecutul tău, personal şi social, dacă nu tu însuţi? Şi cum vei face 
asta, dacă nu vezi nevoia urgentă de a fi mai întâi eliberat de pasiunile tale născute din iluzie? Cum poți 
să ajuţi cu adevărat, atâta timp cât tu însuţi ai nevoie de ajutor? 

|: în ce fel ne-au ajutat vechii înţelepţi? în ce fel ne ajuţi tu? Câţiva indivizi profită, nu încape 
îndoială; îndrumarea ta şi exemplul tău pot să însemne foarte mult pentru ei; dar în ce fel afectează asta 
umanitatea, totalitatea vieţii şi a conştiinţei? Spui că tu eşti lumea şi că lumea este tu; ce impact ai avut 
tu asupra ei? 

M: La ce fel de impact te aştepţi? 

Î: Omul este stupid, egoist, crud. 

M: Omul este şi înțelept, afectuos şi blând. 

Î: De ce nu prevalează bunătatea? 

M: Ea prevalează - în lumea mea. în lumea mea chiar şi ceea ce tu numeşti rău serveşte binele şi 
este, prin urmare, necesar. Este asemănător cu abcesele şi febrele care curăță corpul de impurități. 
Boala este dureroasă, chiar periculoasă, dar dacă este tratată corespunzător, se vindecă. 

Î: Sau omoară. 

M: În anumite cazuri moartea este cel mai bun leac. O viaţă poate fi mai rea decât moartea, care 
nu-i decât rareori o experienţă neplăcută, oricare ar fi aparențele. Deci, compătimeşte-i pe cei vii, 
niciodată pe cei morţi. Chestiunea lucrurilor bune şi rele în ele însele, nu există în lumea mea. Ceea ce-i 
necesar este bun, iar ceea ce este ne-necesar este rău. In lumea ta ceea ce-i plăcut este bun şi ceea 
ce-i dureros este rău. 

Î: Ce anume este necesar? 

M: A creşte este necesar. A depăşi este necesar. A lăsa în urmă ceea ce-i bun pentru lucrul cel 
mai bun este necesar. 

Î: Şi care-i sfârşitul? 

M: Sfârşitul este în început. Tu sfârşeşti acolo de unde porneşti - în Absolut. 

Î: De ce atunci toată această osteneală? Ca să revin la punctul meu de plecare? 

M: A cui osteneală? Care osteneală? Compătimeşti tu sămânţa care urmează să crească şi să se 
înmulțească până ce devine o pădure întinsă? Ucideţi voi un copil pentru a-l cruța de plictiseala trăirii? 
Ce-i rău în viaţă, mereu mai multă viață? înlătură obstacolele din calea creşterii, şi toate problemele 
voastre personale, sociale, economice şi politice se vor dizolva pur şi simplu. 

Universul este perfect ca întreg, iar strădania părții către perfecțiune este o cale a bucuriei. 
Sacrifică de bună voie ceea ce este imperfect pentru ceea ce este perfect, şi nu se va mai pune 
chestiunea binelui şi a răului. 

Î: Cu toate acestea, noi ne temem de mai bine şi ne agățăm de ce-i mai rău. 

M: Aceasta este prostia noastră, care frizează nebunia. 


61. MATERIA ESTE ÎNSĂŞI CONŞTIINŢA 

Î: Am avut şansa de a-mi petrece toată viaţa în companie sfântă. Este asta suficient pentru 
realizarea de sine? 

M: Depinde ce anume faci din asta. 

Î: Mi s-a spus că acțiunea eliberatoare a satsang-ului este aproape automată, întocmai cum un râu 
te poartă până la estuar, aşa şi influenţa subtilă şi tăcută a oamenilor buni mă va duce până la realitate. 

M: Ea te va duce la râu, dar traversarea îţi aparţine. Libertatea nu poate fi nici câştigată, nici 
păstrată fără voinţa de a fi liber. Tu trebuie să te străduieşii pentru eliberare; cel mai puţin din ceea ce 
poţi face este să descoperi, şi apoi să înlături obstacolele cu sârguințţă. Dacă vrei într-adevăr pacea, 
trebuie să te străduieşti s-o dobândeşti. Nu vei dobândi pacea doar rămânând pasiv. 

Î: Un copil se mulţumeşte să crească. El nu face planuri în vederea creşterii sale, nici n-are vreun 
model; nici nu se dezvoltă pe bucăţi, o mână aici, un picior colea; el creşte în integralitatea sa şi în mod 
inconştient. 

M: Fiindcă este lipsit de imaginaţie. Şi tu poţi să te dezvolţi în felul acesta, dar cu condiţia de a nu 
te lăsa dus de făuritul previziunilor şi planurilor născute din memorie şi din anticipare. Una din 
caracteristicile unui jnanin este aceea că el nu-i preocupat de viitor, îngrijorarea pe care ţi-o pricinuieşte 
viitorul vine din faptul că ţi-e frică de durere şi că doreşti plăcerea; pentru un jnanin totul este beatitudine; 
el este fericit cu orice se întâmplă. 

Î: Există cu certitudine multe lucruri care l-ar face nenorocit chiar şi pe un jnanin. 

M: Se poate ca un jnanin să întâmpine dificultăţi, dar ele nu-l fac să sufere. Creşterea unui copil de 
la naştere până la maturitate poate să pară o sarcină grea, însă pentru o mamă amintirea încercărilor 

este o bucurie. Nu este nimic rău în lume. Ceea ce este rău este felul tău de a o considera. Propria ta 
imaginaţie este cea care te derutează. Fără imaginaţie nu există nici o lume. Convingerea ta că eşti 
conştient de lume este lumea. Lumea pe care o percepi tu este făcută din conştiinţă; ceea ce numeşti 
materie este conştiinţa însăşi; tu eşti spaţiul (akash) în care se mişcă ea, timpul în care durează ea, 
iubirea care îi dă viață. Suprimă imaginaţia şi ataşamentul - ce mai rămâne? 

Î: Rămâne lumea. Rămân eu. 

M: Sunt de acord, dar cât de diferită este lumea atunci când poţi s-o vezi aşa cum este ea, iar nu 
prin ecranul dorinţei şi al fricii. 

Î: La ce servesc toate aceste distincţii - realitate şi iluzie, înțelepciune şi ignoranță, sfânt şi 
păcătos? Toţi suntem în căutarea fericirii, toți luptăm cu disperare; suntem cu toţii yoghini şi viața 
noastră este o şcoală a înțelepciunii. Noi învăţăm în felul nostru lecţiile de care avem nevoie. Societatea 
le încuviințează pe unele, le dezaprobă pe altele; nu există reguli care se aplică în orice loc şi în orice 
timp. 

M: În lumea mea iubirea este singura lege. Eu nu cerşesc iubirea, ci o dăruiesc. Aşa este natura 
mea. 

Î: Te văd trăindu-ţi viaţa după un program. Tu conduci o oră de meditaţie dimineaţa, le vorbeşti 
oamenilor şi ai discuţii în mod regulat; de două ori pe zi este câte o ceremonie (puja) precum şi cântări 
religioase (bhajan) seara. Tu pari să aderi la această rutină cu scrupulozitate. 

M: Ceremonia şi cântările sunt aşa cum le-am găsit eu, şi n-am văzut nici o rațiune de a le 
schimba. Rutina, în general, corespunde cerințelor oamenilor cu care mi se întâmplă să trăiesc sau care 
vin să mă asculte. Ei sunt oameni care muncesc, având nenumărate obligaţii, iar programele sunt 
concepute pentru a le conveni. O oarecare rutină este inevitabilă. Chiar şi animalele şi plantele au 
orarele lor. 

Î: Da, vedem în orice viață secvenţe regulate. Cine menţine ordinea? Există oare vreun guvernator 
lăuntric care prescrie legi şi impune ordinea? 

M: Fiecare lucru se mişcă potrivit naturii sale. De ce ar fi nevoie de un poliţist? Fiecare acţiune 
creează o reacțiune, care contrabalansează şi neutralizează acțiunea. Toate lucrurile se întâmplă, dar 
există o anulare constantă şi, în definitiv, este ca şi cum nu s-ar fi întâmplat nimic. 

Î: Nu căuta să mă consolezi cu armonia ultimă. Conturile se balansează, însă eu sunt cel care 
suferă pierderea. 

M: Aşteaptă să vezi. Tu poţi foarte bine să termini cu un profit destul de bun pentru a-ţi justifica 
cheltuiala. 

Î: Am o viață lungă în urma mea, şi mă întreb adesea dacă numeroasele evenimente care au 
marcat-o au fost accidentale, sau exista un plan? Exista oare un tipar prestabilit înainte de naşterea 
mea, după care a trebuit să-mi trăiesc viața? Dacă da, atunci cine a tăcut planurile şi cine le-a pus în 
practică? Este oare cu putinţa să se producă devieri sau greşeli? Unii spun că destinul este imuabil şi că 
fiecare secundă a vieţii este predeterminată; alţii spun că accidentalul decide totul. 

M: Poţi să te gândeşti la ce vrei. Poţi să distingi în viaţa ta un tipar sau poţi să vezi numai o suită 
de accidente. Explicaţiile sunt menite să placă minţii. Nu-i necesar ca ele să fie adevărate. Realitatea 
este indescriptibilă şi imposibil de definit. 

Î: Văd că eviti întrebarea mea! Doresc să ştiu cum priveşti tu asta. Oriunde ne îndreptăm privirea 
vedem o structură de o frumusețe şi de o inteligenţă incredibile. Cum aş putea să cred că universul este 
inform şi haotic? Lumea ta, lumea în care trăieşti tu, se poate să fie lipsită de formă, dar n-are de ce să 
fie haotică. 

M: Universul obiectiv posedă o structură, este ordonat şi frumos. Nimeni nu poate tăgădui asta. 
Dar structurile, planurile, cadrele implică contrariul, înăbuşire şi constrângere. Lumea mea este absolut 
liberă; totul în ea este auto-determinat. Prin urmare eu stărui în a spune că totul se întâmplă de la sine. 
Este ordine şi în lumea mea, dar ea nu este impusă din afară. Ea se manifestă spontan şi imediat, 
pentru că este atemporală. Perfecţiunea nu este în viitor. Ea este acum. 

Î: Oare lumea ta o afectează pe a mea? 

M: Doar într-un singur punct - în punctul lui acum. Asta îi dă o existență momentană, o senzaţie 
fugitivă de realitate. Contactul este stabilit în deplină stare de luciditate. Aceasta cere o atenţie care nu 
este conştientă de sine şi din care efortul este absent. 

Î: Nu este atenţia o atitudine mentală? 

M: Fireşte, când mintea este avidă de realitate ea îi acordă atenţie. Nu este nimic rău în lumea ta; 
gândul că tu eşti separat de ea este ceea ce creează dezordine. Egocentrismul este sursa tuturor 
relelor. 

Î: Revin la întrebarea mea. înainte de a mă naşte, a decis oare Sinele meu lăuntric toate detaliile 
vieţii mele, ori a fost ea pur accidentală şi la discreţia eredității şi a circumstanțelor? 

M: Cei care pretind că şi-au ales tatăl şi mama şi că au decis cum îşi vor trăi viaţa viitoare ştiu, 

poate, în ei înşişi, acest lucru, în ceea ce mă priveşte, eu ştiu. Eu n-am fost niciodată născut. 

Î: Eu te văd şezând în fața mea şi răspunzând la întrebările mele. 

M: Tu vezi doar corpul meu care, fireşte, a fost născut şi va muri. 

Î: Tocmai povestea vieţii acestui ansamblu corp-minte este ceea ce mă interesează pe mine. A 
fost ea prescrisă de tine sau de altcineva, ori s-a produs accidental? 

M: Întrebarea ta este o capcană. Eu nu fac nici o distincţie între corp şi univers. Fiecare este 
reciproc cauza celuilalt; de fapt, fiecare este cu adevărat celălalt. Dar eu sunt în afară de toate astea. 
Când îţi spun că eu nu m-am născut niciodată, de ce stărui în a mă întreba care au fost pregătirile mele 
pentru următoarea naştere? Din clipa în care îi permiţi imaginaţiei tale să toarcă, ea va ţese pe dată un 
univers. Nu-i deloc aşa cum îţi închipui tu, iar eu nu sunt înlănţuit de închipuirile tale. 

Î: Se cere inteligență şi energie ca să clădeşti şi să întreţii un corp viu. De unde provin ele? 

M: Nu există decât imaginaţie. Puterea şi inteligenţa sunt în întregime consumate de imaginaţia ta. 
Ea te-a absorbit atât de complet, încât nici măcar nu poţi să-ţi dai seama până la ce punct te-ai 
îndepărtat de realitate. Nu-i nici o îndoială că imaginaţia este abundent creativă. Universuri peste 
universuri sunt clădite de ea. Cu toate acestea, ele sunt toate situate în spațiu şi în timp, în trecut şi în 
viitor care, pur şi simplu, nu există. 

Î: Am citit recent un raport despre o fetiță care a fost foarte crud tratată în copilărie. Ea a fost urât 
mutilată şi desfigurată şi a crescut într-un orfelinat, complet izolată de mediul ei înconjurător. Această 
fetiță era liniştită şi ascultătoare, dar de o indiferenţă totală. Una dintre călugărițele care se ocupau de 
copii era convinsă că fata nu era întârziată mintal, ci doar retrasă în sine, apatică. Unui psihanalist i s-a 
cerut să reia cazul şi, timp de doi ani, el a văzut copilul o dată pe săptămână şi a încercat să spargă 
zidul izolării. Copilul era docil şi se comporta bine, dar refuza să-i acorde cea mai mică atenţie medicului. 
El i-a adus o casă de jucărie cu camere şi mobilier şi cu păpuşi care reprezentau tatăl, mama şi copiii 
lor. Asta a provocat o reacţie, fetița a devenit interesată de jucărie, într-o zi vechile răni au reînviat şi au 
ieşit la suprafaţă. Ea s-a refăcut treptat, câteva operaţii i-au readus fața şi corpul la normal şi a devenit o 
tânără capabilă şi atractivă. Lucrul acesta i-a luat doctorului mai mult de cinci ani, dar treaba fusese 
dusă la bun sfârşit. El a fost un adevărat Guru! Nu pusese condiţii, nici nu vorbise de pregătire şi de 
consimţire. Fără credinţă, fără speranţă, numai din dragoste, el a încercat şi a tot încercat. 

M: Da, aceasta este natura unui Guru. El nu va renunţa niciodată. Insă pentru a reuşi, el nu trebuie 
să întâmpine prea multă rezistenţă, îndoiala şi neascultarea duc în mod obligatoriu la întârzieri. Date 
fiind încrederea şi maleabilitatea, el poate să opereze foarte repede o schimbare radicală în discipol. O 
intuiţie profundă la Guru şi sârguinţă din partea discipolului, sunt indispensabile. Indiferent de condiţia ei, 
fetița din povestea ta a suferit din cauza lipsei de seriozitate a oamenilor. Cei care cauzează cele mai 
multe dificultăţi sunt intelectualii. Ei vorbesc mult, dar le lipseşte seriozitatea. 

Ceea ce tu numeşti realizare este un lucru natural. Când vei fi pregătit, Gurul tău te va aştepta. 
Sadhana nu cere efort. Tu te dezvolţi atunci când relaţia ta cu maestrul este justă. Insă, mai presus de 
orice, trebuie să ai încredere în el. El nu poate să te inducă în eroare. 

Î: Chiar şi atunci când îmi cere să fac un lucru evident greşit? 

M: Fă-l. Un Guru îi ceruse unui sanyasin să se căsătorească. El a ascultat şi a suferit amarnic. Dar 
cei patru copii ai lui au fost cu toţii sfinţi şi vizionari, cei mai mari din Maharashtra. Fii fericit cu tot ce îţi 
vine de la Gurul tău şi, fără să lupti, vei atinge perfecțiunea, 

Î: Spune-mi, ai nevoie de ceva, ai vreo dorință? Pot eu să fac ceva pentru tine? 

M: Ce poţi tu să-mi dai mie şi eu să n-am? Lucrurile materiale n-au alt scop decât satisfacția 
noastră. Dar eu sunt satisfăcut în mine însumi. De ce altceva am eu nevoie? 

Î: De bună seamă, atunci când îţi este foame ai nevoie de hrană, iar când eşti bolnav ai nevoie de 
medicamente. 

M: Foamea aduce mâncarea, iar boala aduce remediul. Asta este treaba naturii. 

Î: Dacă îți voi aduce ceva despre care gândesc că îţi este necesar, îl vei accepta? 

M: lubirea care te-a făcut să oferi mă va face să accept. 

Î: Dacă cineva s-ar oferi să-ți construiască un magnific ashram? 

M: S-o facă, cum să nu. Să cheltuiască o avere, să dea de lucru la sute de oameni, să hrănească 
mii. 

Î: Nu-i asta o dorinţă? 

M: Nicidecum. Tot ce îi cer este să facă asta cum se cuvine, nu cu zgârcenie şi fără tragere de 
inimă. El îşi împlineşte propria lui dorință, nu pe a mea. Să facă asta bine, şi să fie renumit printre 
oameni şi zei. 

Î: Dar tu îl vrei? 

M: Nu-l vreau. 

Î: îl vei accepta? 

M: N-am nevoie de el. 


Î: Vei locui în el? 

M: Dacă sunt constrâns. 

Î: Ce te-ar putea constrânge? 

M: lubirea celor aflați în căutarea luminii. 

Î: Da, înțeleg ce vrei să spui. Spune-mi, te rog, cum pot să intru în samadhi? 

M: Dacă te afli în starea potrivită, orice vei vedea te va face să intri în samadhi. La urma urmei 
samadhi nu este nimic neobişnuit. Când mintea este în mod intens interesată, ea devine una cu obiectul 
interesului - cel care vede şi lucrul văzut devin una în actul vederii, cel care aude şi lucrul auzit devin una 
în auzire, cel care iubeşte şi cel iubit devin una în iubire. Orice experienţă poate fi temelie pentru 
samadhi. 

Î: Eşti tu în permanenţă în stare de samadhi? 

M: Fireşte că nu. La urma urmei samadhi este o stare a minţii. Eu sunt dincolo de orice experienţă, 
chiar şi de samadhi. Eu sunt marele devorator şi distrugător: tot ce este atins de mine se dizolvă în vid . 

Î: Am eu nevoie de samadhi pentru auto-realizarea mea? 

M: Tu ai toată auto-realizarea necesară, dar n-ai încredere în ea. Fii curajos, încrede-te în tine 
însuţi, mergi, vorbeşte, acţionează; dă-i o şansă să-şi dovedească realitatea. La unii oameni realizarea 
vine pe nesimţite, dar, într-un fel oarecare, ei cer să fie convinşi. Ei s-au schimbat, dar nu îşi dau seama 
de asta. Astfel de cazuri nespectaculoase sunt adesea cele mai demne de încredere. 

Î: Poate cineva să creadă că s-a realizat şi totuşi să se înşele? 

M: Fireşte. Chiar ideea "eu m-am realizat" este o eroare. In Starea Naturală nu există "eu sunt 


asta", "eu sunt aceea”. _ 
62. IN SUPREMUL APARE MARTORUL 


Întrebare: Acum patruzeci de ani, J. Krishnamurti a spus că există numai viață şi că toate discuţiile 
despre personalitate şi despre individualitate nu au nici un fundament în realitate. El n-a încercat să 
descrie viața - el doar a spus că nu este nici necesar nici posibil ca viaţa să fie descrisă, că ea poate fi 
pe deplin experimentată, dacă sunt înlăturate obstacolele care ne împiedică să facem experienţa ei. 
Ideea noastră despre timp, ataşamentul nostru faţă de el şi obiceiul pe care îl avem de a anticipa viitorul 
în lumina trecutului sunt cele care constituie impedimentul major. Suma trecutului devine "eu am fost”, 
ceea ce se speră de la viitor devine "eu voi fi”, iar viața este un efort constant de a trece de la "eu am 
fost" la "eu voi fi". Noi pierdem din vedere momentul prezent, "acum"-ul. 

Maharaj vorbeşte de "eu sunt". Este acesta o iluzie la fel ca "eu am fost" şi "eu voi fi”, ori există 
acolo ceva real? Şi dacă "eu sunt" este tot o iluzie, cum ne puteam elibera de ea? însăşi noțiunea de 
«eu sunt liber de "eu sunt'» este o absurditate. Comportă oare "Eu sunt" ceva real, ceva durabil care îl 
distinge de "eu am fost" ori de "eu voi fi", ceva care se schimbă cu timpul, aşa după cum amintirile pe 
care le adaugi creează noi aşteptări? 

M: Prezentul "eu sunt" este la fel de fals ca "eu am fost" şi "eu voi fi”. El nu-i decât o idee în minte, 
o impresie lăsată de amintire, iar identitatea separată pe care el o creează este falsă. Trebuie să te. 
dezbari de acest obicei de a te referi la un centru fals; noțiunile: "eu văd", "eu simt", "eu gândesc", "eu 
fac", trebuie înlăturate din câmpul conştiinţei; ceea ce rămâne când falsul nu mai este, este real. 

Î: Ce înseamnă toate aceste discuţii despre eliminarea sinelui? Cum ar putea Sinele să se elimine 
pe el însuşi? Ce soi de acrobaţii metafizice pot să conducă la dispariția acrobatului? In cele din urmă 
acesta va apărea din nou, grozav de mândru de dispariţia sa. 

M: Nu este necesar să porneşti în urmărirea lui "eu sunt" pentru a-l ucide. N-o poţi face. Tot ce îţi 
trebuie este o aspirație sinceră către realitate. Noi o numim atma-bhakti., dragostea de Supremul, sau 
moksha-sankalpa, hotărârea de a te elibera de fals. Fără iubire şi fără voinţa pe care o inspiră iubirea, 
nimic nu se poate înfăptui. A te mulțumi să vorbeşti despre Realitate fără a face nimic pentru aceasta, 
înseamnă a-ţi aplica ţie însuţi o înfrângere. Trebuie să existe iubire în relaţia dintre persoana care spune 
"eu sunt" şi spectatorul acestui "eu sunt”. Câtă vreme observatorul, Sinele lăuntric, Sinele "superior", se 
consideră separat de ceea ce este observat, de Sinele "inferior", pe care el îl dispreţuieşie şi îl 
condamnă, situaţia este lipsită de speranţă. Numai când observatorul (vyakta) acceptă persoana (yyakti) 
ca fiind o proiecţie sau o manifestare a lui însuşi, şi, ca să zicem aşa, include Sinele în Sine, dualitatea 
lui "eu" şi "acesta" dispare, iar în identitatea exteriorului cu interiorul se manifestă Realitatea Supremă. 

Această unire a văzătorului cu văzutul se produce atunci când văzătorul devine conştient de el 
însuşi ca văzător; el nu se interesează doar de lucrul văzut - care oricum tot el este - ci şi de faptul de a 
fi interesat, de a acorda atenţie atenţiei, de a fi prezent total în propria sa prezenţă. O luciditate ageră şi 
afectuoasă este factorul crucial care aduce Realitatea în centrul atenţiei. 

Î: Potrivit teozofilor şi ocultiştilor din aceeaşi familie, omul este constituit din trei aspecte: 
personalitate, individualitate şi spiritualitate. Dincolo de spiritualitate se află divinitatea. Personalitatea 
este strict temporară şi valabilă doar pentru o singură naştere. Ea începe odată cu naşterea corpului şi 

se termină cu naşterea corpului următor. Odată sfârşită, este sfârşită pe vecie; nimic nu rămâne din ea 
cu excepţia câtorva lecţii dulci sau amare. 

Individualitatea începe în animalul uman şi se desăvârşeşte în omul pe deplin uman. Această 
împărțire în personalitate şi individualitate este caracteristica umanităţii noastre de azi. De o parte este 
individualitatea cu dorința ei de adevăr, de bunătate şi de frumos; de cealaltă, o luptă oribilă între 
obişnuinţă şi ambiţie, între frică şi lăcomie, între pasivitate şi violenţă. 

Aspectul spiritual este încă latent. El nu se poate manifesta într-o atmosferă de dualitate. Numai 
când personalitatea este reunită cu individualitatea şi devine o expresie, poate limitată, dar autentică a 
acesteia, lumina, iubirea şi frumuseţea spiritualității se manifestă în plenitudinea lor. 

Învățătura ta vorbeşte de vyakti, vyakta, avyakta (observatorul, lucrul observat şi baza observării). 
Există corespondențe cu celălalt punct de vedere? 

M: Da; când vyakti îşi realizează non-existenţa lui ca fiind separat de vyakta, iar vyakta vede vyakti 
ca fiind propria-i expresie, atunci pacea şi tăcerea stării de avyakta iau ființă, în realitate, cele trei sunt 
una: vyakta şi avyakta sunt inseparabile, în timp ce vyakti este mecanismul senzaţiei, al sensibilităţii şi al 
gândirii, întemeiat pe corpul format din cele cinci elemente şi hrănit de ele. 

Î: Care este relaţia dintre vyakta şi avyakta! 

M: Cum s-ar putea vorbi de relaţie când ele nu fac decât una? Tot ceea ce se vorbeşte despre 
separație şi despre relaţie este din pricina influenţei deformante şi corupătoare a ideii "eu-sunt-corpul”. 
Sinele exterior (vyakti) este doar o proiecţie, asupra ansamblului corp-minte, a sinelui lăuntric (vyakta) 
care, la rândul său, nu este decât o expresie a Sinelui Suprem (avyakta) care este totul şi nimic. 

Î: Există maeştri care nu vorbesc despre Sinele superior, nici de Sinele inferior. Ei se adresează 
omului de parcă ar exista numai Sinele inferior. Nici Buddha, nici Christ n-au pomenit vreodată de un 
sine superior. Chiar şi J. Krishnamurti evită orice aluzie la Sinele superior. De ce oare? 

M: Cum ar putea să existe doi sine într-un singur corp? "Eu sunt" este unul singur. Nu există nici 
un "eu-sunt” mai înalt şi nici un "eu-sunt" mai jos. Tot felul de stări mentale se prezintă atenţiei şi există o 
auto-identificarea cu ele. Obiectele observaţiei nu sunt ceea ce par să fie, iar atitudinile cu care sunt 
întâmpinate nu sunt ceea ce ar trebui ele să fie. Dacă tu crezi că Buddha, Christ sau Krishnamurti 
vorbesc persoanei, atunci greşeşti. Ei ştiu bine că vyakti, Sinele exterior, nu-i decât umbra lui vyakta, 
Sinele lăuntric, iar ei se adresează numai lui vyakta, şi numai pe acesta îl impulsionează. Ei îi spun să 
dea atenţie sinelui exterior, să-l călăuzească şi să-l ajute, să se simtă răspunzător pentru el; pe scurt, să 
fie pe deplin conştient de el. Trezia (awareness) vine de la Supremul şi pătrunde Sinele lăuntric; 
pretinsul sine exterior este numai o parte din noi înşine de care nu suntem pe deplin conştienţi. Noi 
putem fi conştienţi, căci fiecare ființă este conştientă, dar nu suntem lucizi, nu suntem treji. Ceea ce este 
inclus în Trezie devine interior şi ia parte la interior. Lucrul acesta s-ar putea exprima şi altfel: corpul 
delimitează Sinele exterior, iar conştiinţa pe cel interior; în Trezie noi suntem în contact cu Supremul. 

Î: Tu ai spus că trupul delimitează Sinele exterior. Din moment ce ai un trup, ai tu şi un sine 
exterior? 

M: Aş avea unul, dacă aş fi ataşat de trup şi dacă l-aş lua drept eu însumi. 

Î: Dar tu eşti conştient de el şi ai grijă de nevoile lui. 

M: Contrariul este mai aproape de adevăr - corpul mă cunoaşte şi este atent la nevoile mele. Dar 
nici acest lucru nu e adevărat. Acest corp apare în mintea ta; în mintea mea nu este nimic. 

Î: Vrei să spui că tu eşti total inconştient de a avea un corp? 

M: Din contră, eu sunt conştient de a nu avea un corp. 

Î: Eu văd că fumezi! 

M: Chiar aşa. Tu mă vezi fumând. Află pentru tine însuţi cum ai ajuns să mă vezi fumând, şi vei 
realiza cu uşurinţă că starea "eu-sunt-corpul" a minţii tale este cea răspunzătoare pentru ideea "eu-te- 
văd-fumând”. 

Î: Există corpul şi exist eu însumi. Eu cunosc corpul, în afară de el, ce sunt eu? 

M: Nu există nici un "eu" separat de corp sau de lume. Cele trei apar şi dispar împreună. La 
rădăcină se găseşte senzaţia "eu sunt". Treci dincolo de ea. Ideea: "eu-nu-sunt-corpul” este numai un 
antidot pentru ideea "eu-sunt-corpul" care este falsă. Ce este acel "eu sunt"? Dacă nu te cunoşti pe tine 
însuți, ce altceva ai putea să cunoşti? 

Î: Din ceea ce spui eu trag concluzia că fără corpul fizic nu poate exista nici o eliberare. Dacă 
ideea: "eu-nu-sunt-corpul" conduce la eliberare, atunci prezenţa corpului este esenţială. 

M: Exact. Fără corp, cum poate ideea: "eu-nu-sunt-corpul" să ia ființă? Ideea "eu-sunt-liber" este 
tot atât de falsă ca şi ideea "eu-sunt-înlănţuit". Descoperă "eu sunt'-ul comun ambelor idei şi depăşeşte- 
le. 

Î: Totul este doar un vis. 

M: Toate nu-s decât cuvinte, la ce-ţi folosesc? Te-ai încâlcit în țesătura definiţiilor şi a formulărilor 
verbale. Depăşeşte-ţi conceptele şi ideile; în tăcerea dorinţei şi a gândirii vei afla adevărul. 

Î: Trebuie să-ţi aminteşti să nu-ţi aminteşti. Ce muncă! 

M: Asta nu se poate face, fireşte. Trebuie să se întâmple. Dar se întâmplă atunci când simţi cu 
adevărat nevoia de aşa ceva. Aici seriozitatea este cheia de aur. 

Î: înapoia minţii mele este un murmur perpetuu. Nenumărate gânduri roiesc şi zumzăie, iar acest 
nor inform este mereu în mine. La fel se întâmplă şi în cazul tău? Ce există îndărătul minţii tale? 

M: Unde nu există minte, nu există nici spatele minţii. Eu sunt cu totul în față, nimic în spate! Vidul 
vorbeşte, vidul rămâne. 

Î: Nu-i lăsată nici o amintire? 

M: Nici o amintire de plăcere sau de durere trecută nu subzistă. Fiecare clipă este născută în chip 
nou. 

Î: Fără memorie nu poţi să fii conştient. 

M: Fireşte că sunt conştient, şi-mi dau pe deplin seama că sunt conştient. Eu nu-s o buturugă de 
lemn! Compară conştiinţa şi conţinutul ei cu un nor. Tu eşti înăuntru norului, pe când eu îl privesc. Tu 
eşti pierdut în el, abia fiind în stare să-ţi vezi vârfurile degetelor, în vreme ce eu văd norul şi mulți alţi 
nori, precum şi cerul albastru şi soarele, luna, stelele. Realitatea este una singură pentru amândoi, dar 
pentru tine ea este o închisoare, iar pentru mine e un cămin. 

Î: Tu vorbeşti de persoană (vyakti), de martor (vyakta) şi de Suprem (avyakta). Care vine mai 
întâi? 

M: În Supremul apare martorul. Martorul creează persoana şi o gândeşte ca fiind separată de el. 
Când martorul vede persoana apărând în conştiinţă, care ea însăşi apare în martor, realizarea acestei 
unităţi fundamentale este opera Supremului. 

Ea este puterea dinapoia martorului, sursa din care curge totul. Ea poate fi contactată, doar dacă 
există unitate, iubire şi ajutor reciproc între persoană şi martor, doar dacă există armonie între acţiune, 
fiinţă şi cunoaştere. Supremul este atât sursa cât şi rodul unei asemenea armonii. In timp ce-ţi vorbesc, 
eu sunt într-o stare de Trezie (turiya) detaşată, dar afectuoasă. Când această Conştientă se întoarce 
spre ea însăşi, ea poate fi numită Starea Supremă (turiyatita). Insă realitatea fundamentală transcende 
Conştienta, transcende cele trei stări: de devenire, de fiinţare şi de non-fiinţare. 

Î: Cum se face că aici spiritul meu se interesează de probleme elevate şi găseşte asta uşor şi 
agreabil? Când mă reîntorc acasă, mă pomenesc că am uitat tot ce am învăţat aici. Mă îngrijorez şi mă 
enervez, şi sunt incapabil să-mi aduc aminte de natura mea reală, fie măcar pentru o clipă. Care să fie 
cauza? 

M: Este caracterul tău copilăros, la care te reîntorci. Tu nu eşti complet matur; există planuri care, 
fiind neglijate, nu s-au dezvoltat. 

Acordă o atenţie deplină la ceea ce în tine este brut şi primitiv, neraţional şi prea puţin prietenos, 
total infantil, şi te vei maturiza. Esenţială este maturitatea inimii şi a minţii. Ea vine fără efort atunci când 
obstacolul principal este înlăturat - neatenţia, lipsa de vigilenţă, în luciditate, tu te dezvolți. 


63. NOȚIUNEA DE ÎNFĂPTUIRE A UNUI ÎNFĂPTUITOR ESTE SCLAVIE 


Întrebare: Noi am stat câtva timp în ashramul lui Satya Sai Baba. Am petrecut de asemenea două 
luni la Sri Ramanashram în Tiruvannamalai. Acum suntem pe drumul de întoarcere în Statele Unite. 

M: A schimbat India ceva în voi? 

Î: Simţim că ne-am debarasat de povara noastră. Sri Satya Baba ne-a spus să lăsăm totul în 
mâinile lui, iar noi să ne mulţumim să trăim de la o zi la alta pe cât de corect este cu putinţă. "Fiţi buni şi 
lăsaţi-mi restul mie", avea el obiceiul să ne spună. 

M: Ce făceaţi la Sri Ramanashram? 

Î: Am continuat să practicăm mantra pe care ne-a dat-o Gurul nostru. Făceam, de asemenea, nişte 
meditații. Era prea puţin de reflectat sau de studiat; nu făceam decât să încercăm să rămânem liniştiți. 
Noi urmăm calea bhakti şi suntem mai degrabă mediocri în filozofie. Nu avem prea multe subiecte la 
care să reflectăm - noi nu facem decât să ne încredem în Gurul nostru şi să ne trăim viaţa. 

M: Mai toţi bhakta au încredere în Gurul lor doar atâta timp cât totul merge bine. Când încep 
necazurile, ei se simt abandonaţi şi pleacă în căutarea unui alt guru. 

Î: Da, am fost informaţi despre acest pericol. Noi ne străduim să acceptăm atât greul cât şi uşorul. 
Sentimentul că "totul este Graţie" trebuie să fie foarte puternic. Un sadhu se îndrepta către est, de unde 
s-a pornit să bată un vânt puternic. Sadhu-ul s-a întors şi s-a îndreptat către vest. Aşa sperăm şi noi să 
trăim - adaptându-ne împrejurărilor după cum ne sunt trimise de Gurul nostru. 

M: Există numai viaţa. Nu există cineva care trăieşte o viaţă. 

Î: înțelegem acest lucru, totuşi suntem constant înclinați să vrem să ne trăim viețile noastre în loc 
de a trăi pur şi simplu. A face planuri de viitor pare să fie un obicei înveterat în cazul nostru. 

M: Fie că faceți planuri, fie că nu, viața merge înainte. Dar în viața însăşi, se porneşte un slab 

vârtej în minte, care nutreşie fantasme şi se vede dominând şi reglementând viața. 

Viaţa în sine este lipsită de dorinţă. Dar falsul sine vrea să continue, şi într-un mod agreabil. De 
aceea el este în permanenţă ocupat să-şi asigure propria continuitate. Viaţa este lipsită de teamă şi 
liberă. Câtă vreme vei avea ideea de a influenţa evenimentele, nu va exista eliberare pentru tine. însăşi 
noţiunea de a face, de a fi o cauză, este o alienare. 

Î: Cum putem să depăşim dualitatea cel care face - ceea ce este făcut? 

M: Contemplă viaţa privind-o ca fiind infinită, nedivizată, mereu prezentă, mereu activă, până când 
realizezi că eşti una cu ea. Nu-i deloc dificil, căci nu vei face altceva decât să te reîntorc! la condiţia ta 
naturală. 

Odată ce realizezi că totul vine din interior, că lumea în care trăieşti n-a fost proiectată pe tine, ci 
de către tine, frica ta încetează. Fără această realizare tu te identifici cu ceea ce este exterior - cu trupul, 
mintea, societatea, națiunea, umanitatea, Dumnezeu însuşi sau Absolutul, însă toate astea nu-s decât 
evadări din faţa fricii. Numai când îţi accepţi pe deplin responsabilitatea pentru mica lume în care trăieşti, 
şi examinezi mecanismul făuririi ei, al păstrării şi distrugerii ei, poţi să fii liber de sclavia ta imaginară. 

Î: De ce oare mă imaginez atât de nenorocit? 

M: N-o faci decât din obişnuinţă. Schimbă-ţi modurile tale de a simţi şi de a gândi, ia cunoştinţă de 
ele şi examinează-le îndeaproape. Tu eşti înlănţuit din pricina lipsei de atenţie. Atenţia eliberează. Tu iei 
atât de multe lucruri drept bune. începe prin a pune în discuţie lucrurile cele mai evidente, ele sunt cele 
care oferă cele mai puţine certitudini. Pune-ţi întrebări precum: "Am fost eu cu adevărat născut?", "Sunt 
eu cu adevărat un cutare şi cutare?", "Cum de ştiu că exist?", "Cine sunt părinţii mei?", "Ei m-au creat pe 
mine, sau eu i-am creat pe ei?', "Trebuie doar să cred tot ce se spune despre mine?", "Cine sunt eu, 
indiferent cum ar sta lucrurile?”. Tu ai folosit o energie enormă ca să-ţi construieşti o închisoare. Acum 
foloseşte tot atâta şi pentru dărâmarea ei. De fapt, demolarea este uşoară, căci falsul se dizolvă îndată 
ce este descoperit. Totul se bazează pe ideea de "eu sunt". Examineaz-o cu minuţiozitate. Ea se află la 
rădăcina fiecărui necaz. Este un fel de piele care te separă de realitate. Realul este atât înăuntru cât şi 
în afara pielii, însă pielea însăşi nu este reală. Ideea de "eu sunt" n-a fost născută odată cu tine. Tu ai fi 
putut foarte bine să trăieşti fără ea. Ea a venit mai târziu datorită auto-identificării cu trupul. Ea a creat 
iluzia unei separări acolo unde nu exista nici una. Ea a făcut din tine un străin în propria ta lume şi a 
făcut această lume ostilă şi potrivnică, în absenţa ideii de "eu sunt" viaţa merge înainte; Există clipe când 
noi nu încercăm această senzaţie de "eu sunt", clipe în care suntem în pace, fericiți. Odată cu 
reîntoarcerea lui "eu sunt" începe osteneala. 

Î: Cum e cu putință să te eliberezi de sentimentul "eu"-lui? 

M: Trebuie să te ocupi de simţul "eu"-lui, dacă vrei să te eliberezi de el. Urmăreşte-l în activitate şi 
în repaos, cum se pune în mişcare şi când încetează, ce vrea el şi cum obţine ceea ce vrea, până când 
dobândeşti o viziune clară şi o înțelegere deplină. La urma urmei toate practicile yoga, indiferent de 
sursa şi de caracterul lor, au doar o singură ţintă: să te salveze de această calamitate care este o 
existenţă separată, de a fi un punct lipsit de expresie în mijlocul unui vast şi frumos peisaj. 

Tu suferi pentru că te-ai înstrăinat de realitate şi acum cauţi o scăpare din această alienare. Tu nu 
poţi să scapi de propriile tale obsesii. Nu poţi decât să încetezi să le întreții. 

Pentru că "eu sunt" este fals, el vrea să continue. Realitatea nu are nevoie să se perpetueze; 
ştiindu-se indestructibilă, ea este indiferentă la distrugerea formelor şi a manifestărilor. Pentru a fortifica 
pe "eu sunt", pentru a-l stabiliza, noi facem tot felul de lucruri - toate în van, căci "eu sunt" este 
reconstruit clipă de clipă. Este o muncă neîncetată şi singura soluţie radicală este de a dizolva 
simțământul de separare, simțământul că "eu sunt cutare şi cutare persoană" o dată şi pentru totdeauna. 
Fiinţa rămâne, dar nu şi ființa-sine. 

Î: Eu am anumite ambiţii spirituale. N-ar trebui să lucrez pentru împlinirea lor? 

M: Nici o ambiţie nu este spirituală. Toate ambițiile sunt de dragul lui "eu sunt”. Dacă vrei să faci 
progrese reale tu trebuie să renunti la orice idee de reuşită personală. Ambiţiile aşa-zişilor yoghini sunt 
absurde. Dorinţa unui bărbat pentru o femeie este inocența însăşi în comparaţie cu pofta nemăsurată 
după o beatitudine personală veşnică. Mintea este un trişor. Cu cât mai pioasă pare ea, cu atât mai rea 
este trădarea. 

|: De cele mai multe ori oamenii vin la tine cu problemele lor lumești şi te roagă să-i ajuţi. Cum ştii 
ce să le spui? 

M: Le spun pur şi simplu ceea ce-mi vine în minte în momentul acela. Eu n-am o procedură 
standard în a mă purta cu oamenii. 

Î: Tu eşti sigur de tine însuţi. Dar când oamenii vin la mine să-mi ceară sfaturi, cum pot eu să fiu 
sigur că sfaturile mele sunt bune? 

M: Examinează starea în care te afli, pe ce plan te situezi ca să vorbeşti. Dacă vorbeşti de pe 
planul mental, s-ar putea să te înşeli. Dacă vorbeşti dintr-o intuire profundă a situaţiei, cu obiceiurile tale 
mentale aflate în suspensie, sfatul tău poate fi just. 


Ceea ce este important este să-ţi dai pe deplin seama că nici tu, nici omul care se află în fața ta nu 
sunteţi simple corpuri; dacă conştiinţa ta este lucidă şi deplină, o greşeală va fi mai puţin probabilă. 


64. TOT CE VĂ MULŢUMEŞTE, VĂ TINE PE LOC 


Întrebare: Eu sunt expert-contabil pensionat, iar soția mea se ocupă cu munci sociale pentru 
femeile sărace. Fiul nostru pleacă în Statele Unite şi am venit să-l însoţim la avion. Suntem din Punjab, 
dar locuim în Delhi. Avem un Guru care respectă credința Radha-Swami şi punem mare preţ pe satsang. 
Noi ne considerăm foarte norocoşi de a fi fost conduşi în preajma ta. Am întâlnit mulţi oameni sfinţi şi 
suntem bucuroşi să mai întâlnim unul. 

Maharaj: Aţi întâlnit mulţi sihastri şi asceţi, dar un om pe deplin realizat şi conştient de Divinitatea 
sa (swarupa) este greu de găsit. Sfinţii şi yoghinii, prin imense eforturi şi sacrificii, dobândesc multe 
puteri miraculoase şi pot face mult bine pentru aproapele lor şi pentru a-i inspira credinţa, şi totuşi acest 
lucru nu îi face perfecţi. Asta nu-i o cale către realitate, ci doar o îmbogăţire a falsului. Toate eforturile 
conduc la şi mai mult efort; tot ceea ce s-a construit trebuie să fie întreţinut, tot ce s-a dobândit trebuie 
să fie protejat de decădere şi de pierdere. Tot ce poate fi pierdut nu este cu adevărat al tău, deci ceea ce 
nu este al tău la ce-ţi poate folosi? In lumea mea nimic nu forțează mâna lucrurilor, totul se întâmplă de 
la sine. întreaga existenţă este în spaţiu şi în timp, este limitată şi temporară. Cel care experimentează 
existența este, de asemenea, limitat şi temporar. Eu nu sunt preocupat nici de "ceea ce există” nici de 
"cine există". Eu mă situez dincolo, acolo unde eu nu sunt nici una nici alta. 

Persoanele care, după multe eforturi şi penitente, şi-au satisfăcut ambițiile şi au atins nivele mai 
înalte de experienţă şi de acţiune, au în general o conştiinţă acută a situaţiei lor; ei clasează oamenii 
într-o ierarhie care merge de la cei care au avut cele mai puţine reuşite la cei care au avut cele mai 
multe. Pentru mine toți oamenii sunt egali. Deosebirile în aparenţe şi în manifestări există, dar ele nu au 
importanţă. După cum forma unei bijuterii de aur nu schimbă esenţa aurului, aşa şi esența omului 
rămâne fără schimbare. Când această senzaţie de egalitate lipseşte, înseamnă că realitatea n-a fost 
atinsă. 

O simplă cunoaştere nu este de ajuns; cunoscătorul trebuie să fie cunoscut. Se poate ca pandiţii şi 
yoghinii să cunoască multe lucruri, însă la ce serveşte această cunoaştere când Sinele nu-i cunoscut? 
Ea va fi cu siguranţă folosită greşit. Fără cunoaşterea cunoscătorului nu poate să fie pace. 

Î: Cum ajungi să cunoşti cunoscătorul? 

M: Eu nu pot să zic decât ceea ce m-a învăţat propria mea experienţă. Când l-am întâlnit pe gurul 
meu, el mi-a spus: «Tu nu eşti ceea crezi că eşti. Află ce eşti. Priveşte senzația "eu sunt", găseşte 
Sinele tău real». l-am dat ascultare, deoarece m-am încrezut în el. Am făcut aşa cum mă sfătuise. Mi-am 
petrecut toate clipele mele de răgaz pentru a mă observa în tăcere. Şi ce diferenţă s-a produs! Şi cât de 
rapid! Mi-au trebuit numai trei ani pentru a realiza adevărata mea natură. Gurul meu a murit la puţin timp 
după ce l-am întâlnit, dar asta n-a schimbat deloc situaţia. Mi-am reamintit ce mi-a spus el şi am 
perseverat. Fructul este aici, în mine. 

Î: Ce este? 

M: Eu mă cunosc aşa cum sunt în realitate. Eu nu sunt nici corpul, nici mintea, nici facultăţile 
mentale. Eu sunt dincolo de toate astea. 

Î: Eşti tu de-a dreptul nimic? 

M: Haide, fii rezonabil. Fireşte că eu sunt, şi într-un mod cât se poate de tangibil. Numai că eu nu 
sunt ceea ce gândeşti tu că sunt. Asta-ţi spune totul. 

Î: Asta nu-mi spune nimic. 

M: Fiindcă nu se poate spune. Tu trebuie să dobândeşti propria ta experienţă. Eşti obişnuit să te 
ocupi de lucruri fizice şi mentale. Eu nu sunt un lucru şi nici tu nu eşti. Noi nu suntem nici materie nici 
energie, nici trup nici minte. Odată ce vei fi întrevăzut propria ta ființă, tu nu vei mai avea dificultăți în a 
mă înțelege. 

Noi credem în atât de multe lucruri din auzite. Noi credem în ţinuturi şi în oameni îndepărtați, în 
ceruri şi în infernuri, în zei şi în zeițe, fiindcă ni s-a vorbit de toate astea. In mod asemănător, nouă ni s-a 
vorbit despre noi înşine, despre părinţii noştri, despre numele nostru, despre poziţia noastră socială, 
despre îndatoririle noastre etc. Noi nu ne-am sinchisit niciodată să verificăm toate astea. Drumul către 
adevăr trece prin distrugerea falsului. 

Ca să distrugeți falsul voi trebuie să puneţi sub semnul întrebării credințele voastre cele mai 
înrădăcinate. Dintre acestea, ideea că voi sunteţi corpul este cea mai dăunătoare. Odată cu trupul vine 
lumea, iar odată cu lumea - Dumnezeu, care se presupune că ar fi creat lumea şi astfel se înşiruie frici, 
religii, rugăciuni, sacrificii, toate tipurile de sisteme - toate pentru a-l proteja şi a-l ajuta pe omul-copil 
care îşi pierde raţiunea pentru că este terorizat în fața monştrilor care nu sunt decât propriile lui creaturi. 
Realizaţi că ceea ce sunteţi nu poate să fie născut, nici nu poate să moară; frica stingându-se, toată 

suferința încetează. 

Ceea ce mintea inventează, mintea distruge. Insă realul nu este inventat şi nu poate fi distrus. A 
gata-te de lucrul asupra căruia mintea n-are nici o putere. Lucrul despre care-ţi vorbesc eu nu se 
situează nici în trecut nici în viitor. Nu este nici în viața de zi cu zi aşa cum curge ea în acum. Acesta 
este atemporal şi totala lui atemporalitate este dincolo de minte. Gurul meu şi cuvintele lui: "Tu eşti eu 
însumi" sunt veşnic în mine. La început a trebuit să-mi fixez mintea asupra lor, dar acum asta a devenit 
natural şi uşor. Acest punct în care mintea acceptă drept adevărate cuvintele gurului şi trăieşte în acord 
cu ele spontan şi în flecare detaliu al vieţii este pragul realizării, într-un fel aceasta este salvarea prin 
credinţă, dar credinţa trebuie să fie intensă şi durabilă. 

Însă nu vă gândiţi că doar credinţa este de ajuns. Credinţa exprimată în acţiune este un mijloc 
sigur către realizare. Dintre toate mijloacele acesta este cel mai eficient. Există maeştri care contesta 
credinţa şi se încred numai în rațiune, în realitate nu credinţa este ceea ce neagă ei, ci crezurile oarbe. 
Credinţa nu este oarbă, Ea este voinţa de a încerca. 

Î: Nouă ni s-a spus că dintre toate formele de practică spirituală, atitudinea de martor pur este cea 
mai eficace. Cum se compară ea cu credința? 

M: în ea însăşi, atitudinea de martor este de asemenea un act de credință; este credinţa în tine 
însuţi. Voi credeţi că nu sunteţi ceea ce experimentați şi priviţi fiecare lucru ca de la distanță. Această 
viziune-martor nu necesită nici un efort. Voi r înțelegeți că nu sunteţi decât martorul, şi această 
înțelegere acţionează de la sine. Nu-i nevoie să faceţi nimic mai mult decât să vă reamintiţi pur şi simplu 
că nu sunteţi decât martorul, Dacă în această stare de viziune-martor vă întrebaţi: "Cine sunt eu?", 
răspunsul este imediat, deşi este fără cuvinte şi tăcut, încetaţi să fiți obiectul şi deveniți subiectul a tot 
ceea ce se întâmplă; odată întorşi spre interior, vă veţi pomeni dincolo de subiect. După ce vă veţi găsi, 
veţi descoperi că sunteţi şi dincolo de obiect, că atât subiectul cât şi obiectul există în voi, dar nu sunteți 
nici unul dintre acestea. 

Î: Tu vorbeşti despre minte, despre conştiința-martor de dincolo de minte şi despre Suprem, care 
este dincolo de Conşiiinţa pură. Vrei să spui că nici măcar conştiinţa pură nu este reală? 

M: Atâta timp cât foloseşti termenii: real - ireal, conştiinţa pură este singura realitate posibilă. Dar 
Supremul este dincolo de toate distincţiile şi termenul "real" nu i se poate aplica, căci în ei totul este real, 
şi deci n-are nevoie să fie etichetat ca atare. El este chiar sursa realităţii, el transmite realitate la tot ce 
atinge. El pur şi simplu nu poate să fie înţeles prin intermediul cuvintelor. Chiar şi o experienţă directă, 
oricât de sublimă, nu face decât să aducă mărturie, nimic mai mult. 

Î: Dar cine creează lumea? 

M: Mintea Universală (chidakash) face şi desface orice lucru. Supremul conferă realitate la tot ce 
vine în existenţă. A spune că el este iubirea universală ar putea fi cea mai mare apropiere pe care ne-o 
oferă cuvintele, întocmai ca şi iubirea, el face ca toate lucrurile să fie reale, frumoase, dezirabile. 

Î: De ce dezirabile? 

M: De ce nu? De unde provin toate atracțiile puternice care fac ca toate lucrurile create să 
răspundă unul altuia, care fac ca oamenii să se adune laolaltă, dacă nu de la Suprem? Nu neglijați 
dorința; vedeţi numai ca ea să urmeze calea cea bună. Fără dorinţă sunteţi morţi, însă cu dorinţe slabe 
voi sunteți nişte fantome. 

Î: Care este experienţa care se apropie cel mai mult de Suprem? 

M: O imensă pacea şi o iubire nemărginită. Realizaţi că tot ce este adevărat, nobil şi frumos în 
univers, vine numai de la voi, că voi înşivă îi sunteţi sursa. Zeii şi zeițele care dirijează lumea pot să fie 
cele mai minunate şi mai glorioase ființe; totuşi ele sunt ca şi acei servitori a căror splendidă ţinută 
proclamă Puterea şi bogăţiile stăpânului lor. 

Î: Cum se ajunge la Starea Supremă? 

M: Renunţând la toate dorinţele mărunte. Cât timp vă complăceți în cele mărunte, nu le puteţi avea 
pe cele mai înalte. 

Tot ce vă face plăcere vă ţine pe loc. Cât timp nu veţi fi realizat caracterul neîndestulător, 
tranzitoriu şi limitat al fiecărui lucru, şi cât timp nu vă veti fi adunat energiile într-o unică şi mare năzuinţă, 
nu veţi face nici măcar primul pas. Pe de altă parte, integritatea dorinţei de Suprem este în sine o 
chemare venită de la Suprem. Nimic fizic sau mental nu vă poate aduce libertatea. Voi sunteți liberi în 
momentul în care înţelegeți că legăturile voastre sunt opera voastră şi încetaţi să mai forjaţi lanţurile care 
vă leagă. 

Î: Cum găseşti credinţa într-un Guru? 

M: A găsi un Guru precum şi încrederea în el este o şansă rară. Nu se întâmplă adesea. 

Î: Destinul este cel care decide? 

M: A numi asta destin nu explică mare lucru. Când se întâmplă asta, voi nu puteţi determina de ce 
se întâmplă şi nu faceți decât să vă disimulaţi ignoranța numind-o karma sau Graţia, sau Voia Domnului. 


|: Krishnamurti spune că gurul nu este necesar. 

M: Cineva trebuie să vă vorbească despre Realitatea Supremă şi despre calea care duce la ea. 
Krishnamurti nu face nimic altceva. Intr-un fel el are dreptate - majoritatea aşa-zişilor discipoli n-au 
încredere în Gurul lor; ei nu-i dau ascultare şi în cele din urmă îl abandonează. Pentru astfel de discipoli 
ar fi fost infinit mai bine ca ei să nu fi avut deloc un Guru şi să se fi mulțumit să caute indicații în ei înşişi. 
A găsi un guru viu este o ocazie rară şi o mare responsabilitate. N-ar trebui tratată cu prea multă 
uşurinţă această problemă. Voi, oamenii, umblaţi să vă cumpăraţi cerul şi vă închipuiţi că, pentru un preţ 
oarecare, Gurul vi-l poate procura. Voi căutaţi să faceţi o afacere oferind puţin, dar cerând mult. Nu 
păcăliţi pe nimeni decât pe voi înşivă. 

|: Gurul tău ţi-a spus că tu eşti Supremul, ai avut încredere în el şi ai acționat în consecinţă. Ce 
anume ţi-a dat această încredere? 

M: Să zicem că am fost doar rezonabil. Ar fi fost o prostie să n-am încredere în el. Ce interes ar fi 
avut el în a mă rătăci? 

Î: Tu i-ai spus unui vizitator că noi suntem la fel, că suntem egali. Eu nu pot să cred asta. Din 
moment ce n-o cred, la ce-mi serveşte afirmaţia ta? 

M: Că tu nu crezi nu are importanţă. Cuvintele mele sunt adevărate şi ele îşi vor face treaba. 
Aceasta este frumusețea unei tovărăşii nobile (satsang). 

Î: Simplul fapt de a sta lângă tine poate fi considerat practică spirituală? 

M: Desigur. Râul vieţii curge. O parte din apa lui este aici, dar cea mai mare parte şi-a atins deja 
țelul. Voi cunoaşteţi numai prezentul. Eu văd mult mai departe în trecut şi în viitor, în ceea ce sunteți şi în 
ceea ce puteţi fi. Eu nu pot decât să vă văd ca pe mine însumi. Este în chiar natura iubirii să nu vadă nici 
o deosebire. 

Î: Cum pot eu să ajung să mă văd aşa cum mă vezi tu? 

M: Este de ajuns să nu te închipui a fi corpul. Ideea "eu-sunt-corpul" este atât de dezastruoasă! Ea 
te face complet orb faţă de natura ta reală. Nici măcar pentru o clipă să nu te gândeşti că tu eşti corpul. 
Nu-ţi da nici un nume, nici o formă. In întuneric şi în tăcere este găsită realitatea. 

Î: N-ar trebui să mă gândesc cu oarecare convingere că eu nu sunt corpul? Unde să găsesc o 
astfel de convingere? 

M: Comportă-te ca şi cum ai fi pe deplin convins şi încrederea va veni. La ce servesc nişte simple 
cuvinte? O formulă, un şablon mental nu te vor ajuta. Dar acţiunea dezinteresată, golită de orice 
preocupare pentru trup şi pentru interesele lui te va transporta chiar în inima Realităţii. 

Î: Unde voi găsi curajul să acţionez fără convingere? 

M: lubirea îţi va da curajul. Când întâlneşti pe cineva cu desăvârşire admirabil, demn de iubit, 
sublim, iubirea şi admiraţia ta îţi sfaturile. Acesta este rolul celor care s-au realizat - să dea un exemplu 
de perfecțiune pe care ceilalți să-l poată admira şi iubi. Frumuseţea în viață şi în caracter este o 
contribuţie imensă la binele comun. 

Î: Nu trebuie să suferim pentru a ne dezvolta? 

M: Este de ajuns să ştiţi că suferința există, că lumea suferă. Prin ele însele nici plăcerea nici 
durerea nu trezesc. Numai înțelegerea face asta. Odată ce aţi priceput adevărul că lumea este plină de 
suferință, că a fi născut este o calamitate, voi veţi găsi impulsul şi energia de a trece dincolo. Plăcerea 
vă adoarme şi durerea vă redeşteaptă. Dacă nu vreţi să suferiţi, nu adormiţi. Nu vă puteţi cunoaşte doar 
prin beatitudine, căci beatitudinea este chiar natura voastră. Trebuie să faceţi faţă la contrarii, adică la 
ceea ce nu sunteți, pentru a găsi trezia. 


65. 0 MINTE LINIŞTITĂ ESTE TOT CE ÎŢI TREBUIE 


Întrebare: Eu nu mă simt prea bine. Mă simt mai degrabă slăbit. Ce să fac? 

Maharaj: Cine se simte rău, tu sau corpul? 

Î: Corpul meu, desigur. 

M: leri te-ai simţit bine. Cine anume s-a simţit bine? 

Î: Corpul. 

M: Tu erai bucuros când trupului îi era bine şi eşti trist când trupului nu-i este bine. Cine-i bucuros 
într-o zi şi trist în următoarea? 

Î: Mintea. 

M: Şi cine cunoaşte mintea inconstantă? 

Î: Mintea. 

M: Mintea este cunoscătorul. Cine cunoaşte cunoscătorul? 

Î: Nu se cunoaşte cunoscătorul pe el însuşi? 

M: Mintea este discontinuă, în repetate rânduri există goluri, ca de pildă în somn sau în leşin, sau 
în distracţie. Trebuie să fie ceva continuu pentru a înregistra discontinuitatea. 

Î: Mintea îşi reaminteşte. Aceasta reprezintă continuitatea. 

M: Memoria este întotdeauna parţială, îndoielnică şi evanescentă. Ea nu explică această puternică 
senzație de identitate care impregnează în permanenţă conştiinţa, simţul lui "eu sunt". Descoperă ceea 
ce este el la rădăcină. 

Î: Oricât de adânc privesc, eu nu găsesc decât mintea. Cuvintele tale "dincolo de minte" nu-mi dau 
nici o indicație. 

M: Cât timp priveşti cu mintea, tu nu poți s-o depăşeşii. Ca să treci dincolo, tu trebuie să priveşti 
dincolo de mintea şi de conţinutul ei. 

Î: În ce direcţie să privesc? 

M: Toate direcţiile sunt în minte! Eu nu-ţi cer să priveşti într-o direcţie particulară. Mulţumeşte-te să 
priveşti departe de tot ceea ce se întâmplă în mintea ta şi adu-o înapoi la simţul lui "eu sunt”. "Eu sunt" 
nu este o direcţie. El este negarea oricărei direcţii. In ultimă instanţă chiar şi "eu sunt" va trebui să 
dispară, căci este inutil să continui să afirmi cu putere ceea ce este evident. Aducerea minţii la simţul de 
"eu sunt" nu face decât să ajute la îndepărtarea minţii de la alte lucruri. 

Î: Unde mă vor conduce toate astea? 

M: Când mintea este menținută departe de preocupările ei, ea devine liniştită. Dacă nu tulburi 
această linişte şi rămâi în ea, descoperi că ea este pătrunsă de o lumină şi de o iubire pe care nu le-ai 
mai cunoscut niciodată; şi totuşi tu o recunoşti imediat ca fiind propria ta natură. Odată ce ai trecut prin 
această experienţă, tu nu vei mai fi acelaşi om; mintea, care ignoră orice regulă, poate să curme această 
pace şi să întunece această viziune, dar reîntoarcerea lor este sigură, cu condiţia ca efortul să fie 
susținut; până în ziua în care toate lanţurile sunt rupte, iluziile şi ataşamenitele încetează şi viața devine 
în cel mai înalt grad concentrată în prezent. 

Î: Cu ce schimbă asta situația? 

M: Mintea nu mai este. Rămâne numai iubirea în acţiune. 

Î: Cum voi recunoaşte această stare atunci când ea se va produce? 

M: Nu vei mai cunoaşte frica. 

Î: Înconjurat de o lume plină de mistere şi de pericole, cum aş putea să nu mai fiu înfricoşat? 

M: Şi propriul tău trup este plin de mistere şi de pericole, cu toate acestea tu nu te temi de el, 
deoarece îl consideri ca fiind al tău. Ce nu ştii este că universul întreg este trupul tău şi nu ai de ce să te 
temi de el. Ai putea spune că ai două corpuri; cel personal şi cel universal. Cel personal vine şi pleacă, 
cel universal este întotdeauna cu tine. întreaga creaţie este corpul tău universal. 

Tu eşti atât de orbit de ceea ce îţi este personal, încât nu vezi universalul. Această orbire nu va 
înceta de la sine - ea ar trebui tratată în mod deliberat, cu îndemânare şi cu determinare. Când toate 
iluziile vor fi fost înțelese şi abandonate, tu vei atinge o starea lipsită de greşeală şi perfectă în care toate 
distincţiile între ceea ce este personal şi ceea ce este universal dispar. 

Î: Eu sunt persoana şi prin urmare sunt limitat în timp şi în spațiu. Eu ocup foarte puţin spațiu şi 
durez doar câteva clipe; nu pot nici măcar să mă concep ca fiind etern şi omniprezent. 

M: Cu toate acestea tu eşti. Coborând adânc în tine însuţi în căutarea veritabilei tale naturi, vei 
descoperi că numai trupul tău este mic şi numai memoria ta este scurtă, în timp ce vastul ocean al vieții 
este tu însuți. 

Î: Chiar cuvintele "eu" şi "universal" sunt contradictorii. Unul îi exclude pe celălalt. 

M: Ele nu se exclud. Simţul identităţii umple universul. Caută şi vei descoperi Persoana 
Universală, care este în acelaşi timp tu însuţi şi infinit mai mult. Dar mai întâi de toate, începe prin a 
realiza că lumea este în tine, nu tu în lume. 

Î: Cum e cu putință să fie aşa? Eu sunt numai o parte a lumii. Cum poate fi întreaga lume conținută 
în parte, altfel decât prin reflectarea ca într-o oglindă? 

M: Ceea ce spui este adevărat. Corpul tău personal este o parte în care întregul se reflectă 
minunat, însă tu ai şi un corp universal. Nu poţi să spui că îl ignori, din moment ce îl vezi şi-l 
experimentezi tot timpul. Problema este că tu îl numeşti "lumea" şi te temi de el. 

Î: Eu am sentimentul că-mi cunosc micul meu corp, în timp ce pe celălalt nu-l cunosc, dacă n-o fac 
prin ştiinţe. 

M: Micul tău corp este plin de mistere şi de minuni pe care nu le cunoşti. Acolo, de asemenea, 
ştiinţa este singurul tău ghid. Atât anatomia cât şi astronomia te descriu pe tine. 

Î: Chiar dacă aş accepta doctrina ta cu privire la corpul universal ca pe o teorie de lucru, în ce fel 
pot s-o verific şi la cerni foloseşte ea mie? 

M: Ştiind că tu eşti ocupantul ambelor corpuri, tu nu vei renega nimic. Tu vei fi interesat de tot 
universul; fiecare lucru viu îl vei iubi şi îl vei ajuta cu foarte multă tandrete şi înțelepciune. Nu va fi nici un 
conflict de interese între tine şi ceilalţi. Orice exploatare va înceta în mod absolut. Fiecare dintre acţiunile 
tale va fi benefică, fiecare dintre mişcările tale va fi o binecuvântare. 

Î: Totul pare foarte tentant, dar cum să fac să realizez ființa mea universală? 

M: Ai două căi: poţi să-ţi dedici toată inima ta şi toată mintea ta descoperirii, sau poţi să accepţi 

cuvintele mele pe încredere şi să acționezi ca atare. Cu alte cuvinte, tu devii fie totalmente centrat pe 
tine însuţi, fie totalmente detaşat de tine însuţi. Cuvântul "totalmente" este cel important. Trebuie să fii 
extremist ca să atingi Supremul. 

Î: Cum pot eu să aspir la asemenea înălțimi, aşa mic şi limitat cum sunt? 

M: Realizează că tu eşti oceanul conştiinţei în care se întâmplă totul. Asta nu-i dificil. Un pic de 
atenţie, o observare minuțioasă a ta însuţi, şi vei vedea că nici un eveniment nu este în afara conştiinţei. 

Î: Lumea este plină de evenimente care nu apar în conştiinţa mea. 

M: Chiar şi corpul tău este plin de evenimente care nu apar m conştiinţa ta. Asta nu te împiedică 
să-ţi revendici corpul ca fiind al tău. Tu cunoşti lumea exact aşa cum îţi cunoşti corpul - prin simţurile 
tale. Mintea ta este cea care a separat şi a opus lumea din afara pielii tale de lumea din interior. Asta a 
generat frica şi ura şi toate mizeriile existenţei. 

Î: Eu nu pricep ceea ce spui tu cu privire la trecerea dincolo de conştiinţă. Eu înțeleg cuvintele, dar 
nu reuşesc să-mi reprezint experienţa. La urma urmei, tu însuţi ai zis că orice experienţă este în 
conştiinţă. 

M: Ai dreptate, nu poate exista nici o experienţă dincolo de conştiinţă. Totuşi există experienţa de 
a fi pur şi simplu. Există o stare dincolo de conștiință, care nu este inconştientă. Unii o numesc supra - 
conştiinţă, sau conştiinţă pură, sau conştiinţă supremă. Ea este Pură Trezie, liberă de complexul subiect- 
obiect. 

Î: Eu am studiat teozofia şi nu găsesc nimic familiar în ceea ce spui tu. Admit că teozofia tratează 
numai despre manifestare. Ea descrie universul şi locuitorii lui cu mare lux de amănunte. Ea admite 
multe nivele ale materiei precum şi nivele de experienţă corespondente, însă nu-mi pare să treacă 
dincolo. Ceea ce spui tu depăşeşte orice experienţă. Dacă nu se poate experimenta, de ce mai vorbim 
despre asta câtuşi de puţin? 

M: Congşiiinţa este intermitentă, plină de lacune. Noi încercăm, cu toate acestea, sentimentul de 
continuitate al identităţii noastre. Cui se datorează acest simţ al identităţii, dacă nu unui ceva situat 
dincolo de conştiinţă? 

Î: Dacă eu sunt dincolo de minte, cum pot să mă schimb? 

M: Unde vezi tu necesitatea de a schimba ceva? Oricum, mintea este tot timpul pe cale de a se 
transforma. Priveşte-ţi mintea cu detaşare; asta e suficient ca s-o calmezi. Atunci când este liniştită, tu 
poţi să treci dincolo de ea. N-o ţine ocupată tot timpul. Opreşte-o - şi fii, pur şi simplu. Dacă îi dai un 
răgaz, ea se va calma şi-şi va regăsi puritatea şi vigoarea. Gândirea constantă o slăbeşte. 

Î: Dacă ființa mea adevărată este întotdeauna cu mine, cum se face că sunt ignorant în această 
privință? 

M: Fiindcă ea este foarte subtilă, iar mintea este grosolană, împovărată de gânduri şi de 
sentimente grosolane. Calmează-ţi şi limpezeşte-ţi mintea şi te vei cunoaşte aşa cum eşti. 

Î: Am eu nevoie de minte ca să mă cunosc? 

M: Tu eşti dincolo de minte, însă cunoşti prin mintea ta. Este evident că întinderea, adâncimea şi 
natura cunoaşterii depind de felul instrumentului pe care-l foloseşti, îmbunătățeşie-ţi instrumentul şi 
atunci cunoaşterea ta se va îmbunătăți. 

Î: Ca să cunosc perfect mi-ar trebui o minte perfectă. 

M: O minte liniştită e tot ce-ţi trebuie. Tot restul va urma, la momentul potrivit, odată ce mintea ta 
se potoleşte. Aşa cum soarele, la revărsatul zorilor, pune lumea în activitate, aşa şi trezirea la tine însuți 
efectuează schimbări în minte, în lumina conştientei de sine, calmă şi stabilă, energiile lăuntrice se 
trezesc şi fac miracole fără nici un efort din partea ta. 

Î: Vrei cumva să spui că cea mai mare lucrare se face nelucrând? 

M: Exact, înţelege că tu eşti destinat trezirii. Cooperează cu destinul tău, nu i te împotrivi, nu-l 
zădărnici. Permite-i să se împlinească. Tot ce ai de făcut este să acorzi atenţie obstacolelor create de 
mintea ta nesăbuită. 


66. TOATĂ CĂUTAREA DUPĂ FERICIRE ESTE NENOROCIRE 


Întrebare: Eu am venit din Anglia şi sunt în drum spre Madras. Acolo îl voi întâlni pe tatăl meu şi 
împreună ne vom reîntoarce în Londra, pe uscat. Urmează să studiez psihologia, dar încă nu ştiu ce voi 
face când îmi voi obține diploma. S-ar putea să încerc psihologia industrială, sau psihoterapia. Tatăl meu 
este medic generalist şi e posibil să urmez şi eu aceeaşi linie. 

Dar asta nu epuizează interesele mele. Sunt unele întrebări care nu se schimbă odată cu timpul. 
Am auzit zicându-se că tu ai unele răspunsuri la acest gen de întrebări şi asta m-a făcut să vin să te văd. 

Maharaj: Mă întreb dacă sunt în măsură să răspund la întrebările tale. Eu ştiu foarte puţine despre 
lucruri şi despre oameni. Eu ştiu numai că sunt, şi atâta ştii şi tu. Noi suntem egali. 

Î: Fireşte că ştiu că eu sunt. Însă nu ştiu ce înseamnă asta. 

M: Ceea ce consideri a fi "eul" din "eu sunt" nu eşti tu. A şti că tu eşti este natural, dar a şti ceea ce 
eşti nu este decât rezultatul numeroaselor investigaţii. Va trebui să explorezi întregul câmp al conştiinţei 
şi să treci dincolo de el. Pentru aceasta tu trebuie să găseşti maestrul competent şi să creezi condiţiile 
favorabile descoperirii. 

În general vorbind, ți se oferă două căi: cea externă şi cea internă. Ori trăieşti cu cineva care 
cunoaşte Adevărul şi te supui în întregime călăuzirii şi influenţei sale modelatoare, ori cauţi călăuza care 
este în tine însuţi şi urmezi lumina lăuntrică oriunde te va duce ea. în ambele cazuri dorinţele şi fricile 
tale personale nu trebuie să fie luate deloc în seamă. Tu înveţi fie prin contact fie prin investigaţie, pe 
cale pasivă sau pe cale activă. Sau te laşi purtat de fluviul vieții şi de iubirea reprezentată de gurul tău, 
sau faci propriile tale eforturi, călăuzit de steaua ta lăuntrică, în ambele cazuri tu trebuie să mergi înainte, 
trebuie să acţionezi cu ardoare. Rari sunt oamenii care au norocul să găsească pe cineva demn de 
încredere şi de iubit. Cei mai mulţi dintre ei trebuie s-o apuce pe calea dificilă, calea inteligenței şi a 
înțelegerii, a discriminării şi a detaşării (viveka-vairagya). Aceasta este calea deschisă tuturor. 

Î: Eu am norocul de fi venit aici: deşi plec mâine, o convorbire cu tine poate afecta întreaga mea 
viață. 

M: Da, odată ce zici "vreau să găsesc Adevărul", toată viaţa îţi va fi profund afectată de asta. 
Toate obiceiurile tale mentale şi fizice, sentimentele şi emoțiile tale, dorinţele şi fricile tale, proiectele şi 
deciziile tale vor trece printr-o transformare cât se poate de radicală. 

Î: Odată ce m-am decis să găsesc Realitatea, ce trebuie să fac mai departe? 

M: Depinde de temperamentul tău. Dacă eşti serios, oricare ar fi calea ce o vei alege, te va duce la 
scopul tău. Seriozitatea este factorul decisiv. 

Î: Care-i sursa seriozității? 

M: Este instinctul locului de obârşie, care face ca pasărea să se reîntoarcă la cuibul ei şi peştele la 
izvorul de munte unde s-a născut. Sămânţa se reîntoarce în pământ, când fructul este copt. Maturitatea 
este totul. 

Î: Şi ce anume mă va maturiza? Am oare nevoie de experiență? 

M: Tu ai deja toată experiența de care ai nevoie, altfel n-ai fi venit aici. Nu-i nevoie să mai 
acumulezi experienţe, ci mai degrabă trebuie să treci dincolo de ele. Orişice efort vei face, orişice 
metodă (sadhana) vei urma, nu vor face decât să genereze noi experienţe, dar nu te vor duce dincolo. 
Nici lectura cărţilor nu te va ajuta. Ele îţi vor îmbogăţi spiritul, dar persoana, care eşti tu, va rămâne 
intactă. Dacă te aştepţi ta vreun beneficiu din căutarea ta, material, mental sau spiritual, atunci te-ai 
înşelat. Adevărul nu acordă nici un avantaj. El nu-ţi conferă nici un statut superior, nici o putere asupra 
altora; tot ceea ce câştigi este adevărul şi eliberarea de fals. 

Î: Adevărul îţi dă cu certitudine puterea de a-i ajuta pe ceilalți. 

M: Chiar dacă ceea ce spui este plin de nobleţe, asta nu-i decât imaginaţie! în realitate tu nu-i ajuţi 
pe alţii, deoarece nu există alţii. Tu împărţi oamenii în nobili şi ignobili şi ceri celor nobili să-i ajute pe cei 
ignobili. Tu separi, cântăreşti, judeci şi condamni - în numele adevărului tu îi distrugi. Chiar dorinţa ta de 
a formula adevărul îl neagă, fiindcă adevărul nu poate fi conţinut în cuvinte. Adevărul poate fi exprimat 
numai prin negarea falsului - în acţiune. Pentru aceasta tu trebuie să vezi falsul ca fiind fals (viveka) şi 
să-l respingi (vairagya). Renunţarea la fals este eliberatoare şi generatoare de energie. Ea lasă deschisă 
calea spre perfecțiune. 

Î: Când ştiu că am descoperit adevărul? 

M: Atunci când ideea "asta-i adevărat, aia-i adevărat" nu se mai manifestă. Adevărul nu se afirmă 
pe sine, el nu te încredințează prin el însuşi că este; el se află în viziunea falsului ca atare, şi în 
respingerea lui. E inutil să cauţi adevărul cât timp mintea este oarbă la fals. Ea trebuie să fie purificată 
complet de ceea ce-i fals, înainte ca adevărul să răsară în ea. 

Î: Dar ce este fals? 

M: De bună seamă, ceea ce n-are existenţă este fals. 

Î: Ce înţelegi tu prin a nu avea existenţă? Falsul este acolo, solid ca o stâncă. 

M: Ceea ce se contrazice pe sine însuşi n-are existenţă. Sau n-are decât o existență momentană, 
ceea ce-i acelaşi lucru. Căci ceea ce are un început şi un sfârşit nu are mijloc. Este gol pe dinăuntru. Are 
doar nume şi formă date de către minte, dar n-are nici substanţă nici esenţă. 

Î: Dacă tot ceea ce trece este lipsit de existenţă, atunci nici universul n-are existență. 

M: Cine a spus vreodată contrariul? Fireşte că universul nu are existenţă. 

Î: Atunci ce are existenţă? 

M: Ceea ce există fără a depinde de alt lucru, ceea ce nu răsare odată cu răsăritul universului, nici 
nu apune odată cu apusul universului, ceea ce nu are nevoie de nici o dovadă, dar transmite realitate la 
tot ce atinge. Este în natura falsului ca el să apară real pentru o clipă. S-ar putea spune că adevărul 
devine tatăl falsului. Dar falsul este limitat în timp şi în spaţiu şi este produs de împrejurări. 


|: Cum să scap de ceea ce-i fals şi să mă asigur de real? 

M: Cu ce scop? 

Î: Ca să duco viață mai bună, mai satisfăcătoare, mai plină şi fericită. 

M: Tot ce este conceput de minte trebuie să fie fals, căci asta nu poate decât să fie relativ şi 
limitat. Realul nu poate fi conceput şi nu poate fi înhămat la un scop. El trebuie să fie dorit pentru el 
însuşi. 

Î: Cum pot eu să doresc ceea ce este de neconceput? 

M: Ce altceva este mai demn de dorit? De acord, nu se poate să doreşti realul tot aşa cum ai 
putea dori un lucru, însă poţi să vezi irealul ca fiind ireal şi să te lepezi de el. Lepădarea de fals este 
ceea ce deschide calea către ceea ce-i adevărat. 

Î: Înţeleg, dar cum arată asta aplicată în viaţa de toate zilele? 

M: Egoismul şi interesul personal constituie punctul focal al falsului. Viaţa ta cotidiană oscilează 
între dorinţă şi frică. Examineaz-o intens şi vei vedea cum mintea ta ia nenumărate nume şi forme, 
asemenea unui râu spumegând printre bolovani. Urmăreşte fiecare acţiune îndărăt până la motivaţia ei 
egoistă, şi observă această motivaţie cu o atenţie susținută până când se dizolvă. 

Î: Pentru a trăi trebuie să te ocupi de tine însuţi, trebuie să-ţi câştigi existența. 

M: Pentru tine însuţi asta nu-i necesar - dar poate că trebuie s-o faci pentru o femeie, pentru un 
copil. Poate că trebuie să continui să lucrezi pentru binele altora. Chiar şi numai a te menţine în viaţă 
poate fi un sacrificiu. Dar în nici un caz nu-i necesar să fii egoist. Leapădă orice motivaţie al cărei obiect 
este căutarea interesului tău personal de îndată ce ţi-ai dat seama de ea, şi nu va mai fi nevoie să cauti 
adevărul; adevărul te va găsi pe tine. 

Î: Noi avem un minimum de nevoi. 

M: N-au fost ele satisfăcute de la concepţia voastră? Rupeţi lanţul preocupării de sine şi fiţi ceea 
ce sunteţi - inteligenţă şi iubire în acţiune. 

Î: Dar trebuie să supravieţuim! 

M: N-aveţi cum să vă împiedicaţi supraviețuirea! Adevăratul "voi" este atemporal, este dincolo de 
naştere şi de moarte, iar corpul va supravieţui atâta timp cât este util. Nu e important ca el să trăiască 
mult. O viață mai plină este mai bună decât o viaţă lungă. 

Î: Cine va decide ce este o viață mai plină? Asta depinde de formaţia mea culturală. 

M: Dacă vrei să atingi realitatea trebuie să te eliberezi de toate cunoştinţele tale, de orice referință, 
de toată cultura, de toate sistemele de gândire şi de simţire. Ar trebui să te lepezi de ideea de a fi bărbat 
sau femeie, sau chiar ființă umană. Oceanul vieţii conţine totul, nu numai fiinte omeneşti. Aşadar, înainte 
de toate abandonează orice auto-identificare, încetează să te gândeşti la tine însuţi ca fiind cutare şi 
cutare, aşa şi pe dincolo, că eşti asta sau aia. Renunţă la orice preocupare de sine, nu-ţi fa griji din 
cauza bunăstării materiale sau spirituale, abandonează orice dorinţă, grosolană sau subtilă, încetează 
să te gândeşti la o realizare, oricare ar fi aceasta. Tu eşti complet aici şi acum, nu ai nevoie de absolut 
nimic. 

Asta nu înseamnă că trebuie să fii descreierat şi nesăbuit, nechibzuit şi indiferent; doar îngrijorarea 
fundamentală pentru tine însuţi trebuie să dispară. Tu ai nevoie de hrană, de îmbrăcăminte şi de un 
adăpost pentru tine şi pentru ai tăi, dar asta nu vă va crea probleme câtă vreme lăcomia nu-i luată drept 
o nevoie. Trăieşte în armonie cu lucrurile aşa cum sunt ele, iar nu aşa cum sunt închipuite. 

Î: Oare ce sunt eu, dacă nu-s o ființă omenească? 

M: Ceea ce te face să gândeşti că tu eşti o fiinţă omenească nu este omenesc. Nu-i decât un 
punct fără dimensiune de conştiinţă, un nimic conştient; tot ce poţi spune despre tine însuţi " este: "Eu 
sunt”. Tu eşti fiinţă - conştientă - beatitudine pure. Realizează asta - este finalul întregii căutări. Tu ajungi 
acolo atunci când vezi că tot ceea ce te gândeşti a fi tu însuţi nu este decât pură imaginaţie şi când te 
mentii în conştiinţa pură a tranzitoriului ca tranzitoriu, a imaginarului ca imaginar, a irealului ca ireal. 

Nu este deloc dificil, însă detaşarea este indispensabilă. Agăţarea de fals este ceea ce face ca 
ceea ce-i adevărat să fie atât de greu de văzut. Odată ce ai înțeles că falsul are nevoie de timp şi că 
ceea ce are nevoie de timp este fals, tu eşti mai aproape de Realitate, care este atemporală, mereu în 
acum. în timp, eternitatea nu este decât simplă repetitivitate, precum mişcarea unui orologiu. Ea curge la 
nesfârşit din trecut în viitor, o continuitate perpetuu goală. Realitatea este cea care face prezentul atât de 
vital, atât de diferit de trecut şi de viitor, care sunt pur mentale. Dacă ai nevoie de timp ca să realizezi 
ceva, scopul tău nu poate fi decât fals. Realul este întotdeauna cu tine; nu-i nevoie să aştepţi ca să fii 
ceea ce eşti. Numai că tu nu trebuie să-ţi laşi mintea să plece în căutare afară din tine însuţi. Atunci 
când vrei ceva, întreabă-te: "Am într-adevăr nevoie de lucrul ăsta?" şi dacă răspunsul este nu, atunci 
leapădă-l pur şi simplu. 

Î: Oare nu trebuie să fiu fericit? Un lucru ar putea să nu-mi fie necesar, dar dacă el poate să mă 
facă fericit, n-ar trebui să pun mâna pe el, să profit de el? 

M: Nimic nu te poate face mai fericit decât eşti. Toată căutarea după fericire înseamnă nenorocire, 
şi conduce la şi mai multă nenorocire. Singura fericire demnă de acest nume este fericirea naturală a 

fiinţei lucide. 

Î: N-ar trebui să dobândesc foarte multă experienţă înainte de a spera să ating un nivel de 
conştiinţă atât de înalt? 

M: Experienţa nu lasă în urma ei decât amintiri ce se adaugă la povara care şi aşa este destul de 
grea. Tu n-ai nevoie să acumulezi noi experienţe. Cele pe care le ai deja sunt suficiente. Şi dacă simți 
nevoia de a dobândi mai multe, priveşte în inimile oamenilor care te înconjoară. Vei găsi o mare 
varietate de experienţe prin care nu vei fi în stare să treci nici într-o mie de ani. învaţă din amărăciunile 
altora şi salvează-te de ale tale. Nu de experienţă ai nevoie, ci de libertatea faţă de orice experienţă. Nu 
fi avid de experienţe; n-ai nevoie de nici una. 

Î: Tu însuţi nu treci prin experienţe? 

M: Lucrurile se întâmplă în jurul meu, dar eu nu iau deloc parte la ele. Un eveniment devine o 
experiență doar atunci când devin implicat emoţional. Eu sunt într-o stare care este completă, care nu 
caută să se îmbunătăţească pe sine. La ce mi-ar servi experiența? 

Î: Este nevoie de cunoştinţe, de educaţie. 

M: Când avem treabă cu lucrurile, cunoaşterea lucrurilor este necesară. Dar ca să ne purtăm cu 
oamenii, avem nevoie de intuiţie, de simpatie. Ca să te ocupi de tine, n-ai nevoie de nimic. Fii ceea ce 
eşti: o ființă lucidă, şi nu-ţi lăsa mintea să vagabondeze departe de tine. 

Î: Educaţia universitară este dintre cele mai utile. 

M: Fără îndoială, ea te ajută să-ţi câştigi existența. Dar ea nu te învaţă cum să trăieşti. Tu eşti 
student în psihologie. Asta te-ar putea ajuta în anumite situații. Insă poţi să trăieşti după psihologie? 
Viaţa nu-şi merită numele decât dacă reflectă Realitatea în acţiune. Nici o singură universitate nu te va 
învăţa cum să trăieşti, astfel încât în ceasul morţii tale să poţi spune: am trăit bine, n-am nevoie să 
trăiesc din nou. Cei mai mulţi dintre noi mor dorind să se nască din nou. Atât de multe greşeli au fost 
comise, atât de multe lucruri au fost lăsate neîmplinite. Majoritatea oamenilor vegetează, însă nu trăiesc. 
Ei nu fac decât sa adune experienţe, să-şi îmbogăţească memoria. Insă experiența este negarea 
Realităţii, care nu este nici senzorială nici conceptuală, ea nu este nici trupul nici mintea, cu toate că ea 
le include şi le transcende pe amândouă. 

Î: Dar existenţa este cât se poate de utilă. Prin experienţă înveţi să nu atingi un foc. 

M: Ți-am zis deja că cunoaşterea este cât se poate de utilă când te ocupi de lucruri, însă ea nu te 
învaţă cum să te porţi cu oamenii şi cu tine însuţi, cum să-ţi trăieşti viaţa. Noi nu vorbim de conducerea 
unei maşini, sau de mijloacele de a-ţi câştiga traiul. Pentru acestea ai nevoie de experienţă. Insă pentru 
a fi o lumină pentru tine însuţi, cunoaşterea materială nu te va ajuta. Tu ai nevoie de ceva mult mai 
apropiat şi mult mai profund decât cunoaşterea mediată, pentru a fi tu însuți în adevăratul sens al 
cuvântului. Viaţa ta exterioară este neimportantă. Poţi să devii un paznic de noapte şi să trăieşti fericit. 
Ceea ce eşti în interior, asta contează. Tu trebuie să-ţi câştigi pacea şi bucuria interioare. Este mult mai 
dificil decât a câştiga bani. Nici o universitate nu te poate învăţa să fii tu însuţi. Singura cale de a învăţa 
este prin practică, începe numaidecât să fii tu însuţi. Leapădă tot ceea ce nu eşti şi mergi mereu tot mai 
adânc, întocmai cum un om care sapă o fântână înlătură ceea ce nu este apă, până când ajunge la 
pânza freatică, tot aşa trebuie tu să respingi ceea ce nu este al tău personal, până ce nu mai rămâne 
nimic pe care să-l poţi renega. Vei descoperi că în ceea ce a rămas nu-i nimic de care mintea să se 
poată agăța. Tu nu eşti nici măcar o ființă umană. Tu doar eşti - un punct de Conştientă, co-extensiv cu 
timpul şi cu spațiul şi dincolo de amândouă, cauza ultimă, ea însăşi fără cauză. Dacă mă vei întreba: 
"Cine eşti tu?", răspunsul meu ar fi: "Nimic în particular, şi totuşi, eu sunt”. 

Î: Dacă tu nu eşti nimic în particular, atunci trebuie să fii ceva universal. 

M: Ce înseamnă să fii universal - nu ca un concept, ci ca un mod de viață? A nu separa, anu te 
opune, ci a înțelege şi a iubi tot ce intră în contact cu tine, înseamnă a trăi universalitatea. Să fii în stare 
să spui cu adevărat: "Eu sunt lumea, lumea este eu, eu mă simt acasă în lume, lumea este a mea. 
Fiecare existenţă este existența mea, fiecare conştiinţă este conştiinţă mea, fiecare amărăciune este 
amărăciunea mea şi fiecare bucurie este bucuria mea", iată viaţa universală. Totuşi, fiinţa mea reală, ca 
şi a ta, este dincolo de univers şi, în consecinţă, ea transcende categoriile de particular şi de universal. 
Ea este ceea ce este, totalmente conținută în sine însăşi, totalmente independentă. 

Î: Găsesc asta greu de înțeles. 

M: Acordă-ţi timp ca să meditezi profund asupra acestor lucruri. Trebuie şterse vechile brazde 
gravate în creierul tău, fără a face altele noi. Tu trebuie să realizezi că eşti imuabil, în spatele şi dincolo 
de ceea ce este mişcător, martorul tăcut a tot cecale se întâmplă. 

Î: Prin urmare, ar trebui să renunţ la orice idee de viață activă? 

M: Nicidecum. Va exista căsătorie, vor exista copii, va exista câştigarea banilor pentru a întreţine o 
familie; toate astea se vor întâmpla în cursul firesc al evenimentelor, căci destinul trebuie să se 
împlinească; tu i te vei supune fără rezistenţă, făcând faţă sarcinilor aşa cum se prezintă, atent şi 
meticulos, atât în lucrurile mici cât şi în cele mari. însă atitudinea ta generală va fi una de detaşare 

afectuoasă, de enormă bunăvoință ‚speranță de răsplată, de dăruire constantă fără a cere nimic schimb, 
în căsnicie tu nu eşti nici soţul nici soţia; tu eşti iubirea dintre cei doi. Tu eşti claritatea şi bunătatea care 
face ca toate lucrurile să fie ordonate şi fericite. Se poate să-ţi para confuz, dar dacă te gândeşti un pic. 
vei constata că mistica este o atitudine cât se poate de practică, căci îţi face viața în mod creativ fericită. 
Conştiinţa ta se înalţă la o nouă dimensiune, de la care vezi fiecare lucru mult mai clar şi cu mai mare 
intensitate. Tu realizezi că persoana care ai devenit la naştere, şi care va înceta să mai fie la moarte, 
este temporară şi falsă. Tu nu eşti persoana senzuală, emoţională şi intelectuală, chinuită de dorinţe şi 
de frici. 

Descoperă ființa ta adevărată. "Ce sunt eu?" este întrebarea fundamentală a întregii filozofii şi a 
întregii psihologii. Pătrunde adânc în ea. 


67. EXPERIENȚA NU ESTE LUCRUL REAL 


Maharaj: Căutătorul este cel care se află în căutare de sine însuşi. Foarte curând descoperă că el 
nu poate fi propriul său corp. Odată ce convingerea: "Eu nu sunt corpul" devine atât de solid ancorată, 
încât el nu mai poate să simtă, să gândească ş; să acţioneze pentru corp şi în numele lui, el va 
descoperi cu uşurinţă că el este ființa universală care cunoaşte şi acționează, că în el şi prin el întregul 
univers este real, conştient şi activ. Acolo este inima problemei. Ori eşti un corp conştient şi un sclav al 
circumstanțelor, ori eşti însăşi conştiinţa universală şi ai un control deplin asupra fiecărui eveniment. 

Totuşi conştiinţa, individuală sau universală, nu este adevărata mea locuinţă; eu nu sunt în ea, ea 
nu este a mea, nu există nici un "eu" în ea. Eu sunt dincolo, deşi nu-i uşor de explicat cum poate cineva 
să nu fie nici conştient, nici inconştient, ci pur ş; simplu dincolo. Eu nu pot să spun că eu sunt în 
Dumnezeu, sau că sunt Dumnezeu; Dumnezeu este lumina şi iubirea universală martorul universal; eu 
sunt dincolo chiar şi de universal. 

Întrebare: In cazul acesta, tu n-ai nici nume nici formă. Ce fel de existenţă ai tu? 

M: Eu sunt ceea ce sunt, nici cu formă nici fără formă, nici conştient nici inconştient. Eu sunt mai 
presus de toate aceste categorii. 

Î: Tu adopţi abordarea neti-neti (nu asta, nici asta). 

M: Nu mă poţi găsi doar prin negare. Eu sunt tot atât de bine toate lucrurile, cât şi nici unul. Nici 
ambele, nici fiecare. Aceste definiţii se aplică Stăpânului Universului, nu mie. 

Î: Vrei oare să zici că tu nu eşti chiar nimic? 

M: Ah, nu! Eu sunt complet şi perfect. Eu sunt esenţa fiinţei, esența cunoaşterii, plenitudinea 
fericirii. Tu nu poţi să mă reduci la vacuitate! 

Î: Dacă tu eşti dincolo de cuvinte, despre ce să mai vorbim? Metafizic vorbind, ceea ce spui se 
leagă, nu există nici o contradicţie interioară. Dar nu se găseşte nici un pic de hrană pentru mine în ceea 
ce spui tu. E ceva totalmente dincolo de nevoile mele cele mai presante. Când eu cer pâine, tu îmi dai 
nestemate. Ele sunt frumoase, fără îndoială, dar mie mi-e foame. 

M: Nu este deloc aşa. Eu îţi ofer exact ceea ce-ţi trebuie - trezirea. Tie nu ţi-e foame şi n-ai nevoie 
de pâine. Tu ai nevoie de oprire, de dezbărare, de degajare. Ceea ce crezi tu că-ţi este necesar, nu e 
ceea ce-ţi trebuie. Nevoia ta reală eu o cunosc, tu nu. Este nevoie să regăseşti starea în care sunt eu - 
starea ta naturală. Orice altceva la care te poţi gândi nu este decât iluzie şi obstacol. Crede-mă, tu n-ai 
nevoie de nimic altceva decât de a fi ceea ce eşti. Tu îţi închipui că-ţi vei mări valoarea prin dobândire. 
Este ca şi cum aurul îşi închipuie că un adaos de cupru îl va îmbunătăţi. Eliminarea şi purificarea, 
renunţarea la tot ceea ce este străin naturii tale este de ajuns. Orice altceva nu-i decât vanitate. 

|: Este mai uşor de zis decât de făcut. Un om vine la tine cu crampe la stomac şi tot ce-i spui este 
să-şi verse stomacul, să vomite. Fireşte, fără minte nu vor mai exista probleme. Dar mintea este acolo - 
perfect tangibilă. 

M: Mintea este cea care îţi spune că mintea este acolo. Nu te lăsa înşelat. Toate aceste 
argumente fără sfârşit despre minte sunt produse de mintea însăşi, pentru propria ei protecție, pentru 
continuarea ei şi pentru expansiunea ei. Refuzul categoric de a lua în considerare circumvoluțiile şi 
convulsiile minţii este ceea ce te va duce dincolo de ea. 

Î: Eu sunt un umil căutător, în vreme ce tu eşti însăşi Realitatea Supremă. Acum căutătorul se 
apropie de Suprem pentru a fi trezit. Ce face Supremul? 

M: Ascultă ceea ce îţi tot spun şi nu te îndepărta de asta. Gândeşite-te la asta tot timpul, nu te 
gândi la nimic altceva. După ce ai ajuns atât de departe, abandonează toate gândurile, nu numai pe cele 
despre lume, ci şi pe cele despre tine însuţi. Stai dincolo de toate gândurile, în tăcerea conştiinţei de a fi. 
Acesta nu este un progres, căci lucrul la care ajungi este deja acolo, în tine, aşteptându-te, 

Î: Deci tu spui că ar trebui să încerc să opresc gândirea şi să stau ferm în ideea: "Eu sunt". 

M: Da, şi toate gândurile legate de "eu sunt" care apar în tine - oricare ar fi acestea - goleşte-le de 
orice semnificaţie, nu le acorda nici o atenţie. 

Î: Se întâmplă să întâlnesc mulţi tineri care vin din Occident, şi constat că există la ei o diferență 
fundamentală atunci când îi compar cu indienii. Ai crede că psihicul lor (antahkarana) este diferit. Spiritul 
indianul pricepe cu uşurinţă concepte precum Sinele, Realitatea, mintea pură, conştiinţa universală. Ele 
au o rezonanţă care-i este familiară, gustul le este dulce. Mintea occidentală nu răspunde la ele, sau pur 
şi simplu le respinge. Ea concretizează şi caută să utilizeze produsul acţiunii în slujba valorilor 
acceptate. Aceste valori sunt adesea personale: sănătate, bunăstare, prosperitate; uneori ele sunt 
sociale - o societate mai bună, o viață mai fericită pentru toţi; toţi sunt raportați la problemele lumești, 
personale sau impersonale. 

O altă dificultate de care te izbeşti destul de des când vorbeşti cu occidentalii este că în ochii lor 
totul este experienţă - ei vor să guste hrana, băutura şi femeile, arta şi călătoriile, după cum vor să guste 
yoga, realizarea şi eliberarea. Pentru ei nu-i decât o experienţă în plus, pe care pot s-o aibă pentru un 
preț oarecare. Ei îşi închipuie că asemenea experienţă se poate cumpăra şi se tocmesc la preţ. Când un 
Guru cere prea mult, sub formă de timp şi de eforturi, ei se duc să-l vadă pe altul, care le oferă plăți în 
rate, aparent foarte uşor de onorat, dar zădărnicite de condiţii greu de îndeplinit. Este aceeaşi veche 
poveste care vrea să nu te gândeşti la "maimuța gri" când iei un medicament! În acest caz este vorba de 
a nu te gândi la lume, la "abandonarea oricărui ego", la "stingerea fiecărei dorinţe", la "practicarea unui 
celibat strict" etc. 

Fără îndoială, există la toate nivelele o vastă amăgire, iar rezultatele sunt nule. De disperare, unii 
Guru abandonează orice disciplină, refuză să impună condiții, recomandă absenţa efortului, naturaletea, 
trăirea pur şi simplu într-o conştientă pasivă, unde nu există nici "eu trebuie" nici "eu nu trebuie". Şi sunt 
numeroşi discipolii pe care experienţele petrecute i-au făcut să se deteste până într-acolo încât nici 
măcar nu vor să se mai privească într-o oglindă. Dacă nu sunt dezgustaţi, ei mor de plictiseală. Ei au o 
supraabundenţă de cunoaştere-de-sine, şi de aceea vor şi altceva. 

M: Lasă-i să nu se gândească la ei, dacă nu le place asta. Lasă-i să stea cu Gurul lor, să-l 
privească, să se gândească la el. Curând ei vor încerca un fel de beatitudine, întru totul nouă, o 
experiență cum n-au mai simțit niciodată înainte, decât, poate, în copilărie. Această experienţă este atât 
de evident nouă, încât ea le va atrage atenţia şi le va stârni interesul; odată ce interesul este trezit, el va 
fi urmat de o aplicaţie disciplinată. 

Î: Aceşti oameni sunt foarte critici şi suspicioşi. Ei nu pot să fie altfel, după ce au urmat multe 
învățături şi au încercat multe dezamăgiri. Pe de o parte, ei doresc experiențe, pe de alta, nu se încred 
în ele. Cum să ajungi la ei, numai Dumnezeu ştie! 

M: Intuiţia şi iubirea veritabile vor ajunge la ei. 

Î: Când ei au unele experienţe spirituale, se ivesc şi alte dificultăți. Ei se plâng că experienţa nu 
durează, că ea vine şi pleacă la întâmplare. Odată ce au obținut acadeaua pe băț, ei vor s-o sugă tot 
timpul.Un medic a prescris pacientului său o soluţie, şi i-a zis ca nu cumva să se gândească la o 
"maimuţă gri" atunci când ia soluţia. Pacientul, în ciuda sfatului, a revenit să-l vadă pe medic anunţându-l 
că îi este imposibil să ia medicamentul fără să se gândească la o "maimuţă gri". 

M: Experienţa, oricât de sublimă, nu este lucrul real. Prin chiar natura ei ea vine şi se duce. 
Realizarea de sine nu este o dobândire. Ea ţine mai degrabă de natura înţelegerii. Odată ce o atingi, nu 
se poate s-o pierzi. Pe de altă parte conştiinţa este schimbătoare, ea curge suferind transformări în 
fiecare clipă. Nu te ataşa de conştiinţă şi de conţinutul ei. Conştiinţa care te reţine încetează. A încerca 
să faci să dureze o scânteiere de intuiţie, sau o explozie de fericire, distruge ceea ce vrei să păstrezi. 
Ceea ce vine trebuie să se ducă. Permanentul este dincolo de tot acest du-te-vino. Mergi la rădăcina 
tuturor experienţelor, la sentimentul de a fi. Dincolo de fiinţă şi de neființă se află imensitatea realului, 
încearcă, şi iarăşi încearcă. 

Î: Ca să încerci ai nevoie de credinţă. 

M: Trebuie să existe dorința mai întâi. Când dorinţa va fi puternică, voinţa de a încerca va veni şi 
ea. Tu nu mai ai nevoie de asigurare de succes, când dorinţa este puternică. Eşti gata să mizezi pe ei. 

Î: Dorinţă puternică, credință puternică - se ajunge la acelaşi lucru. Aceşti oameni n-au încredere 
nici în părinții lor, nici în societate, nici chiar în ei înşişi. Tot ce-au atins s-a transformat în cenuşă. Oferă- 
le o experienţă de o autenticitate absolută, indubitabilă, care să fie dincolo de argumentaţiile minţii, şi ei 
te vor urma până la capătul lumii. 

M: Dar eu nu fac nimic altceva! Neobosit, eu le atrag atenţia asupra unicului factor incontestabil - 
acela de a fi. A fi n-are nevoie de nici o dovadă - el dovedeşte tot restul. Dacă ei vor pătrunde adânc în 
faptul fiinţei şi vor descoperi vastitatea şi gloria al căror "eu sunt" este poarta, şi vor trece de această 
poartă ajungând dincolo, viața lor va fi plina de fericire şi de lumină. Crede-mă, efortul de făcut nu este 
nimic în comparaţie cu descoperirile la care el conduce. 

Î: E drept ceea ce spui. Dar aceşti oameni n-au nici încredere nici răbdare. Chiar şi un efort de 
scurtă durată îi oboseşte. Este într-adevăr ceva patetic să-i vezi orbecăind şi totuşi incapabili să se ţină 
de mâna de ajutor pe care le-o întinzi. In esenţă ei sunt oameni foarte buni, dar sunt complet 

dezorientaţi. Eu le spun: "Voi nu puteţi avea adevărul dictând propriile voastre termene. Voi trebuie să 
acceptaţi condiţiile”. La asta ei răspund: "Unii vor accepta condiţiile, alţii nu". Acceptarea şi neacceptarea 
sunt superficiale şi accidentale; realitatea este în toate. Trebuie să existe o cărare pe care toţi pot călca, 
unde nu se pune nici o condiţie. 

M: Această cale există, deschisă tuturor, la toate nivelele, în toate domeniile vieţii. Fiecare este 
conştient de el însuşi. Adâncirea şi lărgirea conşiientei de sine este calea regală. Numeşte-o vigilență, 
sau viziunea-martor, sau doar atenţie - această cale este pentru toţi. Nimeni nu este nepregătit pentru ea 
şi nimeni nu poate eşua. 

Fireşte, nu e suficient să fii vigilent. Integrarea ta spirituală trebuie să includă şi mintea. Atitudinea 
de martor este în primul rând faptul de a fi conştient de conştiinţă şi de mişcările ei. 

Î: Buddha acorda multă importanță atenţiei. El a afirmat că numai două săptămâni de practici 
aplicate sunt suficiente pentru eliberarea minţii. Şi totuşi, atât de puţini o fac! 


68. CAUTĂ SURSA CONŞTIINŢEI 


Întrebare: Noi vorbeam deunăzi despre caracteristicile minţii occidentale moderne şi despre 
dificultăţile pe care le întâmpină ea în a se supune disciplinei morale şi intelectuale a Vedantei. Unul 
dintre obstacole se află în preocuparea pe care o cauzează tinerilor, europeni sau americani, situația 
dezastruoasă în care se găseşte lumea şi urgenţa de a o remedia. 

Ei n-au răbdare cu oameni care, ca şi tine, predică îmbunătăţirea personală ca o condiţie 
prealabilă pentru îmbunătăţirea lumii. Ei spun că aceasta nu este nici posibil, nici necesar. Umanitatea 
este pregătită pentru o schimbare de sisteme - sociale, economice, politice. Un guvern mondial, o forță 
de poliție mondială, o planificare mondială şi abolirea tuturor barierelor fizice şi ideologice ar fi de ajuns. 
Nu-i nevoie de transformare personală. Fără nici o îndoială, oamenii modelează societatea, dar şi 
societatea modelează oamenii, într-o societate umană oamenii vor fi umani; în plus, ştiinţa dă răspunsuri 
la multe întrebări care altădată ţineau de domeniul religiei. 

Maharaj: Nu este nici o îndoială că a munci pentru îmbunătăţirea lumii este o ocupaţie demnă de 
laudă, înfăptuită fără pic de egoism, ea clarifică mintea şi purifică inima. Dar omul îşi va da foarte repede 
seama că el aleargă după un miraj. O îmbunătăţire locală şi temporară este întotdeauna posibilă şi 
aceasta s-a produs în repetate rânduri sub influența unor mari regi sau a unor mari maeştri; însă nu 
după mult timp aceste experienţe s-au oprit brusc, lăsând umanitatea într-un nou ciclu de nenorociri. 
Natura însăşi a întregii manifestări vrea ca binele şi răul să se urmeze unul pe celălalt, şi în egală 
măsură. Adevăratul refugiu este numai în non-manifestat. 

Î: Nu cumva recomanzi fuga? . 

M: Din contră. Singura cale către reînnoire trece prin distrugere. Tu trebuie să topeşti vechile 
bijuterii în aur inform înainte de a fabrica una nouă. Numai cei care au depăşit lumea pot să transforme 
lumea. Nu s-a întâmplat niciodată altfel. Puţinii oameni al căror impact a fost durabil au fost cu toții 
cunoscători ai realităţii. Atinge nivelul lor, şi numai atunci vei putea să vorbeşti de ajutarea lumii. 

Î: Nu râurile şi munții sunt ceea ce vrem noi să ajutăm, ci oamenii. 

M: N-ar fi nimic în neregulă cu lumea, dacă n-ar fi oamenii care o fac rea. Du-te şi cere-le lor să se 
comporte cum se cuvine. 

Î: Dorinţa şi frica îi face să se comporte aşa cum o fac. 

M: Exact. Atât timp cât comportamentul uman este dominat de dorinţă şi de frică, nu este prea 
multă speranţă. Şi ca să ştii cum să abordezi efectiv oamenii, tu însuţi trebuie să fii liber de dorinţă şi de 
frică. 

Î: Anumite dorințe şi frici fundamentale, precum cele legate de hrană, de sex şi de moarte sunt 
inevitabile. 

M: Acestea sunt nevoi şi, ca orice nevoi, ele sunt uşor de satisfăcut. 

Î: Chiar şi moartea este o nevoie? 

M: După ce ai trăit o viaţă lungă şi fructuoasă simţi nevoia de a muri. Numai când se aplică greşit, 
dorința şi frica devin distrugătoare. Din toate puterile tale doreşte binele şi teme-te de rău. Dar când 
oamenii doresc răul şi le este frică de bine, ei creează haos şi disperare. 

Î: Ce e bun şi ce e rău? 

M: în mod relativ, ceea ce este cauză de suferință este rău, ceea ce o uşurează este bun. în mod 
absolut, ceea ce te aduce înapoi la realitate este bun, iar ceea ce întunecă realitatea este rău. 

Î: Când vorbim de ajutarea umanităţii, noi ne referim la o luptă împotriva dezordinii şi a suferinţei. 

M: Tu nu vorbeşti decât de ajutare. Ai ajutat tu vreodată cu adevărat măcar un singur om? Ai pus 
tu vreodată măcar un singur suflet la adăpost de nevoia de ajutor ulterior? Poţi tu să dai unui om forţa de 
caracter întemeiată, cel puţin, pe deplina realizare a îndatoririlor şi posibilităților sale, dacă nu pe intuirea 
fiinţei lui reale? Când nu ştii ce este bun pentru tine, cum poți tu să ştii ce este bun pentru alții? 


19 


Î: Procurarea convenabilă a mijloacelor de trai este bună pentru toată lumea. De-ai fi tu Dumnezeu 
însuşi, un corp bine hrănit nu ţi-e mai puţin necesar pentru a ne vorbi. 

M: Voi sunteţi cei care aveţi nevoie de corpul meu ca să vă vorbească. Eu nu sunt corpul meu şi 
nici n-am nevoie de el. Eu nu sunt decât martorul. Eu n-am nici o formă care să-mi fie proprie. 

Voi sunteţi atât de obişnuiţi să vă gândiţi la voi înşivă ca fiind corpuri care au conştiinţă, încât nu 
puteți pur şi simplu să concepeţi conştiinţa ca având corpuri. Odată ce realizaţi că existenţa corporală 
nu-i decât o stare a minţii, o mişcare în conştiinţă, că oceanul conştiinţei este infinit şi etern, şi că, atunci 
când sunteţi în contact cu conştiinţa, voi nu sunteţi decât martorul, voi vă veţi putea retrage complet 
dincolo de conştiinţă. 

Î: Nouă ni se spune că sunt numeroase planuri de existență. Oare tu exişti şi funcţionezi pe toate 
nivelele? In timp ce eşti pe pământ, eşti tu şi în ceruri (swargay)? 

M: Eu nu-s de găsit nicăieri! Eu nu-s un lucru căruia să i se dea un loc printre altele. Toate lucrurile 
sunt în mine, dar eu nu sunt printre lucruri. Tu îmi vorbeşti de suprastructuri în timp ce eu sunt preocupat 
numai de fundații. Suprastructurile se ridică, apoi se năruie, dar fundaţiile durează. Pe mine nu mă 
interesează ceea ce este trecător, în vreme ce tu nu vorbeşti despre nimic altceva. 

Î: lartă-mi această întrebare bizară. Dacă cineva, cu o lovitură de sabie ascuţită ca lama, ti-ar 
reteza brusc capul, în ce fel te-ar afecta asta pe tine? 

M: În nici un fel. Trupul îşi va pierde capul, anumite linii de comunicare vor fi tăiate, asta-i tot. Două 
persoane vorbesc una cu cealaltă la telefon şi cineva taie firul. Oamenilor nu li se întâmplă nimic, atâta 
doar că ei ar trebui să caute un alt mijloc de comunicare. Bhagavad Gita spune: "sabia n-o taie”. Este 
literalmente aşa. 

Este în natura conştiinţei să supravieţuiască suporturilor ei. La fel stau lucrurile şi cu focul. El arde 
complet combustibilul, dar nu se arde pe sine însuşi, întocmai cum focul poate dura mai mult decât un 
munte de combustibil, aşa supravieţuieşte conştiinţa nenumăratelor corpuri. 

Î: Combustibilul are influență asupra flăcării. 

M: Atâta timp cât durează. Schimbă natura combustibilului şi culoarea şi înfăţişarea flăcării se vor 
schimba. 

Acum vorbim unul cu celălalt. Pentru aceasta prezența este necesară; dacă nu suntem prezenți, 
nu putem vorbi. Dar prezenţa prin ea însăşi nu este de ajuns. Trebuie să fie şi dorința de a vorbi. 

Mai presus de toate, noi vrem să rămânem conştienţi. Vom îndura orice suferință şi umilinţă, dar 
mai degrabă vom rămâne conştienţi. Dacă nu ne revoltăm împotriva acestei pofte de experienţe şi nu 
lăsăm cu totul manifestatul, nu putem să avem vreo uşurare. Vom rămâne încătuşați. 

Î: Tu spui că eşti martorul tăcut şi că, de asemenea, tu eşti dincolo de conştiinţă. Oare nu-i nici o 
contradicţie aici? Dacă eşti dincolo de conştiinţă, la ce anume eşti tu martor? 

M: Eu sunt conştient şi inconştient, în acelaşi timp conştient şi inconştient, şi nici una sau alta - la 
toate acestea sunt eu martor, în realitate, însă, nu există nici un martor, deoarece nu există nimic la care 
să fii martor. Eu sunt perfect golit de orice formaţie mentală, golit de mental, şi totuşi pe deplin treaz, 
lucid. Asta este ceea ce încerc eu să explic când spun că sunt dincolo de minte. 

Î: în aceste condiții, cum pot eu să ajung la tine? 

M: Fii atent la faptul de a fi conştient şi caută sursa conştiinţei. Asta-i tot. Puţine lucruri se pot 
comunica cu ajutorul cuvintelor. Faptul de a acţiona aşa cum îţi spun eu este ceea ce va aduce lumina, 
iar nu faptul că îţi spun asta. Mijloacele n-au mare importanţă; dorinţa, îndemnul, sârguinţa, seriozitatea 
sunt cele care contează. 


69. VREMELNICIA ESTE DOVADA IREALITĂȚII 


Întrebare: Prietenul meu este german şi eu sunt născut în Anglia din părinţi francezi. Mă aflu în 
India de peste un an, şi merg din ashram în ashram. 

Maharaj: Urmezi vreo practică spirituală (sadhana)? 

Î: Studiez şi meditez. 

M: Asupra a ce meditezi? 

Î: Asupra a ceea ce citesc. 

M: Foarte bine. 

Î: Ce faci tu, domnule? 

M: Vorbesc. 

Î: Despre ce vorbeşti. 

M: Vrei o cuvântare? Ar fi preferabil să întrebi despre ceva care te preocupă realmente, pentru a 
simţi asta mai profund. Dacă nu te simţi implicat emoţional, noi putem să avem o discuţie, dar nu va 
exista o adevărată înțelegere între noi. Dacă tu îmi zici că nimic nu te îngrijorează, că n-ai nici o 
problemă, pentru mine, asta-i foarte bine şi putem rămâne liniștiți. Dar dacă ceva te interesează cu 

adevărat, atunci avem motive să vorbim. 

Să te întreb eu? Care este scopul deplasării tale dintr-un loc în altul? 

Î: Ca să întâlnesc oameni, să încerc să-i înțeleg. 

M: Ce fel de oameni încerci să înţelegi? Ce anume cauţi? 

Î: Integrarea. 

M: Dacă vrei integrarea, atunci trebuie să cunoşti pe cine vrei să integrezi. 

Î: Întâlnind oameni şi privindu-i, ajungi să te cunoşti şi pe tine însuți. Astea merg mână în mână. 

M: Astea nu merg în mod necesar mână în mână. 

Î: Ele profită una de alta. 

M: Nu în felul ăsta merg lucrurile. Oglinda reflectă şi afectează imaginea, dar imaginea nu 
îmbunătăţeşte oglinda. Tu nu eşti nici oglinda nici imaginea din oglindă. După ce ai perfecţionat oglinda, 
astfel încât ea să reflecte corect, exact, tu poţi să întorci oglinda şi să vezi în ea o reflectare fidelă a ta 
însuţi - fidelă în măsura în care oglinda poate să reflecte. Dar reflectarea nu este tu însuţi - tu eşti cel 
care vede reflectarea, înțelege bine lucrul acesta - indiferent ce poţi percepe, tu nu eşti ceea ce percepi. 

Î: Eu sunt oglinda, iar lumea este imaginea? 

M: Tu poţi să vezi atât imaginea cât şi oglinda. Nu eşti nici una din ele. Cine eşti tu? Nu te lăsa 
purtat de formule. Răspunsul nu este în cuvinte. Tot ce poţi să exprimi în cuvinte, care să se apropie cel 
mai mult de realitate, este că eu sunt cel care face percepția posibilă, viața de dincolo de cel care simte 
şi de senzaţia lui. Prin urmare, poți tu să te separi atât de oglindă cât şi de imaginea din oglindă şi să stai 
complet singur, numai cu tine însuţi? 

Î: Nu, nu pot. 

M: Cum ştii că nu poţi? Sunt atât de multe lucruri pe care le faci fără să ştii cum să le faci. Tu 
digeri, îţi pui în circulaţie sângele şi limfa, îţi mişti muşchii - totul fără să ştii cum. în acelaşi fel, tu percepi, 
simţi, gândeşti fără să ştii de ce şi cum. în mod asemănător, tu eşti tu însuţi fără să ştii asta. Nu este 
nimic defectuos în tine în calitate de Sine. El este ceea ce este, în perfecţiune - oglinda este cea care 
nu-i limpede şi fidelă şi, în consecinţă, îţi dă false imagini. Tu n-ai nevoie să te corijezi, însă corijează-ți 
numai ideea pe care o ai despre tine însuţi, învaţă să te separi de imagine şi de oglindă, continuă să-ţi 
reaminteşti: "Eu nu sunt nici mintea nici ideile”; fa asta cu răbdare şi cu convingere şt sigur vei ajunge să 
ai o viziune directă a ta însuţi în calitate de sursă a ființei cunoscătoare, iubitoare, eternă, care 
îmbrăţişează totul şi care pătrunde totul. Tu eşti infinitul concentrat într-un corp. Acum tu nu vezi decât 
corpul, încearcă cu sârguinţă şi vei ajunge să vezi doar infinitul. 

Î: Experienţa realităţii, atunci când aceasta se produce, durează? 

M: Orice experienţă este în mod necesar trecătoare. Dar temelia oricărei experienţe este neclintită. 
Nimic din ceea ce se poate numi eveniment nu durează, însă unele evenimente purifică mintea, iar altele 
o pătează. Momentele de intuiţie profundă şi de iubire universală purifică mintea, în vreme ce dorinţele şi 
lacrimile, invidiile şi mânia, credinţele oarbe şi aroganta intelectuală poluează şi deprimă psihicul. 

Î: Este realizarea de sine atât de importantă? 

M: Fără ea tu vei fi "consumat" de repetarea lipsită de sens a dorințelor şi a fricilor în suferinţe fără 
sfârşit. Cei mai mulţi oameni nu ştiu că poate să existe un capăt al durerii, însă o dată ce au auzit vestea 
cea bună, devine evident în ochii lor că cea mai urgentă sarcină este de a depăşi toate conflictele şi 
toate luptele. Tu ştii că poţi să fii liber şi că acum asta depinde de tine. Ori rămâi pentru totdeauna 
înfometat şi însetat, tânjind, căutând, reținând şi înhăţând, mereu pierzând şi lamentându-te 
întotdeauna, ori angajează-te, din toată inima ta, pe calea stării de perfecțiune atemporală la care nu-i 
poți adăuga nimic, din care nu poţi scoate nimic, în ea toate dorinţele şi fricile sunt absente, nu pentru că 
au fost părăsite, ci pentru că şi-au pierdut înțelesul. 

Î: Până aici te-am urmărit. Acum, ce este de aşteptat să fac? 

M: Nu este nimic de făcut. Doar fi. Nu fa nimic. Fii. Nici o escaladare de munți, nici o retragere în 
fundul unei peşteri. Eu nu spun nici măcar: "Fii tu însuţi”, de vreme ce tu nu te cunoşti pe tine însuţi. Fii, 
asta-i tot. După ce ai văzut ca tu nu eşti nici lumea "exterioară" perceptibilă, nici lumea "interioară" 
conceptibilă; că tu nu eşti nici corpul nici mintea - fii pur şi simplu. 

Î: Cu siguranță, există grade în realizare. 

M: Nu există paşi în auto-realizare. Aceasta nu este ceva treptat. Ea se întâmplă brusc şi este 
ireversibilă. Tu treci într-o nouă dimensiune, din care cele vechi sunt văzute ca pure abstracții, întocmai 
cum la răsăritul soarelui vezi lucrurile aşa cum sunt, odată cu realizarea de sine tu vezi totul aşa cum 
este. Lumea iluziilor este lăsată în urmă. 

Î: Se schimbă lucrurile în starea de realizare? Devin ele pline de culoare şi de înțeles? 

M: Această experienţa este adevărată, dar ea nu este experienţa realității (sadanubhav), ci a 
armoniei (satvanubhav) universului. 

Î: Totuşi, este un progres. 

M: Nu poate să existe progres decât în pregătire (sadhana). Realizarea este bruscă. Fructul se 

coace lent, dar cade brusc şi fără întoarcere. 

Î: Eu sunt în pace, din punct de vedere fizic şi mental. Ce altceva îmi mai trebuie? 

M: Starea ta se poate să nu fie starea ultimă. Vei şti că te-ai întors la starea ta naturală în absenţa 
totală a dorinţei şi a fricii. De fapt, la rădăcina oricărei dorințe precum şi a oricărei frici se găseşte 
senzaţia de a nu fi ceea ce eşti. întocmai cum o articulaţie doare când este scrântită, apoi este uitată 
când este repusă la locul ei, tot aşa faptul de a fi obsedat de sine este simptomul unei distorsiuni 
mentale care dispare de îndată ce ai atins starea normală. 

Î: Da, dar ce sadhana ar trebui să practic pentru atingerea stării naturale? 

M: Ține-te de senzația "eu sunt", excluzând orice altceva. Când mintea devine astfel complet 
tăcută, ea străluceşte de o nouă lumină şi vibrează de noi cunoştinţe. Totul vine spontan, nu trebuie 
decât să te ţii de "eu sunt". Este ia fel cu a ieşi din somn sau dintr-un extaz şi a te simţi odihnit, fără a şti 
totuşi de ce şi cum de te simţi atât de bine; tot aşa, în realizare tu te simţi complet, împlinit, eliberat de 
complexul plăcere-durere sau dorință-frică, fără a fi întotdeauna în stare să explici ce s-a întâmplat, de 
ce şi cum. Poţi exprima asta numai în termeni negativi: "Nimic nu mai merge anapoda în mine". Numai 
prin comparație cu trecutul ştii că ai ieşit din el. Altminteri tu nu eşti decât tu însuți. 

Nu încerca să comunici asta altora. Dacă poţi, atunci aceea nu este o stare veritabilă. Fii tăcut şi 
priveşte asta exprimându-se în acţiune. 

Î: Dacă ai putea să-mi spui ce anume voi deveni, asta m-ar ajuta să veghez la dezvoltarea mea. 

M: Cum poate cineva să-ţi spună ce vei deveni atunci când nu există devenire? Tu descoperi pur 
şi simplu ceea ce eşti. A vrea să te conformezi la un model este o gravă pierdere de timp. Nu te gândi 
nici la trecut, nici la viitor, pur şi simplu. 

Î: Cum pot eu să fiu pur şi simplu? Schimbările sunt inevitabile. 

M: Schimbările sunt inevitabile în ceea ce este schimbător, dar tu nu eşti supus lor. Tu eşti fondul 
neschimbător, pe care sunt percepute schimbările. 

Î: Totul se schimbă, fundalul se schimbă de asemenea. Nu este nevoie de un fundal neschimbător 
ca să observi schimbările. Sinele este momentan - el nu-i decât punctul unde se întâlnesc trecutul şi 
viitorul. 

M: Fireşte că sinele întemeiat pe memorie este momentan. Însă un astfel de sine necesită, în urma 
lui, o continuitate fără întrerupere. Tu ştii, din experienţă, că se produc goluri când Sinele tău este uitat. 
Ce îl readuce oare înapoi la viată? Ce anume te trezeşte dimineaţa? Trebuie să fie vreun factor constant 
care ridică punți peste golurile din conştiinţă. Dacă priveşti cu multă atenţie, vei constata că până şi 
conştiinţa ta de toate zilele funcţionează cu intermitențe, că golurile se produc constant. Ce se află în 
aceste goluri? Ce altceva poate să fie dacă nu fiinţa ta reală, care este în afara timpului; mintea şi 
absenţa activităţii mintale sunt pentru ea unul şi acelaşi lucru. 

Î: Există vreun loc particular la care m-ai sfătui să mă duc pentru o reuşită spirituală? 

M: Singurul loc potrivit este înăuntru. Lumea exterioară nu poate nici să te ajute, nici să te 
împiedice. Nici un sistem, nici un tip de acţiune nu te vor duce la țelul tău. Renunţă la orice muncă în 
vederea viitorului, concentrează-te total pe acum, fii preocupat numai cu răspunsul tău la fiecare mişcare 
a vieţii aşa cum soseşte. 

Î: Care este cauza imboldului de a rătăci? 

M: Nu este nici o cauză. Tu nu faci decât să visezi vagabondajul tău. Peste câţiva ani, şederea ta 
în India îţi va apărea ca un vis. Tu vei visa un alt vis în momentul acela. Realizează că nu eşti tu cel care 
trece de la vis la vis, dar că visele curg prin faţa ta şi că tu eşti martorul imuabil. 

Nici un eveniment nu afectează ființa ta reală - acesta este un adevăr absolut. 

Î: N-aş putea să mă deplasez din punct de vedere fizic, rămânând imobil în interior? 

M: Poţi, dar la ce îţi va servi asta? Dacă eşti serios, vei sfârşi prin a fi sătul până peste cap de 
hoinărit şi vei regreta risipa de energie şi de timp. Ca să-ţi descoperi Sinele nu e nevoie să faci nici 
măcar un singur pas. 

Î: Există vreo diferenţă între experienţa Sinelui (atman) şi cea a Absolutului (brahman)! 

M: Nu poate să aibă loc experiența Absolutului de vreme ce el transcende orice experienţă. Pe de 
altă parte, Sinele este factorul sensibil din orice experienţă, şi în felul acesta el validează multiplicitatea 
experiențelor. Lumea poate să fie plină de lucruri de mare valoare, dar dacă nu-i nimeni care să le 
cumpere, ele nu mai au nici un preț. Absolutul conţine toate lucrurile experimentabile, dar fără 
experimentator el nu-i decât neant. Ceea ce face experiența posibilă este Absolutul. Ceea ce o face 
actuală este Sinele. 

Î: Nu atingem noi Absolutul printr-o serie de experiențe? Noi începem cu cele mai grosolane, şi 
sfârşim cu cele mai sublime. 

M: Nu poate exista experienţă dacă nu avem dorinţa de a o avea. Poate să existe o gradaţie în 
dorință, dar între cea mai sublimă dintre dorinţe şi eliberarea de orice dorință este un abis care trebuie 
trecut. lrealul poate părea real, dar el este efemer. Realul nu se teme de timp. 

Î: Nu este irealul expresia realului? 

M: Cum ar fi asta posibil? Este ca şi cum ai spune că adevărul se exprimă pe sine în vise. Pentru 
real, irealul nu există. El pare să fie real numai pentru că tu crezi în el. Pune-l la îndoială şi el va 
dispărea. Când eşti îndrăgostit de cineva, tu transmiţi realitate sentimentului tău, îţi închipui dragostea ta 
ca fiind atotputernică şi veşnică. Când aceasta se sfârşeşte, îți spui: "Am crezut că era reală, dar n-a 
fost." Impermanenţa este cea mai bună dovadă a irealităţii. 

Ceea ce este limitat în timp şi în spațiu, şi care nu se aplică decât unei singure persoane, nu este 
real. Realul este pentru toţi şi pentru totdeauna.Mai presus de toate te prețuieşti pe tine însuți. Tu n-ai 
accepta nimic în schimbul existenţei tale. Dorinţa de a fi este cea mai puternică dintre toate dorinţele şi 
va dispărea numai la realizarea adevăratei tale naturi. 

Î: Chiar şi în ireal există o undă de realitate. 

M: Da, realitatea pe care i-o transmiţi tu considerându-l ca real. După ce te-ai convins, ajungi să fii 
înlănţuit de convingerea ta. Când soarele străluceşte, apar culorile. Când apune, acestea dispar. Unde 
sunt culorile fără lumină? 

Î: Aceasta înseamnă a gândi în termeni de dualitate. 

M: Toată gândirea nu există decât în dualitate, în identitate Şi unitate nici un gând nu 
supravieţuieşte. 


70. DUMNEZEU ESTE SFÂRŞITUL ORICĂREI DORINŢE ŞI CUNOAŞTERI 


Maharaj: De unde veniţi? Şi ce aţi venit să căutaţi? 

Întrebare: Eu vin din America şi prietenul meu este din Irlanda. Eu am sosit în India acum vreo 
şase luni şi am călătorit din ashram în ashram. Prietenul meu a venit pe socoteala lui. 

M: Ce ai văzut? 

Î: Am fost la Sri Ramanashram şi de asemenea am vizitat Rishikesh. Pot să-ți cer părerea despre 
Sri Ramana Maharishi? 

M: Suntem amândoi în aceeaşi stare străveche. Dar ce ştii tu de Maharishi? Tu te consideri un 
corp şi un nume, aşa că percepi totul sub formă de nume şi de corpuri. 

Î: De-ar fi să-l întâlneşti pe Maharishi, ce s-ar petrece? 

M: Probabil că ne-am simti foarte fericiți. Poate chiar am schimba câteva cuvinte. 

Î: Te-ar recunoaşte el drept un om eliberat? 

M: Fireşte. Aşa cum un om recunoaşte un om, aşa un jnanin recunoaşte un jnanin. Tu nu poţi să 
apreciezi ceea ce n-ai experimentat. Tu eşti ceea ce gândeşti că eşti, dar nu poţi să gândeşti că eşti 
ceea ce n-ai experimentat. 

Î: Ca să devin inginer eu trebuie să învăţ ingineria. Ca să devin Dumnezeu, ce trebuie să învăţ? 

M: Trebuie să uiţi tot ce ai învăţat. Dumnezeu este sfârşitul oricărei dorinţe şi al oricărei cunoaşteri. 

Î: Vrei să spui că eu devin Dumnezeu numai renunțând la dorinţa de a fi Dumnezeu? 

M: Trebuie să se renunţe la toate dorinţele, căci dorind tu iei forma dorințelor tale. Când nu mai 
rămâne nici o singură dorinţă, tu te reîntorci la starea ta naturală. 

Î: Cum ajung să ştiu că am atins perfecțiunea? 

M: Tu nu poţi să cunoşti perfecțiunea, ci poţi cunoaşte numai imperfecţiunea. Pentru a putea exista 
cunoaştere, trebuie să existe separare şi dizarmonie. Tu poţi să ştii ceea ce nu eşti, însă nu poţi să 
cunoşti ființa ta reală. Tu poţi să fii numai ceea ce eşti. Toată această apropiere se face prin înțelegere, 
care constă în a vedea falsul ca fals. însă ca să înţelegi, tu trebuie să observi din exterior. 

Î: Conceptul vedantin de iluzie, maya, se aplică la ceea ce este manifestat. Cunoaşterea pe care o 
avem despre manifestat nu este deci fiabilă. Insă noi ar trebui să ne încredem în cunoaşterea noastră cu 
privire la non-manifestat. 

M: Nu poate exista cunoaşterea non-manifestatului. Ceea ce este potenţial nu este cognoscibil. 
Numai actualul poate fi cunoscut. 

Î: De ce ar rămâne cunoscătorul necunoscut? 

M: Cunoscătorul cunoaşte cunoscutul. Dar îl cunoşti tu pe cunoscător? Cine este cunoscătorul 
cunoscătorului? Tu vrei să cunoşti ne-manifestatul. Poţi tu să afirmi că cunoşti manifestatul? 

Î: Eu cunosc lucruri şi idei, şi relaţiile lor. Acesta este ansamblul experiențelor mele. 

M: A tuturor experienţelor tale? 

Î: Ei bine, toate experiențele mele actuale. Admit că nu pot să cunosc ceea ce nu s-a întâmplat. 

M: Dacă manifestatul este suma tuturor experiențelor efective, şi a experimentatorilor lor, cât de 
mult cunoşti tu din această sumă? O foarte mică parte, într-adevăr. Şi ce este acest puţin pe care îl 
cunoşti? 

Î: Unele experienţe senzoriale relative la mine. 

M: Nici chiar atât. Tu ştii doar că reacţionezi. Cine reacționează, şi la ce anume, tu nu ştii. Tu ştii la 

contactul cu "eu sunt" că exişti. Dar "eu sunt aceasta", "eu sunt aceea" sunt imaginare. 

Î: Eu cunosc manifestatul deoarece iau parte la el. Admit că partea mea din el este foarte mică, 
totuşi ea este la fel de reală ca şi totalitatea lui. Şi ceea ce-i şi mai important, eu îi dau un sens. Fără 
mine lumea este întunecată şi tăcută. 

M: Un licurici luminând lumea! Tu nu-i dai un sens lumii, tu îl descoperi. Plonjează adânc în tine 
însuți şi descoperă sursa de unde curge orice semnificaţie, în mod sigur nu mintea superficială este cea 
care poate să dea un sens. 

Î: Ce anume mă face limitat şi superficial? 

M: Totalitatea este deschisă tuturor şi la îndemână, dar tu nu ştii asta. Tu eşti ataşat de mica 
persoană care te crezi a fi. Dorinţele tale sunt înguste, ambițiile tale - mărunte. La urma urmei, fără un 
centru de percepţie, unde ar fi manifestatul? Neperceput, manifestatul nu valorează mai mult decât 
nemanifestatul. Tu însuţi eşti punctul care percepe, sursa, fără dimensiune, a tuturor dimensiunilor. 
Cunoaşte-te pe tine însuţi ca totalitate. 

Î: Cum poate un punct să conţină universul? 

M: Este destul spaţiu într-un punct pentru a conţine o infinitate de universuri. Nu capacitatea este 
ceea ce lipseşte. A te limita pe tine însuţi este singura problemă, însă tu nu poţi să te îndepărtezi de tine 
însuţi. Oricât de departe te duci, revii la tine şi la nevoia de a înţelege acest punct, care nu este mai 
nimic şi totuşi el este sursa tuturor lucrurilor. 

Î: Eu am venit în India în căutarea unui maestru de Yoga. Continui încă să-l caut. 

M: Ce fel de Yoga vrei tu să practici, cea în care renunti sau cea în care dobândeşti? 

Î: Nu ajung ele, în cele din urmă, la acelaşi lucru? 

M: Cum ar fi posibil? Una te aserveşte, cealaltă te eliberează. Motivația are supremă importanţă. 
Libertatea se dobândeşte în renunțare. Orice posesiune este sclavie. 

Î: De ce ar trebui să renunţ la ceva de care am forţa şi curajul să mă ataşez? Şi dacă nu am forţa, 
cum pot eu să renunţ? Eu nu înţeleg această necesitate a renunţării. Când vreau ceva, de ce n-aş 
urmări acel ceva? Renuntarea este pentru cei slabi. 

M: Dacă n-ai înțelepciunea şi forța de a renunţa, mulţumeşie-te să observi ceea ce posezi. Simpla 
observare va arde complet ceea ce posezi. Dacă reuşeşti să te situezi în afara minţii tale, vei descoperi 
foarte curând că renunţarea totală la posesiuni şi la dorințe este cel mai evident lucru rezonabil de făcut. 

Tu creezi lumea şi apoi te nelinişteşti cu privire la ea. Tu eşti slab pentru că ai devenit egoist. Dacă 
tu crezi că ai tăria şi curajul de a dori, este pentru că eşti tânăr şi lipsit de experienţă. 

În toate cazurile, obiectul dorinţei distruge mijloacele de a-l obţine şi apoi dorinţa însăşi păleşte. Şi 
este foarte bine aşa, deoarece asta te învaţă să te fereşti de dorinţă ca de otravă. 

Î: Cum pot eu să practic ne-dorința? 

M: Inutil să practici. Nu este nevoie de vreun act de renunțare. Doar întoarceţi mintea de la dorinţă, 
asta-i tot. Dorinţa nu-i decât fixarea minţii asupra unei idei. Scoate-o din rutina ei refuzându-i orice 
atenţie. 

Î: Asta-i tot? 

M: Da, asta-i tot. Oricare ar fi dorința, sau frica, nu stărui asupra ei. încearcă, şi vezi prin tine 
însuţi. Pe ici, pe colo se poate întâmpla să uiţi, dar asta n-are importanţă, întoarce-te la încercările tale 
până când măturarea completă a fiecărei dorinţe, a fiecărei frici, a fiecărei reacţii devine automată. 

Î: Cum aş putea trăi fără emoții? 

M: Tu poţi să-ţi oferi toate emoţiile pe care le doreşti, dar păzeşte-te de reacţii, de emoții induse. Fii 
perfect autodeterminat şi dirijat din interior, nu din exterior. 

A renunţa la un lucru doar pentru a asigura unul mai bun nu este adevărata renunțare. Renunţă la 
el pentru că vezi că este fără valoare. Perseverând pe calea renunțării, vei descoperi că vei creşte 
spontan în inteligenţă şi putere, în iubire şi bucurie inepuizabile. 

Î: De ce această insistență pe abandonarea tuturor dorințelor şi fricilor? Nu sunt ele naturale? 

M: Nu sunt. Ele sunt în întregime produsul minţii. Trebuie să renunţi la totul pentru a afla că n-ai 
nevoie de nimic, nici măcar de corpul tău. Nevoile tale sunt ireale şi efortul tău este lipsit de sens. Tu îţi 
închipui că posesiunile tale te protejează, în realitate ele te fac vulnerabil. Realizează că tu eşti departe 
de tot ceea ce poate fi indicat ca fiind "aceasta" ori "aceea". Experiențele senzoriale sau construcţiile 
verbale nu te pot atinge. Întoarce-ţi privirea de la ele. Refuză să personifici. 

Î: Acum că te-am ascultat, ce urmează să fac? 

M: Numai ascultarea nu te va ajuta prea mult. Trebuie să Păstrezi în mintea ta ceea ce ţi-am spus, 
să-ţi baţi capul cu asta şi să încerci să înţelegi starea de spirit care mă face pe mine să spun ceea ce 
spun. Adevărul mă face pe mine să vorbesc: întinde-ţi mâna şi ia-l. Tu nu eşti ceea ce gândeşti că eşti, 
te asigur. Imaginea pe care o ai despre tine însuţi este alcătuită doar din amintiri şi este pur accidentală. 

Î: Ceea ce sunt eu este rezultatul karmei mele. 

M: Ceea ce pari tu să fii, nu eşti tu. Karma nu-i decât un cuvânt pe care ai învăţat să-l repeți. Tu n- 

ai fost niciodată o persoană, nici nu vei fi vreodată una. Refuză să te consideri ca persoană. Dar câtă 
vreme tu nici măcar nu te îndoieşti că eşti domnul Cutare-şi-Cutare, există foarte puţină speranţă. Când 
refuzi să-ţi deschizi ochii, oare ce ţi se poate arăta? 

Î: Eu îmi imaginez karma ca fiind o putere misterioasă care mă împinge spre perfecțiune. 

M: Asta-i ceea ce ţi s-a spus. Tu eşti deja perfect, aici şi acum. Ceea ce este perfectibil nu eşti tu. 
Tu te imaginezi a fi ceea ce nu eşti - încetează să mai faci asta. Important este nu ceea ce încetezi să 
mai faci, ci încetarea însăşi. 

Î: Nu karma m-a constrâns să devin ceea ce sunt? 

M: Nimic nu constrânge pe nimeni. Tu eşti aşa cum crezi că eşti. încetează să mai crezi. 

Î: Aici tu eşti aşezat pe locul tău şi îmi vorbeşti. Ceea ce te constrânge pe tine este karma ta. 

M: Nimic nu mă forțează. Eu fac ceea ce am de făcut. Insă tu faci foarte multe lucruri inutile. 
Refuzul tău de a investiga este ceea ce creează karma. Indiferenţa la propria ta suferinţă este ceea ce o 
perpetuează. 

Î: Da, este adevărat. Ce poate să pună capăt acestei indiferențe? 

M: Imboldul trebuie să vină din interior, ca un val de detaşare ori de compasiune. 

Î: Aş putea oare să vin în întâmpinarea acestei forțe? 

M: Fireşte. Observă-ţi propria ta condiţie şi pe aceea a lumii. 

Î: Nouă ni s-a vorbit de karma şi de reîncarnare, de evoluție şi de Yoga, de maeştrii şi de discipoli. 
Ce urmează să facem cu această cunoaştere? 

M: Lăsaţi-o în urma voastră. Uitaţi-o. Merge-ţi înainte, neîmpovăraţi de idei şi de credinţe. 
Abandonaţi orice structură verbală, orice adevăr relativ, orice obiectiv tangibil. Absolutul poate fi atins 
numai într-o devoțiune absolută. Nu fiţi şovăitori. 

Î: Pentru început, îmi trebuie un adevăr absolut. Există vreunul? 

M: Da, senzaţia de "eu sunt", începe de acolo. 

Î: Nimic altceva nu este adevărat? 

M: Tot restul nu este nici adevărat nici fals. Pare real când apare, dispare când este negat. Un 
lucru trecător este un mister. 

Î: Eu am crezut că realul este misterul. 

M: Cum aşa? Realul este simplu, deschis, clar şi blând, frumos şi voios. El este complet liber de 
contradicții. El este mereu nou, mereu proaspăt, perpetuu creator. Fiinţă şi neființă, viaţă şi moarte, toate 
distincţiile se contopesc în el. 

Î: Eu pot să admit că toate lucrurile sunt false, însă face asta ca mintea mea să dispară? 

M: Mintea este ceea ce gândeşte ea că este. Ca să o faci adevărată, gândeşte adevărat. 

Î: Dacă forma lucrurilor nu este decât pură aparenţă, ce sunt ele în realitate? 

M: In realitate există numai percepție. Cel care percepe şi ceea ce este perceput sunt conceptuale, 
faptul perceperii este real. 

Î: Şi unde se plasează Absolutul? 

M: Absolutul este locul de naştere al perceperii. El face percepţia posibilă. 

Insă prea multă analiză nu te conduce nicăieri. Există în tine nucleul fiinţei care este dincolo de 
analiză, dincolo de minte. Tu îl poţi cunoaşte numai în acţiune. Exprimă-l în viaţa ta de toate zilele şi 
lumina lui va deveni mereu mai strălucitoare. 

Funcţia legitimă a minţii este de a-ţi spune ceea ce nu este ea. Dar dacă vrei o cunoaştere 
pozitivă, tu trebuie să treci dincolo de minte. 

Î: In tot universul există măcar un singur lucru de valoare? 

M: Da, puterea de iubirii. 


71. IN CONŞTIENTA DE SINE ÎNVĂȚAȚI DESPRE VOI ÎNŞIVĂ 


Întrebare: O experienţă pe care am făcut-o de nenumărate ori este că discipolii fac mult rău 
Gurului lor. Ei fac planuri pe care le duc la îndeplinire, fără a ţine seama de dorințele Gurului, în definitiv, 
asta se traduce prin griji fără sfârşit pentru maestru şi prin amărăciune la discipoli. 

Maharaj: Da, asta se întâmplă. 

Î: Cine îl sileşte pe Guru să se supună acestor afronturi? 

M: Gurul este esențialmente lipsit de dorinţă. El vede ce se petrece, însă nu simte niciodată 
imboldul de a interveni. El nu face alegeri, nu ia decizii. Martor pur, el contemplă ceea ce se întâmplă, 
dar asta nu-l afectează. 

Î: Dar munca lui suferă. 

M: Până la urmă, victoria îi revine întotdeauna lui. El ştie că dacă discipolii nu învaţă din cuvintele 
lui, atunci vor învăţa din propriile lor greşeli, în interior el rămâne liniştit şi tăcut. El nu are senzaţia de a fi 
o persoană separată. Universul întreg este el însuşi, incluzându-i şi pe discipolii lui cu planurile lor 

mărunte. Nimic în particular nu-l afectează ori, ceea ce este acelaşi lucru, întregul univers îl afectează în 
egală măsură. 

Î: Oare nu există ceea ce se numeşte grația Gurului? 

M: Graţia sa este constantă şi universală. Ea nu este acordată unuia şi refuzată altuia. 

Î: Cum mă afectează asta pe mine personal? 

M: Graţia gurului tău este cea care îţi angajează mintea pe calea adevărului şi prin graţia lui îl vei 
găsi. Ea acţionează inconştient în vederea binelui tău ultim. Şi graţia aceasta este pentru toată lumea. 

Î: Unii discipoli sunt pregătiţi, maturi, iar alţii nu sunt. N-ar trebui ca Gurul să facă alegeri, să ia 
decizii? 

M: Gurul cunoaşte țelul ultim şi îl împinge fără preget pe discipol către el. Discipolul este plin de 
piedici, pe care el însuşi trebuie să le înfrângă. Gurul nu se lasă decât prea puţin preocupat de 
superficialităţile vieţii discipolului său. Este ca şi cu gravitația, fructul trebuie să cadă - atunci când nimic 
nu-l mai împiedică. 

Î: Dacă discipolul nu cunoaşte țelul, cum poate el să desluşească piedicile? 

M: Țelul este arătat de guru, obstacolele sunt descoperite de discipol. Gurul n-are preferințe, dar 
aceia care au de biruit obstacole par să se târască în urmă. 

In realitate, discipolul nu este diferit de guru. El este acelaşi centru de percepţie fără dimensiune şi 
aceeaşi iubire în acţiune. Numai imaginaţia şi identificarea lui cu imaginea este ceea ce îl închide şi îl 
converteşte într-o persoană. Gurul este prea puţin preocupat de persoană. Atenţia lui este fixată pe 
observatorul lăuntric. Este sarcina observatorului aceea de a înțelege şi prin aceasta de a elimina 
persoana. Dacă graţia este pe de o parte, pe de alta trebuie să existe devoţiunea faţă de sarcină. 

Î: Dar persoana nu vrea să fie eliminată. 

M: Persoana nu-i decât rezultatul unei greşite înțelegeri, în realitate, nu există nimic de felul 
acesta. Senzaţii, gânduri şi acţiuni trec în goană prin fața observatorului într-o succesiune fără sfârşit, 
care lasă urme în minte, pe creier, şi dă o iluzie de continuitate. O reflectare a observatorului în minte 
creează senzaţia "eului" şi persoana dobândeşte o existenţă aparent independentă. In realitate nu există 
nici o persoană, doar observatorul care se identifică cu "eul" şi cu "al meu". Maestrul îi spune 
observatorului: «Tu nu eşti aceasta, nimic de-al tău nu este în aceasta, în afară de micul punct "eu sunt", 
care este puntea dintre observator şi visul său». "Eu sunt aceasta, eu sunt aceea" este vis, în vreme ce 
purul "eu sunt" are amprenta realităţii pe el.Tu ai gustat din multe lucruri - toate s-au redus la nimic. 
Numai senzaţia "eu sunt" a persistat, neschimbată. Printre cele ce se schimbă, rămâi în ceea ce este 
neschimbător, până când vei fi capabil să treci dincolo. 

Î: Când se va întâmpla asta? 

M: Se va întâmpla de îndată ce înlături obstacolele. 

Î: Care obstacole? 

M: Dorinţa de ceea ce-i fals şi frica de ceea ce-i adevărat. Tu, în calitate de persoană, îţi închipui 
că Gurul se interesează de tine personal. Nicidecum, în ochii lui tu eşti o pacoste şi o greutate de care 
trebuie să se debaraseze. El ţinteşte, de fapt, la eliminarea ta în calitate de element în conştiinţă. 

Î: Dacă eu voi fi eliminat, ce va mai rămâne? 

M: Nimic nu va rămâne, totul va rămâne. Senzatia de identitate va rămâne, dar nu va mai consta 
în identificarea cu un corp particular. Fiinţa, trezia, iubirea vor străluci în deplină splendoare. Eliberarea 
nu este niciodată a persoanei, ci este întotdeauna eliberarea de persoană. 

Î: Şi nu mai rămâne nici o urmă din persoană? 

M: Rămâne o vagă reminiscență, ca şi amintirea unui vis, sau a primei copilării. La urma urmei, ce 
este acolo de reamintit? Un flux de evenimente, de cele mai multe ori accidentale şi lipsite de sens. O 
suită de dorinţe şi de frici şi de greşeli stupide. Există oare ceva care merită să fie amintit? Persoana nu-i 
decât o cochilie care te întemnițează. Sparge cochilia. 

Î: Cui îi ceri tu să spargă cochilia? Cine o va sparge? 

M: Sparge lanţurile - adică memoria şi auto-identificarea - şi cochilia se va sparge de la sine. 
Există un centru care transmite realitate la tot ceea ce percepe. Tot ce ai de înțeles este că tu eşti sursa 
realităţii, că tu dai realitate în loc de a o primi, că tu n-ai nevoie nici de sprijin nici de confirmare. Lucrurile 
sunt aşa cum sunt, pentru că tu le accepţi aşa cum sunt. încetează să le accepţi şi ele se vor dizolva. La 
tot ce te gândeşti cu dorință sau cu frică apare înaintea ta ca fiind real. Priveşte fără dorinţă sau fără 
frică şi atunci totul se va goli de orice substanţă. Plăcerea şi durerea sunt momentane. Este mai simplu 
şi mai uşor să nu le bagi în seamă, decât să acţionezi asupra lor. 

Î: Dacă toate lucrurile sfârşesc prin a dispărea, de ce mai apar ele câtuşi de puțin? 

M: Creaţia este chiar natura conştiinţei. Conştiinţa suscită aparențele. Realitatea este dincolo de 
conştiinţă. 

Î: În vreme ce noi suntem conştienţi de aparenţe, cum se face că nu suntem conştienţi că acestea 
nu sunt decât aparente? 

M: Mintea disimulează realitatea fără s-o ştie. Pentru a cunoaşte natura minţii, tu ai nevoie de 
inteligenţă, de capacitatea de a privi mintea într-o atenţie tăcută şi impasibilă. 

Î: Dacă natura mea este aceea a conştiinţei care pătrunde totul, cum a fost posibil ca ignoranta şi 
iluzia să se manifeste în mine? 

M: Nici ignoranţa, nici iluzia nu s-au manifestat vreodată în tine. Găseşte Sinele căruia tu îi atribui 
ignoranta şi iluzia, iar întrebarea ta va primi răspuns. Tu vorbeşti de parcă ai cunoaşte Sinele şi îl crezi 
sub dominaţia ignoranței şi a iluziei. Dar, în realitate, tu nu cunoşti Sinele şi nu eşti conştient de 
ignoranță. Fii deci conştient - aceasta te va aduce la sine şi vei realiza că nu există în el nici ignoranță, 
nici amăgire. Este la fel cu a pune întrebarea: dacă există soare, cum e cu putinţă să fie întuneric? După 
cum sub o piatră va fi întuneric, oricât ar fi de puternică lumina soarelui, tot aşa în umbra conştiinţei - eu- 
sunt-corpul nu se poate să fie decât ignoranță şi iluzie. 

Î: Dar de ce a luat fiinţă conştiinţa corpului? 

M: Nu întreba "de ce", întreabă "cum". Este în natura imaginaţiei creatoare să se identifice cu 
creațiile ei. Poţi s-o opreşti oricând prin întreruperea atenției, a identificării, sau prin investigare. 

Î: Vine oare creaţia înaintea investigaţiei? 

M: Mai întâi creezi o lume, apoi "eu sunt" devine o persoană, care nu este fericită din diverse 
rațiuni. El pleacă în căutarea fericirii, întâlneşte un guru care-i zice: "Tu nu eşti o persoană, află cine 
eşti”. Ceea ce şi face - şi trece dincolo. 

Î: De ce n-a început el cu asta? 

M: Nu s-a gândit la asta. El avea nevoie de cineva ca să i-o spună. 

Î: A fost asta suficient? 

M: A fost suficient. 

Î: De ce nu merge şi în cazul meu? 

M: Pentru că tu nu crezi în mine. 

Î: De ce este credința mea slabă? 

M: Dorinţele şi fricile ti-au abrutizat mintea. Ea are nevoie de o bună curăţare. 

Î: Cum pot eu să-mi limpezesc mintea? 

M: Examinând-o necontenit. Neatenţia întunecă, atenţia clarifică. 

Î: De ce maeştrii indieni pledează în favoarea inactivităţii? 

M: Majoritatea activităţilor omeneşti sunt fără valoare, dacă nu-s de-a dreptul distructive. Oamenii 
dominați de dorinţă şi de frică nu pot face nimic bun. Chiar înainte de a începe să faci bine, tu trebuie să 
încetezi să mai faci rău. De aici şi necesitatea de a opri pentru o vreme toate activităţile, pentru a 
investiga impulsurile tale şi motivațiile lor, pentru a vedea tot ce este fals în viaţa ta, pentru a-ţi purifica 
mintea de tot răul şi numai după aceea să reîncepi munca, începând cu îndatoririle tale cele mai 
evidente. Fireşte, dacă ai ocazia să ajuţi pe cineva, fa-o cu însufleţire şi promptitudine, nu-l face să 
aştepte până când vei fi desăvârşit. Dar nu deveni un facător-de-bine de profesie. 

Î: Eu nu găsesc că, printre discipoli, ar fi prea mulţi care să facă binele. Cei mai mulţi dintre cei pe 
care i-am întâlnit erau prea absorbiți de conflictele lor neînsemnate. Ei n-aveau prea mult loc în inima lor 
pentru alții. 

M: Un asemenea egocentrism este trecător. Fii răbdător cu acest gen de oameni. Vreme 
îndelungată ei s-au interesat de toate în afară de ei înşişi, îngăduie-le, pentru a se schimba, să se 
întoarcă la ei înşişi. 

Î: Care sunt roadele conştientei de sine? 

M: Devii mult mai inteligent. Câtă vreme eşti conştient, tu înveţi. Fiind conştient de tine însuţi, tu 
înveţi despre tine însuţi. Fireşte, nu poţi să înveţi decât ceea ce nu eşti. Ca să cunoşti ceea ce eşti, tu 
trebuie să treci dincolo de minte. 

Î: Nu este conştienta dincolo de minte? 

M: Conştienta este punctul în care mintea se depăşeşte pe sine însăşi pentru a atinge realitatea. 
In Conştientă, tu cauţi nu ceea ce îţi face plăcere, ci ceea ce este adevărat. 

Î: Constat că această Conştientă aduce o stare de tăcere lăuntrică, o stare de vid psihic. 

M: Este foarte bine în sine, dar nu este de ajuns. Ai simțit tu această vacuitate în care este inclus 
totul şi în care universul pluteşte ca un nor pe un cer albastru? 

Î: Ei bine, lasă-mă mai întâi să ajung să cunosc bine spațiul meu interior. 

M: Distruge zidul separării, care este ideea "eu-sunt-corpul", şi interiorul şi exteriorul vor deveni un 
singur spațiu. 

Î: Va fi oare să mor? 

M: Distrugerea psihică n-are nici un sens. Ataşamentul de viața sensibilă este ceea ce te leagă. 
Dacă ai putea să simţi pe deplin vidul interior, atunci explozia în realitate va fi aproape. 

Î: Experienţa mea spirituală are perioadele ei. Uneori mi se întâmplă să am un sentiment de glorie, 
dar în clipa următoare sunt iarăşi abătut. Sunt ca un liftier - mereu în sus, în jos, în sus, în jos... 

M: Toate schimbările care se produc în conştiinţă se datorează ideii "eu-sunt-corpul”. Despuiată de 
această idee, mintea devine perfect stabilă. Există ființa pură, liberă de experimentarea a ceea ce este 
particular. Dar ca să realizezi asta tu trebuie să faci ceea ce-ţi spune maestrul tău. Numai auzirea, 
memorizarea chiar, nu sunt de ajuns. Dacă nu te lupţi cu forţă ca să aplici în viaţa ta zilnică fiecare 
cuvânt din cele auzite, atunci nu te mai plânge că n-ai făcut progrese. Orice progres real este ireversibil. 
Suişurile şi coborâşurile nu fac decât să arate că n-ai pus învăţătura la inimă şi că transpunerea în 
acţiune n-a fost pe deplin operată. 

Î: Deunăzi ne-ai spus că nu există un astfel de lucru precum karma. Totuşi noi vedem că flecare 
lucru are o cauză, iar suma tuturor cauzelor se poate numi karma. 

M: Câtă vreme te consideri a fi un corp, tu vei atribui cauze fiecărui lucru. Eu nu zic că lucrurile nu 
au cauze. Fiecare lucru are nenumărate cauze. El este aşa cum este, pentru că lumea este aşa cum 
este. Fiecare cauză acoperă întreg universul cu ramificaţiile ei. 

Când realizezi că tu eşti absolut liber să fu" ceea ce consimţi să fii, că tu eşti ceea ce pari să fii din 
cauza ignoranței sau a indiferenţei, atunci eşti liber să te revolţi şi să te schimbi. Tu ţi-ai îngăduit să fii 
ceea ce nu eşti. Tu cauţi cauzele care au făcut ca tu să fii ceea ce nu eşti! Este o căutare zadarnică. Nu 
există altă cauză decât ignoranţa în care te afli față de fiinţa ta reală, care este perfectă şi dincolo de 
orice cauzalitate. Tot universul este răspunzător de tot ceea ce se întâmplă, iar tu eşti sursa universului. 

Î: Eu nu mă văd cu adevărat ca fiind cauza universului. 

M: Pentru că nu investighezi. Interesează-te, caută înăuntru şi vei afla. 

Î: Cum poate o fărâmă ca mine să creeze vastul univers? 

M: Intr-un spital, fiecare pacient devine centrul unei activități de vis complexe şi variate. Când 
sunteți infectați de virusul "eu-sunt-corpul”, un întreg univers apare brusc în existenţă. Dar când v-aţi 
săturat de el, nutriţi cu grijă nişte idei fanteziste despre eliberare şi urmaţi căi de acţiune complet inutile. 
Vă concentrați, meditaţi, vă torturați mintea şi corpul, faceţi tot felul de lucruri inutile, dar scăpați 
esenţialul care este eliminarea persoanei. 

Î: La început, trebuie să ne rugăm şi să medităm o bucată de vreme înainte de a fi pregătiți pentru 
cercetarea de sine. 

M: Dacă aşa credeți, continuaţi. Pentru mine, orice întârziere este o pierdere de timp. Voi puteți 
sări peste toată pregătirea şi să porniţi direct în căutarea ultimă - înăuntru. Dintre toate căile Yogăi, 
aceasta este cea mai simplă şi cea mai scurtă. 


72. CEEA CE ESTE PUR, NEUMBRIT, NEATAŞAT, ESTE REAL 


Maharaj: lată-te din nou în India! Pe unde ai fost, ce ai văzut? 

Întrebare: Vin din Elveţia. Am întâlnit acolo un om remarcabil care zice că s-a fi realizat. El a făcut 
multă yoga în trecutul său şi a avut multe experienţe, astăzi dispărute. Acum el nu pretinde să aibă 
aptitudini speciale, nici vreo cunoaştere particulară; singurul lucru neobişnuit la el este legat de simţurile 
lui: el este incapabil să-l separe pe cel care vede de lucrul văzut. De pildă, atunci când vede o maşină 
venind în viteză spre el, el nu ştie dacă este un automobil care se năpusteşte peste un om, sau un om 
care se năpusteşte peste un automobil El are impresia că este deopotrivă văzătorul şi văzutul. Văzătorul 
şi văzutul devin una. In tot ce vede, el se vede pe sine însuşi. Când i-am pus nişte întrebări inspirate din 
Vedanta, el a zis: "Ca să fiu sincer, nu pot să răspund. Nu ştiu. Tot ce cunosc este această ciudată 
identitate cu tot ceea ce percep. Vezi tu, eu mă aşteptam la orice în afară de asta." 

El este, în ansamblu, un om simplu; nu-şi face nici un discipol şi nu încearcă să se pună pe un 
piedestal. Este dispus să vorbească despre condiţia lui bizară, dar asta-i tot. 

M: Acum, el cunoaşte ceea ce cunoaşte. Tot restul este depăşit. Cel puţin el continuă să 
vorbească. Curând, ar putea să înceteze a mai vorbi. 

Î: Ce va face el atunci? 

M: Imobilitatea şi tăcerea nu sunt inactive. Floarea umple spaţiul de mireasma ei. lumânarea - de 
lumină, Ele nu fac nimic, şi totuşi prin simpla lor prezență schimbă orice lucru. Tu poţi să fotografiezi 
lumânarea, dar nu şi lumina ei. Tu poţi să cunoşti omul. numele şi înfăţişarea lui, dar nu şi influenţa lui. 
însăşi prezenţa lui este acțiune. 

Î: Nu e natural să fii activ? 

M: Toţi vor să fie activi, dar unde se află originea acţiunile lor? Nu există un punct central: fiecare 
acțiune generează o alta, dureroasă şi fără semnificaţie, într-o succesiune fără de sfârşit. Alternanţa 
lucrului şi a pauzei nu se găseşte acolo. Găseşte mai întâi centrul imuabil de unde ia naştere orice 
mişcare, întocmai cum roata se învârteşte în jurul unui ax, aşa trebuie să fii întotdeauna acolo unde-i 
axul, în centru, iar nu rotindu-te la periferie. 

Î: Cum să pun asta în practică? 

M: De fiecare dată când un gând sau o emoție provocate de dorinţă sau de frică vin în mintea ta, 

întoarce-te de la ele. 

Î: Suprimându-mi gândurile şi simțămintele voi provoca o reacţie. 

M: Eu nu vorbesc de suprimare, îşi cer numai să le refuzi atenţia. 

Î: Oare nu trebuie să fac eforturi pentru a opri mişcările minţii? 

M: Asta n-are nimic a face cu efortul. Doar atât, întoarce-ţi privirile, uită-te mai degrabă printre 
gânduri decât la ele. Când se întâmplă să mergi prin mijlocul unei mulţimi, tu nu te lupţi cu oamenii pe 
care îi întâlneşti - îți găseşti pur şi simplu drumul printre ei. 

Î: Dacă eu îmi folosesc voinţa ca să controlez mintea, asta nu face decât să întărească egoul. 

M: Fireşte. Atunci când lupțţi, tu inviţi la luptă. Dar când nu rezişti, nu întâmpini nici o rezistenţă. 
Când refuzi să joci jocul, tu eşti în afara lui. 

Î: Cât timp îmi va lua ca să fiu liber de minte? 

M: Se poate să ia o mie de ani, dar, în realitate, nu e nevoie de timp. Tot ce-ţi trebuie este o 
seriozitate absolută. Aici a vrea înseamnă a acţiona. Dacă eşti sincer, atunci ai voința necesară. In 
definitiv, asta-i o treabă de atitudine. Afară de frică, nimic nu te împiedică să fii, aici şi de acum, un 
jnanin. Ţie ţi-e frică sa devii impersonal, ţi-e frică de ființa impersonală. Totul este foarte simplu. Întoarce- 
te de la dorințele şi fricile tale şi de la gândurile pe care le creează ele şi, într-o clipă, vei fi în starea ta 
naturală. 

Î: Aşadar nici vorbă de reconditionare, de transformare sau de eliminare a minții? 

M: Absolut deloc. Lasă-ţi mintea singură, asta-i tot. N-o urma. La urma urmei, nu există o minte 
care să fie distinctă de gândurile care vin şi se duc ascultând de propriile lor legi, şi nu de ale tale. Ele te 
domină numai pentru că eşti interesat de ele. Este exact cum a spus Christos: "Nu rezistaţi răului”. 
Rezistând răului, nu faceți decât să-l întăriți. 

Î: Da, acum văd. Tot ce am de făcut este să tăgăduiesc existenţa răului. Atunci va dispărea. Dar 
nu se reduce asta la un sol de auto-sugestie? 

M: Acum auto-sugestia este în plină activitate, căci tu crezi că eşti o persoană prinsă între bine şi 
rău. Ceea ce îţi cer eu să faci este să pui capăt acestui gând, să te trezeşti şi să vezi lucrurile aşa cum 
sunt.Cât priveşte şederea ta în Elveţia cu acel ciudat prieten al tău: ce-ai câştigat în tovărăşia lui? 

Î: Absolut nimic. Experienţa lui nu m-a atins deloc. Un singur lucru am înţeles: nu este nimic de 
căutat. Oriunde ar fi să merg, nimic nu mă aşteaptă la capătul drumului. Descoperirea nu este o 
chestiune de deplasare. 

M: Da, tu eşti întru totul distinct de tot ce poate fi câştigat sau pierdut. 

Î: Tu numeşti asta vairagya, abandonare, renunțare? 

M: Nu este nimic de renunțat. Ajunge să încetezi a mai dobândi. Ca să dai trebuie să ai, şi ca să ai 
trebuie să iei. Mai bine nu lua. Este mai simplu decât să practici renunţarea, care conduce la o formă 
periculoasa de orgoliu "spiritual". 

Toate aceste gânduri şi aceste selectări, toate aceste alegeri şi aceste schimburi - toate acestea 
seamănă cu a merge la cumpărături într-o piaţă "spirituală". Ce treburi ai tu acolo? Ce fel de târg ai 
plecat să închei? Dacă nu intenţionezi să faci afaceri, de ce atunci toată această continuă nelinişte a 
alegerii? Agitaţia nu te duce nicăieri. Există ceva ce te împiedică să vezi că tu nu ai nevoie de nimic. 
Descoperă acest ceva şi vezi falsitatea lui. Este ca şi cum ai înghiţi o otravă şi ai suferi de o sete 
nepotolită, în loc de a bea peste orice măsură, de ce să nu elimini otrava şi să scapi de această sete 
arzătoare? 

Î: Eu va trebui să elimin egoul! 

M: Senzaţia "eu sunt o persoană în timp şi în spaţiu" este otrava. Într-un sens, timpul însuşi este 
otrava, în timp, toate lucrurile ajung la sfârşitul lor şi se nasc altele noi, pentru a fi devorate la rândul lor. 
Nu te identifica cu timpul, nu întreba cu îngrijorare: "Şi acum, şi acum?”. leşi puţin din timp şi vezi că el 
devorează lumea. Spune: "Intr-adevăr. Ține de natura timpului să pună capăt oricărui lucru. Aşa să fie. 
Nu mă interesează. Eu nu sunt inflamabil şi nici n-am nevoie să strâng combustibil”. 

Î: Poate martorul să existe fără lucrurile la care el este martor? 

M: Există întotdeauna un lucru la care el este martor, sau, dacă nu un lucru, cel puţin absenţa lui. 
A privi este natural şi nu pune nici o problemă. Problema este interesul excesiv care conduce la auto- 
identificare. Tu iei drept real tot ceea ce te absoarbe. 

Î: Este "Eu sunt" real sau este ireal? Este "Eu sunt" martorul? Este martorul real sau este ireal? 

M: Ceea ce este pur, fără amestec, neataşat, este real. Ceea ce este pătat, amestecat, dependent 
şi trecător este ireal. Nu te lăsa derutat de cuvinte - un singur cuvânt poate să comunice mai multe 
înțelesuri, şi chiar contradictorii. Acel "Eu sunt" care urmăreşte plăcutul şi ocoleşte neplăcutul este fals; 
acel "eu sunt" care vede plăcerea şi durerea ca inseparabile, vede just. Martorul care se lasă prins în 
plasa a ceea ce percepe este persoana. 

Martorul care rămâne distant, impasibil şi neatins, este turnul de veghe al realului, punctul în care 
Trezia, inerentă nemanifestatului, intră în contact cu manifestatul. Nu poate să existe univers fără 

martor, nu poate să existe nici martor fără univers. 

Î: Timpul consumă lumea. Cine este martorul timpului? 

M: Cel care este dincolo de timp, cel care nu poate fi numit. Un tăciune incandescent pe care îl 
roteşti destul de rapid apare ca un cerc incandescent. Când se opreşte mişcarea, rămâne tăciunele 
aprins, în acelaşi fel, când "eu sunt" este în mişcare, creează lumea. Când "Eu sunt" este în pace, 
devine Absolutul. Tu eşti ca un om care umblă cu o lanternă printr-o galerie - nu poţi să vezi decât ceea 
ce se află înăuntru fasciculului de raze. Restul rămâne în întuneric. 

Î: Dacă eu sunt cel care proiectează lumea, ar trebui să fiu în stare să o schimb. 

M: Desigur, poţi. Dar trebuie să încetezi să te mai identifici cu ea şi trebuie s-o depăşeşti. Atunci ai 
puterea să distrugi şi să recreezi. 

Î: Tot ce vreau este să fiu liber. 

M: Tu trebuie să cunoşti două lucruri: de ce anume vrei să fii eliberat şi care sunt legăturile care te 
țin. 

Î: De ce vrei tu să nimiceşti universul? 

M: Eu nu sunt interesat de univers. Că este sau nu, mie îmi ajunge să mă cunosc pe mine însumi. 

Î: Dacă tu eşti dincolo de lume, atunci nu îi eşti de nici un folos. 

M: Ai milă de Sinele care există, nu de lumea care nu este! Absorbit într-un vis, tu ai uitat 
adevăratul tău sine. 

Î: Fără lume, nu există loc pentru dragoste. 

M: Chiar aşa. Toate aceste atribute: ființarea, conştiinţa, iubirea şi frumusețea sunt reflectări ale 
realului în lume. Nici un real - nici o reflectare. 

Î: Lumea este plină de lucruri şi de oameni dezirabili. Cum aş putea eu să mi-o închipui non- 
existentă? 

M: Lasă dezirabilul celor care îl doresc. Inversează curentul dorinţei tale, dăruieşte în loc să iei. 
Pasiunea dăruirii, a împărtăşirii, va şterge foarte natural din mintea ta ideea unei lumi exterioare, precum 
şi ideea dăruirii. Va rămâne numai radiaţia pură a iubirii, dincolo de dăruire şi de primire. 

Î: În iubire trebuie să existe dualitate - cel care iubeşte şi cel care este iubit. 

M: In iubire nu este nici măcar unul, cum ar putea să fie doi? lubirea este refuzul de a separa, de a 
face distincţii, înainte de a te putea gândi la unitate, tu trebuie mai întâi să creezi dualitatea. Când iubeşti 
cu adevărat, tu nu spui: "te iubesc"; acolo unde este o activitate mentală, este dualitate. 

Î: Ce lucru mă aduce iar şi iar în India? N-are cum să fie numai viaţa relativ mai ieftină. Nici 
pitorescul şi diversitatea impresiilor. Trebuie să existe un motiv mai important. 

M: Mai este şi aspectul spiritual. Diviziunea între exterior şi interior este mai mică în India. Aici este 
mai uşor să exprimi interiorul în exterior. Integrarea este mai uşoară. Societatea nu este atât de 
opresivă. 

Î: Da, în Vest totul este numai tamas şi rajas. în India sattva domină, există mai multă armonie şi 
echilibru. 

M: Nu poţi tu să depăşeşti gunele! De ce să alegi sattva! Fii ceea ce eşti oriunde eşti, şi nu-ţi fa 
griji din pricina gunelor. 

Î: N-am forța necesară. 

M: Asta nu face decât să arate că ai câştigat puţin prin şederea ta în India. Ceea ce posezi cu 
adevărat nu ai cum să pierzi. Dacă ai fi bine înrădăcinat în Sinele tău, o schimbare nu te-ar afecta deloc. 

Î: În India viaţa spirituală este uşoară. Nu la fel stau lucrurile în Occident. Trebuie să te conformezi 
mult mai mult la mediul tău înconjurător. . 

M: De ce nu creezi propriul tău mediu? Lumea are tot atât de multă putere asupra ta pe cât îi 
acorzi tu. Răzvrăteşte-te! Depăşeşte dualitatea, nu fă nici o deosebire între est şi vest. 

Î: Ce poţi să faci atunci când te găseşti într-un mediu care n-are în el nimic spiritual? 

M: Nu trebuie să faci nimic. Fii tu însuţi. Stai deoparte. Priveşte dincolo. 

Î: Ar putea apărea conflicte în casă, căci părinţii rareori înțeleg. 

M: Când îţi cunoşti adevărata natură, n-ai nici o problemă. Ai putea să le placi părinţilor sau să le 
displaci, să te căsătoreşti sau să n-o faci, să câştigi o mulţime de bani sau nu; pentru tine-i totuna. Nu fa 
altceva decât să acţionezi în funcţie de împrejurări, şi totuşi în strânsă legătură cu faptele, cu realitatea 
din fiecare situaţie. 

Î: Nu-i asta o stare elevată? . 

M: Ah, nu! Este o stare cât se poate de normală. Tu îi zici elevată pentru că te temi de ea. începe 
prin a te elibera de frică. Observă că nu există nimic de care să te sperii. Cutezanţa este poarta către 
Suprem. 

Î: Efortul, oricare ar fi acesta, nu poate să mă scape de frică. 

M: Nefînfricarea vine de la sine, atunci când vezi că nu este nimic de care să te temi. Când umbli 
pe o stradă aglomerată, tu ocoleşti oamenii pur şi simplu. Pe unii îi vezi, unora abia de le arunci o privire, 

dar nu te opreşti. Oprirea este cea care creează blocajul circulaţiei. Tu continuă să te mişti! Nu lua în 
seamă numele nici formele, nu te ataşa de ele; ataşamentul tău este sclavia ta, 

Î: Ce ar trebui să fac când un om mă pălmuieşte? 

M: Vei reacţiona în funcţie de caracterul tău, înnăscut sau dobândit. 

Î: Este asta inevitabil? Lumea şi eu însumi, suntem oare condamnați să rămânem aşa cum 
suntem? 

M: Un bijutier care vrea să remodeleze un ornament, mai întâi îl topeşte într-o masă de aur inform, 
în acelaşi fel, tu trebuie să te întorci la starea ta originară înainte ca un nou nume şi o nouă formă să se 
poată ivi. Moartea este esenţială pentru reînnoire. 

Î: Tu insişti mereu pe necesitatea de a trece dincolo, de a sta deoparte, de a trăi în solitudine. Tu 
abia de foloseşti cuvintele "just" şi "fals". De ce? 

M: Este just a fi tu însuţi, este fals a nu fi. Tot restul este condiţionat. Tu eşti nerăbdător să separi 
justul de fals pentru că ai nevoie de o anumită bază pentru a acţiona. Tu eşti mereu în căutare de a face 
ceva. Dar o acţiune întemeiată pe o motivaţie personală, pe o scară de valori orientată către un scop 
particular, este mai rea decât inacţiunea, căci fructele ei sunt întotdeauna amare. 

Î: Sunt Trezia şi iubirea unul şi acelaşi lucru? 

M: Desigur. Trezia este dinamică, iubirea este existentă. Trezia este iubirea în acţiune. Prin ea 
însăşi mintea poate actualiza numeroase posibilităţi, dar dacă ele nu-s inspirate de iubire rămân fără de 
valoare. lubirea precede creaţia. Fără ea nu este decât haos. 

Î: în Trezie, unde este acţiunea? 

M: Eşti atât de incurabil funcţional! Dacă nu există tumult, mişcare, agitaţie tu n-o numeşti acțiune. 
Haosul este mişcare de dragul mişcării. Adevărata acţiune nu deplasează; ea transformă. O schimbare 
de loc nu este decât pură deplasare; o schimbare în inimă este un act. Amintiţi-vă numai ca nimic 
perceptibil nu este real. Activitatea nu este acţiune. Acţiunea este ascunsă, necunoscută, incognoscibilă. 
Tu nu poți să-i cunoşti decât roadele. 

Î: Nu este Dumnezeu creatorul a tot ce există? 

M: De ce introduci un creator exterior? Lumea se recreează pe sine însăşi din sine însăşi. Este un 
proces nesfârşit, tranzitoriul generând tranzitoriul. Egoul tău este cel care te determină să gândeşti că 
există un creator. Tu creezi un Dumnezeu după propria ta imagine, oricât de jalnică ar fi imaginea ta. 
Prin intermediul filmului minţii tale tu proiectezi o lume şi totodată un Dumnezeu pentru a-i da o cauză si 
un scop. Totul este o simplă închipuire - alung-o! 

Î: Cât de greu este să percepi lumea ca fiind pur mentală! Realitatea tangibilă a acesteia pare să 
fie extrem de convingătoare. 

M: în asta constă misterul imaginaţiei - ea pare atât de reală! Poţi să fii celibatar sau căsătorit, 
călugăr sau cap de familie; nu acesta-i punctul important. Eşti sclavul imaginaţiei tale sau nu eşti? Orice 
decizie vei lua. orice muncă vei întreprinde, vor fi obligatoriu întemeiate pe imaginaţie, pe presupuneri 
care se pretind fapte. 

Î: Eu sunt aici, aşezat chiar în fața ta. Ce este imaginar în asta? 

M: Totalitatea. Chiar şi spațiul şi timpul sunt imaginare. 

Î: Asta înseamnă că eu nu exist? 

M: Nici eu nu exist, Toată existenţa este imaginară 

Î: Este fiinţa, de asemenea, imaginară? 

M: Fiinţa pură, care umple totul şi care este dincolo de toate, nu este existența care este limitată. 
Orice limitare este imaginară Numai ceea ce-i nelimitat este real. 

Î: Atunci când mă priveşti, ce vezi tu? 

M: Te văd pe tine închipuindu-ţi că eşti. 

Î: Sunt mulţi ca mine. Totuşi noi suntem diferiți. 

M: Totalitatea tuturor proiecţiilor este ceea ce numim maha-maya, Marea Iluzie. 

Î: Dar când te priveşti pe tine, ce anume vezi? 

M: Depinde cum privesc. Atunci când privesc prin mijlocirea minţii, eu văd nenumărați oameni. 
Când privesc de dincolo de minte, eu văd martorul. Dincolo de martor este intensitatea infinită a 
vacuității şi a tăcerii. 

Î: Cum să mă port cu oamenii? 

M: De ce să faci planuri, şi în ce scop? Astfel de întrebări dovedesc îngrijorare. Relaţia este un 
lucru viu. Fii în pace cu Sinele tău lăuntric şi vei fii în pace cu toată lumea. 

Realizează că tu nu eşti stăpânul a ceea ce se întâmplă, că nu poți controla viitorul, decât, poate, 
în chestiunile pur tehnice. Relaţiile umane nu se pot planifica, fund prea bogate şi prea variate. Doar fii 
înțelegător, dă dovadă de compasiune, eliberează-te de căutarea de sine. 

Î: Neîndoielnic, eu nu sunt stăpânul a ceea ce se întâmplă, ci mai degrabă sclavul a ceea ce se 
întâmplă. 

M: Nu fii nici stăpân, nici sclav. Rămâi distant! 

Î: Oare asta implică evitarea acţiunii? 

M: Tu nu poţi să eviţi acţiunea. Ea se întâmplă, ca toate celelalte. 

Î: Acţiunile mele, cu siguranță, eu pot să le controlez. 

M: încearcă. Curând vei vedea că faci ceea ce trebuie făcut. 

Î: Eu pot să acţionez în funcţie de voinţa mea. 

M: Tu îţi cunoşti voința numai după ce ai acţionat. 

Î: Îmi amintesc dorințele mele, alegerile pe care le-am făcut, deciziile pe care le-am luat şi acţionez 
în consecință. 

M: Atunci memoria ta este cea care decide, nu tu. 

Î: Unde intervin eu? 

M: Tu faci lucrul acesta posibil acordându-i atenție. 

Î: Există oare liberul arbitru? Nu sunt eu liber să doresc? 

M: Ah, nu! Tu eşti constrâns să doreşti, în India, însăşi ideea de liber arbitru este inexistentă; ea 
pare atât de ridicolă încât nu există nici un cuvânt pentru ea. Voința este angajament, fixare, sclavie. 

Î: Eu sunt liber să-mi aleg limitările. 

M: Tu trebuie să fii liber mai întâi. Pentru a fi liber în lume tu trebuie să fii liber de lume. Altminteri 
trecutul tău decide pentru tine şi pentru viitorul tău. Tu eşti prins între ceea ce s-a. întâmplat şi ceea ce 
trebuie să se întâmple. Numeşte asta destin sau karma, dar niciodată - libertate. Mai întâi reîntoarce-te 
lai adevărata ta ființă şi apoi acţionează din inima iubirii. 

Î: Unde este, în manifestat, marca ne-manifestatului? 

M: Nu este nici una. Din clipa în care începi să cauţi marca ne-manifestatului, manifestatul se 
dizolvă. Dacă încerci sa înţelegi ne-manifestatul cu ajutorul minţii, tu treci imediat dincolo de minte, după 
cum atunci când răscoleşti focul cu un băț de lemn tu arzi bătui. Foloseşte-ţi mintea ca să investighezi 
ne-manifestatul. Fii precum puiul care loveşte coaja oului cu ciocul său: a specula despre viaţa din afara 
cojii i-ar fi de puţin folos, dar a da lovituri cu ciocul în coaja oului sfarmă coaja din interior şi eliberează 
puişorul. Ca şi el, sparge mintea din interior prin investigarea şi prin punerea în evidenţă a contradicţiilor 
şi absurdităţilor ei. 

Î: De unde vine năzuinţa de a sparge coaja? 

M: Din ne-manifestat. 


73. MOARTEA MINȚII ESTE NAŞTEREA ÎNȚELEPCIUNII 


Întrebare: înainte ca cineva să-şi poată realiza adevărata sa natură, n-ar trebui, mai întâi, să fie o 
persoană? Oare ego-ul n-are nici o valoare? 

Maharaj: Persoana e de prea puţin folos. Ea este profund implicată în propriile ei treburi şi este 
complet ignorantă cu privire la adevărata ei ființă. Dacă conştiința-martor nu începe să mizeze pe 
persoană şi aceasta din urmă nu devine obiectul observării, mai degrabă decât subiectul ei, realizarea 
nu este posibilă. Martorul este cel care face ca realizarea să fie dezirabilă şi realizabilă. 

Î: Prin urmare, în viaţa unei persoane apare un moment în care ea devine martorul. 

M: Ah, nu. Persoana, prin ea însăşi, nu va deveni martorul. Este ca şi cum ai aştepta ca, în 
decursul timpului, o lumânare stinsă să înceapă să ardă. Persoana poate să rămână în obscuritatea 
ignoranței pentru totdeauna, dacă flacăra Treziei n-o atinge. 

Î: Cine aprinde lumânarea? 

M: Gurul. Cuvintele sale, prezența sa. In India, foarte adesea poate fi o mantra. Odată ce 
lumânarea este aprinsă, flacăra va consuma lumânarea. 

Î: De ce este mantra atât de eficientă? 

M: Repetarea constantă a unei mantra este un lucru pe care persoana nu-l face de dragul ei înşişi. 
Beneficiarul nu este persoana, întocmai cum nici lumânarea nu creşte prin ardere. 

Î: Poate persoana, de una singură, să devină conştientă de ea însăşi? 

M: Da, asta se produce uneori ca urmare a unei mari suferințe. Gurul vrea să te cruțe de durerile 
fără de sfârşit. lată graţia sa. Chiar şi atunci când nu descoperi un Guru exterior, există întotdeauna 
sadgurul, Gurul interior, care îndrumă şi ajută dinăuntru. Cuvintele "exterior" şi "interior" se referă numai 
la corp; în realitate totul este una, externul nefiind decât o proiecţie a internului. Trezia se manifestă ca 
venind dintr-o dimensiune mai înaltă. 

Î: Ce deosebire există între ceea ce era înainte ca scânteia să se producă si ceea ce este după 
aceea? 

M: înainte ca scânteia să se producă nu există martor ca să perceapă deosebirea. Persoana poate 
să fie conştientă, dar ea nu este prezentă în propria ei conştiinţă, nu-şi dă seama că este conştientă. Ea 
se identifică complet cu ceea ce gândeşte, simte şi experimentează, întunecimea care domneşte în ea 

este propria ei creaţie. Când întunericul este cercetat, el se dizolvă. Gurul este cel care sădeşte (în 
persoană) dorința de a cerceta, de a pune sub semnul întrebării. Cu alte cuvinte, deosebirea dintre 
persoană şi martor este ca diferenţa dintre a se cunoaşte şi a nu se cunoaşte pe sine. Când domneşte 
armonia (sattva), lumea este văzută în conştiinţă ca fiind de natura conştiinţei; dar când apar activitatea 
şi pasivitatea (rajas şi tamas), ele fac totul obscur, denaturând totul, şi vezi falsul ca fiind real. 

|: Ce poate să facă persoana pentru a se pregăti pentru venirea gurului? 

M: Chiar dorinţa de a fi pregătit semnifică faptul că gurul a venit şi flacăra este aprinsă. El poate să 
fie o frază auzită la întâmplare, sau o pagină dintr-o carte; grația gurului acţionează într-un mod 
misterios. 


|: Nu există oare pregătirea făcută de tine însuţi? Auzim atât de mult vorbindu-se de sadhana 
yoga. 

M: Nu persoana este cea care face sadhana. Persoana nu este decât agitaţie şi rezistenţă până la 
capăt. Martorul este cel care acționează asupra persoanei, asupra totalităţii iluziilor ei trecute, prezente 
şi viitoare. 

Î: Cum ştim noi că cea ce spui este adevărat? Cu toate că ceea ce spui formează un tot şi este 
liber de contradicții interioare, cum putem noi să fim siguri că vorbele tale nu sunt produsul unei 
imaginații fertile, nutrită şi îmbogăţită prin constante repetări? 

M: Dovada adevărului rezidă în efectele lui asupra celui care ascultă. 

Î: Cuvintele pot avea efecte dintre cele mai puternice. Auzind sau repetând cuvinte, poți 
experimenta diferite forme de transe. Experiențele ascultătorului pot fi induse şi ele nu pot fi considerate 
ca o dovadă. 

M: Efectul nu este în mod necesar o experienţă. El poate fi o transformare de caracter, de 
motivații, o schimbare în relaţiile cu alţii şi cu tine însuţi. Transele şi viziunile provocate de cuvinte, de 
droguri, sau de orice alt mijloc senzorial sau mental sunt temporare şi neconcludente. Adevărul a ceea 
ce se spune aici este neclintit şi veşnic. Şi dovada lui se găseşte în auditor, în schimbarea profundă şi 
permanentă prin care trece întreaga lui ființă. Acesta nu este un lucru de care se poate îndoi, dacă nu 
cumva îşi pune la îndoială propria lui existenţă, ceea ce este de neconceput. Când experiența mea 
devine propria ta experienţă, ce dovadă mai bună vrei? 

Î: Cel care experimentează este dovada experienţei lui. 

M: Exact, dar cel care experimentează n-are nevoie de nici o dovadă. "Eu sunt şi eu ştiu că sunt". 
Tu nu poți să ceri dovezi suplimentare. 

Î: Poate să existe o cunoaştere veritabilă a lucrurilor? 

M : In domeniul relativului, da. în absolut, nu există lucruri. A şti că nimic nu este - iată adevărata 
cunoaştere. 

Î: Care este legătura dintre relativ şi absolut? 

M: Sunt identice. 

Î: Din ce punct de vedere sunt identice? 

M: Când cuvintele au fost rostite, apare tăcerea. Când relativul este depăşit, rămâne absolutul. 
Tăcerea care se instalează după ce cuvintele au fost pronunţate, este oare diferită de tăcerea care 
exista înainte ca ele să fie? Tăcerea este una, şi fără ea noi n-am putea auzi cuvintele. Ea este 
întotdeauna acolo — în spatele cuvintelor. Mută-ţi atenţia de la cuvinte la tăcere şi o vei auzi. Mintea 
tânjeşte după experienţă, a cărei amintire ea o ia drept cunoaştere. Jnaninul este dincolo de orice 
experienţă şi memoria lui este golită de trecut. El nu este legat absolut de nimic în particular, însă mintea 
vrea formulări şi definiţii, ea este întotdeauna avidă să reducă realitatea la o formă verbală. Despre orice 
lucru ea vrea o idee, căci, fără idei, mintea nu există. Realitatea este singură prin esenţă, dar mintea nu 
vrea s-o lase singură, şi se ocupă, în loc, de ireal. Şi totuşi asta-i tot ceea ce poate mintea să facă - să 
descopere irealul ca ireal. 

Î: Şi să vadă realul ca real? 

M: Nu există o astfel de stare precum vederea realului. Cine este ca să vadă ce? Tu nu poţi decât 
să fii real - ceea ce şi eşti, de altfel. Problema nu-i decât mentală. Abandonează toate ideile false, asta-i 
tot. N-ai nevoie de idei juste, nu există aşa ceva. 

Î: De ce atunci suntem încurajați să căutăm realul? 

M: Mintea trebuie să aibă un scop. Pentru a o încuraja să se elibereze de ireal i se promite ceva în 
schimb, în realitate, nu este nevoie de scop. Faptul de a fi liber de fals este bun în sine, răsplata nu e 
necesară. Este ca şi cum ai fi curat - faptul în sine este propria sa răsplată. 

Î: Nu cumva răsplata este cunoaşterea de sine? 

M: Răsplata cunoaşterii de sine este eliberarea de Sinele personal. Tu nu poţi cunoaşte 
cunoscătorul, căci tu eşti cunoscătorul. Faptul cunoaşterii este dovada cunoscătorului. Tu n-ai nevoie de 
o altă dovadă. Cunoscătorul cunoscutului nu poate fi cunoscut. După cum lumina nu este cunoscută 
decât prin culori, tot aşa cunoscătorul nu este cunoscut decât în cunoaştere. 

Î: Este cunoscătorul doar o deducție? 

M: Tu îţi cunoşti trupul, mintea şi sentimentele. Eşti tu doar o deducție? 

Î: Eu sunt o deductie pentru alţii, dar nu şi pentru mine însumi. 

M: Aşa sunt şi eu. O deducție pentru tine, dar nu pentru mine însumi. Eu mă cunosc pe mine ca 
fiind eu însumi, după cum tu te cunoşti a fi un om ca fiind unul. Nu-ţi petreci timpul ca să-ţi tot aminteşti 
că eşti un om. Numai când umanitatea ta este pusă în discuţie, tu o afirmi. In mod asemănător, eu ştiu 
că sunt totul. Nu-i nevoie să tot repet: "Eu sunt totul, eu sunt totul...". Numai dacă mă particularizezi, 
dacă mă iei drept o persoană, se întâmplă ca eu să protestez. După cum tu eşti, tot timpul, un om, tot 
aşa eu sunt ceea ce sunt - tot timpul. Tu eşti, dincolo de orice îndoială, ceea ce este imuabil în tine. 

Î: Când te întreb: "Cum de ştii că eşti un jnanin”, tu răspunzi: "Eu nu descopăr în mine nici o 
dorință. Oare nu-i asta o dovadă?" 

M: Chiar dacă aş fi plin de dorinţe, eu n-aş fi mai puţin ceea ce sunt. 

Î: Eu, plin de dorinţe şi tu, plin de dorinţe; unde ar fi diferența? 

M: Tu te identifici cu dorinţele tale şi devii sclavul lor. Pentru mine dorinţele nu sunt decât nişte 
lucruri printre altele, simpli nori pe cerul mental, şi nu mă simt cu nimic constrâns să acţionez în 
conformitate cu ele. 

Î: Cunoscătorul şi cunoaşterea sunt oare unul şi acelaşi lucru, sau două lucruri diferite? 

M: Amândouă. Cunoscătorul este nemanifestatul, cunoscutul este manifestatul. Cunoscutul este 
întotdeauna în mişcare, se schimbă, n-are o formă determinată, nici locuinţă proprie. Cunoscătorul este 
suportul imuabil al întregii cunoaşteri. Cunoscătorul şi cunoaşterea au nevoie unul de celălalt, dar 
realitatea se află dincolo. Jnaninul nu poate fi cunoscut, deoarece nu există nimeni de cunoscut. Când 
există o persoană, tu poţi să spui ceva despre ea, dar când nu există nici un fel de identificare de sine cu 
particularul, ce se poate spune? Unui jnanin tu poţi să-i spui orice; întrebarea lui va fi întotdeauna: 
"Despre cine vorbeşti? Nu există o asemenea persoană", întocmai cum tu nu poți să spui nimic despre 
univers deoarece el include toate lucrurile, tot aşa nimic nu se poate spune despre un jnanin, căci el este 
totul şi totuşi nimic în particular. Tu ai nevoie de un cârlig ca să-ţi agăţi tabloul de el; dacă nu există nici 
un cârlig, de ce va fi agăţat tabloul tău? Pentru a localiza un lucru ai nevoie de spaţiu, pentru a situa un 
eveniment ai nevoie de timp; dar ceea ce este în afara timpului şi a spaţiului desfide orice manipulare. El 
face fiecare lucru perceptibil, şi totuşi el însuşi este dincolo de percepţie. Mintea nu poate să cunoască 
ceea ce o depăşeşte, dar mintea este cunoscută de ceea ce este dincolo de ea. Jnaninul nu cunoaşte 
nici naşterea, nici moartea; existenţa şi non-existenţa sunt acelaşi lucru pentru el. 

Î: Când trupul tău moare, tu rămâi. 

M: Nimic nu moare. Trupul nu este decât închipuit. El nu există. 

Î: înainte ca un alt secol să treacă, tu vei fi mort pentru toţi cei aflaţi în preajma ta. Trupul tău va fi 
acoperit cu flori, apoi ars şi cenuşa împrăşitiată. Aceea va fi experienţa noastră. Care va fi a ta? 

M: Timpul va ajunge la sfârşitul său. Este ceea ce se numeşte Marea Moarte (mahamrityu), 
moartea timpului. 

Î: înseamnă oare că universul şi conţinutul lui îşi vor afla sfârşitul? 

M: Universul este experienţa ta personală. Cum poate ea să fie afectată? Tu ţii, timp de două ore, 
o conferință: când ea s-a terminat, unde s-a dus? Ea s-a topit în tăcerea în care începutul, mijlocul şi 
sfârşitul conferinţei sunt contopite. Timpul a ajuns la o oprire, el era, dar nu mai este. Tăcerea după o 
viață de vorbit şi tăcerea după o viaţă de tăcere sunt aceeaşi tăcere. Nemurirea este eliberarea de 
senzația "eu sunt”. Şi totuşi asta nu este extincţie. Dimpotrivă, ea este o stare infinit mai reală, mai 
conştientă şi mai fericită decât poţi tu să concepi. Numai că conştiinţa de sine nu mai este. 

Î: De ce Marea Moarte a minții coincide cu "mica moarte" a trupului? 

M: Nu coincide! Tu poţi să mori o sută de morţi fără nici o întrerupere în tumultul mental. Sau poți 
să-ţi păstrezi trupul şi să mori numai în minte. Moartea minţii este naşterea înțelepciunii. 

Î: Persoana piere şi rămâne numai martorul. 

M: Cine rămâne ca să zică: "Eu sunt martorul?". Când nu există nici un "eu sunt", unde este 
martorul? în starea atemporală nu este nici un sine în care să-ţi găseşti refugiul.Omul care duce un 
pachet, este neliniştit la ideea de a-l pierde - el este conştient-de-pachet. Omul care nutreşte senti- 
mentul de "eu sunt", este conştient de sine. Jnaninul nu se agaţă de nimic şi nu se poate spune că este 
conştient. Şi totuşi el nu este inconştient. El este chiar inima Treziei. Noi îl numim digambara, îmbrăcat 
de spaţiu, Cel Dezgolit, cel care este dincolo de orice aparenţă. Nu se găseşte nici un nume sau nici o 
formă sub care se poate spune că există, totuşi el este singurul care este cu adevărat. 

Î: Nu pot să pricep asta. 

M: Cine poate? Mintea îşi are limitele ei. Este de ajuns să te aducă la frontierele cunoaşterii şi să 
te facă să înfrunţi imensitatea necunoscutului. Scufundarea în el îţi aparţine. 

Î: Dar martorul? Este el real sau ireal? 

M: Este şi real şi ireal. El este ultimul vestigiu al iluziei, prima atingere a realului. A spune: "Eu nu 

sunt decât martorul este şi fals şi adevărat; fals din cauza lui "eu sunt", adevărat din cauza martorului. 
Este mai bine să spui: "este privirea-martor"” Din clipa în care spui: "eu sunt", întregul univers se naşte în 
acelaşi timp cu creatorul său. 

Î: O altă întrebare: putem noi să vizualizăm persoana şi Sinele ca fiind doi fraţi, cel mic şi cel 
mare? Fratele mic este răutăcios şi egoist, necuviincios şi neastâmpărat, pe câtă vreme cel mare este 
inteligent şi blând, chibzuit şi plin de tact, liber de conştiinţa trupului cu dorinţele şi fricile ei. Fratele mai 
mare îl cunoaşte pe cel mic, însă cel mic îl ignoră pe cel mare şi se socoteşte a fi cu totul singur. Gurul 
vine şi îi spune celui mai mic: "Tu nu eşti singur, tu provii dintr-o familie foarte bună, fratele tău este un 
om remarcabil, înțelept şi blând şi te iubeşte foarte mult. Adu-ţi aminte de el, gândeşte-te la el, găseşte-l, 
slujeşte-l, şi vei deveni una cu el'.Aşadar, chestiunea este de a şti dacă, în noi, sunt doi, cel personal şi 
cel individual, Sinele fals şi Sinele adevărat, ori asta nu este decât o metaforă? 

M: Sunt amândoi. Ei par a fi doi, dar prin investigare se constată că sunt unul. Dualitatea durează 
numai atâta timp cât nu este pusă sub semnul întrebării. Dacă examinăm trinitatea: minte, sine şi spirit 
(vyakti, vyakia, avyakta), ele devin unicitate. Acestea nu sunt decât moduri de experienţă: ataşamentul, 
detaşarea, transcendenta. 

Î: Ipoteza ta că noi suntem într-o stare de vis face ca poziţia ta să fie de neclintit. Oricare ar fi 
obiecţia pe care o ridicăm, tu îi tăgăduieşti pur şi simplu valabilitatea. Nu se poate discuta cu tine! 

M: Dorinţa de a discuta nu este, nici ea, decât o dorinţă. Dorinţa de a şti, dorința de a avea putere, 
chiar şi dorința de a exista nu-s decât dorinţe. Fiecare doreşte să fie, să supraviețuiască, să continue, 
căci nici unul nu este sigur de el însuşi. Dar toţi sunt nemuritori. Tu te faci pe tine însuţi muritor când te 
iei drept corpul. 

Î: Din moment ce tu ti-ai găsit libertatea, n-ai putea să-mi dai şi mie un pic? 

M: De ce un pic? la-o toată. la-o! Este acolo pentru a fi luată. Dar ţie ţi-e frică de ea! 

Î: Swami Ramdas a trebuit să facă față unei cerințe asemănătoare. Câţiva dintre cei devotați s-au 
adunat în jurul lui într-o zi şi s-au apucat să-i ceară stăruitor eliberarea. Swami Ramdas a ascultat 
surâzând şi apoi, devenind deodată serios, le-a zis; "Puteţi s-o aveţi, aici şi acum, libertatea absolută şi 
permanentă. Cine o vrea, să vină în faţă." Nimeni nu s-a mişcat. De trei ori a repetat el oferta. Nimeni n- 
a acceptat-o. Apoi a zis: "Oferta este retrasă". 

M: Ataşamentul distruge curajul. Cel care dă este întotdeauna gata să dea. Cel care ia este 
absent. Libertatea înseamnă a da drumul. Oamenii nu vor pur şi simplu să lase lucrurile să meargă, să 
se ducă. Ei nu ştiu că finitul este preţul infinitului, după cum moartea este prețul nemuririi. Maturitatea 
spirituală se află în promptitudinea de a da drumul la totul. Renunţarea este primul pas. Dar adevărata 
renunțare stă în realizarea faptului că noi n-avem nimic de renunţat, căci nimic nu este al nostru. Este ca 
şi în somnul profund - nu renunti la patul tău atunci când adormi, îl uiţi numai. 


74. ADEVĂRUL ESTE AICI ŞI ACUM 


Întrebare: lată întrebarea mea: care este dovada adevărului? Adepții oricărei religii - fie aceasta 
metafizică sau politică, filozofică sau etică - sunt convinşi că al lor este singurul adevăr, că toate celelalte 
sunt false şi ei consideră că dovada adevărului este convingerea lor neclintită. "Eu sunt convins, deci 
asta trebuie să fie adevărat", spun ei. Mie mi se pare că nici o filozofie sau religie, nici o doctrină sau 
ideologie, oricât de completă, oricât de liberă de contradicții interioare şi oricât de atractivă ar fi ea, nu 
poate fi dovada propriului ei adevăr. Ele sunt precum veşmintele pe care le purtăm, care se schimbă cu 
timpul şi circumstanţele, şi care urmează moda. 

Aşadar, poate să existe o religie, sau o filozofie, care să fie adevărată şi care să nu depindă de 
convingerea cuiva? Nici de scripturi, căci, şi aici, ele depind de credinţa pe care o ai în ele. Există vreun 
adevăr care să nu se întemeiază pe credinţă, care să nu fie subiectiv? 

Maharaj: Ce gândeşti despre ştiinţă? 

Î: Ştiinţa se învârte în cerc, ea se termină acolo unde începe - cu simţurile. Ea se ocupă de 
experiențe, iar experienţele sunt subiective. Niciodată două persoane nu pot face aceeaşi experienţă, 
chiar dacă ele o exprimă în aceleaşi cuvinte. 

M: Trebuie să cauţi adevărul dincolo de minte. 

Î: Domnule, am avut destule transe. Orice drog poate să le provoace ieftin şi rapid. Chiar şi stările 
de samadhi clasice, induse de practici respiratorii sau mentale, nu sunt cu mult diferite. Există samadhi- 
uri datorate oxigenului, cele care sunt datorate bioxidului de carbon şi samadhi-uri auto-induse, produse 
prin repetarea unei formule sau a unei suite de gânduri. Monotonia este spornică. Eu nu pot să accept 
samadhi-ul, oricât ar fi de sublim, ca pe o dovadă a adevărului. 

M: Samadhi este dincolo de experienţă. Este o stare fără calitate. 

Î: Absența experienţei este din cauza neatenţiei. Ea reapare odată cu atenţia. A-ţi închide ochii nu 
neagă lumina. A atribui realitate stărilor negative nu ne va duce departe. Negaţia însăşi conţine o 

afirmaţie. 

M: Intr-un fel ai dreptate. Dar tu nu vezi că ceri dovada adevărului, fără a explica ce adevăr ai tu în 
minte, şi ce gen de dovadă te-ar putea satisface? Poţi să dovedeşii orice, cu condiția să ai încredere în 
dovada ta. Dar ce va dovedi că dovada ta este adevărată? Eu pot să te fac cu uşurinţă să admiţi că tu 
nu ştii decât un singur lucru - că tu exişti - că tu eşti singura dovadă despre orice. Dar eu nu identific 
simpla existenţă cu realitatea. Existenţa este momentană, mereu în timp şi în spaţiu, în timp ce realitatea 
este neschimbătoare şi impregnează totul. 

Î: Domnule, eu nu ştiu ce este adevărul şi nici ce anume ar putea să-l dovedească. Te rog, nu mă 
lăsa în seama singurelor mele resurse, căci n-am nici una. Aici tu eşti cel care cunoaşte adevărul - nu 
eu. 

M: Tu refuzi mărturia ca dovadă a adevărului, experienţa altora nu-ţi este de nici un folos, tu refuzi 
să tragi concluzii din afirmaţiile convergente ale unui mare număr de martori independenți; aşadar, tu 
trebuie să-mi spui care este dovada adevărului care-ţi va da satisfacţie, care este proba căreia îi acorzi 
valoarea unei dovezi? 

Î: Ca să fiu sincer, eu nu ştiu ce anume constituie o dovadă. 

M: Nici chiar propria ta experiență? 

Î: Nici experiența mea, nici chiar existența mea. Şi una şi alta depind de faptul că eu sunt 
conştient. 

M: Şi ca tu să fii conştient, de ce anume depinde? 

Î: Nu mai ştiu. La început, aş fi spus: de trupul meu; acum înțeleg că trupul este ceva secundar, nu 
primordial şi nu poate fi considerat ca o dovadă a existenţei. 

M: Mă bucur că ai abandonat ideea "eu sunt corpul”, principala sursă de eroare şi suferinţă. 

Î: Am abandonat-o intelectual, dar sentimentul de a fi ceva particular, de a fi o persoană, mai 
persistă încă în mine. Pot să spun: "eu sunt", dar ce anume sunt, nu pot spune. Eu ştiu că exist, dar nu 
ştiu ce anume există. Degeaba am întors problema pe toate părțile, eu rămân în faţa necunoscutului. 

M: Chiar fiinţa ta este realul. 

Î: De bună seamă că noi nu vorbim despre acelaşi lucru. Eu nu sunt o fiinţă abstractă. Sunt o 
persoană, limitată şi conştientă de [imitările ei. Eu sunt un fapt, dar unul dintre cele mai lipsite de 
substanţă. Nu pot să clădesc nimic pe existența mea efemeră în calitate de persoană. 

M: Cuvintele tale sunt mai înțelepte decât tine! Ca persoană, existenţa ta este tranzitorie. Dar eşti 
tu numai o persoană? Eşti tu o persoană câtuşi de puţin? 

Î: Cum pot să-ţi răspund? Sentimentul meu de a exista dovedeşte numai că eu sunt. Nu dovedeşte 
nimic din ceea ce nu depinde de mine. Eu sunt relativ, deopotrivă creatura şi creatorul relativului. 
Dovada absolută a adevărului absolut — care este, unde este? E oare cu putinţă ca simpla senzaţie "eu 
sunt" să fie dovada realităţii? 

M: Fireşte că nu. "Eu sunt" şi "lumea este" sunt relaționale şi condiţionate. Ele se datorează 
tendinței minţii de a proiecta nume şi forme. 

Î: Nume şi forme, idei şi convingeri, dar nu adevăr. Dacă n-ai fi fost tu, eu aş fi acceptat 
relativitatea fiecărui lucru, inclusiv a adevărului, şi aş fi învăţat să trăiesc după postulate. Dar eu te 
întâlnesc şi te aud vorbind despre Absolut ca fiind la îndemână şi, de asemenea, ca fiind suprem 
dezirabil. Cuvinte precum pace, beatitudine, eternitate, nemurire îmi captivează atenţia, ca şi cum ele 
mi-ar oferi o eliberare de durere şi de frică. Instinctele mele înnăscute - cele care mă îndeamnă să caut 
plăcerea - şi curiozitatea mea sunt trezite, şi eu încep să explorez lumea pe care tu mi-ai deschis-o. 
Totul aici pare cât se poate de atractiv şi fireşte că întreb: poate cineva să-o atingă? Este ea reală? 

M: Tu eşti ca un copil care spune: "dovedeşte că zahărul este dulce şi doar atunci îl voi mânca". 
Dovada dulceţii se găseşte în gură, nu în zahăr. Ca să ştii că este dulce, trebuie să-l guşti; nu există o 
altă cale. Fireşte, tu începi prin a întreba: "este acesta zahăr? este dulce?" şi accepţi asigurările mele 
până ce îl guşti. Numai atunci se dizolvă toate îndoielile, iar cunoaşterea ta devine de primă mână şi de 
nezdruncinat. Nu-ţi cer să mă crezi. Doar să ai încredere în mine îndeajuns ca să începi. Fiecare pas se 
dovedeşte şi se neagă pe sine. S-ar părea că tu vrei ca dovada adevărului să preceadă adevărul. Şi 
care va fi atunci dovada dovezii ? Vezi, tu cazi într-o argumentatie regresivă. Pentru a opri acest regres 
tu trebuie să încetezi a mai cere dovezi şi să accepti, măcar pentru o clipă, ceva ca fiind adevărat. Nu 
contează cu adevărat ce este. Poate fi Dumnezeu, sau eu, sau propriul tău sine. In orice caz tu accepti 
ca adevărate un lucru sau o persoană necunoscute. Dacă vei acţiona în funcţie de adevărul la care ai 
aderat, chiar şi momentan, asta te va duce foarte curând la pasul următor. Este ca şi cum te-ai urca într- 
un copac pe întuneric - tu poţi apuca ramura următoare numai când te-ai cățărat deja pe cea care o 
precede. In ştiinţă aceasta se numeşte apropiere experimentală. Pentru a face dovada unei teorii trebuie 
să faci un experiment urmând modul de funcţionare stabilit de cei care au făcut experimentul înaintea ta. 
In căutarea spirituală lanţul de experienţe pe care trebuie să-l parcurgi este numit yoga. 

Î: Sunt atât de multe yoga; pe care să o aleg? 

M: Fireşte, fiecare jnanin va sugera calea propriei sale realizări pentru că aceasta este cea pe care 
o cunoaşte în modul cel mai intim. Dar cei mai mulți dintre ei sunt foarte deschişi şi îşi adaptează 
indicaţiile la nevoile căutătorului. Toate căile te duc la purificarea minţii. Mintea impură este opacă la 
adevăr, mintea pură este transparentă. Adevărul poate fi văzut prin ea cu uşurinţă şi cu claritate. 

Î: îmi pare rău, dar mi se pare că sunt incapabil să-mi exprim dificultăţile. Eu cer o dovadă a 
adevărului, şi când colo primesc metode pentru a-l atinge. Presupunând că urmez aceste metode şi 
ajung la o stare sublimă, cum voi ajunge eu să ştiu că starea mea este autentică? Toate religiile 
presupun credinţa şi promite extaze. Oare extazul vine de la real sau este un produs al credinței? Căci, 
dacă el este o stare indusă, atunci nu mă interesează. Să luăm creştinii care spun: "Isus este Mântuitorul 
nostru, credeți şi veți fi izbăviți de păcat". Când întreb un creştin care păcătuieşte, cum se face că nu a 
fost izbăvit de păcat, în ciuda credinţei lui în Christos, el răspunde: "Credinţa mea nu este perfectă”. 
larăşi ne aflăm într-un cerc vicios: fără credinţă perfectă - nici o mântuire, fără mântuire - nici o credință 
perfectă, deci nici mântuire. Se impun condiţii care sunt de neîndeplinit, şi apoi suntem învinovățiţi 
pentru neîndeplinirea lor. 

M: Tu nu realizezi faptul că starea ta de veghe actuala este o stare de ignoranță, întrebările tale 
despre dovada adevărului vin din ignorarea realității. Tu intri în contact cu stările tale mentale şi 
senzoriale în conştiinţă, în punctul lui "eu sunt", în vreme ce realitatea nu este mediată, nu poţi să intri în 
contact cu ea şi nici s-o experimentezi. Tu consideri dualitatea într-atât de necontestat, încât nici măcar 
n-o remarci, în timp ce pentru mine varietatea şi diversitatea nu creează separație. Tu îţi imaginezi că 
realitatea este ceva separat de nume şi de forme, în vreme ce pentru mine numele şi formele sunt 
expresiile mereu schimbătoare ale realităţii, iar ele nu sunt separate de ea. Tu ceri dovada adevărului, în 
timp ce pentru mine întreaga existenţă este o dovadă. Tu separi existenţa de fiinţă şi fiinţa de realitate, în 
timp ce pentru mine totul este una. Oricât de convins ai fi tu de adevărul stării tale de veghe, tu nu 
pretinzi că ea este permanentă şi neschimbătoare, aşa cum fac eu când vorbesc despre a mea. Cu 
toate acestea eu nu văd nici o deosebire între noi doi, decât că tu îţi imaginezi nişte lucruri, ceea ce eu 
nu fac. 

Î: Tu începi prin a mă descalifica pentru că pun întrebări cu privire la adevăr, apoi mă acuzi de 
imaginație! Ceea ce pentru tine este imaginaţie, pentru mine este realitate. 

M: Până când nu cercetezi, eu nu te acuz de nimic, îţi cer doar să pui întrebări pertinente, în loc să 
cauţi dovada unui adevăr pe care nu-l cunoşti, examinează dovezile pe care le ai despre ceea ce crezi 
că ştii. Vei descoperi că nu cunoşti nimic cu certitudine - te încrezi în nişte vorbe auzite. Pentru a 
cunoaşte adevărul, tu trebuie să traversezi propria ta experienţă. 

Î: Eu am o frică straşnică de stările de samadhi, şi de alte transe, oricare ar fi cauzele lor. Un pahar 
de alcool, o ţigară, o febră, un drog, respiraţia, un cântec, a te scutura, a dansa, a te învârti, rugăciunea, 
sexul sau postul, mantrele sau vreo abstracţie vertiginoasă pot să mă scoată din starea mea de veghe şi 
să-mi dea o experienţă extraordinară fiindcă ea nu-mi este familiară. Dar când cauza încetează, efectul 
se dizolvă şi rămâne doar o amintire, care mă urmăreşte, dar care apoi se şterge. Mai bine să lăsăm 
deoparte toate mijloacele şi rezultatele lor, căci acestea sunt limitate de mijloace, şi să punem întrebarea 
într-o formă nouă: poate fi găsit adevărul? 

M: Unde se află sălaşul adevărului la care te-ai putea duce să-l cauţi? Şi cum vei şti că l-ai găsit? 
Ce piatră de încercare vei aduce pentru a-l verifica? lată că ai revenit la întrebarea ta iniţială: care este 
dovada adevărului? Trebuie că există ceva viciat în întrebarea ta din moment ce ai tendinţa să o tot 
repeti. De ce întrebi care sunt dovezile adevărului? Nu cumva pentru că tu nu cunoşti adevărul de primă 
mână şi ţi-e frică să nu fii decepționat? Tu îţi imaginezi că adevărul este un lucru care poartă numele de 
"adevăr" şi că este ceva avantajos să-l posezi, cu condiţia ca el să fie bun. De aici vine frica fa de a nu fi 
păcălit. Tu umbli prin prăvălii în căutarea adevărului, dar nu te încrezi în negustori. Te temi de falsuri şi 
de imitații. 

Î: Nu mă tem să fiu păcălit. Mă tem să nu mă păcălesc. 

M: Insă ignorând motivațiile tale adevărate tu te păcăleşti singur. Tu ceri adevărul, dar de fapt nu 
faci decât să cauţi confortul, sperând să-l vezi durând veşnic. Dar nimic, nici o stare a minţii, nu poate 
dăinui veşnic. In timp şi în spaţiu există întotdeauna o limită, căci timpul şi spațiul sunt ele însele limitate, 
iar în atemporal expresia "veşnic" nu are nici un sens. Acelaşi lucru este şi cu "dovada adevărului”, în 
domeniul non-dualităţii fiecare lucru este complet, este propria sa dovadă, propria sa semnificaţie şi 
propria sa rațiune de a fi. Unde totul este una, nu este nevoie de nici un suport. Tu îţi închipui că 
permanenta este dovada adevărului, că ceea ce dăinuie mai mult în timp este oarecum mai adevărat. 
Timpul devine măsura adevărului, şi din moment ce timpul este în minte, mintea devine arbitrul, şi caută 
în interiorul ei dovada adevărului - o sarcină cu totul imposibilă şi fără de speranţă! 

Î: Domnule, dacă ai spune: "Nimic nu este adevărat, totul este relativ" eu aş fi de acord cu tine, dar 
tu susţii că există adevărul, realitatea, cunoaşterea perfectă, şi de aceea te întreb: "Ce este el şi cum îl 
cunoşti"? Şi ce anume .mă va face să spun: "Da, Maharaj avea dreptate"? 

M: Tu te-ai ataşat de necesitatea unei dovezi, şi îţi trebuie o mărturie, o autoritate, încă îţi 
imaginezi că trebuie să ţi se arate adevărul şi să ţi se spună: "Uite, aici este adevărul”. Dar lucrurile nu 
stau astfel. Adevărul nu este rezultatul unui efort, capătul unui drum. El este aici şi acum, chiar în setea 
ta de el şi în căutarea însăşi. El este mai aproape decât mintea şi trupul, mai aproape decât senzaţia "eu 
sunt". Tu nu-l vezi pentru că priveşti grea departe de tine însuţi, în afara fiinţei tale profunde. Tu ai făcut 
din adevăr un obiect şi ceri cu insistenţă dovezi şi probe conforme cu normele tale, care se pot aplica 
numai lucrurilor şi gândurilor. 

Î: Tot ce înțeleg din ceea ce-mi spui, este că adevărul este dincolo de mine şi că eu nu sunt în 
măsură să vorbesc despre el. 

M: Tu nu numai că eşti în măsură, dar eşti adevărul însuşi. Ceea ce se petrece, este că tu iei falsul 
drept adevărat. 

Î: Tu pari a spune: "Nu cere dovezi pentru adevăr. Ocupate doar de ceea ce nu este adevărat". 

M: Descoperirea adevărului se găseşte în discernerea falsului. Tu poţi să cunoşti ceea ce nu este 
adevărul. Ceea ce el este - tu poţi doar să fii. Cunoaşterea este în raport cu ceea ce este cunoscut, într- 
un fel, ea este contraponderea ignoranței. Acolo unde ignoranţa nu există, unde este nevoia de a 
cunoaşte? Nici cunoaşterea nici ignoranţa nu au existenţă proprie. Ele nu sunt decât stări ale minţii, iar 
mintea nu este decât aparenţa mişcării în conştiinţă care, în esenţa ei, este imuabilă. 

Î: Adevărul ţine de domeniul minţii sau este dincolo? 

M: Nici una nici alta şi amândouă deopotrivă. Nu se poate exprima prin cuvinte. 

Î: Asta aud în mod constant - inexprimabil (anirvachaniyd). Asta nu mă face mai înțelept. 

M: Este adevărat că de cele mai multe ori aceasta nu face decât să acopere ignoranţa pură. 
Mintea nu poate lucra decât cu o terminologie fabricată de ea însăşi, ea nu poate să meargă dincolo de 
ea însăşi. Ceea ce nu este nici senzorial nici mental, şi fără de care, totuşi, nici senzorialul nici mentalul 
nu pot exista, nu poate fi conţinut în ele. Trebuie să înţelegi că mintea are limitele ei - pentru a le depăşi, 
trebuie să consimți la tăcere. 

Î: Putem afirma că acțiunea este dovada adevărului? Este posibil să n-o poţi exprima verbal, dar ai 
putea să o demonstrezi. 

M: Nici acţiunea, nici inacţiunea nu dovedesc nimic. Adevărul este dincolo de amândouă. 

Î: Poate un om să spună vreodată: "Da, aceasta este adevărat"? Sau se limitează el la negarea 
falsului? Altfel spus, este adevărul pură negaţie? Sau apare vreun moment când el devine afirmaţie? 

M: Adevărul nu poate fi descris, dar poate fi experimentat. 

Î: Experienţa este subiectivă, ea nu poate fi împărtăşită. Experienţa ta mă lasă acolo unde sunt. 

M: Se poate face experiența adevărului, dar el nu este doar o experienţa. Eu îl cunosc şi ţi-l pot 
comunica, dar numai dacă tu eşti deschis faţă de el. A fi deschis înseamnă a nu vrea nimic altceva. 

Î: Eu sunt plin de dorinţe şi de frici. Asta înseamnă că nu sunt îndreptățit ca să-l primesc? 

M: Adevărul nu este o răsplată pentru o comportare bună şi nici un premiu pentru trecerea câtorva 
probe. Venirea lui nu poate fi provocată. El este sursa primordială, nenăscută, străveche, a tot ceea ce 
este. Tu eşti îndreptăţit pentru că exişti. Tu n-ai nevoie să meriţi adevărul. El este tu însuţi. Doar atât, 
încetează a te îndepărta de el alergând după el. Rămâi liniştit, fii calm. 

Î: Domnule, dacă vrei ca trupul meu să fie liniştit, şi mintea mea - calmă, spune-mi cum să fac 
asta? In conştiinţa mea eu văd corpul şi mintea mişcate de cauze care scapă controlului meu. Eu sunt 
complet dominat de ereditate şi de mediul înconjurător. Puternicul "Eu sunt", creatorul universului, poate 
să fie înlăturat temporar printr-un drog, sau definitiv printr-o picătură de otravă. 

M: Din nou, tu te consideri a fi corpul. 

Î: Chiar dacă îndepărtez acest corp de oase, de carne şi de sânge ca nefiind eu, eu continui să 
rămân cu corpul subtil alcătuit din gânduri, din amintiri şi din închipuiri. Dacă le neg şi pe acestea ca 
nefiind eu, încă mai rămân cu conştiinţa, care şi ea este tot un fel de corp. 

M: Ai perfectă dreptate, dar de ce te opreşti acolo? Mergi dincolo. Tu nu eşti nici conştiinţa, nici "eu 
sunt", centrul ei. Fiinţa ta adevărată este în întregime neconştientă-de-sine-însăşi, complet liberă de 
orice auto-identificare cu orice ar fi grosier, subtil sau transcendent. 

Î: Eu pot să-mi imaginez că sunt dincolo. Dar ce dovadă am? Pentru a fi, eu trebuie să fiu cineva. 

M: Este exact invers. Ca să fii, tu nu trebuie să fii nimeni. A gândi că eşti un lucru sau o persoană, 
înseamnă moarte şi infern. 

Î: Am citit că în Egiptul antic oamenii erau admişi să participe la anumite mistere în cursul cărora, 
sub influenţa unor droguri sau incantaţii, erau expulzați din corpurile lor şi făceau realmente experienţa 
de a sta afară din ei înşişi şi de a-şi contempla formele lor fără vlagă. Aceasta avea ca scop să-i 
convingă de realitatea existenței de după moarte şi să suscite în ei un interes profund pentru destinul lor 
ultim, interes mai cu seamă profitabil statului şi templului. Totuşi, auto-identificarea cu persoana care 
poseda corpul rămânea. 

M: Corpul este făcut din hrană, aşa cum mintea este constituită din gânduri. Vezi-le aşa cum sunt. 

Non-identificarea, când este naturală şi spontană, înseamnă eliberare. Nu-i nevoie să ştii ce eşti. Ajunge 
să ştii ce nu eşti. Ceea ce tu eşti nu vei cunoaşte niciodată, căci fiecare descoperire îţi revelează noi 
dimensiuni de cucerit. Necunoscutul nu are nici o limită. 

Î: Oare asta implică ignoranță pentru totdeauna? 

M: Aceasta înseamnă că ignoranţa nu a fost niciodată. Adevărul este în descoperire, nu în ceea ce 
este descoperit. lar în descoperire nu este nici început nici sfârşit. Repune limitele în discuţie, 
depăşeşte-le, impune-ţi sarcini aparent imposibile; aceasta este calea. 


75. ÎN PACE ŞI TĂCERE TE DEZVOLŢI 


Întrebare: Tradiţia indiană ne spune că Gurul este indispensabil. Pentru ce este el indispensabil? 
Mama este indispensabilă pentru a da un trup copilului, însă sufletul nu ea i-l dă. Rolul ei este limitat. 
Cum stau lucrurile în privința Gurului? Este rolul lui limitat, şi dacă e aşa, în ce anume? Ori el este 
indispensabil în general, sau chiar în mod absolut? 

Maharaj: Lumina cea mai tainică, strălucind paşnic şi veşnic în inimă, este adevăratul Guru. Toate 
celelalte nu fac decât să arate calea. 

Î: Nu Gurul interior mă interesează pe mine, ci acela care arată calea. Unii oameni cred că fără un 
Guru exterior yoga este inaccesibilă. Ei sunt mereu în căutarea Gurului bun, mergând de la unul la altul. 
Care este valoarea acestui gen de Guru? 

M: Aceştia sunt guru temporari, legaţi de timp. li găseşti în toate sferele vieţii. Ai nevoie de ei 
pentru a dobândi o cunoaştere sau o artă. 

Î: O mamă nu este prezentă decât pe durata unei vieţi. Ea începe cu naşterea sa şi se termină cu 
moartea ei. Ea nu este acolo pentru totdeauna. 

M: Ca şi ea, Gurul limitat de timp nu este acolo pentru totdeauna. El îşi împlineşte rostul şi îşi 
cedează locul altuia. Aceasta este cât se poate de firesc şi nu este nimic de criticat. 

Î: Am eu nevoie de un Guru diferit pentru orice gen de cunoaştere sau pentru orice artă? 

M: în această materie nu există nici o regulă, afară de una: Gurul exterior este nepermanent, Gurul 
interior - permanent şi neschimbător, deşi mereu nou în aparenţa şi acţiunea sa. 

Î: Care este raportul dintre Gurul interior şi cel exterior? 

M: Exteriorul reprezintă interiorul, interiorul acceptă exteriorul - pentru o vreme. 

Î: De la cine vine efortul? 

M: De la discipol, evident. Gurul exterior dă indicaţiile, cel interior dă forța; aplicarea vigilentă este 
a discipolului, Fără voinţă, fără inteligenţă şi fără energie din partea discipolului Gurul exterior este 
neputincios. Gurul interior oferă şansa sa. Spiritul mărginit şi urmărirea falsului provoacă o criza şi 
discipolul se trezeşte la propria lui stare, înțelept este cel care nu aşteaptă un şoc ce poate fi foarte 
violent. Î: Este asta o ameninţare? 

M: Nu o ameninţare, ci un avertisment. Gurul interior nu se angajează în non-violenţă şi, în 
anumite momente, el poate fi deosebit de violent, până într-acolo încât să distrugă personalitatea obtuză 
sau pervertită. Suferinţa şi moartea, ca şi viaţa şi fericirea, sunt instrumentele lui de lucru. Numai în 
dualitate non-violenţa devine o lege unificatoare. 

Î: Trebuie oare ca cineva să se teamă de propriul lui sine? 

M: Nu teamă, căci el îţi vrea binele, însă el trebuie să fie luat în serios. El reclamă atenţie şi 
ascultare; când nu este ascultat, el trece de la persuasiune la constrângere, căci, dacă el poate să 
aştepte, el nu vrea să fie negat. Dificultatea nu vine de la Guru, interior sau exterior. Gurul este 
întotdeauna disponibil. Ceea ce lipseşte este discipolul matur. Ce poţi să faci când o persoană nu este 
pregătită? 

Î: Pregătită sau dornică? 

M: Amândouă, este acelaşi lucru. In India noi numim asta adhikari. Asta înseamnă atât capabil cât 
şi îndreptățit. 

Î: Poate Gurul exterior să acorde iniţierea (diksha)? 

M: El poate să dea tot felul de iniţieri, dar iniţierea în Realitate trebuie să vină din interior. 

Î: Cine dă iniţierea ultimă? 

M: Ea este dată de către tine însuți. 

Î: Am impresia că ne învârtim în cerc. La urma urmei, eu nu cunosc decât un singur sine, Sinele 
actual, empiric. Sinele interior sau superior nu-i decât o idee concepută pentru explicare şi încurajare. 
Noi vorbim despre ea ca şi cum ar avea o existenţă independentă, existenţă pe care nu o posedă. 

M: Atât Sinele exterior cât şi Sinele interior sunt închipuiri. Obsesia de a fi un "eu" necesită o altă 
obsesie pentru a ne vindeca, aceea de a fi un "supra-eu", aşa cum avem nevoie de un spin ca să-l 
scoatem pe cel care ne-a intrat în deget, sau de o otravă pentru a neutraliza o altă otravă. Orice 
afirmaţie cheamă o negatie, dar acesta este numai primul pas. Următorul, este de a trece dincolo. 

Î: Eu înțeleg că am nevoie de un Guru exterior, care să-mi atragă atenţia asupra mea însumi şi 
asupra necesităţii urgente de a face ceva cu privire la mine. De asemenea, eu înțeleg şi cât de dezarmat 
poate să fie atunci când e vorba de a opera în mine nişte schimbări profunde. Dar aici, tu îl introduci pe 
sadguru, Gurul interior, fără de început, neschimbător, rădăcina ființei, promisiunea eternă, țelul sigur. 
Este el un simplu concept, sau este o realitate? 

M: El este singura realitate. Tot restul nu-i decât umbră, aruncată pe fața timpului de complexul 
corp-minte (deha-buddhi). Evident, chiar şi o umbră este în relaţie cu realitate, dar în ea însăşi nu este 
reală. 

Î: Eu sunt singura realitate pe care o cunosc. Sadgurul este prezent atâta timp cât mă gândesc la 
el. Ce câştig eu transferând realitatea asupra lui? 

M: Pierderea ta va fi câştigul tău. Când vezi că umbra nu-i decât o umbră, tu încetezi s-o mai 
urmăreşti. Tu te întorci şi descoperi soarele care era acolo tot timpul - în spatele tău! 

Î: Dar Gurul interior, te învaţă şi el? 

M: El îţi oferă convingerea că tu eşti eterna, neschimbătoarea realitate-conştiinţă-iubire în toate 
aparențele şi dincolo de ele. 

Î: O convingere nu este suficientă, trebuie o certitudine. 

M: Intru totul just, însă în acest caz certitudinea ia forma curajului. Frica încetează totalmente. 
Această stare de cutezanţă este atât de evident nouă, şi totuşi atât de mult simțită ca fiind a ta, încât n-o 
poţi renega. Este la fel cu a-ţi iubi propriul tău copil. Cine ar putea pune asta la îndoială? 

Î: Se vorbeşte de progres în strădaniile noastre spirituale. La ce fel de progres te gândeşti? 

M: Când vei depăşi progresul, vei şti ce este progresul. Î: Ce anume ne face să progresăm? 

M: Tăcerea este factorul principal, în pace şi tăcere, te dezvolți. 

Î: Mintea este atât de agitată. Care este mijlocul de a ajunge la linişte? 

M: Încrede-te în maestru. la cazul meu. Gurul meu mi-a poruncit să-mi consacru toată atenția 
senzației "eu sunt" şi la nimic altceva. Eu n-am făcut decât să-i dau ascultare. Nu m-am dedat nici unei 
practici particulare de respiraţie sau de meditaţie, nici studiului scripturilor, îmi îndepărtam atenţia de la 
tot ce putea surveni şi rămâneam în senzația "eu sunt"; asta poate să pară prea simplu, chiar frust. 
Singura mea rațiune de a face acest lucru era că Gurul meu mi-l recomandase. Totuşi asta a avut efect! 
Ascultarea este un puternic solvent al tuturor dorințelor şi fricilor. 

Doar întoarce-te de la tot ceea ce îți ocupă mintea; du ia bun sfârşit toate muncile pe care le ai de 
îndeplinit, dar fereşte-te de orice nouă obligaţie; rămâi gol, disponibil, nu rezista la ceea ce vine neinvitat, 
la ceea ce nu tu ai provocat.În cele din urmă vei ajunge la o stare golită de aviditate, o stare de detaşare 
voioasă, de tihnă lăuntrică şi de libertate de nedescris, însă minunat de reală. 

Î: Când cel care caută adevărul practică cu sârguință yoga sa, este ei călăuzit şi ajutat de Gurul 
interior sau acesta din urmă îl lasă să se descurce de unul singur, mulțumindu-se să aştepte rezultatul? 

M: Totul se întâmplă de la sine. Nici căutătorul, nici Gurul nu fac nimic. Lucrurile se întâmplă aşa 
cum se întâmplă; dezaprobările sau laudele sunt repartizate mai târziu, după ce apare simțul de a face. 

Î: Ce ciudat! Fără îndoială, făptuitorul vine înainte de faptă. 

M: Este invers; fapta este un fapt, făptuitorul este un simplu concept. Chiar limbajul tău arată că, în 
timp ce fapta este certă, făptuitorul este discutabil; transferul de responsabilităţi este un joc specific 
uman. Considerând numărul nesfârşit de factori pe care orice lucru îi cere pentru a se produce, nu poți 
decât să admiţi că fiecare lucru este răspunzător de celelalte, oricât de îndepărtate. Simțământul de a fi 
un făptuitor este un mit născut din iluzia "eu"-lui şi "al meu”-lui. 

Î: Aceasta este o iluzie foarte puternică. 

M: Fireşte, deoarece este bazată pe realitate. 

Î: Ce este real în ea? 

M: Descoperă asta văzând şi respingând tot ceea ce nu este real. 

Î: N-am înţeles prea bine rolul sinelui interior în demersul spiritual. Cine face efortul? Sinele interior 
sau cel exterior? 

M: Tu ai inventat cuvinte precum: efort, interior, exterior, sine etc. şi apoi cauţi să le compari cu 
realitatea. Lucrurile se întâmplă pur şi simplu să fie aşa cum sunt, dar noi vrem să le constituim în 
modele provenite din structurile limbajului nostru. Atât de puternică este această obişnuinţă, încât noi 
avem tendinţa să negăm realitatea a tot ceea ce nu poate fî pus în cuvinte. Noi refuzăm categoric să 
vedem că vorbele nu sunt decât simple simboluri care se raportează, prin obişnuinţe şi prin convenții, ia 
experienţe repetate. 

Î: Care este valoarea cărţilor spirituale? 

M: Ele ajută la împrăşiierea ignoranței. Ele sunt utile la început, dar sfârşesc prin a deveni o 
piedică. Trebuie să ştii când să te lepezi de ele. 

Î: Care-i elementul de legătură dintre atma şi sattva, dintre sine şi armonia universală? 

M: Acelaşi ca dintre soare şi razele lui. Armonia şi frumusețea, înțelegerea şi afecțiunea sunt toate 

expresii ale realităţii. Este realitatea în acţiune, impactul spiritului asupra materiei. Tamas întunecă, rajas 
deformează, sattva armonizează. Odată cu maturizarea satvei toate dorinţele şi toate fricile se dizolvă. 
Fiinţa reală se reflectă în minte nedeformată. Materia a fost salvată, iar spiritul - revelat. Cele două sunt 
văzute ca fiind una. Ele au fost întotdeauna una, dar mintea imperfectă le-a văzut ca fiind două. 
Perfecţionarea minţii este misiunea omului, căci materia şi spiritul se întâlnesc în minte. 

Î: Mă simt ca un om aflat în fața unei uşi. Eu ştiu că uşa e deschisă, dar câinii dorinţei şi ai fricii o 
păzesc. Ce trebuie să fac? 

M: Ascultă de maestru şi înfruntă câinii. Comportă-te ca şi cum ei n-ar fi acolo. Aici iarăşi, 
ascultarea este regula de aur. Libertatea se câştigă prin ascultare. Ca să evadezi din închisoare trebuie 
să urmezi orbeşte instrucțiunile pe care ţi le-au transmis cei care lucrează la evadarea ta. 

Î: Cuvintele gurului, când sunt doar auzite, au puţină putere. Trebuie să ai credinţă pentru a le da 
ascultare. Ce anume creează această credință? 

M: Când a venit timpul, vine şi credinţa. Fiecare lucru vine la timpul său. Gurul este întotdeauna 
gata să împărtăşească, dar nu este nimeni care să ia. 

Î: Da, Sri Ramana Maharishi obişnuia să zică: maeştri sunt mulți, dar unde sunt discipolii? 

M: Ştii, în cursul timpului, totul se întâmplă. Toţi se vor supraviețui, nici un singur suflet (jiva) nu va 
fi pierdut. 

Î: Mi-e foarte frică să nu iau înțelegerea intelectuală drept realizare. Aş putea să vorbesc despre 
adevăr fără a-l cunoaşte şi aş putea să-l cunosc tară a putea spune nici un singur cuvânt. 

Înţeleg că aceste conversații vor fi publicate. Care va fi efectul lor asupra cititorului? 

M: La cititorul atent şi reflexiv, ele se vor coace şi vor da flori şi fructe. Cuvintele întemeiate pe 
adevăr, dacă sunt pe deplin experimentate, au propria lor putere. 


76. A ŞTI CA NU ŞTII, ESTE ADEVĂRATA ŞTIINŢĂ 


Maharaj: Există corpul fizic şi în corp pare să existe un observator, iar în afară - o lume care este 
observată. Observatorul şi observarea sa, precum şi lumea observată apar şi dispar împreună. Dincolo 
de toate astea, există vidul. Acest vid este acelaşi pentru toți. 

Întrebare: Ceea ce zici tu pare simplu, însă puţini oameni ar zice la fel. Nu eşti decât tu, şi numai 
tu, cel care vorbeşte de această trinitate şi de vidul de dincolo. Eu nu văd decât lumea, care include 
totul. 

M: Chiar şi pe "eu sunt"? 

Î: Chiar şi pe "eu sunt". "Eu sunt" este acolo pentru că lumea este acolo. 

M: lar lumea este acolo pentru că "eu sunt" este acolo. 

Î: Da, asta-i valabil în ambele sensuri. Eu nu pot nici să le separ pe una de cealaltă, nici să le 
depăşesc. Eu nu pot să spun că un lucru este dacă nu fac experienţa lui, după cum nu pot să spun că 
un lucru nu este, doar pentru că nu fac experienţa lui. Ce este acest lucru a cărui experienţă o faci tu şi 
care te face să vorbeşti cu asemenea încredințare? 

M: Eu mă cunosc pe mine însumi aşa cum sunt - dincolo de timp, dincolo de spaţiu, fără cauză. Tu 
pur şi simplu nu te cunoşti - tu eşti absorbit de alte lucruri. 

Î: De ce sunt atât de absorbit? 

M: Pentru că eşti interesat. 

Î: Ce mă face să fiu interesat? 

M: Teama de durere, dorința de plăcere. Plăcut este sfârşitul durerii, şi dureros este sfârşitul 
plăcerii. Acestea nu fac decât să se rotească într-o horă fără sfârşit. Cercetează cercul vicios până când 
te pomeneşti dincolo de el. 

Î: N-am nevoie de graţia ta pentru a trece dincolo? 

M: Graţia Realităţii tale Interioare este întotdeauna prezentă în tine, în afara timpului. Faptul că tu 
ceri graţia este cu siguranță semnul ei. Nu te sinchisi de graţia mea, ci fă ceea ce ţi se spune. In faptele 
tale se găseşte dovada seriozităţii tale, iar nu în aşteptarea grației. 

Î: Pentru ce să-mi dau osteneala? 

M: Examinează cu asiduitate tot ceea ce traversează câmpul atenţiei tale. Odată cu practica, 
câmpul atenţiei se va lărgi şi investigația se va aprofunda, până ce câmpul va deveni nelimitat, iar 
investigația spontană. 

Î: Nu eşti tu pe cale de a face din realizare rezultatul unei practici? Orice practică acţionează în 
limitele existenţei fizice, cum ar putea ea să dea naştere la ceea ce nu este limitat? 

M: Evident, nu poate exista nici o legătură cauzală între practică şi înțelepciune. Dar obstacolele 
care se ridică pe calea înţelepciunii sunt profund afectate de practică. 

Î: Care sunt obstacolele? 

M: Opiniile false şi dorinţele care conduc la acţiuni greşite, şi care sunt cauza irosirii şi a slăbiciunii 

minţii precum şi a trupului. Descoperirea şi respingerea falsului, deşi sunt situate în minte, suprimă tot 
ceea ce împiedică realul să pătrundă în minte 

Î: Eu pot să disting două stări ale minţii: "eu sunt” şi "lumea este"; ele se ivesc şi dispar în acelaşi 
timp. Oamenii spun: "Eu sunt, pentru că lumea este". Tu pari să spui: "Lumea este, pentru că eu sunt". 
Care dintre aceste două propoziții este adevărată? 

M: Nici una. Ambele reprezintă una şi aceeaşi stare spaţială şi temporală. Dincolo, se află 
atemporalul. 

Î: Care este legătura dintre temporal şi atemporal? 

M: Atemporalul cunoaşte timpul, timpul nu cunoaşte atemporalul. întreaga conştiinţă este în timp şi 
atemporalul îi pare inconştient. Cu toate acestea, el este cel ce face conştiinţa posibilă. Lumina 
străluceşte în întuneric, în lumină întunericul nu este vizibil. Tu poţi, de asemenea, să inversezi 
propoziţia - în oceanul infinit de lumină, apar norii conştiinţei - întunecați şi limitați, vizibili prin contrast. 
Dar toate astea nu-s decât nişte încercări de a exprima în cuvinte ceva foarte simplu, totuşi absolut 
inexprimabil. 

Î: Cuvintele ar trebui să servească de punte. 

M: Cuvintele se referă la o stare a minţii, nu la realitate. Râul, cele două maluri, puntea care le 
uneşte - acestea sunt toate în minte. Cuvintele singure nu te pot duce dincolo de minte. Este nevoie de o 
imensă sete de adevăr sau de o credinţă absoluta în Guru. 

Crede-mă, pentru a atinge asta nu există nici un ţel, nici o cale. Tu eşti calea şi țelul, nu este nimic 
de atins afară de tine însuţi. Tot ce ai nevoie este să înţelegi, iar înțelegerea este înflorirea minţii. Pomul 
este etern, însă florile şi fructele vin la vremea lor. Anotimpurile se schimbă, dar nu şi pomii. Tu eşti 
pomul. Şi ai făcut să-ţi crească, în trecut, nenumărate ramuri şi frunze şi vei mai face să crească şi în 
viitor - însă tu rămâi. Nu ceea ce a fost, sau ce va fi, trebuie să cunoşti, ci ceea ce este. Dorinţa ta este 
dorința care creează universul. Cunoaşte lumea ca fiind propria ta creaţie şi fii liber. 

Î: Tu spui că lumea este copilul iubirii. Când văd ororile de care lumea e plină, războaiele, lagărele 
de concentrare, exploatarea inumană, cum pot eu s-o privesc ca fiind propria mea creație? Oricât aş fi 
de limitat, eu n-aş fi putut crea o lume atât de crudă. 

M: Găseşte cui îi apare această lume crudă şi vei şti de ce pare ea atât de crudă, întrebările tale 
sunt perfect legitime, dar ele nu pot primi răspunsuri dacă nu ştii a cui este lumea. Pentru a cunoaşte 
semnificaţia unui lucru, tu trebuie să-l întrebi pe creatorul lui. Eu îţi spun: "Tu eşti făuritorul lumii în care 
trăieşti - doar tu poţi s-o schimbi, ori s-o desfaci. 

Î: Cum poţi să spui că eu am făcut lumea? Eu o cunosc prea puțin. 

M: Nu este nimic în lume pe care să nu-l poţi cunoaşte, dacă te cunoşti pe tine însuţi. Gândindu-te 
că eşti corpul, tu cunoşti lumea ca fiind o colecţie de lucruri materiale. Când ştii că tu eşti ca un punct de 
conştiinţă, lumea apare ca fiind oceanul minţii. Când te cunoşti aşa cum ești în realitate, tu cunoşti lumea 
ca fiind tu însuți. 

Î: Totul sună foarte frumos, dar asta nu răspunde la întrebarea mea. De ce există atât de multă 
suferinţă în lume? 

M: Dacă te vei ţine deoparte, doar ca observator, tu nu vei suferi. Vei vedea lumea ca pe un 
spectacol, un spectacol cât se poate de distractiv, de fapt. 

Î: Ah, nu! Această teorie a jocului, lila, n-o voi accepta. Suferinta este prea acută, prea 
generalizată. Ce perversitate să te distrezi la spectacolul suferinței! Ce Dumnezeu crud îmi oferi tu aici! 

M: Cauza suferinței constă în identificarea celui care percepe cu ceea ce este perceput. Din asta 
se naşte dorința, şi odată cu dorinţa acţiunea oarbă, neglijentă faţă de rezultate. Priveşte în jurul tău, şi 
vei constata că suferința este fapta oamenilor. 

Î: Dacă omul n-ar crea decât propria lui mizerie, eu aş fi de acord cu tine. însă în prostia lui, el îi 
face să sufere şi pe alţii. Cel care visează are coşmarul lui personal şi el singur îl îndură. Dar ce fel de 
vis este acela care răvăşeşte vieţile semenilor? 

M: Descrierile sunt numeroase şi contradictorii. Realitatea este simplă - totul este una, armonia 
este legea eternă, nimeni nu te obligă să suferi. Numai când încerci să descrii şi să explici, te trădează 
cuvintele. 

Î: Mi-l amintesc pe Gandhiji zicându-mi odată că Sinele nu este legat de legea non-violenţei 
(ahimsa). Sinele este liber să impună suferința asupra manifestărilor lui cu scopul de a le corija. După 
cum un muncitor şlefuitor înlătură fără milă tot ceea ce vrea să rectifice, aşa şi Sinele suprimă din 
personalitatea sa tot ceea ce este indezirabil şi o sileşte să asculte şi să facă ceea ce este necesar. 

M: Poate că pe planul dualității lucrurile stau astfel, dar în realitate, există numai sursa, întunecată 
în sine, dar care face totul strălucitor. Nepercepută, ea este cauza percepţiei. Nesimţită, ea este cauza 
senzațiilor. De negândit, ea este cauza gândirii. Nefiinţă, ea dă naştere ființei. Ea este nemişcătorul 
fundal al mişcării. Când eşti acolo, tu eşti pretutindeni acasă. 

Î: Dacă eu sunt aceea, de ce m-am născut? 

M: Amintirea dorințelor trecute nesatisfăcute încătuşează o energie care se manifestă în persoană. 
Când această încărcătură de energie se epuizează, persoana moare. Dorinţele nesatisfăcute sunt 
transferate în viaţa următoare. Auto-identificarea cu trupul creează dorințe mereu noi şi lucrul acesta n- 
are sfârşit dacă acest mecanism al ataşamentului nu este clar perceput. Claritatea este cea care 
eliberează, căci nu poţi abandona dorința, decât dacă cauzele şi efectele ei sunt percepute cu claritate. 

Eu nu zic că aceeaşi persoană renaşte. Ea moare, şi cu asta gata. însă amintirile ei rămân, 
precum şi dorinţele şi fricile care furnizează energia pentru o nouă persoană. Realul nu ia deloc parte la 
ea, dar o face posibilă dându-i lumina sa. 

Î: lată problema mea. După câte îmi dau seama, fiecare experienţă este propria ei realitate. Ea 
este acolo - experimentată, în momentul în care o pun în discuţie şi întreb cui i se întâmplă ea, cine este 
observatorul etc., experienţa se termină şi singurul lucru pe care pot să-l examinez este numai amintirea 
ei. Eu pur şi simplu nu pot să studiez clipa vie - acum-ul. Conştiinţa mea este a trecutului, nu a 
prezentului. Când sunt conştient, eu nu trăiesc realmente în acum, ci numai în trecut. Poate să existe cu 
adevărat o conştiinţă a prezentului? 

M: Ceea ce descrii tu nu este deloc conştientă, ci numai gândire despre o experienţă. Conşitienta 
autentică (samvid) este starea de pur martor, în care nu există nici cea mai mică încercare de a face 
ceva cu privire la evenimentul observat. Gândurile şi sentimentele tale, cuvintele şi acţiunile tale, pot, de 
asemenea, să facă parte din eveniment; tu priveşti totul, fără a fi preocupat, în deplina lumină a clarităţii 
şi a înțelegerii. Tu înţelegi cu precizie ceea ce se petrece, deoarece asta nu te afectează. Asta poate să 
pară o atitudine de izolare, un soi de răceală, dar nu-i cazul aici. Odată ce vei fi în această stare, vei 
descoperi că iubeşti ceea ce vezi, oricare ar fi natura sa. Această iubire care nu îşi alege obiectele, este 
piatra de încercare a conştientei, a Treziei. Dacă iubirea nu este prezentă, tu nu eşti decât interesat - din 
vreo rațiune personală. 

Î: Câtă vreme există durere şi plăcere, noi suntem nevoiţi să fim interesați. 

M: Şi câtă vreme suntem conştienţi, va exista durere şi plăcere. Tu nu poți să te lupti cu durerea şi 
cu plăcerea pe planul conştiinţei. Pentru a ie depăşi, trebuie să depăşeşti conştiinţa, ceea ce nu este 
posibil decât atunci când consideri conştiinţa ca pe un lucru care ţi se întâmplă, şi nicidecum ca pe un 
lucru care este în tine, ca pe ceva care îţi este străin, exterior, supra-impus. Atunci dintr-odată eşti 
eliberat de conştiinţă, cu adevărat singur, fără nimic care să te stingherească. Şi aceea este starea ta 
veritabilă. Conştiinţa este ca o urticarie care te obligă să te scarpini. Fireşte, tu nu poţi să ieşi din 
conştiinţă doar la ideea de a o face, căci însăşi această idee este în conştiinţă. Dar dacă înveţi să-ţi 
priveşti conştiinţa ca pe un fel de febră care îţi este personală şi intimă, în care eşti închis precum puiul 
în coaja oului lui, chiar din această atitudine va surveni criza care va sparge coaja. 

Î: Buddha a spus că viața este suferință. 

M: El a vrut probabil să spună că toată conştiinţa este dureroasă, ceea ce este evident. 

Î: Şi oferă moartea o izbăvire? 

M: Celui care se crede a fi născut îi este foarte frică de moarte. Insă pentru cel care se cunoaşte 
cu adevărat, moartea este un eveniment fericit. 

Î: Tradiţia hindusă spune că suferința este cauzată de destin şi destinul este meritat. Priveşte 
aceste imense calamităţi naturale sau provocate de om, inundațiile şi cutremurele, războaiele şi 
revoluțiile. Putem noi îndrăzni să gândim că fiecare suferă pentru propriile lui păcate, de care nu are nici 
cea mai mică idee? Miliardele de oameni care suferă, sunt oare toți criminali pedepsiţi pe drept? 

M: Trebuie oare să suferim doar pentru propriile noastre păcate? Suntem noi cu adevărat 
separați? în acest vast ocean de i viață noi suferim pentru păcatele celorlalţi, şi îi facem şi pe ° ceilalţi să 
sufere pentru păcatele noastre. Evident, legea echilibrului domneşte în mod absolut şi, în cele din urmă, 
toate conturile vor fi balansate. Dar cât timp durează viaţa, noi ne afectăm reciproc şi profund. 

Î: Da, cum a zis poetul: "Nici un om nu este o insulă”. 

M: înapoia fiecărei experienţe este Sinele şi interesul lui pentru experienţă. Spune-i dorinţă, spune- 
i iubire - cuvintele n-au importanţă. 

Î: Pot eu să doresc suferința? Pot eu să reclam durerea în mod deliberat? Nu sunt eu asemenea 
omului care şi-a făcut un pat moale sperând la o noapte bună de somn şi care, chinuit de un coşmar, se 
agită, se zvârcoleşte şi ţipă în visul lui? De bună seamă, nu iubirea este cea care produce coşmaruri. 

M: Toate suferințele sunt cauzate de izolarea egoistă, de închistare şi de lăcomie. Când ai 
perceput şi ai suprimat cauza suferinţei, ea încetează. 

Î: Se poate să suprim cauzele amărăciunii, dar ceilalți vor continua să sufere. 

M: Pentru a înțelege suferinţa, tu trebuie să treci dincolo de durere şi de plăcere. Propriile tale 
dorinţe şi frici îți blochează înţelegerea şi, prin aceasta, te împiedică să-i ajuţi pe alţii. In realitate ceilalți 
nu există, şi ajutându-te pe tine tu îi ajuţi pe toţi ceilalţi. Dacă iei în serios suferințele omenirii, tu trebuie 
să perfecționezi singurul mijloc de a ajuta pe care îl ai tu însuți. 

Î: Tu nu conteneşti să spui că eu sunt creatorul, păstrătorul şi distrugătorul acestei lumi, 

omniprezent, omniscient, omnipotent. Când reflectez la ceea ce-mi zici, mă întreb: "Cum se face că este 
atât de mult rău în lumea mea?" 

M: Nu este nici un rău, nu este nici o suferință; bucuria trăirii este supremă. Priveşte cum toate 
lucrurile se agaţă de viaţă, cât de prețioasă este existența. 

Î: Pe ecranul minţii mele, imaginile se deapănă într-o succesiune fără sfârşit. Nu există nimic 
permanent în mine. 

M: Uită-te ceva mai atent la tine. Ecranul este acolo - el nu se schimbă. Lumina străluceşte fix. 
Numai filmul continuă să se deruleze provocând apariţia imaginilor. Tu poţi să numeşii filmul, destin 
(prarabdha). 

Î: Ce anume creează destinul? 

M: Ignoranţa este cauza inevitabilului. 

Î: Ignoranţa față de ce? 

M: Faţă de tine însuţi, în primul rând. De asemenea, ignoranta față de adevărata natură a 
lucrurilor, față de cauzele şi efectele lor. Tu priveşti în jurul tău fără a înţelege şi iei aparențele drept 
realitate. Tu crezi că cunoşti şi lumea şi pe tine însuţi, dar numai ignoranţa ta este cea care te face să 
spui: eu ştiu. începe prin a admite că nu ştii; acesta să fie punctul tău de pornire. 

Nimic nu poate ajuta lumea mai mult decât faptul de a pune capăt ignoranței. Aşadar, nu-i nevoie 
să faci nimic în particular ca să ajuţi lumea, însăşi existenţa ta este un ajutor, fie că acţionezi fie că nu. 

Î: Cum poate ignoranţa să fie cunoscută? A cunoaşte ignoranţa presupune cunoaştere. 

M: Ai dreptate. Chiar a recunoaşte că "eu sunt ignorant" este răsăritul cunoaşterii. Un om ignorant 
este ignorant față de ignoranţa lui. Poţi să zici că ignoranţa nu există, căci din clipa în care este 
percepută, ea nu mai este. Tu poți deci s-o numeşti inconştienţă sau orbire. Tot ceea ce vezi în jurul tău 
şi în tine. Este ceea ce nu cunoşti şi nu înţelegi, fără ca măcar să ştii că tu nu cunoşti şi nu înţelegi. A şti 
că tu nu știi şi că nu înţelegi este adevărata știință, ştiinţa unei inimi smerite. 

Î: Da, Christos a spus: "Binecuvântaţi sunt cei săraci cu duhul...". 

M: Spune-o cum vrei; fapt este că nu există decât cunoaştere ignoranței. Tu ştii că nu ştii. 

Î: Oare ignoranţa va lua vreodată sfârşit? 

M: Ce este rău în a nu cunoaşte? Nu-i nevoie să ştii totul, îşi ajunge să ştii ceea ce este necesar 
să cunoşti. Restul poate să aibă grijă de sine însuşi, fără ca tu să ştii cum o face. Ceea ce este important 
este ca conştientul tău să nu acţioneze împotriva inconştientului tău, să existe o integrare la toate 
nivelele. A şti nu este atât de important. 

Î: Ceea ce spui tu este just din punct de vedere psihologic. Dar când este vorba de a-i cunoaşte pe 
ceilalţi, de a cunoaşte lumea, nu-mi foloseşte prea mult faptul de a şti că nu ştiu. 

M: Din clipa în care eşti integrat în interior, cunoaşterea exterioară îţi vine spontan. In fiecare 
moment al vieţii tale tu cunoşti ceea ce îţi este necesar să ştii. In oceanul minţii universale este conținută 
toată cunoaşterea; ea este acolo, e a voastră de-o cereti. De partea majoră a acestei ştiinţe poate că nu 
vei avea niciodată nevoie - cu toate acestea, este a ta. 

După cum este cu cunoaşterea, la fel este cu puterea. 

Tot ce simţi că este nevoie să fie făcut, se va întâmpla negreşit. Nu este nici o îndoială că 
Dumnezeu îşi face treaba dirijând universul; însă El este bucuros să primească puţin ajutor. Când cel 
care ajută este lipsit de egoism şi este inteligent, toate puterile universului sunt la dispoziția sa. 

Î: Chiar şi puterile oarbe ale naturii? 

M: Nu există puteri oarbe. Conşiiinţa este forța. Fii conştient de ceea ce trebuie să fie făcut, şi se 
va face. Fii doar vigilent - şi liniştit. Când ai ajuns la destinaţie şi îţi cunoşti natura ta veritabilă, existența 
ta devine, pentru toţi, o binecuvântare. Se poate ca tu să nu ştii, iar lumea să ignore lucrul acesta, şi 
totuşi ajutorul tău radiază. Există oameni în lume care fac mai mult bine decât toți oamenii de stat şi 
filantropii puşi laolaltă. Fără ca să intervină voinţa sau ştiinţa, ei radiază lumină şi pace. Când alte 
persoane le vorbesc despre miracolele pe care le-au înfăptuit, şi ei sunt copleșiți de uimire. Totuşi, 
considerând că nimic nu le aparţine, ei nu sunt orgolioşi şi nici însetaţi de renume. Ei sunt pur şi simplu 
incapabili să dorească ceva pentru ei înşişi, nici măcar bucuria de a-i ajuta pe alţii. Ştiind că Dumnezeu 
este bun, ei sunt în pace. 

77. "EU" ŞI "AL MEU" SUNT IDEI FALSE 


Întrebare: Eu sunt foarte ataşat de familia şi de posesiunile mele. Cum pot să înving acest 
ataşament? 

Maharaj: Acest ataşament se naşte odată cu sentimentul de "mine" şi de al "al meu". Află 
adevăratul înţeles al acestor cuvinte şi vei fi liber de orice legătură. Tu ai o minte care se desfăşoară în 
timp. Toate lucrurile ţi se întâmplă unul după altul, iar amintirea rămâne. Nu-i nimic rău în asta. Problema 
se pune numai când amintirea durerilor şi a plăcerilor trecute, care sunt esenţiale întregii vieţi organice - 
rămâne ca un reflex, ca un comportament dominant. Acest reflex ia forma "eu"-lui şi foloseşte corpul şi 

mintea în scopurile lui, care sunt invariabil căutarea plăcerii sau fuga din fața durerii. Când vezi "eul" 
drept ceea ce este, un mănunchi de dorinţe şi de frici, şi sentimentul "al meu'”- lui, ca înglobând toate 
lucrurile şi toți oamenii necesari în urmărirea plăcerii şi în fuga din faţa durerii, tu îşi vei da seama că "eu" 
şi "al meu" sunt idei false, care nu au nici un fundament în realitate. Create de către minte, ele domnesc 
peste creatoarea lor atât timp cât ea le ia ca fiind adevărate; când sunt puse în discuţie, ele se dizolvă. 

"Eu" şi "al meu" neavând, în ele însele, nici o existenţă, au nevoie de un suport pe care îl găsesc 
în corp. Corpul devine punctul lor de referință. Când vorbeşti de soțul "meu" şi de copiii "mei", tu vorbeşti 
de corpul soțului şi de corpul copiilor. Abandonează această idee de a fi un corp şi întreabă-te: "Cine 
sunt eu?" într-o clipă se va pune în mişcare un proces care te va duce înapoi la realitate, ori, mai 
degrabă, îşi va duce mintea la realitate. Dar nu trebuie să-ţi fie frică. 

Î: De ce ar trebui să mă tem? 

M: Pentru ca realitatea să fie, ideile de "mine" şi "al meu" trebuie să se şteargă. Ele se vor duce 
dacă le laşi să se ducă. Atunci starea ta naturală şi normală reapare, starea în care nu eşti nici corpul 
nici mintea, nici "mine" nici "al meu", dar într-o stare de ființă cu totul diferită. Ea este conştiinţa pură de 
a fi, de anu fi nici aceasta nici aceea, în care nu există _nici o identificare de sine cu nimic în particular, 
ori în general. In acea lumină pură de trezie nu este nimic, nici măcar ideea de nimic. Nu este decât 
lumină. 

Î: Există oameni pe care îi iubesc. Trebuie oare să-i abandonez? 

M: Este de ajuns să le dai drumul din strânsoarea ta. Restul îi priveşte. Se poate ca ei să-şi piardă 
tot interesul pe care ţi-l poartă, sau să nu-l piardă. 

Î: Cum ar putea ei să facă asta? Nu sunt ei ai mei? 

M: Ei sunt ai corpului tău, nu ai tăi. Sau şi mai bine zis, nu există nimeni care să nu fie al tău. 

Î: Şi cum este cu bunurile pe care le posed? 

M: Când "al meu" nu mai este, unde sunt bunurile tale? 

Î: Spune-mi, te rog, trebuie să pierd totul odată ce pierd "eul"? 

M: Se poate să pierzi, se poate să nu pierzi. Pentru tine va fi acelaşi lucru. Pierderea ta va fi 
câştigul altcuiva. Nu te vei sinchisi. 

Î: Dar dacă nu-mi va păsa, atunci voi pierde totul! 

M: Odată ce nu mai ai nimic, tu nu mai ai probleme. 

Î: îmi rămâne problema supravieţuirii. 

M: Ea este problema corpului şi el o va rezolva prin mâncat, prin băut şi prin dormit. Se găseşte 
îndeajuns pentru toţi, cu condiţia ca toţi să împărtăşească. 

Î: Societatea noastră este fondată pe acaparare, nu pe împărtăşire. 

M: împărtăşind, o vei schimba. 

Î: Mie nu-mi vine să împărtăşesc. De altfel, impozitele ni se impun pentru a ne deposeda. 

M: Asta nu-i acelaşi lucru cu împărtăşirea voluntară. Nu prin constrângere se va schimba 
societatea. Inima trebuie să se schimbe, înțelege că nimic nu-ţi aparţine, că totul aparţine tuturor. Numai 
atunci se va schimba societatea. 

Î: înțelegerea unui om nu va duce lumea foarte departe. 

M: Lumea în care trăieşti tu va fi profund afectată, ea va fi o lume sănătoasă şi fericită, care va 
radia şi va comunica, se va dezvolta şi se va răspândi. Puterea unei inimi sincere este imensă. 

Î: Te rog, mai vorbeşte-mi! 

M: Vorbitul, pentru mine, nu-i o distracţie. Uneori vorbesc, alteori nu. Că vorbesc sau nu, asta face 
parte dintr-o situaţie dată şi nu depinde de mine. Când situaţia vrea ca eu să vorbesc, mă aud vorbind, 
în alte situaţii se poate să nu mă aud vorbind. Pentru mine-i totuna. Că vorbesc sau nu, lumina şi iubirea 
de a fi ceea ce sunt nu sunt atinse, nici nu sunt sub controlul meu. Ele sunt, şi eu ştiu că ele sunt. Există 
o luciditate fericită, dar nimeni care să fie fericit. Bineînţeles, există un sentiment de identitate, dar ea 
este identitatea unei dâre de memorie, ca şi identitatea unei secvenţe de imagini pe ecranul veşnic 
prezent. Fără lumină şi fără ecran nu poate să fie nici un film. A cunoaşte filmul ca fiind jocul luminii pe 
ecran, te eliberează de ideea că filmul este real. Tot ce ai de făcut este să înţelegi că tu iubeşti Sinele şi 
Sinele te iubeşte pe tine, şi că sentimentul "eu sunt" este legătura dintre voi doi, o mărturie a identității în 
ciuda diversităţii aparente. Priveşte pe "eu sunt" ca pe un semn al iubirii dintre intern şi extern, dintre real 
şi aparenţă, întocmai cum într-un vis totul este diferit, exceptând simţul "eu"-lui, care îţi permite să afirmi 
"eu am visat", tot aşa simțul de "eu sunt" îţi permite să zici "Eu sunt iarăşi Sinele meu autentic". Eu nu 
fac nimic, nimic nu mi se face. Eu sunt ceea ce sunt şi nimic nu poate să mă afecteze. Eu par să depind 
de toate lucrurile, dar de fapt totul depinde de mine. 

Î: Cum poţi să zici că nu faci nimic? Acum nu vorbeşti cu mine? 

M: Eu n-am sentimentul că vorbesc. Există vorbirea care curge, asta e tot. 

Î: Eu vorbesc. 

M: Oare? Tu te auzi vorbind şi zici: eu vorbesc. 

Î: Toată lumea zice: "Eu muncesc, eu vin, eu mă duc". 

M: N-am nici o obiecţie de făcut convențiilor limbajului tău, dar ele denaturează şi distrug 
realitatea. Un mod mai exact de a spune ar fi fost: "Este vorbire, este muncă, este venire şi este 
plecare". Pentru ca ceva să se întâmple, întregul univers trebuie să concorde. Este fals să crezi că un 
lucru în particular poate să fie cauza unui eveniment. Fiecare cauză este universală, însuşi corpul tău n- 
ar exista dacă întregul univers n-ar contribui la creația şi la supraviețuirea lui. Eu îmi dau pe deplin 
seama că lucrurile se întâmplă aşa cum se întâmplă deoarece lumea este aşa cum este. Pentru a 
schimba cursul evenimentelor eu trebuie să introduc un factor nou în lume şi acest factor nu poate fi 
altceva decât eu însumi, puterea iubirii şi a înțelegerii concentrate în mine. 

Când corpul se naşte, i se întâmplă tot felul de lucruri şi tu iei parte la ele, deoarece te iei drept 
corpul. Tu eşti precum spectatorul din sala de cinema, care râde şi plânge împreună cu imaginea de pe 
ecran, cu toate că ştie perfect de bine că el se află tot timpul pe locul lui, iar filmul nu-i decât jocul luminii. 
Este de ajuns să-şi mute atenţia de la ecran asupra lui însuşi pentru ca vraja să fie ruptă. Când corpul 
moare, genul de viaţă pe care o trăieşti actualmente - o succesiune de evenimente fizice şi mentale - se 
sfârşeşte. El poate înceta chiar de acum, fără să aştepte moartea corpului - este de ajuns să îţi 
deplasezi atenția asupra Sinelui şi să o menţii acolo. Totul se întâmplă de parcă ar exista o putere 
misterioasă care creează şi animă toate lucrurile. Realizează că tu nu eşti animatorul, ci numai 
observatorul, şi vei fi în pace. 

Î: Oare acea putere este separată de mine? 

M: Fireşte că nu! Dar tu trebuie să începi prin a fi observatorul detaşat, impasibil. Numai atunci vei 
realiza plenitudinea ființei tale în postura îndrăgostitului şi a actorului universal. Atât timp cât eşti prins în 
mrejele tribulaţiilor unei personalităţi particulare, tu nu poţi să vezi nimic dincolo de ea. Dar, în ultimă 
instanţă, vei ajunge să vezi că tu nu eşti nici universalul nici particularul, ci eşti dincolo de ambele.După 
cum vârful minuscul al unui creion poate să traseze nenumărate desene, tot aşa şi punctul fără 
dimensiune de pură conştiinţă poate să deseneze tot conţinutul vastului univers. Află acel punct şi fii 
liber. 

Î: Din ce creez eu această lume? 

M: Din propriile tale amintiri. Câtă vreme ignori că tu eşti creatorul, lumea ta este limitată şi 
repetitivă. Odată ce îţi depăşeşti identificarea cu trecutul tău, tu eşti liber să creezi o nouă lume de 
armonie şi frumuseţe. Sau atunci rămâi pur şi simplu - dincolo de fiinţă şi de neființă. 

Î: Ce-mi va rămâne dacă-mi las amintirile să plece? 

M: Nimic nu va rămâne. 

Î: Mi se face frică. 

M: îţi va fi frică până când vei cunoaşte libertatea şi te vei bucura de binecuvântările ei. Evident, 
este nevoie de o anumită memorie pentru a identifica corpul şi a-l călăuzi, şi această memorie va 
rămâne într-adevăr, însă orice ataşament faţă de corpul ca atare a dispărut; el nu mai este terenul 
hrănitor al dorințelor şi fricilor. Toate astea nu sunt greu de înțeles, nici de pus în practică, dar trebuie să 
fii interesat. Fără interes nimic nu poate fi înfăptuit. 

După ce ai văzut că nu eşti decât un ghem de amintiri ţinute strâns laolaltă prin ataşament, ieşi din 
ele şi priveşte-le din exterior. Se poate ca tu să percepi, pentru prima dată, ceva care nu este memorie. 
Tu încetezi să mai fii cutare şi cutare domn, ocupat cu propriile lui treburi. Te afli, în sfârşit, în pace. 
Realizezi că nimic n-a fost vreodată rău în lume - tu singur erai rău, şi acum, totul s-a terminat. Niciodată 
nu vei mai fi prins în mrejele dorinţei născute din ignoranță. 


78. TOATĂ CUNOAŞTEREA ESTE IGNORANȚĂ 


Întrebare: Iti putem cere să ne spui în ce fel te-ai realizat? 

Maharaj: în cazul meu, lucrul acesta a fost foarte simplu şi uşor. Gurul meu, înainte de a muri, mi- 
a zis: "Crede-mă, tu eşti Realitatea Supremă. Nu pune la îndoială cuvintele mele, încrede-te total în 
mine. Iti spun adevărul - acționează în consecinţă". Eu n-am putut să uit cuvintele lui şi, neuitându-le, m- 
am realizat. 

Î: Dar ce făceai de fapt? 

M: Nimic în mod deosebit. Mi-am trăit viața, m-am îndeletnicit cu negoţul meu, m-am ocupat de 
familia mea, şi fiecare clipă de libertate mi-o petreceam reamintindu-mi de Gurul meu şi de cuvintele lui. 
El a murit curând după aceea şi n-am mai avut decât amintirea pentru a mă susţine. A fost de ajuns. 

Î: Asta s-a datorat fără îndoială graţiei şi puterii Gurului tău. 

M: Cuvintele lui erau juste, de aceea au devenit adevărate. Cuvintele juste se adeveresc 
întotdeauna. Gurul meu n-a făcut nimic; cuvintele lui au acţionat pentru că erau juste. Tot ce am făcut, a 
venit din interior, fără s-o fi cerut sau aşteptat. 

Î: Gurul a pus în mişcare un proces fără a lua în nici un fel parte la el? 

M: Explică asta cum îţi place. Lucrurile se întâmplă aşa cum se întâmplă, cine poate să spună de 
ce şi cum? Eu n-am făcut nimic în mod deliberat. Totul a venit de la sine - dorinţa de a da drumul, de a fi 
singur, de a mă cufunda în mine însumi. 

Î: N-ai făcut nici un fel de efort? 

M: Nici unul. Crede-mă sau nu, eu n-am fost nici măcar dornic să ating realizarea de sine. El doar 
mi-a spus că eu sunt Supremul şi apoi a murit. N-am putut să nu-i dau crezare. Restul s-a întâmplat de 
la sine. M-am pomenit schimbându-mă - asta-i tot. La drept vorbind, am fost uimit. Dar în mine s-a 
născut o dorinţă de a pune cuvintele lui la încercare. Eram atât de sigur că el nu putea cu nici un chip să 
mă fi minţit, încât am simţit că ori voi realiza deplina semnificaţie a cuvintelor lui ori voi muri. Mă simțeam 
plin de hotărâre, dar nu ştiam ce să fac. Petreceam ore întregi gândindu-mă la el şi aducându-mi aminte 
de asigurarea lui, neargumentând, ci doar reamintindu-mi ceea ce îmi spusese. 

M: Ce ţi s-a întâmplat atunci, de fapt? Cum ai ştiut că eşti Supremul? 

Î: Nimeni n-a venit să-mi spună. Nici nu am primit vreun avertisment din interior. De fapt, n-a fost 
decât la început, când făceam eforturi, când treceam prin nişte experienţe ciudate - vedeam lumini, 
auzeam voci, întâlneam zei şi zeițe şi vorbeam cu ei. Din clipa în care Gurul mi-a spus: "Tu eşti 
Realitatea Supremă", eu am încetat să mai am viziuni şi transe şi am devenit foarte calm şi foarte 
simplu. M-am pomenit că doream şi ştiam din ce în ce mai puţin, până când am putut să-mi zic, cu 
uimirea cea mai profundă: "Nu ştiu nimic, nu vreau nimic." 

Î: Ai fost în mod sincer eliberat de dorință şi de cunoaştere, ori ai întruchipat un jnanin potrivit cu 
imaginea pe care ţi-o dăduse Gurul tău? 

M: Nu mi se dăduse nici o imagine, nici nu aveam vreuna. Gurul meu nu-mi spusese niciodată la 
ce trebuia să mă aştept. 

Î: Şi alte lucruri ţi se pot întâmpla. Te afli cumva la capătul călătoriei tale? 

M: N-a fost niciodată vreo călătorie. Eu sunt, aşa cum am fost întotdeauna. 

Î: Ce era această Realitate Supremă la care se presupunea că vei ajunge? 

M: Eu nu m-am mai lăsat înşelat, atâta tot? Aveam obiceiul să creez o lume şi să o populez - acum 
nu mai fac asta. 

Î: Dar atunci unde trăieşti? 

M: în vidul de dincolo de fiinţă şi de neființă, de dincolo de conştiinţă. Acest vid este de asemenea 
plenitudine; nu mă compătimi. Eu sunt ca omul care spune: "Mi-am îndeplinit sarcina, nu mai rămâne 
nimic de făcut". 

Î: Tu dai o dată precisă realizării tale. Asta înseamnă că s-a petrecut ceva cu tine la acea dată. Ce 
s-a întâmplat? 

M: Mintea a încetat să mai producă fenomene şi evenimente. Străvechea şi neîncetata căutare s-a 
oprit - nu mai voiam nimic, nu mai aşteptam nimic, nu mai acceptam nimic ca aparținându-mi. N-a mai 
rămas nici un "mine" pentru care să mă străduiesc. Chiar şi purul "eu sunt" s-a estompat. Alt lucru pe 
care l-am remarcat a fost că îmi pierdusem certitudinile obişnuite. Mai înainte eram sigur de atât de 
multe lucruri, acum nu mai sunt sigur de nimic. Insă eu am sentimentul că n-am pierdut nimic prin a nu 
şti, deoarece întreaga mea ştiinţă era falsă. A nu şti era în sine cunoaşterea faptului că toată știința este 
ignoranță, că "Eu nu ştiu" este singura afirmaţie justă pe care o poate face mintea, Să luăm ideea "Eu m- 
am născut". Poate că o crezi adevărată. Nu este. Tu nu te-ai născut niciodată şi nu vei muri niciodată. 
Doar ideea s-a născut şi va muri, nu tu. Identificându-te cu ea, devii muritor. Aşa cum într-un cinema 
totul este lumină, în acelaşi fel conştiinţa devine imensitatea lumii. Priveşte îndeaproape, şi vei vedea că 
toate numele şi toate formele sunt doar valuri fugitive pe oceanul conştiinţei, căci numai de conştiinţă se 
poate spune că este, nu şi de transformările ei. 

În imensitatea conştiinţei apare o lumină, un punct minuscul care se mişcă cu rapiditate şi trasează 
forme, gânduri şi senzații, concepte şi idei, ca o peniță care scrie pe o foaie de hârtie. lar cerneala care 
lasă o urmă este amintirea. Tu eşti acel minuscul punct şi prin mişcarea ta lumea este perpetuu 
recreată. Opreşte-te din mişcare şi nu va mai fi nici o lume. Priveşte în tine însuți şi îţi vei da seama că 
acest punct de lumină este reflectarea imensităţii luminii în corp ca simțământ de "eu sunt". Nu există 
decât lumină, tot restul nu face decât să apară. 

Î: Cunoşti acea lumină? Ai văzut-o? 

M: Minţii îi apare ca întuneric. Ea poate fi cunoscută numai prin reflexiile ei. Totul se vede în 
lumina zilei - cu excepția luminii zilei, 

Î: Trebuie să deduc că minţile noastre sunt identice? 

M: Cum să fie asta posibil? Tu ai mintea ta privată, țesută din amintiri ţinute laolaltă de dorinţe şi 
de frici. Eu nu am o minte care să fie a mea; ceea ce am nevoie să ştiu universul depune înaintea mea, 
după cum îmi furnizează hrana pe care o mănânc. 

Î: Cunoşti oare tot ce doreşti să ştii? 

M: Nu este nimic ce să doresc să ştiu. Insă ceea ce am nevoie să ştiu, ajung să cunosc. 

|: Îți vine din lăuntru această cunoaştere, sau o primeşti din afară? 

M: Aici, asta nu înseamnă nimic. Ceea ce îmi este lăuntric este în afară şi ceea ce îmi este exterior 
este în lăuntru. Se poate ca eu să obţin de la tine ştiinţa de care am nevoie în clipa asta, dar tu nu eşti 
separat de mine. 

Î: Ce este turiya, cea de-a patra stare despre care auzim vorbindu-se? 

M: A fi punctul de lumină care trasează lumea este turiya. A fi lumina însăşi este turiyatita. Dar le 
ce servesc numele când realitatea este atât de aproape? 

Î: În starea ta, există oare vreun progres? Când compari ceea ce eşti tu astăzi cu ceea ce erai ieri, 
te pomeneşti schimbându-te, făcând progrese? Creşte viziunea ta asupra realității în amplitudine şi în 
profunzime? 

M: Realitatea este neclintită şi totuşi în constantă mişcare. Este precum un râu puternic - curge, 
dar este mereu prezent, veşnic. Ceea ce curge nu este râul cu albia şi cu malurile lui, ci apa lui. Aşa şi 
sattva guna, armonia universală, îşi joacă jocul împotriva gunelor tamas şi rajas, forțele întunericului şi 
ale disperării. In sattva este întotdeauna schimbare şi progres, în rajas este schimbare şi regres, în 
vreme ce tamas reprezintă haosul. Gunele joacă veşnic una împotriva celorlalte - acesta e un fapt, iar un 
fapt nu se poate discuta. 

Î: Trebuie oare ca tamas să mă cufunde întotdeauna în apatie şi rajas în disperare? lar sattva, ce 
este ea? 

M: Sattva este iradierea naturii tale autentice. Tu poţi întotdeauna s-o găseşti dincolo de minte şi 
de numeroasele ei lumi. Dar dacă vrei o lume, tu trebuie să accepţi cele trei gune ca fiind inseparabile - 
materie, energie şi viață - una în esenţă, dar distincte în aparenţă. Ele se amestecă şi curg - în 
conştiinţa, în timp şi în spaţiu există o curent etern, naştere şi moarte, mereu reînnoite: înaintare, 
retragere, o altă înaintare, din nou retragere. Aparent fără de început şi fără de sfârşit; realitatea este 
atemporală, neschimbătoare, necorporală, Pură Luciditate non-mentală - beatitudine. 

Î: înțeleg că, după părerea ta, fiecare lucru este o stare de conştiinţă. Lumea este plină de lucruri - 
un grăunte de nisip este un lucru, o planetă este un altul. Cum se raportează ele la conştiinţă? 

M: Materia începe acolo unde conştiinţa se opreşte. Un lucru este o formă de a fi pe care noi n-am 
înțeles-o. El nu se schimbă - este întotdeauna acelaşi - el pare să fie acolo, de la sine - ceva bizar şi 
străin. Evident că el este în chit, conştiinţa, dar pare să fie exterior din cauza imuabilităţii sale aparente. 
Fundamentul lucrurilor se află în memorie - fără memorie nu ar fi recunoaştere. Creaţie, reflectare, 
respingere - Brahma, Vishnu, Shiva - acesta este eternul proces. Toate lucrurile sunt guvernate de el. 

Î: Nu se poate scăpa de el? 

M: Eu nu fac nimic altceva decât să-ţi arăt ieşirea, înțelege că Unul îi include pe Cei Trei, că tu eşti 
Unul, şi vei fi liber de derularea lumii. 

Î: Ce i se întâmplă atunci conştiinţei mele? 

M: După etapa creaţiei, vine stadiul examinării şi al reflectării şi, în final, stadiul renunțării şi al 
uitării. Conştiinţa rămâne, dar într-o stare latentă, liniştită. 

Î: Rămâne oare starea de identitate? 

M: Starea de identitate este inerentă realităţii şi nu păleşte niciodată. Dar identitatea nu este nici 
personalitatea efemeră (vyakti), nici individualitatea legată de karma (vyakta). Ea este ceea ce este 
atunci când orice auto-identificarea este abandonată pentru că este percepută ca fiind falsă - pură 
Congştiinţă, senzaţia de a fi tot ceea ce este ori ar putea să fie. Conştiinţa este pură la început şi pură la 
sfârşit; în interval ea este contaminată de imaginaţia care se află la rădăcina creaţiei. In toate momentele 
conştiinţa rămâne aceeaşi. A o cunoaşte aşa cum este, identică cu sine însăşi, fie că este pură fie că-i 
voalată, înseamnă realizarea şi pacea atemporală. 

Î: Simțământul de "eu sunt" este real sau ireal? 

M: Şi real şi ireal. Este ireal când spunem: "Eu sunt aceasta, eu sunt aceea". Este real când vrem 
să spunem: "Eu nu sunt aceasta, nici aceea". Cel care cunoaşte vine şi pleacă odată cu ceea ce este 
cunoscut, şi este tranzitoriu; însă cel care ştie că nu ştie, şi care este golit de amintire şi de anticipare, 
este atemporal. 

Î: "Eu sunt" este tot una cu martorul, sau sunt diferiţi? 

M: Fără unul, celălalt nu poate exista. Totuşi, ei nu sunt unul. Este precum floarea şi culoarea ei. 
Fără floare - nici o culoare; fără culoare - floarea nu poate fi văzută. Dincolo este lumina care în contact 
cu floarea creează culoarea. Realizează că adevărata ta natură este numai aceea de lumină pură, şi că 
atât lucrul perceput cât şi cel care percepe vin şi pier împreună. Ceea ce îi face pe amândoi posibili - 
nefiind totuşi nici unul nici celălalt - este ființa ta reală, ceea ce înseamnă să nu fii "aceasta" sau "aceea", 
ci Pura Conştiinţă a ființării şi a nefiinţării. 

Când Conşiiinţa se întoarce către sine însăşi, sentimentul încercat este acela de a nu cunoaşte. 
Când se întoarce spre exterior, cognoscibilul vine în existență. A spune: "Eu mă cunosc pe mine însumi" 
este o contradicţie în termeni, căci ceea ce este "cunoscut" nu poate fi "eu însumi”. 

Î: Dacă Sinele este pentru totdeauna incognoscibil, ce se realizează atunci în realizarea de sine? 

M: Să ştii că ceea ce este cunoscut nu poate fi eu, nici al meu, este o eliberare suficientă. 
Eliberarea de auto-identificarea cu un ansamblu de amintiri şi de obişnuinţe, starea de mirare în fața 
întinderii infinite a fiinţei, în faţa creativităţii ei inepuizabile şi în faţa transcendenţei ei absolute, absenţa 
totală a fricii născute din realizarea naturii iluzorii şi tranzitorii a tuturor modurilor de conştiinţă - toate 
curg dintr-o sursă adâncă şi inepuizabilă. Realizarea de sine înseamnă a cunoaşte sursa ca sursă şi 
aparenţa ca aparenţă, şi a te cunoaşte pe tine însuţi ca fiind numai sursa. 

Î: De care parte este martorul? Este el real sau ireal? 

M: Nimeni nu poate să spună: "Eu sunt martorul". "Eu sunt" este întotdeauna văzut. Starea de 
Pură Conştiinţă detaşată este conştiința-martor, "mintea-oglindă". Martorul răsare şi apune odată cu 
obiectul lui, aşadar el nu este întru totul real. Oricare ar fi obiectul său, el este mereu acelaşi, deci este şi 
real. El ia parte atât la real cât şi la ireal şi, prin urmare, constituie o punte între cele două. 

Î: Dacă totul i se întâmplă numai lui "eu sunt", dacă "eu sunt" este deopotrivă cunoscutul, 
cunoscătorul şi cunoaşterea însăşi, atunci ce face martorul? La ce serveşte el? 

M: El nu face nimic şi nu serveşte la nimic. 

Î: Atunci de ce mai vorbim despre el? 

M: Pentru că el este acolo. Puntea n-are decât o singură întrebuințare - să permită traversarea. Nu 
construieşti case pe o punte. "Eu sunt" priveşte lucrurile, martorul vede prin ele. El le vede aşa cum sunt 
- ireale şi tranzitorii. A spune "nu eu, nici al meu" este treaba martorului. 

Î: Este el manifestatul (saguna) prin care este reprezentat nemanifestatul? 

M: Nemanifestatul nu este reprezentat. Nimic din ceea ce este manifestat nu poate reprezenta 
nemanifestatul. 

Î: Atunci de ce vorbeşti despre el? 

M: Pentru că el este locul meu de naştere. 


79. PERSOANA, MARTORUL ŞI SUPREMUL 


Întrebare: Avem în urma noastră o lungă istorie a toxicomaniei, datorată mai cu seamă drogurilor, 
care favorizează expansiunea conştiinţei. Mulțumită lor, noi am făcut experienţa altor stări de conştiinţă, 
elevate sau vulgare, şi am dobândit de asemenea convingerea că nu se poate avea încredere în droguri, 
că, în cel mai bun caz, acţiunea lor este trecătoare, şi că, în cel mai rău caz, ele distrug organismul şi 
personalitatea. Noi ne aflăm în căutarea unor mijloace mai bune pentru a dezvolta conştiinţa şi 
transcendenta. Vrem ca roadele căutării noastre să ne rămână şi să ne îmbogăţească vieţile, în loc de a 
se transforma în pale amintiri şi în regrete neputincioase. Dacă prin spiritual înțelegem auto-investigare 
şi dezvoltare de sine, venind în India, intenţia noastră este hotărât spirituală. Noi am părăsit faza 
fericiţilor hippies; acum suntem serioşi şi vrem să înaintăm. Ştim că realitatea există, că ea poate fi 
găsită, dar nu ştim cum să facem şi nici cum să ne menţinem în ea. Noi nu avem nevoie să fim convinşi, 
ne lipseşte numai îndrumarea. Poţi să ne ajuţi? 

Maharaj: Voi nu aveţi nevoie de ajutor, ci de sfaturi. Ceea ce căutaţi este deja în voi. Luaţi propriul 
meu caz. Eu n-am făcut nimic pentru a mă realiza; maestrul meu mi-a spus că realitatea este în mine; 
am privit în interior şi am găsit-o acolo, exact aşa cum îmi zisese el. A vedea realitatea este tot atât de 
simplu ca a-ţi vedea faţa într-o oglindă. Numai că oglinda trebuie să fie limpede şi fidelă. O minte liniştită, 
nedeformată de dorinţe şi de frici, care să fie liberă de idei şi de opinii, care să fie clară la toate nivelele, 
este necesară pentru a reflecta realitatea. Fiţi limpezi şi liniştiţi, vigilenţi şi detaşaţi, restul va veni de la 
sine. 

Î: A fost nevoie să-ţi limpezeşti şi să-ţi linişteşti mintea înainte de a putea realiza adevărul. Cum ai 
făcut asta? 

M: Nu am făcut nimic. S-a întâmplat pur şi simplu. Am continuat să trăiesc, ocupându-mă de 
nevoile familiei mele. Nici Gurul meu n-a făcut nimic. Asta s-a întâmplat în mod firesc, aşa cum spusese 
el că se va întâmpla. 

Î: Lucrurile nu se întâmplă doar aşa. Trebuie să fie o cauză pentru fiecare lucru. 

M: Tot ceea ce se întâmplă este cauza a tot ceea ce se întâmplă. Cauzele sunt fără de număr; 
ideea unei cauze unice este o iluzie. 

Î: Tu trebuie să fi făcut ceva specific - meditaţie sau yoga. Cum poţi să spui că realizarea va veni 
de la sine? 

M: N-am făcut nimic specific. Eu n-am făcut decât să-mi trăiesc viața. 

Î: Asta mă uimeşte! 

M: Şi eu am fost uimit. Dar ce era acolo atât de uimitor? Cuvintele maestrului meu s-au dovedit 
adevărate. Şi ce-i cu asta? El mă cunoştea mai bine decât mă cunoşteam eu, asta-i tot. De ce să cauţi 
cauze? La început de tot acordam o oarecare atenţie senzației de "eu sunt" şi îi consacram un anumit 

timp, dar numai la început. Curând după aceea, Gurul meu a murit, eu am continuat să trăiesc. Cuvintele 
lui s-au dovedit a fi exacte. Asta-i tot. Toate astea nu-s decât un singur proces. Voi aveţi tendinţa să 
separați lucrurile în timp, iar după aceea să le căutaţi cauzele. 

Î: Care este munca ta acum? Ce faci tu? 

M: Tu îţi imaginezi că a fi şi a face sunt acelaşi lucru. Nu este aşa. Mintea şi corpul se mişcă şi se 
schimbă, şi determină ca şi alte minţi şi alte corpuri să se mişite şi să se schimbe. Asta este ceea ce 
numim a face, a acţiona. Eu văd că este în natura acţiunii ca întotdeauna să genereze noi acţiuni, ca şi 
focul care se perpetuează arzând. Eu nici nu acţionez, nici nu sunt o cauză pentru acțiunilor altora; eu 
sunt Conştiința atemporală a ceea ce se petrece. 

Î: în mintea ta, sau şi în alte minţi? 

M: Există numai o singură minte, care mişună de idei: "Eu sunt asta, eu sunt aceea, asta-i a mea, 
aceea-i a mea". Eu nu sunt mintea, niciodată n-am fost, niciodată nu voi fi. 

Î: Cum a luat ființă mintea? 

M: Lumea este constituită din materie, din energie şi din inteligenţă. Ele se manifestă în diverse 
moduri. Dorinţa şi imaginaţia creează lumea, iar inteligența, împăcându-le pe cele două, este cauza unui 
simțământ de armonie şi de pace. Pentru mine totul se întâmplă; sunt lucid, dar asta nu mă afectează. 

Î: Tu nu poți să fii conştient fără să fii afectat. Există o contradicție în termeni. Orice percepția 
înseamnă schimbare. Odată ce ai făcut experienţa unei senzații, memoria nu-ţi va îngădui să te reîntorci 
la starea ta precedentă. 

M: Da, ceea ce este adăugat la memorie nu poate să fie şters cu uşurinţă. Dar asta în mod sigur 
se poate face şi, de fapt, asta şi fac tot timpul. Precum o pasăre purtată de aripile ei, eu nu las urma 
vreunui pas. 

Î: Oare martorul are nume şi formă, ori este dincolo de amândouă? 

M: Martorul este numai un punct în conştiinţă. El nu are nici nume nici formă. El seamănă cu 
reflectarea soarelui pe o picătură de rouă. Picătura de rouă are nume şi formă, dar micul punct de 
lumină vine de la soare. Limpezimea şi netezimea picăturii este o condiţie necesară reflectării, dar nu-i 
suficientă prin ea însăşi.La fel, claritatea şi tăcerea minţii sunt necesare reflectării realităţii în minte, dar 
în ele însele nu sunt suficiente. Trebuie ca, dincolo de asta, să existe realitatea, însă realitatea fiind 
veşnic prezentă, accentul se pune pe condiţiile necesare. 

Î: Este cu putință ca mintea să fie pură şi liniştită şi, cu toate acestea, nici o reflectare să nu se 
manifeste? 

M: Există destinul de luat în considerare. Inconşitientul se află sub imperiul destinului; el este 
destinul, de fapt. Se poate ca unii să fie obligaţi aştepte. Dar oricât de grea poate fi mâna destinului, ea 
poate fi ridicată cu răbdare şi stăpânirea de sine. Integritatea şi puritatea suprimă obstacolele, şi 
viziunea realităţii apare în minte. 

Î: Cum se dobândeşte stăpânirea de sine? Eu sunt atât de slab de caracter! 

M: Înțelege mai întâi că tu nu eşti persoana care crezi că eşti. Ceea ce gândeşti că eşti nu este 
decât sugestie şi imaginaţie. Tu nu ai părinţi, tu nu te-ai născut, nici nu vei muri. Fie că te încrezi în mine 
când îți spun astea, fie că ajungi acolo prin studiu şi investigaţie. Calea credinţei totale este rapidă, 
cealaltă este lentă, dar constantă. Ambele trebuie să fie încercate prin acţiune. Acţionează în funcţie de 
ceea ce gândeşti că este adevărat - aceasta este calea spre adevăr. 

Î: Destinul şi adevărul meritate reprezintă cumva unul şi acelaşi lucru? 

M: Da, ambele participă la inconştient. Meritul conştient nu-i decât vanitate. Conştiinţa este 
întotdeauna conştiinţa obstacolelor; când nu există obstacole, se trece dincolo de ea. 

Î: înțelegerea că eu nu sunt corpul îmi va da oare tăria de caracter necesară stăpânirii de sine? 

M: Când vei şti că nu eşti nici corpul nici mintea, tu nu vei mai fi dominat de ele. Vei urma adevărul 
oriunde te va purta, şi vei face tot ce trebuie să fie făcut, oricare ar fi prețul. 

Î: Este acţiunea necesară pentru realizarea de sine? 

M: Pentru realizare, înțelegerea este esenţială. Acţiunea nu-i decât incidentală. Un om cu 
înțelegerea sigură nu se va abtine de la acţiune. Acţiunea este încercarea adevărului. 

Î: Sunt încercările necesare? 

M: Dacă nu te pui tot timpul la încercare, nu vei fi capabil să distingi între realitate şi fantezie. 
Observaţia şi raționamentul riguroase ajută într-o oarecare măsură, dar realitatea este paradoxală. 

Cum vei şti că te-ai realizat dacă nu-ţi priveşti gândurile şi sentimentele, cuvintele şi acțiunile, şi 
dacă nu te miri în faţa schimbărilor care se operează în tine fără ca tu să ştii "de ce" şi "cum"? Tocmai 
pentru că aceste transformări sunt atât de surprinzătoare, se face că tu ştii că sunt reale. Prevăzutul şi 
speratul sunt rareori adevărate. 

Î: Cum vine persoana în existenţă? 

M: Întocmai cum o umbră apare când lumina este interceptată de corp, persoana se iveşte când 
Congştiinţa de sine pură este stingherită de ideea "Eu-sunt-corpul”. Şi asemenea umbrei care îşi schimbă 

forma şi poziţia în funcţie de configuraţia terenului, persoana pare să se bucure şi să sufere, să se 
odihnească şi să trudească, să găsească şi să piardă potrivit cu ceea ce este trasat de destin. 

Când corpul nu mai este, persoana dispare complet şi fără întoarcere, rămân numai martorul şi 
Marele Necunoscut. 

Martorul este cel care spune: "Eu cunosc”. Persoana spune: "Eu fac". Bagă de seamă că a spune 
"eu cunosc" nu este un neadevăr - nu-i decât limitat. Dar a spune "eu fac" este complet fals, pentru că 
nu există nimeni care face; totul se întâmplă de la sine, inclusiv ideea de a fi cel care face. 

Î: Atunci ce este acțiunea? 

M: Universul este plin de acţiune, dar nu este nimeni care acţionează. Există nenumărate 
persoane, mici şi mari, unele foarte mari, care, prin identificări, se imaginează acţionând, dar asta nu 
schimbă faptul că lumea acţiunii (mahadakash) formează un singur întreg în care totul depinde de totul 
şi afectează totul. Stelele ne influențează profund, şi noi influențăm stelele. Părăseşte acţiunea pentru 
conştiinţa, lasă acţiunea corpului şi minţii; este domeniul lor. Rămâi martorul pur până când însăşi 
viziunea sa se dizolvă în Suprem. 

Imaginează-ţi o junglă deasă, plină de trunchiuri enorme. Dintr-unul se modelează o scândură şi 
un mic creion ca să se scrie pe ea. Martorul citeşte ceea ce a fost scris şi ştie că în vreme ce creionul şi 
scândura au o oarecare relaţie cu jungla, scrisul nu are nimic de-a face cu ea. Scrisul este în întregime 
suprapus şi dispariţia lui n-are nici o importanţă. Disoluţia personalității este urmată întotdeauna de o 
mare uşurare, de parcă tocmai am lepădat o grea povară. 

Î: Când spui că eşti într-o stare care transcende martorul, care este experienţa care te face să 
vorbeşti astfel? în ce fel se deosebeşte asta de stadiul în care există numai martorul? 

M: Este ca şi cum ai spăla o stofa imprimată. La început desenul păleşte, apoi fundalul se 
estompează la rândul lui şi, în definitiv, obţii o țesătură de o singură culoare, albă. Personalitatea 
cedează locul martorului, apoi martorul se duce la rândul lui şi rămâne Conşiiinţa pură. Stofa era albă la 
început şi este albă la sfârşit; desenele şi culorile au apărut - pentru o vreme. 

Î: Este cu putință să existe conştiinţă fără un obiect al conştiinţei? 

M: Când conştiinţa are un obiect, o numim viziune-martor. Când există şi auto-identificare cu 
obiectul, provocată de dorinţă sau de frică, numim o astfel de stare persoană, în realitate, nu există 
decât o singură stare - când este denaturată de auto-identificare, ea se numeşte persoană; când este 
colorată de senzaţia fiinţării, ea este martorul; când este incoloră şi nelimitată, o numim Supremul. 

Î: Eu mă simt în permanenţă agitat, mereu plin de dorințe, sperând, căutând, găsind, bucurându- 
mă, abandonând, căutând din nou. Ce mă ţine în această fierbere? 

M: Tu eşti cu adevărat în căutare de tine însuţi, fără să ştii asta. Aspiri să iubeşti ceea ce este 
demn de iubit, ceea ce poate fi iubit perfect. Dar din cauza ignoranței tu cauţi lucrul acesta în lumea 
opuselor şi a contradicţiilor. Când îl vei găsi în tine însuţi, căutarea ta va lua sfârşit. 

Î: Va exista întotdeauna această lume jalnică cu care să mă lupt? 

M: Nu anticipa. Nu ştii. Este adevărat că toată manifestarea este situată în domeniul contrariilor. 
Plăcere şi durere, bun şi rău, înalt şi josnic, progres şi regres, odihnă şi strădanie - toate astea vin şi se 
duc laolaltă - şi atâta timp cât va exista o lume, contradicţiile ei vor fi acolo. Pot să existe şi perioade de 
perfectă armonie, de beatitudine şi frumusețe, dar numai pentru o oarecare vreme. Ceea ce este perfect 
se reîntoarce la sursa întregii perfecțiuni şi jocul contrariilor se perpetuează. 

Î: Cum pot eu să ating perfecțiunea? 

M: Fii liniştit. Îndeplineşte-ţi sarcina în lume, dar în tine însuţi rămâi calm. Atunci totul va veni la 
tine. Nu te bizui pe munca ta pentru realizare. Ea poate fi profitabilă altora, dar nu ţie. Speranţa ta se-află 
în tăcerea minţii tale şi în calmul inimii tale. Oamenii care sunt realizați se bucură de un mare calm. 


80. CONŞTIENTA 


Întrebare: Este nevoie de timp ca să realizezi Sinele, sau timpul nu este de nici un ajutor în 
realizare? Este realizarea de sine doar o chestiune de timp, ori depinde şi de alţi factori decât timpul? 

Maharaj: Orice aşteptare este zadarnică. A conta pe timp pentru a ne rezolva problemele 
înseamnă a ne amăgi. Viitorul, lăsat lui însuşi, nu face decât să repete trecutul. Schimbarea nu se poate 
produce decât acum, niciodată în viitor. 

Î: Ce anume aduce schimbarea? 

M: Să vezi, cu o limpezime de cristal, necesitatea schimbării. Asta-i tot. Dar trebuie să fii obosit de 
aşteptare. 

Î: Realizarea de sine se întâmplă la nivelul materiei sau dincolo? Oare nu-i ea o experienţă a cărei 
întâmplare depinde de corp şi de minte? 

M: Orice experienţă este iluzorie, limitată şi temporală. Nu te aştepta la nimic de la experienţă. 
Realizarea nu-i în sine o experienţă, cu toate că ea poate conduce la o nouă dimensiune de experiențe. 

Totuşi aceste noi experienţe, oricât de interesante, nu sunt mai reale decât cele vechi. 

Categoric, realizarea nu-i deloc o nouă experienţă. Ea este descoperirea factorului atemporal din 
fiecare experienţă. Ea este conştienta care face experiența posibilă, întocmai cum în toate culorile 
lumina reprezintă factorul incolor, tot aşa în fiecare experienţă conştienta este prezentă, şi totuşi nu este 
o experienţă. 

Î: Dacă conştienta nu este o experiență, cum poate fi ea realizată? 

M: Conştienta este întotdeauna prezentă. Nu este nevoie să fie realizată. Deschide obloanele 
minţii şi ea va fi inundată de lumină. 

Î: Ce este materia? 

M: Ceea ce tu nu înţelegi este materie. 

Î: Ştiinţa înţelege materia. Ştiinţa nu face decât să restrângă frontierele ignoranței noastre. 

Î: Şi ce este natura? 

M: Totalitatea experienţelor conştiente este natura, în calitate de sine conştient, tu eşti o parte a 
naturii, în calitate de Conştientă, tu eşti dincolo. Perceperea naturii ca nefiind decât conştiinţă este 
Trezie. 

Î: Există nivele de conştientă? 

M: Există nivele în conştiinţă, dar nu în Trezie. Ea este monolitică, omogenă. Reflectarea ei în 
minte este iubire şi înțelegere. Există nivele de claritate în înţelegere şi de intensitate în iubire, dar nu în 
sursa lor. Sursa este simplă şi unică, însă darurile ei sunt infinite. Nu lua darurile drept sursă. Realizează 
că tu eşti sursa, iar nu râul; asta-i tot. 

Î: Eu sunt şi râul. 

M: Fireşte, în calitate de "eu sunt" tu eşti râul curgând printre malurile trupului. Dar tu eşti şi sursa 
şi oceanul şi norii de pe cer. Oriunde există viaţă şi conştiinţă, tu eşti. Mai mic decât cel mai mic, mai 
mare decât cel mai mare, tu eşti, pe când tot restul apare. 

Î: Senzatia de a fi şi senzaţia de a trăi - sunt ele unul şi acelaşi lucru, ori sunt diferite? 

M: Identitatea în spaţiu o creează pe una, continuitatea în timp o creează pe cealaltă. 

Î: Tu ai zis odată că văzătorul, vederea şi văzutul sunt un singur lucru, nu trei. Pentru mine cele trei 
sunt separate. Eu nu pun la îndoială cuvintele tale, dar nu înţeleg. 

M: Priveşte îndeaproape şi vei vedea că văzătorul şi văzutul apar numai când există vedere. Ele 
sunt atribute ale vederii. Atunci când spui: "eu tocmai văd aceasta", "eu" şi "aceasta" vin odată cu 
"vederea", nu înainte. Tu nu poţi să ai un "nevăzut" - aceasta, nici un nevăzător - "eu sunt". 

Î: Dar pot să zic: "eu nu văd". 

M: "Eu tocmai văd aceasta" a devenit "eu tocmai văd că nu văd", sau "eu tocmai văd întunericul". 
"Vederea" rămâne, în triada: cunoscutul, cunoaşterea şi cunoscătorul, numai cunoaşterea este un fapt. 
"Eu" şi "aceasta" sunt îndoielnice. Cine cunoaşte? Ce anume este cunoscut? Nu există nici o certitudine, 
în afară de faptul că există actul de cunoaştere. 

Î: De ce sunt eu sigur de cunoaştere, dar nu şi de cunoscător? 

M: Cunoaşterea este o reflectare a naturii tale adevărate însoțită de ființţare şi de iubire. 
Cunoscătorul şi cunoscutul sunt adăugate de minte. Stă în natura minţii să creeze o dualitate subiect- 
obiect, acolo unde nu-i nici una. 

Î: Care-i cauza dorinţei şi a fricii? 

M: Evident, memoria durerilor şi plăcerilor trecute. Nu este nici un mister cu privire la asta. 
Conflictul se iveşte numai când dorinţa şi frica se referă la acelaşi obiect. 

Î: Cum să pun capăt memoriei? 

M: Nu este nici necesar, nici posibil. Realizează că totul se întâmplă în conştiinţă şi că tu eşti 
rădăcina, sursa şi baza conştiinţei. Lumea-i doar o succesiune de experienţe - tu eşti cel care face 
conştiente, rămânând totuşi dincolo de orice experienţă. Este precum căldura, flacăra şi lemnul care 
arde. Căldura menţine flacăra, flacăra consumă lemnul. Fără căldură n-ar fi nici flacără nici combustibil. 
Similar, fără Trezie (awareness) n-ar exista nici conştiinţa, nici viaţa care transformă materia într-un 
vehicul al conştiinţei. 

Î: Tu sustii că fără mine n-ar exista nici o lume, şi că lumea şi cunoaşterea mea despre lume sunt 
identice. Ştiinţa a ajuns la o concluzie întru totul diferită: lumea există ca ceva concret şi continuu, în 
vreme ce "eu sunt" este un subprodus al evoluţiei biologice a sistemului nervos, care, înainte de toate, 
nu este atât un loc al conştiinţei, cât un mecanism de supraviețuire ca individ şi ca specie. Concepţia ta 
este una cu totul subiectivă, în vreme ce ştiinţa încearcă să explice totul în termeni obiectivi. Este 
această contradicţie inevitabilă? 

M: Confuzia este aparentă şi pur verbală. Ceea ce este, este. Nu este nici subiectiv nici obiectiv. 
Materia şi mintea nu sunt separate, ele sunt aspecte ale unei singure energii. Priveşte mintea ca pe o 
funcțiune a materiei, şi atunci ai ştiinţa; priveşte materia ca fiind produsul minţii, şi atunci ai religia. 


|: Dar ce este adevărat? Ce vine mai întâi, mintea sau materia? 

M: Nici una nu vine mai întâi, căci nici una nici cealaltă nu apar singure. Materia este forma, 
mintea este numele, împreună, ele fac lumea. Pătrunzând totul şi rămânând totuşi dincolo de toate este 
Realitatea, pură existență-conştienţă-beatitudine, însăşi esenţa ta. 

Î: Tot ceea ce cunosc este curentul conştiinţei, o succesiune nesfârşită de evenimente. Râul 
timpului curge, aducând şi ducând fără încetare. Transformarea viitorului în trecut se petrece tot timpul. 

M: Nu cumva eşti victima limbajului tău? Tu vorbeşti despre fluxul timpului de parcă tu însuţi ai fi 
imobil. Dar evenimentele la care tu ai fost martor ieri se poate ca altcineva să le vadă mâine. Tu eşti cel 
care este în mişcare, nicidecum timpul, încetează mişcarea şi timpul se va opri. 

Î: Ce înseamnă expresia "timpul se va opri"? 

M: Trecutul şi viitorul se vor contopi în eternul acum. 

Î: Dar ce înseamnă asta în termeni de experienţă reală? Cum de ştii că pentru tine timpul s-a oprit? 

M: înseamnă că trecutul şi viitorul nu mai contează. Poate de asemenea să însemne că tot ceea 
ce s-a întâmplat şi se va întâmpla devine o carte deschisă pe care o poţi citi după voie. 

Î: Eu pot să-mi imaginez un soi de memorie cosmică, la care se poate accede cu o oarecare 
pregătire. Dar cum poate viitorul să fie cunoscut? Neaşteptatul este inevitabil. 

M: Ceea ce, pe un plan, este neaşteptat poate să vină cu siguranţă, când îl vezi de la un nivel mai 
înalt. La urma urmei, noi rămânem între limitele minţii, în realitate nimic nu se întâmplă, nu există nici un 
trecut, nici viitor; totul apare şi nimic nu este. 

Î: Ce înseamnă: nimic nu este? Că ți se goleşte conştiinţa, sau că adormi? Sau că tu faci să 
dispară lumea şi ne ţii pe noi în suspensie, până când următoarea licărire a gândirii tale ne recheamă la 
viață? 

M: Ah, nu, nu-i atât de grav. Lumea minții şi a materiei, a numelor şi formelor continuă, însă pentru 
mine ea n-are nici un fel de importanţă. Este ca şi cum aş avea o umbră. Ea este acolo - urmându-mă 
oriunde mă duc, dar nestânjenindu-mă în nici un fel. Ea rămâne o lume a experienţelor, dar nu-i o lume 
de nume şi de forme puse în relație cu mine prin dorinţe şi frici. Experiențele sunt lipsite de calităţi 
proprii, experienţe pure, dacă pot să zic astfel. Le numesc experiențe pentru că-mi lipseşte un cuvânt 
mai bun. Ele sunt precum valurile de la suprafaţa oceanului - veşnic prezente, dar neafectând puterea lui 
paşnică. 

Î: Vrei oare să spui că o experiență poate să fie fără nume, fără formă, nedefinită? 

M: La început, orice experienţă este astfel. Numai dorinţa şi frica, născute din amintiri, sunt cele 
care îi dau nume şi formă şi o separă de alte experienţe. 

Ea nu este o experienţă conştientă, căci nu se află în opoziţie cu alte experiențe, şi totuşi ea este 
tot o experienţă. 

Î: Dacă nu este conştientă, atunci de ce vorbeşti despre ea? 

M: Cele mai multe din experienţele tale sunt inconştiente. Cele conştiente sunt foarte puţine. Tu 
nu-ți dai seama de asta fiindcă pentru tine numai cele conştiente contează. Caută să devii conştient de 
ceea ce este inconştient. 

Î: Poate cineva să fie conştient de inconştient? Cum se face asta? 

M: Dorinţa şi frica sunt factorii care întunecă şi deformează. Când mintea devine liberă de ele 
inconştientul devine accesibil. 

Î: înseamnă oare că inconştientul devine conştient? 

M: Este mai degrabă invers. Conştientul devine una cu inconştientul. Distincția încetează, în orice 
fel ai privi faptul acesta. 

Î: Sunt nedumerit. Cum poate cineva să fie conştient şi totuşi inconştient? 

M: Trezia (awareness) nu se limitează la conştiinţă. Ea este trezia față de tot ceea ce este. 
Conştiinţa este a dualității. Nu există nici o dualitate în Trezie. Ea este un singur bloc de pură 
cunoaştere. In acelaşi fel, tu poţi vorbi şi despre ființa pură şi despre creaţia pură - fără nume, fără 
formă, tăcută şi totuşi absolut reală, plină de putere, efectivă. Faptul că ele nu-s descriptibile nu le 
afectează câtuşi de puţin. Cu toate că sunt inconștiente, ele sunt esenţiale. Conşitientul nu se poate 
schimba în mod fundamental, ci doar se poate modifica. Orice lucru, ca să se schimbe, trebuie să treacă 
prin moarte, prin obscuritate şi prin disoluţie. Bijuteriile de aur trebuie să fie topite înainte de a fi turnate 
într-o nouă formă. Ceea ce refuză să moară nu poate să renască. 

Î: Dacă se face abstracție de moartea trupului, ce este moartea? 

M: Retragerea, izolarea, abandonarea înseamnă moarte. Pentru a trăi pe deplin, moartea este 
esenţială; fiecare sfârşit produce un nou început. 

Pe de altă parte, înțelege că numai ceea ce este mort poate să moară, nu ceea ce este viu. Ceea 
ce este viu în tine, este nemuritor. 

Î: De unde-şi trage dorinţa energia? 

M: Numele şi forma ei provin din memorie. Energia curge din sursă. 

Î: Unele dorinţe sunt cu totul rele. Cum pot astfel de dorinţe să curgă dintr-o sursă sublimă? 

M: Sursa nu este nici bună nici rea. Nici dorinţa nu este prin ea însăşi bună sau rea. Nu este nimic 
altceva decât expresia unei lupte pentru fericire. Identificându-te cu acest dram de praf care este corpul, 
tu te simţi pierdut şi încerci cu disperare să găseşti simțământul de plenitudine şi de desăvârşire, pe 
care-l numeşti fericire. 

Î: Când l-am pierdut? Eu nu l-am avut niciodată. 

M: L-ai avut înainte să te trezeşti în dimineaţa aceasta. Treci dincolo de conştiinţa ta şi ÎI vei găsi. 

Î: Cum să trec dincolo? 

M: Tu ştii deja. Fă-o! 

Î: Tu eşti cel care spune asta. Eu nu ştiu nimic despre toate astea. 

M: îţi repet: tu ştii asta. Fă-o. Treci dincolo, întoarce-te la starea ta normală, naturală, supremă. 

Î: Sunt nedumerit. 

M: Un fir de praf în ochi te face să crezi că eşti orb. Spălaţi ochiul şi priveşte. 

Î: Dar privesc! Văd numai întuneric. 

M: înlătură firul de praf şi ochii tăi vor fi inundaţi de lumină. Lumina este acolo - aşteptând. Ochii 
sunt acolo - pregătiţi, întunericul pe care îl vezi nu-i decât umbra unui minuscul fir de praf. Debarasează- 
te de el şi revino Ea starea ta naturală. 


81. RĂDĂCINA FRICII 


Maharaj: De unde vii? 

Întrebare: Eu sunt din Statele Unite, dar locuiesc cea mai mare parte a timpului în Europa, în India 
am venit recent. Am fost la Rishikesh, în două ashrame. Am fost învățat meditaţia şi respirația. 

M: Cât timp ai stat acolo? 

Î: Opt zile într-un ashram, şase zile într-altul. N-am fost fericit acolo şi am plecat. Apoi, timp de trei 
săptămâni am stat cu câţiva lama tibetani. Dar ei erau în întregime cufundaţi în formule şi în rituri. 

M: Şi ce-ai câştigat din toate astea? 

Î: In mod cert am simţit o creştere a energiei mele. Dar înainte de a mă duce la Rishikesh, ţinusem 
posturi şi urmasem un regim la un sanatoriu în Pudukkotai, în India de Sud, loc în care se practica Cura 
Naturală. Asta mi-a făcut enorm de bine. 

M: Poate că acest acces de energie s-a datorat unei mai bune sănătăți. 

Î: Nu pot să spun. Insă în urma tuturor acestor încercări, câteva focuri au început să ardă în diferite 
părți din trupul meu şi am auzit cânturi şi voci acolo unde înainte nu exista nici una. 

M: Şi acum după ce umbli? 

Î: Păi, după ce umblăm cu toții. Adevăr, certitudine interioară, fericire reală. In diversele şcoli ce 
urmăresc realizarea-de-sine se vorbeşte atât de mult despre conştientă, despre luciditate, încât sfârşeşti 
prin a avea impresia că conştienta însăşi este realitatea supremă. Aşa să fie oare? De corp are grijă 
creierul, creierul este iluminat de către conştiinţă; Trezia veghează asupra conştiinţei; există oare ceva 
dincolo de Trezie? 

M: Cum ştii tu că eşti conştient? 

Î: Simt că sunt. Nu pot exprima asta altfel. 

M: Atunci când urmăreşti cu atenţie traseul de la creier la Trezie trecând prin conştiinţă, constaţi că 
simțământul dualității persistă. Când treci dincolo de Trezie, există o stare de non-dualitate, în care nu 
mai există cunoaştere, ci numai ființare pură, care poate fi tot atât de bine non-fiinţare, dacă prin fiinţare 
tu înţelegi a fi ceva în particular. 

Î: Ceea ce numeşti tu ființare pură este oare ființare universală, faptul de a fi toate lucrurile? 

M: Toate lucrurile implică suma lucrurilor particulare, în fiinţare pură însăşi ideea particularului este 
absentă. 

Î: Există vreo relaţie între ființa pură şi ființa particulară? 

M: Ce relaţie poate să fie între ceea ce este şi ceea ce doar pare că este? Există oare vreo relaţie 
între ocean şi valurile lui? Realul permite irealului să apară şi tot el este cauza dispariţiei lui. 
Succesiunea clipelor fugitive creează iluzia timpului, dar realitatea atemporală a fiinţei pure nu este în 
mişcare, căci orice mişcare necesită un fundal imobil. Realitatea însăşi este acest fundal. Odată ce ai 
găsit-o în tine însuţi, tu ştii că n-ai pierdut niciodată acea fiinţă independentă, independentă de toate divi- 
zările şi de toate separările. Dar n-o căuta în conştiinţă, n-o vei găsi acolo. N-o căuta niciunde, căci nimic 
nu o conține. Din contră, ea conţine toate lucrurile şi manifestă toate lucrurile. Ea este precum lumina 
zilei care face orice lucru vizibil în vreme ce ea însăşi rămâne invizibilă. 

Î: Dar la ce-mi foloseşte că-mi spui că realitatea nu poate fi găsită în conştiinţă? Unde altundeva s- 
o caut? Cum o ştii tu? 

M: Este foarte simplu. Dacă te întreb care este gustul gurii tale, tot ce poți face este să spui că nu 
este nici dulce nici amar, nici acru nici acid; este ceea ce rămâne când toate aceste gusturi au dispărut, 

în mod asemănător, atunci când nu mai există nici distincţii nici reacţii, ceea ce rămâne este realitatea - 
simplă, solidă, întreagă. 

Î: Tot ceea ce înțeleg, este că mă aflu sub imperiul unei iluzii fără început. Şi eu nu văd cum poate 
aceasta să se sfârşească. Dacă ar fi putut, ar fi dispărut - cu mult timp în urmă. Trebuie să fi avut tot atât 
de multe oportunităţi în trecut pe câte voi avea în viitor. Ceea ce nu s-a putut întâmpla, nu se poate 
întâmpla. Ori, dacă s-a făcut, atunci n-a putut dura. Chiar starea noastră atât de deplorabilă după toate 
aceste incalculabile milioane de ani poartă în ea însăşi, cel mult, promisiunea extincţiei ultime, ori — 
ceea ce este şi mai rău! - ameninţarea unei repetări fără sfârşit şi lipsită de sens. 

M: Ce dovadă ai tu că starea ta prezentă este fără început şi fără sfârşit? Cum erai înainte de a te 
fi născut? Cum vei fi tu după moarte? Şi despre starea ta actuală, cât de mult ştii? Nu ştii nici măcar care 
era condiţia ta înainte să te trezeşti în dimineaţa aceasta. Tu cunoşti câte ceva despre starea ta 
prezentă, şi din asta tragi concluzii pentru toate timpurile şi pentru toate locurile. Se poate foarte bine 
doar să visezi şi să-ţi imaginezi că visul tău este etern. 

Î: A-I numi vis nu schimbă nimic. Fără îndoială că este trist să fii necugetat şi necugetat să fii trist, 
dar eu repet întrebarea: ce speranţă îmi rămâne, pe care o eternitate trecută n-a putut-o îndeplini? De ce 
ar fi viitorul meu diferit de trecutul meu? 

M: în starea febrilă în care eşti, tu proiectezi un trecut şi un viitor şi le iei ca fiind reale. De fapt, tu 
nu cunoşti decât clipa prezentă. De ce să nu examinezi ceea ce este acum, în loc de a investiga un 
trecut şi un viitor imaginare? Starea ta prezentă nu este nici fără început, nici fără sfârşit. Ea durează cât 
clipa unei străfulgerări. Studiază cu atenţie de unde vine şi unde se duce. Curând vei descoperi, înapoia 
lor, realitatea atemporală. 

Î: De ce nu am făcut asta înainte? 

M: întocmai cum fiecare val se cufundă în ocean, tot aşa fiecare clipă se reîntoarce la sursa ei. 
Realizarea constă în a descoperi sursa şi a rămâne acolo. 

Î: Cine descoperă? 

M: Mintea descoperă. 

Î: Află ea răspunsurile? 

M: Ea constată că este lăsată fără întrebări, că nici un răspuns nu-i necesar. 

Î: Naşterea este un fapt. Moartea este un alt fapt. Cum apar ele în ochii martorului? 

M: Un copil a fost adus pe lume; un om moare - astea nu-s decât evenimente în decursul timpului. 

Î: Se poate observa un progres la martor? Evoluează oare Trezia? 

M: Ceea ce este văzut poate să sufere numeroase schimbări când lumina Treziei este focalizată 
asupra sa, dar obiectul este ceea ce se schimbă, nu lumina. Plantele cresc în lumina soarelui, dar 
soarele nu creşte. In sine, atât corpul cât şi martorul sunt nemişcaţi, dar când sunt aduşi amândoi în 
minte, par să se mişte şi unul şi celălalt. 

Î: Da, pot să văd că ceea ce se mişcă şi se schimbă este numai "eu sunt", în definitiv, avem noi 
nevoie de "eu sunt"? 

M: Cine are nevoie de el? Este acolo - acum. A avut un început, va avea un sfârşit. 

Î: Ce rămâne atunci când "eu sunt" dispare? 

M: Ceea ce nu vine şi nu se duce ~ rămâne. Mintea veşnic lacomă este cea care creează idei de 
progres şi de evoluţie spre perfecţiune. Ea tulbură şi vorbeşte de ordine, ea distruge şi caută securitatea. 

Î: Există oare progres în destin, în karma? 

M: Karma este doar un rezervor de energii neconsumate, de dorințe neîndeplinite şi de frici 
neînțelese. Acest rezervor este continuu umplut de noi dorinţe şi de noi frici. Dar nu este obligatoriu să 
fie astfel pentru totdeauna. Caută să înţelegi cauza aflată la rădăcina fricilor tale - înstrăinarea de tine 
însuți, şi de dorinţele tale - aspiraţia ta către sine, şi karma ta se va dizolva ca un vis. între pământ şi 
ceruri viața continuă. Nimic nu este afectat, numai corpurile cresc şi decad. 

Î: Ce relaţie există între persoană şi martor? 

M: Nu poate să existe relaţie căci ele sunt una. Nu separa şi nu căuta o relaţie. 

Î: Dacă văzătorul şi văzutul nu-s decât una, cum se produce separarea? 

M: Fascinat de nume şi forme, care sunt, prin chiar natura lor, distincte şi diverse, tu faci distincții, 
ceea ce este natural, şi separi ceea ce este una. Lumea este bogată în diversitatea ei, dar faptul că te 
simti înstrăinat şi înspăimântat este din cauza greşitei înțelegeri. Corpul este în pericol, nu tu. 

Î: Eu îmi dau seama prea bine că angoasa biologică fundamentală, instinctul de fugă, ia multe 
forme, denaturându-mi gândurile şi simţămintele. Dar cum a luat naştere această nelinişte? 

M: Este o stare mentală provocată de ideea "eu-sunt-corpul”. Ea poate fi înlăturată prin ideea 
contrară "eu-nu-sunt-corpul". Ambele idei sunt false, dar una o înlătură pe cealaltă. Realizează că nici o 
idee nu este ata, că toate ideile vin la tine din exterior. 

Tu trebuie să elucidezi totul prin tine însuţi, să devii tu însuţi obiectul meditaţiei tale. Efortul de a te 
înțelege pe tine însuţi este yoga. Fii un yoghin, consacră-ți viața, rumegă bine ideea, miră-te, caută până 

când ajungi la rădăcina erorii şi la adevărul de dincolo de eroare. 

Î: în meditaţie, cine meditează, persoana ori martorul? ; 

M: Medlitaţia este încercarea deliberată de a răzbate prin stările mai înalte de conştiinţă şi, în cele 
din urmă, de a merge dincolo de ea. Arta meditaţiei este arta de a transfera focarul atenţiei pe planuri tot 
mai subtile, fără a-ţi pierde stăpânirea asupra planurilor lăsate în urmă într-un anume sens este la fel cu 
a avea moartea sub control. Se începe prin nivelele cele mai de jos: împrejurările sociale, deprinderile şi 
obiceiurile; împrejurările fizice, postura şi respiraţia corpului; organele de simţ, senzațiile şi percepțiile 
lor; mintea, gândurile şi sentimentele ei; până când întregul mecanism al personalității este perceput, 
prins şi ținut în frâu cu fermitate. Stadiul final al meditaţiei este atins când simţul identităţii trece dincolo 
de "eu-sunt-cutare-şi-cutare", dincolo de "aşa-sunt-eu", dincolo de "eu-nu-sunt-decât-martorul", dincolo 
de "există", dincolo de toate ideile, în fiinţa pură impersonal personală, însă trebuie să fii energic când te 
apuci de meditaţie, în nici un caz meditaţia nu este o ocupaţie pentru anumite perioade de timp. 
Limitează-ţi subiectele de interes şi activităţile la ceea ce este strict necesar pentru tine şi pentru nevoile 
cele mai elementare ale persoanelor care depind de tine. Economiseşite-ţi energiile şi timpul pentru a 
sparge zidul pe care mintea ta l-a construit în jurul ei. Crede-mă, nu vei regreta. 

Î: Cum voi şti că experienţa mea este universală? 

M: La capătul meditaţiei tale totul va fi cunoscut în mod direct, nu se cere nici un fel de dovadă. Tot 
aşa cum fiecare picătură a oceanului poartă gustul oceanului, aşa şi fiecare clipă poartă gustul eternității. 
Definiţiile şi descrierile îşi au locul lor, ca îndemnuri utile pentru căutarea pe mai departe, dar tu trebuie 
să treci dincolo de ele în ceea ce nu este definibil şi descriptibil decât în termeni negativi. 

La urma urmei, chiar şi universalitatea şi eternitatea nu sunt decât concepte, contrariile faptului de 
a fi legat de loc şi de timp. Realitatea nu este un concept, nici manifestarea unui concept. Ea nu are 
nimic de-a face cu conceptele. Ocupă-te de mintea ta, înlătură denaturările şi impurităţile ei. Odată ce ai 
gustat din propriului tău sine, îl vei regăsi peste tot şi în orice clipă. De aceea este foarte important să 
ajungi la el. Odată ce îl vei cunoaşte, nu îl vei mai pierde nicicând. 

Insă trebuie să-ţi acorzi şansa printr-o meditaţie intensivă, chiar stăruitoare. 

Î: Ce anume ar trebui să fac? 

M: Consacră-ţi inima şi mintea meditației asupra lui "eu sunt" - ce înseamnă, cum este, care este 
sursa lui, viaţa lui, înțelesul lui. Lucrul acesta seamănă foarte mult cu săpatul unui puț. Tu înlături ceea 
ce nu este apă, până ce ajungi la izvorul dătător de viaţă. 

Î: Cum voi şti că merg în direcția cea bună? 

M: După progresul pe care îl vei face în aplicarea, în claritatea şi în devotamentul față de sarcina 
ta. 

Î: Noi, europenii, găsim foarte dificil să rămânem liniștiți. Noi participăm prea mult la lume. 

M: Ah, nu, şi voi sunteți visători. Noi ne deosebim numai după conţinutul viselor noastre. Voi 
umblaţi după perfecțiune - în viitor. Noi suntem hotărâți s-o găsim - în acum. Numai ceea ce este limitat 
este perfectibil. Ceea ce nu are limite este deja perfect. Voi sunteți perfecţi, numai că n-o ştiţi, învăţaţi să 
vă cunoaşteţi pe voi înşivă şi veţi descoperi minuni. 

Tot ce aveţi nevoie este deja în voi, numai că trebuie să vă apropiaţi de Sinele vostru cu respect şi 
cu dragoste. Condamnarea de sine şi lipsa de încredere în sine sunt erori grave. Fuga voastră constantă 
din fața durerii şi căutarea continuă după plăcere sunt un semn al dragostei pe care v-o purtaţi vouă 
înşivă; tot ceea ce vă cer este să faceţi iubirea față de voi înşivă perfectă. Nu vă refuzaţi nimic - acordati- 
vă infinitatea şi eternitatea şi descoperiţi că voi nu aveţi nevoie de ele; voi sunteţi dincolo. 


82. PERFECȚIUNEA ABSOLUTĂ ESTE AICI ŞI ACUM 


Întrebare: Războiul continuă. Care este atitudinea ta față de acesta? 

Maharaj: într-un loc sau altul, într-o formă sau alta, războiul continuă întotdeauna. A fost vreodată 
un timp când nu a fost nici un război? Unii spun că acesta este voinţa lui Dumnezeu. Alţii spun că este 
jocul lui Dumnezeu. Este un alt mod de a spune ca războaiele sunt inevitabile şi că nimeni nu este 
răspunzător. 

Î: Dar care este propria ta atitudine? 

M: De ce îmi impui atitudini? Eu n-am nici o atitudine pe care pot s-o numesc a mea. 

Î: In mod sigur, cineva este răspunzător pentru acest masacru oribil şi fără noimă. De ce sunt 
oamenii întotdeauna gata să se omoare unii pe alţii? 

M: Caută-l pe cel răspunzător în interior. Ideile de "eu" şi "al meu" se află la baza tuturor 
conflictelor. Eliberează-te de ele şi vei fi în afara oricărui conflict. 

Î: Şi ce importanţă are că eu sunt în afara conflictului? Aceasta nu va schimba cu nimic războiul. 
Dacă eu sunt cauza războiului, atunci sunt gata să fiu distrus. Totuşi, se înţelege de la sine că dispariţia 
a o mie de oameni ca mine nu va opri războaiele. Ele nu au început odată cu naşterea mea, nici nu se 

vor sfârşi odată cu moartea mea. Eu nu sunt răspunzător. Cine este atunci? 

M: Discordia şi lupta fac parte integrantă din existenţă. De ce nu întrebi cine este răspunzător 
pentru existență? 

Î: De ce spui că existenţa şi conflictul sunt inseparabile? Nu se poate să ai existenţă fără rivalitate? 
Nu trebuie să mă lupt cu alţii ca să fiu eu însumi. 

M: Dar te lupti cu alții tot timpul pentru supraviețuirea ta în calitate de corp-minte separat, având un 
nume şi o formă particulare. Ca să trăieşti, tu trebuie să distrugi. Din clipa în care ai fost conceput, ai 
început un război împotriva mediului tău înconjurător - un război nemilos de exterminare reciprocă, până 
când moartea te eliberează. 

Î: întrebarea mea rămâne fără răspuns. Tu descrii numai ceea ce cunosc - viaţa şi mizeriile ei. Dar 
cine este răspunzător pentru toate astea, tu nu spui. Când fac presiuni asupra ta, tu dai vina pe 
Dumnezeu sau pe karma, sau pe propria mea frică şi pe lăcomia mea - ceea ce nu face altceva decât să 
genereze noi întrebări. Dă-mi răspunsul ultim. 

M: Răspunsul ultim este acesta: nimic nu există. Totul este o apariție momentană în câmpul 
conştiinţei universale; continuitatea în calitate de nume şi de formă reprezintă doar o elaborare mentală, 
uşor de spulberat. 

Î: Întrebările mele au drept obiect imediatul, tranzitoriul, aparenţa. lată fotografia unui copil ucis de 
soldaţi. Este un fapt - este acolo, şi te fixează cu privirea. Tu nu poţi să-l negi. Şi acum, cine este 
răspunzător pentru moartea acestui copil? 

M: Nimeni şi fiecare dintre noi. Lumea este ceea ce ea conţine, şi fiecare lucru acționează asupra 
tuturor celorlalte. Noi toți ucidem copilul şi noi toți murim odată cu el. Fiecare eveniment are cauze 
variate şi produce efecte nenumărate. Este inutil să se ţină socoteala, la nimic nu i se poate da de urmă. 

Î: Poporul tău vorbeşte despre karma şi despre recompensa justă. 

M: Nu-i decât o aproximare grosieră: în realitate noi toți suntem creatorii şi creaturile fiecăruia 
dintre noi, noi suntem cauza şi ne purtăm povara unul altuia. 

Î: Aşadar cel inocent suferă pentru cel vinovat? 

M: În ignoranţa noastră suntem inocenți; în acţiunile noastre suntem vinovaţi. Păcătuim fără să 
ştim şi suferim fără să înțelegem. Singura noastră speranţă: să ne oprim, să privim, să înțelegem şi să 
ieşim din capcana memoriei, pentru că memoria hrăneşte imaginaţia, care la rândul ei generează dorinţa 
şi frica. 

Î: De ce oare îmi imaginez? 

M: Lumina conştiinţei trece prin filmul memoriei şi proiectează imagini în creierul vostru. Din cauza 
stării deficiente şi dezordonate a creierului vostru, ceea ce percepeţi este deformat şi pătat de 
sentimente de simpatie şi de antipatie. Puneti ordine în gândurile voastre, debarasaţi-le de coloraturi 
emoționale, şi veţi vedea oamenii şi lucrurile aşa cum sunt ele, cu claritate şi cu caritate. 

Martorul naşterii, al vieţii şi al morții este unul şi acelaşi. El este martorul durerii şi al dragostei, căci 
cu toate că existenţa, în limitarea şi în separarea ei, este o sursă de mâhnire, noi o iubim. O iubim şi o 
urâm în acelaşi timp. Ne batem, ucidem, distrugem viaţa şi bunurile, dar totuşi suntem afectuoşi şi ne 
sacrificăm de bunăvoie. Legănam copilul cu blândețe, dar îl lăsăm şi orfan. Viaţa noastră este plină de 
contradicții. Cu toate acestea, ne agățăm de ea. Acest ataşament se află la rădăcina oricărui lucru. 
Totuşi el este în întregime superficial. Noi ne cramponăm de ceva sau de cineva cu toată puterea 
noastră, iar în clipa următoare îl uităm, asemeni unui copil care face plăcinte din noroi şi apoi le 
abandonează cu inima uşoara. Atinge-le - el va tipa de mânie, distrage-i atenţia şi el le va uita. 

Pentru că viața noastră este acum, şi iubirea pe care i-o purtăm este acum. lubim diversitatea, 
jocul durerii şi al plăcerii, contrastele ne fascinează. Pentru aceasta noi avem nevoie de contrarii şi de 
aparenta lor separare. Noi ne bucurăm de ele pentru o vreme, şi apoi obosim şi tânjim după pacea şi 
liniştea ființei pure. Inima cosmică bate fără oprire. Eu sunt martorul, dar şi inima. 

Î: Eu pot să văd tabloul, dar cine este pictorul? Cine este răspunzător pentru această teribilă şi 
totuşi adorabilă experienţă? 

M: Pictorul este în tablou. Tu operezi o separare între pictor şi tablou, şi apoi cauţi pictorul. Nu 
separa şi nu pune întrebări false. Lucrurile sunt aşa cum sunt şi nimeni în particular nu este răspunzător. 
Ideea răspunderii personale îşi are sursa în iluzia că există un intermediar, un agent. "Cineva trebuie să 
o fi făcut, cineva este răspunzător." Societatea, aşa cum este ea acum, cu cadrul ei de legi şi de 
obiceiuri, este bazată pe ideea de personalitate separată şi responsabilă, dar aceasta nu este singura 
formă pe care o poate lua societatea. Pot exista şi alte forme, unde simţul separării este slab, iar acela al 
iresponsabilităţii difuz. 

Î: Un individ cu un slab sentiment al personalităţii este oare mai aproape de realizarea de sine? 

M: la cazul unui copil mic. Sentimentul de "eu sunt" nu este încă format, personalitatea lui este 
rudimentară. Obstacolele față de cunoaşterea de sine sunt puţin numeroase, dar puterea şi claritatea 
lucidităţii, întinderea şi adâncimea ei lipsesc. Odată cu trecerea anilor luciditatea va deveni mai 

puternică, însă, de asemenea, personalitatea latentă va ieşi la iveală, va întuneca şi va complica tabloul. 
Cu cât lemnul e mai tare, cu atât e mai fierbinte flacăra; tot aşa şi personalitatea: cu cât e mai puternică, 
cu atât e mai strălucitoare lumina generată de distrugerea ei. 

Î: Tu nu ai probleme? 

M: Am destule probleme. Ți-am spus deja. A fi, a exista cu |un nume şi o formă este dureros, însă 
eu iubesc asta. 

Î: Dar tu iubeşti toate lucrurile! 

M: In existenţă sunt conţinute toate lucrurile. Chiar natura mea este de a iubi; chiar şi ceea ce este 
dureros este demn de a fi iubit. 

Î: Asta nu-l face mai puţin dureros. De ce nu rămâi în ceea ce nu are limite? 

M: Instinctul de a explora, dragostea de necunoscut, este ceea ce mă împinge în existenţă. Este 
natural din partea ființei să caute aventura în devenire, aşa cum este natural pentru devenire să caute 
pacea în ființă. Aceste modificări ale ființei şi ale devenirii sunt inevitabile; dar căminul meu este dincolo. 

Î: Este căminul tău în Dumnezeu? 

M: A iubi şi a venera un zeu înseamnă, de asemenea, ignoranță. Căminul meu este dincolo de 
toate noțiunile, oricât ar fi de sublime. 

Î: Dar Dumnezeu nu-i o noţiune! El este realitatea de dincolo de existenţă. 

M: Poţi folosi orice cuvânt îţi place. Indiferent la ce te-ai putea tu gândi, eu sunt dincolo de asta. 

Î: Odată ce îți cunoşti căminul, de ce nu stai în el? Ce te face să ieşi din el? 

M: Noi ne naştem din dragoste pentru existența organizată şi, odată născuţi, devenim implicaţi în 
destin. Destinul este inseparabil de devenire. Dorinţa de a fi particularizaţi face din noi o persoană cu tot 
trecutul şi cu tot viitorul ei personal. Gândeşte-te la un mare om, vezi ce minunat om a fost! Şi totuşi cât 
de tulburată a fost viaţa lui şi cât de limitată în fructele ei. Cât de total dependentă este personalitatea 
omului şi cât de indiferentă este lumea lui. Şi cu toate acestea noi o iubim şi o protejăm chiar pentru 
insignifianţa ei. 

Î: Este război şi haos, iar ţie ţi se cere să iei conducerea unui centru însărcinat cu hrănirea celor 
nevoiaşi. Ţi se acordă tot ce ai nevoie; este doar o chestiune de a duce la bun sfârşit slujba. Vei refuza 
oare? 

M: A munci sau a nu munci, este unul şi acelaşi lucru pentru mine. Eu aş putea să-mi asum 
sarcina sau nu. Pot exista alți oameni, mai bine înzestrați decât mine pentru astfel de sarcini - ospătarii 
de profesie, de exemplu. Dar eu am o atitudine diferită. Eu nu privesc moartea ca pe o calamitate, aşa 
cum nu mă bucur de naşterea unui copil. Copilul intră pe o cale presărată cu necazuri, în timp ce mortul 
a terminat cu ele. Ataşamentul de viaţă este ataşamentul de suferință. Noi iubim ceea ce ne produce 
durere. Astfel este natura noastră.Pentru mine momentul morţii va fi un moment de jubilare, nu de frică. 
Am plâns când m-am născut şi voi muri râzând. 

Î: Ce gen de schimbarea se produce în conştiinţă în clipa morţii? 

M: La ce schimbare te aştepţi? Când proiecția filmului se termină, totul rămâne identic cu ceea ce 
era când a început proiecția. Starea ta de dinaintea naşterii era şi starea de după moarte - dacă îţi 
aminteşti. 

Î: Nu îmi amintesc nimic. 

M: Pentru că n-ai încercat niciodată. Este numai o simplă chestiune de acordare a minţii. Asta cere 
oarecare antrenament, fireşte. 

Î: De ce nu participi tu la muncile sociale? 

M: Dar eu nu fac nimic altceva! Şi care este munca socială pe care vrei s-o fac? Cârpeala nu este 
pentru mine. Poziţia mea este clară: producețţi pentru a distribui, hrăniţi înainte de a mânca, daţi înainte 
de a lua, gândiţi-vă la alţii înainte de a vă gândi la voi înşivă. Numai o societate non-egoistă, fondată pe 
împărtăşire poate fi stabilă şi fericită. Aceasta este singura soluţie practică. Dacă nu o doreşti - bate-te. 

Î: Totul este o chestiune de gune. Acolo unde predomină tamas şi rajas, este în mod necesar 
război. Unde domneşte sattva, acolo va fi pace. 

M: Spune-o oricum vrei, este acelaşi lucru. Societatea este clădită pe motivații. Puneţi bunăvoință 
la temelii şi nu veți mai avea nevoie de lucrători sociali specializați. 

Î: Lumea devine mai bună. 

M: Lumea a avut tot timpul să devină mai bună şi totuşi n-a devenit. Ce speranţă există pentru 
viitor? Desigur, au fost şi vor fi perioade de pace şi de armonie, când sattva este în ascensiune, dar 
lucrurile se distrug prin propria lor perfecțiune. O societate perfectă este în mod necesar statică, şi de 
aceea ea devine stagnantă şi decade. Din vârf toate drumurile duc în jos. Societăţile sunt ca şi oamenii - 
se nasc, cresc până la un punct de perfecţiune relativă, după care decad şi mor. 

Î: Nu există vreo stare de perfecţiune absolută care să nu decadă? 

M: Tot ceea ce are un început, are în mod necesar un sfârşit, în atemporal totul este perfect, aici şi 
acum. 

Î: Dar vom atinge noi atemporalul la timpul cuvenit? 

M: La timpul cuvenit ne vom întoarce la punctul de plecare. Timpul nu poate să ne ducă afară din 
timp, aşa cum spațiul nu poate să ne ducă afară din spaţiu. Tot ceea ce se poate obține din aşteptare 
este şi mai multă aşteptare. Perfecţiunea absolută este aici şi acum, nu în vreun viitor apropiat sau 
îndepărtat. Secretul este în acţiune - aici şi acum. Comportamentul vostru este ceea ce vă orbeşte față 
de voi înşivă. Respingeţi aşadar tot ceea ce v-aţi gândit că sunteți, şi acţionaţi ca şi cum ați fi absolut 
perfecţi - oricare ar fi ideea pe care v-o faceţi despre perfecțiune. Tot ce vă trebuie este curajul. 

Î: Unde găsesc eu un astfel de curaj? 

M: în tine însuţi, bineînţeles. Priveşte înăuntru. 

Î: Gratia ta mă va ajuta? 

M: Graţia mea îţi spune acum: priveşte în interiorul tău. Tot ceea ce-ţi trebuie, ai deja. Foloseşte-te 
de asta. Comportă-te cum ştii tu cel mai bine, fa ceea ce crezi tu că ar trebui să faci. Nu te teme de 
greşeli, poţi întotdeauna să le corectezi, doar intenţiile contează. Forma pe care o iau lucrurile nu este în 
puterea ta, însă motivaţia actelor tale este. 

Î: Cum pot actele născute din imperfecţiune să conducă la perfecțiune? 

M: Acţiunea nu conduce la perfecțiune; perfecțiunea este exprimată în acţiune. Câtă vreme te 
judeci pe tine însuţi după expresiile tale, acordă-le lor atenţia cea mai profundă; când îţi vei realiza ființa 
ta autentică, comportamentul tău va fi perfect, în mod spontan. 

Î: Dacă eu sunt atemporal perfect, atunci de ce m-am mai născut? Care este scopul acestei vieţi? 

M: Este ca şi cum ai întreba ce profit are aurul prin modelarea lui în bijuterie? Bijuteria capătă 
culoarea şi frumusețea aurului, însă aurul nu este îmbogăţit, în mod asemănător, realitatea exprimată în 
acţiune face acţiunea plină de sens şi de frumuseţe. 

Î: Ce câştigă realul prin expresiile lui? 

M: Ce poate el să câştige? Absolut nimic. Dar este în natura iubirii de a se exprima, de a se 
afirma, de a învinge dificultăţile. 

Odată ce ai înțeles că lumea este iubirea în acţiune, tu o vei privi cu totul altfel. Dar mai întâi 
atitudinea ta faţă de suferinţă trebuie să se schimbe. Suferinţa este în primul rând un apel la atenţia ta, 
care este ea însăşi o mişcare a iubirii. Mai mult decât fericirea, iubirea doreşte creşterea, lărgirea şi 
adâncirea conştiinţei şi a ființei. Tot ceea ce este obstacol devine cauza unei dureri, iar iubirea nu se dă 
înapoi de la durere. Sattva, energia care lucrează pentru justețe şi pentru dezvoltarea ordonată, nu 
trebuie să fie blocată. Când întâmpină piedici, ea se întoarce împotriva ei înşişi şi devine distructivă. Ori 
de câte ori iubirea este refuzată, iar suferința e lăsată să se extindă, războiul devine inevitabil. 
Indiferența noastră față de mâhnirea vecinului nostru aduce suferința la uşa noastră. 


83. ADEVĂRATUL GURU 


Întrebare: Spuneai deunăzi că la baza realizării tale a stat încrederea în gurul tău. El te-a asigurat 
că tu eşti deja Realitatea Absolută şi că nimic mai mult nu era de făcut. Tu ai avut încredere în el şi ai 
rămas acolo, fără tensiune, fără efort. Şi acum, iată întrebarea mea: fără încredere în gurul tău ai, fi 
ajuns la realizarea de sine? La urma urmei, ceea ce eşti, tu eşti, fie că mintea ta are încredere, fie că nu; 
oare îndoiala ar putea fi cauza unei obstrucții în acţiunea cuvintelor gurului tău şi le-ar face neoperante? 

Maharaj: Tocmai ai spus-o: ele ar fi fost făcute neoperante - pentru o vreme. 

Î: Şi ce s-ar întâmpla cu energia sau cu puterea care se află în cuvintele gurului? 

M: Ar rămâne latentă, nemanifestată. Dar toată întrebarea se întemeiază pe o înţelegere greşită. 
Maestrul, discipolul, iubirea şi încrederea care există între ei, toate acestea nu-s decât un singur fapt, nu 
tot atât de multe fapte independente. Fiecare este o parte a celuilalt. Fără iubire şi fără încredere n-ar fi 
existat nici guru, nici discipol, şi nici o relaţie între ei. Este ca şi cum ai apăsa un întrerupător ca să 
aprinzi o lampă electrică. Pentru că lampa, circuitul electric, întrerupătorul, transformatorul, liniile de 
înaltă tensiune şi centrala formează un singur întreg, se face că obţii lumina. Nu trebuie să separi ceea 
ce nu-i separabil. Cuvintele nu creează fapte; ele ori le descriu, ori le denaturează. Faptul este 
întotdeauna non-verbal. 

Î: încă nu înțeleg; este oare cu putință ca afirmaţiile gurului să nu se realizeze, sau este inevitabil 
ca ele să se dovedească juste? 

M: Cuvintele unui om care s-a realizat nu-şi pierd niciodată ţinta. Ele aşteaptă să se ivească 
condiţiile potrivite, fapt care poate să ia ceva timp, şi asta-i natural, căci există un sezon pentru semănat 
şi un sezon pentru recoltat. Insă cuvântul unui guru este o sămânță care nu poate să piară. Desigur, 
gurul trebuie să fie unul adevărat, care este dincolo de trup şi de minte, dincolo de conştiinţa însăşi, 
dincolo de spaţiu şi de timp, dincolo de dualitate şi de unitate, dincolo de înțelegere şi de descriere. 
Oamenii de bine - cei care au citit foarte mult şi au multe de spus - pot să te învețe multe lucruri 
folositoare, dar ei nu sunt adevărații guru ale căror cuvinte se adeveresc întotdeauna. Şi ei pot să-ţi 

spună că eşti însăşi realitatea ultimă, însă unde te duce asta? 

Î: Cu toate acestea, dacă dintr-o anumită rațiune s-ar întâmpla să mă încred în ei şi să le dau 
ascultare, oare voi pierde? 

M: Dacă eşti capabil de încredere şi de ascultare, atunci îl vei găsi curând pe adevăratul tău guru 
sau, mai degrabă, el te va găsi pe tine. 

Î: Oare fiecare cunoscător al Sinelui va deveni un guru, sau poți să fii un cunoscător al realității şi 
totuşi incapabil să-i conduci şi pe alţii la ea. 

M: Dacă tu cunoşti ceea ce îi înveţi pe alţii, atunci tu poţi să-i înveţi ceea ce cunoşti. Aici viziunea 
şi învăţătura nu sunt decât una. Dar Realitatea Absolută este dincolo de ambele. Acei Guru care îşi 
arogă acest titlu vorbesc de maturizare şi de efort, de merite şi de realizări, de destin şi de graţie; toate 
acestea nu sunt decât formaţiuni mentale, proiecţii ale unei minţi viciate, în loc de a ajuta, ele sunt 
piedici. 

Î: Cum pot eu să desluşesc pe cine să urmez şi în cine să n-am încredere. 

M: Să n-ai încredere în nimeni până ce nu eşti convins. Adevăratul guru nu te va umili niciodată, 
nici nu te va înstrăina de tine însuţi. El te va aduce constant înapoi la faptul perfecțiunii tale inerente, şi 
te va încuraja să cauţi în interior. El ştie că tu n-ai nevoie de nimic, nici chiar de ei, şi nu oboseşte 
niciodată să-ţi amintească. Dar cel care se declară singur guru este mai preocupat de el însuşi decât de 
discipolii lui. 

Î: Tu ai zis că realitatea este dincolo de cunoaşterea şi de propovăduirea realului. Nu este 
cunoaşterea realităţii supremul însuşi, iar propovăduirea dovada atingerii ei? 

M: Cunoaşterea realului, sau a sinelui, este o stare a minții. A-I învăţa pe altul este o activitate care 
se situează în dualitate. Ele nu privesc decât mintea; guna sattva este o guna totuşi. 

Î: Ce este real atunci? 

M: Cel care cunoaşte mintea atât ca ne-realizată cât şi ca realizată, care ştie că ignoranţa şi 
cunoaşterea sunt stări ale minţii, acela este realul. Când ţi se dau diamante amestecate cu pietriş, tu poți 
fie să treci pe lângă diamante, fie să le găseşti, dar ceea ce contează nu sunt pietrele, nu este ceea ce 
vezi. ci vederea. Unde ar fi cenuşiul pietrişului şi frumuseţea diamantului, fără puterea vederii? 
Cunoscutul nu-i decât o formă şi cunoaşterea nu-i decât un nume. Cunoscătorul nu-i decât o stare a 
minţii. Realul este dincolo. 

Î: Neîndoielnic, cunoaşterea obiectivă, ideile despre lucruri şi cunoaşterea de sine nu sunt unul şi 
acelaşi lucru, în primul caz este nevoie de un creier, în al doilea nu. 

M: în vederea discuţiei tu poţi să înşiri cuvinte şi să le dai un sens, dar faptul rămâne, faptul că 
toată cunoaşterea este o formă de ignoranță. Cea mai precisă hartă nu-i decât hârtie totuşi. Toată 
cunoaşterea este în memorie; ea este numai recunoaştere, pe câtă vreme realitatea este dincolo de 
dualitatea cunoscător — cunoscut." 

Î: Atunci prin ce este cunoscută realitatea? 

M: Cât de amăgitor este limbajul tău! Tu presupui în mod inconştient că şi realitatea este 
abordabilă prin cunoaştere. Apoi, pentru a face ceva, vei introduce un cunoscător al realităţii de dincolo 
de realitate! înțelege că pentru a fi, realitatea nu are nevoie să fie cunoscută. Ignoranţa şi cunoaşterea 
sunt în minte, nu în real. 

Î: Dacă nu există un lucru precum cunoaşterea realului, cum pot să-l ating? 

M: Nu este nevoie să te întinzi după ceea ce este deja la tine. Chiar căutarea te face să-l pierzi. 
Renunţă la ideea că nu l-ai găsit şi lasă-l, pur şi simplu, să vină în centrul percepţiei directe, aici şi acum, 
înlăturând tot ceea ce este al minții. 

Î: Când tot ceea ce trebuie să se ducă, se duce, ce mai rămâne? 

M: Rămâne vacuitatea, rămâne conştienta, rămâne lumina pură a ființei conştiente. Este la fel cu a 
întreba ce se întâmplă cu o încăpere atunci când este scos tot mobilierul? Rămâne o încăpere perfect 
utilizabilă. Şi când până şi pereţii sunt dărâmaţi, rămâne spaţiul. Dincolo de spaţiu şi de timp este aici-ul 
şi acum-ul realității. 

Î: Martorul rămâne? 

M: Câtă vreme există conştiinţă, martorul ei este şi el acolo. Cele două apar şi dispar împreună. 

Î: Dacă şi martorul este efemer, de ce i se dă atât de multă importanță? 

M: Doar pentru a rupe vraja cunoscutului, iluzia că numai ceea ce percepi este real. 

Î: Percepția vine prima, martorul - al doilea. 

M: Aceasta este inima problemei. Atâta timp cât crezi că numai lumea din afară este reală, tu 
rămâi sclavul ei. Pentru a deveni liber, atenţia ta trebuie să fie atrasă asupra lui "eu sunt", martorul. 
Fireşte, cunoscătorul şi cunoscutul nu-s decât un singur lucru, nu două, dar pentru a desface vraja 
cunoscutului cunoscătorul trebuie să le adus în prim plan. Nici unul nici celălalt nu apare primul, amândoi 
sunt reflectări în amintirea experienţei inefabile, veşnic nouă şi veşnic acum, intraductibilă, mai iute decât 
mintea. 

|: Eu sunt un umil căutător, umblând de la un guru la altul în căutarea eliberării. Mintea mea este 
bolnavă, arzând de dorinţă, îngheţată de frică. Zilele mele zboară, trec ca nişte umbre, aprinse de 
durere, cenuşii de plictiseală. Vârsta mea înaintează, sănătatea mea se ruinează, viitorul meu e 
întunecat şi înfricoşător. In asemenea condiţii eu nu pot decât să trăiesc în mizerie şi să mor în 
disperare. Există oare vreo speranţă pentru mine? Ori am venit prea târziu? 

M: Nu este nimic în neregulă la tine, însă ideile pe care le ai despre tine însuţi sunt cu totul false. 
Nu eşti tu cel care doreşte, care se teme şi suferă; este persoana clădită pe temelia trupului tău de către 
circumstanțe şi influenţe. Tu nu eşti această persoană. Lucrul acesta trebuie clar stabilit în mintea ta şi 
niciodată pierdut din vedere, în mod normal, este nevoie de o sadhana prelungită, ani de austerităţi şi de 
meditaţie. 

Î: Mintea mi-e slabă şi şovăitoare. Nu am nici tăria, nici tenacitatea necesare pentru sadhana. 
Cazul meu este fără de speranţă. 

M: Într-un sens, cazul tău este unul plin de o mare speranţă. Există un substitut pentru sadhana, 
care este încrederea. Dacă tu nu poţi avea convingerea născută din căutarea fructuoasă, atunci profită 
de prilejul descoperirii mele, pe care sunt atât de dornic să o împărtăşesc cu tine. Eu văd cu o claritatea 
perfectă că tu niciodată n-ai fost, că nu eşti, că nu vei fi înstrăinat de realitate, că tu eşti plenitudinea 
perfecțiunii, aici şi acum, şi că nimic nu te poate priva de moştenirea ta, de ceea ce tu eşti cu adevărat. 
Tu nu eşti în nici un fel diferit de mine, numai că tu nu ştii asta. Tu nu ştii ce eşti şi de aceea te imaginezi 
a fi ceea ce nu eşti. De aici vin dorinţele şi fricile tale şi disperarea ta copleşitoare. Şi, de asemenea, 
activităţile lipsite de sens pentru a încerca să scapi. 

Încrede-te în mine pur şi simplu şi trăieşte având încredere în mine. Nu te voi îndruma greşit. Tu 
eşti Realitatea Supremă dincolo de lumea şi de creatorul ei, dincolo de conştiinţa şi de martorul ei, 
dincolo de toate afirmaţiile şi negaţiile. Reaminteşte-ţi asta, gândeşie-te la asta, acţionează în 
conformitate cu ceea ce ţi-am spus. Abandonează orice sentiment de separare, caută să te vezi în toate 
şi acționează în consecinţă. Odată cu acţiunea va veni beatitudinea şi, odată cu beatitudinea, convin- 
gerea. La urma urmei, tu te îndoieşti de tine însuți numai pentru că eşti în amărăciune. Fericirea 
naturală, spontană şi durabilă nu poate fi imaginată. Ori este acolo, ori nu este. Odată ce vei începe să 
experimentezi pacea, iubirea şi fericirea care n-au nevoie de nici o cauză exterioară, toate îndoielile tale 
se vor dizolva. Pricepe bine ce ţi-am spus şi trăieşte în conformitate cu cuvintele mele. Este suficient. 

Î: îmi ceri oare să trăiesc din memorie? 

M: Tu oricum trăieşti din memorie. Nu-ţi cer decât să înlocuieşti vechile amintiri cu memoria a ceea 
ce ţi-am zis eu. Aşa cum acţionai după vechile tale amintiri, acţionează acum în funcţie de cele noi. Nu 
te teme. Pentru o vreme n-are cum să nu fie conflict între vechea şi noua memorie, dar dacă treci 
hotărât de partea celei noi, încordarea şi antagonismul vor lua curând sfârşit şi tu vei realiza starea 
lipsită de efortul de a fi tu însuţi, de a nu fi înşelat de dorinţe şi de frici născute din iluzie. 

Î: Mulţi guru au obiceiul de a da semnele graţiei lor - acoperământul de cap, bastoanele lor, vasele 
lor de cerşit sau roba lor, transmițând astfel realizarea de sine discipolilor lor, şi confirmând-o. Eu nu văd 
nici o valoare în astfel de practici. Nu realizarea de sine este cea transmisă, ci "importanţa de sine”. Ce 
este util în a ţi se spune ceva foarte măgulitor, dar neadevărat? Pe de o parte tu mă pui în gardă 
împotriva celor care îşi arogă titlul de guru, şi sunt o mulţime, iar pe de alta vrei să mă încred în tine. De 
ce pretinzi că tu eşti o excepție? 

M: Eu nu-ţi cer să te încrezi în mine. Ai încredere în cuvintele mele şi aminteşte-ţi-le. Eu doresc 
fericirea ta, nu pe a mea. Să n-ai încredere în cei care pun o distanţă între tine şi ființa ta reală şi se 
oferă să-ţi servească de mijlocitori. Eu nu fac nimic de genul acesta. Nu fac nici chiar promisiuni. Tot ce 
fac este să-ţi zic: dacă te încrezi în cuvintele mele şi le pui la încercare, vei descoperi pentru tine însuți 
în ce măsură sunt ele absolut adevărate. Dacă tu ceri o dovadă înainte de a te aventura, eu nu pot decât 
să-ți zic: eu sunt dovada. Eu am avut cu adevărat încredere în cuvintele maestrului meu, le-am păstrat în 
minte, şi am constatat că el avea dreptate, că eu eram, sunt şi voi fi Realitatea Infinită, care îmbrăţişează 
totul, care transcende totul.Din cele ce spui, tu nu ai nici timpul nici energia pentru a întreprinde practici 
îndelungi. Eu îţi ofer o alternativă. Acceptă cuvintele mele pe încredere şi trăieşte într-un chip nou, sau 
trăieşte şi mori în amărăciune. 

Î: Pare prea bine ca să fie adevărat. 

M: Nu te lăsa derutat de simplitatea sfatului. Foarte puţini sunt aceia care au curajul să aibă 
încredere în ceea ce este inocent şi în ceea ce este simplu. A şti că tu eşti un prizonier al minţii tale, că 
trăieşti într-o lume imaginară care-i propria ta creaţie este începutul înțelepciunii. A nu vrea nimic de la 
ea, a fi gata s-o abandonezi în întregime, este seriozitate. Numai asemenea seriozitate, născută din 
disperarea autentică, te va face să te încrezi în mine. 

Î: Oare nu am suferit eu destul? 

M: Suferinţa te-a aruncat în apatie, te-a făcut incapabil să vezi enormitatea ei. Prima ta datorie 
este să vezi mizeria din tine şi din jurul tău; următoarea este să tânjeşti intens după eliberare. Chiar 

intensitatea aspiraţiei tale te va călăuzi; n-ai nevoie de o altă călăuză. 

Î: Suferința m-a deprimat, m-a făcut indiferent chiar şi fată de ea însăşi. 

M: Poate că nu amărăciunea este cea care te-a deprimat, ci plăcerea. Investighează. 

Î: Indiferent care poate fi cauza, eu sunt deprimat. Nu am nici voinţă, nici energie. 

M: Ah, nu! Ai suficientă pentru primul pas. Şi fiecare pas va genera destulă energie pentru 
următorul. Energia vine odată cu încrederea în sine şi încrederea în sine vine odată cu experienţa. 

Î: Este just să schimbi gurul? 

M: De ce să nu schimbi? Maeştrii sunt ca şi bornele rutiere. Este natural să mergi de la unul la 
altul. Fiecare îţi spune direcţia şi distanţa, în vreme ce sadgurul, gurul etern, este drumul însuşi. 

Odată ce realizezi că drumul este scopul, şi că tu eşti întotdeauna pe drum, nu ca să atingi un 
scop, ci să te bucuri de frumusețea şi de înțelepciunea lui, viața încetează să mai fie o datorie şi devine 
naturală şi simplă, în ea însăşi un extaz. 

Î: Aşadar, nu este nici o nevoie să venerezi, să te rogi, să practici yoga? 

M: Un pic de măturat, de spălat şi de îmbăiat zilnic nu pot face nici un rău. Conştiinţa de sine îţi 
spune la flecare pas ce este nevoie să fie făcut. Când totul este îndeplinit, mintea rămâne liniştită. 

Acum tu eşti în starea de veghe, o persoană cu nume şi formă, cu bucurii şi amărăciuni. Persoana 
nu era acolo înainte de a te fi născut, nici nu va mai fi acolo după ce vei muri. In loc de a te lupta cu 
persoana ca s-o faci să devină ceea ce nu este, de ce să nu mergi dincolo de starea de veghe şi să 
părăseşti cu totul viața personală? Asta nu înseamnă extincţia persoanei; înseamnă numai a o vedea în 
perspectiva justă. 

Î: încă o întrebare. Tu ai spus că înainte de a mă fi născut eu eram una cu ființa pură a realității; 
dacă este aşa, cine a hotărât că eu ar trebui să mă nasc? 

M: În realitate tu n-ai fost niciodată născut şi niciodată nu vei muri. Dar acum tu îți imaginezi că 
eşti, sau că ai un trup şi întrebi ce anume a provocat această stare. Rămânând în limitele iluziei, 
răspunsul este: dorința născută din amintire, din memorie te atrage către un corp şi te face să crezi că 
eşti una cu el. Dar asta-i adevărat numai din punct de vedere relativ. De fapt nu există nici un corp, nici o 
lume ca să-l conţină; există numai o condiţie mentală, o stare ca de vis, uşor de împrăştiat când pui 
realitatea ei sub semnul întrebării. 

Î: După ce vei muri, vei mai reveni? Dacă voi trăi destul de mult, oare te voi mai întâlni? 

M: Pentru tine corpul este real, pentru mine el nu există. Eu, aşa cum mă vezi tu, exist numai în 
închipuirea ta. Cu certitudine, mă vei revedea, dacă vei avea nevoie de mine şi dacă este necesar. Asta 
nu mă afectează, aşa cum soarele nu este afectat de răsărituri si de apusuri, întrucât nu este afectat, 
este sigur că el se află acolo atunci când este necesar. 

Tu ai o înclinaţie spre cunoaştere, eu nu am. Eu nu am sentimentul de nesiguranţă care te face pe 
tine lacom de ştiinţă. Eu sunt curios, aşa cum un copil este curios, însă la mine, nu este nici o nelinişte 
care să mă facă să caut un refugiu în cunoaştere. Prin urmare, eu nu sunt preocupat dacă voi renaşte, 
sau cât de mult va dura lumea. Acestea sunt întrebări născute din frică. 


84. ȚELUL TĂU ESTE GURUL TĂU 


Întrebare: Ne spuneai că există mulți oameni care se fălesc cu titlul de guru, dar un guru adevărat 
este foarte rar. Se găsesc mulţi jnani care îşi închipuie că sunt realizaţi, dar tot ceea ce au este o 
cunoaştere livrescă şi o bună părere despre ei înşişi. Uneori ei impresionează, chiar fascinează, atrag 
discipoli şi îi fac să-şi risipească timpul în practici inutile. După câţiva ani, când discipolul face bilanţul, el 
nu găseşte, în el însuşi, nici o schimbare. Când se plânge maestrului său, el primeşte reproşul obişnuit: 
acela de a nu fi încercat cu destulă ardoare. Vina e atribuită lipsei de credinţă şi de iubire din inima 
discipolului, în vreme ce în realitate vina îi revine gurului a cărui treabă nu era să accepte discipoli şi să 
le stârnească speranțele. Cum să te protejezi de aceşti "guru"? 

Maharaj: De ce te preocupi atâta de alţii? Oricine ar fi gurul, dacă are inima curată şi acţionează 
cu întreaga bună credinţă, el nu va face discipolilor săi nici un rău. Dacă nu se vede progres, greşeala 
revine discipolilor, cu lenea şi cu lipsa lor de stăpânire de sine. Pe de altă parte, dacă discipolul este 
serios şi se străduieşte cu inteligenţă şi cu însufleţire să-şi îndeplinească sadhana, el este sortit să 
întâlnească un învăţător mult mai calificat, care îl va duce mai departe, întrebarea ta decurge din trei 
postulate false: că e nevoie să te preocupi de alţii; că e posibil să judeci aproapele şi că progresul 
discipolului este datoria şi responsabilitatea gurului său. In realitate, rolul gurului este numai acela de a 
instrui şi de a încuraja, discipolul este în întregime răspunzător de el însuşi. 

Î: Nouă ni se spune că este de ajuns să ne abandonăm total gurului, că el va face restul. 

M: Fireşte, când există o abandonare totală, o renunțare completă la orice preocupare faţă de 
trecutul, de prezentul şi de viitorul tău, față de siguranţa şi stabilitatea ta fizică şi spirituală şi faţă de 
poziția ta socială, se iveşte o nouă viaţă, plină de iubire şi de frumusețe; atunci gurul nu are importanţă, 

căci discipolul a spart cochilia auto-apărării. Abandonul complet de sine este prin el însuşi eliberare. 

Î: Ce se întâmplă când există nepotrivire între discipol şi maestru? 

M: Până la urmă totul va fi bine. La urma urmei. Sinele autentic ai unuia sau al celuilalt nu este 
afectat de comedia pe care o joacă ei pentru o vreme. Ei se vor dezmetici, se vor maturiza şi îşi vor 
transfera relaţia pe un plan mai elevat. 

Î: Se poate tot atât de bine ca ei să se despartă. 

M: Da, se pot despărţi. La urma urmei, nici o relaţie nu este eternă. Dualitatea este o stare 
temporară. 

Î: Oare printr-un accident te-am întâlnit şi printr-un alt accident ne vom despărţi pentru a nu ne mai 
revedea vreodată? Sau întâlnirea mea cu tine este o parte dintr-un plan cosmic, este vreo scenă dintr-o 
mare dramă a vieților noastre? 

M: Realul are un înţeles şi ceea are un înţeles se leagă de realitate.Dacă relația noastră are un 
înțeles pentru tine aşa cum are pentru mine, atunci ea nu poate fi accidentală. Viitorul afectează tot atât 
de mult prezentul pe cât o face şi trecutul. 

Î: Cum pot eu să-mi dau seama cine este un adevărat sfânt şi cine nu-i? 

M: Nu poți, decât dacă ai o pătrundere clară a inimii omului. Aparenţele sunt înşelătoare. Pentru a 
vedea cu claritate, mintea ta trebuie să fie pură şi neataşată. Dacă nu te cunoşti pe tine însuţi bine, cum 
poţi să-l cunoşti pe altul? Şi atunci când te cunoşti - tu eşti celălalt. 

Lasă-i pe alţii în pace pentru o vreme şi studiază-te pe tine. Sunt atât de multe lucruri pe care nu le 
ştii despre tine însuţi - ce eşti, cine eşti, cum ai ajuns să fii născut, ce faci tu acum şi de ce, încotro te 
duci, care-i sensul şi rostul vieţii tale, al morții tale, al viitorului tău. Cum ai ajuns tu să trăieşti în tumult şi 
amărăciune, în vreme ce întreaga ta ființă se străduieşte să dobândească fericirea şi pacea? lată 
chestiunile importante cu care trebuie să te ocupi mai întâi de toate. Tu n-ai nici nevoie, nici timp pentru 
a afla cine este un jnani şi cine nu-i. 

Î: Eu trebuie să îmi aleg gurul în mod corect. 

M: Fii omul potrivit şi gurul potrivit te va găsi negreşit. 

Î: Tu nu răspunzi la întrebarea mea: cum să găsesc un guru bun? 

M: Dar am răspuns întrebarea ta! Nu căuta un guru, nici măcar nu te gândi la vreunul. Fă-ţi din 
țelul tău gurul tău. La urma urmei, gurul este doar un mijloc în vederea unui scop, nu un scop în sine. El 
nu este important; ceea ce aştepţi tu de la el este ceea ce contează pentru tine. Acum la ce te aştepţi? 

Î: Graţia lui mă va face fericit, puternic, şi îmi va da pacea. 

M: Ce ambiţii! Cum poate o persoană limitată în timp şi în spaţiu, un simplu ansamblu corp-minte, 
un icnet de durere între naştere şi moarte, să fie fericită? Chiar condiţiile manifestării ei fac fericirea 
imposibilă. Pace, putere, fericire - acestea nu sunt niciodată stări personale, nimeni nu poate spune: 
"pacea mea", "puterea mea", deoarece "al meu" implică o exclusivitate, ceea ce este fragil şi plin de 
nesiguranţă. Ele trebuie să fie împărtăşite pentru a putea dăinui. 

Î: Eu nu cunosc decât existența mea condiţionată; nu există nimic altceva. 

M: Cu siguranţă, nu poți vorbi în felul acesta. In somnul adânc tu nu eşti condiţionat. Vezi cât eşti 
de dispus să adormi şi cât eşti de dornic să mergi la culcare, cât de paşnic, liber şi fericit eşti tu atunci 
când dormi! 

Î: Eu nu ştiu nimic despre asta. 

M: încercă s-o vezi în mod negativ. Când dormi, tu nu simţi dureri, nu cunoşti nici ataşament nici 
agitaţie. 

Î: înțeleg ce spui. In timp ce sunt treaz, eu sunt, eu ştiu asta, dar nu sunt fericit; în somn, eu sunt, 
eu sunt fericit, dar nu ştiu asta. Tot ce am nevoie este să ştiu că sunt liber şi fericit. 

M: Exact. Acum, întoarce-te spre interior, spre tine însuţi, pătrunde într-o stare pe care ai putea s-o 
compari cu un somn treaz, stare în care eşti prezent în tine însuţi, dar nu eşti conştient de lumea ta. în 
acea stare tu vei şti, fără nici cea mai mică urmă de îndoială, că la rădăcina ființei tale tu eşti liber şi 
fericit. Singurul inconvenient este că tu eşti dedat experienţei şi că îţi nutreşti amintirile. 

În realitate, lucrurile stau invers: ceea ce este reamintit nu este niciodată real; realul este acum. 

Î: Toate acestea le pricep verbal, dar nu devin o parte din mine însumi. Ele rămân, în mintea mea, 
ca un tablou destinat să fie contemplat. Nu este datoria gurului aceea de a da viaţă tabloului? 

M: larăşi este invers. Tabloul este viu; ceea ce este mort este mintea. Mintea fiind făcută din 
cuvinte şi din imagini, fiecare reflectare din minte este pe măsură. Ea acoperă complet realitatea cu un 
noian de cuvinte şi apoi se plânge. Tu spui că ai nevoie de un guru pentru a înfăptui miracole în 
favoarea ta. Tu nu faci decât să te joci cu vorbele. Gurul şi discipolul sunt un singur lucru, la fel ca 
lumânarea şi flacăra ei. Dacă discipolul nu este plin de zel, el nu poate fi numit discipol. Dacă un guru nu 
este doar iubire şi dăruire de sine, el nu poate fi numit guru. Realitatea zămisleşte doar realitate, nu fals. 

Î: îmi dau seama că sunt fals. Cine mă va face adevărat? 

M: Chiar cuvintele pe care le-ai spus o vor face. Propoziția: 


mi dau seama că sunt fals" conţine 

tot ce îţi trebuie pentru eliberare. Gândeşite-te la ea, aprofundeaz-o, mergi la rădăcina ei; asta va 
acţiona. Puterea este în cuvânt, nu în persoană. 

Î: Nu te înțeleg pe deplin. Pe de o parte tu zici că este nevoie de un guru; pe de alta, că gurul nu 
poate decât să dea sfaturi, dar efortul este al meu. Te rog să spui clar: poate cineva să realizeze Sinele 
fără un guru, sau este esenţială găsirea unui guru autentic? 

M: Mai esenţială este găsirea unui discipol autentic. Crede-mă, un adevărat discipol este foarte 
rar, căci el trece într-o clipită dincolo de nevoia de guru, descoperindu-şi propriul său sine. Nu-ţi pierde 
timpul în încercarea de a şti dacă sfaturile pe care le primeşti decurg numai din ştiinţă, ori dintr-o 
experienţă valabilă. Mulţumeşte-te să le urmezi cu fidelitate. Viaţa îţi va aduce un alt guru, dacă un altul 
este necesar. Ori te va priva de orice îndrumare din afară şi te va lăsa propriilor tale lumini. Este foarte 
important să înţelegi că învăţătura este cea care contează, iar nu persoana gurului. Tu primeşti o 
scrisoare care te face să râzi sau să plângi. Nu poştaşul e cel care provoacă râsul sau plânsul tău. Gurul 
doar îţi transmite vestea bună cu privire la Sinele tău real şi îţi arată calea către el. într-un anumit sens 
gurul este mesagerul lui. Vor fi mulţi mesageri, dar mesajul este unul: fii ceea ce eşti. Ori, tu te poți 
exprima diferit: cât timp nu te vei realiza, tu nu vei putea şti cine este gurul tău real. Când te vei realiza, 
vei constata că toţi maeştrii pe care i-ai avut au contribuit la trezirea ta. Realizarea ta este dovada că 
gurul tău a fost real.Prin urmare, ia-l aşa cum este, fă ceea ce-ţi spune cu seriozitate şi ardoare, şi 
încrede-te în inima ta atunci când te avertizează că ceva merge prost. Dacă se instalează îndoiala, nu o 
combate. Agaţă-te de ceea ce este sigur şi lasă deoparte ce este îndoielnic. 

Î: Eu am un guru şi îl iubesc foarte mult. Dar eu nu ştiu dacă el este adevăratul meu guru. 

M: Priveşte-te. Dacă vezi vreo schimbare în tine, dacă constaţi în tine însuţi vreo dezvoltare, 
înseamnă că ai găsit omul potrivit. El poate fi frumos sau urât, agreabil sau dezagreabil, el poate să te 
flateze sau să te certe; nimic din astea nu contează cu excepţia unicului fapt crucial: acela al evoluţiei 
tale interioare.Dacă nu te-ai dezvoltat, ei bine, el poate fi prietenul tău, dar nu gurul tău. 

Î: Când întâlnesc un european cu o oarecare educaţie şi îi vorbesc de guru şi de învăţăturile lui, 
reacţia lui este de a-mi zice: "omul trebuie să fie nebun din moment ce îi învaţă pe alţii asemenea 
prostii”. Ce pot să-i răspund? 

M: întoarce-l către el însuşi. Arată-i cât se cunoaşte de puţin, cum ia el cele mai absurde afirmații 
cu privire la el însuşi drept adevărul sfânt. Lui i se spune că el este corpul, că a fost născut, că va muri, 
că are părinţi, îndatoriri; el învaţă să îndrăgească ceea ce le place celorlalți şi să aibă teamă de ceea ce 
îi sperie. Fiind totalmente o creatură a eredității şi a societăţii, el trăieşte după amintiri şi acționează din 
obişnuinţă. Ignorant faţă de el însuşi şi față de adevăratele lui interese, el urmăreşte ţinte false şi este 
mereu frustrat. Viaţa şi moartea lui sunt golite de sens şi dureroase, şi pare să nu existe nici o cale de 
ieşire. Apoi spune-i că există o cale de ieşire la îndemâna lui, nu o convertire la altă serie de idei, ci o 
eliberare de toate ideile şi de toate modurile de viaţă. Nu-i vorbi de guru şi de discipoli - acest mod de 
gândire nu-i pentru ei. Cărarea lui este o cărare lăuntrică, el este mişcat de o forță lăuntrică şi călăuzit de 
o lumină lăuntrică. Invită-l să se revolte şi el va reacţiona. Nu încerca să-l faci să înțeleagă că cutare 
este un om realizat şi că poate fi acceptat ca guru. Atâta timp cât el n-are încredere în el însuşi, el nu se 
poate încrede în altul. Şi încrederea în sine va veni odată cu experienţa. 

Î: Ce ciudat! Eu nu-mi pot imagina viaţa fără un guru. 

M: Asta este o chestiune de temperament. Tu de asemenea ai dreptate. Pentru tine este îndeajuns 
să-l ridici în slăvi pe Dumnezeu. N-ai nevoie să doreşti realizarea, nici să te apuci de sadhana. Numele 
Domnului este toată hrana de care ai nevoie. Trăieşte din asta. 

Î: Această repetare constantă a câtorva cuvinte, nu-i oare un gen de nebunie? 

M: Este nebunie, dar este o nebunie deliberată. Orice repetiţie ţine de tamas, dar repetarea 
numelui Domnului este sattva-tamas datorită scopului ei elevat. Din cauza prezenţei de sattva, tamas se 
va epuiza şi va lua forma impasibilităţii complete, a detaşării, a renunțării, a rezervei, a imuabilității. 
Tamas devine fundamentul solid pe care se poate clădi o viaţă integrată. 

Î: Imuabilul - moare cumva? 

M: Numai ceea ce se schimbă moare. Imuabilul nici nu trăieşte, nici nu moare: el este martorul 
atemporal al vieţii şi al morții. Nu poţi să spui că este mort, întrucât este lucid. Nici nu poţi să-l numeşti 
viu, căci nu se schimbă. El este întocmai ca şi magnetofonul tău. înregistrează, reproduce - singur de 
tot. Tu nu faci decât să asculti. Eu privesc, în aceeaşi manieră, tot ceea ce se întâmplă, inclusiv discuția 
pe care o port cu tine. Nu eu sunt cel care vorbeşte, cuvintele apar în mintea mea şi apoi le aud 
pronunţate. 

Î: Nu acelaşi lucru se întâmplă cu toată lumea? 

M: Cine a spus că nu? Insă tu persişti în a spune că tu gândeşti, că vorbeşti, în vreme ce pentru 
mine nu există decât "gândire" şi "vorbire". 

Î: Avem două cazuri de luat în considerare. Fie că eu am găsit un guru, fie că n-am găsit unul. In 
cele două cazuri, care este lucrul corect de făcut? 

M: Tu nu eşti niciodată fără un guru, căci el este veşnic prezent în inima ta. Uneori el ajunge să se 
exteriorizeze şi vine la tine ca un factor înălțător şi reformator din viaţa ta; se poate să fie o mamă, o 
soție sau un învăţător; sau rămâne ca un îndemn lăuntric la rectitudine şi la perfecţiune. Tot ce ai de 
făcut este să-i dai ascultare şi să faci ceea ce îţi spune. Ceea ce vrea el de la tine este simplu: să înveţi 
prezenţa în sine, controlul de sine, abandonul de sine. Aceasta poate părea ceva dificil, dar dacă eşti 
stăruitor, fervent, devine uşor; şi rămâne cu totul imposibil dacă nu eşti. Fervoarea este atât necesară 
cât şi suficientă. Totul cedează în faţa fervorii. 

Î: Ce ne face să fim serioşi? 

M: Compasiunea stă la baza seriozităţii. Compasiunea față de tine însuţi şi față de alţii, născută 
din suferință, din a ta şi din a altora. 

Î: Trebuie oare să sufăr pentru a fi serios? 

M: Nu-i nevoie, dacă eşti sensibil şi dacă, la fel ca Buddha, reacţionezi la amărăciunile altora. Dar 
dacă eşti fără inimă şi nemilos, propria ta suferinţă te va face să pui întrebările inevitabile. 

Î: Eu constat că sufăr, dar nu îndeajuns. Viaţa este dezagreabilă, dar suportabilă. Micile mele 
plăceri compensează micile mele dureri şi, în ansamblu, o duc mai bine decât majoritatea oamenilor pe 
care îi cunosc. Eu ştiu că condiţia mea este precară şi că în orice clipă pot fi înghiţit de o calamitate. 
Trebuie oare să aştept ca o criză să mă pună pe calea adevărului? 

M: Din clipa în care ai perceput fragilitatea condiţiei tale, eşti deja trezit. Acum caută să rămâi 
treaz, acordă atenţie, investighează, examinează şi descoperă greşelile pe care le comite mintea ta şi 
corpul tău, şi renunţă la ele. 

Î: De unde îmi va veni energia? Eu sunt în situația unui om paralizat care se găseşte într-o casă 
cuprinsă de flăcări. 

M: Se întâmplă uneori, că până şi oamenii paralizaţi îşi regăsesc picioarele într-un moment de 
pericol! Dar tu nu eşti paralizat, ci doar îţi închipui că eşti astfel. Fă primul pas şi vei fi pe cale. 

Î: Am impresia că ataşamentul meu față de corp este atât de puternic, încât pur şi simplu nu pot 
renunţa la ideea că eu sunt corpul. Se va agăța de mine câtă vreme corpul va dăinui. Există oameni 
care susţin că realizarea nu este posibilă în timpul vieții, şi sunt tentat să fiu de acord cu ei. 

M: înainte de a-ţi da sau nu acordul, de ce nu pui în discuţie însăşi ideea de corp? Mintea apare în 
corp sau corpul în minte? De bună seamă că trebuie să existe o minte care să conceapă ideea: "eu sunt 
corpul". Un corp fără o minte nu poate să fie "corpul meu". Corpul meu este întotdeauna absent când 
mintea este vacantă. Este, de asemenea, absent când mintea este profund absorbită de gânduri şi de 
sentimente. Când vei înțelege că trupul depinde de minte, care depinde de conştiinţă şi aceasta de 
prezenţă şi nu invers, tu vei avea răspuns la chestiunea de a şti dacă trebuie să aştepţi moartea pentru 
realizarea de sine. Nu trebuie mai întâi să fii eliberat de ideea "eu-sunt-corpul" pentru ca, după aceea, să 
realizezi Sinele. Este absolut invers - te ataşezi de fals, fiindcă nu cunoşti adevărul. Seriozitatea, 
nicidecum perfecțiunea, este condiţia prealabilă realizării de sine. Virtuţile şi puterile vin odată cu 
realizarea, nu înainte. 


85. "EU SUNT": FUNDAMENTUL ORICĂREI EXPERIENŢE 


Întrebare: Te aud spunând despre tine: "Eu sunt atemporal, imuabil, dincolo de orice atribut etc.". 
Cum ştii tu toate aceste lucruri? Şi ce te face să le spui? 

Maharaj: Eu doar încerc să descriu starea care există înainte ca "eu sunt" să se manifeste, dar 
starea însăşi, care depăşeşte mintea şi limbajul ei, este indescriptibilă. 

Î: "Eu sunt" este fundamentul oricărei experienţe. Ceea ce încerci tu să descrii trebuie să fie tot o 
experienţă, limitată şi tranzitorie. Tu vorbeşti despre tine însuţi ca fiind imuabil. Eu aud sunetul acestui 
cuvânt, îmi amintesc definiţia lui din dicţionar, dar experienţa de a fi imuabil n-o am. Cum pot să trec 
peste barieră şi să cunosc personal, intim, ce înseamnă să fii imuabil. 

M: Cuvântul însuşi reprezintă puntea. Aminteşte-ţi de el, gândeşte-te la el, studiază-l, răsuceşte-l, 
contemplă-l sub toate aspectele, plonjează în el cu sârguinţă şi perseverenţă; îndură toate întârzierile şi 
toate dezamăgirile până ce, deodată, mintea se întoarce, îndepărtându-se de cuvânt către realitatea de 
dincolo de cuvânt. Este la fel cu încercarea de a găsi o persoană despre care nu ştii decât numele. Vine 
o zi când cercetările tale te conduc la ea şi numele devine realitate. Cuvintele sunt valoroase, căci între 
cuvânt şi înțelesul lui există un element de legătură, şi dacă examinezi cuvântul cu asiduitate, depăşeşti 
conceptul pentru a atinge experiența de la rădăcina lui. La drept vorbind, asemenea încercări repetate 
de a merge dincolo de cuvinte sunt ceea ce se numeşte meditaţie. Sadhana nu-i decât o încercare 
persistentă de a depăşi formele verbale pentru a atinge non-verbalul. Sarcina pare fără speranţă până 
când, deodată, totul devine clar şi simplu şi nemaipomenit de uşor. Dar, atâta timp cât pe tine te 
interesează modul tău de viaţă actual, tu vei da înapoi de la saltul final în necunoscut. 

Î: De ce ar trebui să mă intereseze necunoscutul? Care-i utilitatea necunoscutului. 

M: Absolut nici o utilitate. Dar merită să cunoşti ceea ce te menţine în cuprinsul strâmtelor hotare 
ale cunoscutului. Cunoaşterea deplină şi corectă a cunoscutului este ceea ce te duce la necunoscut. Tu 
nu te poți gândi la el în termeni de foloase şi de avantaje; a fi liniştit şi detaşat, a te găsi în afara oricărei 
egocentrism, în afara oricărui egoism, este o condiţie inevitabilă a eliberării. Se poate ca tu să numeşti 
asta moarte; pentru mine aceasta este trăire în sensul cel mai deplin şi cel mai intens, căci eu sunt una 
cu viata în totalitatea şi în plenitudinea ei - intensitate, deplinătate de sens, armonie. Ce vrei mai mult? 

|: Nu este nevoie de nimic mai mult, bineînţeles. Dar tu vorbeşti despre cognoscibil. 

M: Despre ceea ce este incognoscibil numai tăcerea vorbeşte. Mintea poate vorbi numai despre 
ceea ce cunoaşte. Dacă studiezi cu asiduitate cognoscibilul, el se dizolvă şi nu rămâne decât 
incognoscibilul. Dar odată cu prima sclipire a imaginaţiei şi a interesului, incognoscibilul este voalat şi 
cunoscutul vine în primul plan. Cunoscutul, ceea ce se schimba, este lucrul cu care trăieşti; ceea ce nu 
se schimbă nu are nici un fel de utilitate pentru tine. 

Numai când te saturi de ceea ce este schimbător şi tânjeşti după imuabil, atunci eşti pregătit să te 
întorci şi să intri în ceea ce poate fi descris, când este văzut de la nivelul minţii, ca deşertăciune şi ca 
întuneric. Căci mintea este ahtiată după conţinut şi varietate, în vreme ce realitatea este, pentru minte, 
lipsită de conținut şi invariabilă. 

Î: Pentru mine această realitate seamănă cu moartea. 

M: Da, seamănă. Ea este deopotrivă atotpătrunzătoare, atotcuceritoare şi este de o intensitate 
dincolo de cuvinte. Nici un creier obişnuit nu o poate suporta fără a fi spulberat, de unde şi necesitatea 
absolută a sadhanei. Puritatea corpului şi claritatea minţii, nonviolenţa şi absenţa egoismului din viaţă 
sunt esenţiale pentru supraviețuirea ca entitate inteligentă şi spirituală. 

Î: Există entităţi în Realitate? 

M: Identitatea este Realitate, Realitatea este identitate. Realitatea nu este o masă informă, un 
haos fără nume. Ea este putere, prezenţă, beatitudine; în comparație cu ea, viaţa ta este ca o lumânare 
în fața soarelui. 

Î: Prin graţia lui Dumnezeu şi prin cea a maestrului tău tu ţi-ai pierdut orice dorinţă şi orice frică şi 
ai ajuns la starea de imuabilitate, întrebarea mea este simplă - cum ştii tu că starea ta este imuabilă? 

M: Nu poți să te gândeşti decât la ceea ce se schimbă, şi nu poţi vorbi decât despre ceea ce se 
schimbă. Non-schimbarea nu poate decât să fie realizată - în tăcere. Odată realizată, ea va afecta ceea 
ce este schimbător în adâncime, ea însăşi rămânând neafectată. 

Î: Cum ştii că tu eşti martorul? 

M: Eu nu ştiu, eu sunt. Eu sunt, deoarece pentru a fi, fiecare lucru trebuie să facă obiectul unei 
stări de martor. 

Î: Existenţa poate, de asemenea, să fie acceptată din auzite. 

M: Totuşi, până la urmă ajungi la necesitatea unui martor direct. Starea de a fi martor chiar dacă 
nu este personală şi reală, trebuie să fie cel puţin posibilă şi realizabilă. Experienţa directă este dovada 
definitivă. 

Î: Experienţa poate fi eronată şi amăgitoare. 

M: Exact, dar nu şi faptul unei experienţe. Oricare ar fi experienţa, autentică sau falsă, nu se poate 
tăgădui faptul că o experienţă are loc. Faptul este propria sa dovadă. Priveşte-te de aproape şi vei 
vedea că oricare ar fi conţinutul conştiinţei, observarea ei nu depinde de conţinut. Prezenţa (awareness) 
rămâne ea însăşi şi nu se schimbă odată cu evenimentul. Evenimentul poate fi agreabil sau neplăcut, de 
importanță minoră sau foarte important, prezența rămâne aceeaşi. Bagă de seamă natura particulară a 
prezenței, auto-identitatea ei naturală, fără nici cea mai mică urmă de conştiinţă de sine, du-te la 
rădăcina ei şi vei realiza foarte curând că prezența este natura ta veritabilă şi nimic de care poți fi 
conştient, nu poţi să-l numeşti al tău. 

Î: Nu sunt conştiinţa şi conţinutul ei unul şi acelaşi lucru? 

M: Conştiinţa este ca un nor pe cer, şi picăturile de apă sunt conţinutul lui. Norul are nevoie de 
soare ca să devină vizibil, iar conştiinţa are nevoie să fie readusă în centrul prezenţei (awareness). 

Î: Nu este prezența (awareness) o formă de conştiinţă? 

M: Când conţinutul este privit fără atracţie sau dezgust, conştiinţa față de conţinut este atenția 
conştientă (awareness). Dar încă există o diferenţă între prezenţa reflectată în atenţia conştientă şi 
prezența pură (awareness) care transcende conşiiința. Atenţia conştientă, sentimentul "Eu sunt 
conştient" este martorul, în timp ce conştiinţa pură este esenţa realităţii. Reflectarea soarelui în picătura 
de apă este o reflectare a soarelui, fără îndoială, dar nu soarele însuşi. Intre prezenţă, reflectată în cali- 
tate de martor în conştiinţă, şi prezenţa pură există o prăpastie peste care mintea nu poate trece. 

Î: Nu depinde asta de felul cum o privesc? Mintea spune că există o diferență. Inima spune că nu 
există nici una. 

M: Evident, nu-i nici o diferenţă. Realul vede realul din ireal. Mintea e cea care creează irealul şi 
mintea e cea care vede falsul ca fals. 

Î: Eu am înţeles că experienţa realului urmează percepția falsului ca fals. 

M: Nu există un lucru precum experienţa realului. Realul este dincolo de experienţă. Orice 
experienţă se situează în minte. Tu cunoşti realul prin faptul de a fi real. 

Î: Dacă realul este dincolo de cuvinte şi de minte, de ce vorbim atâta despre el? 

M: Pentru bucuria de a face asta, bineînţeles. Realul este beatitudinea supremă. Chiar şi a vorbi 
despre el este fericire. 

Î: Te aud vorbind despre ceea ce este imuabil şi fericit. Ce este în mintea ta când foloseşti aceste 
cuvinte? 

M: Nu este nimic în mintea mea. Tot aşa cum tu auzi cuvintele, aşa le aud şi eu. Puterea care face 
ca fiecare lucru să se întâmple, le face şi pe ele să se întâmple. 

Î: Dar tu eşti cel care vorbeşte, nu eu. 

M: Aşa ţi se pare ţie. După cum văd eu, sunt două "corpuri-minţi” care fac schimb de zgomote 
simbolice. In realitate nu se întâmplă nimic. 

Î: Ascultă-mă, te rog. Eu vin la tine pentru că sunt necăjit. Sunt un biet suflet pierdut într-o lume pe 
care n-o înțeleg. Eu mă tem de Mama Natură care vrea ca eu să cresc, să procreez şi să mor. Când o 
întreb care este sensul şi rostul la toate astea, ea nu-mi răspunde. Am venit la tine pentru că mi s-a spus 
că eşti binevoitor şi înțelept. Tu vorbeşti despre ceea ce este schimbător ca fiind fals şi efemer şi asta 
pot să înțeleg. Dar când vorbeşti despre imuabil, eu mă simt pierdut. "Nu aceasta, nu aceea, dincolo de 
cunoaştere, de nici un folos" - de ce vorbeşti despre toate astea? Oare imuabilul există, ori nu-i decât un 
concept, un contrariu verbal la ceea ce este schimbător? 

M: El este, numai el este. Dar în starea ta actuală nu-ţi poate fi de nici un ajutor, după cum paharul 
cu apă de pe măsuţa aflată lângă patul tău nu-ţi este de nici un ajutor când visezi că mori de sete într-un 
deşert. Eu încerc să te trezesc, oricare ar fi visul tău. 

Î: Te rog, nu-mi spune că visez şi că în curând urmează să mă trezesc. Mi-ar plăcea să fie aşa. 
Insă eu sunt treaz şi îndurerat. Tu vorbeşti despre o stare din care orice durere este exclusă, dar adaugi 
că eu nu pot s-o ating în condiția mea prezentă. Mă simt pierdut. 

M: Să nu te simţi pierdut. Eu spun doar că pentru a găsi imuabilitatea şi beatitudinea, tu trebuie să 
renunțţi la ataşamentul faţă de ceea ce este schimbător şi de ceea ce este dureros. Tu eşti preocupat de 
propria ta fericire şi eu îţi spun că nu există un astfel de lucru. Fericirea nu-i niciodată a ta, ea este acolo 
unde „eul" nu este. Eu nu zic că ea este peste puterea ta de pricepere; tu trebuie numai să treci dincolo 
de tine însuţi, şi acolo o vei găsi 

Î: Dacă trebuie să trec dincolo de mine însumi, de ce am avut mai întâi această idee de "eu sunt"? 

M: Mintea are nevoie de un centru pentru a trasa o circumferință. Aceasta se poate mări, şi cu 
flecare creştere va fi o schimbare în sentimentul de "eu sunt". Un om care se ocupă de el însuşi, un 
yoghin, va desena o spirală, totuşi centrul va rămâne, oricât de vastă devine spirala. Vine o zi când vezi 
falsitatea acestei întreprinderi şi renunti la ea. Punctul central nu mai există şi universul întreg devine 
centrul. 

Î: Da, este posibil. Dar ce trebuie să fac acum? 

M: Observă-ţi cu asiduitate viața care se schimbă tot timpul, sondează adânc în motivațiile din 
spatele faptelor tale, şi în curând vei străpunge bula în care eşti închis. Un pui are nevoie de o găoace 
ca să crească, dar vine o zi când găoacea trebuie spartă. Dacă lucrul acesta nu se va face, atunci va fi 
suferință şi moarte. 

Î: Vrei să spui că dacă nu mă apuc de yoga, sunt sortit pierzaniei? 

M: Există gurul care va veni în ajutorul tău. Aşteptându-l, mulțţumeşie-te să observi cursul vieții 
tale; dacă vigilenţa ta este profundă şi fermă, mereu întoarsă către sursă, ea va urca, treptat, în susul 
curentului până când, deodată, ea devine sursa. Puneti atenţia ta conştientă la lucru, nu mintea. Mintea 
nu este instrumentul adecvat pentru această sarcină. Atemporalul nu poate fi atins decât prin atemporal. 
Trupul tău şi mintea ta sunt ambele supuse timpului; numai prezenţa este atemporală, chiar şi în acum. 
In prezenţă, tu faci faţă faptelor şi realitatea este îndrăgostită de fapte. 

Î: Tu te bizui în întregime pe prezenţă pentru a mă trece dincolo, iar nu pe guru şi pe Dumnezeu. 

M: Dumnezeu îţi dă trupul şi mintea şi gurul îţi arată cum să le foloseşti, însă reîntoarcerea la 
sursă nu te priveşte decât pe tine. 

Î: Dumnezeu m-a creat, el va avea grijă de mine. 

M: Există nenumărați dumnezei, fiecare în propriul lui univers. Ei creează şi re-creează veşnic. Ai 
de gând să aştepţi ca ei să te salveze? Ceea ce îţi trebuie pentru a te salva îţi este deja la îndemână. 
Foloseşte-te de asta. Investighează până la capăt ceea ce cunoşti şi vei atinge straturile necunoscute 
ale fiinţei tale. Intră şi mai adânc şi neaşteptatul va exploda în tine şi va spulbera totul. 

Î: Înseamnă asta moarte? 

M: Înseamnă viaţă - în cele din urmă. 

86. NECUNOSCUTUL ESTE CĂMINUL REALULUI 


Întrebare: Cine este gurul, şi cine este gurul suprem? 

Maharaj: Tot ceea ce se întâmplă în conştiinţa ta este gurul tău. lar prezenţa pură de dincolo de 
conştiinţă este Gurul suprem. 

î: Gurul meu este Sri Babaji. Ce părere ai despre el? 

M: Ce întrebare pui şi tu! Spaţiul din Bombay este întrebat ce părere are despre spaţiul din Poona. 
Numele sunt diferite, dar nu şi spațiul. Cuvântul "Babaji" nu-i decât o adresă. Cine locuieşte la acea 
adresă? Pui întrebări când eşti în impas. Află cine provoacă necazuri, şi cui? 

Î: Eu înțeleg că orice om este constrâns să se realizeze. Este asta o datorie, sau este destinul lui? 

M: Realizarea este realizarea faptului că tu nu eşti o persoană. Deci, ea nu poate fi datoria unei 
persoane al cărei destin este să dispară. Destinul este datoria celui care îşi imaginează a fi o persoană. 
Descoperă cine este el şi persoana imaginată se va dizolva. Eliberarea este întotdeauna faţă de ceva. 
Faţă de ce anume vei fi tu liber? Este clar că trebuie să te eliberezi de persoana pe care o iei drept tu, 
căci ideea pe care o ai despre tine însuţi este cea care te ţine legat. 

Î: Cum poate fi înlăturată persoana? 

M: Prin determinare, înțelege că ea trebuie să dispară şi doreşte-ţi ca ea să dispară - ea va 
dispărea dacă te ocupi de asta suficient de serios.Cineva - oricine - îţi va spune că tu eşti conştiinţă 
pură, iar nu îmbinarea unui trup şi a unei minţi. Acceptă asta ca pe o posibilitate şi investighează cu o 
atenţie susținută. S-ar putea să descoperi că nu este aşa, că tu nu eşti o persoană legată de spaţiu şi de 
timp. Gândeşte-te la felul în care s-ar schimba situaţia! 

Î: Dacă eu nu-s o persoană, atunci ce sunt? 

M: O haină udă are un aspect, un miros şi un pipăit diferite atâta timp cât este udă. Când este 
uscată, ea este iarăşi haina normală. Apa a părăsit-o şi cine poate să-şi dea seama că a fost udă? 
Natura ta reală este atât de diferită de ceea ce pare să fie! Renunţă la ideea că eşti o persoană, asta-i 
tot. Nu este nevoie să devii ceea ce oricum eşti deja. Există identitatea ta adevărată şi există persoana 
suprapusă. Singurul lucru pe care îl cunoşti este persoana: identitatea - care nu-i o persoană - tu n-o 
cunoşti, pentru că nu te-ai îndoit niciodată, pentru că nu ţi-ai pus întrebarea crucială: "Cine sunt eu?". 
Identitatea este martorul persoanei şi sadhana constă în transferarea importanţei acordate persoanei 
superficiale şi schimbătoare la martorul imuabil şi veşnic prezent. . 

Î: Cum se face că sunt prea puţin atras de întrebarea: "Cine sunt eu?"? Eu prefer să-mi petrec 
timpul în plăcuta tovărăşie a sfinţilor. 

M: A rămâne în propria ta ființă este tot o tovărăşie sfântă. Dacă nu ai probleme de suferinţă şi de 
alinare a suferinţei, tu nu vei găsi energia şi tenacitatea necesare explorării de sine. Tu nu poţi fabrica o 
criză. Ea trebuie să fie autentică. 

Î: Cum se produce o adevărată criză? 

M: Ea se produce în fiecare clipă, dar tu nu eşti destul de vigilent. O umbră pe chipul vecinului tău, 
amărăciunea imensă şi omniprezentă a existenţei este un factor constant din viața ta, dar tu refuzi să-l 
bagi în seamă. Tu suferi şi îi vezi şi pe alţii suferind, dar nu reacţionezi. 

Î: Ceea ce spui e adevărat, dar ce pot să fac? Situaţia este într-adevăr aşa cum ai descris-o. 
Neputinţa şi apatia mea fac parte din ea. 

M: Destul de bine. Să ai o atenţie susţinută în tine însuţi — este de ajuns. Uşa care te închide 
înăuntru, este şi uşa care te lasă afară. "Eu sunt" este uşa. Rămâi lângă ea până când se deschide. La 
drept vorbind, ea-i deschisă, numai că tu nu eşti acolo. Tu aştepţi la uşi care nu există, uşi pictate, care 
nu se vor deschide niciodată. 

Î: Mulţi dintre noi luau droguri într-o vreme, şi într-o oarecare măsură. Ni s-a spus să luăm droguri 
în scopul de a ne trezi la nivele mai înalte de conştiinţă, în acelaşi scop, alţii ne-au recomandat să avem 
numeroase relaţii sexuale. Care-i părerea ta în această privință? 

M: Nu-i nici o îndoială că un drog care îţi poate afecta creierul îți poate afecta şi mintea, şi îți poate 
procura toate ciudatele experienţe .promise. Dar ce sunt toate drogurile în comparaţie cu drogul care ţi-a 
dat această experienţă dintre cele mai neobişnuite - aceea de a te fi născut şi de a trăi în amărăciune şi 
frică, în căutarea unei fericiri care nu vine sau care nu durează? Ar trebui să cercetezi natura acestui 
drog şi să găseşti un antidot. 

Naşterea, viaţa, moartea - ele nu-s decât una. Află ce le-a cauzat, înainte de a te naşte, tu erai 
deja drogat. Ce soi de drog era? Te poţi vindeca de orice boală, dar dacă continui să te afli sub influenţa 
drogului primordial, la ce-ţi servesc vindecările superficiale? 

Î: Nu karma este cea care cauzează" renaşterea? 

M: Poţi să-i dai orice nume doreşti, însă faptul rămâne. Ce este acest drog pe care îl numeşti 
karma sau destin? El te-a făcut să te consideri ceea ce nu eşti. Ce este el, şi oare poţi să fii liber de el? 
înainte de a merge mai departe trebuie să accepţi, cel puţin ca pe o ipoteză de lucru, că tu nu eşti ceea 

ce pari a fi, că tu te afli sub influenţa unui drog. Numai atunci vei avea pornirea şi răbdarea de a examina 
simptomele şi de a căuta cauza lor comună. Tot ceea ce poate un guru să-ţi spună este aceasta: 
"Dragul meu domn, te înşeli complet cu privire la tine. Tu nu eşti persoana care crezi că eşti”. Nu te 
încrede în nimeni, nici chiar în tine însuţi. Caută, află, înlătură şi respinge fiecare supoziţie până când 
atingi apele vieţii şi stânca adevărului. Cât timp nu eşti liber de drog, toate religiile şi toate ştiinţele tale, 
toate rugăciunile şi yogile tale nu îţi sunt de nici un folos căci, fiind fondate pe o eroare, ele nu fac decât 
să-l întărească, însă dacă rămâi cu ideea că tu nu eşti trupul, nici mintea, că nu eşti nici chiar martorul 
lor, ci cu totul dincolo, mintea ta va câştiga în claritate, dorințele tale - în puritate, actele tale - în caritate 
şi această distilare lăuntrică te va duce la o altă lume, o lume a adevărului şi a iubirii lipsită de frică. 
Rezistă vechilor tale obişnuinţe de simţire şi gândire, nu conteni în a-ţi spune: "Nu, nu aşa, nu e cu 
putință să fie astfel; eu nu sunt asta, eu n-am nevoie de asta, eu nu doresc asta", şi va veni cu 
certitudine o zi în care întreaga structură a erorii şi a disperării se va prăbuşi şi terenul va fi liber pentru o 
nouă viață. La urma urmei, tu trebuie să-ţi aduci aminte că toate preocupările tale legate de tine însuţi nu 
există decât în timpul orelor de veghe şi, parțial, în visele tale; în somn totul este pus deoparte şi uitat. 
Asta arata cât de puţină importanţă are viaţa de veghe pentru tine, din moment ce simplul fapt de a te 
lungi şi a-ţi închide ochii poate să-i pună capăt. De fiecare dată când adormi, tu faci asta fără nici cea 
mai mică asigurare de a te trezi, şi totuşi accepţi riscul. 

Î: Atunci când dormi, tu eşti conştient sau eşti inconştient? 

M: Eu rămân conştient, dar nu conştient de a fi o persoană particulară. 

Î: Poţi tu să-mi dai gustul experienţei realizării de sine? 

M: la-l tot! Este aici pentru cine îl cere. Dar tu nu ceri. Chiar şi când ceri, tu nu iei. Află ce anume te 
împiedică să iei. 

Î: Ştiu ce mă împiedică - egoul meu. 

M: Ocupă-te deci de egoul tău - dă-mi pace. Câtă vreme mintea îţi este încuiată, starea mea îţi 
este inaccesibilă.: Mi se pare că nu mai am întrebări de pus. 

M: De-ai fi fost cu adevărat în război cu egoul tău, atunci ai fi pus mult mai multe întrebări. Duci 
lipsă de întrebări fiindcă nu eşti realmente interesat. In prezent, ceea ce te mişcă este principiul plăcere- 
durere, care este egoul. Tu mergi laolaltă cu egoul, nu îl combati. Nu eşti nici măcar conştient de 
amploarea dominaţiei pe care consideraţiile tale personale o exercită asupra ta. Un om ar trebui să fie în 
revoltă permanentă contra lui însuşi, căci egoul, asemenea unei oglinzi concave, îngustează şi 
deformează. El este cel mai rău dintre toți tiranii, căci el te domină absolut. 

Î: Când nu există "eul", cine este liber? 

M: Lumea este liberă de o mare pacoste. Şi este cu atât mai bine. 

Î: Cu atât mai bine pentru cine? 

M: Bine pentru toată lumea. Este precum o funie întinsă peste o stradă - încurcă circulaţia, 
înfăşoar-o, ea rămâne acolo ca simplă identitate, gata să servească în caz de necesitate. Libertatea față 
de sinele-ego este rodul auto-cercetării. 

Î: A fost o vreme când eram cât se poate de nemulțumit de mine. Acum, mi-am găsit un guru şi 
sunt în pace, după ce m-am abandonat lui complet. 

M: Dacă îţi priveşti viața de zi cu zi, vei constata că nu ai abandonat nimic. Tu n-ai făcut decât să 
adaugi cuvântul "abandon" la vocabularul tău, şi ai făcut din gurul tău un cuier de care îți agăţi 
problemele. Abandonul real înseamnă a nu face nimic fără a fi incitat de guru. Tu te tragi deoparte, ca să 
zic aşa, şi îl laşi pe gurul tău să-ţi trăiască viaţa. Tu nu faci decât să priveşti şi să te miri cât de uşor 
rezolvă el problemele care pentru tine păreau insolubile. 

Î: Aşa cum stau aşezat aici, eu văd încăperea, oamenii. Te văd şi pe tine. Cum se văd toate astea 
din partea cealaltă. Ce vezi tu? 

M: Nimic. Eu privesc, dar nu văd în sensul în care a vedea înseamnă a crea imagini îmbrăcate în 
judecăţi. Nici nu descriu, nici nu evaluez. Privesc. Te văd, dar nici atitudinea, nici opinia nu-mi întunecă 
viziunea. Şi când îmi întorc ochii, mintea mea nu îngăduie memoriei să zăbovească; ea este imediat 
liberă şi proaspătă pentru următoarea impresie. 

Î: Aşa cum stau aici, uitându-mă la tine, eu nu pot să situez evenimentul în spațiu şi în timp. Există 
în transmiterea înțelepciunii ceva etern şi universal. Că evenimentul se petrece cu zece mii de ani mai 
devreme, sau mai târziu, acesta nu face nici un fel de diferenţă - evenimentul însuşi este atemporal. 

M: Omul nu se schimbă prea mult de-a lungul epocilor. Problemele omeneşti rămân aceleaşi şi 
impun aceleaşi răspunsuri. Faptul că tu eşti conştient de ceea ce numeşti transmisia înțelepciunii arată 
că înțelepciunea n-a fost încă transmisă. Când o ai, nu mai eşti conştient de ea. De ceea ce este cu 
adevărat al tău, tu nu poţi să fii conştient. Lucrul de care eşti conştient nu este nici tu nici al tău. Ceea ce 
ai tu este facultatea de percepție, nu ceea ce percepi. Este o mare greşeală să iei conştientul ca fiind 
întregul omului. Omul este conştientul, inconştientul şi supraconştientul, dar tu nu eşti omul. Ecranul de 
cinema este al tău, precum şi lumina şi facultatea de a vedea, dar tu nu eşti filmul, imaginea. 

Î: Trebuie oare să plec în căutarea unui guru, sau ar trebui să rămân cu acela pe care l-am găsit? 

M: Chiar întrebarea ta arată că încă n-ai găsit unul. Câtă vreme nu te-ai realizat, vei merge de la 
un guru la altul, dar când te vei găsi pe tine însuţi, căutarea se va sfârşi. Un guru este precum o bornă 
rutieră. Când eşti pe drum, tu treci pe lângă numeroase borne rutiere. Când ai ajuns la destinaţie, ultima 
piatră de hotar e cea care contează. In realitate toate au contat la timpul lor, nici una nu mai contează 
acum. 

Î: Tu pari a nu acorda nici o importanţă gurului. El nu-i decât un incident printre altele. 

M: Toate incidentele îşi aduc contribuţia lor, dar nici unul nu e crucial. Pe drum fiecare pas te ajută 
să ajungi la destinaţia ta, şi fiecare este tot atât de crucial ca şi celălalt, căci fiecare pas trebuie făcut, nu 
poți sări vreunul. Dacă refuzi să-l faci, rămâi fixat pe loc! 

Î: Toată lumea îl ridică în slăvi pe guru, în timp ce tu îl compari cu o bornă rutieră. Nu crezi că 
avem nevoie de un guru? 

M: Avem nevoie de o bornă rutieră? Da şi nu. Da, dacă suntem nesiguri de drumul nostru; nu, 
dacă îl cunoaştem. Odată ce suntem siguri în interior, gurul nu mai este necesar, decât în sensul tehnic. 
La urma urmei, mintea ta este un instrument şi ar trebui să ştii cum s-o întrebuinţezi. Aşa cum ai învăţat 
să-ţi foloseşti corpul, tot aşa ar trebui să ştii cum să-ţi întrebuinţezi mintea. 

Î: Ce voi câştiga învățând să-mi întrebuinţez mintea? 

M: Câşitigi eliberarea de dorinţă şi de frică, care se datorează în întregime greşitelor întrebuinţări 
ale minţii. Simpla cunoaştere mentală nu este de ajuns. Cunoscutul este accidental, necunoscutul este 
locuinţa realului. A trăi în cunoscut este sclavie, a trăi în necunoscut este eliberare. 

|: Am înţeles ca toată practica spirituală constă în eliminarea sinelui personal. O practică de genul 
acesta necesită o determinare de fier, şi o aplicare necontenită. Unde să găsesc integritatea şi energia 
necesare pentru o muncă ca aceasta? 

M: O găseşti în tovărăşia înţelepţilor. 

Î: Cum ştiu cine este înțelept şi cine nu-i decât istet? 

M: Dacă motivațiile tale sunt pure, dacă cauţi adevărul şi nimic altceva, vei găsi oamenii potriviți. 
A-i găsi este uşor; ceea ce-i dificil este să te încrezi în ei şi să profiţi pe deplin de avantajul sfaturilor lor 
şi de călăuzirea lor. 

Î: Este starea de veghe mai importantă decât somnul pentru practica spirituală? 

M: în general noi dăm prea multă importanţă stării de veghe. Fără somn, starea de veghe ar fi 
imposibilă; fără somn ajungi nebun sau mori; de ce să dai atât de multă importanţă conştiinţei de veghe, 
care este în mod evident dependentă de inconştient? Nu numai de conştient, dar şi de inconştient 
trebuie să avem grijă în practica noastră spirituală. 

Î: Cum îi dai atenţie inconştientului? 

M: Păstrează pe "eu sunt" în focarul atenţiei (awareness), aminteşte-ţi că tu eşti, priveşte-te fără 
încetare şi inconştientul va curge în conştient fără vreun efort special din partea ta. Dorinţele greşite şi 
falsele frici, ideile false şi inhibiţiile sociale acţionează ca o piedică în liberul joc ai inconştientului şi al 
conştientului. Odată libere să se amestece, cele două devin una şi una devine totul. Persoana se 
topeşte în martor, martorul în conştientă, conştienta în fiinţa pură, şi totuşi identitatea nu-i pierdută, ci 
numai limitările ei au fost pierdute. Ea este transfigurată, şi devine Sinele real, sadgurul, prietenul şi 
ghidul eterni. Tu nu te poți apropia de el prin devoțiune. Nici o activitate exterioară nu poate atinge 
Sinele lăuntric; adorarea şi rugăciunile rămân numai la suprafață; ca să mergi mai adânc meditaţia este 
esenţială, strădania de a trece dincolo de stările de somn, de vis şi de veghe. La început, încercările 
sunt neregulate, pe urmă ele se produc mai des, devin regulate, apoi continue şi intense, până când 
sunt învinse toate obstacolele. 

Î: Obstacole la ce? 

M: La uitarea de sine. 

Î: Dacă adorarea şi rugăciunile sunt zadarnice, de ce te dedici tu unei adorări zilnice a imaginii 
gurului tău, însoţită de cânturi şi de muzică? 

M: Cei care vor s-o facă, sunt liberi s-o facă. Nu văd nici o rațiune de a interveni. 

Î: Dar tu iei parte la asta. 

M: Da, aşa pare. Dar de ce te preocupi atâta de mine? Acordă toată atenţia ta întrebării: "Ce este 
ceea ce mă face conştient?", până într-atâta încât mintea ta devine întrebarea însăşi şi nu se mai poate 
gândi la nimic altceva. 

Î: Toţi, fără excepţie, mă îndeamnă să meditez. Eu nu găsesc nici o savoare în meditaţie, dar mă 
interesează multe alte lucruri; pe unele le doresc foarte mult şi mintea mea se duce către ele; încercările 
mele de meditaţie sunt atât de lipsite de vlagă; ce să fac? 

M: Întreabă-te pe tine însuți: "Cui i se întâmplă toate . astea?" Foloseşte totul ca pe o oportunitate 
pentru a plonja în interior. Luminează-ţi calea prin arderea completă a obstacolelor în intensitatea 
prezenţei (awareness). Când se întâmplă să doreşti ori să-ţi fie frică, nu dorinţele sau fricile sunt rele şi 

ar trebui îndepărtate, ci persoana care doreşte şi se teme. Nu are nici un rost să combati dorinţe şi frici 
care pot fi perfect naturale şi justificate; persoana, care este dominată de ele, este cauza greşelilor 
trecute şi viitoare. Această persoană ar trebui examinată cu grijă, iar falsitatea ei ar trebui să fie văzută; 
atunci puterea ei asupra ta se va sfârşi. La urma urmei, ea se scufundă de fiecare dată când adormi. In 
somnul adânc tu nu eşti o persoană conştientă de sine însăşi şi, cu toate acestea, tu eşti viu. Când eşti 
viu şi conştient, însă nu mai eşti conştient de tine, tu nu mai eşti o persoană. In cursul orelor de veghe, 
tu eşti ca şi cum ai juca un rol pe o scenă, dar ce eşti tu când piesa este terminată? Tu eşti ceea ce eşti; 
ceea ce erai înainte ca piesa să înceapă tu rămâi când aceasta s-a terminat. Consideră că tocmai joci 
pe scena vieţii. Reprezentarea poate să fie splendidă sau stângace, dar tu nu eşti în ea, tu nu faci decât 
s-o priveşti; cu interes şi simpatie, fireşte, dar păstrând prezent în minte, în permanenţă, că tu nu faci 
decât să priveşti, în vreme ce piesa - adică viaţa - continuă. 

Î: Tu întotdeauna pui accentul pe aspectul cunoaşterii realităţii. Abia de menţionezi vreodată 
afecțiunea, iar voinţa niciodată. 

M: Voința, afecțiunea, beatitudinea, strădania şi bucuria sunt atât de adânc pătate de ceea ce este 
personal, încât nu poți să te încrezi în ele. Clarificarea şi purificarea, care sunt atât de necesare chiar la 
începutul călătoriei, numai faptul de a fi prezent (awareness) le poate da. lubirii şi voinţei le va veni şi lor 
rândul, dar trebuie pregătit terenul. Soarele conştientei trebuie să răsară mai întâi - toate celelalte vor 

87. PĂSTREAZĂ MINTEA TĂCUTĂ ŞI VEI DESCOPERI 


Întrebare: Odată, am avut o experienţă ciudată. Eu nu eram, lumea nu era nici ea, nu exista decât 
lumină - în lăuntru şi în afară - şi o imensă pace. Aceasta a durat patru zile şi apoi m-am reîntors la 
conştiinţa mea de zi cu zi. 

Acum am sentimentul că tot ceea ce ştiu nu-i decât un eşafodaj care acoperă şi ascunde imobilul 
aflată în construcţie. Arhitectul, proiectul, planurile, utilizarea prevăzută - nu ştiu nimic despre toate 
astea; există activitate, lucrurile se întâmplă, asta-i tot ce pot să spun. Eu sunt acel eşafodaj, ceva fără 
consistenţă şi de scurtă durată; când imobilul se va termina, eşafodajul va fi demontat şi îndepărtat. "Eu 
sunt" şi "Ce sunt eu?" n-au nici o importanţă, pentru că odată ce clădirea este gata, "eul" va dispărea - 
cum e şi firesc - nelăsând cu privire la sine însuşi nici o întrebare care să ceară un răspuns. 

Maharaj: Nu eşti prezent în toate astea? Nu este faptul prezenţei factorul constant? 

Î: Senzaţia mea de permanenţă şi de identitate se datorează memoriei, care este atât de 
evanescentă şi pe care nu te poţi bizui. Cât de puţin îmi reamintesc, chiar şi din trecutul meu recent! Eu 
am trăit o viaţă întreagă, şi acum ce-mi rămâne? Un mănunchi de evenimente sau, în cel mai bun caz, o 
scurtă poveste. 

M: Toate astea au loc în conştiinţa ta. 

Î: înăuntru şi în afară. Ziua - înăuntru, noaptea - în afară. Conştiința nu-i totul. Se petrec atât de 
multe lucruri dincolo de atingerea ei. A spune că ceva de care nu sunt conştient nu există, este cu totul 
greşit. 

M: Ceea ce spui e logic, dar tu cunoşti cu adevărat numai ceea ce este în conștiința ta. Ceea ce 
pretinzi că există în afara experienţei conştiente nu-i decât deductie. 

Î: Poate că nu-i decât deducție, însă cu toate acestea ea este mai reală decât ceea ce este 
senzorial. 

M: Fii foarte atent. Din clipa în care începi să vorbeşti, tu creezi un univers verbal, un univers de 
cuvinte, de idei, de concepte şi de abstracții, care se întreţes şi sunt interdependente şi care, într-un mod 
uluitor, se generează, se susţin şi se explică reciproc. Cu toate acestea, ele sunt lipsite de esenţă sau de 
substanţă, nu-s decât nişte creaţii ale minţii. Cuvintele creează cuvinte, realitatea este tăcută. 

Î: Atunci când vorbeşti, eu te aud. Nu-i acesta un fapt? 

M: Că tu auzi, este un fapt. Ceea ce auzi, nu este. Faptul poate fi experimentat, şi în acest sens 
sunetul unui cuvânt şi valurile de gânduri care-l produc sunt experimentate, în spatele acestuia nu există 
altă realitate. Semnificaţia cuvântului este pur convenţională, ea trebuie să fie reamintită; un limbaj poate 
fi uitat cu uşurinţă, dacă nu e practicat. 

Î: Dacă cuvintele n-au nici o realitate în ele însele, de ce se mai vorbeşte? 

M: Ele îşi îndeplinesc rostul lor limitat de mijloc de comunicare între persoane. Cuvintele nu 
transmit faptele, nu le poartă, ele le semnalizează. Odată ce eşti dincolo de persoană, tu nu mai ai 
nevoie, pentru a cunoaşte, să ţi se spună ce este de cunoscut. 

Î: Ce poate să mă conducă dincolo de persoană? Cum să trec dincolo de conştiinţă? 

M: Cuvintele şi întrebările vin din minte şi te menţin acolo. Ca să mergi dincolo de minte tu trebuie 
să fii tăcut şi liniştit. Pace şi tăcere, tăcere şi pace - aceasta este calea către dincolo, încetează de a mai 
pune întrebări. 

Î: Odată ce voi renunţa să mai pun întrebări, ce voi face? 

M: Ce altceva poţi să faci, decât să aştepţi şi să priveşti? 

Î: Ce trebuie să aştept? 

M: Ca centrul fiinţei tale să se ivească în conştiinţă. Cele trei stări - somnul, visul şi veghea - sunt 
toate în conştiinţă, în manifestat; ceea ce tu numeşti inconştienţă va fi, de asemenea, manifestat - în 
timp; complet dincolo de conştiinţă se află nemanifestatul. Şi, dincolo de tot şi pătrunzând totul, este 
inima fiinţei care bate regulat - manifestat-nemanifestat, manifestat-nemanifestat (saguna-nirgund). 

Î: La nivel verbal asta sună foarte bine. Eu pot să mă văd ca fiind sămânţa existenţei, un punct în 
conştiinţă, sentimentul meu de "eu sunt" pulsând, într-o alternanță de apariţii şi de dispariţii. Dar ce să 
fac apoi pentru a realiza asta ca pe un fapt, pentru a trece dincolo, în Realitatea imuabilă şi indicibilă? 

M: Tu nu poți să faci nimic. Ceea ce timpul a adus, timpul va lua. 

Î: Dar atunci, de ce toate aceste îndemnuri la practicarea yogăi şi la căutarea realităţii? Ele îmi dau 
senzația de putere şi de răspundere, în vreme ce de fapt timpul este cel care înfăptuieşte totul. 

M: Acesta este scopul yogăi - să-ţi realizezi independenţa. Tot ceea ce se întâmplă, se întâmplă 
minţii şi în minte, nu sursei lui "eu sunt". Odată ce ai realizat că totul se întâmplă de la sine (spune-i 
destin, sau voia Domnului, sau simplu accident) tu rămâi martorul care înţelege şi care se bucură, dar 
care nu-i perturbat. 

Î: Dacă voi înceta să mă mai încred în cuvinte, care va fi condiția mea? 

M: Există un timp pentru încredere şi un timp pentru neîncredere. Lasă vremea să-şi facă treaba, 
de ce să-ţi faci griji? 

Î: într-un fel sau altul mă simt răspunzător pentru ceea ce se întâmplă în jurul meu. 

M: Tu eşti răspunzător numai pentru ceea ce poți schimba. Şi tot ce poţi schimba este doar 
atitudinea ta. Acolo se află răspunderea ta. 

Î: Tu mă sfătuieşti să rămân indiferent la amărăciunile altora! 

M: Dar tu eşti indiferent. Toate suferințele omenirii nu te împiedică să te bucuri de următoarea ta 
masă. Martorul nu este indiferent. El este plenitudinea înțelegerii şi a compasiunii. Numai în calitate de 
martor îl poţi ajuta pe altul. 

Î: Toată viaţa mea m-am hrănit cu vorbe. Numărul de cuvinte pe care le-am auzit şi citit ajunge la 
miliarde. Mi-a folosit asta la ceva? Nicidecum! 

M: Mintea modelează limbajul şi limbajul modelează mintea. Ambele sunt unelte, întrebuințează-l 
e, dar nu le întrebuința greşit. Cuvintele te pot duce numai până la propria lor limită; ca să mergi dincolo, 
trebuie să le abandonezi. Rămâi precum martorul tăcut. 

Î: Cum e cu putință? Lumea mă tulbură enorm. 

M: Asta pentru că te gândeşti că eşti destul de mare pentru a fi afectat de lume. Nu este aşa. Tu 
eşti atât de mic încât nimic nu te poate ţintui locului. Mintea ta se găseşte prinsă, nu tu. Cunoaşte-te pe 
tine însuți aşa cum eşti - un simplu punct în conştiinţă, adimensional şi atemporal. Tu eşti precum vârful 
unui creion - la simplul contact cu tine mintea îşi desenează tabloul lumii. Tu eşti singur şi simplu - 
imaginea este complexă şi multiplă. Nu te lăsa derutat de tablou, rămâi total conştient de punctul 
minuscul care este pretutindeni în tablou. 

Ceea ce este, poate înceta să mai fie; ceea ce nu este, se poate întâmpla să existe; dar ceea ce 
nici este nici nu este, dar de care depind ființa şi non-ființa, este incontestabil; cunoaşte-te pe tine însuți 
ca fiind cauza dorinţei şi a fricii, ea însăşi liberă de amândouă. 

Î: Cum sunt eu cauza fricii? 

M: Totul depinde de tine. Prin consimțământul tău se face că există lumea. Retrage-ţi credinţa în 
realitatea ei şi ea se va dizolva ca un vis. Timpul poate dobori munții; cu atât mai mult tu, care eşti sursa 
atemporală a timpului, Căci fără amintiri şi fără aşteptări timpul nu poate să existe. 

Î: Este "eu sunt" Realitatea Ultimă? 

M: înainte de a putea spune: "eu sunt", tu trebuie să fii acolo pentru a spune asta. Existentul nu 
are nevoie să fie conştient de sine. Tu nu ai nevoie să ştii pentru a fi, însă trebuie să fii pentru a 
cunoaşte. 

Î: Eu sunt pe cale de a mă îneca într-o mare de cuvinte! Văd bine că totul depinde de modul în 
care sunt combinate cuvintele, dar trebuie să fie cineva care să le alinieze într-o manieră semnificativă. 
Dacă s-ar fi formulat cuvinte ia întâmplare, Ramayana, Mahabharata şi Bhagavata n-ar fi fost niciodată 
scrise. Teoria ivirii accidentale nu stă în picioare. Originea a ceea ce este plin de sens trebuie să fie 
dincolo de acesta. Ce este acea putere care creează ordine din haos? A trăi înseamnă mai mult decât a 
exista, iar conştiinţa este mai mult decât trăirea. Cine este fiinţa vie conştientă? 

M: întrebarea ta conţine răspunsul: o fiinţă vie conştientă este o fiinţă vie conştientă. Cuvintele sunt 
cât se poate de potrivite, dar tu nu pricepi deplina lor importanţă. Pătrunde adânc în înţelesul cuvintelor: 
fiinţare, trăire, conştient şi atunci vei înceta să te mai învârti pe loc, punând întrebări şi lipsindu-ți 
răspunsurile, înțelege bine că tu nu poti să pui întrebări raţionale despre tine însuţi, deoarece tu nu știi 
despre cine întrebi, în întrebarea: "Cine sunt eu?" "eul" nu este cunoscut şi întrebarea ar putea fi 

exprimată prin următoarele cuvinte: „Eu nu ştiu ce să înțeleg prin - eu - ". Ceea ce ești, tu trebuie să afli. 
Eu pot doar să-ţi spun ceea ce nu eşti. Tu nu eşti al lumii, nu eşti nici măcar în lume. Lumea nu este, tu 
singur eşti. Tu creezi lumea în imaginaţia ta, ca pe un vis. Aşa cum nu poţi separa visul de tine însuți, tot 
aşa tu nu poți avea o lume exterioară care să fie independentă de tine. Tu eşti independent, nu lumea. 
Nu te teme de o lume pe care tu însuţi ai creat-o. încetează să mai cauţi fericirea şi realitatea într-un vis, 
şi atunci te vei trezi. Nu ai nevoie să cunoşti toate "de ce'-urile şi "cum'-urile, întrebările n-au sfârşit. 
Abandonează toate dorinţele, păstrează-ţi mintea tăcută şi vei descoperi. 


88. CUNOAŞTEREA PRIN INTERMEDIUL MINȚII, NU-I CUNOAŞTERE ADEVĂRATĂ 


Întrebare: Experimentezi tu cele trei stări - de veghe, de vis şi de somn - aşa cum facem noi, ori în 
alt fel? 

Maharaj: Toate cele trei stări sunt somn pentru mine. Starea mea de trezie este dincolo de ele. 
Aşa cum vă văd, toţi păreţi adormiti, făurind în vis nişte lumi ale voastre. Eu sunt treaz (aware), căci eu 
nu-mi imaginez nimic. Asta nu este samadhi, care de altfel nu-i decât un fel de somn. E doar o stare 
care nu-i afectată de minte, care-i liberă de trecut şi de viitor, în cazul vostru ea este deformată de 
dorință şi de frică, de amintiri şi de speranţe; în cazul meu ea este ceea ce este. A fi o persoană 
înseamnă a fi adormit. 

Î: Între corp şi conştiinţa pură stă "organul intern", antah-karana, "corpul subtil”, oricare ar fi numele 
pe care i-l dăm. După cum o oglindă turnantă converteşte lumina solară în multiple desene făcute din 
raze şi culori, tot aşa şi corpul subtil converteşte lumina simplă a Sinelui strălucitor într-o lume 
diversificată. Astfel am înţeles eu învăţătura ta. Ce nu pot pricepe este cum s-a ivit corpul acesta subtil, 
în primă instanță? 

M: El este creat odată cu ivirea ideii de "eu sunt". Cele două sunt una. 

Î: Cum a apărut "eu sunt"? 

M: În lumea ta flecare lucru trebuie să aibă un început şi un sfârşit. Dacă nu are, tu îl numeşti 
etern. Din punctul mea de vedere nu există un lucru precum începutul ori sfârşitul - toate acestea se 
raportează la timp. Fiinţa atemporală este în întregime în acum. 

Î: Antahkarana, sau "corpul subtil”, este real ori ireal? 

M: Este momentan. Real când este prezent, ireal când nu este. 

Î: Ce fel de realitate? Este ea momentană? 

M: Numeşte-o empirică, ori actuală, ori faptică. Ea este realitatea experienţei imediate, aici şi 
acum, care nu poate fi negată. Tu poţi pune în discuţie descrierea şi înțelesul, dar nu evenimentul însuşi. 
Fiinţa şi ne-ființa alternează, iar realitatea lor este momentană. Realitatea imuabilă se află dincolo de 
spațiu şi de timp. Realizează caracterul momentan al ființei şi al ne-fiinţei şi fii liber şi de una şi de 
cealaltă. 

Î: Se poate ca lucrurile să fie efemere, cu toate acestea ele sunt foarte prezente în repetarea lor 
nesfârşită. 

M: Dorinţele au forță. Dorinţa e cea care cauzează repetarea. Nu există revenire acolo unde nu-i 
dorinţă. 

Î: Cum este cu frica? 

M: Dorinţa este a trecutului, frica este a viitorului. Amintirea suferinţei trecute şi frica de revenirea 
ei te fac neliniştit cu privire la viitor, 

Î: Există şi frica de necunoscut? 

M: Cel care nu a suferit nu se teme. 

Î: Suntem oare condamnaţi să ne fie frică? 

M: Fireşte, până când nu privim frica în faţă şi n-o acceptăm ca pe umbra existenţei personale, în 
calitate de persoane, noi nu avem cum să nu ne temem. Abandonează toate ecuaţiile personale şi vei fi 
eliberat de frică. Nu e dificil. Absența dorinţei vine de la sine, atunci când dorinţa este percepută ca falsă. 
Este inutil să te lupţi cu dorinţa, în definitiv, ea este un imbold către fericire, ceea ce este natural atâta 
timp cât există mizerie. Mulţumeşte-te să vezi că nu există nici o fericire în ceea ce doreşti. 

Î: Noi ne împăcăm cu plăcerea. 

M: Fiecare plăcere este învăluită de durere. Curând descoperi că nu o poţi avea pe una fără 
cealaltă. 

Î: Există pe de o parte experimentatorul şi pe de alta experienţa lui. Ce anume a creat legătura 
dintre cele două? 

M: Nu a creat-o nimic. Ea este. Cele două nu fac decât una. 

Î: Eu simt că există o cursă undeva, dar nu ştiu unde. 

M: Cursa se găseşte în mintea ta, care stăruie în a vedea o dualitate acolo unde nu există nici una. 


Î: În timp ce te ascult, mintea mi-e toată în prezent şi sunt uluit că mă pomenesc fără întrebări. 

M: Tu poţi să cunoşti realitatea doar când eşti uluit. 

Î: Eu pot să concep că motivul angoasei şi al fricii este amintirea. Care sunt mijloacele pentru a 
pune capăt amintirii? 

M: Nu vorbi de mijloace, nu există nici unul. Ceea ce vezi ca fals, se dizolvă. Este chiar natura 
iluziei aceea de a se dizolva când este supusă unei investigări. Investighează - asta-i tot. Nu poți 
distruge falsul, căci tu îl creezi tot timpul. Îndepărtează-te de el, ignoră-l, mergi dincolo, şi el va înceta să 
mai existe. 

Î: Şi Christos vorbeşte de ignorarea răului, de faptul de a fi asemenea unui copil. 

M: Realitatea este comună tuturor. Numai falsul este personal. 

Î: Privindu-i pe sadhakas şi studiind doctrinele după care trăiesc ei, constat că nu au făcut decât 
să-şi înlocuiască dorințele materiale prin ambiţii "spirituale". Din cele ce spui tu, se pare că termenii: 
"spiritual" şi "ambiţie" sunt incompatibili. Dacă "spiritualitate" implică libertate față de ambiţie, ce-l va 
îndemna oare pe căutător să meargă mai departe? Yoga vorbeşte despre dorinţa de eliberare ca fiind 
esenţială. Nu-i asta cea mai înaltă formă de ambiţie? 

M: Ambiţia este personală; eliberarea este față de personal, în eliberare atât subiectul cât şi 
obiectul ambiţiei dispar. Seriozitatea nu este dorința arzătoare după roadele strădaniilor tale. Ea este 
expresia unei mişcări interne de îndepărtare a interesului de la ceea ce este fals, neesenţial, personal. 

Î: Ne-ai spus deunăzi că noi nu putem nici măcar să visam la perfecțiune înainte de a fi realizaţi, 
căci Sinele este sursa tuturor perfecţiunilor, nicidecum mintea. Dacă nu excelența în virtute este lucrul 
esenţial pentru eliberare, atunci ce anume este? 

M: Eliberarea nu este rezultatul unor mijloace aplicate cu abilitate, nici al circumstanțelor. Ea este 
dincolo de procesul de cauzalitate. Nimic n-o poate constrânge să se producă, nimic n-o poate 
împiedica. 

Î: Atunci de ce nu suntem noi liberi aici şi acum? 

M: Dar noi suntem liberi "aici şi acum”. Numai mintea e cea care îşi imaginează sclavia. 

Î: Ce va pune capăt imaginaţiei? 

M: De ce să vrei să-i pui capăt? Odată ce îţi cunoşti mintea şi puterile-i miraculoase, şi înlături 
ceea ce a otrăvit-o - ideea de persoană separată şi izolată - tu o laşi pur şi simplu în pace să-şi facă 
treaba în lucrurile pentru care este mai bine adaptată. A menţine mintea la locul ei şi la propria ei treabă 
înseamnă eliberarea minții. 

Î: Care este treaba minţii? 

M: Mintea este soţia inimii, iar căminul lor este lumea - care trebuie păstrată luminoasă şi fericită. 

Î: N-am înţeles totuşi de ce, dacă nimic nu stă în calea care duce la eliberare, ea nu se produce 
aici şi acum? 

M: Nimic nu stă în calea eliberării voastre şi ea s-ar putea produce aici şi acum, dar voi sunteţi mai 
interesaţi de alte lucruri. Şi vot nu vă puteți lupta cu interesele voastre. Trebuie să le însoțiți, să vedeți ce 
ascund ele şi să le priviţi revelându-se ca simple erori de judecată şi apreciere. 

Î: îmi va fi de ajutor dacă voi merge să stau cu vreun mare om sfânt? 

M: Oamenii, mari şi sfinţi sunt întotdeauna la îndemâna ta, dar tu nu-i recunoşti. Cum vei şti cine 
este mare şi sfânt? Din auzite? Asupra acestor chestiuni poţi oare să te încrezi în alţii, sau doar în tine 
însuţi? Pentru a te convinge fără a rămâne vreo umbră de îndoială, tu ai nevoie de mai mult decât o 
recomandare, mai mult chiar şi decât un extaz momentan. Tu poţi să dai peste un mare sfânt sau peste 
o mare sfântă, fără ca măcar să fii conştient de marele tău noroc. Timp de mulţi ani, băiatul unui mare 
om nu va cunoaşte măreţia tatălui său. Tu trebuie să te maturizezi ca să recunoşti măreţia şi să îţi 
purifici inima pentru a recunoaşte sfințenia. Sau îţi vei consuma zadarnic timpul şi banii trecând pe lângă 
ceea ce îți oferă viața. Se găsesc oameni de bine printre prietenii tăi - tu poți să înveţi mult de la ei. 
Alergatul după sfinţi nu-i decât un alt joc dejucat. Mai degrabă aminteşte-ţi de tine însuţi, şi observă-ţi 
necontenit viaţa de zi cu zi. Fii serios şi sârguincios, şi negreşit vei rupe legăturile neatenţiei şi ale 
imaginaţiei. 

Î: Ce vrei să spui? Că trebuie să mă lupt de unul singur? 

M: Tu nu eşti niciodată singur. Sunt puteri şi prezenţe care te servesc tot timpul cu cea mai mare 
fidelitate. Se poate să le simţi, cu toate acestea ele sunt reale şi active. Când realizezi că totul se 
petrece în mintea ta, şi că tu eşti dincolo de minte, că tu eşti cu adevărat singur - atunci totul este tu 
însuți. 

Î: Ce este omnisciența? Este Dumnezeu omniscient? Eşti tu omniscient? Noi auzim expresia 
"martor universal”. Ce înseamnă asta? Oare realizarea de sine implică omnisciența? Sau nu este decât 
o chestiune de pregătire specializată? 

M: Pierderea oricărui interes pentru cunoaştere sfârşeşte în omniscienţă. Ea nu-i decât darul de a 
cunoaşte ceea ce trebuie să fie cunoscut, la momentul potrivit, pentru a acţiona fără greşeală. La urma 
urmei, cunoaşterea este necesară pentru a acţiona şi dacă acționezi corect, spontan, fără a introduce 

conştiinţa, cu atât mai bine. 

Î: Poate cineva să cunoască mintea unei alte persoane? 

M: Cunoaşte-ţi mintea ta mai întâi. Ea conţine întregul univers şi încă există loc de prisos! 

Î: Ipoteza ta de lucru pare a fi că starea de veghe nu este fundamental diferită de vis şi de somnul 
fără vise; cele trei stări nu sunt decât rezultatul unei greşite identificări de sine cu trupul. Poate că este 
adevărat, însă eu am impresia că acesta nu-i întregul adevăr. 

M: Nu încerca să cunoşti adevărul, căci cunoaşterea prin intermediul minţii nu-i cunoaştere 
autentică, însă poţi să ştii ceea ce nu-i adevărat - şi asta este de ajuns ca să te elibereze de ceea ce 
este fals. Ideea că ştii ce este adevărat e periculoasă, căci te ţine întemnițat în minte. Când nu ştii, eşti 
liber să investighezi. Şi nu poate exista salvare fără investigare, căci absenţa investigării este principala 
cauză a sclaviei. 

Î: Tu zici că iluzia de lume începe cu sentimentul "eu sunt", dar când te întreb despre originea 
acestui sentiment, tu răspunzi că acesta nu are nici o origine, căci la observarea sa se dizolvă. Ceea ce 
este destul de solid ca să se clădească o lume pe el, nu este o simplă iluzie. "Eu sunt" este singurul 
factor neschimbător de care sunt conştient, cum de este cu putinţă să fie fals? 

M: Nu "eu sunt" este fals, ci ceea ce tu consideri că eşti. Eu pot vedea, fără de cea mai mică 
umbră de îndoială, că tu nu eşti ceea ce crezi că eşti. Cu logică sau fără logică, tu nu poţi nega evidența. 
Tu nu eşti nimic din cele de care eşti conştient. Consacră-te cu sârguință demolării structurilor pe care 
le-ai clădit în mintea ta. Ceea ce mintea a făcut, mintea trebuie să desfacă. 

Î: Tu nu poți nega clipa prezentă, mental sau nemental. Ceea ce este acum, este. Tu poţi pune sub 
semnul întrebării aparenţa, dar nu faptul. Ce este la rădăcina faptului? 

M: "Eu sunt" este la baza oricărei aparențe şi tot el este legătura permanentă din succesiunea de 
evenimente pe care o numim viaţă; dar eu sunt dincolo de "eu sunt". 

Î: Am constatat, în general, că oamenii realizați descriu starea lor în termeni împrumutaţi din religia 
lor. Se întâmplă ca tu să fii hindus, aşa că vorbeşti de Brahma, Vishnu şi Shiva şi foloseşti simbolismul şi 
abordările hinduse. Poţi tu să ne descrii experiența ce se ascunde în spatele cuvintelor tale? La ce 
realitate se referă ele? 

M: Este felul meu de a vorbi, un limbaj pe care am fost învăţat să-l folosesc 

Î: Dar ce este înapoia limbajului? 

M: Cum aş putea să exprim asta prin cuvinte, altfel decât negându-le? Eu folosesc deci cuvinte ca 
atemporal, aspaţial, acauzal. Acestea sunt tot cuvinte, însă din moment ce sunt goale de sens, ele 
corespund scopului meu. 

Î: Dacă sunt lipsite de înțeles, de ce le foloseşti? 

M: Pentru că tu vrei cuvinte acolo unde nu se aplică nici unul. 

Î: Văd ce vrei sa spui. Încă o dată, mi-ai prins întrebarea din zbor! 


89. PROGRESUL ÎN VIAȚA SPIRITUALĂ 


Întrebare: Suntem două englezoaice care vizitează India. Ştim puţine lucruri despre yoga şi ne 
aflăm aici fiindcă ni s-a spus că maeşirii spirituali joacă un rol important în viaţa indiană. 

Maharaj: Sunteţi binevenite. Nu veţi găsi nimic nou aici. Lucrarea pe care o facem n-are vârstă. A 
fost aceeaşi cu zece mii de ani în urmă şi va fi aceeaşi zece mii de ani de aici înainte. Secolele se scurg, 
însă problema umanităţii nu se schimbă - problema suferinței şi a suprimării suferinţei. 

Î: Acum câteva zile şi-a făcut apariţia un grup şapte tineri străini solicitând un loc de cazare pentru 
câteva nopţi. Veniseră să-l vadă pe gurul lor care ţinea o conferinţă în Bombay. L-am întâlnit şi noi - un 
tânăr foarte agreabil, aparent foarte realist şi eficient, dar care pare înconjurat de o atmosferă de pace şi 
de tăcere, învăţătura lui este tradiţională, cu insistenţă pe Karma Yoga, munca dezinteresată, serviciul 
făcut Gurului etc. Aşa cum se spune şi în Gita, el susţine că lucrul dezinteresat va duce la mântuire. El e 
plin de planuri ambiţioase: pregătirea de lucrători spirituali care vor înființa centre de spiritualitate în 
numeroase ţări. Se pare că el nu le dă numai autoritatea, ci şi puterea de a face lucrarea în numele său. 

M: într-adevăr, există un astfel de lucru precum transmiterea puterii. 

Î: Când eram cu ei. am avut sentimentul ciudat de a deveni invizibilă. Fidelii, dăruindu-se pe ei 
înşişi gurului, mi se dăruiau şi mie! Tot ceea ce făceam eu pentru ei, gurul lor era cel care o făcea, iar eu 
eram privită doar ca un simplu instrument. Eu nu eram decât un robinet pe care îl roteşti la stânga sau ia 
dreapta. Nu exista absolut nici un fel de relaţie personală. Ei au încercat să mă convertească la credinţa 
lor, dar de îndată ce au simțit rezistență, m-au îndepărtat pur şi simplu din câmpul atenţiei lor. Nici chiar 
între ei nu păreau să aibă prea multe relaţii; interesul comun pe care îl purtau gurului lor era ceea ce îi 
apropia. Am găsit lucrul acesta foarte rece, aproape inuman, A te considera pe tine însuţi doar un 
instrument în mâna lui Dumnezeu este un lucru; a ţi se nega toată atenţia şi toată consideraţia pentru că 
"totul este Dumnezeu" poate să conducă ia o indiferenţă care frizează cruzimea. La urma urmei, toate 

războaiele au fost făcute "în numele lui Dumnezeu", întreaga istorie a omenirii este o succesiune de 
"războaie sfinte". Niciodată nu eşti mai impersonal ca în timpul războiului! 

M: A insista, a rezista, toate acestea fac parte din voinţa de a exista, înlătură această voinţă şi ce 
rămâne? Existenţa, ca şi non-existenţa, sunt raportate la ceva situat în spaţiu şi în timp; aici şi acum, 
acolo şi atunci, care iarăşi sunt în minte. Mintea se joacă de-a ghicitul; este întotdeauna nesigură, 
dominată de încordare şi continuu agitată. Tu eşti iritată că ai fost tratată ca un simplu instrument al 
vreunui dumnezeu sau al unui guru, şi tu insişti asupra faptului de a fi tratată ca o persoană deoarece tu 
nu eşti sigură de propria ta existenţă şi nu vrei să renunti la confortul şi la certitudinea pe care le procură 
faptul de a fi o personalitate. S-ar putea ca tu să nu fii ceea ce te crezi că eşti, dar asta îți dă o 
continuitate, viitorul tău năvăleşte în prezent şi devine trecut fără zguduiri. A ţi se nega existența 
personală este ceva înfiorător, dar trebuie să priveşti asta în faţă şi să constaţi identitatea ta cu 
totalitatea vieţii. Atunci problema de a şti cine de către cine este folosit, nu se mai pune. 

Î: Toată atenţia pe care am primit-o a fost o încercare de a mă converti la credinţa lor. Când am 
rezistat; ei şi-au pierdut tot interesul față de mine. 

M: Nu devii un discipol prin convertire, sau prin accident. Există în general o legătură veche, care 
s-a menținut în cursul a numeroase vieţi şi care a înflorit sub forma iubirii şi a încrederii, fără de care 
faptul de a fi un discipol nu există. 

Î: Ce te-a făcut să decizi să devii un maestru? 

M: Am devenit maestru pentru că am fost numit astfel. Cine sunt eu ca să dau învățături şi cui? 
Ceea ce sunt eu - eşti şi tu, şi ceea ce tu eşti - sunt şi eu. "Eu sunt" ne este comun tuturor; dincolo de 
"eu sunt" este imensitatea luminii şi a iubirii. Noi nu vedem asta pentru că ne uităm altundeva; eu pot 
doar să indic cerul; este treaba ta să vezi steaua. Unora le ia mai mult timp pentru de a vedea steaua, 
unora le ia mai puţin; asta depinde de claritatea viziunii lor şi de sârguința adusă în căutare. Acestea 
ultime două puncte trebuie să fie ale lor - eu nu pot decât să încurajez. 

Î: Ce se aşteaptă să fac atunci când devin o discipolă? 

M: Fiecare maestru are metoda lui, inspirată în general de învățăturile propriului său guru şi de 
maniera în care el însuşi s-a realizat, şi fiecare are propria lui terminologie. In acest cadru, el recurge la 
adaptări în funcţie de personalitatea discipolului. Discipolului i se dă deplina libertate de gândire şi de 
cercetare şi este încurajat să pună în discuţie tot conţinutul inimii sale. El trebuie să fie absolut sigur de 
poziția şi de competenţa gurului său, altfel încrederea lui nu va fi absolută şi nici acţiunea lui totală. 
Absolutul care este în tine este ceea ce te conduce la absolutul de dincolo de tine - adevărul absolut, 
iubirea, absenţa egoismului sunt factori decisivi în realizarea de sine. Cu sârguinţa şi seriozitate se poate 
ajunge la acestea. 

Î: Să înțeleg că trebuie să renunţ la familie şi la posesiuni dacă vreau să devin discipol? 

M: Asta depinde de guru. Unii se aşteaptă ca discipolii lor maturi să ducă o viaţă ascetică şi 
retrasă; alţii încurajează să ai o viaţă de familie şi să-ți asumi unele îndatoriri. Cei mai mulţi dintre ei 
considera că a trăi o viață de familie model este mai dificil decât renunţarea, care se potriveşte unei 
personalități mai mature şi mai bine echilibrate. La stadiile timpurii, disciplina vieţii monastice poate fi 
recomandabilă. In cultura hindusă, elevilor care nu au atins vârsta de 25 de ani li se cere să ducă viața 
unui călugăr - în sărăcie, în castitate şi în ascultare - pentru a le da o şansă de a-şi clădi un caracter 
destul de tare ca să întâmpine greutăţile şi tentaţiile vieţii conjugale. 

Î: Cine sunt oamenii din această încăpere? Sunt cumva discipolii tăi? 

M: Întreabă-i pe ei. Nu devii discipol pe un anumit nivel verbal, prin discuţie, ci în adâncimile tăcute 
ale fiinţei tale. Nu devii discipol prin alegere; este mai mult o chestiune de destin decât de voinţă. N-are 
mare importanţă cine-i învățătorul tău, toţi îți doresc binele. Important este discipolul - onestitatea şi 
sârguinţa lui. Discipolul bun întotdeauna va găsi un guru bun. 

Î: Eu văd frumusețea unei vieți devotate căutării adevărului sub îndrumarea unui maestru 
competent şi iubitor, şi simt şi fericirea unei asemenea vieţi. Din păcate, trebuie să ne reîntoarcem în 
Anglia. 

M: Distanţa n-are nici o importanţă. Dacă dorinţele voastre sunt puternice şi juste, ele vă vor 
modela viaţa în vederea împlinirii lor. Semănaţi sămânţa şi lăsaţi anotimpurile să lucreze. 

Î: Care sunt semnele de progres în viaţa spirituală? 

M: Eliberarea de orice fel de angoasă; un simțământ de uşurare şi de bucurie; pace adâncă în 
interior, energie abundentă în exterior. 

Î: Cum le-ai dobândit? 

M: Le-am găsit în prezenţa sfântă a gurului meu - n-am făcut nimic de unul singur. El mi-a spus să 
fiu calm, ceea ce am şi făcut pe cât de bine am putut. 

Î: Este prezenţa ta tot atât de puternică ca şi a sa? 

M: Cum aş putea să ştiu? Pentru mine, prezenţa lui este singura care există. Dacă voi sunteți cu 
mine, atunci sunteţi cu el. Î: Fiecare guru se va referi la propriul său guru. Unde este punctul de plecare? 

M: Există în univers o putere care lucrează pentru trezire - şi pentru eliberare. Noi o numim 
Sadashiva, care este veşnic prezentă în inimile oamenilor. Ea este factorul unificator. Unitatea, 
eliberează. Libertatea, uneşte, în ultimă instanţă nimic nu este al meu sau al vostru, totul este al nostru. 
Fii în unitate cu tine însuţi şi vei fii una cu toate; vei fi la tine acasă în întregul univers. 

Î: Vrei să spui că toate aceste glorii vor deveni ale mele rămânând pur şi simplu în sentimentul de 
"eu sunt"? 

M: Ceea ce este simplu este sigur, nu complicatul. Oricum, oamenii nu au încredere în ceea ce-i 
simplu, uşor, mereu disponibil. De ce nu puneţi în mod onest la încercare ceea ce vă spun? Asta poate 
părea mărunt şi neînsemnat, dar este ca o sămânță care creşte şi devine un arbore puternic. Acordaţi-vă 
o şansă. 

Î: Văd mulţi oameni aşezaţi aici, în linişte. Pentru ce au venit ei? 

M: Pentru a se întâlni pe ei înşişi. Acasă la ei lumea este prea mult prezentă. Aici nimic nu-i 
tulbură; ei au ocazia de a-şi lăsa grijile cotidiene şi de a intra în contact cu ceea ce au esenţial în ei 
înşişi. 

Î: Cum se desfăşoară pregătirea în vederea trezirii? 

M: Nu aveţi nevoie de pregătire. Trezia este întotdeauna cu voi. Aceeaşi atenţie pe care o acordati 
exteriorului, întoarceţi-o spre voi, spre interior. Nu-i nevoie de o formă nouă, sau de o formă specială de 
conştientă. 

Î: Ajuţi tu personal oamenii? 

M: Oamenii vin aici ca să discute problemele lor. Aparent ei capătă un oarecare ajutor, altfel n-ar 
veni. 

Î: Convorbirile cu oamenii au întotdeauna loc în public, ori le vorbeşti şi în particular? 

M: Asta în funcţie de voia lor. Personal, eu nu fac nici o distincţie între ceea ce este public şi ceea 
ce este privat. 

Î: Eşti tu întotdeauna disponibil, ori ai şi alte lucruri de făcut? 

M: Sunt întotdeauna disponibil, dar orele de dimineaţă şi cele de după amiază târziu sunt cele mai 
convenabile. 

Î: înțeleg că nici o muncă n-are un preţ mai mare decât aceea a unui maestru spiritual. 

M: Motivația contează cel mai mult. 


90. ABANDONEAZĂ-TE PROPRIULUI TĂU SINE 


Întrebare: Eu m-am născut în Statele Unite, şi ultimele paisprezece luni le-am petrecut în Sri 
Ramanashram; acum sunt pe drumul de întoarcere în Statele Unite, unde mă aşteaptă mama mea. 

Maharaj: Care sunt planurile tale? 

Î: S-ar putea să mă calific ca infirmieră, sau să mă căsătoresc şi să am copii. 

M: Ce te îndeamnă la căsătorie? 

Î: întemeierea unui cămin spiritual este forma cea mai înaltă de serviciu social la care mă pot 
gândi. Insă, fireşte, viaţa se poate contura altfel. Sunt pregătită pentru tot ce vine. 

M: Aceste paisprezece luni petrecute la Sri Ramanashram, ce ti-au oferit? în ce fel te simți diferită 
de cea care erai când ai ajuns acolo? 

Î: Nu mai am teamă. Am găsit o oarecare pace. 

M: Ce fel de pace este aceasta? Pacea de a avea ceea ce doreşti, sau de a nu dori ceea ce nu ai? 

Î: Un pic din amândouă, cred. N-a fost deloc uşor. In timp ce ashramul este un loc foarte paşnic, 
eu treceam lăuntric prin chinuri cumplite. 

M: Când realizezi că distincţia dintre interior şi exterior este numai în minte, atunci nu-ţi mai este 
teamă. 

Î: La mine, o asemenea realizare este fluctuantă. N-am atins încă imuabilitatea plenitudinii 
absolute. 

M: Vezi tu, atâta timp cât crezi astfel, trebuie să continui să practici sadhana ta, pentru a dizolva 
falsa idee de a nu fi desăvârşit. Sadhana înlătură lucrurile supraimpuse. Când realizezi că eşti mai mic 
decât un punct din spaţiu şi din timp, ceva prea mic pentru a putea fi tăiat şi a cărui viaţă este prea 
efemeră pentru a fi ucis, atunci, şi numai atunci, piere toată frica. Când eşti mai mic decât vârful acului, 
atunci acul nu poate să te străpungă - tu străpungi acul! 

Î: Da, iată cum mă simt uneori - de neîmblânzit. Eu sunt mai mult decât fără frică - sunt absenţa 
fricii însăşi. 

M: Ce te-a adus la ashram? 

Î: Am avut o nefericită legătură amoroasă şi am îndurat chinurile iadului. Nici băutura nici drogurile 
nu m-au putut ajuta. Mergeam pe dibuite când am dat peste nişte cărţi de yoga. De la carte la carte, din 
vorbă-n vorbă, am ajuns la Ramanashram. 

M: De ţi s-ar întâmpla din nou aceeaşi tragedie, ai suferi oare la fel de mult, ţinând seama de 
starea prezentă a minţii tale? 

Î: Ah, nu! Nu mi-aş îngădui să sufăr iarăşi. M-aş omori. 

M: Aşadar, nu ţi-e frică de moarte. 

Î: Mi-e frică să mor, dar nu mi-e teamă de moartea însăşi, îmi imaginez procesul morții ca fiind 
dureros şi urât. 

M: Cum de ştii? Nu este în mod necesar astfel. Se poate ca aceasta să fie frumoasă şi paşnică. 
Odată ce ştii că moartea i se întâmplă corpului, iar nu ţie, tu îţi priveşti pur şi simplu corpul deteriorându- 
se ca un vechi veşmânt. 

Î: Eu sunt pe deplin conştientă că frica mea de moarte se datorează neîncrederii în viitor, şi 
nicidecum cunoaşterii. 

M: Fiinţele umane mor la fiecare secundă, frica şi agonia muribunzilor planează asupra lumii 
precum un nor. Nu-i de mirare că îţi este şi ție teamă. Dar odată ce ştii că doar corpul moare, şi nu 
continuitatea memoriei şi nici sentimentul de "eu sunt" reflectat în ea, nu mai ai de ce să-ţi fie teamă. 

Î: Ei bine, să murim şi vom vedea. 

M: Acordă atenţie şi vei constata că naşterea şi moartea sunt una, că viața pulsează între fiinţă şi 
neființă, şi că fiecare din ele are nevoie de cealaltă pentru desăvârşire. Te naşti pentru a muri şi mori 
pentru a renaşte. 

Î: Oare detaşarea nu opreşte procesul? 

M: Odată cu detaşarea, frica dispare, dar nu şi faptul. 

Î: Voi fi oare constrânsă să renasc? Ce cumplit! 

M: Nu există nici un fel de constrângere. Obţii ceea ce doreşti, îţi faci propriile tale planuri şi tot tu 
eşti cea care le duce la îndeplinire. 

Î: Oare noi înşine ne condamnăm la suferință? 

M: Noi evoluăm prin investigare şi pentru a investiga avem nevoie să experimentăm. Noi avem 
tendinţa de a repeta ceea ce n-am înțeles. Dacă suntem sensibili şi inteligenţi, nu-i nevoie să suferim. 
Durerea este un apel la atenţie şi pedeapsa indolenței noastre. Acţiunea inteligentă şi plină de 
compasiune este singurul remediu. 

Î: Pentru că inteligența mea s-a dezvoltat, nu voi mai tolera să sufăr din nou. Ce este greşit în 
sinucidere? 

M: Nimic greşit, dacă ea rezolvă problema. Ce este ea, dacă nu o rezolvă? Suferința cauzată de 
factori din afară, vreo boală dureroasă şi incurabilă, sau vreo nenorocire insuportabilă - pot furniza nişte 
justificări, dar acolo unde înțelepciunea şi compasiunea lipsesc, sinuciderea nu poate fi de nici un ajutor. 
O moarte prostească înseamnă o renaştere a prostiei. Pe de altă parte mai este şi problema karmei de 
luat în considerare. Indurarea este, în general, calea cea mai înțeleaptă. 

Î: Trebuie oare să îndurăm suferința, oricât ar fi ea de acută şi de lipsită de speranță? 

M: îndurarea este un lucru, iar agonia neputincioasă este altul, îndurarea este plină de sens şi 
fructuoasă, pe câtă vreme agonia este inutilă. 

Î: De ce să-ţi faci griji în privința karmei Ea are grijă de sine însăşi, într-un fel sau altul. 

M: Cea mai mare parte din karma noastră este colectivă. Noi suferim pentru păcatele altora, aşa 
cum alții suferă pentru ale noastre. Umanitatea este una. Ignorarea acestui fapt nu-l schimbă cu nimic. 
Noi am fi putut să fim mult mai fericiţi dacă n-ar fi fost indiferența noastră faţă de suferinţele altora. 

Î: Găsesc că am devenit mult mai sensibilă. 

M: Bine. Când spui asta, la ce te gândeşti? La tine însuţi, în calitate de persoană sensibilă într-un 
corp feminin? 

Î: Există un corp şi există compasiune şi există memorie şi un număr de lucruri şi de atitudini; din 
punct de vedere colectiv ele pot fi numite persoană. 

M: Inclusiv ideea "eu sunt"? 

Î: "Eu sunt” este coşul care conţine numeroasele elemente care alcătuiesc o persoană. 

M: Sau mai degrabă, el este răchita din care este împletit coşul. Când te gândeşti la tine însuţi ca 
la o femeie, vrei să spui că tu eşti femeie, sau că trupul tău este descris ca feminin? 

Î: Asta depinde de dispoziția mea. Uneori mă simt a fi un simplu nucleu de pură conştientă. 

M: Ori, un ocean de conştientă. Dar există momente când tu nu eşti nici bărbat nici femeie, nici 
vreun lucru accidental prilejuit de circumstanţe şi de condiţii? 

Î: Da, există, dar nu-mi vine să vorbesc despre asta. 

M: O indicație este tot ce se poate aştepta. Nu-i nevoie să zici mai mult. 

Î: îmi este îngăduit să fumez în prezenţa ta? Eu ştiu că nu se obişnuieşte să se fumeze în fața unui 
sfânt şi cu atât mai mult pentru o femeie. 

M: Cum să nu, fumează, nimeni nu va fi deranjat. Noi înțelegem. 

Î: Simt nevoia să mă liniştesc. 

M: Aşa se întâmplă adesea cu americanii şi cu europenii. După o perioadă de sadhana ei sunt 
încărcaţi cu energie şi caută cu frenezie o uşurare. Ei întemeiază comunităţi, devin profesori de yoga, se 
căsătoresc, scriu cărţi - fac orice mai degrabă decât să rămână liniștiți şi să-şi dirijeze energiile spre 
interior, pentru a găsi sursa puterii inepuizabile şi pentru a învăţa arta de a o tine sub control. 

Î: Trebuie să admit că acum vreau să mă întorc acasă şi să duc o viaţă foarte activă pentru că mă 
simt plină de energie. 

M: Poţi să faci tot ce vrei, în măsura în care nu te consideri a fi corpul şi mintea. Nu este atât o 
chestiune de renunțare efectivă la corp, şi ia tot ceea ce merge odată cu el, cât de a avea o clară 
înțelegere ca tu nu eşti corpul, de a avea un simțământ de răceală, de non-implicare emoţională. 

Î: Ştiu ce vrei să spui. Cam cu patru ani în urmă, eu am trecut printr-o perioadă în care respingeam 
tot ceea ce era fizic. Nu-mi cumpăram haine, mâncăm mâncărurile cele mai simple, dormeam pe 
scânduri goale. Acceptarea privaţiunilor este cea care contează, şi nu lipsa de confort în sine. Acum am 
realizat că cel mai bine este să iei viața aşa cum vine, şi să iubeşti tot ceea ce oferă ea. Voi accepta cu o 
inimă bucuroasă tot ceea ce se iveşte şi voi scoate tot ce-i mai bun. Dacă nu pot să fac nimic mai mult 
decât să dau viaţă şi o cultură autentică câtorva copii — va fi deja destul de bine; deşi inima mea se 
avântă spre fiecare copil, eu nu pot să ajung la toți. 

M: Tu eşti căsătorită şi mamă numai când eşti în mod conştient bărbat-femeie. Când nu te iei drept 
corpul tău, atunci viaţa de familie a corpului, oricât ar fi de intensă şi de interesantă, este văzută doar ca 
un joc pe ecranul minţii, având drept singură realitate lumina conştiinţei pure. 

Î: De ce insişti asupra Purei Congştiinţe ca fiind singura realitate? Nu este obiectul conştiinţei tot 
atât de real, atâta vreme cât durează? 

M: Dârei nu durează! Realitatea momentană este secundară; ea depinde de atemporal. 

Î: Atemporal înseamnă pentru tine continuu, sau permanent? 

M: Nu poate exista nici o continuitate în existență. Continuitatea implică identitate în trecut, prezent 
şi viitor. Nici o asemenea identitate nu este posibilă, căci însăşi mijloacele schimbării sunt fluctuante şi 
schimbătoare. Continuitate, permanenţă, acestea sunt iluzii create de memorie, simple proiecţii mentale 
ale unui model acolo unde nu poate exista nici unul. Abandonează orice idee de temporar sau de 
permanent, de corp sau de minte, de bărbat sau de femeie, şi ce mai rămâne? Care este starea minţii 
tale când ai renunţat la toate separările? Eu nu vorbesc de renunţarea la distincţii, căci fără ele nu există 
manifestare. 

Î: Când nu fac separaţii, eu sunt fericită şi împăcată. Dar, într-un fel sau altul, îmi pierd continuu 
echilibrul şi încep să caut fericirea în lucrurile din afară. Din ce cauză pacea mea interioară nu este 
stabilă, n-am ajuns să înţeleg. 

M: în definitiv, pacea este, şi ea, o condiţie a minții. 

Î: Dincolo de minte este tăcerea. Nu se poate spune nimic despre ea. 

M: Da, orice discuţie despre tăcere nu este decât simplu zgomot. 

Î: De ce căutăm noi fericirea în lume, chiar şi după ce am gustat propria noastră fericire naturală şi 
spontană? 

M: Când mintea este angajată în servirea trupului, fericirea este pierdută. Ca să o recâştige, ea 
caută plăcerea. Imboldul care te împinge spre fericire este just, dar mijloacele utilizate pentru a o asigura 
sunt amăgitoare, nesigure şi sunt distrugătoare ale fericirii adevărate. 

l: Este plăcerea întotdeauna nefastă? 

M: Starea şi folosirea corectă a trupului şi a minţii sunt intens agreabile. Căutarea plăcerii este 
nefastă. Nu încerca să te faci fericită, ci repune mai degrabă în discuţie însăşi căutarea ta după fericire. 
Pentru că nu eşti fericită, vrei să fii fericită. Descoperă de ce nu ești fericită. Pentru că nu eşti, tu cauţi să 
găseşti fericirea în plăcere; plăcerea aduce durere şi de aceea o numeşti lumească; tu tânjeşti apoi după 
o altă plăcere, din care durerea este absentă, pe care tu o numeşti divină. In realitate, plăcerea nu-i 
decât un răgaz în mijlocul durerii. Fericirea este şi în lumea asta şi în afara ei, înăuntru şi dincolo de tot 
ceea ce se întâmplă. Nu fă distincţii, nu separa ceea ce nu este separabil şi nu te înstrăina de viaţă. 

Î: Cât de bine te înțeleg acum! înainte de şederea mea la Ramanashram eram tiranizată de 
conştiinţa mea, eram mereu pe cale de a mă judeca. Acum sunt complet relaxată, acceptându-mă pe 
deplin aşa cum sunt. Când mă voi reîntoarce în Statele Unite voi lua viața aşa cum vine, ca pe o graţie a 
lui Bhagvan, şi mă voi bucura de amar la fel ca şi de dulce. Acesta este unul din lucrurile pe care le-am 
învăţat în ashram - să am încredere în Bhagvan. înainte nu eram aşa, eram incapabilă de încredere. 

M: A avea încrede în Bhagvan înseamnă a avea încrede în tine. Fii conştientă că orice se întâmplă 
ti se întâmplă ţie, cu tine, prin tine, mulţumită ţie, că tu eşti creatorul, posesorul şi distrugătorul a tot ceea 
ce percepi şi nu-ţi va mai fi teamă. Nefiind înfricoşată, nu vei fi nefericită, şi nici nu vei mai umbla după 
fericire.In oglinda minții tale tot felul de imagini apar şi dispar. Știind că ele sunt în întregime propriile tale 
creații, priveşte-le în tăcere cum vin şi se duc, fii vigilentă dar calmă. Această atitudine de observare 
tăcută este chiar fundamentul yogăi. Tu vezi filmul, da tu nu eşti filmul. 

|: Eu constat că gândul morţii mă sperie, deoarece nu vreau să renasc. Eu ştiu că nimeni nu mă 
constrânge, totuşi presiunea dorințelor nesatisfăcute este copleşitoare şi s-ar putea să fiu incapabilă să-i 
rezist. 

M: Chestiunea rezistenței nu se pune. Ceea ce se naşte şi renaşte, nu eşti tu. Lasă asta să se 
întâmple, priveşte-o întâmplându-se. 

Î: De ce atunci să fiu câtuşi de puţin preocupată? 

M: Dar tu eşti preocupată! Şi vei fi preocupată atâta timp cât va exista un conflict între film şi simţul 
tău personal al adevărului, al iubirii şi al frumuseţii. Dorinţa de armonie şi de pace este de 
nedezrădăcinat. Dar odată ce este satisfăcută, zbuciumul încetează şi viaţa fizică devine uşoară şi se 
derulează sub pragul atenţiei. Atunci, chiar fiind în trup, tu nu eşti născută. Pentru tine, a fii întrupată sau 
lipsită de trup devine unul şi acelaşi lucru. Ajungi la un punct unde nimic nu ţi se poate întâmpla. Fără 
trup, tu nu poţi fi ucisă; fără posesiuni, tu nu poți fi jefuită; fără minte, tu nu poţi fi înşelată. Nu există nici 
un punct de care dorința sau frica să se poată agăța de tine. Câtă vreme nici o schimbare nu ţi se poate 
întâmpla ţie, ce altceva mai contează? 

Î: Cu toate acestea, mie nu-mi place ideea de a muri. 

M: Asta din cauză că eşti atât de tânără. Cu cât te cunoşti mai mult pe tine însuţi, cu atât ai mai 
puţină teamă. Evident, nu este niciodată plăcut să priveşti agonia unui mort, dar muribundul rareori este 
conştient. 

Î: Se reîntoarce el la conştiinţă? 

M: Este ceva foarte aproape de somn. Pentru o vreme persoana iese din câmpul atenţiei şi apoi 
revine. 

Î: Aceeaşi persoană? 

M: Persoana, fiind o creatură a circumstanțelor, se schimbă obligatoriu odată cu ele, tot aşa cum 
flacăra se schimbă odată cu combustibilul. Numai procesul continuă, creând timp şi spatiu. 

Î: Ei bine, Dumnezeu va avea grijă de mine. Eu pot să las totul în seama Lui. 

M: Chiar şi credința în Dumnezeu este numai o etapă pe cale. In ultimă instanţă tu abandonezi 
totul, căci ajungi la ceva atât de simplu încât nu există cuvinte ca să-l exprimi. 

Î: Dar eu nu sunt decât la început, înainte n-am avut credință, n-am avut încredere; eram 
înfricoşată de ideea de a lăsa lucrurile să se întâmple. Lumea mi se părea a fi un loc foarte periculos şi 
ostil. Acum, cel puţin, eu pot să vorbesc de încrederea în guru sau în Dumnezeu. Lasă-mă să cresc. Nu 
mă împinge. Îngăduie-mi să înaintez în ritmul meu. 

M: Cum să nu, înaintează. Numai că n-o faci. Tu eşti încă înţepenită în ideile de bărbat şi de 
femeie, de bătrân şi de tânăr, de viaţă şi de moarte. Avansează, mergi dincolo. Un lucru recunoscut este 
un lucru de care ai trecut. 

Î: Oriunde mă duc, oamenii gândesc că este datoria lor să-mi găsească greşeli şi să mă împingă 
înainte. Sunt sătulă de această manieră de acumulare a spiritualului. Ce este în neregulă cu prezentul 
meu, ca eu să trebuiască să-l sacrific în numele viitorului, oricât ar fi acesta de glorios? Tu spui că 
realitatea este în acum. Eu îmi iubesc acum-ul meu, îl doresc. Eu nu vreau să fiu veşnic îngrijorată cu 
privire la statutul meu şi la viitor. Eu nu vreau să mă apuc să alerg după "mai mult" şi "mai bun”, 
îngăduie-mi să iubesc ceea ce am. 

M: Ai perfectă dreptate; fa-o. Numai să fii onestă - doar iubeşte ceea ce iubeşti, nu te lupta şi nu te 
căzni. 

Î: Asta-i ceea ce numesc eu a te abandona gurului. 

M: De ce exteriorizezi? Abandonează-te propriului tău Sine, a cărui expresie este fiecare lucru. 


91. PLĂCEREA ŞI FERICIREA 


Întrebare: Unui prieten de-al meu, un tânăr de vreo douăzeci şi cinci de ani, i s-a spus că suferă 
de o boală de inimă incurabilă. El mi-a scris că în locul unei morţi lente ar prefera sinuciderea. Eu i-am 
răspuns că este posibil ca o boală socotită incurabilă de medicina occidentală să fie vindecabilă pe vreo 
altă cale. Există puteri yoghine care pot aduce schimbări aproape instantanee în corpul omenesc. 
Acţiunea posturilor repetate are, de asemenea, efecte care frizează miracolul. l-am scris să nu-şi 
grăbească moartea, ci mai degrabă să încerce şi alte metode.Există un yoghin care trăieşte nu departe 
de Bombay şi care posedă unele puteri miraculoase. El s-a specializat în controlul forțelor vitale care 
guvernează corpul. Am întâlnit câţiva dintre discipolii lui şi, prin intermediul lor, i-am trimis yoghinului 
scrisoarea prietenului meu însoţită de o fotografie. Să vedem ce se va întâmpla. 

Maharaj: Da, adesea au loc miracole, însă trebuie să existe voinţa de a trăi. Fără ea miracolul nu 
se va produce. 

Î: Se poate insufla o astfel de dorință? 

M: O dorinţă superficială, da. însă ea nu va dura. Esenţial-mente, nimeni nu-l poate sili pe altul să 

trăiască. De altfel, au existat culturi în care sinuciderea deţinea un loc recunoscut şi respectat. 

Î: Oare nu eşti obligat să trăieşti durata naturală a vieţii tale? 

M: Natural, spontan, uşor - da. Dar boala şi suferința nu sunt naturale. Există o virtute nobilă în 
îndurarea nezdruncinată a tot ce se poate întâmpla, dar există, de asemenea, demnitate în refuzul 
torturilor şi umilințelor lipsite de sens. 

Î: Mi s-a dat o carte scrisă de un siddha. El descrie acolo multe din ciudatele şi uimitoarele lui 
experiențe. După el, calea unui adevărat sadhaka se sfârşeşte odată cu întâlnirea gurului său, în fața 
căruia îşi abandonează trupul, mintea şi inima. De aici încolo gurul îşi asumă chiar şi cel mai mic 
eveniment din viața discipolului şi devine răspunzător de el, până când cei doi devin una. Aceasta se 
poate numi realizare prin identificare. Discipolul este preluat de o putere pe care el n-o poate controla şi 
căreia nu-i poate rezista, şi se simte tot atât de neputincios precum o frunză în furtună. Singurul lucru 
care îl fereşte de nebunie şi de moarte este credinţa lui în iubirea şi în puterea gurului său. 

M: Fiecare învățător îi învaţă pe ceilalţi potrivit cu experiența sa. Experienţa este modelată de 
credinţă şi credința este modelată de experienţă. Chiar şi gurul este modelat de discipolul său după 
propria lui imagine. Discipolul este cel care îl situează pe guru pe o poziție înaltă. Odată ce gurul este 
văzut ca fiind agentul unei puteri eliberatoare, care lucrează atât din interior cât şi din afară, abandonul 
sincer devine natural şi uşor. întocmai cum un om copleşit de durere se dă complet pe mâna chirurgului, 
tot aşa discipolul se încredințează fără rezerve gurului său. Este întru totul natural să cauţi ajutor atunci 
când nevoia de el se face acut simțită. Insă, oricât de puternic ar fi gurul, el n-ar trebui să-şi impună 
voința asupra discipolului. Pe de altă parte, discipolul care n-are încredere şi este ezitant va fi nevoit să 
rămână neîmplinit şi asta fără nici cea mai mică greşeală din partea gurului său. 

Î: Ce se întâmplă atunci? 

M: Viaţa te învaţă acolo unde orice altceva eşuează. Dar lecţiile vieţii iau mult timp ca să vină. 
Multe întârzieri şi multă osteneală pot fi evitate având încredere şi dând ascultare. Dar asemenea 
încredere vine numai când indiferența şi agitația fac loc clarităţii şi păcii. Un om care îşi acordă puţină 
stimă, va fi incapabil de încredere în sine, sau în oricare altul. Aşadar, la început învățătorul încearcă să 
facă tot ce îi stă în putinţă ca să-l reasigure pe discipol cu privire la înalta sa origine, la nobila sa natură 
şi la gloriosul lui destin. El îi relatează experienţele unor sfinţi precum şi pe ale sale, puţin onorabile la 
început, apoi din ce în ce mai minunate, insuflându-i încredere în sine şi în infinitele sale posibilități. 
Când încrederea în sine şi credința în maestru lucrează împreună, pot avea loc transformări rapide şi 
profunde în caracterul şi în viața discipolului. 

Î: Se poate ca eu să nu doresc să mă schimb. Viaţa mea este destul de bună aşa cum este. 

M: Vorbeşti astfel pentru că n-ai văzut cât de dureroasă este viața pe care o trăieşti. Eşti ca un 
copil care doarme cu suzeta în gură. Se poate să te simţi fericit pentru moment, din cauza 
egocentrismului tău total, dar este suficient să acorzi o privire atentă chipurilor omeneşti pentru a 
percepe universalitatea suferinţei. Chiar şi propria ta fericire este foarte scurtă şi foarte vulnerabilă; este 
la discreția unui faliment, ori a unui ulcer de stomac. Ea nu-i decât o clipă de răgaz, un interval între 
două amărăciuni. Fericirea reală nu este vulnerabilă întrucât ea nu depinde de circumstanţe. 

Î: Vorbeşti din proprie experiență? Eşti şi tu nefericit? 

M: Eu n-am probleme personale. Dar lumea este plină de fiinţe vii ale căror vieţi sunt presate între 
frică şi dorinţă. Ele sunt precum iezii şi mieii mânați la abator, ţopăind şi zburdând, lipsiţi de griji şi fericiţi, 
şi totuşi ucişi şi jupuiţi în mai puţin de o oră. 

Tu spui că eşti fericit. Eşti tu cu adevărat fericit, ori doar încerci să te convingi singur? Priveşte-te 
fără frică şi vei realiza pe dată că fericirea ta depinde de condiţii şi de circumstanţe, de unde rezultă că 
ea este momentană, nu reală. Fericirea reală vine din interior. 

Î: La ce-mi foloseşte mie fericirea ta? Ea nu mă poate face fericit. 

M: Tu o poţi avea în totalitate şi încă mai mult cerând de-a dreptul. Insă tu nu ceri; se pare că nu 
vrei. 

Î: De ce spui asta? Eu chiar vreau să fiu fericit. 

M: Tu eşti întru totul satisfăcut de plăceri. Nu este loc pentru fericire. Goleşte-ţi ceaşca şi curăț-o. 
Ea nu poate fi umplută altfel. Alţii îți pot procura plăcerea, dar niciodată fericirea. 

Î: O serie de evenimente plăcute este ceva destul de bun. 

M: Curând acestea sfârşesc în durere, dacă nu cumva în dezastru. Ce altceva este yoga la urma 
urmei, dacă nu căutarea fericirii durabile în interior? 

Î: Tu poţi să vorbeşti numai pentru Orient. In Occident condiţiile sunt diferite şi ceea ce spui tu nu 
se poate aplica. 

M: Nu există nici Orient nici Occident în ceea ce priveşte amărăciunea şi frica. Problema este 
universală - suferința şi abolirea suferinței. Cauza suferinței este dependenţa, independenţa este 
remediul. Yoga este ştiinţa şi arta eliberării de sine prin înţelegerea de sine. 

Î: Eu nu mă simt făcut pentru yoga. 

M: Pentru ce altceva eşti făcut? Toată plecările şi venirile tale, căutarea ta după plăcere, iubirile şi 
urile tale - toate astea arată că lupti împotriva limitărilor, pe care ţi le impui sau pe care le accepți. In 
ignoranţa ta comiţi greşeli şi devii cauză de durere pentru tine însuţi şi pentru alţii, dar instinctul este 
acolo şi nu va posibil să fie negat. Acelaşi instinct care te incită la naştere, la fericire şi la moarte, te va 
incita de asemenea la înţelegere şi la eliberare. Este precum o scânteie într-o încărcătură de bumbac. 
Se poate să nu ştii de ea, dar mai devreme sau mai târziu incendiul va izbucni. 

Eliberarea este un proces natural şi, în timp, inevitabil. Dar stă în puterea ta să o obţii acum. 

Î: Atunci de ce sunt atât de puţini oameni eliberaţi în lume? 

M: Într-o pădure nu toți copacii sunt în plină floare la un moment dat, totuşi fiecăruia îi va veni 
rândul.Mai curând sau mai târziu resursele tale fizice şi mentale se vor epuiza. Ce vei face atunci? Vei 
dispera? Foarte bine, disperă. Vei fi obosit de disperare şi vei începe să pui întrebări. In momentul acela 
vei fi pregătit pentru yoga conştientă. 

Î: Eu găsesc toate aceste căutări şi cugetări cât se poate de nenaturale. 

M: Naturaleţea ta este aceea a unui infirm din naştere. Se poate să nu fii conştient, dar asta nu te 
face normal. Ce înseamnă să fii natural sau normal tu nu ştii, şi nici nu ştii că nu ştii. Acum tu eşti în 
derivă şi, prin urmare, eşti în pericol, căci în orice clipă se poate întâmpla orice. Ar fi mai bine să te 
trezeşti şi să vezi situaţia în care te afli. Că tu eşti - o ştii deja. Ce anume eşti - nu ştii? Află ceea ce eşti. 

Î: De ce există atât de multă suferință în lume? 

M: Egoismul este cauza suferinţei. Nu există altă cauză. 

Î: Eu am înţeles că suferinţa este inerentă limitării. 

M: Diferenţele şi distincţiile nu sunt cauzele amărăciunii. Unitatea în diversitate este naturală şi 
bună. Numai odată cu sentimentul de separare şi cu egocentrismul apare suferința autentică în lume. 


92. TRECI DINCOLO DE IDEEA "EU-SUNT-TRUPUL" 


Întrebare: Noi suntem precum animalele care aleargă de colo până colo în căutări zadarnice, fără 
ca să putem întrevedea sfârşitul. Există vreo cale de ieşire? 

Maharaj: Multe căi vă vor fi oferite, căi care nu vor face decât să vă întoarcă spre voi înşivă şi să 
vă aducă îndărăt la punctul vostru de plecare. Realizaţi mai întâi că problema voastră există numai în 
starea de veghe, că oricât de dureroasă este, voi sunteţi în măsură s-o uitaţi complet atunci când 
dormiţi. Când sunteţi treji, sunteţi conştienţi; când sunteţi adormiţi, sunteţi doar vii. Conştiinţă şi viaţă - pe 
amândouă puteţi să le numiţi Dumnezeu, însă voi sunteţi dincolo de amândouă, dincolo de Dumnezeu, 
dincolo de fiinţă şi de neființă. Ceea ce vă împiedică să vă cunoaşteţi ca fiind totul şi dincolo de toate, 
este mintea fondată pe memorie. Ea are putere asupra voastră atâta timp cât vă încredețţi în ea; nu vă 
luptaţi cu ea; mulțumiţi-vă să n-o luaţi în seamă. Privată de atenție, ea va încetini şi va revela 
mecanismul funcţionării sale. Odată ce veţi cunoaşte natura şi intenţiile ei, voi nu-i veţi mai permite să 
creeze probleme imaginare. 

Î: Bineînţeles, nu toate problemele sunt imaginare. Există probleme reale. 

M: Ce probleme pot să existe, pe care să nu le fi creat mintea? Viaţa şi moartea nu creează 
probleme; durerile şi plăcerile vin şi se duc, le resimţim şi le uităm. Amintirea şi anticiparea sunt cele 
care creează problemele de ataşare sau de evitare, care poartă amprenta preferințelor şi aversiunilor 
noastre. Adevărul şi iubirea sunt natura reală a omului, iar mintea şi inima sunt mijloacele ei expresie. 

l: Cum pot ajunge să-mi controlez mintea? Dar inima, care nu ştie ce vrea? 

M: Ele nu pot acţiona în întuneric. Ele au nevoie de lumina pură a conşitienitei ca să poată 
funcţiona cum trebuie. Orice efort de a le controla nu va face decât să le supună dictatelor memoriei. 
Memoria este un bun servitor, dar un rău stăpân. Ea împiedică efectiv descoperirea. In realitate, nu 
există loc pentru efort. Egoismul este, din pricina identificării cu trupul, problema principală şi cauza 
tuturor celorlalte probleme. lar egoismul nu poate fi îndepărtat prin efort, ci numai prin pătrunderea clară 
a cauzelor şi efectelor lui. Efortul este un semn al conflictului dintre dorințe incompatibile. Ele ar trebui să 
fie văzute aşa cum sunt - numai atunci se vor dizolva. 

Î: Şi ce rămâne? 

M: Ceea ce nu se poate schimba, rămâne. Marea pace, profunda tăcere, frumuseţea ascunsă a 
realităţii rămâne. Chiar dacă nu se poate comunica prin cuvinte, realitatea aşteaptă s-o .experimentezi tu 
însuți. 

Î: N-ar trebui ca cineva să fie pregătit şi demn de ales pentru realizare? Natura noastră este 
esențialmente animalică. Dacă aceasta nu este cucerită, cum putem spera să răsară realitatea? 

M: Lasă animalul în pace. Lasă-l să fie. Doar adu-ţi aminte ce eşti tu. Foloseşte fiecare eveniment 
al zilei ca să-ţi reaminteşti că fără tine, ca martor, n-ar exista nici animal nici Dumnezeu. Înțelege că tu 
eşti atât esenţa cât şi substanţa a tot ce există, şi rămâi fixat cu fermitate în înţelegerea ta. 

Î: Este oare înțelegerea suficientă? N-am nevoie de dovezi mai tangibile? 

M: înțelegerea ta este cea care va decide în privinţa valabilităţii dovezilor. De ce altă dovadă mai 
tangibilă ai nevoie, în afară de propria ta existență? Oriunde te duci, te găseşti pe tine însuţi. Oricât de 
departe te duci în timp, tu eşti acolo. 

Î: Evident, eu nu sunt omniprezent şi etern. Eu sunt doar aici şi acum. 

M: Destul de bine. "Aici" înseamnă pretutindeni, şi "acum" - întotdeauna. Treci dincolo de ideea 
"eu-sunt-corpul" şi vei constata că spațiul şi timpul sunt în tine, şi nu tu în spațiu şi timp. Odată ce ai 
înțeles aceasta, principalul obstacol către realizare este înlăturat. 

Î: Ce este această realizare care transcende înțelegerea? 

M: Imaginează-ţi o pădure deasă plină de tigri, iar pe tine închipuie-te într-o cuşcă solidă din oţel. 
Ştiind că eşti bine protejat de cuşcă, tu priveşti tigrii fără frică. Data următoare tu îi găseşti pe tigrii în 
cuşcă şi te pomeneşti hoinărind prin junglă. Ultima oară - cuşca dispare, iar tu călăreşti tigrii! 

|: Am fost de faţă la una din sesiunile de meditaţie în grup, ţinute recent în Bombay, şi am fost 
martorul freneziei şi ai uitării de sine ale participanţilor. De ce umblă oamenii după astfel de lucruri? 

M: Acestea sunt invențiile unei minţi agitate care îi răsfață pe oamenii aflaţi în căutarea de senzații. 
Unele dintre acestea ajută inconştientul să-şi verse amintirile şi dorințele refulate şi, în acest fel, oferă o 
uşurare. Dar, în definitiv, ele îl lasă pe practicant acolo unde era - sau într-o stare şi mai rea. 

Î: Am citit recent o carte scrisă de un yoghin despre experiențele sale de meditaţie. Cartea este 
plină de viziuni .şi de sunete, de culori şi de melodii; un spectacol nemaipomenit şi un divertisment 
grandios! în cele din urmă ele au pălit şi n-a mai rămas decât o totală absenţă a fricii. Nu-i nimic de 
mirare - un om care a trecut prin toate aceste experienţe şi a rămas nevătămat nu trebuie să se teamă 
de nimic! Cu toate acestea, mă întrebam la ce-mi poate folosi o astfel de carte? 

M: La nimic, probabil, din moment ce nu te atrage. Alţii ar putea fi impresionati. Oamenii se 
deosebesc, însă toți sunt confruntaţi cu faptul propriei lor existenţe. "Eu sunt" este faptul ultim. "Cine 
sunt?" este întrebarea ultimă la care fiecare trebuie să găsească un răspuns. 

Î: Acelaşi răspuns? 

M: Acelaşi în esenţă, variat în expresie.Fiecare căutător adoptă sau inventează o metodă care i se 
potriveşte, şi-o aplică lui însuşi cu oarecare seriozitate şi efort, obține rezultate în funcţie de 
temperamentul şi de aşteptările sale, le toarnă în tiparul cuvintelor, le clădeşte într-un sistem, stabileşte 
o tradiţie şi începe să-i admită şi pe alţii în "şcoala lui de yoga". Toate acestea se întemeiază pe 
memorie şi pe imaginaţie. Nici o şcoală nu-i lipsită de valoare, nici una nu-i indispensabilă; în fiecare poţi 
să progresezi până la punctul în care trebuie să renunti la orice dorinţă de progres pentru a face posibile 
noi progrese. Atunci toate şcolile sunt părăsite, tot efortul încetează; în solitudine şi în întuneric este 
făcut ultimul pas care pune capăt ignoranței şi fricii pentru totdeauna. 

Adevăratul maestru nu-şi va întemniţa totuşi discipolul într-un cadru prescris de idei, de simțăminte 
şi de acțiuni; din contră, el îi va arăta cu răbdare necesitatea de a fi liber de toate ideile şi de toate 
modelele de comportament prestabilite, de a fi vigilent şi serios şi de a merge în acord cu viaţa oriunde îl 
va purta aceasta, de a nu se bucura sau suferi, ci de a înțelege şi a învăţa. 

Cu un bun maestru discipolul învaţă să înveţe, iar nu să-şi reamintească şi să dea ascultare. 
Satsang-ul - tovărăşia înțelepţilor - nu modelează, ci eliberează. Fereşte-te de tot ce te face dependent. 
Majoritatea aşa-zişilor "abandonaţi gurului” sfârşesc în dezamăgire, dacă nu cumva în tragedie. Din 
fericire, un căutător serios se va degaja cu timpul, devenit mai înţelept prin experienţa sa. 

Î: Lepădarea de sine are, desigur, valoarea ei. 

M: Lepădarea de sine înseamnă renunţarea la orice preocupare de sine. Ea nu poate fi făcută, ci 
se întâmplă atunci când realizezi natura ta autentică. Abandonul de sine verbal, chiar şi când este însoțit 
de sentiment, este de mică valoare şi se sfărâmă sub tensiuni, în cel mai bun caz asta indică o aspirație, 
nu un fapt real. 

Î: În Rig-Veda se vorbeşte de adhiyoga, Yoga Primordială, constând în "căsătoria înțelepciunii 
(pragna) cu viaţa (prana)”. înseamnă lucrul acesta deopotrivă unirea legii (dharma) cu acţiunea (karma), 
adică justeţea în acțiune? 

M: Da, cu condiţia ca prin justeţe să înţelegi armonia cu adevărata ta natură, iar prin acţiune - doar 
acţiunea dezinteresată, şi din care dorinţa este absentă. 

În adhiyoga viața însăşi este gurul, iar mintea - discipolul. Mintea se consacră cu totul vieții, nu îi 
dictează. Viaţa curge natural şi fără eforturi, iar mintea înlătură obstacolele din cursul ei lin. 

Î: Nu este viața, prin însăşi natura ei, repetitivă? Oare curgerea odată cu viața nu va conduce la 
stagnare? 

M: Viaţa în sine este imens creativă. O sămânță devine cu timpul o pădure. Mintea este asemenea 
unui pădurar - protejând şi regularizând imensul instinct vital al existenţei. 

Î: Văzută ca un serviciu pe care mintea îl face vieții, adhi yoga este o democraţie perfectă. Fiecare 
este ocupat să-şi ducă viaţa folosindu-se de tot ce are mai bun în capacităţile şi în ştiinţa sa, toți oamenii 
sunt discipoli ai aceluiaşi guru. 


83 


M: Poţi s-o exprimi şi-n felul acesta. Se poate să fie astfel - potenţial. Dar dacă nu iubeşti viața şi 
nu ai încredere în ea, dacă nu o urmezi cu înflăcărare şi cu însufleţire, este ceva fantezist să vorbeşti de 
yoga, care este o mişcare în conştiinţă, Conşiienta (awareness) în acţiune. 

Î: Mi s-a întâmplat odată să contemplu un torent de munte care curgea la vale printre bolovani. La 
fiecare bolovan învolburarea era diferită, potrivit cu forma şi mărimea pietrei. Nu este oare fiecare 
persoană doar o simplă învolburare peste un trup, în timp ce viaţa este una şi eternă? 

M: Învolburările şi apa nu sunt separate. Perturbările sunt cele care te fac conştient de apă. 
Conşiiinţa este întotdeauna conştiinţa mişcării, a schimbării. Nu poate să existe un lucru precum 
conştiinţa neschimbătoare. Absența schimbării înlătură imediat conştiinţa. Un om privat de senzațiile 
interne sau externe devine vid, sau trece dincolo de conştiinţă şi de inconştienţă, în starea unde nu 
există nici naştere nici moarte. Conştiinţa ia naştere numai când spiritul şi materia se alătură. 

Î: Ele sunt una ori două? 

M: Depinde de cuvintele pe care le foloseşti: ele sunt una, sau două, sau trei. La investigare trei 
devine doi şi doi devine unu. Să luăm analogia următoare: chip - oglindă - imagine. Fiecare pereche 
presupune un al treilea termen care le uneşte pe celelalte două. In sadhana tu vezi treiul ca fiind doi, 
până ce realizezi doiul ca fiind unul. Câtă vreme eşti absorbit de lume, te afli în imposibilitatea de a te 
cunoaşte; pentru a face acest lucru, abate-ţi atenţia de la lume şi întoarce-o spre tine, în tine. 

Î: Eu nu pot să distrug lumea. 

M: Nici nu-i nevoie. Doar înțelege că ceea ce vezi nu este ceea ce este. Aparenţele se vor dizolva 
prin investigare, iar realitatea de dedesubt va ieşi la suprafaţă. Nu-i nevoie să arzi casa pentru a ieşi din 
ea. Păşeşti pur şi simplu afară. Numai când nu poți veni şi pleca liber, casa se transformă în puşcărie. 
Eu intru în conştiinţă şi ies din ea uşor şi natural şi, de aceea, pentru mine lumea este un cămin, nu o 
închisoare. 

Î: În ultimă instanţă există oare o lume, sau nu există nici una? 

M: Ceea ce vezi nu este nimic altceva decât Sinele tău. Numeşte-l cum îţi place, asta nu schimbă 
cu nimic faptul. Prin filmul destinului propria ta lumină pictează imagini pe ecran. Tu eşti spectatorul, 
lumina, imaginea şi ecranul. Chiar şi filmul destinului (prarabdha) este ales de tine şi tu însuţi ţi-l impui. 
Spiritul este un jucător şi se bucură să biruie obstacole. Cu cât mai grea este sarcina, cu atât va fi mai 
profundă şi mai amplă auto-realizarea sa. 


93. OMUL NU ESTE FĂPTUITORUL 


Întrebare: De la începutul vieţii mele sunt urmărit de un sentiment de nedesăvârşire. De la şcoală 
la colegiu, apoi în căsătorie, în profesie şi în bogăţie. Mi-am închipuit că lucrul următor îmi va aduce 
negreşit pacea, dar n-a fost nici o pace. Acest simțământ de neîmplinire nu conteneşie să crească odată 
cu anii care trec. 

Maharaj: Câtă vreme există trupul şi senzaţia de identitate cu trupul, frustrarea este inevitabilă. 
Numai când te vei cunoaşte ca fiind în întregime străin de trup şi diferit de el, vei găsi pace în amestecul 
de frici şi de pofte care sunt inseparabile de ideea "eu-sunt-trupul”. Simpla domolire a fricilor şi 
satisfacerea dorințelor nu va înlătura acest simțământ de goliciune de care încerci să scapi; numai 
cunoaşterea de sine te poate ajuta. Prin cunoaşterea de sine eu înţeleg cunoaşterea deplină a ceea ce 
nu eşti. Această cunoaştere este accesibilă şi finită; însă descoperirea a ceea ce eşti nu are sfârşit. Cu 
cât descoperi mai mult, cu atât rămâne mai mult de descoperit. 

Î: Pentru asta ar trebui să avem părinţi diferiţi, alte şcoli, să trăim într-o societate diferită. 

M: Nu poţi să modifici împrejurările, însă atitudinile ţi le poţi schimba. N-ai nevoie să te ataşezi de 
ceea ce nu este esenţial. Numai necesarul este bun. Nu există pace decât în esenţial. 

Î: Adevărul este ceea ce caut, nu pacea. 

M: Nu poţi să vezi adevărul dacă nu te afli în pace. O minte liniştită este esenţială pentru percepţia 
justă care, la rândul ei, este necesară pentru realizarea de sine. 

Î: Am atât de multe de făcut. Pur şi simplu nu-mi pot permite să-mi păstrez mintea calmă. 

M: Asta din cauza iluziei tale că tu eşti cel care face - făptuitorul. In realitate lucrurile îți sunt făcute 
ție, iar nu făcute de tine. 

Î: Dacă mă mulțumesc să las lucrurile să se întâmple, cum am eu certitudinea că se vor petrece 
aşa cum îmi doresc? Trebuie de bună seamă să le pliez pe dorința mea. 

M: Dorinţa ta ţi se întâmplă pur şi simplu, însoţită de împlinirea sau de neîmplinirea ei. Tu nu poţi 
s-o schimbi nici pe una nici pe cealaltă Ai putea să crezi că faci eforturi, că te străduieşti şi că te lupți. 
larăşi, asta doar se întâmplă, inclusiv roadele muncii tale. Nimic nu este făcut de către tine sau pentru 
tine. Totul este în filmul expus pe ecranul de cinema, nimic în lumină, inclusiv ceea ce crezi că eşti, 
persoana. Tu eşti numai lumină. 


|: Dacă sunt numai lumină, cum de am ajuns să uit asta? 

M: N-ai uitat, în filmul care se derulează pe ecran se face că tu uiţi şi apoi îţi reaminteşti. Niciodată 
nu încetezi să fii un om doar fiindcă visezi că eşti un tigru. In mod asemănător, tu eşti lumina pură care 
apare ca imagine pe ecran şi care, de asemenea, devine una cu ea. 

Î: Din moment ce totul se întâmplă, de ce ar trebui să-mi fac griji? 

M: Exact. Eliberarea este eliberarea de griji. După ce ai realizat că nu poţi exercita nici o influenţă 
asupra rezultatelor, nu mai acorda nici o atenţie dorințelor şi fricilor tale. Lasă-le să vină şi să plece. Nu 
le furniza hrana necesară, care sunt interesul şi atenţia. 

Î: Dacă îmi întorc atenţia de la ceea ce se întâmplă, ce mă va mai incita să trăiesc? 

M: Este ca şi cum ai întreba: "Ce voi face, dacă încetez să visez?". Opreşte-te şi vezi. Nu trebuie 
să-ţi pui neliniştit întrebarea: "Şi acum, ce se va petrece?”. Există întotdeauna ceva de venit. Viaţa nu 
începe, nici nu se sfârşeşte: nemişcată - se mişcă, momentană - durează. După cum nenumăratele 
proiecţii de imagini nu epuizează lumina, tot aşa viața umple fiecare formă până la refuz şi se reîntoarce 
la sursa ei când forma se sfărâmă. 

Î: Dacă viața este atât de minunată, cum de s-a putut produce ignoranța? 

M: Tu vrei să tratezi boala înainte de a vedea bolnavul! înainte de a pune întrebări despre 
ignoranță, de ce nu întrebi mai întâi cine este ignorantul? Când spui că eşti ignorant, tu înţelegi pur şi 
simplu că ai impus conceptul de ignoranță peste starea prezentă a gândurilor şi sentimentelor tale. 
Examinează-le pe măsură ce se manifestă, dă-le deplina ta atenţie şi vei constata că nu există 
ignoranță, ci numai neatenţie. Fii atent la ceea ce te frământă, asta-i tot. La urma urmei, grija este o 
durere mentală şi durerea este, în toate cazurile, un apel la atenţie. In clipa când devii atent la acest 
apel, durerea încetează şi chestiunea ignoranței se dizolvă, în loc de a aştepta un răspuns la întrebarea 
ta, află cine pune întrebarea şi ce anume îl determină să o pună? Curând vei constata că mintea, 
îmboldită de frica de durere, este cea care pune întrebarea. Şi în frică găseşti amintire şi anticipare, 
trecut şi viitor. Atenţia te aduce îndărăt în prezent, în acum, şi prezența în acum este o stare care-i 
mereu la îndemână, însă rareori remarcată. 

Î: Tu reduci sadhana la simpla atenţie. Cum se face că alți învățători predau cursuri complexe, 
dificile şi consumatoare de timp? 

M: în general, maeştrii predau sadhanele prin care ei înşişi au ajuns la țelul lor, oricare ar fi acesta. 
Ceea ce este perfect natural, din moment ce ei cunosc în mod intim propria lor sadhana. Eu am fost 
învăţat să dau atenţie simțământului de "eu sunt", şi am descoperit că lucrul acesta era extrem de 
eficace. Prin urmare, eu pot să vorbesc despre asta cu deplină încredințare. Dar adesea oamenii vin cu 
un trup, cu un creier şi cu o minte într-o stare atât de jalnică, atât de pervertite şi de slabe, încât starea 
de atenţie fără formă îi depăşeşte complet, în astfel de cazuri, formele mai simple de atenţie sunt mai 
potrivite. Repetarea unei mantre, fixarea privirii asupra unei imagini vor pregăti trupul şi mintea lor pentru 
o căutare mai profundă şi mai directă. La urma urmei, seriozitatea este factorul indispensabil, crucial. 
Sadhana este numai un vas, şi el trebuie să fie umplut până la margini cu sârguinţă, care nu-i decât 
iubirea în acţiune. Căci nimic nu se poate face fără iubire. 

Î: Noi ne iubim numai pe noi înşine. 

M: De-ar fi aşa, ar fi minunat! lubiţi-vă Sinele cu înţelepciune şi veți atinge culmea perfecțiunii. 
Toată lumea îşi iubeşte trupul, dar puţini îşi iubesc fiinţa lor reală. 

Î: Are nevoie ființa mea reală de iubire? 

M: Fiinţa ta reală este iubirea însăşi şi numeroasele tale iubiri sunt reflectările ei şi depind de 
situația de moment. 

Î: Noi suntem egoişti, noi cunoaştem numai dragostea de noi înşine. 

M: Nu este chiar rău pentru început. Cu orice preţ, doriţi-vă binele. Reflectaţi şi la ceea ce este 
realmente bun pentru voi, simţiți asta profund şi străduiţi-vă cu seriozitate să o obţineţi. Foarte curând 
veţi descoperi că realul este singurul vostru bun. 

Î: Totuşi, eu nu înțeleg de ce diverşi maeştri insistă asupra prescrierii de sadhane complicate şi 
dificile. Nu ştiu ei ce este bine? 

M: Nu ceea ce faci, ci ceea ce încetezi să faci contează. Oamenii care-şi încep sadhana sunt atât 
de febrili şi de agitati, încât ei trebuie să fie foarte ocupați ca să se menţină pe traiectorie. O rutină 
absorbantă este bună pentru ei. După o vreme ei se domolesc şi renunţă la efort. In pace şi tăcere 
pielea "eu"- lui se dizolvă, iar interiorul şi exteriorul devin una. în adevărata sadhana nu există efort. 

Î: Eu am uneori sentimentul că spaţiul însuşi este trupul meu. 

M: Când eşti înlănțuit de iluzia "eu sunt acest trup", tu nu eşti altceva decât un punct în spaţiu şi un 
moment în timp. Când identificarea cu trupul a dispărut, tot spațiul şi timpul sunt în mintea ta, care este 
un simplu val în conştiinţa ta, care, ea însăşi, este conştiinţa pură reflectată în natură. Conştiinţa şi 
materia sunt aspectele activ şi pasiv ale ființei pure, care este în amândouă şi dincolo de amândouă. 
Spaţiul şi timpul sunt trupul şi mintea existenţei universale. Sentimentul meu este că tot ceea ce se 
petrece în spaţiu şi în timp mi se întâmplă mie, că fiecare experienţă este experiența mea, că fiecare 

formă este forma mea. Ceea ce gândesc că este al meu, devine trupul meu şi tot ce i se întâmplă 
acestui trup devine mintea mea. însă la rădăcina universului se află conştiinţa pură, dincolo de spațiu şi 
de timp, aici şi acum. Cunoaşte-o ca fiind ființa ta autentică şi acţionează potrivit cu ceea ce ştii. 

Î: Ce deosebire va produce în acţiunile mele ceea ce cred eu că simt? Acţiunile nu survin decât în 
acord cu circumstanţele. 

M: Circumstanţele şi condiţiile îl guvernează pe ignorant. Cel ce cunoaşie realitatea nu se supune 


constrângerilor. Singura lege de care ascultă el este legea iubirii. 
94. TU EŞTI DINCOLO DE SPATIU ŞI DE TIMP 


Întrebare: Tu spui că eu nu m-am născut niciodată şi că nu voi muri niciodată. Dacă-i aşa, cum se 
face că eu privesc lumea ca pe o lume care a fost născută şi care va pieri cu siguranță? 

Maharaj: Tu crezi asta fiindcă n-ai pus niciodată sub semnul întrebării credinţa că tu eşti trupul 
care, evident, este născut şi va muri. Când este viu, el atrage atenţia şi este atât de fascinant, încât 
rareori îşi poate percepe cineva natura sa reală. Este ca şi cum a-i vedea suprafața oceanului şi a-i uita 
complet imensitatea de dedesubt. Lumea nu-i decât suprafața minţii, iar mintea este infinită. Ceea ce 
numim gânduri nu sunt decât unde pe suprafața minţii. Când mintea este liniştită, ea reflectă realitatea. 
Când este pe de-a întregul nemişcată, ea se dizolvă, şi nu mai rămâne decât realitatea. Această 
realitate este atât de concretă, atât de prezentă, într-atât mai tangibilă decât mintea şi materia încât, în 
comparaţie cu ea, până şi diamantul este moale ca untul. Această realitate copleşitoare face din lume un 
soi de vis, înceţoşat, irelevant. 

Î: Această lume, în care există atâta suferință, cum poţi s-o percepi ca fiind irelevantă? Câtă 
asprime! 

M: Tu eşti cel aspru, nu eu. Dacă lumea ta e atât de plină de suferință, atunci fa ceva, nu-i adăuga 
nimic prin lăcomia sau prin indolenţa ta. Eu nu sunt înlănţuit de lumea ta de vis. În lumea mea seminţele 
suferinţei, care sunt dorinţa şi frica, nu sunt semănate şi suferința nu creşte. Lumea mea e liberă de 
contrarii, de discrepanțe reciproc distructive; armonia domnește; pacea ei este de neclintit; această pace 
şi această tăcere sunt trupul meu. 

Î: Ceea ce spui tu îmi reaminteşte de Dharmakaya lui Buddha. 

M: Se poate. Nu-i nevoie să vii cu toate referințele tale. Mulţumeşite-te să vezi persoana care te 
imaginezi a fi ca pe o parte a lumii pe care o percepi înăuntru minţii tale, şi priveşte mintea din exterior, 
căci tu nu eşti mintea. La urma urmei, singura ta problemă este identificarea înverşunată cu tot ceea ce 
percepi. Leapădă-te de acest obicei, aminteşte-ţi că tu nu eşti ceea ce percepi, foloseşte-ţi puterea de 
distanțare trează. Vezi în tot ceea ce trăieşte pe tine însuţi, şi atunci comportamentul tău va fi expresia 
viziunii tale. Odată ce realizezi că nu există nimic în lumea asta pe care să-l poţi numi al tău, tu o priveşti 
din exterior, aşa cum priveşti o dramă de pe o scenă, sau un film de pe un ecran, admirativ şi bine 
dispus, dar în realitate neclintit. Atâta timp cât îţi imaginezi că eşti ceva tangibil şi solid, un lucru printre 
altele, existând efectiv în timp şi în spaţiu, efemer şi vulnerabil, fireşte că vei fi doritor să supraviețuieşti 
şi să te înmulţeşti. 

Dar când vei şti că tu eşti dincolo de spaţiu şi de timp - în contact cu ele numai în punctul lui aici şi 
acum, altminteri pătrunzând şi cuprinzând totul, inabordabil, inatacabil, invulnerabil - tu nu te vei mai 
teme. Cunoaşte-te aşa cum eşti, împotriva fricii nu există nici un alt remediu. 

Tu trebuie să înveţi să gândeşti şi să simţi potrivit cu aceste directive, ori vei rămâne la nesfârşit pe 
planul personal al dorinţei şi fricii, câştigând şi pierzând, evoluând şi decăzând. O problemă personală 
nu poate fi rezolvată la propriul ei nivel, însăşi dorința de a trăi este mesagerul morții, după cum în 
spatele setei de fericire se conturează amărăciunea. Lumea este un ocean de durere şi frică, de 
nelinişte şi disperare. Plăcerile sunt asemenea peştilor - puţine şi rapide, venind rar, plecând foarte 
repede. Un om având o inteligenţă slabă crede, împotriva oricărei evidențe, că el este o excepție şi că 
lumea îi datorează fericirea. Dar lumea nu poate da ceea ce nu are; ireală în esenţă, ea nu este de nici 
un folos pentru fericirea reală. Ea nu poate fi altfel. Noi căutăm realul pentru că suntem nefericiți în 
irealul nostru. Fericirea este natura noastră reală şi nu vom avea odihnă până ce n-o vom găsi. Dar 
rareori ştim unde s-o căutăm. Odată ce ai înțeles că lumea nu-i decât o viziune deformată a realităţii, şi 
că nu este ceea ce pare a fi, tu eşti eliberat de obsesiile ei. Numai ceea ce este compatibil cu ființa ta 
reală te poate face fericit, iar lumea, aşa cum o percepi, este negarea ei absolută. 

Rămâi întru totul liniştit şi priveşte la ceea ce se iveşte ia suprafața minţii. Respinge cunoscutul, 
întâmpină ceea ce, până în clipa aceea, era necunoscut, şi respinge-l la rândul lui. în felul acesta atingi o 
stare în care nu există cunoaştere, ci numai ființare, în care ființarea însăşi este cunoaşterea. A 
cunoaşte prin a fi, este cunoaştere directă. Ea se întemeiază pe identitatea celui care vede cu ceea ce 
este văzut. Cunoaşterea indirectă se întemeiază pe senzație şi pe memorie, pe proximitatea subiectului 
care percepe şi a percepţiei lui, şi se limitează la contrastul dintre cele două. 

Cu fericirea este la fel. în general, trebuie să fii trist pentru a cunoaşte bucuria şi bucuros pentru a 
cunoaşte tristețea. Adevărata fericire este fără cauză şi ea nu poate să dispară din lipsă de stimuli. Ea 
nu este opusul mâhnirii, ci include toată mâhnirea şi toată suferinţa. 

Î: Cum poate cineva să rămână fericit în mijlocul atâtor suferințe? 

M: Nu poţi s-o împiedici - fericirea lăuntrică este copleşitor de reală. Ca şi soarele de pe cer, 
manifestările ei pot fi voalate de nori, dar ea nu-i niciodată absentă. 

Î: Când avem necazuri, suntem nevoiţi să fim nefericiţi. 

M: Frica este singura tulburare. Cunoaşte-te ca fiind independent şi vei fi liber de frică şi de 
umbrele ei. 

Î: Care-i diferenţa dintre fericire şi plăcere? 

M: Plăcerea depinde de lucruri, fericirea nu depinde. 

Î: Dacă fericirea este independentă, de ce nu suntem întotdeauna fericiți? 

M: Câtă vreme vom crede că avem nevoie de lucruri pentru a fi fericiţi, noi vom crede de 
asemenea că în absenţa lor trebuie să fim nenorociţi. Mintea se conformează totdeauna credințelor, ei, 
de unde şi importanţa faptului de a vă convinge că nu aveţi nevoie să fiți îmboldiţi către fericire; că, 
dimpotrivă, plăcerea, este o distracţie şi un chin, căci ea nu face decât să vă întărească falsa convingere 
că este nevoie să aveţi şi să faceţi lucruri pentru a fi fericiţi, pe când în realitate este tocmai contrariul. 

Dar de ce să vorbim despre fericire câtuşi de puţin? Voi nu vă gândiţi la fericire decât atunci când 
sunteţi nefericiţi. Un om care spune: "Acum sunt fericit", se află între două supărări - trecută şi viitoare. 
Această fericire este o simplă excitație cauzată de alinarea unei dureri. 

Fericirea autentică este pe de-a-ntregul inconştientă de sine însăşi. Ea este cel mai bine exprimată 
într-un mod negativ, ca de pildă: "Nu este nimic în neregulă cu mine. N-am de ce să-mi fac griji". La 
urma urmei, scopul ultim al oricărei sadhane este de a vă aduce în punctul în care această convingere, 
în loc de a fi pur verbală, se întemeiază pe o experienţă reală şi veşnic prezentă. 

Î: Care experiență? 

M: Experienţa de a fi gol, de a nu fi nestânjenit de amintiri şi de speranţe; este precum fericirea pe 
care o dau marile spaţii libere, fericirea de a fi tânăr, de a avea tot timpul şi toată energia pentru a face 
lucruri, pentru a descoperi, pentru a cunoaşte aventura. 

Î: Ce rămâne de descoperit? 

M: Universul din afară şi imensitatea din lăuntru aşa cum sunt ele în realitate, în marea minte şi în 
marea inimă pe care le are Dumnezeu. Sensul şi scopul existenţei, secretul suferinţei, izbăvirea vieții de 
ignoranță. 

Î: Dacă a fi fericit este acelaşi lucru cu a fi liber de frică şi de frământări, oare nu se poate spune că 
absenţa tulburărilor este cauza fericirii? 

M: O stare de absenţă, de non-existenţă nu poate fi o cauză; preexistenta unei cauze este 
implicată în însăşi noţiunea de cauză. Starea ta naturală, în care nu există nimic, nu poate fi o cauză a 
devenirii; cauzele sunt ascunse în marea şi misterioasa putere a memoriei, însă adevărata ta patrie este 
neantul, golirea de orice conţinut. 

Î: Vacuitate şi neant - ce cumplit! 

M: Tu le înfrunţi de bună voie atunci când dormi! Descoperă în tine însuţi starea de somn treaz şi o 
vei găsi întru totul în armonie cu natura ta reală. Cuvintele nu pot decât să-ţi dea ideea, iar ideea nu este 
experiența. Tot ce pot spune este că fericirea autentică n-are nici o cauză, iar ceea ce n-are cauză este 
imuabil. Ceea ce nu înseamnă că ea este perceptibilă, precum plăcerea. Ceea ce este perceptibil sunt 
durerile şi plăcerile; starea de eliberare de amărăciune poate fi descrisă numai negativ. Ca s-o cunoşti 
direct trebuie să treci dincolo de mintea intoxicată de cauzalitate şi dincolo de tirania timpului. 

Î: Dacă fericirea nu este conştientă şi conştiinţa nu-i fericită, ce legătură există între cele două? 

M: Conştiinţa, fiind un produs al condiţiilor şi al circumstanțelor, depinde de ele şi se schimbă 
odată cu ele. Ceea ce este independent, necreat, atemporal şi imuabil, şi totuşi mereu nou şi plin de 
prospeţime, este dincolo de minte. Când mintea se gândeşte la asta, mintea se dizolvă şi numai fericirea 
rămâne. 

Î: Când totul s-a dus, neantul rămâne. 

M: Cum poate să existe nimicul fără un ceva? Nimicul este numai o idee care se sprijină pe 
amintirea a ceva. Fiinţa pură este întru totul independentă de existenţă, care este definibilă şi 
descriptibilă. 

Î: Spune-mi, te rog, conştiinţa se perpetuează dincolo de minte, sau se stinge odată cu ea? 

M: Conştiinţa empirică apare şi dispare, conştiinţa pură (awareness) străluceşte imuabil. 

Î: Cine este conştient în conştiinţa pură? 

M: Când există o persoană, există şi conştiinţă. "Eu sunt”: mintea şi conştiinţa denotă aceeaşi 
stare. Dacă spui: "Eu sunt conştient", asta înseamnă pur şi simplu că: "Eu sunt conştient că mă gândesc 
ia faptul de a fi conştient”. Dar în conştiinţa pură nu există nici un "eu sunt". 

Î: Dar vederea-martor? 

M: Ea este a minţii. Martorul şi ceea ce vede el merg împreună, în starea de non-dualitate orice 
separare încetează. 

Î: Dar tu? In conştiinţa pură, continui tu să exişti? 

M: Persoana, adică "Eu sunt acest trup, această minte, acest lanţ de amintiri, acest fascicul de 
dorințe şi de frici" dispare, dar ceva ce poţi numi identitate, rămâne. Ea îmi dă posibilitatea să devin o 
persoană, atunci când este necesar. lubirea creează propriile ei necesităţi, chiar şi pe aceea de a deveni 
o persoană. 

Î: Se spune că Realitatea se manifestă pe sine ca existență — conştiinţă - beatitudine. Sunt ele 
absolute ori relative? 

M: Ele sunt relative una pentru cealaltă şi depind una de cealaltă. Realitatea este independentă de 
expresiile ei. 

Î: Ce relație există între realitate şi expresiile ei? 

M: Nici o relaţie, în realitate totul este real şi identic. Aşa cum spunem noi, saguna şi nirguna sunt 
una în Parabrahman. Nu există decât Supremul, în mişcare el este saguna. Nemişcat, este nirguna. însă 
numai în minte se face că el se mişcă sau că nu se mişcă. Realul este dincolo, voi sunteţi dincolo. Odată 
ce aţi înțeles că nimic perceptibil sau concepitibil nu poate fi voi înşivă, sunteţi eliberaţi de închipuirile 
voastre. A vedea fiecare lucru ca imaginaţie născută din dorință, este necesar în realizarea de sine. Noi 
pierdem realul din lipsă de atenţie şi creăm irealul din exces de imaginaţie. 

Tu trebuie să-ţi consacri mintea şi inima acestor chestiuni şi să meditezi adânc şi în repetate 
rânduri asupra lor. Este la fel ca pregătirea mâncării; trebuie s-o ţii pe foc o vreme înainte de a fi gata. 

Î: Dar nu sunt dominat de destin, de karma mea? Ce pot eu să fac împotriva lui? Ceea ce sunt şi 
ceea ce fac este predeterminat. Până şi aşa-zisul meu liber arbitru este predeterminat; numai că eu nu 
sunt conştient de lucrul acesta şi îmi închipui că sunt liber. 

M: Iarăşi, totul depinde de felul cum priveşti. Ignoranţa este ca o febră - te face să vezi lucruri care 
nu sunt acolo. Karma este un tratament prescris prin putere divină, întâmpin-o cu bucurie şi urmează-i 
instrucţiunile cu fidelitate şi te vei face bine. Un bolnav va părăsi spitalul numai după ce se va vindeca. A 
insista asupra libertăţii de alegere şi de acţiune imediată nu va face decât să întârzie vindecarea. 
Acceptă-ţi destinul şt împlineşte-l - aceasta este cea mai scurtă cale de a te eliberarea de destin, dar nu 
şi de iubire şi de exigenţele ei. A acţiona din dorinţă şi frică este sclavie, a acţiona din iubire este 


libertate. E 
95. ACCEPTA VIAȚA AŞA CUM VINE 


Întrebare: Eu am trecut pe aici anul trecut. Acum mă aflu din nou în fața ta. Ce anume mă face să 
vin, nu ştiu, dar într-un fel sau altul nu pot să te uit. 

Maharaj: Unii uită, alţii nu; depinde de destinul lor, pe care îl poţi numi şansă, dacă preferi. 

Î: Intre şansă şi destin există o diferenţă fundamentală. 

M: Numai în mintea ta. De fapt, tu nu ştii care pe care se cauzează? Destinul este numai un 
cuvânt care acoperă complet ignoranţa ta. Şansa este un alt cuvânt. 

Î: Fără cunoaşterea cauzelor şi a efectelor lor, este posibil să existe libertate? 

M: Cauzele şi efectele sunt infinite în număr şi varietate. Fiecare lucru le afectează pe toate 
celelalte. In acest univers, când un singur lucru se schimbă, totul se schimbă. De aici şi marea putere a 
omului de a schimba lumea schimbându-se pe sine însuşi. 

Î: Conform spuselor tale, tu, prin graţia Gurului tău, te-ai schimbat radical cu vreo patruzeci de ani 
în urmă. Totuşi lumea a rămas aşa cum era înainte, 

M: Lumea mea s-a schimbat complet. A ta a rămas aceeaşi, căci tu nu te-ai schimbat. 

Î: Cum se face că schimbarea ta nu m-a afectat? 

M: Pentru că n-a existat nici un fel de comuniune între noi. Nu te mai considera separat de mine şi 
atunci, pe dată, ne vom împărtăşi din aceeaşi stare. 

Î: Eu am o proprietate în Statele Unite, pe care intenţionez s-o vând şi apoi să cumpăr un teren în 
munții Himalaya. Voi clădi o casă, voi amenaja o grădină de zarzavaturi, voi lua două trei vaci, şi voi trăi 
liniştit. Oamenii îmi spun că proprietatea şi liniştea sunt incompatibile, că voi avea negreşit necazuri cu 
autorităţile, cu vecinii şi cu hoţii. Să fie asta ceva inevitabil? 

M: Cel mai mic lucru la care te poți aştepta este o succesiune nesfârşită de vizitatori, care vor 
transforma refugiul tău într-o casă de oaspeți gratuită şi deschisă tuturor. Mai bine acceptă-ţi viața aşa 
cum se prezintă, du-te acasă şi ai grijă de soția ta cu dragoste şi cu atenţie. Nimeni altcineva n-are 
nevoie de tine. Visele tale de glorie te vor vâri în şi mai multe necazuri. 

Î: Nu gloria caut. Eu caut Realitatea. 

M: Pentru asta ai nevoie de o viaţă bine ordonată şi liniştită, de pacea minţii şi de o imensă 
ardoare, în fiecare clipă tot ce vine la tine, fără ca tu s-o fi cerut, vine de la Dumnezeu, şi sigur te va 


88 


ajuta, dacă te foloseşti din plin de asta. Numai lucrul pentru care te străduieşti, şi care vine din propria ta 
închipuire şi dorință este cel care îţi pricinuieşte necazuri. 

Î: Este destinul acelaşi lucru cu graţia? 

M: Da, absolut. Acceptă viața aşa cum vine şi vei descoperi că este o binecuvântare. 

Î: Pot să accept propria mea viață. Dar cum pot eu să accept felul de viaţă pe care alţii sunt siliți 
să-l ducă? 

M: Tu oricum o accepti. Amărăciunile altora nu împiedică plăcerile tale. Dacă ai fi fost cu adevărat 
plin de compasiune, atunci ai fi abandonat demult orice preocupare de sine şi ai fi ajuns la singura stare 
din care poţi ajuta cu adevărat. 

Î: Dacă aş avea o casă mare şi destul teren, eu aş putea să fondez un ashram, cu camere 
individuale, cu sală comună de meditaţie, cu cantină, cu bibliotecă, cu birou etc. 

M: Ashramele nu se fac, ele se întâmplă. Nu poţi să le întemeiezi, nici să le împiedici, după cum 
nu poţi să faci să curgă sau să opreşti un fluviu. Prea mulţi factori sunt implicaţi în crearea unui ashram 
reuşit, iar maturitatea ta lăuntrică este numai unul dintre ei. Fireşte, dacă eşti ignorant faţă de fiinţa ta 
reală, tot ce faci se preface în cenuşă. Tu nu poţi să imiţi un guru şi să scapi neatins de asta. Orice 
ipocrizie se va termina în dezastru. 

Î: Ce-i rău în a te comporta ca un sfânt chiar înainte de a fi unul? 

M: Pregătirea întru sfințenie este o sadhana. Este perfect justificat cu condiţia de a nu se pretinde 
nici un merit. 

Î: Cum voi şti dacă sunt în stare să întemeiez un ashram dacă nu încerc? 

M: Câtă vreme tu te iei drept o persoană, trup şi minte, separată de curentul vieţii, având o voinţă 
proprie, urmărindu-şi propriile ei ţinte, tu nu trăieşti decât la suprafaţă, şi tot ce vei face va fi efemer şi de 
mică valoare - simple paie hrănind flăcările vanităţii. Tu trebuie să investeşti valori adevărate înainte de a 
te aştepta la ceva real. Care este valoarea ta? 

Î: După ce etalon s-o măsor? 

M: Uită-te la conţinutul minţii tale. Tu eşti lucrurile la care te gândeşti. Nu eşti preocupat tot timpul 
Valoarea unei meditații regulate stă în faptul că ea te îndepărtează de monotonia rutinei zilnice şi îţi 
aminteşte că tu nu eşti ceea ce crezi că eşti. Însă chiar şi reamintirea nu este de ajuns - acţiunea trebuie 
să urmeze convingerea. Nu fi asemenea bogatului care a întocmit un testament detaliat, dar care refuză 
să moară. 

Î: Nu este gradaţia legea vieţii? 

M: Ah, nu. Doar pregătirea e gradată, schimbarea însăşi este bruscă şi completă. Schimbarea 
treptată nu te duce la un nou nivel de conştiinţă. Ai nevoie de curaj ca să-ţi dai drumul. 

Î: Admit că-mi lipseşte curajul. 

M: Asta pentru că nu eşti total convins. Convingerea deplină generează atât dorinţa cât şi curajul. 
Meditaţia este arta de a dobândi credinţa prin înţelegere. In meditaţie tu iei în considerare învățătura 
primită sub toate aspectele ei, până când, din claritate, se naşte încrederea şi, odată cu încrederea, 
acțiunea. Convingerea şi acțiunea sunt inseparabile. Dacă acţiunea nu urmează convingerea, 
examinează-ţi convingerile, nu te acuza de lipsă de curaj. Dispreţul faţă de tine însuţi nu te va duce 
nicăieri. Fără claritate şi fără asentiment emoţional care ar fi utilitatea voinţei? 

Î: Ce înţelegi tu prin asentiment emoţional? Oare nu voi ajunge să acţionez împotriva dorințelor 
mele? 

M: Nu vei acţiona împotriva dorințelor tale. Claritatea nu este suficientă. Energia vine din iubire - 
trebuie să iubeşti pentru a acţiona, oricare ar fi forma şi obiectul iubirii tale. Fără claritate şi fără caritate 
curajul este distructiv, în război, oamenii sunt adesea minunat de curajoşi, însă ce-i cu asta? 

Î: Văd foarte clar că tot ce-mi doresc este o casă într-o grădină, unde să trăiesc în pace. De ce n- 
aş acţiona potrivit cu dorința mea? 

M: Acţionează atunci. Dar nu uita inevitabilul, neaşteptatul. Fără ploaie grădina ta nu va fi 
înfloritoare. Ai nevoie de curaj pentru aventură. 

Î: îmi trebuie timp ca să-mi adun curajul, nu mă zori. Lasă-mă să mă maturizez înainte de a 
acţiona. 

M: Demersul tău este în întregime greşit. O acţiune amânată este o acţiune abandonată. Se pot 
prezenta şi alte ocazii pentru alte acţiuni, însă clipa prezentă este pierdută - iremediabil pierdută. Orice 
pregătire este o pregătire pentru viitor - nu te poţi pregăti pentru prezent. 

Î: Ce-i rău în a pregăti viitorul? 

M: Pregătirile tale nu te ajută prea mult ca să acţionezi acum. Claritatea este acum, acţiunea este 
acum. A te gândi să fii pregătit stârneşte acţiunea, iar acţiunea este piatra de încercare a realităţii. 

Î: Chiar şi atunci când acţionăm fără convingere? 

M: Voi nu puteţi trăi fără a acţiona, iar înapoia fiecărei acţiuni se profilează o frică sau-o dorinţă, în 
definitiv, tot ceea ce faceți se întemeiază pe convingerea voastră că lumea este reală şi independentă 

de voi. Dacă ati fi fost convinşi de contrariu, purtarea voastră ar fi fost întru totul diferită. 

Î: Nu-i nimic greşit în convingerile mele; acţiunile mele sunt modelate de circumstanțe. 

M: Cu alte cuvinte, tu eşti convins de realitatea circumstanțelor tale, de lumea în care trăieşti. 
Urmăreşte lumea îndărăt până la sursa ei şi vei descoperi că înainte ca lumea să fie, tu erai, şi când 
lumea nu va mai fi, tu vei rămâne. Găseşte-ţi ființa atemporală şi acţiunea ta o va aduce ca mărturie. Ai 
găsit-o? 

Î: Nu, n-am găsit-o. 

M: Atunci ce altceva ai de făcut? De bună seamă, aceasta este sarcina cea mai urgentă. Tu nu 
poţi să te vezi ca fiind independent de toate lucrurile dacă nu lepezi totul şi dacă nu rămâi fără sprijin şi 
fără să te defineşti. Odată ce ajungi să te cunoşti, este irelevant ce faci, dar ca să-ţi realizezi 
independenţa, tu trebuie să încerci să te eliberezi de tot ce te face dependent. Omul realizat trăieşte în 
planul absolutului; înțelepciunea, iubirea şi curajul lui sunt desăvârşite, la el nimic nu este relativ. De 
aceea el trebuie să se pună la încercare prin probe mai riguroase, să treacă prin încercări mai exigente. 
Cel care se pune la încercare, ceea ce este pus la încercare şi cadrul de încercare sunt toate trei 
înăuntru; asta-i o dramă lăuntrică la care nimeni nu poate fi părtaş. 

Î: Crucificarea, moartea şi reînvierea - suntem pe un teren familiar! Am citit despre acest subiect, 
am auzit vorbindu-se şi eu însumi am vorbit despre el la nesfârşit, dar ca să fac asta mă simt incapabil. 

M: Rămâi calm, netulburat, şi înțelepciunea şi puterea vor veni de la sine. Nu-i nevoie să tânjeşti 
după ele. Aşteaptă în tăcerea inimii şi a minţii. Este foarte uşor să fii liniştit, dar bunăvoinţa-i rară. 
Oamenii vor să devină supraoameni de azi pe mâine. Fii fără ambiţie, fără cea mai mică dorinţă, expus, 
vulnerabil, neprotejat, nesigur şi singur, complet deschis la viață şi primind-o aşa cum vine ea, fără 
convingerea egoistă că totul trebuie să-ţi ofere plăcere sau profituri materiale sau aşa-zis spirituale. 

Î: Eu sunt sensibil la ceea ce-mi spui, însă chiar nu văd cum se face asta. 

M: Dacă vei şti cum s-o faci, atunci n-o vei face. Renunţă la orice încercare, doar fii, nu te lupta, nu 
te forța, dă drumul de orice punct de sprijin, ţine-te de simțământul orb al fiinţării, respingând toate 
celelalte. Asta-i de ajuns. 

Î: Cum operează această respingere? Cu cât resping mai mult cu atât vin mai multe lucruri la 
suprafaţă. 

M: Refuză-le atenţia, lasă lucrurile să vină şi să plece. Dorinţele şi gândurile sunt tot lucruri. Nu le 
lua în seamă. Din vremuri imemoriale praful evenimentelor acoperă oglinda limpede a minţii tale, aşa 
încât nu puteai să vezi decât amintiri. Şterge praful înainte de a avea timp să se depună; aceasta va 
scoate la iveală vechile straturi, până când adevărata natură a minţii tale va fi descoperită. Totul este 
foarte simplu şi relativ uşor; fii serios şi răbdător, a sta-i tot. Impasibilitatea, detaşarea, libertatea faţă de 
dorinţă şi de frică, faţă de orice preocupare de sine, o simplă prezenţă - liberă de memorie şi de 
speranţă - aceasta este starea de spirit în care se poate face descoperirea. La urma urmei, eliberarea 
nu-i decât libertatea de a descoperi. 


96. ABANDONEAZĂ AMINTIRILE ŞI AŞTEPTĂRILE 


|: Eu sunt american prin naştere şi anul trecut am stat într-un ashram din Madhya Pradesh, 
studiind yoga sub diversele ei aspecte. Aveam un învăţător al cărui guru, discipol al marelui Sivananda 
Saraswati, trăieşte în Monghyr. Am stat de asemenea la Ramanashram. Intre timp, am urmat la Bombay 
un curs intensiv de meditaţie birmană condus de un anume Govenka. Insă n-am găsit pacea. Am ajuns 
la o îmbunătăţire a stăpânirii de sine şi a disciplinei de viaţă, dar asta-i tot. Nu pot spune prea bine care 
i-au fost efectele. Am vizitat nenumărate locuri sfinte. Dar cum anume a acţionat fiecare asupra mea, nu 
sunt în stare să spun. 

M: Rezultatele bune vor veni, mai devreme sau mai târziu. La Sri Ramanashram ai primit unele 
instrucțiuni? 

Î: Da, nişte englezi mă instruiau şi mă îndrumau, iar un adept indian al Jnanei Yoga., care locuia 
acolo permanent, îmi. dădea şi el lecții. 

M: Ce planuri ai acum? 

Î: Sunt obligat să mă reîntorc în Statele Unite din cauza vizei. Intenţionez să-mi iau o licenţă în 
ştiinţe, să studiez Cura Naturală şi să-mi fac din ea o profesie. 

M: O profesie bună, fără nici o îndoială. 

Î: Există oare vreun pericol în urmarea căii yoga cu orice preţ? 

M: Este un băț de chibrit periculos când casa este în flăcări? Căutarea realităţii este cea mai 
periculoasă dintre toate acţiunile, căci ea va distruge lumea în care trăieşti. Dar dacă motivațiile tale sunt 
iubirea de adevăr şi dragostea de viaţă, atunci nu trebuie să te temi. 

Î: Eu mă tem de propria mea minte. Este atât de instabilă! 

M: în oglinda minții tale imaginile apar şi dispar. Oglinda rămâne, învaţă să distingi ceea ce este 

neclintit în ceea ce se mişcă, ceea ce-i neschimbător în ceea ce-i schimbător, până când realizezi că 
toate diferenţele nu sunt decât aparente şi că unitatea este un fapt. Această identitate fundamentală - tu 
poţi s-o numeşti Dumnezeu, sau Brahman, sau matricea (Prakriti), cuvintele puţin contează - este 
realizarea că toate sunt una. Odată ce poţi spune cu încrederea născută din experienţă directă; "Eu sunt 
lumea, lumea este eu însumi", tu eşti liber de dorinţă şi de frică, pe de o parte, şi devii total răspunzător 
pentru lume, pe de alta. Amărăciunea fără de sens a omenirii devine obiectul singurei ta preocupări, 

Î: Aşadar până şi un jnani are problemele lui! 

M: Da, dar nu le mai creează el însuşi. Suferinţa sa nu este otrăvită de un sentiment de vinovăţie. 
Nu-i nimic rău în suferința pentru păcatele altora. Creştinismul vostru este întemeiat pe aceasta. 

Î: Oare nu este toată suferința creată de sine? 

M: Ba da, atâta timp cât există un sine separat ca s-o creeze. însă, în final, afli că nu există nici un 
păcat, nici o vină, nici o răsplată, ci numai viaţa în transformările ei fără de sfârşit. Odată cu disoluția 
"eului" personal suferința personală dispare. Ceea ce rămâne este marea tristețe a compasiunii, oroarea 
pentru durerea inutilă. 

Î: Există ceva inutil în schema lucrurilor? 

M: Nimic nu este necesar, nimic nu este inevitabil. Obişnuinţa şi pasiunea orbesc şi rătăcesc. 
Conştienta (awareness) plină de compasiune vindecă şi ispăşeşte. Noi nu putem face nimic, decât să 
lăsăm lucrurile să se întâmple potrivit naturii lor. 

Î: Recomanzi cumva pasivitatea completă? 

M: Claritatea şi caritatea sunt acţiuni. lubirea nu este leneşă, iar claritatea dirijează. Nu-i nevoie 
să-ţi faci griji cu privire ia acţiune, ocupă-te de mintea şi de inima ta. Stupiditatea şi egoismul sunt 
singurele rele. 

Î: Ce este mai bun: repetarea numelui lui Dumnezeu sau meditaţia? 

M: Repetarea îţi va stabiliza suflul. Odată cu respiraţia adâncă şi liniştită vitalitatea se va 
îmbunătăţi, ceea ce va avea o influenţă asupra creierului tău şi îți va ajuta mintea să se purifice şi să 
devină stabilă şi aptă pentru meditaţie. Fără vitalitate foarte puţine lucruri se pot face - de unde 
importanţa protejării şi dezvoltării ei. Posturile şi respiraţia fac parte din yoga, deoarece corpul trebuie să 
fie sănătos şi bine stăpânit, dar prea multă concentrare asupra corpului merge împotriva scopului 
urmărit, căci ceea ce este primordial este mintea. Când mintea a fost pusă în repaus şi când ea nu mai 
este un element perturbator al spaţiului lăuntric (chidakash), corpul capătă o nouă semnificaţie şi 
transformarea sa devine atât necesară cât şi posibilă. 

Î: Am umblat prin toată India, am întâlnit mulți guru şi am învăţat câte puţin din mai multe yoga. Ti 
se pare un lucru bun ca eu să gust din toate? 

M: Nu, aceasta nu-i decât o introducere, în cele din urmă vei întâlni un om care te va ajuta să-ţi 
găseşti propria cale. 

Î: Eu am sentimentul că gurul ales de mine nu poate să fie adevăratul meu gurul. Ca să fie real, el 
trebuie să vină pe neaşteptate şi să fie irezistibil. 

M: Este preferabil să nu anticipezi. Felul tău de a răspunde este hotărâtor. 

Î: Sunt eu stăpânul răspunsurilor mele? 

M: Discriminarea şi detaşarea practicate acum îşi vor aduce roadele la timpul lor. Dacă rădăcinile 
sunt sănătoase şi bine udate, este sigur că şi fructele vor fi dulci. Fii pur, fii ager, fii pregătit. 

Î: Sunt austerităţile şi penitenţele de vreun folos? 

M: A face față tuturor vicisitudinilor vieţii este deja o penitenţă suficientă! N-ai de ce să inventezi 
necazuri. A întâmpina cu toată inima tot ce aduce viaţa este toată austeritatea de care ai nevoie. 

Î: Ce părere ai despre sacrificii? 

M: împărtăşeşte bucuros şi de bună voie tot ce ai cu toți cei care au nevoie - nu-ţi pricinui cruzimi 
inventate de tine. 

Î: Ce este abandonul de sine? 

M: A accepta ceea ce vine. 

Î: Eu simt că sunt prea slab ca să stau pe propriile mele picioare. Am nevoie de compania sfântă a 
unui guru şi a oamenilor buni. Seninătatea este mai presus de mine. Să accept ceea ce vine aşa cum 
vine, mă înspăimântă. Mă gândesc cu oroare la reîntoarcerea mea în Statele Unite. 

M: Înapoiază-te şi foloseşte cât mai bine oportunităţile. Obţine-ţi licenţa în ştiinţe mai întâi. Tu poţi 
oricând să revii în India pentru a urma cursul de Cură Naturală. 

Î: Eu sunt perfect conştient de posibilităţile pe care mi le oferă Statele Unite. Singurătatea este 
lucrul care mă înspăimântă. 

M: Tu ai întotdeauna compania propriului tău sine - n-ai de ce să te simţi singur, îndepărtat de ei, 
chiar şi în India te vei simţi însingurat, întreaga fericire vine din multumirea sinelui. Caută să-l 
mulțumeşti, după ce te vei reîntoarce în Statele Unite, nu săvârşi nimic nedemn de realitatea glorioasă 
din inima ta şi vei fi fericit şi aşa vei rămâne, însă trebuie să cauţi Sinele şi, după ce l-ai găsit, trebuie să 

rămâi cu el. 

Î: îmi va fi solitudinea completă de vreun folos? 

M: Asta depinde de temperamentul tău. Se poate ca tu să lucrezi cu alţii şi pentru alţii, vigilent şi 
prietenos, şi să te dezvolți mai armonios decât în solitudine, care ar putea să te deprime ori să te lase la 
discreția nesfârşitei sporovăieli a minţii tale. Nu cumva să-ți închipui că te poți schimba prin efort. 
Violenţa, chiar îndreptată împotriva ta, aşa cum e cazul în ascetism sau în penitenţe, va rămâne 
nefructuoasă. 

Î: Exista vreo cale de a afla cine s-a realizat şi cine nu? 

M: Singura ta dovadă se află în tine însuţi. Dacă simţi că te transformi în aur, acesta va fi semnul 
că ai atins piatra filozofală. Rămâi cu persoana şi observă ce se întâmplă cu tine. Nu-i întreba pe alţii. S- 
ar putea ca Gurul lor să nu fie şi al tău. Un guru poate să fie universal în esenţă, dar nu şi în expresiile 
lui. El poate să pară mânios sau lacom sau plin de îngrijorare cu privire la as h ram u I său sau la familia 
sa, şi tu să fii indus în eroare de aparente, în timp ce alţii nu sunt. 

Î: Nu sunt eu în drept să aştept o perfecțiune totală, atât interioară cât şi exterioară? 

M: Interioară - da. Perfecţiunea exterioară depinde de împrejurări, de starea corpului, personală şi 
socială, şi de alți nenumărați factori. 

Î: Am fost sfătuit să găsesc un jnani, ca să învăţ de la el arta de a atinge jnana, iar acum mi se 
spune că acest demers este în întregime fals, că nu este posibil să recunosc un jnani şi că jnana este 
imposibil de cucerit prin mijloace specifice. Totul este atât de confuz! 

M: Asta-i din pricină că nu înţelegi deloc realitatea. Mintea ţi-e impregnată de obiceiul de a evalua 
şi dobândi şi ea nu poate admite că ceea ce nu poate fi comparat şi ceea ce nu poate fi obținut, aşteaptă 
veşnic în interiorul inimii tale pentru a fi recunoscut. Tot ce ai de făcut este să abandonezi toate amintirile 
şi aşteptările. Mulţumeşie-te să fii pregătit într-o nuditate şi într-o nimicnicie totale. 

Î: Cine va renunța? 

M: Dumnezeu o va face. Tu doar observă nevoia de a fi abandonat. Nu rezista, nu te agăța de 
persoana care crezi că eşti. Deoarece îţi închipui că eşti o persoană, tu îl consideri şi pe jnani drept o 
persoană, doar puţin diferită, mai bine informată şi mai puternică. Tu ai putea să spui despre el că este 
veşnic conştient şi fericit, dar asta-i departe de a exprima întregul adevăr. Nu te încrede în definiţii şi 
descrieri - ele te derutează într-un mod grosolan. 

Î: Dacă nu mi se spune ce să fac şi cum să fac, mă simt pierdut. 

M: Prea bine, simte-te cu adevărat pierdut! Câtă vreme te simţi competent şi încrezător, realitatea 
este mai presus de înțelegerea ta. Dacă nu accepti aventura interioară ca un mod de viaţă, descoperirea 
nu va veni la tine. 

Î: Descoperirea a ce? 

M: A centrului ființei tale, care este liber de orice direcție, de orice mijloace şi de orice scop. 

Î: Să fiu totul, să ştiu totul, să am totul? 

M: Să nu fii nimic, să nu ştii nimic, să nu ai nimic. Aceasta este singura viaţă demnă de trăit, 
singura fericire care este bine să o ai. 

Î: Trebuie să mărturisesc că scopul depăşeşte înțelegerea mea. Arată-mi calea cel puţin. 

M: Tu trebuie să-ţi găseşti propria ta cale. Dacă n-o găseşti tu însuţi ea nu va fi calea ta şi nu te va 
duce nicăieri. Trăieşte cu toată seriozitatea adevărul tău aşa cum l-ai găsit, acţionează în funcţie de 
putinul pe care l-ai înţeles. Aplicarea serioasă este cea care te va duce până la capăt, nicidecum 
abilitatea ta sau a altuia. 

Î: Eu mă tem să nu comit greşeli. Atât de multe lucruri am încercat, nimic n-a ieşit din ele. 

M: Ai dat prea puțin din tine însuţi, ai fost doar curios, nu şi serios. 

Î: Eu nu ştiu mai mult de atât. 

M: Cel puţin ştii atât. Ştiind că experienţele tale sunt superficiale, nu le acorda nici o valoare, uită- 
le de îndată ce au trecut. Trăieşte o viaţă curată, dezinteresată, asta-i tot. 

Î: Este oare moralitatea atât de importantă? 

M: A nu înşela, a nu răni - nu-i oare important? Mai presus de orice, tu ai nevoie de pace 
interioară, ceea ce necesită armonie între interior şi exterior. Fă lucrul în care crezi şi încrede-te în lucrul 
pe care-l faci. Tot restul nu-i decât pierdere de energie şi de timp. 


97. MINTEA ŞI LUMEA NU SUNT SEPARATE 


Întrebare: Văd aici portretele mai multor sfinţi şi mi se spune că ei sunt strămoşii tăi spirituali. Cine 
sunt ei şi cum a început totul? 

Maharaj: Noi suntem numiţi în mod colectiv cei "Nouă Maeşitri”. Legenda spune că primul nostru 
învăţător a fost Rishi Dattatreya, marea încarnare a Trinității: Brahma-Vishnu-Shiva. Chiar şi cei "Nouă 
Maeştri" (Navnath) sunt mitologici. 

Î: Care este particularitatea învățăturii lor? 

M: Simplitatea ei, atât în teorie cât şi în practică. 

Î: Cum devii un Navnath? Prin iniţiere sau prin succesiune? 

M: Nici una nici alta. Tradiţia celor "Nouă Maeştri” (Navnath Parampara), este asemeni unui fluviu - 
ea curge în oceanul realităţii şi oricine intră în ea este luat de curent. 

Î: Asta implică faptul de a fi acceptat de un maestru viu care aparţine aceleiaşi tradiții? 

M: Cei care practică sadhana concentrării minţii lor asupra lui "eu sunt" au, poate, sentimentul unei 
relaţii cu alţii care, urmând aceeaşi sadhana, au reuşit. Este posibil ca ei să decidă să exprime 
simțământul lor de înrudire prin numele de Navnath. Asta le oferă plăcerea de a face parte dintr-o tradiţie 
consacrată. 

Î: Beneficiază ei în vreun fel de faptul că se alătură tradiției Navnath? 

M: Cercul satsang-ului, "compania sfinţilor”, creşte odată cu trecerea timpului. 

Î: Prin aceasta, au ei acces la o sursă de putere şi de graţie care, altfel, le-ar fi fost interzisă? 

M: Puterea şi graţia sunt pentru toţi, peste tot şi ele sunt acolo pentru a fi cerute. A-ţi da un nume 
particular nu serveşte la nimic. Numeşte-te cum vrei - câtă vreme eşti intens atent la tine însuţi, 
obstacolele acumulate pe calea cunoaşterii de sine n-au cum să nu fie înlăturate. 

Î: Dacă apreciez învățătura ta şi accept călăuzirea ta, pot eu să-mi zic Navnath? 

M: Fă-i plăcere minţii tale intoxicate de cuvinte! Numele nu te va schimba, în cel mai bun caz, ar 
putea să-ţi reamintească să te porți cum trebuie. Există o succesiune de maeștri, cu discipolii lor care, la 
rândul lor, instruiesc alţi discipoli şi astfel linia se menţine. Dar continuitatea tradiţiei nu este supusă unor 
reguli, în ea se intră de bunăvoie. Este precum un nume de familie, numai că în cazul acesta este vorba 
de o familie spirituală. 

Î: Este nevoie să te realizezi pentru a te alătura tradiţiei Sampradaya? 

M: Navnath Sampradaya este doar o tradiţie, un fel de a instrui şi de a practica. Asta nu denotă un 
nivel de conştiinţă. Dacă acceptaţi drept guru un învăţător Navnath Sampradaya, tu te vei uni cu 
Sampradaya lui. în general primeşti un însemn al graţiei lui - o privire, o atingere sau un cuvânt, uneori 
un vis deosebit de viu sau o amintire puternică. Uneori se poate ca singurul semn al graţiei să fie o 
schimbare semnificativă şi rapidă de caracter şi de comportament. 

Î: Eu te cunosc de câţiva ani şi te întâlnesc regulat. Gândul la tine nu-i niciodată departe de mintea 
mea. Mă face asta să aparțin Sampradaya-ei tale? 

M: Apartenența ta depinde doar de sentimentele şi de convingerile tale. La urma urmei, astea nu-s 
decât cuvinte şi convenții, în realitate nu există nici guru nici discipol, nici teorie nici practică, nici 
ignoranță nici realizare. Totul depinde de ceea ce consideri că eşti. Cunoaşte-te pe tine însuţi în mod 
corect. Nu există substitut pentru cunoaşterea de sine. 

Î: Ce dovadă voi avea că mă cunosc corect? 

M: N-ai nevoie de nici o dovadă. Experienţa este unica şi evidentă. Ea îţi va deveni clară dintr-o 
dată, când obstacolele vor fi fost, într-o oarecare măsură, înlăturate. Este precum plesnitura unei funii 
uzate ce se rupe. Treaba ta este să uzezi şuvițele funiei. Ruptura n-are cum să nu se producă. Ea poate 
fi întârziată, dar nu şi împiedicată. 

Î: Faptul că tu negi cauzalitatea, mă face să fiu confuz. Să însemne asta că nimeni nu este 
răspunzător pentru lumea aşa cum este ea? 

M: Ideea responsabilităţii este în mintea ta. Tu te gândeşti că trebuie să fie ceva sau cineva care 
să fie singurul răspunzător pentru ceea ce se întâmplă. Există o contradicţie între un univers multiplu şi o 
cauză unică. Una dintre propoziţii trebuie să fie falsă; sau amândouă. După cum văd eu, totul este visare 
cu ochii deschişi. In idei nu există nici o realitate. Fapt este că fără tine, nici universul nici cauza lui n-ar fi 
putut exista. 

Î: Nu reuşesc să-mi dau seama dacă eu sunt creatura sau creatorul universului. 

M: "Eu sunt" este un fapt mereu prezent, pe câtă vreme "eu sunt creat" este o idee. Nici 
Dumnezeu, nici universul n-au venit să-ţi spună că te-au creat. Mintea obsedată de ideea cauzalității 
inventează creația şi apoi se întreabă cu mirare: "Cine este creatorul"? Mintea însăşi este creatorul. 
Până şi aceasta nu este întru totul adevărat, căci creatura şi creatorul său nu-s decât una. înțelege bine 
că ceea ce gândeşti tu a fi lumea este propria ta minte. 

Î: Există vreo lume dincolo de minte sau în afara ei? 

M: Tot spațiul şi tot timpul sunt în minte. Unde vei situa tu o lume supramentală? Există multe 
nivele ale minții şi fiecare proiectează propria sa versiune, şi totuşi toate sunt în minte şi create de minte. 

Î: Care este atitudinea ta față de păcat? Cum priveşti tu un păcătos, pe cineva care încalcă legea, 
interioară sau exterioară? Vrei să-l vezi schimbându-se sau te mulţumeşti să-l compătimeşti? Sau eşti 
indiferent faţă de el din cauza păcatelor lui? 

M: Eu nu cunosc păcate, şi nici păcătoşi. Distincţiile tale şi modul tău de evaluarea nu mă 
înlănţuie. Fiecare se comportă potrivit cu natura lui. Este ceva inevitabil şi este inutil să regreți. 

Î: Dar alţii suferă. 

M: Viaţa trăieşte din viață, în natură procesul este constrângător, în societate ar trebui să fie 
voluntar. Nu poate să existe viaţă fără sacrificiu. Păcătosul refuză sacrificiul şi invită moartea. Lucrurile 
aşa stau, şi nu este o pricină de condamnare sau de compătimire. 

Î: Cu siguranţă, tu simți cel puţin compasiune când vezi un om căzut în păcat. 

M: Da, eu simt că sunt omul acela şi că păcatele lui sunt păcatele mele. 

Î: Foarte bine, şi după aceea? 

M: Prin faptul că eu devin una cu el, el devine una cu mine. Nu este un proces conştient, se 
întâmplă în întregime de la sine. Nici unul dintre noi nu îl poate împiedica. Ceea ce are nevoie de 
schimbare oricum se va schimba; este de ajuns să te cunoşti aşa cum eşti, aici şi acum. Investigarea 
intensă şi metodică a minţii tale este yoga. 

Î: Cum rămâne cu lanţurile destinului care sunt forjate de păcate? 

M: Când ignoranța, mama păcatului, se dizolvă, destinul, constrângerea de a păcătui din nou, 
încetează. 

Î: Există pedepse de îndurat. 

M: Ignoranţa luând sfârşit, totul ia sfârşit odată cu ea. Lucrurile sunt văzute atunci aşa cum sunt, şi 
ele sunt bune. 

Î: Dacă un păcătos, un om care încalcă legea, vine înaintea ta şi îţi cere graţia, care-ţi va fi 
răspunsul? 

M: El va căpăta ceea ce cere. 

Î: în ciuda faptului că este un om foarte rău? 

M: Eu nu cunosc oameni răi; mă cunosc numai pe mine însumi. Eu nu văd sfinţi, nici păcătoşi, ci 
numai fiinte umane. Eu nu distribui grația. Nu există nimic din ce aş putea să dau sau să refuz, şi voi să 
n-aveţi deja în egală măsură. Doar fii conştient de bogăţiile tale şi foloseşte-te din plin de ele. Câtă 
vreme îţi închipui că ai nevoie de graţia mea, tu vei fi la uşa mea cerşind-o.Faptul de a cerşi eu grația de 
la tine ar avea tot atât de puţin sens! Noi nu suntem separați, realul ne este comun. 

Î: O mamă vine la tine cu o poveste tristă. Singurul ei fiu s-a apucat de droguri şi de sex şi merge 
din rău în mai rău. Ea îţi cere graţia. Care va fi răspunsul tău? 

M: Probabil că mă voi auzi spunându-i că totul va fi bine. 

Î: Asta-i tot? 

M: Asta-i tot. Ce aştepţi mai mult? 

Î: Dar se va schimba fiul femeii? 

M: Ar putea să se schimbe, sau s-ar putea să n-o facă. 

Î: Oamenii care stau în jurul tău, şi care te cunosc de mulți ani, susţin că atunci când spui: "Va fi 
foarte bine", se întâmplă invariabil aşa cum prezici. 

M: Se poate tot atât de bine să zici că inima mamei este cea care a salvat copilul. Pentru fiecare 
lucru sunt nenumărate cauze. 

Î: Mi se spune că omul care nu vrea nimic pentru el însuşi este atotputernic, întregul univers este 
la dispoziţia lui. 

M: Dacă tu aşa crezi, atunci acţionează în consecinţă. Abandonează orice dorinţă personală şi 
foloseşte puterea astfel economisită pentru a schimba lumea! 

Î: Toţi buddha şi toți rishi n-au reuşit să schimbe lumea. 

M: Lumea nu rezistă schimbării. Prin chiar natura ei ea este dureroasă şi efemeră. Vezi-o aşa cum 
este şi dezbară-te de orice dorinţă şi de orice frică. Când lumea nu te reţine şi nu te înlănțuie, ea devine 
o locuinţă a bucuriei şi a frumuseții. Tu poți fi fericit în lume numai când eşti liber de ea. 

Î: Ce este bine şi ce este rău? 

M: în general, ceea ce cauzează suferință este rău şi ceea ce o înlătură, este bine. Trupul şi 
mintea sunt limitate şi deci vulnerabile; ele au nevoie de o protecţie, ceea ce dă naştere la frică. Atâta 
timp cât te identifici cu ele, eşti sortit să suferi; realizează independenţa ta şi rămâi fericit, îţi spun eu, 
acesta-i secretul fericirii. A crede că depinzi de lucruri şi de oameni pentru fericirea ta este din cauza 
ignoranței tale cu privire la adevărata ta natură; a şti că n-ai nevoie de nimic pentru a fi fericit, afară de 
cunoaşterea de sine, este înțelepciune. 

Î: Ce vine mai întâi, ființa sau dorința? 

M: Odată cu ființa care se manifestă în conştiinţă, în minte apar idei despre ceea ce eşti precum şi 
despre ceea ce ar trebui să fii. Aceasta provoacă apariţia dorinţei şi a acţiunii şi aşa începe procesul 
devenirii. Devenirea nu are, aparent, nici început şi nici sfârşit, căci ea reîncepe în fiecare clipă. Odată 
cu încetarea imaginaţiei şi a dorinţei, devenirea încetează şi faptul de a fi aceasta sau de a fi aceea se 
topeşte în ființa pură, care nu este descriptibilă, ci numai experimentabilă. 

Lumea îţi apare atât de copleşitor de reală pentru că te gândeşti la ea tot timpul; încetează să te 
mai gândeşti la ea, şi se va dizolva într-o ceaţă fină. Nu-i nevoie să uiţi; când dorinţa şi frica se sting, 

sclavia încetează şi ea. Implicarea emoţională, ansamblul preferințelor şi aversiunilor, pe care îl numim 
caracter şi temperament, este ceea ce creează ataşamentul. 

Î: Fără dorință şi fără frică care vor fi rațiunile mele de a acționa? 

M: Nici una, dacă nu consideri suficientă dragostea de viaţă, de dreptate şi de frumusețe. Nu te 
teme de libertatea față de dorinţă şi de frică. Ea îţi îngăduie să trăieşti o viață atât de diferită de tot ceea 
ce cunoşti, cu mult mai intensă şi mai interesantă, încât, într-adevăr, pierzând totul câştigi totul. 

Î: De vreme ce îţi tragi obârşia spirituală din Rishi Dattatreya, suntem îndreptăţiți să credem că tu 
şi toţi predecesorii tăi sunteţi o reîncarnare a lui Rishi? 

M: Tu poţi să crezi orice doreşti şi dacă acţionezi în acord cu credinţa ta, vei recolta roadele ei; dar 
pentru mine asta n-are nici o importanţă. Eu sunt ceea ce sunt şi asta mi-e de ajuns. N-am nici o dorinţă 
de a mă identifica cu nimeni, oricât de ilustru ar fi acesta. Nici nu simt nevoia să iau miturile drept 
realitate. Pe mine mă interesează numai ignoranţa şi eliberarea de ignoranță. Adevăratul rol al unui guru 
este acela de a risipi ignoranţa din inimile şi din minţile discipolilor săi. Odată ce discipolul a înțeles, 
acțiunea ce va confirma asta îi revine în întregime. Nimeni nu poate acţiona în locul altuia. lar dacă 
discipolul n-a acţionat corect, înseamnă doar că el n-a înţeles şi că lucrarea gurului nu este terminată. 

Î: Trebuie să existe şi unele cazuri disperate. 

M: Nici unul nu-i lipsit de speranţă. Obstacolele pot fi biruite. Ceea ce viața nu poate îndrepta, 
moartea va isprăvi, însă gurul nu poate eşua. 

Î: Ce îţi dă această asigurare? 

M: Gurul şi realitatea lăuntrică a omului sunt realmente una şi lucrează împreună pentru acelaşi 
scop - izbăvirea şi salvarea spiritului. Ei nu pot să dea greş. Chiar din bolovanii care îi împiedică ei îşi 
clădesc podurile. Conştiinţa nu este întregul fiinţei, există planuri pe care omul este mult mai cooperativ. 
Gurul este acasă pe toate planurile, iar energia şi răbdarea tui sunt inepuizabile. 

Î: Tu îmi zici că visez şi că-i timpul să mă trezesc. Cum se face că Maharaj, care e aproape de 
mine în visele mele, n-a reuşit să mă trezească? El mă tot îndeamnă şi îmi tot aduce aminte, dar visul 
continuă. 

M: Este aşa fiindcă n-ai înţeles cu adevărat că visezi. Aceasta este esenţa sclaviei - amestecarea 
realului cu irealul. In starea ta prezentă numai senzaţia "eu sunt" se referă la realitate; "ce sunt eu" şi 
"cum sunt eu" sunt iluzii impuse de destin sau de accident. 

Î: Când a început visul? 

M: El pare să fie fără de început, dar, de fapt, este numai acum. Din clipă în clipă tu îl reînnoieşti. 
Odată ce ai văzut că visezi, te vei trezi. Insă tu nu vezi, pentru că vrei ca visul să continue. 

Va veni o zi când vei năzui din tot sufletul la terminarea visului, din toată inima şi cu toată mintea 
ta, şi vei fi dispus să plăteşti orice preţ; preţul va fi seninătatea şi detaşarea, pierderea oricărui interes 
față de visul însuşi. 

Î: Cât sunt de neputincios! Câtă vreme visul existenței durează, eu vreau ca el să continue. Câtă 
vreme doresc ca el să continue, el va dura. 

M: A dori ca el să continue nu este ceva inevitabil. Priveşte-ţi condiţia cu luciditate, şi chiar 
luciditatea te va elibera. 

Î: Câtă vreme sunt cu tine, tot ceea ce spui mi se pare destul de evident; dar de îndată ce mă 
îndepărtez de tine, eu mă învârt în cerc, pradă agitaţiei şi angoasei. 

M: Nu-i nevoie să rămâi departe de mine, în mintea ta cel puţin. Dar mintea ta se ocupă de 
bunăstarea lumii! 

Î: Lumea e plină de necazuri, nu-i de mirare că şi mintea mea e plină de ele. 

M: A existat oare vreodată o lume fără necazuri? Existenţa ta ca persoană depinde de violenţa față 
de alţii. Chiar trupul tău este un câmp de bătaie, presărat cu morţi şi cu muribunzi. Existenţa implică 
violenţă. 

|: Ca trup, da. Ca fiinţă umană, categoric nu. Pentru omenire non-violenţa este legea vieții, iar 
violenţa este legea morții. 

M: Există puţină non-violenţă în natură. 

Î: Dumnezeu şi natura nu sunt umani şi nu-i nevoie să fie umani. Eu nu sunt preocupat decât de 
om. Ca să fiu uman trebuie să am o compasiune absolută. 

M: Realizezi oare că atâta vreme cât ai un ego de apărat, e necesar ca tu să fii violent? 

Î: Desigur. Pentru a fi într-adevăr uman eu trebuie să fiu lipsit de ego. Câtă vreme sunt egoist, eu 
sunt subuman, doar un humanoid. 

M: Aşadar, noi suntem toți subumani şi numai câţiva sunt umani. Puţini sau mulți, "claritatea şi 
caritatea" sunt cele care ne fac umani. Subumanii - "humanoizii" - sunt dominați de tamas şi de rajas, iar 
umanii de sattva. Claritatea şi caritatea sunt sattva şi ele acționează asupra mentalului şi faptelor, însă 
realul este dincolo de sattva. De când te-am cunoscut, tu pari să fii mereu ocupat cu ajutarea lumii. Cât 
de mult ai ajutat? 

Î: Nici un pic. Nici lumea nici eu nu ne-am schimbat. Insă lumea suferă şi eu sufăr odată cu ea. A 
lupta împotriva suferinței este o reacţie naturală. Şi ce altceva sunt civilizaţia şi cultura, filozofia şi religia, 
dacă nu o revoltă contra suferinţei? Răul şi abolirea răului - nu-i asta preocuparea ta principală? Poţi s-o 
numeşti ignoranță - înseamnă acelaşi lucru. 

M: Ei bine, cuvintele n-au importanţă, după cum n-are importanţă nici forma sub care te înfăţişezi 
tu în prezent. Numele şi formele se schimbă neîncetat. Cunoaşte-te pe tine însuţi ca fiind martorul 
neschimbător al minţii schimbătoare. Asta-i suficient. 


98. LIBERTATEA FAŢĂ DE AUTOIDENTIFICARE 


Maharaj: Poţi să te aşezi pe podea? Ai nevoie de o pernă? Ai întrebări de pus? Nu că ar fi necesar 
să le pui, poţi tot atât de bine să fit liniştit. Să fii, doar să fii, este important. Nu-i nevoie să întrebi nimic, 
nici să faci nimic. Acest mod aparent leneş de a petrece timpul este foarte bine privit în India. Asta 
înseamnă că pe moment eşti liber de obsesia: "şi pe urmă?". Când nu te grăbeşti şi mintea este liberă 
de anxietăţi, ea devine calmă şi în tăcerea aceea se poate auzi ceva care, în mod obişnuit, este prea fin 
şi prea subtil pentru a fi perceput. Mintea trebuie să fie deschisă şi liniştită ca să vadă. Ceea ce 
încercăm noi să facem aici este să ne aducem minţile în starea potrivită înțelegerii realului. 

Întrebare: Cum învăţăm noi să scăpăm de griji? 

M: Nu-i nevoie să vă faceți griji din pricina necazurilor voastre. Mulţumiţi-vă să fiți. Nu încercaţi să 
fiţi calmi; nu faceţi din "a fi calm" o sarcină de îndeplinit. A vrea să "fiți calmi" nu trebuie să vă facă 
agitati, nici a vrea să "fiţi fericiţi” nu trebuie să vă facă nenorociti. Doar fiţi pe deplin conştienţi că sunteți 
şi rămâneţi conştienţi - nu spuneți: "da, eu sunt; şi pe urmă?”. Nu există nici un "pe urmă" în "eu sunt". 
Aceasta este o stare atemporală. 

Î: Dacă aceasta este o stare atemporală, ea oricum se va impune de la sine. 

M: Tu eşti ceea ce eşti, veşnic, însă la ce-ţi foloseşte dacă nu ştii şi nu acţionezi în consecință? 
Vasul tău de cerşetor poate să fie din aur pur, dar atâta timp cât nu şiii asta, eşti un sărac. Trebuie să-ți 
cunoşti valoarea interioară, să te încrezi în ea, şi s-o exprimi în sacrificiul zilnic al dorinţei şi al fricii. 

Î: Dacă mă voi cunoaşte, voi mai avea oare dorință sau frică? 

M: Este posibil ca, pentru o vreme, obiceiurile mentale să persiste în ciuda noii viziuni, obişnuinţa 
de a tânji după trecutul cunoscut şi de a te teme de viitorul necunoscut. Când ştii că astea aparțin doar 
minţii, tu poţi să mergi dincolo de ele. Câtă vreme ai tot felul de păreri despre tine însuți, tu te cunoşti 
prin ceața creată de aceste păreri; ca să te cunoşti aşa cum eşti, trebuie să renunti la toate părerile. Tu 
nu-ți poți imagina gustul apei pure, poţi numai să-l descoperi prin renunţarea la toate gusturile şi la toate 
aromele. Câtă vreme te va interesa prezentul tău mod de a trăi, nu vei renunţa la el. Descoperirea nu se 
poate produce cât timp te agăţi de ceea ce îţi este familiar. O cale de ieşire poate fi găsită numai când 
realizezi pe deplin imensa mizerie a vieții tale şi te revolţi împotriva ei. 

Î: Eu pot să văd acum că secretul eternei vieți a Indiei se află în aceste dimensiuni ale existenţei, al 
căror păstrător a fost întotdeauna India. 

M: Este un secret deschis şi întotdeauna au existat oameni dornici să-l împărtăşească şi altora, 
învăţători sunt mulţi, discipoli îndrăzneţi foarte puţini. 

Î: Eu sunt foarte dornic să învăţ. 

M: A învăţa cuvinte nu este de ajuns. Tu poţi să cunoşti teoria, dar fără a te experimenta cu 
adevărat pe tine însuţi în calitate de nucleu impersonal şi nedefinit al ființei, al iubirii şi al beatitudinii, 
simpla cunoaştere teoretică rămâne sterilă. 

Î: Atunci, ce urmează să fac? 

M: încearcă să fii, doar să fii. Cuvântul extrem de important este "încearcă". Alocă-ţi zilnic suficient 
timp pentru a te aşeza calm şi a încerca, doar a încerca, să depăşeşti personalitatea cu viciile şi 
obsesiile ei. Nu întreba cum, asta nu se poate explica. Continuă să încerci până când vei reuşi. Dacă 
perseverezi, n-ai cum să eşuezi. Ceea ce contează în cel mai înalt grad este sinceritatea şi seriozitatea; 
probabil că te-ai săturat până peste cap să fii persoana care eşti şi acum vezi nevoia urgentă de a fi liber 
de inutilele identificări cu mănunchiul de amintiri şi de obiceiuri. Fermitatea rezistenţei tale faţă de ceea 
ce nu este necesar este secretul succesului. 

La urma urmei, tu eşti ceea ce eşti în fiecare clipă a vieţii tale, dar nu eşti niciodată conştient de 
asta, decât, poate, în momentul trezirii din somn. Tot ce ai nevoie este să fii conştient de faptul că exişti, 
şi asta să nu fie o simplă afirmaţie verbală, ci un fapt mereu prezent. Conştiinţa faptului că eşti îți va 
deschide ochii la ceea ce eşti. Totul este cât se poate de simplu, întâi de toate, stabileşte cu tine însuți 
un contact permanent, fii cu tine însuţi tot timpul, în pura conştiinţă de sine (self-awareness) curg toate 
binecuvântările, începe prin a fi un centru de observaţie, de cunoaştere deliberată, apoi înfloreşte într-un 
centru de iubire în acţiune. "Eu sunt" este o sămânță minusculă care va deveni un copac puternic - întru 
totul natural, fără nici cea mai mică urmă de efort. 

Î: Observ atâta rău în mine! N-ar trebui să fac ceva? 

M: Răul este umbra neatenţiei, în lumina purei conştiinţe de sine el se va ofili şi va cădea. 

Orice dependenţă de alţii este fără rost, căci ceea ce îţi pot da unii, alţii îţi vor lua înapoi. Numai 
ceea ce îți aparține de la început va rămâne întotdeauna al tău. Nu accepta nici o altă îndrumare, în 
afară de cea din interior şi, chiar şi atunci, cerne prin sită toate amintirile, căci ele te vor deruta. Chiar 
dacă eşti complet ignorant în privinţa căilor şi mijloacelor, stai liniştit şi priveşte înăuntru; călăuzirea va 
veni cu certitudine. Nicicând nu vei rămâne fără să ştii care ar trebui să fie următorul tău pas. Necazul 
este pentru ca tu să-l poți evita. Gurul este acolo pentru a-ţi da curaj datorită experienţei şi reuşitei sale. 
însă numai ceea ce descoperi prin conştiinţa ta, prin propriile tale eforturi, îţi va fi permanent de folos. 

Ține minte, nimic din ceea ce percepi nu este al tău. Nimic de valoare nu poate să vină la tine din 
afară; numai simţirea şi înţelegerea ta sunt relevante şi revelatoare. Cuvintele, auzite sau citite, nu fac 
decât să creeze imagini în mintea ta, dar tu nu eşti o imagine mentală. Tu eşti puterea de percepţie şi de 
acţiune din spatele imaginii şi de dincolo de ea. 

Î: Se pare că tu mă sfătuieşti să mă concentrez asupră-mi până într-un punct care frizează 
egoismul. N-ar trebui să cedez în faţa interesului pe care îl port faţă de ceilalți? 

M: Interesul pe care îl porţi pentru alţii este egoist, nu te priveşte decât pe tine, şi este orientat prin 
şi către Sinele tău. Pe tine nu te interesează alţii în calitate de persoane, ci doar în măsura în care ei îţi 
îmbogăţesc sau îţi înnobilează imaginea pe care o ai despre tine însuți. lar culmea egoismului este de a 
nu-ți păsa decât de protejarea, de păstrarea şi de multiplicarea propriului tău corp. Prin corp eu înțeleg 
tot ceea ce este legat de numele tău şi de forma ta - familia ta, tribul tău, țara ta, rasa ta etc. A fi ataşat 
de numele tău şi de forma ta este egoismul însuşi. Omul care ştie că el nu este nici corpul nici mintea, 
nu poate să fie egoist, căci nu are nimic care să-l facă egoist. S-ar putea spune de asemenea că el este 
în egală măsură "egoist" în numele tuturor celor pe care îi întâlneşte; bunăstarea fiecăruia este a lui. 

Sentimentul "eu sunt lumea, lumea este eu însumi" devine întru totul natural; odată ce acest 
sentiment este bine stabilit, dispare pur şi simplu orice cale de a fi egoist, căci a fi egoist înseamnă a 
râvni, a dobândi, a acumula în numele părții şi în detrimentul întregului. 

Î: Se poate să fii foarte bogat, să dobândeşti multe prin moştenire sau prin căsătorie, sau numai 
prin noroc. 

M: Dacă nu te agăţi de ele, îţi vor fi luate. 

Î: în starea ta prezentă, poţi oare să iubeşti pe un altul în calitate de persoană? 

M: Eu sunt cealaltă persoană şi cealaltă persoană este eu însumi; prin nume şi prin formă noi ne 
deosebim, dar nu există nici o separare. La rădăcina fiinţei noastre, noi suntem una. 

Î: Nu acesta este cazul ori de câte ori există iubire între oameni? 

M: Este, însă oamenii nu sunt conştienţi de asta. Ei simt atracţia, însă nu cunosc motivul. 

Î: De ce este iubirea selectivă? 

M: lubirea nu este selectivă, dorința este selectivă, în iubire nu există străini. Când centrul 
egoismului a dispărut, toate dorinţele de plăcere şi fricile de durere încetează; dincolo de fericire este 
intensitatea pură, energia inepuizabilă, extazul de a dărui inspirându-se de la o sursă perenă. 

Î: N-ar trebui oare să încep prin a rezolva, pentru mine însumi, problema binelui şi a răului? 

M: Oamenii consideră bun ceea ce-i plăcut şi rău ceea ce-i dureros. 

Î: Da, aşa stau lucrurile în ce ne priveşte pe noi, oamenii obişnuiţi. Dar cum este la tine, în planul 
unităţii? Pentru tine, ce este bun şi ce e rău? 

M: Ceea ce măreşte suferința este rău şi ceea ce o înlătură este bun. 

Î: Aşadar tu negi că suferința este bună în sine. Sunt religii în care se consideră că suferința este 
bună şi nobilă. 

M: Karma, sau destinul, este expresia unei legi benefice: universul tinde spre echilibru, spre 
armonie şi spre unitate, în fiecare clipă, tot ce se întâmplă "acum", este pentru mai bine. Asta poate să 
pară dureros şi odios, poate că e o suferință amară şi fără de sens, totuşi, luând în considerare trecutul 
şi viitorul, ea se întâmplă pentru tot ce-i mai bine, fiind singura cale de ieşire dintr-o situaţie 
dezastruoasă. 

Î: Suferă cineva numai pentru propriile sale păcate? 

M: Suferi laolaltă cu ceea ce gândeşti că eşti. Dacă te simţi una cu umanitatea, atunci suferi cu 
umanitatea. 

Î: Din moment ce pretinzi că eşti una cu universul, nu există limite în timp şi în spaţiu pentru 
suferința ta? 

M: A fi înseamnă a suferi. Cu cât va fi mai strâmt cercul auto-identificării mele, cu atât va fi mai 
acută suferința cauzată de dorinţă şi de frică. 

Î: Creştinismul acceptă suferința ca pe o purificare şi o înnobilare, în vreme ce hinduismul o 
priveşte cu aversiune. 

M: Creştinismul înseamnă un mod de a pune cuvintele unele lângă altele, iar hinduismul este un 

altul. Realul este în spatele cuvintelor şi dincolo de ele. Incomunicabil, el este încercat direct, iar efectele 
sale asupra minţii sunt explozive. El se obține cu uşurinţă atunci când nu se doreşte nimic altceva. 
lrealul este creat de imaginaţie şi perpetuat de dorinţă. 

Î: Nu există oare o suferință care să fie necesară şi justă? 

M: Suferinţa accidentală, fortuită, este inevitabilă şi trecătoare; durerea deliberată, pricinuită chiar 
şi cu cele mai bune intenţii, n-are nici un sens şi este crudă. 

Î: Tu nu ai pedepsi crima? 

M: Pedeapsa nu-i decât o crimă legalizată. Intr-o societate întemeiată mai degrabă pe prevenire 
decât pe răzbunare, ar exista foarte puţine crime. Puținele excepții s-ar trata medical, considerându-le 
drept boli ale minţii şi ale corpului. 

Î: Se pare că nu prea faci caz de religie. 

M: Ce este religia? Un nor pe cer. Eu trăiesc în cer, nu în nori, care sunt tot atâtea vorbe ţinute la 
un loc. îndepărtează vorbăria, ce mai rămâne? Adevărul rămâne. Căminul meu este imuabilul, care 
apare ca o stare de constantă reconciliere şi integrare a contrariilor. Oamenii vin aici să afle existența 
reală a unei astfel de stări, care sunt obstacolele din calea ivirii ei şi, odată percepută, să învețe arta de 
a o stabiliza ferm în conştiinţă, astfel încât să nu existe nici un conflict între înțelegere şi modul de viaţă, 
în sine, această stare este dincolo de minte şi nu e necesar ca ea să fie învățată. Mintea nu poate decât 
să se concentreze asupra obstacolelor; perceperea unui obstacol ca atare este eficace, deoarece este o 
acțiune a minţii asupra ei însăşi, începe cu începutul: acordă atenţie faptului că eşti. în nici o clipă nu poți 
să spui "eu nu eram”; tot ce poți să spui este "eu nu-mi amintesc". Tu ştii cât de puţin fiabilă este 
memoria. Acceptă gândul că, absorbit fiind de măruntele treburi personale, tu ai uitat ceea ce eşti; 
încearcă să rechemi, prin eliminarea cunoscutului, amintirile pierdute. Nu ţi se poate spune ce se va 
întâmpla, şi nici nu-i de dorit; anticiparea va crea iluzii. In căutarea lăuntrică neaşteptatul este inevitabil; 
descoperirea depăşeşte invariabil orice închipuire, întocmai cum copilul, înainte să se nască, nu poate 
cunoaşte viața de după naştere, pentru că n-are nimic în mintea sa care să-i permită să-şi formeze o 
imagine valabilă, tot aşa mintea este incapabilă să gândească la real întrebuinţând expresii care descriu 
ceea ce nu este real, decât doar prin negaţie: "Nu asta, nu aia”. Obstacolul este de a accepta ca fiind 
real ceea ce nu este real; perceperea falsului ca fals şi respingerea falsului permit realităţii să se 
ivească. Stările de claritate absolută, de imensă iubire, de cutezanţă absolută, acestea nu sunt, în 
prezent, decât cuvinte, contururi fără culoare, vagi indicii a ceea ce ar putea să fie. Tu eşti ca un orb 
care se aşteaptă să vadă în urma unei operaţii - cu condiţia să nu dai îndărăt de la operaţie! în starea în 
care sunt eu, cuvintele nu au nici un fel de importanţă, ele nu sunt decât un drog. Numai faptele 
contează. 

Î: Nu poate exista religie fără cuvinte. 

M: Religiile transcrise nu-s decât mormane de vorbe goale. Religiile îşi arată adevărata lor faţă în 
acţiune, în acţiunea tăcută. Ca să ştii ce crede omul, priveşte-l cum acţionează. Pentru majoritatea 
oamenilor, a-şi servi trupul şi mintea este religia lor. Ei pot să aibă idei religioase, însă nu făptuiesc în 
acord cu ele. Ei se joacă cu ele, adesea le îndrăgesc foarte mult, însă nu acţionează în acord cu ele. 

Î: Noi avem nevoie de cuvinte pentru a comunica. 

M: Pentru a schimba informaţii, da. însă adevărata comunicare între oameni nu este verbală. 
Pentru a se stabili şi menţine o relaţie e nevoie de o prezență (awareness) plină de afecţiune exprimată 
printr-o acţiune directă. Nu ceea ce spui contează, ci ceea ce faci. Cuvintele sunt fabricate de minte şi 
au înțeles numai la nivelul minţii. Nu poţi să mănânci cuvântul "pâine", nici nu poţi trăi din el; el nu face 
decât să comunice o idee. El dobândeşte înțeles numai în actul real de a mânca, în sensul acesta spun 
eu că Starea Normală nu este verbală. Eu pot să spun că ea este iubirea înțeleaptă care se exprimă în 
acțiune, dar aceste cuvinte nu spun nimic dacă nu sunt încercate în plenitudinea şi în frumusețea lor. 

Cuvintele au folosința lor limitată, însă noi nu le punem nici o limită şi ajungem Ea un pas de 
dezastru. Ideile noastre nobile sunt perfect echilibrate de acţiunile noastre ignobile. Noi vorbim de 
Dumnezeu, de Adevăr şi de lubire, dar în loc de a face experienţa lor directă, noi folosim definiţii, în loc 
să amplificăm şi să aprofundam acţiunea, noi cizelăm definițiile noastre, şi ne închipuim că cunoaştem 
ceea ce putem defini! 

Î: Cum altfel ar putea fi comunicată experiența dacă nu prin cuvinte? 

M: Experienţa nu poate fi comunicată prin cuvinte, ea vine odată cu acţiunea. Un om care este 
trăieşte intens experiența sa, radiază încredere şi curaj. Şi alţii vor acţiona şi vor dobândi această 
experiență născută din acțiune, învățătura orală îşi are rostul ei: ea pregăteşte mintea să se golească pe 
sine de acumulările ei. Ai atins un nivel de maturitate mentală când nimic din exterior nu are valoare şi 
inima este gata să renunţe la tot. Atunci realul are o şansă şi va profita de ea. întârzierile, dacă există, 
sunt cauzate de mintea care nu-i dispusă să vadă sau să lepede. 

Î: Suntem noi complet singuri? 

M: Ah, nu, nu suntem. Cei care au, pot să dea. Şi astfel de donatori sunt mulţi. Lumea însăşi este 

un dar suprem, menţinân-du-se prin sacrificiu de iubire, însă primitorii potriviţi, înţelepţi şi umili, sunt atât 
de puţini! "Cere şi ţi se va da" este o lege eternă! Atât de multe cuvinte ai învăţat, atât de multe ai rostit. 
Tu ştii totul, dar nu te cunoşti pe tine însuţi. Căci Sinele nu poate fi cunoscut prin cuvinte - numai 
viziunea directă care te pătrunde ţi-l va revela. Priveşte înăuntru, caută în tine însuți. 

Î: Este foarte greul să abandonezi cuvintele. Viaţa noastră mentală este un flux continuu de 
cuvinte. 

M: Problema nu este de uşurinţă sau de dificultate. N-ai nici o altă alternativă. Ori încerci, ori nu. 
Este la latitudinea ta. 

Î: Am încercat de multe ori şi am eşuat. 

M: încearcă din nou. Dacă nu conteneşti să încerci, ceva se poate întâmpla. Dar dacă nu încerci, 
rămâi înțepenit. Se poate să cunoşti toate cuvintele juste, să citezi scripturile, să fii strălucit în discuţiile 
tale şi, cu toate acestea, să rămâi un sac de oase. Ori se poate să fii cel mai şters şi cel mai umil, o 
persoană cu totul neînsemnată şi să radiezi, totuşi, o bunătate iubitoare, şi o adâncă înţelepciune. 


99. LUCRUL PERCEPUT NU POATE FI ACELA CARE PERCEPE 


Întrebare: Eu am mers din loc în loc, studiind diferite varietăți de yoga care pot fi practicate, şi n- 
am putut decide care mi potriveşte cel mai bine. Aş accepta cu recunoştinţă orice sfat competent, în 
prezent, ca rezultat al tuturor acestor căutări, mă simt de-a dreptul obosit de această idee de a găsi 
adevărul. Mi se pare inutilă şi chinuitoare. Viaţa este plăcută aşa cum este ea şi nu văd raţiunea de ao 
îmbunătăți. 

Maharaj: Tu n-ai decât să stai în mulțumirea ta, dar poţi oare? Tinerețe, vigoare, bani - toate vor 
trece mai curând decât te aştepţi. Amărăciunea, de care te-ai ferit până acum, te va urmări. Dacă vrei să 
te pui la adăpost de suferință, trebuie s-o întâmpini la jumătate de drum şi s-o îmbrăţişezi. Renunţă la 
obiceiurile şi la înclinațiile tale, du o viaţă simplă şi cumpătată, nu răni o fiinţă vie; acesta este 
fundamentul oricărei yoga. Pentru a găsi realitatea trebuie să fii real în cele mai mici dintre acţiunile tale 
zilnice; nu poți încerca nici o decepţie în căutarea adevărului. Tu zici că îţi găseşti viața îmbucurătoare. 
Poate că este - astăzi. Dar cine se bucură de ea? 

Î: Mărturisesc că nu îl cunosc pe cel care se bucură, nici lucrul de care se bucură. Eu cunosc 
numai bucuria. 

M: Perfect. Dar bucuria este o stare a minţii - ea vine şi trece. Chiar nepermanenţa ei o face 
perceptibilă. Nu poţi să fii conştient de ceea ce nu se schimba. Toată conştiinţa este o conştiinţă a 
schimbării. Dar însăşi percepţia schimbării - nu necesită oare un fundal imuabil? 

Î: Nicidecum. Amintirea ultimei stări, comparată cu realitatea stării prezente, îți dă experiența 
schimbării. 

M: între ceea ce este reamintit şi cea ce este actual este o diferență fundamentală ce se poate 
observa în orice clipă, în nici un punct al timpului actualul nu este amintirea, între cele două există o 
diferență de natură, nu numai de intensitate. Actualul este în mod evident actual. Nici un efort de voință 
sau de imaginaţie nu îţi permite să le permuţi. Acum, spune-mi ce anume dă această calitate unică 
actualului? 

Î: Lucrul actual este real, în timp ce în amintire există o mare doză de incertitudine. 

M: Chiar aşa, dar de ce? Cu o clipa în urmă amintirea era actuală, într-o clipă actualul va deveni 
amintire. Ce anume face ca actual să fie unic? Evident, este senzaţia ta de a fi prezent, în amintire, 
precum şi în anticipare, simţi cu claritate că ele sunt stări mentale pe care le observi, în timp ce în actual 
noi avem, întâi de toate, senzaţia de a fi prezenți şi conştienţi. 

Î: Da, văd. Prezenţa (awareness) este cea care face diferența dintre actual şi amintire. Te gândeşti 
la trecut sau la viitor, dar eşti prezent în acum. 

M: Oriunde te-ai duce, sentimentul de aici şi acum îl porţi în tine tot timpul. Asta înseamnă că eşti 
independent de spațiu şi de timp, că spaţiul şi timpul sunt în tine, iar nu tu în ele. Auto-identificarea cu 
trupul, care, desigur, este limitat în spaţiu şi în timp, este ceea ce îţi dă sentimentul de finitudine. în 
realitate tu eşti infinit şi etern. 

Î: Acest sine infinit şi etern care este al meu - cum pot să-l cunosc? 

M: Sinele pe care tu vrei să-l cunoşti, este cumva vreun al doilea sine? Eşti oare constituit din mai 
mulţi sine? Desigur, nu există decât un singur sine şi tu eşti acel sine. Sinele care eşti tu este singurul 
care există, înlătură şi abandonează părerile tale greşite despre tine însuţi şi el este acolo, în toată gloria 
lui. Numai mintea ta este cea care împiedică cunoaşterea de sine. 

Î: Cum să mă debarasez de minte? Şi este posibilă o viaţă fără minte în planul uman? 

M: Nu există un astfel de lucru precum mintea. Există idei, iar unele dintre ele sunt false. 
Abandonează ideile false pentru că ele sunt false şi îți eclipsează viziunea asupra ta însuți. 

Î: Care idei sunt false şi care sunt juste? 

M: Afirmațiile sunt de obicei false, iar negațiile juste. 

Î: Nu poți trăi negând orice lucru! 

M: Numai negând poti trăi. Afirmația este sclavie. A pune sub semnul întrebării şi a nega este 
necesar. Aceasta este esenţa revoltei şi fără revoltă nu poate exista libertate. Nu există al doilea sine, 
sau Sinele superior pe care să-l cauţi. Tu eşti cel mai înalt sine, numai renunţă la ideile false pe care le 
ai despre tine însuţi. Atât credinţa cât şi raţiunea îţi spun că tu nu eşti nici trupul cu dorinţele şi cu fricile 
lui, nici mintea cu ideile ei fanteziste, nici rolul pe care societatea te constrânge să-l joci, persoana care 
se presupune că eşti. Renunţă la fals şi ceea ce este adevărat va veni de la sine. 

Tu zici că vrei să-ţi cunoşti Sinele. Tu eşti Sinele tău - nu poti fi nimic altceva decât de ceea ce eşti. 
Este cunoaşterea separată de existență? Tot ce poţi cunoaşte cu mintea ta este al minții, nu eşti tu; 
despre tine însuţi nu poți decât să zici: "eu sunt, eu sunt prezent, îmi place asta". 

Î: Găsesc că a fi viu este o stare dureroasă. 

M: Nu poţi să fii viu din moment ce tu eşti viața însăşi. Persoana care te închipui a fi este cea care 
suferă, nu tu. Dizolv-o în Prezenţă. Ea nu-i decât o îngrămădire de amintiri şi de obiceiuri. Intre conştiinţa 
irealului şi prezenţa naturii tale reale este o prăpastie pe care o vei trece cu uşurinţă, odată ce ai stăpânit 
arta prezenţei pure. 

Î: Tot ce ştiu este că eu nu mă cunosc pe mine însumi. 

M: Cum de ştii că nu îţi cunoşti Sinele? Privirea ta interioară îţi spune direct că pe tine însuţi te 
cunoşti mai întâi, căci nimic nu există, pentru tine, fără ca tu să fii acolo ca să experimentezi existenţa 
lui. Tu îţi închipui că nu-ţi cunoşti Sinele, deoarece nu poti să-l descrii. Tu poţi oricând să zici: "ştiu că eu 
sunt" şi vei refuza ca fiind neadevărată afirmaţia: "eu nu sunt". Insă tot ce poate fi descris nu poate fi 
Sinele tău, iar ceea ce eşti tu nu poate fi descris. Tu nu poţi să-ţi cunoşti Sinele decât fiind tu însuţi, fără 
a încerca totuşi să te defineşti şi să te descrii. Odată ce ai înțeles că tu nu eşti nimic perceptibil sau 
conceptibil, că tot ce apare în câmpul conştiinţei nu poate să fie Sinele tău, tu te vei consacra eradicării 
oricărei autoidentificări, ca fiind singura cale care te poate duce la o realizare mai profundă a sinelui tău. 
Tu progresezi prin respingere - o adevărată rachetă, literalmente. A şti că tu nu eşti nici în trup nici în 
minte, deşi eşti conştient de amândouă, este deja cunoaştere de sine. 

Î: Dacă nu sunt nici trupul nici mintea, cum de sunt conştient de ele? Cum pot eu să percep ceva 
ce îmi este întru totul străin? 

M: "Nimic nu-s eu" este primul pas. "Toate sunt eu" este următorul. Ambele afirmaţii depind de 
ideea: "există o lume”. Când se respinge şi această idee, tu rămâi ceea ce eşti - Sinele nondual. Tu eşti 
el aici şi acum, dar viziunea ta este întunecată de falsele idei pe care le ai despre tine însuți. 

Î: Fie! Admit că eu sunt, că am fost şi că voi fi: cel puţin de la naştere până la moarte. Eu n-am 
îndoieli în legătură cu existența mea aici şi acum, dar găsesc că asta nu-i suficient. Vieţii mele îi lipseşte 
bucuria născută din armonia dintre interior şi exterior. Dacă eu singur sunt, iar lumea nu-i decât o simplă 
proiecţie, atunci de ce există dizarmonie? 

M: Tu creezi această dizarmonie şi apoi te plângi! Când doreşti şi te temi, când te identifici cu 
sentimentele tale, tu creezi mizerie şi sclavie. Când creezi cu dragoste şi înțelepciune, şi rămâi neataşat 
de creaţiile tale, rezultatul este armonia şi pacea. Dar oricare ar fi condiţia minţii tale, în ce fel se reflectă 
ea asupra ta? Numai identificarea ta cu mintea este ceea ce te face fericit sau nefericit. Revoltă-te 
împotriva acestei sclavii în care te ţine mintea, pricepe că legăturile tale se creează singure, şi rupe 
lanţurile ataşamentului şi ale repulsiei. Păstrează prezent în minte țelul - care este libertatea - până când 
îți devine clar faptul că eşti deja liber, că libertatea nu este ceva situat în viitorul îndepărtat şi care trebuie 
câştigat cu preţul unor eforturi dureroase, că ea este a ta dintotdeauna pentru ca tu să te foloseşti de ea! 
Eliberarea nu este o dobândire, ci o chestiune de curaj, curajul de a crede că eşti deja liber şi de a 
acţiona în consecinţă. 

Î: Dacă voi face ceea ce vreau, va trebui să sufăr. 

M: Tu eşti cu toate acestea liber. Consecințele acţiunii tale vor depinde de societatea în care 
trăieşti şi de convingerile ei. 

Î: S-ar putea să acţionez în mod nesăbuit. 

M: Odată cu curajul îţi vor veni înțelepciunea, compasiunea şi iscusința în acţiune. Tu vei şti ce 
trebuie făcut şi tot ce vei face va fi înfăptuit pentru binele tuturor, 

Î: Constat că diferitele aspecte din mine însumi sunt în război, şi că în mine nu există pace. Unde 
sunt libertatea şi curajul, înțelepciunea şi compasiunea? Acţiunile mele nu fac decât să mărească 
prăpastia în care trăiesc. 

M: Toate astea se întâmplă pentru că tu te iei drept cineva sau ceva. Opreşte-te, priveşte, 
investighează, pune întrebări bune, trage concluziile juste, ai curajul de a acţiona în acord cu ele, şi vezi 
apoi ce se întâmplă. Se poate ca primii paşi să dărâme acoperişul peste capul tău, însă curând tumultul 
se va limpezi şi va fi pace şi bucurie. Tu ştii multe lucruri despre tine însuţi, însă nu-l cunoşti pe cel care 
cunoaşte. Află cine eşti tu, cunoscătorul a ceea ce-i cunoscut. Priveşte în tine însuţi cu sârguinţă, 

reamin-teşte-ţi să-ţi aminteşti că lucrul perceput nu poate fi cel care percepe. Orice vezi, auzi sau 
gândeşti, aminteşite-ţi - tu nu eşti ceea ce se întâmplă, tu eşti cel căruia i se întâmplă. Plonjează adânc 
în simțământul "eu sunt" şi cu siguranţă vei descoperi că centrul de percepţie este universal, tot atât de 
universal ca şi lumina care iluminează lumea. Tot ceea ce se întâmplă în univers ţi se întâmplă ţie, 
martorul tăcut. Pe de altă parte, tot ce se face, este făcut de către tine, energia universală şi 
inepuizabilă. 

Î: Fără îndoială, este foarte mulțumitor să auzi spunându-se că eşti martorul tăcut precum şi 
energia universală. Dar cum să treci de la afirmaţia verbală la cunoaşterea directă? A auzi nu înseamnă 
a cunoaşte. 

M: înainte de a putea cunoaşte ceva în mod direct, tu trebuie să cunoşti cunoscătorul. Până acum 
tu ai luat mintea drept cunoscătorul, dar nu-i întocmai aşa. Mintea te încarcă cu imagini şi idei, care lasă 
răni, urme în memorie. Tu iei reamintirea drept cunoaştere. Adevărata cunoaştere este mereu 
proaspătă, nouă, neaşteptată. Ea ţâşneşte din interior. Când ştii ceea ce eşti, tu eşti de asemenea ceea 
ce cunoşti. Intre cunoaştere şi ființare nu există nici o breşă. 

Î: Eu nu pot să studiez mintea decât cu mintea. 

M: Negreşit, foloseşte-ți mintea ca să-ti cunoşti mintea. Este perfect legitim şi totodată e cea mai 
bună pregătire pentru trecerea dincolo de minte. Fiinţarea, cunoaşterea şi bucuria sunt ale tale. începe 
prin a realiza propria ta ființă. Este destul de uşor deoarece senzaţia "eu sunt" este întotdeauna 
prezentă. Apoi fă cunoştinţă cu tine însuţi în calitate de cunoscător separat de cunoscut. De îndată ce te 
cunoşti pe tine însuți ca ființă pură, extazul libertăţii îţi aparţine. 

Î: Ce yoga este aceasta? 

M: De ce-ţi faci griji? Ceea ce te face să vii aici este faptul că eşti nemulțumit de viaţa ta aşa cum o 
ştii, viaţa trupului tău şi a minţii tale. Tu poți încerca să le îmbunătățeşti, controlându-e şi orientându-le 
către un ideal, sau poţi să tai definitiv nodul auto-identificării şi să-ţi consideri trupul şi mintea ca ceva 
care se întâmplă, fără ca asta să te angajeze în vreun fel. 

Î: Se poate numi calea controlului şi a disciplinei raja yoga, calea detaşării jnanayoga şi devoțiunea 
față de un ideal bhaktiyoga? 

M: Dacă asta îţi face plăcere. Cuvintele indică, dar nu explică. Ceea ce te învăţ eu este calea 
străveche şi simplă de eliberare prin înțelegere, înţelege-ţi propria minte şi influenţa ei asupra ta se va 
spulbera. Mintea înţelege greşit, neînţelegerea este însăşi natura ei. Indiferent ce nume i-ai da, 
înțelegerea justă este singurul remediu, cel dintâi, dar şi cel din urmă, căci ea tratează mintea aşa cum 
este. 

Nimic din ceea ce faci nu te va schimba, căci tu n-ai nevoie de nici o schimbare. Se poate să-ţi 
modifici mintea sau corpul, însă ceea ce se modifică este întotdeauna ceva exterior ţie însuți, iar nu tu 
însuți. De ce să te chinuieşti câtuşi de puţin pentru a te schimba? Realizează odată pentru totdeauna că 
nici corpul tău, nici mintea ta, nici chiar conştiinţa ta nu sunt tu însuţi, şi rămâi singur în adevărata ta 
natură, dincolo de conştiinţă şi de inconştienţă. Nici un efort nu poate să te ducă acolo, doar limpezimea 
înțelegerii tale poate. Detectează neînțelegerile şi abandonează-le, asta-i tot. Nu-i nimic de căutat şi de 
găsit, căci nimic nu este pierdut. Relaxează-te şi priveşte la "eu sunt". Realitatea este chiar în spatele lui. 
Fii calm, fii tăcut; ea va ieşi la iveală, ori, mai degrabă, ea te va lua înăuntru. 

Î: Nu trebuie ca mai întâi să mă debarasez de trupul meu şi de mintea mea? 

M: Nu este posibil, căci chiar această idee te leagă de ele. Doar înțelege şi nu ţine seama de ea. 

Î: Sunt incapabil să o trec cu vederea, căci eu nu sunt integrat. 

M: Imaginează-ţi că eşti pe deplin integrat, având gândul şi acțiunea perfect coordonate. Cum te 
va ajuta asta? Asta nu te va împiedica să te iei, pe nedrept, drept corpul şi mintea. E suficient să le vezi 
ca nefiind tu, asta-i tot. 

Î: Tu vrei ca eu să-mi reamintesc să uit! 

M: Da, cam aşa ceva. Totuşi, asta nu-i fără de speranţă. Tu poţi s-o faci. Doar pune-te pe treabă 
cu zel, Bâjbâirea ta oarbă este plină de promisiune. Chiar căutarea ta este descoperirea. N-ai cum să 
dai greş. 

Î: Pentru că suntem dezintegraţi, noi suferim. 

M: Vom suferi atâta timp cât gândurile şi acţiunile noastre vor fi insuflate ori determinate de dorinţe 
şi de frici. Vezi inutilitatea lor, şi pericolul şi haosul pe care ele le creează vor dispărea. Nu încerca să te 
corijezi, doar vezi zădărnicia oricărei schimbări. Ceea ce este schimbător se modifică fără încetate, pe 
când ceea ce este neschimbător aşteaptă. Nu aştepta ca schimbătorul să te ducă la ceea ce-i 
neschimbător - asta nu se poate întâmpla niciodată. Numai când ideea însăşi de schimbare este 
percepută ca falsă, şi apoi abandonată, imuabilul se va impune. 

Î: Oriunde mă duc, mi se spune că trebuie să mă schimb profund înainte de a putea percepe 
realul. Acest proces de schimbare deliberată, pe care cineva şi-l impune sieşi, este numit yoga. 

M: Orice schimbare afectează doar mintea. Ca să fii ceea ce eşti, tu trebuie să mergi dincolo de 

minte, în propria ta ființă. Este irelevant ce este mintea pe care o laşi în urmă, cu condiţia să o laşi în 
urmă pe vecie. Asta, iarăşi, nu-i posibil fără realizarea de sine. 

Î: Ce vine mai întâi - abandonarea minţii sau realizarea de sine? 

M: Realizarea de sine vine, categoric, mai întâi. Mintea nu poate merge dincolo de ea însăşi prin 
ea însăşi. Ea trebuie să explodeze. 

Î: Nici o explorare înainte de explozie? 

M: Puterea explozivă vine de la real. Dar tu eşti bine sfătuit să ai mintea pregătită pentru asta. 
Frica poate oricând să fie cauză de întârzieri, până când se iveşte o altă ocazie. 

Î: Mă gândeam că întotdeauna există o şansă. 

M: în teorie, da. în practică trebuie să se ivească o împrejurare când toţi factorii necesari pentru 
realizarea de sine sunt prezenţi. Asta nu trebuie să te descurajeze. Faptul că tu rămâi în "eu sunt" va 
crea curând o altă şansă, căci atitudinea atrage ocazia. Tot ceea ce cunoşti este de mâna a doua. 
Numai "eu sunt" este de primă mână şi nu are nevoie de dovezi. Rămâi în el. 


100. ÎNŢELEGEREA DUCE LA LIBERTATE 


Întrebare: în numeroase ţări ale lumii anchetatorii folosesc în interogatoriile lor anumite metode, 
care urmăresc să smulgă de la victima lor o mărturisire sau chiar să-i schimbe personalitatea, dacă e 
nevoie. Prin alegerea judicioasă de privaţiuni fizice şi morale şi prin persuasiuni vechea personalitate 
este dărâmată şi în locul ei este stabilită o personalitate nouă. Omul supus interogatoriilor aude de 
atâtea ori faptul că este un duşman al Statului şi un trădător față de ţara lui, încât vine o zi când ceva din 
el se prăbuşeşte şi ajunge să simtă cu deplină convingere că este un trădător, un rebel, o ființă cu totul 
demnă de dispreţ şi care merită cea mai cumplită pedeapsă. Acest proces este cunoscut sub numele de 
spălarea creierului. Am fost surprins de faptul că practicile religioase şi cele yoghine sunt foarte 
asemănătoare cu "spălarea creierului”. Aceleaşi privaţiuni fizice şi mentale, recluziunea solitară, un 
puternic simţ al păcatului, disperare şi o dorinţă de a scăpa prin ispăşire şi prin convertire, prin adoptarea 
unei noi imagini despre sine însuşi şi prin întruchiparea acelei imagini. Aceeaşi repetare de formule 
preconcepute: "Dumnezeu este bun; gurul (partidul) ştie; credința mă va salva". In ceea ce s-a convenit 
să se cheme practici yoghine ori religioase intră în joc acelaşi mecanism. Mintea este făcută să se 
concentreze asupra unei idei particulare până la excluderea tuturor celorlalte, iar concentrarea este 
puternic întărită printr-o disciplină strictă şi printr-un ascetism dureros. 

Preţul, în viaţă şi în fericire, este foarte ridicat şi ceea ce obţii în schimb apare cu atât mai 
important. Aceste convertiri aranjate dinainte, fie în văzut tuturor, fie disimulate, că sunt religioase ori 
politice, etice ori sociale, pot să pară sincere şi durabile, însă ele îţi lasă sentimentul de a fi artificial. 

Maharaj: Ai perfectă dreptate. Trecând prin atât de multe durități, mintea se fărâmițează şi se 
blochează. Condiţia ei este precară; orice ar întreprinde, se termină printr-o şi mai adâncă sclavie. 

Î: Atunci de ce se prescriu disciplinele spirituale? 

M: Dacă nu vei face eforturi imense, tu nu vei fi convins că efortul nu te va duce nicăieri. Sinele 
este atât de încrezător în el însuşi, încât dacă nu este total descurajat, el nu va renunţa. Simpla 
convingere verbală nu este de ajuns. Numai faptele dure îţi pot arăta absoluta nimicnicie a imaginii de 
sine. 

Î: Spălătorul de creiere mă conduce la nebunie, iar Gurul mă conduce la sănătate mentală. 
Conducerea este similară, însă motivaţia şi scopul sunt total diferite. Asemănări există doar în privinţa 
limbajului folosit. 

M: Invitarea ori silirea la suferință conţin în ele violenţă, iar fructul violenţei nu poate fi dulce. 

Există anumite situaţii de viaţă, inevitabil dureroase, şi tu trebuie să le întâmpini netulburat. Mai 
sunt şi situaţii pe care tu însuţi le-ai creat, fie în mod deliberat, fie prin neglijenţă. Şi din acestea trebuie 
să înveţi o lecţie, aşa încât ele să nu se mai repete. 

Î: Se pare că noi trebuie să suferim, ca să învăţăm să biruim durerea. 

M: Durerea trebuie să fie îndurată. Nu există un lucru ca biruirea durerii şi nici o pregătire nu-i 
necesară. Pregătirea pentru viitor, dezvoltarea de aptitudini este un semn al fricii. 

Î: Odată ce ştiu cum să înfrunt durerea, eu sunt liber de ea, nu mi-e frică de ea şi, prin urmare, 
sunt fericit. Asta-i ceea ce i se întâmplă unui prizonier. El îşi acceptă pedeapsa ca fiind justă şi cuvenită, 
şi trăieşte în pace cu autorităţile închisorii şi cu Statul. Toate religiile nu fac altceva decât să predice 
acceptarea şi renunţarea. Noi suntem încurajați să ne declarăm vinovaţi, să ne simţim răspunzători 
pentru toate relele din lume şi să ne desemnăm ca singura lor cauză. Problema mea este următoarea: 
eu nu pot să văd multe diferenţe între spălarea creierului şi sadhana, deşi în cazul sadhanei nu suntem 
constrânşi din punct de vedere fizic, în ambele cazuri este prezent un element de sugestie coercitivă. 

M: După cum ai zis, asemănările sunt superficiale. Nu-i nevoie să insişti prea mult asupra lor. 

Î: Domnule, similitudinile nu sunt superficiale. Omul este o fiinţă complexă, putând fi în acelaşi timp 

acuzatorul şi acuzatul, judecătorul, temnicerul şi călăul. Nu prea găseşti ceva voluntar într-o sadhana 
"voluntară". Suntem împinşi de forțe aflate mai presus de controlul nostru şi de puterea noastră de 
înțelegere. Eu sunt în măsură să-mi schimb metabolismul mental tot atât de puţin ca şi pe cel fizic, dacă 
nu o fac prin eforturi dureroase şi prelungite - ceea ce este yoga. Vreau să te întreb: eşti de acord că 
yoga implică violență? 

M: Sunt de acord că yoga, aşa cum e prezentată de tine, implică violenţă şi eu nu recomand 
niciodată vreo formă de violenţă. Calea mea este totalmente non-violentă. Prin asta înțeleg exact ceea 
ce spun: non-violentă. Află prin tine însuţi care este calea. Eu zic numai că ea este non-violentă. 

Î: Eu nu deturnez sensul cuvintelor. Când un gurul îmi cere să meditez şaisprezece ore pe zi 
pentru tot restul vieţii mele, lucrul acesta îmi este imposibil fără să-mi fac o extremă violenţă. Are sau n- 
are dreptate un astfel de guru? 

M: Nimeni nu te sileşte să meditezi şaisprezece ore pe zi, dacă tu n-ai chef să faci astfel. Acesta-i 
numai un mod de a ţi se spune: "Rămâi în tine însuţi, nu te pierde printre alții". Maestrul va aştepta, însă 
mintea este nerăbdătoare. 

Nu maestrul, ci mintea este cea care-i violentă şi care, de asemenea, se teme de propria ei 
violenţă. Ceea ce este al minții este relativ; este o greşeală să-l înalți la rangul de absolut. 

|: Dacă rămân pasiv, nimic nu se va schimba. Dacă sunt activ, trebuie să fiu violent. Pot oare să 
fac ceva care să nu fie nici violent nici steril? 

M: Fireşte, există o cale care nu este nici violentă, nici sterilă şi totuşi suprem eficace. Doar 
priveşte-te aşa cum eşti, observă-te aşa cum eşti, acceptă-te aşa cum eşti şi intră tot mai adânc în ceea 
ce eşti. Violenţa şi non-violenţa descriu atitudinea ta faţă de alţii; Sinele în relaţie cu el însuşi nu este nici 
violent, nici non-violent; el este fie conştient, fie inconştient de el însuşi. Dacă se cunoaşte, tot ce va face 
va fi just; dacă nu se cunoaşte, tot ce face va fi rău. 

Î: Ce înţelegi tu prin: eu mă cunosc aşa cum sunt? 

M: înaintea minţii - eu sunt. "Eu sunt" nu este un gând în minte; mintea mi se întâmplă mie, nu eu 
sunt o întâmplare pentru minte. Şi din moment ce timpul şi spaţiul sunt în minte, eu sunt dincolo de timp 
şi de spaţiu, etern şi omniprezent. 

Î: Vorbeşti serios? Chiar vrei să spui că tu exişti peste tot şi în toate timpurile? 

M: Desigur. Pentru mine-i ceva evident, aşa cum este pentru tine libertatea de mişcare. 
Imaginează-ţi un copac întrebând o maimuţă: "Vorbeşti serios când spui că poţi să te deplasezi din loc în 
loc?" şi maimuța spunând: "Da, vorbesc serios." 

Î: Eşti tu, de asemenea, liber de cauzalitate? Poţi să faci miracole? 

M: Lumea însăşi este un miracol. Eu sunt dincolo de miracole - eu sunt absolut normal. La mine 
toate se întâmplă aşa cum trebuie. Eu nu intru în conflict cu creaţia. La ce mi-ar folosi micile miracole 
când cel mai mare dintre miracole se produce? Orice vezi, este întotdeauna propria ta fiinţă ceea ce 
vezi. Pătrunde tot mai adânc în tine însuţi, caută înăuntru, nu este nici violenţă nici non-violentă în 
descoperirea de sine. Distrugerea falsului nu e violenţă. 

Î: Când practic cercetarea de sine, sau când pătrund în mine însumi cu gândul ascuns că voi 
profita într-un fel sau altul, eu continui să trec pe lângă ceea ce sunt. 

M: întru totul just. Adevărata cercetare este întotdeauna cercetarea a ceva, niciodată plecând de la 
ceva. Când mă interesez de mijloacele de a obţine ceva, sau de a evita ceva, eu nu mă consacru unei 
veritabile cercetări. Ca să cunosc ceva, indiferent ce, eu trebuie să-l accept - în totalitate. 

Î: Da, ca să-l cunosc pe Dumnezeu eu trebuie să îl accept - ce înspăimântător! 

M: înainte de a-l putea accepta pe Dumnezeu, tu trebuie să te accepti pe tine însuţi, ceea ce este 
şi mai înspăimântător. Primii paşi în acceptarea de sine nu sunt câtuşi de puţin agreabili, căci ceea ce 
vezi nu este o privelişte fericită. Ai nevoie de tot curajul pentru a merge mai departe. Tăcerea te ajută. 
Priveşte-te în totală tăcere, nu te descrie. Uită-te la ființa care crezi că eşti şi aminteşte-ţi - tu nu eşti 
ceea ce vezi. "Eu nu sunt aceasta, atunci ce sunt eu?", iată demersul cercetării de sine. Nu există alte 
mijloace pentru eliberare, toate mijloacele te întârzie. Respinge cu hotărâre ceea ce nu eşti, până când 
adevăratul Sine iese la iveală în gloriosul lui neant, în natura sa de a nu fi nici un lucru. 

Î: Lumea trece printr-o perioadă de transformări rapide şi critice. Le putem vedea cu mare claritate 
în Statele Unite, cu toate că ele se petrec şi-n alte țări. Există o constantă creştere a criminalităţii, pe de 
o parte şi o spiritualitate sinceră, pe de alta. Se formează comunităţi şi unele dintre acestea au un înalt 
nivel de integritate şi de austeritate. Mie mi se pare că chiar succesul răului va distruge răul, precum un 
foc care-şi consumă combustibilul, în vreme ce binele, precum viața, pare să găsească în el însuşi din 
ce să se perpetueze. 

M: In măsura în care împărți evenimentele în bune şi rele, s-ar putea să ai dreptate. De fapt, binele 
devine rău şi răul devine bine prin propria lor împlinire. 

Î: Dar iubirea? 

M: Când se transformă în poftă, ea devine distructivă. 

Î: Ce este pofta? 

M: Amintire - imaginaţie - anticipare. Ea este senzorială şi verbală, o formă de drog. 

Î: Este brahmacharya, continența, imperativă în yoga? 

M: O viaţă de constrângere şi de reprimare nu este yoga. Mintea trebuie să fie liberă de dorinţe şi 
destinsă. Asta vine odată cu înțelegerea, nu cu determinarea, care nu-i decât o altă formă de amintire, 
de memorie. O minte care înțelege este liberă de dorinţe şi de frici. 

Î: Cum să fac pentru a ajunge să înțeleg? 

M: Prin meditaţie - care este practica atenţiei. Fii pe deplin conştient de problema ta, uită-te la ea 
din toate părțile, priveşte felul în care ea îţi afectează viața. Apoi las-o în pace. Nu poți să faci nimic mai 
mult. 

Î: Oare asta mă va elibera? 

M: Tu eşti eliberat de ceea ce ai înțeles. Expresiile exterioare ale libertăţii pot lua un anumit timp 
ca să se manifeste, dar ele sunt deja acolo. Nu te aştepta la perfecțiune. Nu există perfecțiune în ceea 
ce este manifestat. Părţile trebuie să intre în conflict. Nici o problemă nu este complet rezolvată, dar tu 
poţi rămâne în afara ei situându-te pe un plan în care ea nu are acţiune. 


101. JNANINUL NU APUCĂ, NICI NU REȚINE 


Întrebare: Cum acţionează jnaninul când vrea ca ceva să se facă? Face planuri, decide el detaliile 
înainte de a trece la execuţie? 

Maharaj: Jnaninul înţelege o situaţie în totalitatea ei şi ştie imediat ce trebuie făcut. Asta-i tot. 
Restul se întâmplă de la sine, şi în mare măsură în mod inconştient. Identitatea jnaninului cu tot ceea ce 
există este atât de completă, încât de îndată ce el răspunde universului, universul îi răspunde. El este 
suprem încredinţat că odată ce o situaţie a fost cunoscută, evenimentele se vor petrece în modul cel mai 
adecvat. Omul de rând este preocupat de propria sa persoană, numărându-şi riscurile şi şansele de 
succes, în timp ce jnaninul rămâne rece, fiind încredinţat că totul se va produce aşa cum trebuie; ceea 
ce se întâmplă n-are multă importanţă, căci întoarcerea la echilibru şi la armonie este în cele din urmă 
inevitabilă. Inima lucrurilor este în pace. 

Î: Am înțeles că personalitatea este o iluzie, şi că o detaşarea vigilentă, fără pierderea identității, 
este punctul nostru de contact cu realitatea. Vrei să-mi spui, te rog - în clipa asta eşti tu o persoană sau 
o identitate conştientă de sine însăşi? 

M: Sunt amândouă. Insă adevăratul sine nu poate fi descris altfel decât în termenii furnizaţi de 
către persoana care spune ceea ce eu nu sunt. Tot ce poţi să spui despre persoană nu este Sinele, şi nu 
poţi să spui nimic despre sine care să nu se refere la persoană, aşa cum este ea, cum ar putea să fie, 
cum ar trebui să fie. Toate atributele sunt personale. Realul este dincolo de toate atributele. 

Î: Eşti tu uneori Sinele şi alteori persoana? 

M: Cum ar putea fi posibil? Persoana este ceea ce eu par să fiu în ochii altor persoane. Pentru 
mine însumi, eu sunt întinderea infinită a conştiinţei în care nenumărate persoane apar şi dispar într-o 
succesiune nesfârşită. 

Î: Cum se face că persoana, care pentru tine este întru totul iluzorie, nouă ni se pare reală? 

M: Voi, sinele, care sunteţi rădăcina întregii ființe, a întregii conştiinţe şi a oricărei bucurii, voi 
comunicaţi realitatea voastră la tot ceea ce percepeți. Această comunicare a realităţii nu are loc decât în 
acum şi nu într-alt moment, pentru că trecutul şi viitorul sunt numai în minte. "A fi" se aplică doar la 
acum. 

Î: Dar eternitatea nu este, de asemenea, fără sfârşit? 

M: Timpul, deşi limitat, este nesfârşit; eternitatea este în clipita lui acum. Noi n-o percepem 
deoarece mintea face neîncetat naveta între trecut şi viitor. Ea nu opreşte pentru a se concentra asupra 
lui acum. însă lucrul acesta se poate face cu relativă uşurinţă, dacă ne este stârnit interesul. 

Î: Ce anume stârneşte interesul? 

M: Atenţia susținută şi serioasă, semnul maturității. 

Î: Şi cum vine această maturitate? 

M: Păstrându-ţi mintea clară şi curată, ducându-ţi viața pe deplin prezent la tot ce se întâmplă, 
examinându-ți şi stingându-ţi dorinţele şi fricile de îndată ce acestea se manifestă. 

Î: O astfel de concentrare este câtuşi de puţin posibilă? 

M: încearcă. Este uşor de făcut câte un pas. Energia curge din aplicarea serioasă. 

Î: Găsesc că eu n-am destulă seriozitate. 

M: A te trăda pe tine însuţi este un lucru foarte grav. Asta putrezeşte mintea precum un cancer. 
Remediul se află în claritatea şi în integritatea gândirii, încearcă să înţelegi că tu trăieşti într-o lume de 
iluzii - examinează-le şi dezveleşte-le rădăcinile. Această simplă încercare te va face serios, căci o 
strădanie justă îţi dă beatitudinea. 

Î: Unde mă va conduce asta? 

M: Unde altundeva te poate conduce dacă nu la propria ei perfecţiune? Odată ce eşti ferm stabilit 
în acum, nu trebuie să te mai duci nicăieri altundeva. Ceea ce eşti tu dincolo de timp, exprimi veşnic. 

Î: Eşti tu unul sau mai mulți? 

M: Eu sunt unul, dar apar ca multiplu. 

Î: Atunci de ce apărem? 

M: Este bine să exişti, şi să fii conştient. 

Î: Viaţa e tristă. 

M: Ignoranţa generează amărăciunea. Fericirea urmează înţelegerii. 

Î: De ce ar fi dureroasă ignoranta? 

M: Ea este la rădăcina tuturor dorințelor şi a tuturor fricilor, care sunt stări dureroase şi sursa 
erorilor fără sfârşit. 

Î: Am văzut oameni presupuşi a fi realizaţi, plângând şi râzând. Nu arată asta că ei nu-s liberi de 
dorință şi de frică? 

M: Se poate ca ei să plângă şi să râdă după împrejurări, dar în interior sunt reci şi limpezi, 
privindu-şi cu detaşare propriile reacţii spontane. Aparenţele sunt înşelătoare, cu atât mai mult în cazul 
unui jnanin. 

Î: Nu te înțeleg. 

M: Mintea nu poate să înțeleagă, căci mintea este antrenată să apuce şi să rețină în timp ce 
jnaninul nu apucă şi nu reţine. 

Î: Ce mă reţine pe mine, iar pe tine nu? 

M: Tu eşti o creatură făcută din amintiri; cel puţin aşa te imaginezi tu a fi. Eu sunt în întregime în 
afara imaginarului. Eu sunt ceea ce sunt, neidentificabil cu nici o stare fizică sau mentală. 

Î: Un accident ti-ar distruge liniştea. 

M: Este ciudat, dar n-o face. Spre marea mea surpriză, eu rămân aşa cum sunt - conştiinţă pură, 
atent la tot ce se întâmplă. 

Î: Chiar şi în clipa morții? 

M: Ce înseamnă pentru mine moartea trupului? 

Î: N-ai nevoie de el ca să intri în contact cu lumea? 

M: Eu n-am nevoie de lume. Nici nu mă aflu în vreuna. Lumea la care te gândeşti tu este în mintea 
ta. O pot vedea prin ochii şi prin mintea ta, dar sunt pe deplin conştient că ea este o proiecţie a 
amintirilor; ea este în contact cu realul doar într-un punct de conştiinţă pură, care nu poate fi decât în 
acum. 

Î: Se pare că singura deosebire dintre noi este că eu insist să spun că nu-mi cunosc adevăratul 
sine, în vreme ce tu sustii că îl cunoşti bine; mai există şi alte deosebiri între noi? 

M: Nu există nici o deosebire între noi; nici măcar nu pot să spun că mă cunosc. Ştiu că eu nu sunt 
descriptibil, nici definibil. Există o vastitate dincolo de cele mai îndepărtate posibilități de ajungere ale 
minţii. Această vastitate este căminul meu; această vastitate este eu însumi. Această vastitate este, de 
asemenea, iubire. 

Î: Tu vezi iubire pretutindeni, în timp ce eu nu văd decât ură şi suferință. Istoria umanității este 
istoria crimei, individuală şi colectivă. Nici o altă fiinţă vie nu găseşte atâta încântare în ucidere. 

M: Dacă vei studia motivațiile, vei găsi iubirea, iubirea de sine şi de ale sale. Oamenii se luptă 
pentru ceea ce îşi închipuie ei că iubesc. 

Î: De bună seamă că iubirea lor trebuie să fie destul de reală atunci când sunt gata să-şi dea viața 
pentru ea. 

M: lubirea n-are margini. Ceea ce se limitează la puţin nu se poate numi iubire. 

Î: Cunoşti tu o astfel de iubire nelimitată? 

M: Da. 

Î: Cum se simte? 

M: Totul este iubit şi demn de a fi iubit. Nimic nu este exclus. 

Î: Nici chiar odiosul şi criminalul? 

M: Totul este în conştiinţa mea; totul este al meu. Este o nebunie a te împărți între simpatii şi 
antipatii. Eu sunt dincolo. Eu nu sunt înstrăinat. 

Î: A fi liber de simpatii şi de antipatii este o stare de indiferență. 

M: Poate să pară sau să se simtă aşa la prima vedere. Perseverează într-o astfel de indiferenţă şi 
ea va înflori dezvoltându-se într-o iubire care pătrunde totul şi care cuprinde totul. 

Î: Noi cunoaştem astfel de momente când mintea devine o floare şi o flacără, dar ele nu durează şi 
cădem din nou în cenuşiul vieţii de zi cu zi. 

M: Discontinuitatea este legea, când îţi faci de lucru în concret. Continuitatea nu poate fi 
experimentată, căci ea n-are hotare. Conşitiinţa implică alterări, modificări peste modificări: când un 

lucru, sau o stare, ajunge la sfârşitul său, un altul începe; ceea ce n-are limite nu poate fi experimentat în 
sensul comun al cuvântului. Nu poţi decât să fii asta, fără s-o cunoşti, dar poţi să ştii ceea ce nu este. 
Categoric, nu întregul conţinut al conştiinţei este în perpetuă mişcare. 

Î: Dacă ceea ce este nemişcat nu poate fi cunoscut, care este sensul şi scopul realizării lui? 

M: A realiza imuabilitatea înseamnă a deveni imuabil. Şi acest scop este binele a tot ceea ce 
trăieşte. 

Î: Viaţa este mişcare. Imobilitatea este moarte. Care-i folosul morţii pentru viață? 

M: Eu vorbesc de nemişcare, nu de imobilitate. Tu devii neclintit în dreptate. Devii o putere care 
îndreaptă toate lucrurile. Asta poate să implice sau nu o intensă activitate exterioară, dar mintea rămâne 
adâncă şi calmă. 

Î: Pe măsură ce-mi privesc mintea, o văd schimbându-se tot timpul, stările de spirit succedându-se 
într-o varietate infinită, în timp ce tu pari a fi veşnic în aceeaşi stare de bunăvoință călduroasă. 

M: Stările de spirit sunt în minte şi n-au importanţă. Mergi în interior, mergi dincolo, învaţă să nu 
mai fii fascinat de conţinutul conştiinţei tale. Când vei atinge straturile adânci ale adevăratei tale fiinţe, 
vei constata că jocul de suprafaţă al minţii te afectează foarte puţin. 

Î: Cu toate acestea, va exista o activitate. 

M: O minte liniştită nu este o minte moartă. 

Î: Conştiinţa este întotdeauna în mişcare - este un fapt observabil. O conştiinţă imuabilă este o 
contradicţie. Când vorbeşti de o minte liniştită, ce vrei să zici? Nu este mintea acelaşi lucru cu 
conştiinţa? 

M: Tu trebuie să-ţi aminteşti că vorbele pot fi folosite în multe feluri, ţinând seama de context. Fapt 
este că nu-i mare deosebire între conştient şi inconştient - în esenţă, ele sunt acelaşi lucru. Starea de 
veghe diferă de somnul adânc prin prezența martorului. O rază de conştiinţă pură iluminează o parte a 
minţii noastre şi partea aceea devine conştiinţa noastră de vis sau de veghe, în timp ce conştiinţa pură 
se manifestă ca martor. In mod obişnuit martorul nu cunoaşte decât conştiinţa. Sadhana este martorul 
care, reîntorcându-se mai întâi la conştientul său, se întoarce apoi către el însuşi în propria lui prezenţă. 
Prezenţa (awareness) în sine este yoga. 

Î: Dacă Conştiinţa pură este atotpătrunzătoare, atunci un orb care s-a realizat ar trebui să vadă. 

M: Tu amesteci senzația şi prezenţa. Jnaninul se cunoaşte pe el însuşi aşa cum este. El este, de 
asemenea, conştient că trupul lui este infirm şi că mintea lui este privată de o anumită categorie de 
percepții senzoriale. Dar el nu este deloc afectat de disponibilitatea văzului, nici de absenţa lui. 

Î: întrebarea mea este foarte precisă: când un orb devine un jnanin îşi recapătă el vederea? 

M: Dacă ochii şi creierul lui nu beneficiază de o renovare, cum ar putea el să vadă? 

Î: Dar va beneficia el de această renovare? 

M: Poate că da, poate că nu. Totul depinde de destin şi de graţie. Insă un jnanin dispune de o 
percepţie non-senzorială, spontană, care îi permite să cunoască lucrurile direct, fără mijlocirea simţurilor. 
El este dincolo de perceptibil şi de conceptual, dincolo de categoriile timpului şi ale spațiului, ale numelui 
şi ale formei. El nu este nici ceea ce este perceput nici cel care percepe, ci factorul simplu şi universal 
care face percepţia posibilă. Realitatea este în conştiinţă, dar ea nu este conştiinţa, nici ceva din 
conţinutul ei. 

Î: Ce este fals, lumea sau cunoaşterea pe care o am despre ea? 

M: Există oare o lume în afara cunoaşterii tale? Poţi tu să treci dincolo de ceea ce cunoşti? Tu poți 
să admiţi ca postulat o lume care să fie dincolo de minte, însă ea va rămâne un concept, nedemonstrat 
şi nedemonstrabil. Experienţa ta este dovada ta, şi ea este valabilă doar pentru tine. Cine altul ar putea 
să aibă experienţa ta, când celălalt nu este real decât în măsura în care apare în experienţa ta? 

Î: Sunt eu atât de disperat de singur? 

M: Eşti, în calitate de persoană, în ființa ta adevărată, tu eşti întregul. 

Î: Eşti tu o parte a lumii care este în conştiinţa mea, sau eşti independent? 

M: Ceea ce vezi tu este al tău şi ceea ce văd eu este al meu. Cele două au puţine lucruri în 
comun. 

Î: Trebuie să existe vreun factor comun care ne uneşte. 

M: Ca să găseşti factorul comun, tu trebuie să abandonezi toate distincţiile. Numai ceea ce este 
universal este comun. 

Î: Ceea ce mi se pare deosebit de ciudat este că în timp ce tu zici că eu nu-s decât un produs al 
amintirilor mele şi că sunt dureros de limitat, eu creez o lume vastă şi bogată în care este conţinut totul, 
incluzându-te pe tine şi învățătura ta. Cum este creată şi conținută această vastitate în micimea mea - 
iată ce găsesc eu greu de înțeles. Poate că tu îmi dai întregul adevăr, dar eu apuc numai o mică parte 
din el. 

M: Totuşi, acesta-i un fapt - partea proiectează întregul, însă nu poate să conţină întregul. Oricât 
de mare şi de completă ar fi lumea ta, ea este paradoxală, tranzitorie şi total iluzorie. 

Î: Poate că-i iluzorie, dar e minunată. Când privesc şi ascult, când ating, miros şi gust, gândesc şi 
simt, când îmi amintesc şi îmi imaginez, eu nu pot decât să mă minunez de creativitatea mea 
miraculoasă. Mă uit printr-un microscop sau printr-un telescop şi văd minunăţii, urmăresc traiectoria unui 
atom şi aud şoaptele stelelor. Dacă eu sunt unicul creator a tot ceea ce există, atunci eu sunt într-adevăr 
Dumnezeu! Dar dacă eu sunt Dumnezeu, cum se face că în ochii mei par atât de mic şi de neputincios? 

M: Tu eşti Dumnezeu, dar nu ştii asta. 

Î: Dacă sunt Dumnezeu, lumea pe care o creez trebuie să fie autentică. 

M: Este autentică în esenţa ei, dar nu şi în aparențele ei. Fii liber de dorinţe şi de frici şi pe dată 
viziunea ta se va limpezi şi vei vedea toate lucrurile aşa cum sunt. Se poate tot atât de bine să spui că 
satvaguna creează lumea, că tamasguna o întunecă şi că rajaguna o deformează. 

Î: Asta nu-mi spune nimic în plus, fiindcă dacă te întreb ce sunt gunele, răspunsul tău va fi: ceea 
ce creează, ceea ce întunecă, ceea ce deformează. Faptul rămâne - mi s-a întâmplat ceva incredibil, şi 
eu nu înțeleg ce s-a întâmplat, cum şi de ce. 

M: Ei bine, mirarea este aurora înțelepciunii. A te mira în permanenţă şi cu perseverenţă este 
sadhana. 

Î: Eu trăiesc într-o lume pe care n-o înțeleg şi, prin urmare mă tem de ea. Aceasta este experiența 
fiecăruia. 

M: Tu te-ai separat de lume, de aceea ea te face să suferi şi te înspăimântă. Descoperă-ţi 
greşeala şi vei fi eliberat de frică. 

Î: Tu îmi ceri să renunţ la lume, în timp ce eu vreau să fiu fericit în lume. 

M: Dacă ceri imposibilul, cine te poate ajuta? Ceea ce este limitat este obligatoriu dureros şi plăcut 
rând pe rând. Dacă tu cauţi o fericire reală, inatacabilă şi imuabilă, atunci trebuie să laşi în urma ta 
lumea cu durerile şi cu plăcerile ei. 

Î: Cum se face asta? 

M: Simpla renunțare fizică nu-i decât un semn al seriozităţii, dar seriozitatea singură nu eliberează. 
E nevoie de o înțelegere care vine dintr-o viziune ageră, dintr-o căutare înflăcărată şi dintr-o investigarea 
profundă. Tu trebuie să lucrezi neobosit ca să te salvezi de păcat şi de mizerie. 

Î: Ce este păcatul? 

M: Tot ceea ce te înlănţuie. 


CUPRINS 


60. TRĂIEŞTE FAPTE, NU FANTEZII 

61. MATERIA ESTE ÎNSĂŞI CONŞTIINŢA 

62. ÎN SUPREMUL APARE MARTORUL 

63. NOȚIUNEA DE ÎNFĂPTUIRE A UNUI ÎNFĂPTUITOR 

64. TOT CE VĂ MULŢUMEŞTE, VĂ TINE PE LOC 

65. O MINTE LINIŞTITĂ ESTE TOT CE ÎȚI TREBUIE 

66. TOATĂ CĂUTAREA DUPĂ FERICIRE ESTE NENOROCIRE 
67. EXPERIENȚA NU ESTE LUCRUL REAL 

68. CAUTĂ SURSA CONŞTIINŢEI 

69. VREMELNICIA ESTE DOVADA IREALITĂȚII 

70. DUMNEZEU ESTE SFÂRŞITUL ORICĂREI DORINȚE ŞI CUNOAŞTERI 
71. ÎN CONŞTIENTA DE SINE ÎNVĂȚAȚI DESPRE VOI ÎNŞIVĂ 
72. CEEA CE ESTE PUR, NEUMBRIT. NEATAŞAT. ESTE REAL 
73. MOARTEA MINȚII ESTE NAŞTEREA ÎNȚELEPCIUNII 

74. ADEVĂRUL ESTE AICI ŞI ACUM 

75. ÎN PACE ŞI TĂCERE TE DEZVOLŢI 

76. A ŞTI CĂ NU ŞTII, ESTE ADEVĂRATA ŞTIINŢĂ 

77. "EU" ŞI "AL MEU" SUNT IDEI FALSE 

78. TOATĂ CUNOAŞTEREA ESTE IGNORANȚĂ 

79. PERSOANA, MARTORUL ŞI SUPREMUL 

80. CONŞTIENTA 

81. RĂDĂCINA FRICII 

82. PERFECȚIUNEA ABSOLUTĂ ESTE AICI ŞI ACUM 

83. ADEVĂRATUL GURU 

84. ȚELUL TĂU ESTE GURUL TĂU 

85. "EU SUNT"; FUNDAMENTUL ORICĂREI EXPERIENȚE 

86. NECUNOSCUTUL ESTE CĂMINUL REALULUI 

87. PĂSTREAZĂ MINTEA TĂCUTĂ ŞI VEI DESCOPERI 

. CUNOAŞTEREA PRIN INTERMEDIUL MINȚII NU-I CUNOAŞTERE ADEVĂRATĂ 
„PROGRESUL ÎN VIAȚA SPIRITUALĂ 

. ABANDONEAZĂ-TE PROPRIULUI TĂU SINE 

. PLĂCEREA ŞI FERICIREA 

. TRECI DINCOLO DE IDEEA "EU-SUNT-TRUPUL" 

„OMUL NU ESTE FĂPTUITORUL 

. TU EŞTI DINCOLO DE SPAȚIU ŞI DE TIMP 

„ACCEPTĂ VIAȚA AŞA CUM VINE 

. ABANDONEAZĂ AMINTIRILE ŞI AŞTEPTĂRILE 

. MINTEA ŞI LUMEA NU SUNT SEPARATE 

. LIBERTATEA FAȚĂ DE AUTOIDENTIFICARE 

. LUCRUL PERCEPUT NU POATE FI ACELA CARE PERCEPE 


100. ÎNȚELEGEREA DUCE LA LIBERTATE 
101. JNANINUL NU APUCA, NICI NU REȚINE 

